
ARGUMENT 


Nicolae MĂTCAŞ 
| Destinul limbii, destinul revistei 


La finele lui 1990, înflăcăraţi de rolul ce-i re- 
venea limbii române în haina ei firească, lati- 
nă, în edificarea înălțătoarelor sentimente de 
conștiință identitară românească, a suverani- 
tății şi independenţei republicii față de impe- 
riu şi a reorientării spre tradiţiile istorice şi re- 
întregirea neamului, puneam la cale, temerar, 
cu Ion Dumeniuk și Alexandru Bantoş, înfiin- 
tarea revistei „Limba Română”, care, cum ar 
fi spus părintele imnului nostru actual Alexie 


i: TS 
HND 


N.M. - filolog, lingvist, 


prof. univ., poet, publicist, 
traducător, om de stat. 
Membru al Uniunii 


Scriitorilor din România şi 


din Repub 
al Uniunii 


ica Moldova şi 
urnaliştilor din 


Mateevici, să lumineze poporul cu lumina 
cea dreaptă a adevărului. Orientată, în primul 


rând, spre cerinţele şcolii de toate nivelurile, 
ea viza pregătirea sub aspect metodic și infor- 
mativ în domeniul limbii și literaturii materne 
a cadrelor didactice şi a elevilor, mai cu seamă 
în ceea ce priveşte familiarizarea cu operele 
scriitorilor de valoare din întreg spaţiul româ- 
nesc, care nu fuseseră studiate la facultate, dar 
nici admise, în condiţiile persecutării a tot ce 
era un bun naţional comun, să circule liber pe 
piaţa internă pentru un cititor interesat, pre- 
cum şi cu elemente din istoria, cultura și civi- 
Republica Moldova (1990- Jzaţia neamului românesc. Pe parcursul celor 
1994). Fondator al revistei ; | ea ta P | 
Limba Română”. 22 de ani de apariţie, fără a se pierde din vede- 
re scopul principal - iniţierea profesorilor şi 
pregătirea elevilor în arta de a naviga de sine 
stătător și cu siguranţă în oceanul incomensu- 
rabil al limbii literare şi al literaturii române 
de pretutindeni —, aria preocupărilor revistei 
s-a extins într-atât, încât aceasta a devenit o 
veritabilă revistă de știință și cultură. Indis- 


Moldova. Autor şi coautor, 
redactor şi coredactor 

a peste 30 de manuale, 
elaborări metodice şi alte 
ediţii didactice şi a peste 
250 de articole şi studii. 
Semnează în 2010 volumul 
Calvarul limbii române din 
Basarabia, 552 p., editat de 
Casa Limbii Române „Nichita 
Stănescu". Ministru al Ştiinţei 
şi Învăţământului din 

pensabilă încă de la început, cu autoritatea binemeritată pe care și-a 
câștigat-o în rândurile cititorilor drept urmare a noutăţii informaţiei, 
varietăţii temelor abordate şi a competenţei cu care sunt elucidate, ac- 
cesului pentru prima oară la valorile de vârf ale întregului patrimoniu 
cultural (monumente de limbă, literatură, folclor, istorie, artă etc.), a 
prestigiului autorilor (somităţi ştiinţifice în domeniu, reputați scriitori, 
istorici, critici literari, metodişti, oameni de cultură și artă, filozofi etc. 
din republică, din Ţară, de pe mapamond) şi a colegiului de redacţie, 
este cu atât mai necesară în timpul de față, când setea de informare 
dintr-o sursă sigură și bine documentată a crescut simţitor, iar proble- 
mele arzătoare privind deideologizarea științei şi demitizarea istoriei și 
a literaturii, depăşirea crizei identitare, cunoaşterea obiectivă a istoriei 
neamului, reintegrarea literaturii regionale în circuitul de valori gene- 
ral românesc, educarea și culturalizarea tineretului în spiritul dragostei 
faţă de carte și de frumos, dialogul artelor, asigurarea competitivităţii 
operelor de artă locale cu cele din circuitul românesc şi european etc. 
sunt pe agenda zilei. 


Intuiam încă de la început prin ce dificultăți vom avea de trecut, pe par- 
curs am avut de înfruntat și altele, neprevăzute, însă lucram ferm con- 
vinşi că le vom învinge pe toate. Credeam că în marea bătălie pentru 
renașterea naţională a românilor basarabeni, pentru suveranitate, inde- 
pendenţă, tricolor, imn, limbă de stat, alfabet latin, literatură, cultură și 
istorie naţională, conștiință identitară și demnitate de neam nu suntem 
singuri, că în acest act de patriotism suntem încadraţi toți, de la vlădică 
până la opincă, de la salariat până la businessman, că la promovarea și 
apărarea valorilor naţionale vor participa toți — cu inima, cu mintea şi 
cu finanțele. Timpul, cu părere de rău, a arătat că, de fapt, revista are 
același destin ca și limba română din spaţiul nistro-prutean. Anii m-au 
convins că pentru învățământ și cultură, adică anume acolo unde o so- 
cietate care aspiră spre civilizaţie ar trebui să investească generos, la 
noi se alocă cele mai puţine mijloace. Iar de problema limbii — a limbii 
de stat, literare, comoara naţională a unui neam civilizat — nu se mai 
interesează nimeni dintre cei ajunşi la putere. 


Deși presa demult nu mai este subvenționată de Guvern și în oceanul de 
rechini ai căpătuirii supravieţuieşte care și cum poate, constat cu durere 
acum, la sfârşit de an, că revista de suflet „Limba Română” de la Chișinău 
traversează cea mai dificilă perioadă din întreaga sa existență (mai ingra- 


ARGUMENT D 


tă decât pe vremea comuniștilor!), că pe parcursul anului 2013 (ultimele 
două cifre să fie cu adevărat fatidice?) nu a avut finanțe pentru a salariza 
echipa de redacție, din care motiv riscă să-și înceteze apariţia. Revista, 
care este difuzată gratis în bibliotecile școlare din republică, pentru pro- 
fesori şi elevi, în anul curent, împreună cu Ministerul Educaţiei al Repu- 
blicii Moldova, a lansat proiectul „Revista «Limba Română» în fiecare 
şcoală din Republica Moldova”, acţiune salutară având în vedere penu- 
ria de carte din bibliotecile noastre. Pentru realizarea acestui proiect de 
anvergură, redacția a reușit să identifice doar mijloace financiare pentru 
hârtie şi cheltuieli tipografice (menţionăm că acest sprijin a venit din 
partea Departamentului Politici pentru Relaţia cu Românii de Pretutin- 
deni), dar căutarea unor sponsorizări pentru acoperirea altor cheltuieli 
redacționale, inclusiv salariale, a eșuat. Scrisorile parvenite din partea 
conducătorilor unor instituţii guvernamentale, a unor lideri politici etc. 
ca răspuns la intenţia revistei de a afla aliați în mediul celor care, cum se 
zice, au în mâini pâinea și cuțitul denotă nu numai indiferenţă, neglijen- 
tă, dar și o înţelegere eronată a rolului unei publicaţii de știință şi cultură, 
cum e revista „Limba Română” (fondată, de altfel, în 1991 de către Mi- 
nisterul Ştiinţei şi Învățământului, unde subsemnatul a avut onoarea şi 
necazul să răspundă de gestionarea dificilelor şi complexelor reforme de- 
marate în acei ani). Revista „Limba Română” a fost (și a rămas!) tribuna 
ce a contribuit substanţial la schimbarea mentalității cadrelor didactice 
din învățământ și în special a celor preocupate de întroducerea în progra- 
me a limbii și literaturii române și a istoriei românilor de pe întreg spațiul 
românesc. Din acest considerent răspunsul încropit în grabă și trimis pe 
adresa redacției de către actualul Minister al Educaţiei, teoretic coautor 
al proiectului sus-menţionat, este iresponsabil şi derutant, înfățișând o 
stare de lucruri mai mult decât alarmantă. Citez, păstrând şi redactarea 
prestigioasei instituţii, numai o frază din documentul din care transpare 
cu toată forța formalismul cras și nepăsarea: „Totodată, ţinând cont de 
stringenta necesitate în ajutorul financiar la care vă referiți, Ministerul 
Educaţiei recomandă să faceţi apel fondatorilor acestei reviste” Adică 
mesajul e pe cât de limpede, pe atât de cinic: dacă doriți să salvaţi revis- 
ta, adresaţi-vă răposatului Ion Dumeniuk, pensionarului Nicolae Mătcaş 
şi actualului redactor-şef - Alexandru Bantoș. Citind depeşa, te întrebi 
involuntar: cu asemenea „specialiști” din subordine tânăra doamnă mi- 
nistru Maia Sandu speră că va reuşi să pună în aplicare noul Cod al Edu- 
caţiei? Crede cineva că asemenea proiecte de maximă importanţă pot 

fi duse la bun sfârșit fără o colaborare fructuoasă şi bine orchestrată cu 
publicaţii având o bogată și variată experienţă, între care, evident, revista 
„Limba Română” se impune în mod detașat? Mă întreb, de asemenea, 
ca fost ministru (meditând cu îngrijorare la destinul prefacerilor ce se 
preconizează în şcoala națională, inclusiv la așa-numita istorie integrată, 
la limba și literatura română, disciplină compromisă de incompetența și 
amatorismul diverșilor „specialiști” și „autori” de manuale și metodici, 
care, afirmă pedagogii, cultivă, în fond, nu dragostea, ci disprețul față de 
cuvântul vorbit şi scris): care va fi destinul limbii române, ce se va în- 
tâmpla în viitor cu revista noastră, dragii și săracii mei sinceri cititori şi, 
pe de altă parte, căpătuiții mei peste noapte tineri „capitalişti”, înstrăinați 
de limba şi cultura naţională? Ce veţi difuza în 2014 în şcoli, domnilor 
funcționari de la Ministerul Educaţiei? 


Ce perspicacitate și intuiție trebuie să fi avut marele lingvist Eugen 
Coşeriu, venit din înfricoşătoarea lume a capitalismului sălbatic, care, 
acum 12 ani, vorbind despre un deceniu de destin al revistei „Limba 
Română” de la Chișinău, lansa un S.O.S. de la timona corabiei aflate în 
faţa unui iminent naufragiu, avertizând lumea intelectuală și de bun- 
simț din republică: „Să nu lăsăm să piară această revistă, să nu lăsăm să 
scadă și să decadă această tribună. Ea trebuie să trăiască mai departe 
şi să ne ajute cum ne-a ajutat până acum la afirmarea culturii româ- 
neşti și la cultivarea limbii române. Fiindcă, dacă dispare şi această 
revistă, dacă ne asumăm acest risc, atunci ne-am trădat cultura nați- 
onală, ne-am trădat identitatea spirituală, am trădat dimensiunea 
fundamentală a omului ca ființă spirituală: limbajul; dimensiune 
care pentru noi se prezintă sub forma limbii noastre istorice: limba 
română. Ceea ce înseamnă că, dacă această revistă moare — și să nu 
dea Dumnezeu cumva să moară —, începem să murim cu toții spiri- 
tualiceşte și nu mai suntem noi înșine” (subl.n. - N.M.). 


Chiar nimeni dintre actualii conducători ai Republicii Moldova — mi- 
niştri, viceminiștri, parlamentari, şefi de departamente etc. — care, la 
urma urmei, au avansat în tagma cărturarilor şi a ierarhiei sociale ajutaţi 
şi de revista „Limba Română”, să nu conștientizeze că această publica- 
ţie are acută nevoie astăzi de susținerea instituţiilor statului pentru a 
supraviețui? Cine ne împiedică să-i oferim această şansă de existență 
publicaţiei care a devenit o carte de nobleţe a neamului nostru și care 


ne reprezintă onorabil acasă şi în lume? 
27.11.2013 


LIMBAJ ŞI COMUNICARE IEEE 


Cristinel MUNTEANU 


Discursul repetat 
și titlurile jurnalistice atipice 


N 


Cr.M. — dr. în filologie (magna 
cum laude) al Universităţii 

„Al. I. Cuza” din laşi şi lector la 
Universitatea „C. Brâncoveanu” 
din Piteşti. Domenii principale 
de interes: filozofia limbajului, 
teoria limbii, semantică, 
frazeologie, lingvistica 
textului, ştiinţa comunicării, 
discursul publicistic. A publicat 
Sinonimia frazeologică în 

limba română din perspectiva 
lingvisticii integrale (2007), 
Lingvistica integrală coşeriană. 
Teorie, aplicaţii şi interviuri 
(2012), Frazeologie românească. 
Formare şi funcţionare (2013), 
Discursul repetat între alteritate 
și creativitate (2008, ca editor), 
Tobias Peucer, De relationibus 
novellis / Despre relatările 
jurnalistice (Leipzig, 1690] 
(2008, ca editor) şi B. P Hasdeu, 
Studii de ştiinţa limbii (2013, 

ca editor); este, de asemenea, 
autorul a peste o sută de 
articole şi comunicări. 


1. Despre problematica „discursului repetat” 
am discutat cu diverse ocazii!. Este bine ştiut 
că Eugeniu Coșeriu înțelege prin acest concept 
o frazeologie în sens larg, adică tot ceea ce se 
repetă (în vorbirea unei comunități) într-o for- 
mă mai mult sau mai puţin fixă, ca fragment 
lung sau scurt a ceea ce s-a spus deja (prover- 
be, zicale, expresii și locuţiuni, citate celebre 
etc.). În cele ce urmează, mă interesează un 
aspect cu totul particular, adică modificarea 
acestor specii ale discursului repetat în titlurile 
jurnalistice atipice. Pentru tot ceea ce implică 
„convocarea” și transformarea enunțurilor apar- 
ținând discursului repetat [= EDR] în presa (în- 
deosebi) românească, pot fi consultate cu pro- 
fit cele două lucrări ale lui Stelian Dumistrăcel 
(2006a şi 2006b), foarte bogate în exemple, 
grupate (cu distincţii suplimentare) în funcție 
de cele patru „figuri de construcţie” quintiliene 
(adăugare, suprimare, substituire şi permutare). 
În materialul pe care îl voi prezenta aici nu voi 
ţine seama de această clasificare quadripartită, 
fiindcă, după cum se poate lesne observa, ma- 
joritatea exemplelor înregistrate sunt încadra- 
bile în categoria substituirilor. În consecință, 
voi organiza faptele adunate după alte criterii. 


2. Înainte de a continua, sunt obligat să lămu- 
resc ce înțeleg prin „titlu jurnalistic atipic”. 
Dintr-o sinteză scrisă de Ilie Rad, referitoare 

la titlul jurnalistic în genere, aflăm că un astfel de titlu (compus „ca la 
carte”) — dincolo de exigenţa clarităţii şi a caracterului incitant — tre- 
buie să întrunească două calități: „[1] mesajul să fie excerptat din in- 
formaţia principală a articolului și nu din cea colaterală; [2] să existe 
o strânsă legătură între text şi titlul purtat de acesta” (W. Schneider & 
D. Esslinger, apud Rad 2000: 44). Trecând în revistă şi alte surse, Ilie 
Rad găseşte aceeaşi recomandare: „titlul trebuie să fie scurt, dar foca- 
lizat exact pe punctul central al articolului” (;bid.). Profesorul clujean 
nu uită să precizeze că aceste rigori „se aplică mai cu seamă presei din 
perimetrul american sau vest-european, unde presa informează pur 
şi simplu” (ibid.). Oricum ar fi, de vreme ce titlul oricărui gen de lu- 
crare scrisă/redactată reprezintă un fel de nume al acesteia’, înseamnă 
că orice titlu care se abate de la această normă poate fi etichetat drept 
„atipic. 


2.1. Cu siguranţă, practica jurnalistică nu respectă întotdeauna teoria 
(adică acel „a trebui să fie”3) şi de la această constatare nu se exclu- 
de nici născocirea titlurilor. Obiceiul nu este tocmai nou. lată ce nota 
într-un jurnal B. Brănișteanu cu privire la presa românească interbeli- 
că: „Ziarul [...] reducând tot mai mult spaţiul în care redactorul care 
are ceva de spus, silit să-și comprime gândirea ca într-un fel de pat al 
lui Procust, lipseşte pe cititor de raţia zilnică a sentimentului spiritului, 
îl aţine la superficialitate și-i incumbă un fel de lene de a judeca; ba-l 
duce pe acea greșită cale a lenei de a gândi, cruțându-l de osteneala de 
a judeca și spunându-i oarecum prin grosimea titlului și a caracterelor 
tipografice: «Nu ce ai crede tu e interesant, ci ce-ţi indicăm noi», prin 
zgomotul asurzitor și orbitor al titlurilor, adeseori la unele ziare în com- 
pletă contrazicere cu ceea ce scrie sub ele [s.m. — C.M. ]? (apud Dumistră- 
cel 2006a: 109-110). 


Mai aproape de zilele noastre, Rodica Zafiu observă reactivarea acestei 
practici înșelătoare în jurnalismul românesc de după Revoluţia din '89: 
„Titlurile în trei timpi, impuse chiar de la apariţia sa (în 1992) de co- 
tidianul «Evenimentul zilei» şi imitate apoi de multe alte publicaţii în 
căutare de succes la un public cât mai larg, rezumă știrea în forma unei 
micro-naraţiuni centrate pe insolit, pe contraste, pe contrazicerea aş- 
teptărilor cititorului. Deși par să se supună unei reguli de concizie, titlurile 
cuprind date care nu au niciun rol în declanșarea şi desfăşurarea acțiunii; 

uneori, chiar date care nu se vor regăsi în text. E una din micile păcăleli ale 
genului [s.m. - C.M.]; ea s-ar putea totuşi justifica prin ideea că senzaţio- 
nalul nu aparține doar acţiunii în sine, ci şi relaţiei ei cu un cadru existen- 
ţial mai larg. Circumstanţele evocate de la început îl implică pe cititor în 
poveste, oferindu-i un punct de contact cu lumea textului, din propria-i 


v» 


experiență practică ori culturală..” (Zafiu 2001: 13). 


Fără să caute o justificare a procedeului, acelaşi lucru îl consemna- 
se deja şi Ilie Rad, în secțiunea Titluri evazive, care derutează cititorii: 
„Există, în cazul unor astfel de titluri, o contradicție între semnificația 
titlului propriu-zis şi conținutul articolului [s.m. — C.M.]. [...] În «Eveni- 
mentul zilei» (12 aprilie 1993, p. 2) citim că «Sâmbătă, la închisoarea 
Jilava, / Reverendul luteran Richard Wurmbrand i-a învăţat pe deţi- 
nuţi cum să evadeze». Noroc că în subtitlu se face imediat precizarea 
necesară: Dar numai prin credința în lisus. După ce SUA au anunţat că 
România nu va putea intra în NATO în primul val, același ziar a publi- 
cat o ştire din Cluj-Napoca, intitulată astfel: « România trece la repre- 
salii împotriva SUA», în care era vorba tot de un fapt banal, fără nicio 
legătură cu decizia administraţiei americane: consulul american de la 
Cluj-Napoca a fost... amendat fiindcă, la o trecere de pietoni, a ignorat 
culoarea roșie a semaforului!” (Rad 2000: 146-162). 


2.2. Nemulțumit de încercările anterioare de clasificare a titlurilor jur- 
nalistice, Stelian Dumistrăcel încearcă să proiecteze o altă tipologie a 
acestora, stabilind criterii mai riguroase, menite să conducă la reali- 
zarea unei clasificări fără rest. Luând în consideraţie (în primul rând) 
distincția dintre comunicarea informativă (neutră) şi comunicarea ati- 
tudinală (argumentativă; seductivă, incitativă), profesorul ieșean de- 
osebește, de asemenea, titlul jurnalistic (a) informativ de titlul jurna- 
listic (b) atitudinal (vezi Dumistrăcel 2006a: 122-124). Fără îndoială, 
cel atitudinal este, prin natura sa, cel care se „pretează” la modificările 
EDR, însă trebuie subliniat că — într-o practică jurnalistică normală / 
etică — autorii titlurilor în care sunt preluate și (eventual) transformate 
aceste EDR procedează într-o manieră care permite identificarea unei 
legături clare între titlurile respective și conţinutul articolelor aferente. 
Altfel spus, prezenţa EDR în aceste titluri trebuie să fie „motivată”. În 
momentul în care o astfel de relaţie este foarte vagă sau inexistentă, 
avem de-a face tot cu un titlu jurnalistic atipic. 

3. Tot după Revoluţia din '89, o publicaţie satirică, „Academia Caţa- 
vencu”, și-a creat un obicei (s-ar putea spune chiar că a lansat „o modă”, 
făcând şi „prozeliţi” printre jurnaliștii altor reviste) din a compune ti- 
tluri amuzante, bazate pe jocuri de cuvinte / calambururi şi, mai ales, 
pe modificări frecvente ale EDR. Am constatat că, de cele mai multe 
ori, titlurile în cauză sunt motivate, dar aplicarea generalizată a acestei 
„reţete” a dus, în cele din urmă, şi la anomalii. Abuzul de titluri în care 
EDR sunt atrase și modificate în mod nejustificat poate fi întâlnit (de 
data aceasta, în majoritatea cazurilor) în rubrica permanentă „Inter- 
neţe fără bătrâneţe” dedicată spaţiului virtual, jocurilor video, gadget- 
urilor ş.a.m.d. Dau mai jos un număr apreciabil de exemple, extrase 
exclusiv din rubrica / pagina cu pricina; în acest scop, am consultat 
toate numerele publicaţiei AC apărute în perioada 2005-2006. Grupa- 
rea faptelor colectate este făcută, uneori, cu aproximaţie, întrucât mul- 
te dintre ele pot figura simultan la o clasă sau la alta. 


3.1. Iată o serie de modificări ale EDR bazate pe asemănările de natură 
sonoră“ dintre cuvintele substituite şi inserțiile „referențiale'*: „Șase saşi 
în Sasser search” (AC, 27/2005, p. 21); „Să trailer bine!” (22/2005, 
p. 20); „Linux e cucoană mare” (21/2005, p. 21); „Poteraş la why 
m-aş duce” (21/2005, p. 20); „Să mp3-im bine!” (28/2005, p. 21); 
„Shut Down şi... goool!” (21/2005, p. 20); „Nicio masă fără Copy/ 
Paste” (20/2005, p. 23); „DVD et impera” (20/2005, p. 23); „iTunes, 
ras şi frezat” (19/2005, p. 23); „Pocnind din bitch pe lângă Playboy” 
(19/2005, p. 23); „Decât codaș la oraș, mai bine-n SWAT-ul tău frun- 
taş” (19/2005, p. 23); „Flash menta pe Internet” (19/2005, p. 22); 
„Nu Skype-aţi pe jos!” (16/2005, p. 20); „Spotul scuză mijloacele” 
(16/2005, p. 20); „Pe cine nu Flash să moară [,] nu te lasă să trăieşti” 
(15/2005, p. 20); „Switchere și ți se va updata” (15/2005, p. 20); „Ur? 
te duci tu, Gmail-ule?” (12/2005, p. 20); „Fericiţi cei search cu duhul” 
(10/2005, p. 23); „Coliva unchiului .Com” (10/2005, p. 22); „Fire- 
fox — azi îl vedem și nu IE” (7/2005, p. 21); „Greu la deal cu cow-boy 
mici” (6/2005, p. 21); „Riddick [numele unui personaj dintr-un film 
SF] la fileu” (6/2005, p. 21); „Dumnezeu îţi dă, dar nu îţi bagă și-n site” 
(6/2005, p. 20); „Zip, Zip... ura!” (5/2005, p. 22); „C are Baba n-are 
moşu” (4/2005, p. 21); „Ghici CNN vine la cină” (4/2005, p. 21); 
„Ai card, n-ai parte” (2/2005, p. 23); „C-Office, c-o păți..” (1/2005, 
p. 22); „Team Speak, vrăjitoarelor!” (51-52/2006); „Nea Alecu, nea 

Alecu, Thunderbird oaia și berbecu'!” (50/2006, p. 21); „Sam Fisher 
şi-a luat NSA la purtare” (47/2006, p. 21); „Pică PR mălăiață în gura 
lu’ nătăfleață” (43/2006, p. 20); „Apa RCS, pietrele rămân” (41/2006, 
p. 21); „Precum în intercer.net, așa şi pe Pământ” (38/2006, p. 20); 
„Phishing pe acoperişul fierbinte” (8/2006, p. 17 şi 36/2006, p. 20); 
„Sfânta mp3-ime” (34/2006, p. 16); „Copyright-urile căpitanului 
Grant” (31/2006, p. 16); „Google ne-a luat ca din virtuală” (24/2006, 
p. 20); „eBay, Geta-i sor’ mea” (21/2006, p. 21); „GoldVish-ul unei 
nopți de vară” (20/2006, p. 21); „CERF şi ţi se va da” (19/2006, 
p. 20); „Coliba unchiului Norton” (10/2006, p. 19); „Cine-a Trash 
în noi, 21-22?” (8/2006, p. 16); „Cina chat de taină” (7/2006, p. 16); 
„UFO... viaţa mea!” (4/2006, p. 17); „Țara ADSL şi baba se piaptănă” 
(4/2006, p. 16); „...eu rămân la toate ANRC” (2/2006, p. 17); „Băh, 
GTA-i sor’ mea!” (25/2005, p. 20); „Bă, GTA e sor-mea” (28/2005, 
p. 21); „Actele la CTRL-ALT-DEL” (25/2005, p. 21); „Cum a nimerit 
worm-u' Brăila” (24/2005, p. 21); „Sharp-ele cu ochelari” (28/2005, 
p- 21); „Coliba unchiului Atom” (32/2005, p. 19); „Ce iei pe mere 
dai pe David Perry” (34/2005, p. 18); „Geta-i Xerox-mea” (42/2005, 
p. 21); „EE.A.R. al naibii, ce m-a speriat!” (43/2005, p. 21); „Puppet 
Master Piaţa Independenţii” (45/2005, p. 20); „CRP şi ţi se va lua!” 
(47/2005, p. 21); „Chat, chat, chat, căpriță, chat” (49/2005, p. 21); 
„Din viaţă Skype cine poate” (48/2005, p. 21); „S-a întâlnit hoţu' cu 
proxy-u” (24/2005, p. 20); „Când pisica nu-i acasă, joacă şoarecii pe 
mouse” (39/2005, p. 20); „Mc şi sfârc” (39/2005, p. 21); „Skype, să 
nu-i fie de deochi!” (22/2005, p. 21); „Am cu ce, eBay!” (37/2005, 
p. 21); „Cine Operă mai mult?” (40/2005, p. 21); „Bă, widget e sor- 
mea!” (50/2005, p. 21); „Să te temi de greci chiar şi atunci când îţi fac 
war-uri” (41/2005, p. 21). 


3.2. Iată acum și o serie de modificări ale EDR bazate pe asemănările de 
natură grafică dintre cuvintele substituite și inserțiile „referențiale” (jocuri- 
le se percep, preponderent, graţie scrisului): „Iarba rea din Strongholde 
piară / Piară duşmanii din ţară” (AC, 34/2005, p. 19); „Învăţaţi limba 
spamiolă!” (34/2005, p. 18); „Uptime noapte de dragoste” (35/200$, 
p. 20); „Basul şi cu Zobtob-ul mare” (34/2005, p. 19); „Lasă-mă să 
te laser” (34/2005, p. 19); „Print și cerșetor” (44/2005, p. 21); „Nu 
iese fum fără Fox” (44/2005, p. 21); „După blog-uri suntem noi..” 
(45/2005, p. 21); „Bate F.E.A.R.-ul cât e cald!” (46/2005, p. 21); 

„Programul «cornul şi laptop-urile» (47/2005, p. 21); „Cornul 
şi laptop-ele” (39/2006, p. 21); „Spy şi câştigi” (40/2005, p. 21); 
„Banner-ul e ochiul dracului” (38/2005, p. 21); „Hack-ul, broasca și o 
ştiucă” (39/2005, p. 20); „Pe Microsoft îl trec toate Apple” (37/2005, 
p. 21); „Ce-am avut şi chat pierdut.” (41/2005, p. 21); „Două Xfire, 
două paie... iei Ciuleandra? Na, bătaie!” (50/2005, p. 20); „Şi cu An- 
tiManele zece, care-i și întrece” (26/2005, p. 20); „Ofline, file de po- 
veste” (20/2005, p. 22); „Nu vă Apple peste bord!” (19/2005, p. 23); 
„Vrabia mălai virusează” (19/2005, p. 22); „On-line, file de poves- 
te” (19/2005, p. 22); „Hackerii au dezgropat F-Secure-a războiului” 
(18/2005, p. 21); „CERF doresc eu ţie, dulce Românie” (16/2005, 
p. 20); „Copiii lumii doresc patch-ul!” (14/2005, p. 23); „Copiii lu- 
mii doresc Apache” (31/2006, p. 16); „Cine MSN vânt culege furtună” 
(14/2005, p. 23); „Bardul din mIRC eşti” (14/2005, p. 23); „Gmail, 
animalule!” (13/2005, p. 23); „Noi, cei din online întâi” (13/2005, 
p. 22); „Ce iei pe mere dai pe PR” (12/2005, p. 21); „Apdatare [sic!] 
la mediu” (9/2005, p. 21); „Netscape cine poate” (9/2005, p. 21); „De 
veghe în slang-ul de secară” (8/200$, p. 20); „O revistă curat murder” 
(7/2005, p. 20); „Să cauţi Mac-ul în carul cu fân” (5/2005, p. 23); 
„Maliţioase virusele pe la Windows se adună..” [cu continuarea, într- 
un alt articol, mai jos] „...se ascund în RAM-urele... Noapte bună!” 
(2/2005, p. 22); „Patentul englez” (51-52/2006, p. 21); „Lumina 
vine de la RSS” (49/2006, p. 20); „Dan, căpitan de Playstation 3” 
(45/2006, p. 21); „Mere, pere în bannere şi gutui amărui” (42/2006, 
p. 21); „Delete de papagal” (42/2006, p. 21); „Call-ul de dar nu se 
caută la dinți” (32/2006, p. 16); „Scan-ul de dar nu se caută la dinţi” 
(19/2006, p. 21); „Ce iei pe mere dai pe peer to peer” (26/2006, 
p. 16); „Bannere albe pentru zile negre” (17/2006, p. 21); „Banne- 
re halbe pentru file negre” (19/2006, p. 20); „În path cu duşmanul” 
(14/2006, p. 21); „Nimic nou pe fontul de Everest” (11/2006, p. 18); 
„ot ban-atu-i fruncea pe E-bay” (6/2006, p. 16); „Fă-te frate cu dracu’ 
până treci iPod-u” (5/2006, p. 18); „Zoep, fii bărbată” (5/2006, p. 18); 
„Dau un regat pentru un cal!” (5/2006, p. 18); „Semne bune de bel- 
şug / Pentru brazda de sub plug-in” (5/2006, p. 18); „Spore la treabă!” 
(23/2005, p. 20); „Băiete, mai add-on-coa' o bere rece!” (29/2005, 
p. 21); „Doom, Doom, să-nălțăm!.” (30/2005, p. 19); „De ce Com- 
bat clopotele, Mitică?” (31/2005, p.21); „De GeCAD clopotele, Miti- 

că?” (36/2005, p. 19); „MAI vino iar în gara noastră mică” (31/200$, 
p. 20); Când o face plopu' polimere..” (30/2005, p. 19); „Mail vino 
seara pe la noi, loneeele, dragă!” (32/2005, p. 18); „Şi dacă spam-uri 
bat în geam..” (31/2005, p. 21); „Myst-ul lui Sisif” (33/2005, p. 19). 


3.3. În continuare, redau și câteva modificări ale EDR bazate (simul- 
tan) atât pe asemănările de natură sonoră, cât şi pe cele de natură gra- 
fică dintre cuvintele substituite şi inserțiile „referenţiale”: „Acrylic sunt 
strugurii” (AC, 23/2005, p. 21); „Battlefield-ul cât e cald” (35/200$, 
p- 21); „Toate CDROM-urile duc la Roma” (42/2005, p. 21); „Caută 
şi www găsi!” (43/200$, p. 21); „Dacă VoIP nu mă vreţi, eu vă vreau!” 
(26/2005, p. 20 şi 47/2005, p. 21); „Ana are disclaimere” (40/2005, 
p. 20); „Coliba junk-ului Tom” (38/2005, p. 20); „I pakistanez dau 
ştire..” (41/2005, p. 20); „Office, viața mea” (10/2005, p. 23); „RCS 
încearcă marea cu DigiT V-ul” (3/200$, p. 23); „Toate drumurile duc 
la CivCity Rome” (39/2006, p. 21); „Şi dacă RAM-uri bat în geam, / 
Şi se cutremur floppy...” (16/2006, p. 21); „V-am Prince, prăjitoarelor!” 
(2/2006, p. 17). 


3.4. Alte substituiri apelează la echivalente (sau traduceri parțiale): 
„Rămâne cum am orbit” (AC, 22/2005, p. 21) — se are în vedere un 
joc pe calculator, Project Snowblind; „Don't hârtie me!” (51/2005, 
p. 21) — este vorba, probabil, de un trivial joc de cuvinte: hârtie în- 
locuieşte engl. sheet [of paper] foaie’ [de hârtie], ca omofon pentru 
engl. shit excrement’, Dont shit me! însemnând, în slang, ‘nu mă ener- 
va'/nu mă lua peste picior”; „Marele Firewall chinezesc” (26/2005, 
p.21); „Google o cam search cu lumânarea” (12/2006, p. 19). 


3.5. În cazuri aproape excepţionale, se întâlnesc și substituiri operate 
(în baza acelorași tipuri de similarități) pe expresii / dictoane latinești: 
„In video veritas” (AC, 24/2005, p. 20); „Clasament sana in corpore 
sano” (22/2005, p. 21); „Mohamed sana in corpore sano” (36/2005, 
p. 19) [despre un virus „musulman”]; „Nihil sine video” (14/2005, 
p. 23); „Torrent, deci exist” (21/2006, p. 21); „Digito ergo sum” 
(15/2006, p. 20); „Veni, vidi, Vista” (10/2006, p. 19); „Manga cum 
laudae [sic!]” (9/2006, p. 17); „Wireless, sed less” (8/2006, p. 17). 


4. Se pare că, în definitiv, contează mai puţin ce apare sub titlu. „Spec- 
tacolul” se dă deasupra şi nu dedesubt. Titlul se desprinde de articol, 

poate şi din cauza faptului că, frecvent, titlul şi articolul nu sunt, am- 
bele, creaţia aceluiași gazetar. Se ştie că în redacția anumitor publicaţii 
lucrează oameni specializați în producerea titlurilor, pricepuţi să „po- 
trivească” rândurile lor pe conţinutul materialelor semnate de confrați. 
Născocirea titlurilor aspiră să fie (dacă nu a devenit deja) o artă în sine. 
Dar (aşa cum se întâmplă și în sfera artisticului propriu-zis), uneori, 
arta respectivă se întâmplă să fie doar un meșteșug. Or, vorba latinului, 
est modus in rebus. Îmi vin în minte comentariile lui G. Călinescu despre 
Cincinat Pavelescu (pe care criticul îl aprecia pentru lirica sa), cu re- 
ferire la epigramistică: „Întrucât priveşte epigrama, producţia aceasta, 
scuzabilă ca o petrecere, a devenit prin imitație o plagă, dând multora 
iluzia de a fi poeţi, prin repetarea unor triste insipidități. Nici Cincinat 
Pavelescu nu se ridică deasupra demonstrațiilor de banchete. Cineva îi 
dă câteva rime: nefastă, nevastă, el, chel şi poetul improvizează: «După 
ce-ntr-o zi nefastă / M-a prins soţul la nevastă, / De păr eu l-am luat pe 
el. / Morală: Avantajul d-a fi chel!>” (în Istoria literaturii române de la 
origini până în prezent). 


Cel care inventează titlurile jurnalistice atipice este pus, pesemne, 
într-o situație asemănătoare, ajungând să conceapă titluri doar de dra- 
gul „reţetei” (tipice pentru AC), pretextând, eventual, că „n-a găsit 
altă rimă”, În felul acesta, titlul tinde să-și ia „zborul şi să lase în urmă 
„solul” articolului pe care ar trebui să-l reprezinte. Numai că este un 
zbor anormal și incomplet, de genul celui amintit în joacă de Marin 
Sorescu, fiindcă un astfel de gazetar este... într-o aripă: „Într-o noapte, 
într-o clipă, / Îmi dă unul o aripă. / [...] - Zice: «Nfige-o subsuoară, / 
Du-te dracului și zboară>” (în vol. O aripă şi-un picior — Despre cum era 
să zbor, 1970). 


Note | 1 Vezi, printre altele, Cristinel Munteanu, Exerciţii de stil 
pe tema discursului repetat, în „Limba Română”, Chişinău, 
anul XVIII, nr. 5-6, 2008, p. 8-12. 

? Zic „un fel de nume”, deoarece analogia titlu — nume, 
deși utilă, merge / funcţionează numai până la un punct. 
3 În ştiinţa veritabilă, după cum ne învaţă Hegel, «<onti- 
cul» se identifică, în mod necesar, cu «deonticul>. 

* Evident, procedeul în sine există dintotdeauna, fiind 
întâlnit (în proporții mai reduse) atât în vorbirea popula- 
ră, cât şi la scriitori (ba chiar și în textele unor oameni de 
ştiinţă şi / sau filozofi). În acest sens, numeroase exemple 

pot fi găsite, de pildă, şi într-o recentă carte a mea (vezi 
Munteanu 2012). 

$ Uneori, pentru a putea percepe „fericitele” înlocuiri, 
cuvintele englezești trebuie citite „românește”. 

é De fapt, aceste inserţii „referenţiale” reprezintă, de re- 
gulă, în cazurile înregistrate, cam singura legătură dintre 
titlurile respective şi conţinutul articolelor titrate astfel. 


Dumistrăcel 2006a = Stelian Dumistrăcel, Limbajul publi- 
cistic românesc din perspectiva stilurilor funcţionale, Editura 
Institutul European, Iași, 2006. 

Dumistrăcel 2006b = Stelian Dumistrăcel, Discursul repe- 
tat în textul jurnalistic. Tentaţia instituirii comuniunii fatice 
prin mass-media, Editura Universităţii „Alexandru Ioan 
Cuza”, Iaşi, 2006. 

Munteanu 2012 = Cristinel Munteanu, Lingvistica inte- 
grală coșeriană. Teorie, aplicaţii și exemple, Editura Univer- 
sităţii „Alexandru Ioan Cuza”, Iaşi, 2012. 

Rad 2000 = Ilie Rad, Titlul jurnalistic, în Mihai Coman 
(coord.), Manual de jurnalism. Tehnici fundamentale de re- 
dactare, vol. II, Editura Polirom, Iaşi, 2000, p. 44-61. 
Zafiu 2001 = Rodica Zafiu, Diversitate stilistică în româna 
actuală, Editura Universităţii din Bucureşti, Bucureşti, 
2001. 

Recursul la proverbe este constant în discur- 
sul public’. Studiul de faţă îşi propune să eva- 
lueze proprietăţile discursive şi metadiscursi- 
ve ale paremiilor, conectivitatea lor discursivă 
şi relația proverbelor cu secvențele discursive 
în care se actualizează. Analiza este plasată pe 
terenul teoriei pertinenţei și al teoriei actelor 
de limbaj şi este organizată în trei secțiuni, 
I. Proprietăți discursive ale proverbelor, II. Pro- 
verb şi context şi III. Concluzii. Faptele de lim- 
bă întrebuințate pentru a exemplifica și susţi- 
ne consideraţiile teoretice au fost culese din 
stenogramele şedinţelor parlamentare, prin 
investigarea corpusului lingvistic disponibil 
la adresa electronică http://www.cdep.ro/ 
pls/steno/steno.home. 


I. Proprietăţile discursive ale proverbelor. 
Ostensivitatea proverbelor, capacitatea lor 
de a semnala schimbări în universul cognitiv 
al vorbitorului (Sperber & Wilson 1995: 38), 
reflectă existenţa mai multor proprietăți dis- 
cursive ale enunțurilor paremiologice. 


I.1. Un inventar minimal al respectivelor tră- 
sături ne arată că: 


[.1.1. Paremiile sunt ostensive în măsura în 
care perspectiva pe care o fixează sau pe care 
o modifică dezvoltă un efect, în conjugare cu 
alte componente discursive. Astfel, în secven- 
ţa discursivă „Un proverb românesc spune că 

«ziua bună se cunoaşte de dimineaţă» (subl. n.). La fel putem spune și 
faptul că anul bun de la început se cunoaște. Din păcate, constatăm, din 
analiza evenimentelor petrecute de la începutul anului și până în pre- 
zent, că poporul român nu va beneficia, nici în acest an, de ceva bun”, 
proverbul creează cadrul unei analogii de care creatorul de discurs se 
foloseşte pentru a legitima o opinie. Proverbul impune o teză („ziua 
bună se cunoaște de dimineață”) pe care vorbitorul o valorifică ana- 
logic („anul bun de la început se cunoaşte”) pentru a crea o antiteză 
(„constatăm, din analiza evenimentelor, (...) că poporul român nu va 
beneficia, nici în acest an, de ceva bun”). 


1.1.2. Proverbele reflectă judecăţi de valoare (Norrick 1985: 16). Ele 
sunt folosite pentru a potența importanţa unor evenimente, aspecte 
şi situaţii din realitate reflectate discursiv (Hoffman & Honeck, 1987: 
137). Enunţurile paremiologice dirijează, orientează, prin convergen- 
tele pe care le susțin, relaţia de continuitate între premisa şi concluzia 
unei secvenţe discursive date: „Parafrazând un vechi proverb românesc 
care spune că «Dumnezeu îţi dă, dar nu îţi bagă şi în sac» (subl. n.), pu- 
tem spune că România se află acum în situaţia în care are acces la fon- 
durile structurale puse la dispoziţie de către Uniunea Europeană, dar 
nu beneficiază de ele din cauza dezinteresului manifestat de Executiv 
față de elaborarea și adoptarea Strategiei postaderare'5. Exemplul de- 
monstrează că emițătorul are conștiința potenţialului evaluativ al pro- 
verbului, intuiește și valorifică ostensivitatea acestuia pentru a dezvolta 
o secvenţă argumentativă. Proverbul problematizează raportul dintre 
un beneficiu (neașteptat) și (ne)fructificarea respectivului beneficiu: 
[Dumnezeu | 990096 [fpi PENECAR dă, dar nu [iti A bagă si [în 
sac] ™™. Elementele cadrului proverbial sunt aproape identice cu cele 
din concluzia formulată de emițător: „| România] ®®®®!C* (...) are ac- 
ces [la fondurile structurale "ENA puse la dispoziție [de către Uniunea Eu- 
ropeană ]PONATOR dar nu beneficiază [de ele] ™* [din cauza dezinteresu- 
lui] [manifestat de Executiv] "STA. Concluzia este convergentă cu 
formularea paremiologică — [ Uniunea Europeană ]PONATOR [ne ]PENEFICIAR 
dă [fonduri structurale "Vă, dar nu [ni ]PENEFICIAR [le ]TEMA | administrea- 
ză ]!INTA — ceea ce subliniază că ostensivitatea proverbelor, capacitatea 
lor de a semnala schimbările din universul cognitiv al vorbitorului, de- 
termină, prin formă şi prin conţinut, schimbări și în orizontul de în- 
ţelegere al receptorului, călăuzind auditoriul să adere la configurația 

argumentativă propusă de locutor și transmisă prin recursul la proverb. 
Paralelismul creat de simetria rolurilor prezente în proverb şi în inter- 
venţia discursivă a vorbitorului înlesnește legitimarea unei opinii și îi 
conferă autoritate. 


1.1.3. Proverbele rezumă o situaţie sau recomandă un curs de acţiune 
(Dundes 2007: 128). Norrick (1985: 15) observă că enunțurile pare- 
miologice sintetizează naraţiuni sau argumentări“. Având ca ilustrare 
o secvenţă discursivă în care vorbitorul recurge la proverb pentru a 
da forță expresivă unui raționament, observăm că locutorul operează 
substituţii” în structura enunţului paremiologic pentru a-și legitima și 
ornamenta intervenţia: „Dacă analizăm, însă, domnule preşedinte, sti- 
maţi colegi, art. 10 alin. 2, care prevede cheltuielile de cercetare-dezvol- 
tare în domeniul economic (...), se constată că, față de 2006, unde au 
fost 81,1 milioane, în 2007 sunt 80,09, mai puţin cu 0,2 milioane. Deci 
aceasta denotă o concepţie care este, vorba aceea, prinsă în proverbele 
românești: «deșteptul promite și păgubașul trage nădejde» (subl. n.), ca 
să nu folosesc alt cuvânt!”€. 


Luarea de cuvânt are organizare bimembră: argumentul și rezumarea. 
Argumentul se sprijină pe evidențe juridico-financiare, iar rezumarea 
amplifică, prin ornamentare, forța concluziei. Recursul la tiparul prover- 
bial ilustrează forţa adecvării. În raport cu proverbul „nebunul promite 
şi prostul trage nădejde”, concluzia „deșteptul promite și păgubașul trage 
nădejde” se dezvoltă prin substituţii lexicale (deștept > nebun, prost > pă- 
gubaș). Se dezvoltă, astfel, un act indirect prin care se evită, pe de o parte, 
posibilele conotaţii negative față de care auditoriul ar putea deveni ostil 
şi prin care se amplifică, pe de altă parte, energia umoristico-ironică a 
enunțului. Eufemizarea prin substituție de constituenți proverbiali evi- 
denţiază competenţa expresivă a vorbitorului, capabil să re-modeleze un 
proverb pentru a semnala, prin acest procedeu, că punctul său de vedere 
este infailibil și pregătit să primească adeziunea auditoriului. 


I.1.4. Proverbele reflectă intenţiile comunicative ale vorbitorului 
(Norrick, 1985: 16, Hoffman & Honeck, 1987: 137). Un inventar 
exhaustiv al rolurilor pe care le îndeplinesc enunţurile paremiologice 
pentru a asigura exprimarea unei intenții de comunicare ar trebui să 
se întemeieze pe dinamica relaţiei proverb — context, pentru a observa 
ceea ce emițătorul doreşte să se înțeleagă și ceea ce receptorul înțelege 

de fapt. În cele ce urmează ne limităm la a identifica și interpreta câteva 
din intenţiile de comunicare frecvent observate în discursul parlamen- 
tar românesc actual: 


a) Locutorul se „dizolvă” în „vocea” comunității: „Un vechi proverb ro- 
mânesc spune: «școala face omul om şi altoiul pomul pom». Despre cât 
de importante sunt educaţia și întreg procesul educaţional nu cred că 
mai are rost să insist (subl. n. )””. Vorbitorul se solidarizează cu judecata 
de valoare exprimată în proverb și își legitimează punctul de vedere 
prin actualizarea autorităţii sapienţiale a proverbului. 


b) Locutorul declanșează un atac la persoană: „Am stat și l-am ascultat 
pe Popescu Călin Tăriceanu, pe ceilalți, şi-mi dau seama că, într-adevăr, 
proverbul care spune că «câinele moare de drum lung şi... Tăriceanu de 
grija altora» (subl. n.), se potriveşte cel mai bine. (Aplauze în Grupul 
parlamentar al P.S.D.)”. În acest caz, tehnica de discreditare se dezvoltă 
prin substituirea unui constituent paremiologic („prostul”) cu numele 
de familie al persoanei asupra căreia se declanșează atacul („Tăriceanu”). 
Receptorul este îndemnat să dezvolte o echivalență între enunţul „câi- 
nele moare de drum lung și prostul de grija altuia” și enunţul „câinele 
moare de drum lung și... Tăriceanu de grija altora”, semnal de receptare 
ce presupune înlocuirea tipului uman (prostul) cu numele celui atacat 
verbal (Tăriceanu) şi care are ca efect includerea persoanei astfel agresa- 
te în categoria umană exprimată de constituentul proverbial substituit. 


c) Locutorul ironizează: „Boc şi miniştrii lui se ghidează probabil după 
vechea zicală românească «fă ce zice popa, nu ce face el!» atunci când 
îndeamnă la austeritate populația, în timp ce ei fac dezmăț pe banii con- 
tribuabililor (subl. n.)”. Ironia se dezvoltă prin analogie. În viziunea 
vorbitorului, guvernul este „popa” care „îndeamnă la austeritate”, dar 
care face „dezmăţ pe banii contribuabililor”. Imperativul gnomic, re- 
flectat de proverb, este raportat la prezentul evenimenţial al guvernării, 
dinamica modurilor verbale (imperativ, în proverb — prezent, în secven- 
ţa discursivă analizată) fiind esențială pentru a marca schimbarea de 
temporalitate, dinspre atemporalitatea axiomei populare spre tempo- 
ralitatea situaţiei comentate de vorbitor. 


d) Locutorul defăimează: „Un vechi proverb românesc spune că: «lu- 
pul îşi schimbă părul, dar năravul, ba!» (subl. n.). Asta i se potriveşte de 

minune președintelui jucător, băutor, manglitor... reaşezat la Cotroceni 
pentru încălcarea flagrantă a Constituţiei”!0. În acest exemplu, pro- 
verbul este folosit pentru a calomnia. Conectorul discursiv angajează 
echivalența între arhetipul exprimat de proverb (prădătorul, fiara) şi 
calificativele jignitoare, care variază între clişeu (jucător), viciu (bă- 
utor) şi fărădelege (manglitor) şi prin care se realizează portretizarea 
peiorativă a persoanei agresate. Convergenţa stilistică lup (cu atributul 
nărav) — preşedinte (cu atributele jucător, băutor, manglitor) fixează 
o co-referință prin care se asigură legătura între individual și general, 
între individ şi tipul uman de care el aparţine, în concepţia agresorului. 


În termenii teoriei actelor de limbaj, proverbul exprimă credinţa că o 
acţiune pripită are efecte negative, fiind un enunţ asertiv. Vorbitorul 
recurge la aserțiune pentru a-și exprima dezacordul, ceea ce înseamnă 
că enunţul expresiv („tot acest demers maratonist nu a reprezentat, în 
realitate, decât o altă scenetă deşănţată pusă la cale de regia pdl-istă”) 
este potenţat de o axiomă paremiologică („graba strică treaba”). În 
acord cu demersul interpretativ propus de Sperber și Wilson (1995: 
293), observăm că proverbul este valorificat ca ecou: dimensiunea 
asertivă a formulei sapienţiale este convertită în dimensiune expresivă. 


Într-un alt exemplu, proverbul are rolul de a recomanda un curs de 
acțiune: „Un vechi proverb european spune că e mai bine să călăreşti 
calul pentru că e la fel de obositor dacă te plimbi pe partea stângă sau 
pe partea dreaptă a animalului. Haideţi să călărim calul şi să acceptăm 
varianta constituțională a proiectului de lege (subl. n.)”™. În această 
secvenţă discursivă, enunţul proverbial funcționează ca model seman- 
tic şi sintactic pe baza căruia vorbitorul îşi construieşte argumentarea, 
paremia acţionând ca un comentariu evaluativ (Norrick 1985: 14). În- 
trebuinţarea aserțiunii paremiologice („e mai bine să călăreşti calul”) îi 
serveşte emițătorului pentru a dezvolta un enunţ directiv („Haideţi să 
călărim calul şi să acceptăm..”)). 


II. Proverb şi context. Un aspect central în descrierea relaţiei între 
proverb şi contextul în care acesta se actualizează este reprezentat de 
conectorii discursivi prin care se semnalează schimbarea de la cadrul 
comunicării verbale realizate de cineva la cadrul sapienţial al enunțului 
paremiologic. Actualizarea proverbelor într-o secvență discursivă se ma- 
nifestă prin adecvare, ceea ce înseamnă că proverbele sunt introduse de 

mărci care evidenţiază caracterul lor de „tezaur al înțelepciunii populare” 
(Anscombre 1994: 99). „Formula fixă” a paremiei se impune mai auto- 
ritar atunci când proverbele sunt introduse în context printr-un consti- 
tuent inițiator (Ruxăndoiu 2003: 200). Dacă se are în vedere identitatea 
structurală a conectorilor, se poate face distincția între conectivitatea de 
tip „verbal', reprezentată de utilizarea unor conectori de tipul „un pro- 
verb spune că” și conectivitatea de tip „nominal”, care constă în folosirea 
unor conectori precum „vorba ceea, vorba aia, vorba proverbului etc’. 


II.1. Prezenţa sau absenţa conectorilor care marchează recursul la pro- 
verb este crucială pentru a deosebi trei categorii de actualizare: directă 
(„personală”), indirectă („impersonală”) și mixtă. Actualizarea directă 
(„personală”) este caracterizată de absenţa conectorilor de marcare pa- 
remiologică și aduce în prim-plan „eul” vorbitorului, precum şi modul 
în care acesta contopește formula paremiologică cu propria intervenţie 
discursivă. Actualizarea indirectă („impersonală”) este caracterizată de 
prezenţa conectorilor de marcare paremiologică şi scoate din prim-plan 
„eul” vorbitorului, reliefând, totodată, modul în care acțiunea discur- 
sivă a vorbitorului este „camuflată”, „deghizată”, „dizolvată” în sfera de 
cuprindere a enunțului paremiologic. Actualizarea mixtă este şi „perso- 
nală” și „impersonală”, în sensul că formulele paremiologice sunt inte- 
grate în intervenția discursivă a vorbitorului, iar conectorii de marcare 
proverbială figurează ca simple inserții ce îndeplinesc doar funcția de a 
semnala că ceea ce urmează este sau face parte dintr-un tipar gnomic, 
nemaiavând şi rolul de a „dizolva” „eul” vorbitorului în „vocea” comu- 
nității în care circulă proverbul. 


Pentru fiecare dintre aceste trei tipuri de actualizare există mai multe gra- 
de de actualizare contextuală a formulelor paremiologice. Fiecare grad 
de actualizare semnalează cât de fidelă este actualizarea proverbului într- 
un context. Cel mai mare grad de fidelitate este reprezentat de redarea / 
citarea proverbului ca atare, fără deformări. Un grad mai mic de fideli- 
tate îl are adaptarea proverbului la evenimenţialul exprimat în context, 
prin adăugare, substituire, suprimare sau permutare de constituenți”, 
operaţii care contribuie adesea la transformarea unor proverbe în anti- 
proverbe". Un grad și mai mic de fidelitate faţă de proverb îl are parafra- 
zarea paremiei într-un anumit context, iar cel mai mic grad de fidelitate îl 
are aluzia proverbială (Ruxăndoiu 2003: 175), procedeu discursiv prin 

care se conservă din paremie măcar unul dintre constituenţii investiţi cu 
funcția de a reactiva enunţul proverbial în conștiința receptorului. 


1.1.1. Actualizarea directă: 


a) proverbul este redat: „PNL, PSD şi PC să stea cuminţi în banca lor 
că cine sapă groapa altuia, cade singur în ea. Degeaba se dau ei cocoşi 
că purceaua e moartă în coteţ şi nici un cabinet de criză n-o poate învia 
(subl. n.)”!*. Această secvenţă discursivă ilustrează convergența expre- 
sivă între proverbe și alte structuri idiomatice (expresii şi locuţiuni), 
fiind o dovadă a proceselor de solidaritate sintagmatică ce asigură uni- 
tatea intervenţiei discursive. 


b) proverbul este adaptat: „Am învăţat că cine sapă groapa altuia are 
toate șansele să se umple de nămol (subl. n.)”'5. Vorbitorul deformează 
enunţul proverbial înlocuind secvenţa paremiologică „cade singur în 
ea” cu o consideraţie personală menită să stârnească hazul și să facilite- 
ze acceptarea de către celălalt a opiniei exprimate. 


c) proverbul este parafrazat: „Este un exemplu aproape clasic de hărni- 
cie cu care săpăm groapa altuia şi cădem toți în ea, de unde vom trimite 
dragi salutări populaţiei de deasupra (subl. n.)”!6. Parafrazarea ironică 
a proverbului presupune instituirea opoziţiilor funcționale (persoană, 
număr) prin care se alterează identitatea enunțului gnomic. 


d) proverbul devine aluzie proverbială: „În afară de piedicile puse eco- 
nomiei de către criza globală se va adăuga şi această «buturugă> (subl. 
n.), care cu greu va putea fi trecută tocmai de către acei contribuabili 
mici care încearcă să facă ceva corect în țara asta și să creeze locuri de 
muncă”. Constituentul proverbial buturugă ilustrează existenţa anco- 
rajului gnomic, definit drept procesul prin care o componentă a unui 
enunț paremiologic actualizează, în conștiința receptorului, întreaga 
formulă paremiologică. 


II.1.2. Actualizarea indirectă: 


a) proverbul este redat: „O vorbă veche şi plină de tâlc spune că cine se 
aseamănă... se adună (subl. n.)”!8. „Eul” discursiv al vorbitorului este 
„dizolvat” în „vocea” înțelepciunii populare, conectorul paremiologic 
„o vorbă” fiind caracterizat de două atribute-clişeu (veche, plină de tâlc) 
care întăresc forța sapienţială a enunţului proverbial. 

b) proverbul este adaptat: „Eu fac un apel la dumneavoastră, colegial, să 
fim, aşa cum spune Constituţia, în serviciul poporului, pentru că vorba 
românească spune «Cine seamănă vânt, culege furtună». S-a folosit şi o 
altă vorbă românească — şi îmi pare rău că nu este domnul Geoană, că 
pentru dânsul voiam să spun această vorbă — cine sapă groapa demite- 
rii, cade singur în ea (subl. n.)”*. Secvența discursivă prezintă interes 
pentru că vorbitorul adoptă tehnica acumulării paremiologice. Citarea 
proverbului „Cine seamănă vânt, culege furtună”, pus în relaţie de echi- 
valență semiotică cu enunţul „Cine sapă groapa altuia, cade singur în 
ea”, întrucât ambele reprezintă reflectări ale raportului cauză („seamă- 
nă vânt” / „sapă groapa altuia”) — efect („culege furtună” / „cade singur 
în ea”), favorizează deformarea ironică a celui de-al doilea enunț sapi- 
enţial. Vorbitorul înlocuieşte constituentul pronominal altul-altuia cu 
un substantiv, demitere-demiterii, pentru a semnala o mutație de natură 
referenţială, de la un referent gnomic, ideal, la unul contextual, explicit 
(„îmi pare rău că nu este domnul Geoană (subl. n.), că pentru dânsul 
voiam să spun această vorbă”). 


c) proverbul este parafrazat: „Guvern nou, metode vechi. Un vechi 
proverb românesc spune că bunele obiceiuri se păstrează, iar noi, româ- 
nii, indiferent de starea socială și opțiunea politică, din spirit patriotic, 
facem tot posibilul să-l respectăm (subl. n.)”2. Deformarea formulei 
„Obicei nou, în țară veche” prin substituire de constituenți, cu rezulta- 
tul „Guvern nou, metode vechi”, permite introducerea unei parafraze 
sapienţiale („bunele obiceiuri se păstrează”), iar conectorul paremio- 
logic mărește forţa ironiei declanșate prin deformarea „Guvern nou, 
metode vechi” şi amplificate prin parafrază. Acest mecanism poate fi 
descoperit și în alte devieri anti-proverbiale”. 


d) proverbul devine aluzie proverbială: „Există o vorbă la noi, cu ulciorul, 
şi mai există alta, cu lupul (subl. n.)”” sau „lată, PSD este un partid nou, 
cu siglă nouă, dar uită proverbul românesc cu lupul și năravul (subl. n.)”?. 
Aluziile proverbiale reflectă potenţialul pragmastilistic al suprimării. Din 
enunțurile proverbiale „Ulciorul nu merge de multe ori la apă” și „Lu- 
pu-şi schimbă părul, dar năravul ba” se mai păstrează în planul de supra- 
față al discursului doar elementele proverbiale nucleare („cuvinte-cheie” 
Dumistrăcel 2006: 173). Conectorii paremiologici asigură redundanţa 
necesară înțelegerii adecvate a intervenţiei discursive. 

II.1.3. Actualizarea mixtă: 


a) proverbul este redat: „În speranța captării unui electorat dezamăgit, 
o parte din opoziţie încearcă să-şi arate colții tocmai într-un moment 
care este neindicat. (...) Dar, vorba proverbului: «fiecare pasăre pe limba 
ei piere» (subl. n.)””. Întrebuinţarea conectorului paremiologic „vorba 
.» . . . 
proverbului” are rolul doar de a semnala identitatea enunţului prover- 
bial. Vorbitorul nu are intenţia de a-și „dizolva” „eul” discursiv în „vo- 
cea” comunităţii. 


b) proverbul este adaptat: „Ştii cum e aia cu cine sapă groapa altuia”%. 
Conectorul metadiscursiv „aia”, rămășiță a conectorului paremiologic 
„vorba aia”, subliniază că, în asemenea contexte, valorificarea paremiei 
oscilează între actualizarea directă și cea indirectă. Uşurinţa cu care un 
receptor recunoaște și reconstituie întreaga formulă paremiologică pe 
baza unui fragment este hotărâtoare pentru a favoriza suprimarea unui 
segment proverbial, după cum se observă în secvenţa dată. 


c) proverbul este parafrazat: „În primul rând, când sunt mai multe moaşe, 
cunoaşteţi proverbul cu copilul care rămâne cu buricul netăiat, în al doilea 
rând, varianta inițială care se bazează pe decizia colectivă a consiliului 
local este mult mai democratică, mult mai bună (subl. n.)””%. Parafra- 
zarea proverbului „Copilul cu mai multe moașe rămâne cu buricul ne- 
tăiat” este însoţită de o marcă paremiologică („proverbul cu”) a cărei 
funcţie metadiscursivă este de a evidenția discontinuitatea sintactică 
între planul conectorului paremiologic (legat de planul enunțării) şi 
planul parafrazei proverbiale (legat de planul enunţului). 


d) proverbul devine aluzie: „Schimbarea nick-ului nu este echivalentul 
transformării în altcineva, știi cum e cu năravul lupului... (subl. n.) cred 
că asta-i cea mai ineficientă metodă de gestionare a multiplelor perso- 
nalități””. Ca parte integrantă a conectorului paremiologic „(vorba) 
aia cu”, prepoziţia cu ţine de planul enunțării, nu de planul enunţului, 
aşadar actualizarea este hibridă. Pe de o parte, vorbitorul doreşte să 
introducă în chip direct, fără medierea unui conector paremiologic, 
aluzia privind „năravul lupului”, pe de altă parte, recunoaşterea cuvin- 
telor-cheie ca elemente constitutive ale unei paremii obligă la activarea 
unei rămăşiţe de conector proverbial, ceea ce face ca actualizarea direc- 
tă să se combine cu cea indirectă. 

III. Concluzii. Consideraţiile de mai sus și studiile de caz legitimează 
afirmaţia că ostensivitatea proverbelor se manifestă deductiv și inductiv. 


III.1. Ostensivitatea deductivă reliefează capacitatea unui proverb de a 
orienta și dirija construcția discursivă în care este actualizat: „Un pro- 
verb românesc spune că «ziua bună se cunoaște de dimineață» (subl. 
n.). La fel putem spune și faptul că anul bun de la inceput se cunoaște”. 
Proverbul este modelul sintactico-semantic pe baza căruia urmează a 
se dezvolta secvenţa discursivă. Întrebuinţarea enunțului paremiolo- 
gic semnalează actualizarea înțelesului generic, potenţial, „nesaturat” 
ca înțeles individual, contextual, „saturat”. Axa deductivă general > par- 
ticular guvernează relaţia între proverb şi contextul său de actualizare. 


II.2. Ostensivitatea inductivă reliefează proprietatea unei secvenţe dis- 
cursive de a semnala recursul la un enunţ paremiologic: „Şi acestea sunt 
numai câteva din deficienţele noii legi, ceea ce evidenţiază că proverbul 
«graba strică treaba» se poate aplica cu succes în cazul de față (subl. n.)”. 
Proverbul conferă autoritate construcției discursive pe care o rezumă. 
Înţelesul individual, contextual, „saturat” este validat de și cuprins în 
înțelesul generic, potenţial, „nesaturat” al proverbului. Axa inductivă 
particular > general guvernează relaţia dintre context şi proverbul „ce- 
rut” de acesta. 


Înțelegerea proverbelor ca acte de limbaj indirecte conferă avantaje 
pentru analiza pragmatică și stilistică a relației proverbului cu secvența 
sau intervenţia discursivă în care paremia se actualizează. Considerate 
ca enunțuri constatative (Austin 2005), proverbele descriu cunoaște- 
rea asupra lumii. Considerate ca enunţuri performative (Austin 2005), 
proverbele îndeplinesc roluri discursive dintre cele mai diverse. Astfel, 
constatări proverbiale precum „Graba strică treaba”, „Cine sapă groa- 
pa altuia, cade singur în ea” ori „Lupul își schimbă părul, dar năravul 
ba” dezvoltă, prin actualizare contextuală, valori performative de tipul 
„Nu te grăbi”, „Nu face rău”, „Nu fi ipocrit”. Nu greșim dacă afirmăm 
că, în discursul public, prin intermediul aserțiunilor paremiologice se 
potenţează enunțuri expresive (se dezvăluie reacții emoționale) sau 
directive (se recomandă cursuri de acțiune). Descoperirea, descrierea 
şi interpretarea acestor complexe realități de limbaj pot face obiectul 
unei monografii privind pragmatica și retorica recursului la proverbe 
în comunicarea politică. 

Note | 


Se numește discurs public gama de manifestări 
lingvistice din spaţiul public. Fac parte din această cate- 
gorie, între altele, producţiile publicistice, politice și cele 
dezvoltate în comunicarea prin intermediul internetului. 
? Mihai Cristian Apostolache, PSD, Şedinţa Camerei 
Deputaţilor, 12 februarie 2008; http://www.edep.ro, ac- 
cesat 26.10.2010. 

3 Monalisa Găleteanu, PSD, Şedinţa Camerei Depu- 
taţilor, 17 aprilie 2007; http://www.cdep.ro, accesat 
26.10.2010. 

* Capacitatea de sinteză a proverbelor este analizată și în 
cele mai bune lucrări românești de paremiologie (Tabar- 
cea 1982, Negreanu 1983, Ruxăndoiu 2003). 

5 Pentru alte exemple privind importanţa acestei tehnici 
de reconfigurare a faptelor de discurs repetat a se vedea 
Dumistrăcel 2006. 

é Anghel Stanciu, PSD (PRM), Şedinţa comună a Came- 
rei Deputaţilor şi Senatului, § decembrie 2006; http:// 
www.cdep.ro, accesat 26.10.2010. 

7 Viorel Arion, PDL, Şedinţa Senatului, 3 martie 2008; 
http://www.edep.ro, accesat 26.10.2010. 

8 Mihai Nicolae Tănăsescu, PSD, Şedinţa comună a Ca- 
merei Deputaţilor şi Senatului, 28 iunie 2006; http:// 
www.cdep.ro, accesat 26.10.2010. 

? Mugurel Surupăceanu, PSD, Şedinţa Camerei De- 
putaţilor, 2 martie 2010; http://www.edep.ro, accesat 
26.10.2010. 

19 Joan Aurel Rus, PRM, Şedinţa Camerei Deputaţilor, 
12 iunie 2007; http://www.edep.ro, accesat 26.10.2010. 
"1 György Frunda, UDMR, Şedinţa Senatului, 12 martie 
2008; http: //www.edep.ro, accesat 27.10.2010. 

2 Pe urmele lui Quintilian (1974), Grupul u (1974) va- 
lorifică distincţiile privind cele patru categorii de trans- 
formări (adiectio, detractio, immutatio, transmutatio) pen- 
tru a propune o teorie generală a figurilor întemeiată pe 
operaţii retorice. Pe terenul cercetării româneşti, direcţia 
propusă de Dumistrăcel (2006) s-a concretizat, între 
altele, într-o monografie asupra fenomenelor de discurs 
repetat în textul jurnalistic. Constituirea şi reconfigurarea 
faptelor de limbă incluse în categoria discursului repetat 
sunt descrise din perspectiva operaţiilor retorice identifi- 
cate de Quintilian. 

'5 Termenul a fost pus în circulaţie de paremiologul Wolf- 
gang Mieder (germ. Anti-Sprichwort, engl. anti-proverb) 
pentru a denumi orice deformare a unui proverb cu sco- 

pul de a obţine efecte ironice sau umoristice. Alţi cerce- 
tători numesc aceste creaţii „perverbe” (engl. perverbs, cf. 
Honeck 1997). 

"1 Anonim, 21 septembrie 2010, http://www.mediafax. 
ro/politic/iliescu-nu-se-poate-face-cabinet-de-criza- 
dintr-o-opozitie-minoritara-si-cu-basescu-presedin- 
te-7335797 /foto; accesat 27.10.2010. 

'S me and just me, 12 decembrie 2008, http://www.ro- 
portal.ro/discutii/lofiversion/index.php/t40911-750. 
html; accesat 27.10.2010. 

15 Adrian Păunescu, PSD, Şedinţa Senatului, 17 februarie 
2003; http://www.edep.ro, accesat 27.10.2010. 

1" Radu Bogdan Ţimpău, PNL, Şedinţa Camerei Depu- 
taţilor, 28 aprilie 2009. Secvența discursivă citată apare 
şi într-o intervenţie a lui Vasile Ghiorghe Gliga, PSD, 
Şedinţa Camerei Deputaţilor din 30 martie 2010, coin- 
cidenţa putând face obiectul unui alt fel de studiu despre 
originalitatea și pertinenţa unor specii de discurs parla- 
mentar; http://www.cdep.ro, accesat 28.10.2010. 

'5 Dumitru loan Puchianu, PDL, Şedinţa Camerei De- 
putaţilor, 18 martie 2008; http://www.edep.ro, accesat 
28.10.2010. 

'9 Nicolae Vlad Popa, Independent, Şedinţa Senatului, 
21 mai 2007; http://www.edep.ro, accesat 28.10.2010. 

% Ştefan Baban, PRM, Şedinţa Camerei Deputaţilor, 25 
iunie 2002; http://www.cdep.ro, accesat 28.10.2010. 

" Formula „La vremuri noi, oameni noi” a permis geneza şi 
punerea în circulaţie a antifrazei „La vremuri noi, tot not”. 

* Antonie Iorgovan, PSD, Şedinţa Senatului, 14 februa- 
rie 2005; http://www.edep.ro, accesat 28.10.2010. 

% Gheorghe Dragomir, PNL, Şedinţa Camerei De- 
putaţilor, 27 iunie 2006; http://www.cdep.ro, accesat 
28.10.2010. 

Constantin Dumitru, PNL, Şedinţa Senatului, 10 sep- 
tembrie 2007; http://www.edep.ro, accesat 28.10.2010. 

23 paul, 20 februarie 2010, http://www.agf.ro/frames/ 
h_m_context.php?place=b&nr_mes=3326253; accesat 
29.10.2010. 

% Petru Lakatos, UDMR, Şedinţa Camerei Deputaţilor, 
4 martie 2008; http://www.cdep.ro, accesat 29.10.2010. 
7 mio nombre, 26 iunie 2007, http://www.cafenea- 
ua.com/search/comments/enturi_cu_va/1; accesat 
29.10.2010. 

Eugenia BOJOGA 


Al IV-lea congres internațional 
Eugeniu Coșeriu 


Intitulat laconic Oltre Saussure. Leredita sci- 
entifica di Eugenio Coseriu (Depășindu-l pe 
Ferdinand de Saussure. Moștenirea ştiinţifică a 
lui Eugeniu Coșeriu) cel de-al IV-lea congres 
internațional Eugeniu Coșeriu s-a desfășurat 
în zilele de 1-2 octombrie 2013 la Universita- 
tea din Udine, Italia. Spre deosebire de con- 
gresele anterioare, manifestarea științifică din 
anul acesta s-a centrat, pe de o parte, pe teoria 


E.B. — lect. dr, Facultatea 


de Litere a Univ.„Babeş- li istică a lui E uC ae anlitat 
Bolyai” Cluj-Napoca. ingvistică a lui Eugeniu Coșeriu și implicații- 


Publicistă, traducătoare, le sale actuale și, pe de altă parte, pe concepția 
membră a Societății Inter- celebrului lingvist de la Geneva, 2013 fiind 


naționale de Lingvistică anul centenarului morții lui F. de Saussure. 
Romanică, a proiectului 


„E. Coșeriu și manuscrisele i , Eee 
sale” Universitatea Kary pune sub același numitor comun pe cei doi 


Eberhard” din Tibingen, lingviști îşi are legitimitatea sa, întrucât, con- 
Germania, a comitetului form opiniei mai multor exegeţi, dacă secolul 
ştiinţific al Colecţiei Etudes XX, implicit lingvistica modernă, începe cu 


ing i ala uistisehe Ferdinand de Saussure — celebrul său Curs de 
Studien, coordonată de 


Universitatea Humboldt din lingvistică generală imprimând ştiinţei limba- 
Berlin și Editura Peniope din  jului o viziune total nouă, de la care s-a dez- 
Munchen (din 2005 până în voltat apoi întreaga paradigmă structuralistă 
prezent au apărut 10 volu- în ştiinţele culturii! —, atunci sec. XX sfârşeşte 
me). Domenii de cercetare: i . A 
a anu < ou, Cu Eugeniu Coșeriu, care a dus mai departe 
lingvistică generală, limbile oo : n | 
romanice, sociolingvistică, achiziţiile metodologice și teoretice ale struc- 
semantică lexicală, istorio-  turalismului, încadrându-le într-o concepție 


Ideea foarte inspirată a organizatorilor de a-i 


grafie lingvistică. unitară şi coerentă și mult mai complexă asu- 
pra limbajului. În acest sens, amintim afirma- 
ţiile lui Gregorio Salvador: „Eugeniu Coșeriu 


EENT ROMIÂINIĂ 


a fost cel mai mare lingvist din a doua jumătate a secolului XX. De 
aceea tot ce se va putea face de acum încolo la modul serios în do- 
meniul lingvisticii va trebui să ţină cont de gândirea maestrului de la 
Tibingen'”. 

Organizat deci sub semnul celor doi mari lingviști ai contemporaneită- 
ţii, congresul s-a desfăşurat sub egida a două instituţii italiene de pre- 
stigiu — Universitatea din Udine (Departamentul de studii umaniste) şi 
Universitatea din Milano (Departamentul de studii literare, filologice 
şi lingvistice), iniţiativa aparţinându-i atât Prof. Vincenzo Orioles de la 
Udine (exprimată încă în 2009, la congresul de la Cluj), cât şi Prof. Maria 
Bologna de la Universitatea din Milano. Patronat de un comitet științific 
din a cărui componenţă au făcut parte nume de rezonanţă în domeniul 
lingvisticii integrale (România fiind reprezentată de profesorii Mircea 
Borcilă de la Universitatea din Cluj şi Eugen Munteanu de la Universi- 
tatea din lași) şi de un comitet organizatoric eficient (care i-au avut ca 
membri pe Raffaella Bombi şi Marica Brazzo de la Udine, pe Francesco 
Dedè de la Milano și pe subsemnata)?, întrunirea științifică de anul aces- 
ta a avut ca arii tematice următoarele aspecte: 1) de la F. de Saussure 
la E. Coşeriu: remodelarea axiomelor saussuriene şi depășirea crizei 
structuraliste; 2) cele trei niveluri ale activităţii lingvistice identificate de 
E. Coșeriu: universal, istoric şi individual; 3) personalități şi articulaţii ale 
istoriografiei lingvistice în lucrările lui E. Coşeriu; 4) viziunea coşeriană 
asupra funcţionării sistemelor lingvistice, a arhitecturii limbii, a fenome- 
nelor de varietate, asupra contactului dintre limbi şi a traducerii. 


Ar trebui să spunem de la bun început că nu e deloc întâmplător faptul 
că cel de-al IV congres Coșeriu s-a ţinut la Udine. E. Coșeriu a cola- 
borat ani de-a rândul cu Centrul de Plurilingvism din cadrul acestei 
universități, fiind membru de onoare al Comitetului său științific, iar 
cu câteva săptămâni înainte de moarte consimțţise să participe — urma 
să deschidă programul științific cu o conferinţă în plen — la Colocviul 
Romania e România: lingua e cultura romena di fronte all'Occidente, de- 
dicat limbii şi culturii romane în context romanic, organizat la Univer- 
sitatea din Udine. Probabil așa se explică şi faptul că Studi in memoria 
di Eugenio Coseriu a cura di V. Orioles — primul și cel mai substanțial 
(453 pag.) omagiu adus lui Eugeniu Coşeriu după trecerea sa la cele 
veşnice — s-a publicat tot la Udines. De altfel, în Italia interesul pentru 

concepţia lui E. Coşeriu a sporit în ultimii ani, ceea ce se vede și din pu- 
blicarea unor volume importante din opera sa: E. Coseriu, Il linguaggio 
e l'uomo attuale. Saggi di filosofia del linguaggio (2007), E. Coseriu, Lin- 
guistica del testo (ed. a V, 2008), E. Coseriu, Storia della filosofia del lin- 
guaggio (2010). Doctor honoris causa al mai multor universități din 
Italia, membru al prestigioasei Accademia dei Lincei din Roma (cea 
mai veche academie din lume, creată în 1603), E. Coșeriu a cultivat 
mereu relaţia sa cu Italia, limba lui Dante fiind unul din idiomurile sale 
preferate. Apreciind anii petrecuţi în Italia ca o importantă perioadă de 
formare, de pregătire pentru viitoarea activitate ştiinţifică și didactică, 
E. Coşeriu va mărturisi că dacă România, prin liceul „Ion Creangă” din 
Bălți şi prin primul an de Universitate la Iași (1939-1940) îl orienta- 
se spre ştiinţa de carte, trezindu-i setea de cunoaștere, atunci Italia l-a 
format, atât prin libertatea extraordinară pe care au știut să o menţină 
Universitățile italiene, chiar și în vremurile grele și de dictatură poli- 
tică, cât şi prin spiritul critic tradiţional al ştiinţei și filosofiei italiene. 
Italia a orientat setea sa de universalitate, mai mult sau mai puțin vagă, 
spre domenii concrete și, în același timp, a lărgit orizonturile sale, chiar 
şi în ceea ce priveşte unele lucruri pe care începuse să le intuiască deja 
din România€. 


Revenind la congresul propriu-zis, în cadrul ședinței de deschidere 
(care s-a desfăşurat în sala Roberto Gusmani din Palazzo Antonini) 
într-o ambianță solemnă și festivă au luat cuvântul Alberto Felice De 
Toni, rectorul Universităţii din Udine, Andrea Tabarroni, şeful Depar- 
tamentului de Studii Umanistice al Universităţii din Udine, Fabrizio 
Conca, șeful Departamentului de Studii Literare, Filologice și Lingvis- 
tice a Universităţii din Milano şi Vincenzo Orioles. Prestanţa acestei 
manifestări ştiinţifice a fost asigurată și de prezenţa președinților celor 
mai importante asociaţii de profil din Italia: Giuliano Bernini (Associa- 
zione Italiana di Linguistica Applicata), Stefania Giannini (Società Ita- 
liana di Glottologia), Emanuele Banfi (Società di Linguistica Italiana). 
În acest context, a fost dat citirii mesajul dlui Rudolf Dinu, directorul 
Institutului Român de la Veneția, care a salutat călduros participanții 
la congres. A urmat apoi videoconferința Eugenio Coseriu visto da Tullio 
De Mauro (transmisă în direct), Prof. De Mauro, notoriu lingvist itali- 
an actual și fost Ministru al Educaţiei, a punctat importanța concepției 
coșeriene din perspectiva zilei de astăzi și a evocat momente ale relației 

sale de prietenie cu E. Coșeriu. În continuare, Johannes Kabatek (Uni- 
versitatea din Zürich) a prezentat Il sito www.coseriu.de e la memoria 
storica di Eugenio Coseriu, după care au fost trecute în revistă congre- 
sele anterioare E. Coseriu (Aix-en-Provence 2007, Cluj-Napoca 2009, 
Almeria 2011). 


Cea mai mare parte dintre comunicările în plen s-au axat pe „dialo- 
gul” ştiinţific dintre E. Coșeriu și F. de Saussure. Astfel, Jörn Albrecht 
(Universitatea din Heidelberg) în I giudizio di Coseriu sul „vecchio” e 
sul „nuovo” Saussure s-a referit la interpretarea coşeriană a contribu- 
ţiei saussuriene în domeniul lingvisticii generale și la ecoul științific 
al acesteia, precizând că E. Coşeriu nu a respins celebrele dihotomii 
limbă-vorbire sau sincronie-diacronie, ci le-a situat în orizontul limbii 
funcţionale. Tot astfel și Gerda Hafler (Universitatea din Potsdam), 
în conferința sa La doppia e tripla natura della lingua: ricezione e trasfor- 
mazione dei concetti di Saussure da parte di Coseriu, a demonstrat că spre 
deosebire de F. de Saussure (pentru care limba avea o natură dublă) şi 
de structuraliști, E. Coșeriu introduce lingvistica printre ştiinţele cul- 
turii, inserând în acest domeniu metode ce provin din alte discipline 
adiacente. Natura triplă a limbajului este dusă mai departe prin inter- 
mediul aproprierii dihotomiei energeia / ergon al lui Humboldt, iar în- 
tre energeia şi ergon Coşeriu introduce conceptul de dynamis, ceea ce 
indică competenţa lingvistică sau actul de a dispune de tehnicile unei 
limbi. Concluzia dnei Hassler este că E. Coșeriu a contribuit bilateral 
la asimilarea teoriei structuraliste a lui Saussure: a corectat-o în mod 
substanţial, dar în acelaşi timp a şi prezervat-o. 


Rika Van Deyck (Universitatea din Gent) în comunicarea Le Saus- 
sure d' Eugenio Coseriu a insistat asupra componentei structuraliste 
a concepţiei lui E. Coșeriu, arătând filiația sa cu paradigma institu- 
ită de Saussure. Or, pornind de la lectura și interpretarea critică a 
Cursului de lingvistică, Coşeriu a introdus limba funcțională (obiec- 
tul de studiu al lingvisticii în viziunea lui Saussure) în planul al doi- 
lea, cel al limbilor istorice din trihotomia nivelurilor limbajului, in- 
tegrând în concepţia sa unificatoare asupra limbajului deopotrivă şi 
dimensiunea varietăţii. Celor trei nivele de abstractizare Coșeriu le 
atașează trei lingvistici, trei tipuri de competenţă și trei istoricități, 
ceea ce extinde cu mult obiectul de studiu al lingvisticii, discipli- 


COŞERIANA E 


na noastră devenind astfel, graţie lui Coseriu, una integratoare sau 
integrală. 


Aceeași problematică a fost reluată și în conferinţa Dalla langue’ di 
Saussure alla ‘norma’ di Coseriu, prezentată de Maria Pia Marchese 
(Universitatea din Florenţa) şi Aldo Luigi Prosdocimi (Universitatea 
din Padova). Cunoscători profunzi ai doctrinei lui E. Coșeriu, autorii 
s-au focalizat asupra conceptului de normă, considerând că, odată cu 
publicarea studiului Sistema, norma y habla (1952), E. Coşeriu intră 
definitiv în istoriografia lingvistică internațională. După apariția stu- 
diului Sincronia, diacronía e historia (1958) şi a volumului Teoria del 
lenguaje y lingüística general (1963) se poate vorbi deja de o lingvistică 
coşeriană (N. Spence). Aceste studii reprezintă totuşi doar aisbergul 
gândirii lingvistice a lui Coșeriu care va evolua apoi pe parcursul anilor 
'70-'80. Cât priveşte conceptul de normă, ca fiind contribuția majoră a 
lui E. Coşeriu în raport cu dezbaterea dihotomiilor saussuriene şi a pa- 
radigmei structuraliste în ansamblu, autorii cred că intuiţii / anticipări 
ale acestui concept se prefigurează deja în textul La lingua di Ion Barbu, 
pe care E. Coșeriu l-a scris în perioada sa italiană (1948). 


În Sul concetto di stile, Lorenzo Renzi (Universitatea din Padova) a 
explicitat astfel de noţiuni coșeriene precum dimensiune diatopică, di- 
astratică şi diafazică (sau stilistică), văzute ca un complex ce variază 
în spaţiu, timp și în comportamentul vorbitorilor. Or, tocmai această 
eterogenitate a limbii constituie, în viziunea lui E. Coșeriu, „arhitectu- 
ra” sau structura externă a limbii, distinctă de structura sa internă ce 
se referă la formă și la funcţiile diferitelor părți ale limbii. Stilistica lui 
Coşeriu reprezintă studiul dimensiunii diafasice a limbii, fiind deci o 
stilistică a limbii, nu una a individului creator sau a limbajului poetic, 
cum credeau maeștrii săi italieni din epocă. 


Printre comunicările în plen cu o tematică diferită de cea prezentată mai 
sus, menționăm Empatia e investigación lingüística, susţinută de Johannes 
Kabatek (Universitatea din Zurich), de fapt, o invitaţie la a reconsidera 
empatia şi cunoaşterea originară a limbilor și a textelor ca fundamente 
prealabile ale oricărui studiu lingvistic. Faptul de „entrer dans la consci- 
ence des sujets parlants” la care se referea F. de Saussure sau, în termenii 
lui E. Coșeriu, competenţa lingvistului ca participant empatic la ener- 
gia vorbitorului (care devine şi a lingvistului) constituie fundamentul 

oricărui demers lingvistic. Tot astfel, conferința Límites y alcances de la 
„Lingüística del texto” de E. Coseriu, prezentată de Oscar Loureda Lamas 
(Universitatea din Heidelberg) în care s-a susținut ideea că în cadrul 
situaţiei actuale din domeniul studiilor textuale, deși se disting diverse 
modalităţi de interpretare şi analiză, lingvistica „integratoare” a textului 
trasată de E. Coșeriu în 1981 (prin volumul său Textlinguistik) îşi menți- 
ne în continuare actualitatea și valenţe interpretative. Rosanna Sornicola 
(Universitatea din Napoli), în comunicarea sa în plen Eugenio Coseriu 
e l'esperienza della rete „dia-", a evocat rolul pe care l-a avut E. Coșeriu 
în cadrul proiectului axat pe lingvistica varietăţi (diacronică, diatopică, 
diastratică şi diafasică), proiect care, fiind iniţiat de Eugeniu Coșeriu şi 
Rika Van Deyck, a funcționat timp de 15 ani (până la moartea lui Coșe- 
riu), experienţă ce le-a oferit romaniștilor din țările occidentale un teren 
propice pentru dezbatere şi colaborare științifică. Or, nucleul teoretic 
şi metodologia comună a participanţilor la proiect l-au constitut teoria 
lingvistică a lui E. Coşeriu și cele patru tipuri de varietate lingvistică sta- 
bilite de lingvistul român. Karl-Georg Lettner (Universitatea din Viena), 
în Sur le langage et lethnolinguistique: de l'altérité au principe linguistique de 
relativité, plecând de la obiectul „limbaj', considerat din punct de vedere 
integral şi fenomenologic, a explicitat principiul relativităţii lingvistice 
şi cele patru fundamentele ale „ipotezei Sapir-Whorf”, precum şi natura 
relației language-thought-reality. 


Manuel Casado Velarde şi Alberto De Lucas Vicente (Universitatea 
din Navarra) au prezentat conferința Los verbos de comunicación des- 
de una perspectiva integradora de base coseriana, iar Jesús Martinez 
del Castillo (Universitatea din Almeria) - Modes of Thinking in 
Language Study. Subsemnata, în comunicarea în plen „Lehr- und 
Wanderjahre”. Il periodo italiano nella biografia intellettuale di Euge- 
nio Coseriu, a scos în evidență semnificația de ansamblu a perioadei 
italiene în biografia intelectuală şi umană a lui E. Coșeriu, conside- 
rând că anii de studiu la Universitatea „La Sapienza” din Roma, cu 
un intermezzo la Universitatea din Padova, și perioada de la Milano 
au reprezentat aspecte cruciale ale formării academice a lui E. Co- 
şeriu. Dacă pe atunci Coseriu era deschis spre o gamă întreagă de 
posibilități — putea deveni critic de artă, scriitor, publicist, filozof, 
traducător profesionist etc. — graţie Societăţii de Lingvistică de la 
Milano, a mediului intelectual milanez şi a Prof. Vitorio Pisani, s-a 

orientat definitiv spre lingvistică. Drept dovadă, în Atti di Sodalizio 
E. Coşeriu va publica primele, adevaratele sale studii de lingvistică: 
Glottologia e Marxismo, Lingua e regime in Romania, Lingua di Ion 
Barbu ş.a. 


Printre comunicările prezentate în cadrul secţiunilor congresului — 
aproape toate extrem de interesante —, merită să fie menţionate în 
special următoarele: Il ruolo della ‘Scuola di Copenaghen’ nel 'rimo- 
dellamento' coseriano degli assiomi saussuriani, susţinută de Viggo 
Bank Jensen (Universitatea din Kopenhaga), La arquitectura locuci- 
onal como contraste cognitivo interlingiiistico: el caso español / italiano, 
prezentată de Luis Luque Toro (Universitatea Ca Foscari, Veneția), 
Le statut typologique special du texte ‘poétique’ — une approche de la 
perspective théorique d'Eugeniu Coseriu a Oanei Boc (Universitatea 
Babeș-Bolyai din Cluj), Une linguistique des oeuvres est-elle possible? 
a lui Marius Nagy (Universitatea din Tours), Origini dell'integralismo 
coseriano a Floarei Vîrban (Universitatea din Florența), La metafora 
kenning quale unită del discorso ripetuto a Flaviei 'Teoc (Universita- 
tea Babeș-Bolyai din Cluj), La formazione delle parole nella riflessione 
linguistica di Eugenio Coseriu a lui Giovanni Gobber (Universitatea 
din Milano), La norma di Coseriu e la norma dei grammatici a lui Sal- 
vatore Claudio Sgroi (Universitatea din Catania), Eugenio Coseriu e 
la riflessione linguistica sul tempo a lui Alberto Manco (Universitatea 
din Napoli), L'Umfeld sinfisico tra variabilită ed entorno: da Biihler a 
Coseriu. Riflessione teorica e ricadute empiriche nella linguistica italiana 
a Francescai Dovetto (Universitatea din Napoli), Il sostrato di Ascoli e 
quello di Coseriu a lui Filippo Motta (Universitatea din Pisa), Coseriu 
y el ntimero tres a lui Agustin Segui (Universitatea din Saarlandes), 
Presenza dei costrutti appartenenti al „discurso repetido” (Coseriu) nel 
linguaggio giornalistico italiano attuale a Harietei Topoliceanu (Uni- 
versitatea din Torino), Der grammatische Status des Artikels in der Co- 
seriuschen Sprachtheorie, prezentata de Kennosuke Ezawa (Ost-West- 
Gesellschaft fiir Sprach- und Kulturforschung, Berlin) ş.a. 


Partea ştiinţifică a fost completată cu o vizită la Muzeul Diocesano din 
Udine şi cu cina festivă oferită în Casa della Contadinanza, aflată în 
Castelul din Udine, ceea ce a conferit o reușită deplină congresului Ol- 
tre Saussure. L ‘eredita scientifica di Eugenio Coseriu. 

Note | 


1 Amintim că F. de Saussure a fost cel care a definit pen- 
tru prima dată în mod explicit limba ca sistem de semne, 
iar în scopul degajării obiectului de studiu al lingvisticii a 
stabilit dihotomiile limbă — vorbire, sincronie — diacronie, 
precum şi particularitățile semnului lingvistic (caracterul 
arbitrar şi linear). Cf. F. de Saussure, Curs de lingvistică ge- 
nerală. Publicat de Ch. Bally și Al. Sechehaye, în colaborare 
cu Al. Riedlinger. Ediţie critică de Tullio De Mauro. Trad. 
de I. Tarabac, Polirom, Iaşi, 1998. 

2 Gr. Salvador, Eugenio Coseriu, în revista „ABC” (Ma- 
drid), 7 decembrie 2002. 

3 Alte detalii se pot afla din pagina web a congresului: 
http://coseriu.uniud.it/ 

* Lucrările acelui simpozion, scrie S. Reinheimer Râ- 
peanu, s-au desfășurat astfel „sub semnul pierderii pe 
care a suferit-o lumea ştiinţifică internațională. Figura 
lui Eugeniu Coșeriu a fost evocată în repetate rânduri pe 
parcursul colocviului, pentru contribuţia sa esenţială în 
domeniul lingvisticii generale, în domeniul romanisticii, 
şi — în mod particular, în acest caz — pentru spaţiul pe care 
l-a dedicat limbii și culturii române în context romanic”, 
cf. S. Sanda Reinheimer Râpeanu, Romania e România: 
lingua e cultura romena di fronte all'Occidente, în „Obser- 
vator cultural”, nr. 135, 24 sept. 2002. 

5 A se vedea și recenzia noastră la acest volum: E. Bojoga, 
Studi in memoria di Eugenio Coseriu, în „Limba Română”, 
nr. 4-6, 2006. 

é Cf. Capitolul dedicat Italiei din vol. J. Kabatek, A. Mur- 
guia, Die Sache sagen wie sie sind... Eugenio Coseriu im 
Gesprăch, Gunter Narr Verlag, Tiibingen, 1996, p. 51-82. 

Premise ale unei discuţii 

A.H. — profesor de limba 
engleză, traducător. 
Obține doctoratul în ştiinţe 
filologice cu teza Conceptia 
integrală asupra relației 
dintre limbaj şi poezie. O 
abordare hermeneutică a 
textului literar. Semnează: 
Dincolo de domeniul 
lingvistic al sensului textual, 
Consideraţii asupra unor 
concepte fundamentale în 
teoria lingvistică integrală 
(2013), volumul de poezie 
Întreire (1999). A publicat 
traduceri (selectiv) din: 
John Bunyan, Philip Yancey, 
James L. Garlow, Peter 
Jones, Steve Stockman, 
Adrian Plass, Jeff Lucas ş.a. 


0. Argument. În tezele sale din 1971), Eu- 
geniu Coșeriu atrage dintru început atenția 
asupra faptului că nu urmăreşte să pună în 
discuţie așa-numitele „relaţii”, ci problema 
identității între limbaj şi poezie. Filozoful ro- 
mân pare să sugereze, în primă instanţă, că o 
eventuală abordare a celor două forme funda- 
mentale de cultură din perspectiva raportului 
existent între ele ar trebui să excludă, din prin- 
cipiu, situarea acestora în sfere conceptuale 
distincte între care s-ar stabili anumite „rela- 
ţii” de natură să le confirme, la urma urmei, 
tocmai trăsăturile divergente — altfel spus, că 
există, în natura lor, o premisă suficient de pu- 
ternică încât să determine formularea proble- 
mei în termenii categorici ai „identităţii. Pe 
de altă parte, reținem că avem totuși a face cu 
o „problemă”, iar nu cu o presupusă „teoremă”, 
al cărei adevăr n-ar mai necesita decât truda 
unei (noi) demonstraţii. Coșeriu nu propune, 
de fapt, un excurs metodologic complemen- 
tar de confirmare a unei realități, care, deși 
certă, s-ar dovedi prea complexă pentru a fi 
conștientizată numaidecât. Cu atât mai mult 
cu cât (sau tocmai pentru că), formulată și 
aproximată pe linia unei ilustre tradiţii de gân- 
dire, ea rămâne, cu toate acestea, în termenii 

lui Mircea Borcilă, o „formidabilă enigmă” (generatoare, fireşte, de ori- 
zont). Savantul de la Tiibingen am spune că invită, mai curând, la stabi- 
lirea unor modalităţi de încadrare a acesteia într-o sumă de perspective 
menite să-i pună, pe de o parte, în evidenţă legitimitatea „metafizică” 
(câtă vreme această identitate există, fără doar şi poate, în planul cre- 
ativității ca energeia) și, pe de alta, să o circumscrie fenomenologic ca 
principiu al unei procesualităţi inevitabil relative. 


Acest mod de abordare (sau de „a ajunge la problemă”) va fi, în ultimă 
instanță, credem, cel în măsură să rezolve aparentul paradox al identi- 
tăţii între un limbaj şi poezie, care, în ipostazele lor manifeste, nu sunt, 
ca atare, identice. Cu argumentul radical al intersubiectivităţii limbaju- 
lui, Coșeriu decide, oarecum deconcertant, în paragrafele concluzive 
ale tezelor sale, că „identificarea între limbaj şi poezie nu este accepta- 
bilă”>: „Şi totuși, după ce am susținut cu atâta migală și poate și rigoare 
identitatea dintre limbaj şi poezie, ca să încheiem, vrem să arătăm de ce 
nu poate fi acceptată această identitate”? Or, însuși efortul preliminar 
de „a susţine” o asemenea idee demonstrează că, la un anumit nivel 
(într-o anumită dimensiune), conceptul este, „cu toate acestea”, valid 
sau că între zona de non-identitate relativă şi cea de identitate abso- 
lută există o legătură incontestabilă, un spațiu intermediar, parcurs de 
Coșeriu, astfel încât să situeze discuția pe făgașul ei just, pe trei căi, „şi 
anume: 1) pe calea determinării funcţiilor semnului lingvistic concret; 
2) pe calea analizei stilistice şi a teoriei literare; 3) pe calea filozofiei 
sau, altfel spus, a determinării esenței limbajului”*. Lingvistul nostru 
nu defineşte, aici, identitatea între limbaj și poezie, ci, raportându-se la 
ea ca la un aspect nu mai puţin problematic, indică modalități de a ajun- 
ge la aceasta, atât metodologic, cât şi, mai cu seamă, în planul dinamicii 
sale culturale propriu-zise — un traiect pe deplin justificat câtă vreme 
porneşte de presupoziția fundamentală a unităţii între intuiţie şi ex- 
presie, respectiv a priorităţii ontologice comune limbajului şi poeziei 
deopotrivă. În măsura în care, așadar, calea filozofică (3) stabileşte unul 
şi același „quid” al celor două forme de cultură (creativitatea absolută, 
care, în ultimă analiză, este primordial de natură poetică), dar exclusiv, 
ca principiu originar, la nivelul esenţelor, calea semiotică (1) (a actua- 
lizării relațiilor semnice) își stabilește ca punct de plecare relativitatea 
prin excelență. Ne aflăm, aici, în momentul imediat (indistinct) ulte- 
rior aprehensiunii primare, când singura intenţie este aceea, redusă la 

maxim, de comunicare a unui concept structurat. Cu acest conținut de 
conştiinţă, omul lingvistic iniţiază, în efortul de a-și interpreta propria 
lume, un întreg proces de reconstrucție și de recuperare a actualizării 
sale originare prin însăși „energia” acesteia, subliniind propensiunea 
fundamentală a limbajului (a culturii, a omului) de a se identifica, în 
cele din urmă, cu Poezia, utilizându-şi propriile instrumente creative 
cu care a fost înzestrat în însăși survenirea sa. Dar pentru că, oricât ar 
încerca să-și actualizeze relaţiile, semnul va rămâne fatalmente „pri- 
zonierul” relativităţii, intervine un termen median, sintetic, pe care 
îl configurează calea „stilistică” sau literară (2), unde disjuncţia dintre 
esenţă şi fenomen, dintre absolut și relativ în tensiunea lor creativă ca- 
ută o rezolvare („epiforică”, am spune) şi, în consecinţă, instituie un 
nou stadiu, transgresiv, de semnificare ca artă a cuvântului — acesta este 
obiectul discuţiei pe marginea identității și aici, odată premisele stabi- 
lite, trebuie căutate „datele problemei”: plenitudinea funcțională a lim- 
bajului (activarea tuturor potenţialităților sale creative) are, inevitabil, 
nevoie de un pas în plus, nu cantitativ, ci calitativ, în „lateralul” unei alte 
dimensiuni. Procesul de identificare a limbajului cu Poezia trece prin po- 
ezie sau, altfel spus, pentru a dobândi sens „absolut”, limbajul se oferă 
prin propriile-i resurse metaforice să devină semnificantul unui act (ne 
place sau nu s-o spunem) revelatoriu. 


Pentru a înțelege însă implicaţiile tezelor coșeriene asupra raportului 
dialectic dintre limbaj şi poezie, trebuie să pornim de la următoarele 


fapte: 


1) în pofida oricăror reducții uzuale (al căror efect nefast e acela de a 
dezrădăcina obiectul din solul propriei sale naturi), culturas nu poate 
fi înțeleasă ca „epifenomen', ci, tocmai în temeiul ideii de actualizare, 
ca act uman constitutiv de situare ontologică într-un dublu orizont, 
unde cunoaşterea are loc ca activitate creativă în limbaj și, doar prin 
intermediul acestuia, dincolo de el; 


2) dintre cele esenţiale, specifică tuturor formelor culturii și, „priori- 
tar”, limbajului, este universalia creativității, în virtutea căreia vorbim 
cu necesitate despre activităţi libere circumscrise unui obiect infinit”; 


3) ipostaza fundamentală a creativității lingvistice se regăseşte în cre- 
ația semantică, respectiv ridicarea, prin reprezentare, la rang de con- 

cept (sau conținut de conștiință) a intuiției, structurarea experienței 
umane sau delimitarea posibilităților ființei prin captarea unitarului, 
creaţie anterioară distincţiilor adevărat / fals, existent / inexistent și, 
ca atare, asimilabilă obiectivităţii prin excelenţă şi / sau subiectivităţii 
„absolute”5; 


4) creaţia primordială de semnificaţi inaugurează un proces perma- 
nent de (re)creaţie prin determinările sale ulterioare, dată fiind dimen- 
siunea indisolubil complementară a alterității (sau a [inter]subiectivi- 
tății „relative” — istorice şi materiale — inerente limbajului ca mijloc de 
„comuniune”), proces care, în relaţia dintre norma și sistemul limbii, 
respectiv în sinopsisul nivelurilor (universal, idiomatic, individual), al 
punctelor de vedere (energeia, dynamis, ergon), al conţinuturilor (des- 
ignat, semnificat, sens) şi al criteriilor de realizare (congruenţă, corec- 
titudine, adecvare) integrante activităţii de vorbire în ansamblul ei, 
rămâne, ca intenţionalitate, chiar dacă este în principiu de configurație 
metaforică, la nivelul aşa-numitului „estetic natural”’; 


5) „caracterul fundamental de creaţie inerent esenței cognitive a lim- 
ţ țel cog 
bajului” nu doar înlesnește, ci, de fapt, determină o nouă intenţie de 
semnificare, un act de „delimitare a posibilităţilor fiinţei” exponențial, 
în cadrul căruia, pornind de la metasemia lingvistică'9, survine rapor- 
tul semiotic secund al cunoașterii prin (re)creația de sens în acord cu o 
tipologie duală (amfibică) a metaforicului și, implicit, a nivelului indi- 
vidual de manifestare a competenţei expresive prin text!!. 


Vom stabili, prin urmare, că reexaminarea limbajului de pe poziţii inte- 
graliste, sub auspiciile (sin)tezei fundamentale potrivit căreia, în toate 
aspectele sale, limbajul este activitate de creație „prioritară” şi bază a tu- 
turor formelor culturii, nu doar facilitează, ci, în ultimă instanţă, obligă 
la o (re)evaluare (în sensul unei limpeziri, mai curând) a oricăror dis- 
cursuri, raporturi şi abordări culturale.!? 


În contextul statuării limbajului ca formă de cultură „prioritară”, rela- 
ţia acestuia cu celelalte activități ale spiritului uman (de structurare, 
înțelegere, interpretare a lumii în vederea adevărului) devine limpede: 
precedându-le ontologic, le fundamentează totodată şi le oferă o bază 
(creativă) pentru a perpetua procesul de cunoaștere. Limbajul stabileş- 
te, astfel, un complex de relaţii (imanente înseși ființării în resorturile 

sale psihologice, intelectuale, afective etc.) în cadrul cărora, subiacent 
(sau „condiție” a) tuturor manifestărilor cu „conţinut de conștiință”, 
emerge în ipostaze distincte sau, mai exact, specifice de activitate cog- 
nitiv-creativă — facilitează, cu alte cuvinte, prin categoriile pe care le 
incumbă, actualizarea'* potenţialului de cunoaştere al discursurilor 
ştiinţifice, artistice şi metafizice. 


Dimensiune definitorie a existenței umane spirituale (și, ca atare, cul- 
turale), poezia devine ea însăşi unul dintre domeniile care, datorită 
„defrişărilor” integraliste, refuză să mai fie percepută ca fenomen „de 
la sine înţeles”"*. Coşeriu sugerează și, până la urmă, demonstrează, în 
descendența unei notabile linii de gândire, că poezia este o realitate a 
cărei circumscriere poate fi pe cât de riguroasă, pe atât de convingă- 
toare (fără a-și pierde, precum se va vedea, nicio clipă, pe de altă parte, 
caracterul de „mister”), în interiorul căreia elemente aparent disjuncte 
coexistă și se completează. 


Dacă în cazul ştiinţei şi al filozofiei (lăsând la o parte discursul religios 
sau mi[s]tic, pe care îl vom considera, din punct de vedere expresiv, în 
specia textului poetic) — dimensiuni pragmatice şi apofantice — este 
vorba în mod cert despre determinări ulterioare ale logosului semantic, 
privitor la artă" şi, în speţă, la poezie, lucrurile par să se complice. 


Pe de o parte, câtă vreme se vrea creaţie a unui subiect „absolut”, ante- 
rioară distincției adevăr / neadevăr şi, prin construcția unei noi reali- 
tăți, anterioare distincţiei existență / nonexistenţă, poezia coincide cu 
însăşi actualizarea primară şi deci cu limbajul în sine, așa încât, făcând 
abstracție de aspectul intersubiectivității, precum și de statutul expo- 
nențial al semnului instituit, la nivelul textului, prin sens, putem vorbi 
despre un principiu poetic al limbajului sau despre poeticitatea ineren- 
tă activităţii de creaţie lingvistică ca dimensiune ireductibilă sau ple- 
nară. În această situaţie — dată fiind neutralizarea ideii de alteritate și, 
implicit, a oricărei intenţii de comunicare - toate reducţiile funcționa- 
le sunt, fireşte, abolite, iar limbajul dobândeşte calitatea unei invariante 
(teoretice şi ideale), unde toate relaţiile sale interne ar fi pe deplin actu- 
alizate. Cu alte cuvinte, fiind poezie (şi deci act creativ de transgresare 
a acestei lumi în orizontul „misterios” al tuturor lumilor [im]posibi- 
le — sfidând, evident, orice logică...), limbajul se actualizează pe sine în- 
suşi până la a-şi pierde, în fapt, rațiunea de a fi. Universalizând fără rest 

particularul în aprehensiunea totală a indivizibilului prin intermediul 
unui subiect suficient sieși la modul „absolut”, limbajul îşi recuperează, 
în ultimă instanţă, starea pură de energeia, găsind „expresia” desăvârșită 
a intuiției primordiale, și îşi asumă, astfel, esenţa, finalitatea și meca- 
nismele poeziei’. În ciuda aparenţelor, o asemenea linie de gândire nu 
ţine totuşi de ceea ce am putea numi, mai mult sau mai puțin peiorativ, 
„ficţiune teoretică”, odată ce, pe calea ideii de actualizare sau a impli- 
caţiilor sale ireductibile, acesta este „limanul” întregii tensiuni dintre 
limbaj şi poezie: identitatea funciară, de esenţă, spre care, în ultimele 
lor consecinţe, tind cele două forme culturale generatoare de „orizont. 
Aşa se și explică de ce, în procesul de actualizare a relaţiilor semnului 
lingvistic, limbajul îşi creează, la nivel individual, posibilitatea sensului, 
oferindu-se drept „semnificant” textual al unui nou semn, ale cărui noi 
relaţii caută, la rândul lor, să se actualizeze, înglobându-le pe cele ante- 
rioare și, ca atare, identificându-se cu ele. Tocmai de aceea, în perspecti- 
va identității şi din perspectiva non-identităţii dintre limbaj și poezie, vom 
fi nevoiţi să vorbim, mai curând, despre un proces de identificare. 


Pe de altă parte, stabilind (în virtutea unei necesare reducții fenome- 
nologice) că avem de-a face cu realităţi distincte (atât ca finalitate, cât 
şi ca funcţie), poezia și limbajul nu pot fi tratate, cu toate acestea, „in- 
dependent”, cât, mai degrabă, „interdependent”. Dacă semanticitatea și 
alteritatea ar putea fi separate altcumva decât pur metodologic, atunci 
poezia ar rămâne, fără îndoială, în sfera unui subiect absolut incomu- 
nicabil, pe când subiectului relativ al limbajului, limitat de alteritate, 
i s-ar interzice accesul la ea. Or, asemenea pragmaticului și apofanti- 
cului, poeticul pare, la rândul și în felul lui, că reprezintă o determina- 
re ulterioară a logosului semantic. Chiar dacă poezia (şi vorbim, aici, 
despre discursul artistic creator, prin aproximări inevitabile, al unor 
„lumi alternative”, iar nu despre lumile înseşi ale Poeziei ca sublimări 
pe fundalul actualizării plenare) instanţiază o realitate „în sine” și scoa- 
te principial din discuţie comunicarea cu cineva şi, mai ales, despre ceva 
(reverberând „absolutul” subiectului), expresia ei (corelativă intuiţiei 
aferente) este, fatalmente, lingvistică. Se impune aici numaidecât ob- 
servaţia potrivit căreia toate formele de cultură sunt, prin însăși con- 
diția lor, lingvistice. Pe bună dreptate. Spre deosebire însă de toate 
celelalte forme culturale (cu excepţia discursului mi[s]tic), poezia își 
revendică limbajul drept materie „plăsmuitoare” activă, căreia, prelu- 

ându-i mecanismele structurant-creative, îi conferă, prin posibilitatea 
celei de-a doua semioze şi a creaţiei de sens, însăși esența creatoare şi, ca 
atare, o intenţionalitate aparte, nu atât de înţelegere și interpretare a lu- 
mii, cât de recreaţie a acesteia pe un plan transgresiv, unde cunoaşterea 
lucrurilor și principiile gândirii se suspendă. Am fi tentaţi să ne întoar- 
cem şi să spunem că, astfel, statutul special al poeziei rezidă tocmai în 
faptul că, la urma urmei, ea este însuși limbajul, fie şi exponenţializat, o 
tentaţie căreia, în eroyń, trebuie, cu toate acestea, să-i rezistăm: „[N]u 
limbajul, ci limbajul absolut, dezlegat de celelalte subiecte, este identic 
cu poezia.” Limbaj pe care, ne grăbim să adăugăm, poezia, folosindu- 
l, caută, în ultimă instanță, să-l absolutizeze tocmai pentru a se recu- 
pera pe sine în principiul creator cu care îl înzestrează ea însăși încă de 
la început. Pentru ca limbajul să devină poezie şi, totodată, pentru ca 
poezia să beneficieze în mod deplin de potenţialul limbajului, procesul 
de actualizare a relaţiilor semnice (de identificare) necesită punerea în 
act a unei ultime relaţii decisive, și anume tocmai aceea dintre „relativ” 
şi „absolut, respectiv cea dintre semnul propriu-zis şi, la nivelul textu- 
lui, sensul (prin excelență metaforic) căruia limbajul îi slujeşte drept 
nou „semnificant” şi care devine aprehensiune, structurare, delimita- 
re a posibilităților şi, deci, „semnificat” al unei lumi situate dincolo de 
orice reducţii. 


1. Conexiuni. Ştiinţele, potrivit lui Eugeniu Coșeriu, se disting în 
funcţie de întrebările cu privire la quid-ul sau esenţa lucrurilor și a fiin- 
telor. În acord cu acest criteriu, el vorbeşte, pe de o parte, despre esența 
individului, pe care o cercetează istoria, iar pe de alta, despre esența 
unei clase, de care se preocupă ştiinţele generalului, i.e. științele mate- 
matice (obiectele și relaţiile pur formale), științele naturale (obiectele 
exterioare omului și omul considerat ca obiect exterior), ştiinţele cul- 
turii sau umaniste (obiectele create liber de om ca forme de conștiință 
care iau o anumită substanță, astfel încât, concretizându-se, să poată 
deveni intersubiective, precum limbajul, arta, religia). La alt nivel, vom 
întâlni însă o ştiinţă al cărei obiect este esenţa a înseși esenței sau, altfel 


spus, quid-ul quid-ului. 


„In acest sens, filozofia întreabă cu privire la esenţa esenței, cu privire la 
tot ceea ce explică și poate constitui justificarea acestei esențe, condu- 
cându-ne la primele principii ale fiecărui mod de a fi."* 

În ideea unui studiu referitor la identitatea dintre limbaj şi poezie din 
perspectiva orizontului hermeneutic pe care îl deschide lingvistica in- 
tegrală și, cu precădere, lingvistica textului, un pas inițial de neocolit 
îl reprezintă examinarea premiselor filozofice de la care pleacă doctri- 
na lingvistică a lui Eugeniu Coșeriu. Pentru că, spre deosebire de alte 
paradigme, integralismul pune în centrul preocupărilor sale limbajul 
în plenitudinea sa dimensională, iar nu limba, căreia îi rezervă un sta- 
tut bine definit în ansamblul de niveluri și puncte de vedere și pe care 
aceasta îl edifică. Înainte de a se constitui într-o lingvistică generală 
sau teorie a limbii, limbajul se întemeiază primordial — pe o traiectorie 
epistemologică firească, socotim — ca filozofie a limbajului”. Înainte, 
aşadar, de a aborda studiul mecanismelor elocuționale, idiomatice ori 
expresive, bunăoară, într-o hermeneutică a textului poetic perceput 
atât în identitatea sa cu limbajul sub specia unui subiect creator abso- 
lut, cât şi în nonidentitatea de principiu pe care o implică dimensiunea 
intersubiectivităţii, specifică, precum se va vedea, în mod constitutiv 
limbajului, este necesară o situare filozofică în măsură să legitimeze 
orice dezvoltare disciplinară ulterioară. 


Din același trunchi filozofic se desprinde un domeniu crucial în fun- 
damentarea cercetării noastre, și anume metaforologia integrală, ale 
cărei coordonate de principiu au fost trasate de Mircea Borcilă pe baza 
„creaţiei metaforice în limbaj” Fără a intra în detalii, noua antropologie 
culturală, cu reperele sale conceptuale cognitiv și creativ, se vădeşte de 
maximă importanţă în abordarea hermeneutică a fenomenului poetic. 
„Caracterul fundamental de creaţie inerent esenței cognitive a limbaju- 
lui”, după formula pe cât de sintetică, pe atât de sugestivă a lui Coșeriu, 
oferă cadrul reconsiderării radicale atât a naturii limbajului, cât, mai 
ales și implicit, a creativităţii artistice ca formă exponenţializată de se- 
mantizare. „Voi încerca, afirmă Mircea Borcilă, să argumentez, în acest 
sens, că trăsăturile îngemănate ale esenței cognitive și ale modalităţii 
creatoare oferă posibilitatea definirii preliminare a «competenţei me- 
taforice» într-un mod mult mai adecvat și mai fecund decât au făcut-o 
toate celelalte aproximări lingvistice în acest domeniu. Aceste trăsături 
vor fi disociate, în mod analitic, și considerate, pe rând, ca reprezen- 
tând cele dintâi coordonate conceptuale definitorii pentru abordarea in- 
tegrală în metaforologie.”” 

Nu în ultimul rând, pe palierul hermeneuticii propriu-zise, se cuvine 
menţionat caracterul cu necesitate interdisciplinar al acesteia. Ea însăși 
o ştiinţă „non-pozitivistă, idealistă, speculativă și, evident, interpreta- 
tivă””, hermeneutica literară frecventează un orizont epistemologic 
cuprinzător, fie că e vorba despre discipline fundamentale precum filo- 
zofia, istoria, antropologia, fie că se raportează la disciplinele generale 
ale literaturii şi ale limbii (lingvistica, istoria și critica literară, poetica 
etc.). 


„Ea va utiliza în demersul său tot ceea ce este important în aprehenda- 
rea, comprehensiunea și explicarea sensurilor operei, punînd la con- 
tribuţie toate datele pe care le posedă din alte domenii ale cercetării 
fenomenului literar: de la achiziţiile istoriei și criticii literare, la datele 
cele mai noi ale simbolologiei sau metaforologiei.”” 


E firesc, prin urmare, ca Eugeniu Coșeriu să vorbească despre o „her- 
meneutică a sensului” atunci când sistematizează nivelul individual co- 
respondent competenţei expresive într-o lingvistică a textului. 


„În ce priveşte sensul, se justifică şi importanţa specială pe care o are 
în lingvistica textului conexiunea intimă între teoria limbajului și cea 
a literaturii. Într-adevăr, planul sensului este, ca să spunem așa, dublu 
semiotic.”” 


2. Universalii. Ca orientare conceptuală întemeietoare în științele cul- 
turii, integralismul îşi revendică, pentru a repune bazele gândirii ling- 
vistice din secolul XX, un teren filozofic ferm. „Realism” lingvistic, după 
unii, aflat într-o relaţie aparent paradoxală cu perspectiva mai curând 
„idealistă” pe care o adoptă Coşeriu însuși asupra limbajului”, doctri- 
na integralistă își stabileşte coordonatele în acord atât cu o tradiție de 
gândire unitară în istoria filozofiei, cât şi cu o viziune coerent funda- 
mentată din punct de vedere epistemologic. 


Întreg eșafodajul conceptual se ancorează în ceea ce Coșeriu numește, 
cu un termen de sorginte scolastică, universalii: noțiuni de maximă ge- 
neralitate (tipuri, proprietăți sau relaţii apte să definească invariabilul 
într-un anume sistem de referință), operând în calitate de concepte ire- 
ductibile ale gândirii filozofice și, totodată, ca realități asumate, axio- 
matice, ale domeniului supus examinării. În domeniul universaliilor 
limbajului (lingvistice, iar nu ale lingvisticii”), se disting, în acord cu 

înțelesul logic, cinci tipuri de universalitate: trei primare (conceptu- 
ală, esenţială și istorică) și două secundare (selectivă și implicativă). 
Corespondente acestor categorii, vorbim, prin urmare, despre univer- 
salii posibile (universally available), esenţiale (universally necessary) şi 
empirice (universally present), respectiv despre universalii selective şi 
implicative”€. 


Situându-se în planul universaliilor esenţiale”, Coşeriu porneşte de 
la un sistem alcătuit din cinci asemenea realități prime în ceea ce pri- 
veşte limbajul: creativitatea, semanticitatea, alteritatea, istoricitatea şi 
materialiatea”, urmând să distingă gradul acestora de specificitate atât 
în raport cu fundalul integrator al culturii ca activitate liberă a omului 
din perspectiva ştiinţelor spiritului, cât şi cu particularizările pe care 
le determină izolarea anumitor trăsături derivate. Prin urmare, dacă, 
în cazul creativităţii, vorbim despre o universalie caracteristică nu ex- 
clusiv limbajului, cât tuturor formelor culturii, în cazul istoricităţii şi al 
materialității se va vedea că aşa-numitele universalii secundare îşi gă- 
sesc rațiunea doar în sinteza selectivă a anumitor elemente definitorii 
specifice universaliilor primare. 


Socotind limbajul ca formă primordială a culturii — de același rang, 
însă deopotrivă determinantă în raport cu arta, ştiinţa, mitul —, Coşe- 
riu îi atribuie din principiu universalia creativităţii, întrucât „toate acti- 
vitățiile culturale sunt activități de creație” și, nu mai puţin, libere: „[P] 
rimul universal, adică creativitatea, nu e caracteristic numai pentru lim- 
baj, ci pentru toate formele culturii, adică pentru toate formele acestei 
activităţi libere sau culturale a omului. Adică se prezintă creativitatea 
tot așa şi în artă, şi în știință, şi în filozofie. Şi, în acest sens, creativitatea 
chiar coincide cu libertatea acestor activități, libertate — se înțelege — în 
sens filozofic: o activitate este liberă dacă obiectul ei este infinit, ceea 
ce înseamnă că nu este dat în prealabil, în mod anticipat, obiectul care 
trebuie realizat, ci obiectul este infinit, adică mereu dus mai departe, 
inventat mereu departe. În acest sens, toate activitățile culturale sunt 
activități de creaţie, nu numai limbajul”” 


Asimilat, prin excelenţă, universaliei creativităţii, limbajul își articulea- 
ză, apoi, definiţia, revendicându-şi două dimensiuni funciare și speci- 
fice, respectiv obiectivitatea şi intersubiectivitatea, corespondente, în 
termeni universali, semanticităţii și alterităţii. Doar constatând această 


COŞERIANA EX 


triadă primară se vor putea abstrage sau deriva elementele secundare 
în măsură să circumscrie plenar obiectul: istoricitatea și materialitatea. 


Limbajul nu se poate manifesta decât istoric, întrucât, ca formă de cre- 
ativitate, are loc în cadrul formei istorice a alterităţii: „[LJimbajul nu 
există decât sub formă de limbă, adică de tradiţie istorică a unei comu- 
nități istorice, şi de aceea această istoricitate este derivată din faptul că, 
pentru a putea fi în același timp alteritate, creativitatea trebuie să fie 
creativitate pe o bază comună mai multor subiecte." 


Corelativă istoricităţii este, în planul universaliilor secundare, materi- 
alitatea, derivată din aceeași necesitate a alterităţii, însă cu aportul, de 
această dată, al semanticității. Odată ce semnificaţia nu poate fi decât 
internă, i.e. se găseşte numai în conștiință, „ea trebuie să se prezinte 
în afara conştiinţei, printr-un semn material”, pentru a deveni comună 
sau, mai exact, pentru a „stimula această creaţie internă în conștiința 


celuilalt”S!. 


„De aceea, și celelalte activităţi culturale, care implică, dacă nu semni- 
ficaţie, cel puţin sens, trebuie să se prezinte în lume, adică să fie reali- 
zate exterior, [pentru] ca acest fapt material exterior să poată stimula 
această creaţie internă în conștiința celuilalt, a unei semnificaţii sau a 
unui sens. * 


3. Poeticitate. Schimbarea perspectivei investigaţionale asupra ling- 
visticii ca „ştiinţă a culturii” şi noua definire a obiectului acestei dis- 
cipline în termenii competenţei lingvistice ca dynamis a limbajului în 
realitatea sa (integrală) de activitate creativ-cognitivă prin (1) natura 
obiectului (capacitatea omului pentru activitatea creatoare exclusiv 
în şi inseparabil de activitatea de vorbire); (2) finalitate (activitate 
culturală liberă de natură „poetică”: energeia — esența creativă a lim- 
bajului) şi (3) specificul demersului științific „umanist” (modul în 
care funcționează activitatea de vorbire din perspectivă funcțional- 
autonomă)* obligă, din principiu, la o repunere în discuţie a poe- 
ziei ca formă culturală. Cu atât mai mult, cu cât, în planul studiilor 
integraliste, o contribuţie decisivă la clarificarea domeniului o va 
avea noțiunea de „competență metaforică”, pe care Mircea Borcilă 
o situează, „concentric”, pe filieră coşeriană și, apoi, blagiană, la un 
nivel secund, exponențial capacităţii sau cunoașterii de natură „intu- 

itivă”, în virtutea căreia realizarea „actului lingvistic” ca atare devine 
posibilă: „Abordarea integrală în metaforologie se constituie [...] pe 
temeiul conceptual al înscrierii «creației metaforice» în genul pro- 
xim al «creativității» vorbirii în general, situat, la rândul său, într-un 
gen proxim comun cu cel al creației «poetice» (într-un sens foarte 
larg)”** Subiectul aparent superfluu* al „poeziei” se (re)actualizea- 
ză, prin urmare, cu necesitate. Identificând în activitatea de vorbi- 
re înseși resorturile creației metaforice, „[p]ropunând și realizând 
o reîntemeiere a disciplinei «pilot» a ştiinţelor umane în zarea ei 
originară, a viziunii antropologice humboldtiene”, Eugeniu Coșeriu 
ajunge să stabilească (încă din 1952!) locul central al fenomenu- 
lui metaforic în spaţiul intern al finalităţii sau funcţiei primordiale 
a limbajului. „Întreaga abordare integralistă se construieşte, de fapt, 
pornind de la recunoașterea «caracterului fundamental de creaţie 
inerent esenței cognitive a limbajului». [...] Cum demonstrează ma- 
rele savant de la Tübingen și cei care l-au urmat, aceste rațiuni nu 
trebuie căutate în niciun fel de condiţionare externă în raport cu actul 
lingvistic, deoarece ele aparțin acestuia prin definiţie. Dacă finalitatea 
esenţială a limbajului este «creația de semnificați», atunci metafora 
lingvistică, într-un sens larg, nu mai poate fi situată într-un sector de- 
rivat al «întrebuințărilor limbii», ci ea reprezintă un «fapt primar» 
şi «inerent» logosului semantic, constituind, ca atare, un domeniu 
problematic central al științei lingvistice.'5 


În bună tradiţie blagiană, lingvistul român concepe fenomenul metafo- 
ric şi, implicit, activitatea de tip „poetic” drept dimensiuni constitutive 
ale existenţei în cultură prin intermediul manifestării primordial lingvistice, 
cu care implică o relaţie de instituire reciprocă: „«[ Capacitatea» sau 
«facultatea» care «face posibilă» creativitatea metaforică nu poate fi 
căutată, în niciun caz, în afara activității de vorbire ca atare, şi ea nu poate 
fi concepută ca ceva separat de această activitate în sine. [...] «[C ]reaţia 
metaforică» se relevă a fi doar o «formă» specifică de creaţie «imagina- 
tivă» în limbaj, care nu poate fi concepută, în esența ei, ca o «abatere» 
sau o devianţă în raport cu «esenţa» limbajului, ci, dimpotrivă, ca o po- 
tențare sau o încununare a creativității lingvistice în general?” 


Odată experiența primară a ființării structurată (respectiv ulterior 
momentul numirii), demersul (re)creativ al limbajului asumă, în mod 

fundamental, prin dimensiunea spunerii, mecanismele metaforicului. 
Dincolo de conceptualizarea inițială și de prezumtiva „arbitrarietate” 
a acestei semnificări, orice nou semnificat și, de la nivelul sintagmei 
(ca ridicare la grad de termeni a lexemelor prin intermediul unei relații 
de ordin sintactic şi subiacent semantic), orice nou sens vom spune că 
sunt de natură metaforică în cadrul unui proces permanent de „trans- 
fer” şi resintetizare menit să releve propensiunea „poetică” a activității 
de vorbire la toate nivelurile și sub toate aspectele acesteia: „[O]biec- 
tivul nostru [este] să indicăm [...] locul creaţiei metaforice în activita- 
tea lingvistică propriu-zisă, care este totdeauna activitate «poetică» 
și, deci, creatoare, și să demonstrăm modul în care imaginaţia umană 
umple cu multiple semnificate metaforice continuurile fonice — care 
sunt cuvintele din punct de vedere fizic —, modul capricios în care îşi 
schimbă semnificatele, căutând mereu imagini expresive noi pentru a 
denumi ceea ce intuiţia cunoaște și distinge şi modul în care se stabi- 
lesc de fiecare dată relaţii noi între semnele moarte sau muribunde ale 
limbii, renovând-o continuu, creând-o în fiecare moment pentru a o 
adapta unor intuiţii noi. Bucuria, tristeţea, durerea și frica omului, mo- 
dul său de a considera lumea și atitudinea lui față de lume, toate acestea 
se reflectă în cuvânt, în actul de creaţie lingvistică. Omul cunoaște şi în 
același timp gândeşte și simte, stabilește analogii inedite în intuiție şi în 
expresie, analogii care conţin și manifestă modul său specific de a lua 
contact cu realitatea. Creaţiile individuale sunt imitate, iar prin imita- 
ţie se difuzează, devin tradiţie, patrimoniu de modele lingvistice ale 
comunității, devin «convenţionale», dar cel puţin pe parcursul unui 
anumit timp conservă amprenta unui individ creator care a realizat ac- 
tul revelaţiei inițiale”? 


Întrucât consecinţele unei asemenea perspective în planul judecății 
metaculturale sunt evidente, Coșeriu a înţeles, punând bazele unei 
lingvistici a textului ca hermeneutică a sensului, să redeschidă, așadar, 
inclusiv „dosarul”, aparent clasat, al „formidabilei «enigme» a filozo- 
fiei idealiste [...] privind identitatea de esenţă între «limbaj» și «poe- 
zie» (sau «artă», în general)”. Dacă, fiind creator de lume, limbajul 
îşi afirmă „poeticitatea” de principiu (ca facere — în sensul delimitării 
conceptuale a unor intuiții și reprezentări primare), prezența metafo- 
ricului în procesul de continuă recreaţie simbolică e de natură să suge- 
reze că, mai mult decât atât, el s-ar substitui poeziei ca artă. Or, tocmai 

prezența metaforicului — în sfera căruia se operează câteva distincţii 
hotărâtoare — este cea care va servi, în ultimă instanță, drept contra- 
argument adus împotriva unei atari unilateralități. Şi asta întrucât, 
precum o demonstrează cu prisosință Coșeriu, în contextul aceleiași 
dinamici metaforice, se manifestă, aparent ireconciliabil, o tensiune 
permanentă între „relativ” şi „absolut”. 


4. În loc de concluzie. Câtă vreme denumim, în virtutea celor discu- 
tate, actul primordial de creaţie, respectiv de instituire transgresivă a 
oricărei lumi (de survenire a adevărului) ca fapt de cunoaștere (de adu- 
cere, prin intuiţie, în expresie) într-un proces de actualizare (energeia), 
Poezie, iar, în esenţa sa de aprehensiune a indivizibilului şi delimitare 
a posibilităţilor ființei (pe traseul celor două coordonate conceptuale 
fundamentale trasate de lingvistica integrală, respectiv cea cognitivă şi 
cea creativă) actul de structurare primară a acestei lumi limbaj, identi- 
tatea celor două se impune ca de la sine înţeles: limbajul este, în acest 
sens, neîndoielnic, Poezie, iar Poezia este, în planul acestei lumi, limbaj 
— ca esenţă şi ipostaziere „epifanică” (dacă ne este îngăduit acest ter- 
men) a Poeziei în limbaj. 


Cu toate acestea, în definiția sa integrală (conform universaliilor sale 
esenţiale și, implicit, a nivelurilor şi punctelor de vedere pe care le in- 
cumbă), limbajul, tocmai pentru că structurează această lume, capătă, 
în chiar procesul de semnificare, o latură deopotrivă istorică și materi- 
ală prin intermediul alterităţii. Creativitatea inerentă oricărui seman- 
tism, prin urmare, se relativizează, asumându-și toate determinările 
ulterioare, în virtutea cărora cultura umană, în ansamblul ei, funcţio- 
nează şi trebuie să funcţioneze pe temeiul rațiunii sale de a exista (ori- 
care am accepta că este aceasta). „Automatizându-se”, aşadar, în logic 
şi pragmatic, şi asumându-și, în ordinea comunicabilității, un caracter 
reductiv de instrumentalitate, limbajul își „imobilizează” relaţiile se- 
miotice „inactive” într-un context sau altul, distanțându-se evident de 
Poezie (de unde și percepţia comună a artei poetice ca „deviere” de la 
uzul „normal”). 


Întrucât rămâne însă activitate de vorbire şi, prin urmare, de (re)crea- 
ţie la toate nivelurile şi în toate împrejurările sale, limbajul are posibi- 
litatea de a-și institui (sau recunoaşte) mecanismele creative inerente 
(ca „tehnică” sau competență poetică ori metaforică) pentru a-și re- 

găsi, în actul uman de aspirație spirituală, energia poetică originară. 
Acest proiect se articulează prin propria exponenţializare într-un tip 
de discurs aparte, de natură estetică, menit să-i actualizeze progresiv 
toate relaţiile semnice inerte. Aşa încât va „născoci” o cale intermedia- 
ră de recuperare a sursei sale creative cu însăşi energia acesteia — arta, 
în speţă ca literatură (al cărei loc privilegiat, la rândul ei, şi-l va statua 
în raport cu celelalte arte sau activități creative, întrucât beneficiază de 
„materia” deja activă a limbajului propriu-zis), marcând, astfel, două 
domenii funcţional autonome, dar, prin excelenţă, interdependente. 


Marele câştig al unei discuţii pe marginea identităţii între limbaj şi po- 
ezie (în contextul hotărâtoarelor deschideri ale lingvisticii integrale şi, 
mai cu seamă, ale hermeneuticii sensului propuse de lingvistica tex- 
tului) este, în cele din urmă, acela că, inacceptabilă fiind în domeniul 
fenomenalităţii, ea pune în temă adevărata dinamică a relaţiei dintre 
limbaj și artă (între relativ și „absolut”), respectiv aceea a unei procesu- 
alităţi de identificare a limbajului cu Poezia pe calea artei poetice — do- 
vadă limpede a faptului că limbajul este, în esenţă și ca proiect, poetic 
(fiind el însuşi explicat prin Poezie) şi că, pe de altă parte, literatura 
(poezia, cu deosebire) nu reprezintă nicidecum un simplu discurs cul- 
tural facultativ, cât unul necesar și, tratat cu aplecarea cuvenită, pro- 
fund revelatoriu în „economia spiritului”. 


Note | ! Cf. Eugeniu Coșeriu, Teze despre tema „limbaj şi poezie”, 
în Omul și limbajul său. Studii de filozofie a limbajului, teo- 
rie a limbii şi lingvistică generală, laşi, Editura Universităţii 
„Alexandru Ioan Cuza”, 1971 / 2009, p. 161-167. 

2? Ibidem, p. 165. 

3 Eugeniu Coșeriu, Limbajul poetic, Prelegeri şi conferințe, 
supliment al „Anuarului de lingvistică și istorie literară”, 
XXXIII (1992-1993), 1994, p. 161. 

+ Eugeniu Coșeriu, Teze despre tema..., 1971 / 2009, 
p. 161. 

3 „Cultura este obiectivarea istorică a spiritului în forme 
care durează, în forme care devin tradiţii, devin forme 
istorice care descriu lumea proprie a omului, universul 
propriu al omului. Şi ce numim spirit, adică ceea ce se 
obiectivează în istorie sub formă de cultură? Este activi- 
tatea creatoare, este creativitatea însăşi, nu ceva care cre- 
ează, ci activitatea creatoare ca atare, energeia, acea acti- 
vitate care este anterioară conceptual oricărui dinamism, 

oricărei tehnici învăţate sau experimentate. Iar omul cre- 
ează cultura, este creator, este dotat cu energeia, în măsura 
în care trece dincolo de ceea ce a învăţat, de ceea ce a câş- 
tigat prin experienţă, prin cele două izvoare ale învățării, 
anume prin studiu şi experienţă, prin mathesis şi prin em- 
peiria” (Eugeniu Coşeriu, Deontologia culturii, în Prelegeri 
şi conferințe, 1994, p. 173). 

„Produsul permanent, corolar al modului ontologic 
specific uman şi al structurilor sale abisale, este «cultu- 
ra». [...] Cultura o înțelegem ca o dimensiune comple- 
mentară necesară a modului specific uman de a exista. 
Cultura ţine de om în mod absolut şi intră constitutiv în 
definiția acestuia: «omul este ființa metaforizantă»; adi- 
că omul este: 1) existenţă în orizontul misterului; 2) care 
mod atrage după sine inevitabil încercarea revelatoare, 
adică actul creator de cultură, actul al cărui conţinut e im- 
pregnat de categorii abisale. Cu alte cuvinte, omul nu va 
putea fi lipsit de sfera culturii fără de a înceta să fie «om». 
Exodul din cultură ar duce la abolirea umanităţii ca regn.” 
(Lucian Blaga, Cadrul teoretic. Amfibismul conştiinţei, în 
Artă şi valoare, în Trilogia valorilor III, Bucureşti, Editura 
Humanitas, 1996, p. 23). 

„[P]rimul universal, adică creativitatea, nu e caracte- 
ristic numai pentru limbaj, ci pentru toate formele cul- 
turii, adică pentru toate formele acestei activităţi libere 
sau culturale a omului. Adică se prezintă creativitatea tot 
aşa şi în artă, şi în ştiinţă, şi în filozofie. Și, în acest sens, 
creativitatea chiar coincide cu libertatea acestor activităţi, 
libertate — se înțelege — în sens filozofic: o activitate este 
liberă dacă obiectul ei este infinit, ceea ce înseamnă că nu 
este dat în prealabil, în mod anticipat, obiectul care tre- 
buie realizat, ci obiectul este infinit, adică mereu dus mai 
departe, inventat mereu departe. În acest sens, toate acti- 
vităţile culturale sunt activităţi de creaţie, nu numai lim- 
bajul. O activitate este liberă dacă obiectul ei este infinit, 
ceea ce înseamnă că nu este dat în prealabil, în mod anti- 
cipat [... ], ci mereu dus mai departe, inventat mereu mai 
departe” (Eugeniu Coşeriu, Filozofia limbajului, în vol. In 
memoriam Eugeniu Coșeriu, Bucureşti, Editura Academiei 
Române, 2004, p. 73-74). Vezi şi Eugenio Coseriu, Les 
universaux linguistiques (et les autres), în „Proceedings of 
the Eleventh International Congress of Linguists”, I, Bo- 
logna, 1974, p. 47-73. 

* „[F]uncția semnificativă trebuie înțeleasă din punctul 
de vedere al limbajului ca energeia, altfel spus, ca activi- 

tate creatoare. De fapt, limbajul nu este, în primul rând, 
întrebuințare, ci creație de semnificate şi, de aceea, nu este 
nicio simplă producere de semne materiale pentru sem- 
nificaţii deja date, ci este creaţie de conţinut și expresie în 
același timp. Dar creaţia de semnificate este cunoaştere şi 
unirea lor cu un semnificat sau altul, adică transformarea 
lor în conţinuturi de «semne», este un mod de a le fixa 
şi a le face obiective; prin urmare, se poate spune că lim- 
bajul ca energeia este, într-un singur act, cunoaștere şi for- 
mă de fixare şi obiectivare a cunoașterii înseși” (Eugeniu 
Coșeriu, Omul și limbajul său, în Omul şi limbajul său.., 
1968 / 2009, p. 47-48). 

? „Dacă omul este ființa care face din sine însăși o pro- 
blemă și care se întreabă asupra propriei sale esențe, este 
evident că limbajul trebuie luat în seamă chiar din mo- 
mentul punerii însăși a problemei omului, întrucât toc- 
mai limbajul îl determină în primul rând pe omul ca atare 
şi îl face să apară ca om. [...] Limbajul este, în mod sigur, 
fundamental pentru înţelegerea umanităţii omului; mai 
mult: este funcția prin excelenţă a umanității (a lui <a fi 
om»); dar este doar prima treaptă a umanului și doar în- 
lesnește trepte ulterioare, cu care, totuşi, nu se identifică.” 
(Eugeniu Coşeriu, Limbajul şi înţelegerea existențială a 
omului actual, în ibidem, 1967/2009, p. 158-159). 

1 „Situarea creativităţii semantice a limbajului şi, în spe- 
ță, a «creaţiei metaforice în limbaj», în genul său pro- 
priu, al creativităţii culturale, reprezintă, de fapt, aspectul 
fundamental al abordării integrale în lingvistică și în me- 
taforologie. Această situare impune, la rândul ei, exigența 
asumării unei platforme epistemologice de natură larg 
«fenomenologică» şi constituirea unui demers științi- 
fic de orientare «hermeneutică», pentru care obiectivul 
central şi ultim al abordării ştiinţifice nu poate fi altul 
decit, tocmai, definirea competenţei lingvistic-metaforice 
ca parte constitutivă a «competenţei culturale»” (Mir- 
cea Borcilă, Lingvistica integrală și fundamentele metafo- 
rologiei, în „Dacoromania”, serie nouă, VII-VIII (2002- 
2003), 2003, p. 56). 

" „Limbajul se poate defini ca primă apariţie — ca naşte- 
re — a umanului și ca deschidere a posibilităţilor proprii 
omului. De fapt, limbajul este prima înfăţişare a conştiin- 
tei umane ca atare (dat fiind că nu există conştiinţă vidă 
şi dat fiind că doar prin intermediul obiectivării sale con- 
ştiinţa se desprinde pe sine însăşi, recunoscându-se ca alt- 
ceva decât «lumea» ) şi, în același act, prima înţelegere a 

lumii din partea omului. Ca activitate liberă este, tot așa, 
prima manifestare a libertăţii omului. Ca activitate inter- 
subiectivă este baza socialului şi forma fundamentală a is- 
toricității omului, motiv pentru care este și instrument de 
comunicare și instrument al vieții practice. Iar ca înțelegere 
a lumii este supoziţie și condiţie a interpretării lumii, adi- 
că a gândirii în toate formele sale și, cu aceasta, a căutării 
adevărului, care este prerogativă esenţială a omului în uni- 
vers” (Eugeniu Coșeriu, Limbajul şi înțelegerea existențială 
a omului actual, în op. cit., 1967 / 2009, p. 159). Vom spune 
că, dinspre orizontul competenţei expresive de natură me- 
taforic-,plasticizantă” (şi, datorită ei, în virtutea bagajului 
intuitiv pe care îl comportă), se manifestă tendința ire- 
presibilă de transgresare a acestuia, de recuperare a unei 
dimensiuni plenare xat’ evepyerav, de rezolvare a tensiunii 
dintre subiectul relativ și cel absolut (printr-o identificare 
progresivă) în instituirea de lumi „alternative”, a căror con- 
figurare, prin activarea resorturilor ultime ale creaţiei (pe 
palierul ontologic distinct al metaforei transsemnificațio- 
nale), mijloceşte „revelarea” poetică (i.e. mi[s]tică, artistică, 
filozofică) a sensului prim. 

12 Ca deschidere a tuturor posibilităților umane (iar nu ca 
funcţie a uneia sau alteia dintre activitățile determinate), 
limbajul este întemeietorul. Dacă înţelegerea omului tre- 
buie să pornească de la înțelegerea limbajului (întrucât 
umanul începe tocmai prin limbaj), trebuie să reținem că 
el reprezintă matricea oricărui studiu ulterior în domeniile 
de manifestare prilejuite de „mutaţia ontologică”. Condiţie 
sine qua non a cunoașterii și creativităţii umane, limbajul 
astfel înțeles datorită operei, la rândul ei întemeietoare, a 
lui Eugeniu Coșeriu, deschide orizonturile unor clarificări 
fundamentale în cercetarea tuturor formelor culturii. 

B Le transferă (împărtășește) „energia” semnificativă pe 
care, prin intermediul unei competenţe-tehnici (pe cale 
elocuţională, idiomatică şi expresivă), acestea o pot pre- 
cipita într-un produs anume. 

14 Paradoxal, în contextul mefienţei față de definiţii, „li- 
rismul” tentativelor de definire (având în centru convin- 
gerea că totul se rezumă la... inefabil) vine, pe undeva, în 
contradicţie cu certitudinea nemărturisită că poezia „este 
ceea ce este”... 

15 Rămâne de discutat cu alt prilej (şi în toată complexita- 
tea problematicii) de ce s-ar putea afirma că arta, în toate 
formele ei, este esențialmente poetică și, ca atare, tributară 
creativităţii lingvistice. 

16 Se subînţelege, în acest cadru, că, nici în cazul poezi- 
ei, nu vorbim despre textele particulare ori măcar despre 
specia căreia îi aparțin aceste texte, ci trimitem la ipostaza 
(nu mai puţin teoretică și ideală) a Poeziei ca „revelare” 
plenară sau creaţie de lume „absolută”. 

"7 Eugeniu Coșeriu, Limbajul poetic, în op. cit, 1994, 
p. 162. 

'3 Bugen[iu] Coșeriu, Filozofia limbajului, în Prelegeri şi 
conferințe, 1994, p. 8. 

19 „Discipline teoretice amîndouă, filosofia limbajului 
şi lingvistica generală se disting așadar prin obiectul lor 
de studiu. Pe cînd filosoful își pune întrebări precum 
cele privitoare la originea și esenţa limbajului uman și 
la caracteristicile sale universale, lingvistul încearcă să 
răspundă la întrebări cum ar fi: ce este o limbă, cum este 
alcătuită și cum funcţionează o limbă, de ce și cum se 
schimbă limbile etc. Filosofia limbajului este așadar o dis- 
ciplină prioritar speculativă, pe cînd lingvistica este una 
prioritar empirică, în sensul că pleacă de la și se întoarce 
întotdeauna la fapte de limbă concrete. Cu alte cuvinte, 
filosofia limbajului are ca obiectiv formularea unei teorii 
generale a limbajului uman, pe cînd lingvistica își propu- 
ne formularea unei teorii a limbii” (Eugen Munteanu, In- 
troducere în lingvistică, Editura Polirom, laşi, 2005, p. 13). 
2 Mircea Borcilă, Lingvistica integrală și fundamentele me- 
taforologiei, 2003, p. 61. 

“ Lucia Cifor, Principii de hermeneutică literară, Editura 
Universităţii „Alexandru Ioan Cuza”, Iaşi, 2006, p. 179. 

* Ibidem, 2006, p. 188. 

* Eugeniu Coșeriu, Creativitate şi tehnică lingvistică. Cele 
trei niveluri ale limbajului, în Lecţii de lingvistică generală, 
Editura ARC, Chişinău, 2000, p. 247. 

* „Această concepţie cu privire la limbaj a fost numită de 
Copceag «realismul lingvistic» şi, într-un sens, are drep- 
tate, pentru că e vorba de realitatea însăși a limbajului, așa 
cum se prezintă acestei «științe originare» pe care o are 
omul cu privire la sine însuşi. Însă eu, în filozofie, o nu- 
mesc «idealism», fiindcă cred că numai idealismul este 
realist şi că toate celelalte forme ale filozofiei [...] sunt 
realiste numai în măsura în care sunt idealiste. Și, deci, 
se pare că toate celelalte forme nu văd realitatea univer- 
sului și, mai ales, realitatea omului decât parţial și, într-un 
fel, chiar prin anumite devieri de la esenţa lucrurilor și a 
omului” (Eugeniu Coşeriu, Filozofia limbajului, în In me- 
moriam Eugeniu Coșeriu, 2004, p. 69). 

% „Universaliile limbajului trebuie diferenţiate net de uni- 
versaliile lingvisticii. Universaliile limbajului sunt proprie- 
tăţi ale limbajului însuși, care pot fi stabilite și identificate 
de către lingvistică, în timp ce universaliile lingvistice 
sunt proprietăţi ale lingvisticii, care se justifică doar la 
acest nivel prin exigenţe de ordin intern ale lingvisticii ca 
ştiinţă” (Eugeniu Coșeriu, Universaliile limbajului şi uni- 
versaliile lingvisticii, în Omul și limbajul său..., 1974 / 2009, 
p. 89). 

% Cf., pentru detalii, op. cit, 1974 / 2009, p. 73 şi urm. 

7 „Cât priveşte universaliile esenţiale, trebuie insistat în 
primul rând asupra faptului că acestea se deduc din con- 
ceptele înseși de «limbaj» și «limbă» - în sensul că sunt 
elemente constitutive sau consecinţe necesare în mod ra- 
ţional ale elementelor constitutive ale acestor concepte, și 
nu din definițiile corespunzătoare. O definiție (dacă este 
vorba despre o definiție «reală» ) este rezultatul analiză- 
rii conceptului pur, şi nu invers. În plus, definițiile sunt 
propoziţii: afirmă ceva referitor la ceva, implică analiză şi 
sinteză (Salpeow kar ovvBow) şi pot, din acest motiv, să 
fie false, în timp ce noţiunile intuitive pure, neanalizate, 
nu pot fi false” (Ibidem, 1974 / 2009, p. 78). 

% „Noi înșine considerăm ca trăsături esenţiale ale limba- 
jului semantismul, alteritatea [...], creativitatea şi istoricita- 
tea [...]. Dar, la urma urmei, istoricitatea s-ar putea dedu- 
ce din alteritate şi din creativitate, așa cum exterioritatea 
limbajului (faptul că limbajul se exprimă într-o substan- 
tă) se deduce din semantism și alteritate” (Ibidem, 1974 / 
2009, p. 80). 

* Eugeniu Coșeriu, Filozofia limbajului, în In memoriam 
Eugeniu Coșeriu, 2004, p. 73-74. Cf. Eugenio Coseriu, Les 
universaux linguistiques..., 1974, p. 47-73. 

% Ibidem. 

3 Ibidem. 

* Ibidem. 

3 Cf. Mircea Borcilă, Lingvistica integrală și fundamentele 
metaforologiei, 2003, p. 56 şi urm. 

34 Ibidem, 2003, p. 67. 

35 Pe de o parte, datorită unei bogate istorii a gândirii esteti- 
ce pe marginea acestei forme de artă (căreia i se acordă, așa 
cum se întâmplă la Hegel, un statut privilegiat, de altfel), 
poezia pare să-şi fi dezvăluit toate tainele. Stilistica, teoria 
şi critica literară par să fi cucerit definitiv domeniul. Pe de 
altă parte, în ciuda acestor eforturi (întrucât le-a lipsit, pe- 
semne, argumentul „proxim”), poezia rămâne într-un con 

suspicios de umbră ori de câte ori intră, astăzi, în „compe- 
tiție” cu alte discursuri artistice (a căror expresie secundară 
transfigurează limbajul în medii mai accesibile sau mai pu- 
ţin „conceptuale”). „Turnul de fildeș” al poeziei — pe care 
teoreticienii și, în speţă, criticii literari îl aproximează cu 
graţie (din postura de „artişti” ai interpretării) — pare să de- 
vină cu atât mai inexpugnabil, cu cât, având „instrumentul” 
limbajului la îndemână, „tot românul” devine, paradoxal, 
„poet” În vreme ce faimoasa zicală nu e lipsită de justifi- 
care (dacă prin „român” înțelegem omul ca ființă culturală 
creativă prin limbaj, după cum tocmai încercăm să demon- 
străm — şi dincolo, poate, de pretențiile universaliste ale 
propriei noastre nații), poezia nu este o artă cu nimic mai 
„democratică” decât pictura sau muzica. „Instrumentul” 
acesteia (ca arhetip al tuturor instrumentelor, în ultimă 
instanță) reclamă măcar tot atâta înțelegere şi exerciţiu pe 
cât ar presupune formarea unui absolvent de conservator, 
bunăoară. „Iehnica” acestuia este, într-adevăr, însăși tehni- 
ca umanului și, tocmai de aceea, nu ne putem îngădui să-l 
tratăm „lăutăreşte”, 

3 Mircea Borcilă, Între Blaga și Coșeriu. De la metafori- 
ca limbajului la o poetică a culturii, „Revista de filozofie”, 
XLIV, 1997, nr. 1-2, p. 150-151. 

37 Mircea Borcilă, Lingvistica integrală și fundamentele me- 
taforologiei, 2003, p. 57; 58. 

3 Eugeniu Coșeriu, Creaţia metaforică în limbaj, în Omul 
şi limbajul său...., 1952 / 2009, p. 195. 

3 Mircea Borcilă, Între Blaga și Coșeriu..., 1997, p. 152. 


Bibliografie | Lucian Blaga, Artă și valoare, Trilogia valorilor III, Editura 
Humanitas, Bucureşti, 1996. 
Mircea Borcilă, Între Blaga și Coșeriu. De la metaforica lim- 
bajului la o poetică a culturii, „Revista de filozofie”, XLIV, 
1997, nr. 1-2. 
Mircea Borcilă, Lingvistica integrală şi fundamentele meta- 
forologiei, în „Dacoromania”, serie nouă, VII-VIII (2002- 
2003), 2003. 
Lucia Cifor, Principii de hermeneutică literară, Editura 
Universităţii „Alexandru Ioan Cuza”, Iaşi, 2006. 
Eugeniu Coșeriu, Limbajul poetic, în Prelegeri şi conferin- 
te, supliment al Anuarului de lingvistică şi istorie literară, 
XXXIII (1992-1993), 1994, p.?? 
Eugeniu Coșeriu, Lecţii de lingvistică generală. Cuvânt- 
înainte de Mircea Borcilă. Traducere de Eugenia Bojoga, 
Editura ARC, Chișinău, 2000. 


EEE ZIP RO MIÂINIĂ 


Eugeniu Coșeriu, In memoriam Eugeniu Coșeriu, Editura 
Academiei Române, Bucureşti, 2004. 

Eugeniu Coșeriu, Creația metaforică în limbaj. Traduce- 
re de Eugenia Bojoga. Antologie, argument și note de 
Dorel Finaru, în Omul şi limbajul său. Studii de filozofie 
a limbajului, teorie a limbii şi lingvistică generală, Editura 
Universităţii „Alexandru loan Cuza”, Iaşi, 1952 / 2009, 
p. 167-197. 

Eugeniu Coșeriu, Limbajul şi înțelegerea existențială a 
omului actual. Traducere de Mihaela Pohoaţă, Ramona 
Pohoaţă și Dorel Finaru, în Omul și limbajul său. Studii de 
filozofie a limbajului, teorie a limbii şi lingvistică generală, 
Editura Universităţii „Alexandru loan Cuza”, Iași, 1967 / 
2009, p. 135-160. 

Eugeniu Coșeriu, Omul și limbajul său. Versiune compa- 
rativ-cumulativă de Dorel Finaru, în Omul și limbajul său. 
Studii de filozofie a limbajului, teorie a limbii şi lingvistică 
generală, Editura Universităţii „Alexandru loan Cuza”, 
Iaşi, 1968 / 2009, p. 36-53. 

Eugeniu Coșeriu, Teze despre tema „limbaj şi poezie”. 
Traducere de Dorel Fînaru cu colaborarea autorului, în 
Omul și limbajul său. Studii de filozofie a limbajului, teorie a 
limbii şi lingvistică generală, Editura Universităţii „Alexan- 
dru loan Cuza”, Iaşi, 1971 / 2009, p. 161-166. 

Eugeniu Coșeriu, Universaliile limbajului şi universaliile 
lingvistice. Versiune comparativ-cumulativă de Lavinia 
Seiciuc, în Omul și limbajul său. Studii de filozofie a limba- 
jului, teorie a limbii şi lingvistică generală, Editura Universi- 
tăţii „Alexandru Ioan Cuza”, Iaşi, 1974 / 2009, p. 73-111. 
Eugen Munteanu, Introducere în lingvistică, Editura Poli- 
rom, lași, 200$. 


PRO DIDACTICA CERE 


Maria ABRAMCIUC 


Recitirea clasicilor. Nuvela O alergare 
de cai de Constantin Negruzzi 


Anunţată de Constantin Negruzzi, nuvela ro- 
mânească din prima jumătate a secolului al 
XIX-lea, în pofida vulnerabilităților inerente 
începutului, consemnează manifestări noto- 
rii. Corelată cu biograficul și memorialisticul, 
cu socialul și istoricul, din care îşi extrage su- 
biectele, specia fixează scene din viața autoru- 


M.A. — poet, critic literar, 


eseist. Dr. conf. univ., 
Catedra de literatura sa, înregistrează moravurile contemporanilor, 


lui-narator sau se alimentează din imaginația 


română şi universală, explorează trecutul național, evocând eveni- 
Facultatea de Filologie, mente și personaje memorabile ale acestui 
Universitatea „Alecu Russo”  ,. 

di A a ~ timp. 
din Bălți. Membră a Uniunii 
Scriitorilor din Republica Distingându-se, în epocă, prin rafinament ar- 
Moldova şi a Uniunii 
Scriitorilor din România. A 
publicat versuri, articole 
de critică literară, eseuri autobiografic, memorialistic şi fictiv. Se ştie 
în reviste din țară şide că această proză, ca și celebra Alexandru Lă- 
peste notare:„Basarabia. puşneanul, a fost publicată în primul număr 
„Contrafort", „Dacia literară", 
„Poezia" „Convorbiri literare” i _ ; Și 
Familia” semn” semnând toare distanță temporală, nuvela cooperează, 
Margareta Curtescu. Cărţi în mod uimitor, cu cititorul modern, care, pă- 
publicate: Prinsă între trunzând în realitatea formală sau în „lumea 
clamele speranţei, Chişinău, 
1997; Simple bluesuri, 
Chişinău, 2003; Eternul 
Orfeu, Chişinău, 2005. moderne. 


tistic, nuvela O alergare de cai de Constantin 
Negruzzi conjugă, în mod fericit, elementele 


al „Daciei literare”, dar, şi la această impună- 


verbală” (Roman Jakobson) a discursului ar- 
tistic, descoperă instrumentele naratologiei 


Nelipsită de artificii, axată pe melodramaticul 
„încadrat într-o narațiune de aspect memoria- 
listic” (Nicolae Manolescu), prezentând frec- 

vente schimbări de perspectivă, această proză, prin care, la 1840, genul 
epic românesc abia se anunţa, denotă totuși o evidentă articulare in- 
terioară, obținută, cum observăm, din îmbinarea abilă a unor strategii 
naratologice, care, în fine, conduce la ordonarea originală a enunțării. 
Ceea ce se impune în primul rând în acest text, organizat în mod in- 
edit, e interferența discursurilor narative, căci cele două istorii, avân- 
du-și fiecare naratorul său, se intersectează frecvent, fapt ce se observă 
chiar din incipit: în timp ce prezintă minuţios cursa de cai, naratorul 
dialoghează cu doamna B., care, într-un moment, referindu-se la Ipolit, 
invocă un oarecare blestem, al Olgăi: 


„O, Dumnezeule! Blăstemul Olgăi se împlini!.. Zgomotul gloatei ne 
curmă vorba. Alergătorii veneau”. 


Urmează un pasaj, în care apare proiectată, în detalii, competiţia, după 
care autorul revine la subiectul anunţat de interlocutoarea sa: 


„— Ce Olgă, doamna mea, și ce blăstem? am întrebat. 


— Asta e o lungă și tristă istorie, pe care îți voi spune-o deseară, îmi zice 
doamna B., suindu-se în trăsură. Rădicând storile, îmi zâmbi, făcându-mi 
un semn de adio cu buchetul de flori ce avea în mână. Ochii mei au 
urmat careta până ce am pierdut-o din vedere. 


Seara am alergat la doamna B., pe care am găsit-o singură, așteptându-mă. 
Iată ce îmi spusă”. 


Urmărind ordinea narativă din O alergare ce cai, nu constatăm expune- 
rea simultană a evenimentelor, ci, cum se întâmplă frecvent în proza 
romantică şi în cea modernistă, naraţiunile înaintează paralel, secven- 
ţele din planuri narative diferite alternează, fiind contrapunctate. Ori- 
cum, naratorul respectă şi ordinea temporală, episodul final reconsti- 
tuind ilar întâlnirea protagonișştilor după 22 de ani. Cele două poveşti 
de amor, între care există un evident raport de antinomie, sunt redac- 
tate în registre stilistice diferite: prima, factuală, e narată de autorul 
care îşi mărturiseşte sentimentele ce le nutrea pentru frumoasa chiși- 
năuiancă; a doua, ficțională, intercalată în prima, expusă de doamna B., 
narator-martor, reproduce istoria tragică a polonezei Olga. Perspectiva 
narativă, marcată subiectiv, devine, în acest caz, internă. Astfel, ambele 
istorii, prima, de sorginte memorialistică, și a doua, cu subiect fictiv, se 

cumulează, stratificându-se. În acest sens, C. Ciuchindel, prefaţatorul 
volumului Constantin Negruzzi, Păcatele tinereților (Editura Hyperion, 
Chișinău, 1991), constată funcţionarea, în text, a principiului numit 
paralelismul epic, concretizat prin alternarea tehnicii simetriei narative 
şi prin contrapunct, truc narativ, în care secvențele conțin motive con- 
trastive, plasate în raport de simetrie inversă: „Două cupluri, ca în Patul 
lui Procust al lui Camil Petrescu — am putea exclude posibilitatea ca ma- 
rele scriitor să fi plecat de la C. Negruzzi?! — se situează, sub aspectul 
definirii structurii morale, în raporturi inverse, ca într-o formulă mate- 
matică, în care mezii şi extremele se egalează între ele”. 


În O alergare de cai, cele trei instanţe ale comunicării narative (autor, 
narator și personaj) se întâlnesc într-o singură identitate. Proiectat în 
text ca narator homodiegetic (intradiegetic), autorul apare în iposta- 
za de personaj-narator, asumându-și dublul rol: de eu narator (nara- 
tor autodiegetic) şi actant (protagonist). În acest caz, se ştie că indicii 
textuali vizează utilizarea persoanei întâi, iar mărcile lexico-semantice 
denotă implicarea subiectivă și / sau afectivă: 


„Mă simţeam foarte trist. Vroiam să plâng și nu puteam. Am deschis fe- 
reastra... Liniştea domnea pretutindeni, numai inima mea era turburată.” 


Ca şi doamna B., autorul-narator mai apare şi în ipostază de narator- 
martor, căci joacă şi rolul de observator al lumii narate, expunerea de 
la persoana întâi, în acest caz, alternând cu cea de la persoana a treia. 
Scena inițială a nuvelei, de exemplu, conţine o relatare în perspectiva 
unui narator obiectiv, care descrie minuţios locul alergării și care, într-un 
pasaj următor, se deconspiră, narând în continuare de la persoana întâi. 
„Tînărul om smolit eram eu”, declară într-un moment autorul-narator, 
care, anterior, se identificase drept „un june brunet care, de pe barbetă 
şi musteţi, se cunoştea că era străin”. În același timp, ca instanţă narati- 
vă principală, autorul își asumă și rolul de mesager, repovestind eveni- 
mentele auzite de la doamna B.: 


„Istoria unei femei, spusă de o femeie, are un farmec deosebit. Copiez 
din albumul meu chiar spunerea doamnei B., încredinţat fiind că ceti- 
torul îmi va rămâne mulțămitor.. 


În capitolul intitulat Olga, acest narator-mesager mimează doar situ- 
area sa pe planul secund al evenimentelor, căci se anunţă prin con- 

semnări sumare, prin intervenţii ironice, prin interogaţii și precizări 


de tipul: 


„Balzac era autorul favorit a doamnei B. care, mulțămindu-se de acest 
bun martur, îmi zâmbi sorbind infuzia copăcelului de China din ceaşca 
de vermeil, şi după puţin urmă... 


În realitate, naraţiunea doamnei B. este monitorizată de autorul-nara- 
tor, căci anume el îi regizează discursul, fragmentându-l, subordonân- 
du-l propriului ritm narativ. În timp ce doamna B. îşi evoca făgăduinţa 
de a nu iubi, expusă de ea, într-un dialog, lui Ipolit, autorul îi întrerupe 
naraţiunea: 


„— Şi ai putut lua o asemene sumeaţă hotărâre? am curmat eu. 
- Oh! Să dai sama dacă am călcat-o, răspunsă ea tinzându-mi mâna... 
Eram fericit.. 


Pentru a contrapuncta melodramaticul relației amoroase Olga — Ipo- 
lit, autorul-narator apelează la ironie. Drept replică la depreciativele 
doamnei B, „cruzi, nesimțţitori, infami, nelegiuiţi!”, adresate bărbaţilor, 
în contextul unei concluzii la tragedia Olgăi, autorul remarcă, într-o 
formulă ironică: 


„In adevăr, am zis râzând, cum de nu cade trăsnetul să ardă pe niște 
asemenea necredincioși? 


- Râzi, domnule, dar eu nu râd... Oh! Ai un aer nestatornic care mă 
îngrozeşte! 


— Ah! Am strigat, luând un aer cât am putut mai melodramatic, poţi 
a mă judeca acest fel? Socoteşte că eu n-am încă treizeci de ani şi 
prin urmare sunt cinstit. De nu vrei să mă crezi, vezi ce zice Balzac în 


Gobseck.... 


Complexă, expunerea din O alergare de cai balansează între romantic 
şi comic, „naraţiunea «cu sertar» relatând, de fapt, două poveşti de 
dragoste privite şi finalizate în moduri diametral opuse (romantic-la- 
crimogenă una, parodic-umoristică cealaltă)” (Ion Pop (coord.), Dic- 
fionar analitic de opere literare românești, vol. II, Editura Casa Cărţii 
de Ştiinţă, Cluj-Napoca, 2007, p. 757). Fragmentele memorialistice, 


PRO DIDACTICA EI 


expuse în formulă realistă, alternează cu altele elaborate în cel mai 
impecabil stil romantic. Finalul, inoculat cu ironie, parodie și pastișă, 
demonstrează cum prozatorul se desolidarizează de clișeul romantic. 
Pronunţându-se negativ în raport cu proza pastorală a lui Florian, pe 
care o detestă pentru artificialitate, autorul-narator își descrie un vis 
eliberator, unde toate personajele se întâlnesc într-un cadru grotesc: 


„Părea că mă aflam într-un mare salon îmbrăcat în doliu, unde ardeau 
două mari policandre cu lumânări de ceară galbenă. Olga dormea cul- 
cată pe o canapea. Ipolit o privea stând la capul ei. Doamna B. se gătea 
la oglindă fredonând aria din vodevilul rusesc Kozacă stihotvoreță. Prin 
salon se plimbau oi cu cordele verzi la gât și Sașa sărea șchiopătând și 
strâmbându-mă. Nu ştiu cât ţinu acest popuri de vedenii, căci, când am 
deschis ochii, era ziuă mare”. 


O lectură cu ajutorul recuzitei naratologice moderne îi dezvăluie nu- 
velei O alergare de cai aspecte apreciabile, care confirmă, o dată în plus, 
forța evocatoare a lui Constantin Negruzzi. Devine, astfel, justificată 
reflecția lui Nicolae Manolescu referitor la neglijenţa criticii literare în 
raport cu această inedită compunere epică: „Este absolut inexplicabil 
de ce o povestire atât de sofisticată narativ și care răstoarnă procedee 
ale prozei romantice în duplicatul lor parodic, folosind contrapunctul, 
intertextul și mixajul de stiluri, a găsit la comentatorii de ieri și de azi 
atât de puţine cuvinte de prețuire” (Nicolae Manolescu, Istoria critică 
a literaturii române, vol. 1, ediţie revizuită, Editura Fundaţiei Culturale 
Române, Bucureşti, 1997, p. 193). 

Victoria VÂNTU 


Deideologizarea discursului liric 
în poezia basarabeană șaizecistă 


V.V. — lector superior, 
Catedra limba română şi 
terminologie medicală, 
USMF „Nicolae Testemițanu”. 


Istoria liricii basarabene este marcată de un 
şir de drame și rupturi controversate. Perioa- 
delor de avânt și de stagnare, de căutări fer- 
vente le-au urmat, de obicei, ratări dureroase 
şi îndelungate procese de reabilitare. Datori- 
tă unei forțe interioare revigoratoare, poezia 
a ştiut să reziste provocărilor și restricţiilor 
impuse de realitățile politico-sociale ale re- 
gimului totalitar, ostile dezvoltării spiritului 
estetic. Fenomenul este ușor sesizabil la o pri- 
mă tentativă de pătrundere în peisajul literar 
postbelic pentru a observa principalele sale 
direcţii de evoluţie. 


Epoca imediat postbelică a însemnat, în spa- 
tiul cultural de pe ambele maluri ale Prutului, 
o ruptură brutală, dramatică, totală cu tradi- 
tiile literaturii interbelice. În primul deceniu 
de după război literatura s-a manifestat sub 
semnul supunerii totale regimului totalitar 
comunist. Fiece operă literară, indiferent de 
gen, vine să reflecte o imagine ideologizantă 
a realităților (preponderent sociale) din țară. 
Calvarul prin care trece Basarabia acestei epo- 
ci e camuflat în culori senine, de un idilism 
expres, în prim-plan fiind promovată o imagi- 
ne utopică a statului modern. Transformările 
impuse de regimul sovietic sunt orientate nu 
doar spre restructurarea societăţii, dar şi spre 
schimbarea mentalităţii maselor. Procesul de 

distrugere a conştiinţei naționale a fost un proces dureros, care, mai 
târziu, va necesita o perioadă îndelungată de convalescenţă și revenire 
la normalitate. 


Literatura deocamdată devine un mijloc de transmisiune a principiilor 
ideologice ale partidului, fenomenul vădindu-se cu pregnanţă în poe- 
zie. „Era timpul când orice simbol, orice metaforă, orice aluzie la vreo 
semnificație adâncă a amănuntului sau detaliului artistic absolut ine- 
rente procesului de creaţie, erau întoarse pe toate părțile, ca nu cumva 
să «ascundă» idei, atitudini, îndemnuri periculoase din punct de ve- 
dere ideologic” [1, p. 27]. 


Lirismul de profunzime cedează în fața excesului de patos, luminozita- 
te şi jovialitate în stilul oralității folclorice. Prevalența elementului epic 
şi retoric, tendința scriitorilor de a crea doar o atmosferă de fericire și 
optimism au același efect negativ asupra poeziei: reduc mult dimensi- 
unea lirică, exclud fiorul emoţional şi orice spontaneitate a scrierii. În 
centrul atenţiei este țăranul în jurul căruia pulsează satul modern cu 
„reformele” socialiste caracteristice. 


Dramatismul situaţiei este accentuat de faptul că personalităţi ale li- 
teraturii autohtone, care în anii antebelici au dat dovadă de un real ta- 
lent, precum Al. Robot, B. Istru, G. Meniuc, L. Deleanu sau Em. Bucov, 
după actul așa-zisei „eliberări” din 1940 se aliniază noilor tipare pro- 
letcultiste impuse de ideologia de partid totalitară. Scriitorii, observă 
A. Burlacu, „dau probe de laşitate greu de prevăzut, dacă le urmărim 
creația până la «eliberare», (...) se simt obligaţi să cânte dezmăţul şi 
nebunia regimului de ocupaţie” [2, p. 28]. Mai mult, imediat după răz- 
boi ei devin ţinta unor atacuri virulente în presa de partid, fiind acuzaţi 
de naționalism și de închinare la literatura decadentă a Occidentului. 


O nouă etapă în evoluţia liricii basarabene datează din a doua jumătate 
a deceniului al cincilea. Poeţii încearcă să treacă dincolo de versificarea 
seacă a lozincilor partidului. Aria tematică se extinde marcând tot- 
odată și o reorientare de viziune. În acest context, artele poetice devin 
un prilej de detaşare de problematica pur socială și de reflecții asupra 
destinului omului de artă, al creaţiei ca formă de dăinuire în timp. 


Odată cu dezgheţul hrușciovian, lirica basarabeană își deplasează lent 
accentele, încercând o depășire a angajamentelor proletcultiste. Uni- 

versul artistic se centrează în jurul unor simboluri cu o încărcătură 
tradițională (satul, casa părintească, neamul), cu reveniri la uneltele 
primordiale ale poeziei. Fenomenul este surprins de criticul A. "Țurca- 
nu în studiul Resurecția creativității: „Este începutul unor eforturi des- 
perate de ieşire a literaturii de sub stăpânirea opresantă a canoanelor 
ideologice, estetice totalitariste. Exploziile de libertate vor alterna în 
continuare cu aspre lecţii de «pedagogie ideologică». Stările de cre- 
ativitate și patosul de integrare în tradiția națională vor fi subminate 
constant de agresivitatea imposturii și intransigenţa unor sârguincioşi 
«veghetori» ai culturii” [3, p. 69]. 


Sporeşte fondul de investigație al poeziei. Stratul semnificărilor câștigă 
în profunzime, deşi expresia literară, mimând formele oralității folclo- 
rice, mai lasă de dorit. De menţionat, totuși, că interesul sporit pentru 
literatura populară, veneraţia clasicilor devine un bun prilej de reveni- 
re la uneltele firești ale poeziei. 


„Plecând de la tradiţie, poeţii noştri intuiesc mai bine valoarea expresi- 
vă a procedeelor, mobilul lor ascuns și se dedau mai puţin meşteșugu- 
lui, experimentelor gratuite” [4, p. 35]. 


Valorificarea temelor și motivelor de sorginte folclorică: „satul” 
(N. Costenco, „În mine-i satul, „Aici eu am să-mi scutur spicul”), 
„casa părintească” (Gr. Vieru, D. Matcovschi), „fântâna” și „fântânarul” 
(A. Lupan, V. Teleucă) devine o necesitate vitală și o obișnuinţă. E o 
direcție generală, pe care o regăsim la majoritatea poeților, atât din ge- 
neraţia lui A. Lupan, Em. Bucov, N. Costenco, L. Deleanu, cât și a ti- 
nerilor debutanţi Em. Loteanu, An. Codru, Gr. Vieru, D. Matcovschi, 
G. Vodă, I. Vatamanu ş.a. Putem afirma cu toată certitudinea că acestea 
sunt primele semne de revigorare a poeziei basarabene, constituind o 
treaptă importantă din traseul sinuos de la expresia de substanţă ide- 
ologică la cea modernă. Artistul încearcă să-și construiască din aceste 
imagini un propriu edificiu de valori în care se regăsește atât în plan 
existențial, cât şi în cel al creaţiei. 


„Artele poetice” publicate în acești ani au avut un rol esenţial în des- 
cătuşarea genului liric. A defini rolul poetului şi al creaţiei sale într-o 
societate unde acesta e puternic subminat devine un act de curaj. Este 
și un pretext pentru artistul încătușat de restricții ideologice de a-şi ex- 

terioriza universul lăuntric, trăirile, zbuciumul sufletesc. Un exemplu 
elocvent reprezintă celebra Mea culpa de A. Lupan. Această „palidă po- 
căință”, cum este adesea calificată în critica literară, reprezintă, totuşi, 
în epoca dominaţiei totale a dogmei totalitare, un punct de referință, 
unul care a reorientat traseul de evoluţie al liricii postbelice autohtone 
şi a schimbat concepţia despre menirea etică și estetică a artei și a ar- 
tistului. 


Nu bucuria libertăţii de autoafirmare, dar conştientizarea individu- 
alității, unicităţii reprezintă accentele liricii celei de a doua jumătăți 
a anilor '60. Lirismul este dictat de stil. Imaginea se orientează spre 
amploarea exprimării. Aceste transfigurări poetice au reprezentat, fără 
îndoială, semne ale unei profunde conştientizări a individualităţii cre- 
atoare a poeţilor. 


Are loc o luptă pentru dobândirea valorilor de importanţă vitală iniția- 
tă de poetul basarabean în procesul căutărilor artistice. Legăturile inte- 
rioare stabilite cu literatura română și cu cea universală redirecționează 
poezia basarabeană pe o traiectorie firească de dezvoltare. Sporeşte aria 
de investigație poetică, sunt cultivate noi mijloace de expresie artistică. 
Factura ideatică a cuvântului câștigă în profunzime. 


„Dacă opera de artă este un «univers», nu se poate exclude ideologia 
din sfera sa. Rămâne de discutat asupra naturii acestei ideologii..., sus- 
ţine M. Braga [$, p. 13]. Un univers liric individualizat, proiectat sub 
semnul unei ideologii estetice diferită de cea impusă de dogmatismul 
stalinist al realismului socialist, regăsim în poezia lui Gr. Vieru, D. Mat- 
covschi, L. Damian, Gh. Vodă, I. Vatamanu, An. Codru, An. Ciocanu, 
nume emblematice în poezia basarabeană a anilor '60. 


Chiar şi poeţii care și-au format un nume în perioada premergătoare, 
îşi reorientează scrisul în direcția de dezvoltare a liricii propusă de ge- 
neraţia tânără. Pentru aceștia procesul de reabilitare etică și estetică a 
scrisului a fost unul dureros. Creaţia lui A. Lupan reprezintă un exem- 
plu revelator în acest sens. Accentele poeziei se deplasează de la su- 
biecte de habitat „norodnic” spre efluvii de spiritualitate. Poetul se lasă 
contaminat de grandoarea și farmecul depărtărilor cosmice, de patima 
zborului; se supune chemărilor timpului, impregnându-și opera cu 
simboluri ale „noilor magistrale”. Romantismul, excesul de sentiment 

și de gest specifice începutului de deceniu persistă în creaţia autorului 
pentru o perioadă mai îndelungată. Motivele astrale sunt evocate şi în 
arte poetice. Magistrale, Cântec pentru azi, Întâlnire, Justificare, texte in- 
cluse în culegerea Legea găzduirii (1966) reprezintă definiri metaforice 
ale condiţiei omului de artă. Substratul reflexiv este mai puțin accen- 
tuat decât în cazul lui L. Damian sau V. 'Teleucă. Patetismul expresiei, 
imaginile hiperbolizate reduc fondul de idei al operei. Rămâne doar o 
undă de sinceritate confesivă care străbate dincolo de grandorile stela- 
re, ca în poezia Cântec pentru azi (1966): „Cu fiori îţi bat la poartă, / 
pământean al vremii mele, / hărăzitule de soartă / să-ţi duci cântecul 
prin stele. / Caut rodiile tale / Cu luceferii înalții / prin afunduri cardi- 
nale / sub lumini de constelații”. 


În același an, 1966, apare un alt volum, Insula cerbilor de V. Teleucă, ce 
reliefează crezul artistic al acestui poet. El caută refugiu în adâncurile 
cântecului popular: „Doina, / cascada durerii din pieptul ciobanilor. / 
Am tresărit ce va zice lumea cea mare, / deprinsă cu ritmul / bubuitor 
din cântecul altor popoare” (Doina). Raportată la contextul în care a 
fost plăsmuită, poezia ar putea fi interpretată drept un îndemn de în- 
toarcere spre propria ființă, de regăsire a identităţii camuflată de reali- 
tăți străine spiritului național. Autorul surprinde cu înfiorare revenirea 
liricii noastre la ritmurile melancolice de doină, o perfectă definire me- 
taforică a stării de spirit dominante în Basarabia şaizecistă. 


Meditând asupra esenței poeziei şi relevând deplina libertate a actului 
creator și a creaţiei sale, un alt autor, I. Vatamanu, afirma: „Poezia nu 
polemizează cu nimeni, este o floare la pălărie. (...) Cuvântul meu se 
angajează, ţipă, se descătușează, se destăinuiește, iar când îl surprind 
destăinuit, îl scriu. Numai astfel pot munci” [6, p. 25]. Ideea o regăsim 
şi în Monologul poetului (1964). Autorul apelează la repetiţia imperati- 
vului „vorbiţi!”, în scopul accentuării mesajului primordial al poeziei, 
acela de a spune adevărul. Artistul este îndemnat să vorbească cu „ma- 
mele”, cu „ostașii, cu „tăcerea...., simboluri ale unui dialog perpetuu cu 
lumea lăuntrică și cu cea din afară. 


I. Vatamanu continuă să cultive în poezia publicată după 1960 anumi- 
te idei despre creaţie pe care le aflăm în lirica basarabeană interbelică. 
Constatăm tangenţe între mesajul din textele citate și, spre exemplu, 
Trubadurul lui G. Meniuc, apărut încă în 1938, deşi s-ar putea să fie la 

mijloc şi altceva — un loc comun al artelor poetice dintotdeauna. „Fi- 
guri de prim-plan în ierarhiile oficiale, poeţii afirmaţi înainte de răz- 
boi cedează iniţiativa «reală» debutanţilor deceniilor 6-7, trei dintre 
care — Gr. Vieru, A. Busuioc şi N. Esinencu - vor modela întreaga miş- 
care lirică basarabeană de până la mijlocul deceniului 9” [7, p. 30]. 


Artistul, al cărui nume marchează revenirea poeziei la uneltele sale 
specifice, după o perioadă dramatică de declin și anchilozare, cel care 
devine efigia unei întregi generaţii literare este, indubitabil, Grigore 
Vieru. O nouă estetică sau, exprimându-ne cu un termen mai recent, 
o nouă est-etică se simte în culegerile Numele tău (1968) şi Versuri 


(1971). 


Rămânând fidelă fondurilor matriciale latente ale poporului, care-i 
stimulează dorința revelării marilor sensuri ale existenţei, poezia lui 
Gr. Vieru, poetul considerat unanim mesager al românismului în Basa- 
rabia, vine cu o filozofie aparte, redată printr-o formulă poetică inedită. 


Predilecţia pentru tonurile folclorice, imaginile și stilistica specifică 
poeziei populare va crea impresia falsă de simplitate ușor accesibilă. 
Simplitatea formulei lirice vierene este, însă, doar o aparenţă. Poetul 
însuși afirma că intenţia lui nu este de a fi „simplu”, ci „înţeles”. El își 
intitulează sugestiv placheta de versuri apărută în 1968 Numele tău. 
Însuşi titlul insinuează ideea regăsirii identității individuale şi a celei 
creatoare. Cartea e divizată în trei compartimente: „Cântece pentru 
mama”, „Cântece pentru pământ” şi „Cântece de iubire”. Sesizăm între 
aceste titluri o puternică conexiune de semnificaţii. „Cântecul”, sim- 
bol repetat cu insistență, semnifică universul lăuntric al artistului. Este 
lentila în care se prefigurează valori general-umane precum „mama', 
simbol al genezei, „pământul”, sugestie a patriei, istoriei, şi „iubirea”, 
sensul primordial al vieţii. 


„Prin traiectoria literară a lui Grigore Vieru reconstituim traiectoria 
culturală a lumii românești de dincolo de Prut, față de care acesta s-a 
prezentat mereu ca un exponent” [8, p. 34]. Versurile sale nu se în- 
temeiază pe acea stare generală de falsă bucurie caracteristică pentru 
opera (oficială) a multora dintre contemporanii săi. Lipsită de exces de 
gest sau de sentiment, această poezie reprezintă, totuși, transfigurarea 
lirică a unei tulburătoare concentrări de energie sufletească. 


EREZIE? RO MIÂINIĂ 


Să cităm un catren din cunoscuta bucată purtând titlul Harpa: 
„Să cânte pot (credeam) și șarpii. 

I-am pus ca grave strune harpei 

alăturea de coarda poamei 


şi sfântul fir de păr al mamei.” 


Poezia a cunoscut diverse interpretări: de la alegorie a sentimentului 
matern la o tulburătoare meditaţie asupra actului creator. Omul de artă 
trebuie să surprindă şi să exprime realități apropiate sufletului său, cos- 
mosuri materne. Este o condiţie indispensabilă creației. Amestecurile 
străine artisticului organic periclitează procesul de creaţie. Astfel, in- 
compatibilitatea dintre arta veritabilă și cea făcută la comandă, dintre 
valoare şi nonvaloare devine tot mai evidentă. Finalul poeziei vine cu 
un fior dramatic pe care l-am putea descifra drept aluzie la un patetic 
sens etic al cântecului poetului. Sesizăm, în această ordine de idei , si- 
militudini evidente cu poezia Cuvântul de D. Matcovschi, text ce des- 
chide placheta de versuri Casa părintească (1968). Lupta cu potenţialii 
omniprezenţii „duşmani”, cu „furiile”. reprezintă condiţia primordială 
a actului de creaţie: 


„la cu tine şi-o secure 
Că o să trecem prin pădure 


Şi-au să ne întâlnească furii.” 


Surprindem în lirica viereană intercalarea subtilă a motivelor de diver- 
să factură cu simbolul „mamei” într-o simbioză originală, fascinantă. 
Universul matern este singura proiecție a adevărului absolut, punctul 
de tangenţă dintre marele cosmos și cosmosul lăuntric. Prin prisma 
acestui simbol înglobator sunt formulate atitudini, reacţii, viziuni des- 
pre lume, despre locul omului în societate, despre dragoste și creaţie. 
Condiţia dramatică a artistului se insinuează puternic în poezia Mama 
poetului: „Fiul vine vara-n vacanţă / supt / şi fraged ca o faianţă / se 
zbuciumă aprig / noaptea întreagă, / alături se chinuie mama sa dra- 
gă. / Poetul tot bate / în piatra hârtiei, / iar mama cu lacrimi / perina 
scrie’. 


Truda istovitoare a poetului rezonează, în unison, cu „insomniile” ma- 
terne, ca putere de înțelegere și forță ocrotitoare supremă a creației. 

Sentimentele de profundă consideraţie pentru trecut sunt transpuse 
poetic în elogii de pietate față de înaintași. Mesajul e unul de adâncă 
sfințenie. Legământul sacru dintre opera acestora, prezentul poetului şi 
viitorul copiilor săi se instituie sub lumina unui singur nume, Eminescu. 


„Ştiu: cândva, la miez de noapte, 
Ori la răsărit de Soare, 
Stinge-mi-s-or ochii mie 


Tot deasupra cărții Sale”. 


Patosul poeziei este unul de adeziune la marea tradiţie a literaturii și a 
spiritualității românești, de „legământ” sfânt dintre eul poetic și teza- 
urul spiritual naţional. Doar concepută ca o continuitate a acestui te- 
zaur, poezia autohtonă demonstra o reală vitalitate și vigoare artistică 
în timp. 


Conotaţii similare atestăm într-o altă lucrare care se înscrie în aceeaşi 
arie tematică: Iezii lui Creangă. Aici însă edificiul textului se instituie 
pe contrastul dintre tradiție şi modernitate. Semnele modernității nu 
sunt blamate. Poetul reproșează omului contemporan doar ignoranța. 
Factorii de civilizație, materiali nu trebuie să pericliteze sistemul valo- 
rilor etice şi estetice de care se conduce secole la rând o societate. lezii 
lui Creangă sunt acele fire de legendă, din care se compune canavaua 
spirituală a unui popor. Ele mențin viu suflul poeziei în sufletul fiecă- 
rui om în secolul când dinamica dezvoltării tehnice pare să nu lase loc 
frumosului artistic. 


Surprinzătoare este, în contextul dat, și încercarea de a defini truda 
artistului, apelând la motivul de joc, un joc de copil care captează în 
întregime toată ființa umană: 


„Când eram mic, 

mă jucam în cuvinte. 
Jucam prost — 

am pierdut aproape 

toate cuvintele” (Abecedar). 


Textul pare o reproducere în versuri a mărturisirii lui T. Arghezi: „Toa- 
tă viața am avut idealul să fac o fabrică de jucării şi, lipsindu-mi in- 

stalațiile, m-am jucat cu ceea ce era mai ieftin și mai gratuit în lumea 
civilizată, cu materialul vagabond al cuvintelor date. Am căutat cuvinte 
care sar şi fraze care umblă — de sine stătătoare..” [9, p. 241]. 


„Jocul” reprezintă o importantă sursă de cunoaştere, o cale de iniţiere. 
Surprindem aici teama poetului de a pierde copilul pe care-l poartă-n 
suflet şi, totodată, a posibilităţii fericite de a explora universul misterios 
al cuvintelor și a deveni o victimă a curgerii ireversibile a timpului. El 
rătăceșşte în labirintul literelor, fascinat de un joc magic a cărui impor- 
tanță a perceput-o abia la vârsta maturității. Iniţierea în misterul lite- 
relor, al cuvintelor este o filă importantă din inițierea în „cartea” vieții. 


Semnificativ este faptul că apariția culegerii coincide cu perioada de 
vârf a poeziei basarabene în efortul ei de debarasare de sociologismul 
vulgar şi de reabilitare a esteticului. Sunt anii când genul liric încearcă 
insistent să-și afirme propria esență, mizând pe reflexivitate, sugestie, 
inefabil, îndepărtându-se de folclorizările facile şi de versificările ideo- 
logizante ale perioadei precedente. 


Aspiraţia zborului este treptat înlocuită de statornicia rădăcinilor, sigu- 
ranța spaţiilor terestre. Infinitul cosmicului, necunoscutul depărtărilor 
se reduc la spaţiul sacru al meleagului natal și al casei părintești. Gran- 
doarea peisajelor cosmogonice cedează în fața atmosferei de intimitate 
caracteristice casei şi plaiului strămoșesc. Predilecţia autorilor pentru 
tonalitățile melancolice, pentru stările de confort psihologic devine în 
perioada respectivă o chemare a timpului dictată de schimbarea de vi- 
ziune, deplasarea de accente. 


Mijloacele de supravieţuire la care apelează scriitorii se diferențiază 
devenind cu fiecare deceniu mai eficiente şi mai elocvente. Excesul re- 
toric, patetismul exagerat al expresiei specifice anilor '50 sunt înlocuite 
treptat de interiorizarea, individualizarea expresiei artistice. Scriitorii 
inițiază un proces de lichidare a îngrădirilor de creaţie şi de extindere a 
„teritoriilor poetice”. Iar patosul romantic de care se contaminează liri- 
ca acestei epoci reprezintă o formă a manifestării de libertate, o cale de 
a descoperi valori general-umane, universale. Procesul de deideologi- 
zare a poeziei basarabene este un subiect incitant de cercetare literară. 


Urmărirea imaginilor poetice într-o operă devine, fără îndoială, un lu- 
cru pedant și lipsit de semnificaţie, atâta timp cât ele nu permit depis- 


PRO DIDACTICA EA 


tarea unor linii de forță care le ordonează într-un anumit sens, a unor 
direcții obsesive capabile să configureze stâlpii susținători ai universu- 
lui liric. Realizarea procesului în baza creaţiei poeților şaizecişti ne-a 
permis să stabilim câteva traiectorii, semne distinctive ale scrisului po- 
etic: valenţele ironiei, arta sugestiei, sentimentul vagului. Fuzionând în 
texte remarcabile printr-o tulburătoare sinceritate și sensibilitate, ele 
au determinat o regenerare a lirismului basarabean. 


Încercând o evaluare sumară a „artelor poetice” ale poeţilor basarabeni 
șaizeciști, atestăm o schimbare radicală a concepţiei despre menirea 
creatorului în societate. Imaginea artistului obține o distinctă alură ro- 
mantică, dublată de una contemplativă și tragică. În prim-plan apare 
un eu predispus la interiorizare. Astfel, renunțând la canoanele ideolo- 
gice care au direcționat evoluţia liricii până în a doua jumătate a anilor 
"60, poezia stabileşte un nou sistem de prezentare şi de evaluare a artis- 
tului şi a operei sale. 

Introducere. Povestea este cel mai frumos 
mod de a spune lucruri simple și profund de 
adevărate. Omul, satul, neamul — fiecare îşi 
are destinul său, iar destinul este o poveste. În 
cele mai multe tradiții cântatul cocoșului sim- 
boliza victoria luminii asupra întunericului şi 
de aici victoria binelui asupra răului. Coco- 
şul se consideră simbol solar, pe care tradiția 
folclorică îl investeşte cu virtuţi protectoare, 
izgonește demonii nopții, cheamă soarele. În 
Ultima lună de toamnă de Ion Druţă, cântatul 
cocoșului prevestește venirea oaspeţilor; în 
Poem de Grigore Vieru, cocoșul din creasta 
casei este un protector în fața duhurilor ma- 
lefice, dar şi un simbol al comuniunii omului 
cu universul; cocoșul fiind un simbol cosmic 


[1]. 


Prima parte a romanului Povestea cu coco- 
şul roșu de Vasile Vasilache a văzut lumina 
tiparului în anul 1966. Partea a doua a fost 
publicată în variantă de revistă la începutul 
lui 1972, „Nistru', nr. 11-12, 1971; „Nistru”, 
nr. 1, 1972. „Asistăm la o înnoire fundamen- 
tală a romanului moldovenesc contemporan: 
capacitatea de a recepta zone de viață socială, 
psihologică, morală, o demonstrează fericit... 
Vasile Vasilache în Povestea cu cocoșul roșu”, 
menționa Mihai Cimpoi pe paginile „Cultu- 


rii” din 1966 [2]. 

Mesaje ideal-estetice prezente în roman 


1. „ba el, boul, pășește înaintea omului, ba el, omul, pășește îna- 
intea boului...” — problema „bouţului inutil” şi pierderea demnită- 
ţii de neam 


Vita este inutilă în viața nouă, a tehnicii. Însăși vita nu-și recunoaş- 
te această situație de a cincea roată: „Eu îl port la cireadă şi nu el pe 
mine...” [3]. Este vorba de Anton Orbu, condus de vaca sa în fiecare di- 
mineaţă la cireada satului; numai astfel ce simte și el „în rând cu lumea”. 


Se poate isca întrebarea, oare nu special l-a „orbit” Vasilache pe Anton, 
ca să-l lase condus de-o vită de-a lungul satului, dându-i posibilitate 
să-şi mai şteargă de colb calitatea umană de a prețui? Să fie beteșugul 
lui Anton orbire simbolică a oamenilor săi, cu sufletele mocninde sub 
ploaia fierului (Anton își pierde vederea deoarece avea „o bucată de fier 
în tâmple, fierul îl orbise”). 


Detalii interesante și destul de semnificative depistăm din text. 


„Atunci Anton Orbul, pe numele de familie «Juncu», a târât după sine 
alt «junc>” [3]. „...dus de cozoroc de către un alt cozoroc” [3]. 


„Noroc, Cozoroc! Şi eu îs Cozoroc şi un Cozoroc mă duce la iarma- 
roc..” [3]. „...ba el, omul, păşeşte înaintea boului, ba el, boul, pășește 
înaintea omului...” [3]. 


Ce-i asta, o nouă armonie a omului cu natura, ce demonstrează unita- 
tea lor, ori o amară ironie, o negare a calităților umane (a umanului)? 
Natura, tradiţia, acuză, nivelând umanul. Omul, uitând de natură, uită 
de sine, devine o nulitate. Își pierde până și chipul, „un Cozoroc şi un 
alt cozoroc”, „un junc târât de un alt Junc.... 


Omul, însă, nu-și înţelege situația. Oarba încredere în superioritatea sa 
îl face să piardă tactul în „călătoria” prin sat „cu o vită de cap”, păşind ba 
în fruntea boului, ba în coada lui. O scenă destul de amuzantă, aș zice: 
depersonalizarea omului și jalea dobitoacelor! 


Boul şi omul - un paralelism destul de izbitor și insultător. Dar în urma 
cărui eveniment are loc această nivelare? Fiecare are câte o pereche des- 
tul de neînsemnată: boul își pierde cununa, omul îşi rătăcește căciula. 
„Nu cumva funia asta i-a fost străbunelului o adevărată coroană?” [3]; 

și „Aha! mătăluță și fără cap mi-ai venit de la sediu... Ori gospodar, ori 
nu, halal. Poate să te îmbrobodesc?” [3]. 


Ne-am mai fi împăcat noi cu pierderile acestea neînsemnate, dacă n-ar 
domina-n semnificaţia acestora tensiunea etnică. Etnografismele pun 
în evidenţă probleme naționale majore: pierderea demnității atât per- 
sonale, cât și naționale! Simbolul bourului, mistuit de istorie, regresea- 
ză de la înălțimea mândriei naţionale la „inutilitate” în secolul atomic. 
Trista poveste a bourului, trista „memorie” a moldoveanului: „...cum 
cândva era mândria codrilor, stăpânul izvoarelor, stătuse-n stema țării, 
pe steaguri, semn al nesupunerii... și îinfruntase luna-semiluna cu coar- 
nele..., ca apoi să devină „mândria judeţului”. 


Şi acum „...el, cornoratul, să pășească umil, bleg, târât de o aţă...! 
[3]. 


Şi vina, desigur, o poartă cel rămas fără căciulă, fără memorie, fără 
neam. 


Căci ce fusese până nu demult o căciulă pentru un moldovean, dacă 
nu „o coroană de crai. Da ia smulge-i craiului de pe căpățână ori, să zi- 
cem, scuipă-i în cea coroană, să vezi ce urlat scoate craiul: «La eșafod, 
nătângule!>»” [3]. 


lar dacă craiul își pierde coroana, atunci el devine pur și simplu un 
Juncu, ce-și târâie din urmă durerea — un alt junc. 


„Aşadar, fusese bourul o stemă, fusese și satul lui Serafim un sat de 
crai. Dar una câte una căciulile-coroane sunt «depuse» la picioarele 
lui Mihuţ Ivanâci”, nu ale unui căpcăun oarecare, ci ale însuși preşedin- 
telui colhozului. Cugetarea, judecata în colectiv, atitudinea globală, și 
nu de puţine ori greşită, fatală, insuflată țăranilor, care credeau orbește 
în dreptatea a tot ce-i nou, a subliniat cunoașterea individuală, singura 
cale de stabilire a adevărurilor lumii; a înșelat o lume. În final, a lăsat-o 
fără „cuşmă”, grăbindu-i momentul fatal: „A fi ori a nu fi!” Ori poate 
şi „cuşma” (demnitatea naţională) devine inutilă în vâltoarea secolului 
atomic, ca şi boul?! Oricum, absolutizarea colectivului a clătinat con- 
ştiinţa propriilor virtuţi (cine sunt?) și episodul „cușmei” îl conside- 
răm semnificativ. 

2. „struna mea - struna viitorului e..? [3] 


Printre filele romanului cu osârdie își face loc încă un personaj, destul 
de pretențios, moșneagul Zahariosu, „un scripcar vechi-vechi, mare 
crai, care se bate cu pumnul în piept pentru dreptate — i se părea lui” 
[3]; mai bine zis, o cerșeşte de la „cancelarie”, 


Situaţia lui ne aminteşte vechea fabulă Greierul și furnica şi trista-i mo- 
rală: „Ai cântat, îmi pare bine // Acum joacă, dacă poţi!” De joacă mo- 
șului nu-i prea arde... Cu ce-a păcătuit moșneagul-greier? Cu aceea că 
o viaţă întreagă cântase doar, neavând grijă de bătrâneţile sale. „Iarna” 
a sosit, iar satul-furnică din mare muzicant, om de artă („Zahariosu 
acesta o viaţă întreagă n-avusese altceva pe lume, decât vioara. N-avu- 
sese pe nimeni altcineva, decât Această vioară. Cu ea se mângâiase, cu 
ea se necăjise, se certase, se mâniase” [3]), îl simplifică până la o făptu- 
ră uşuratică, care nu s-a îngrijit de propria-i soartă, crezând că-i mare 
excepţie printre oameni şi n-are nici în clin, nici în mânecă cu obiceiul 
pământului: de a avea o casă, o masă, un copil... Or, „înstrăinându-l şi 
însingurându-l” doar din simplul motiv că venise vremea când dege- 
tele „nu-i mai simțeau ca altădată struna, vioara, arcuşul” [3]; deci nu 
mai „simțeau nevoia de el, nevoia de un muzicant. Tot satul delaolaltă, 
bătrâni şi copii..., se dezise de el, lăsându-l în voia sorții să-și viseze 
„valsurile-n voie... Ciudatul!”. 


Cu vioara Zahariosu îşi avea socotelile sale: „O-ngrop, zic! O-ngrop, 
„vioara mea, nimănui nu-i trebuieşte” [3]. Mânia însă-i trece, îi trece 
şi cheful de a mai „prohodi” vioara și atunci intenţia i se schimbă: „...o 
vând..” [3]. De fapt, de ce ne poartă Vasilache atâta pe lângă vioara 
moșneagului — ba o îngroapă, ba o vinde, dezicându-se de dânsa? Sim- 
bolul vioarei este profund. Moldoveanul cântă din frunză, gură, nai, 
fluier, vioară... 


Cântă şi își păstrează „cântul” pentru „cei din urmă”, insuflându-le dra- 
gostea pentru neam și pentru creație. 


Şi „struna mea — struna viitorului e!” [3] — se destăinuiește Zahariosu. 
Numai că această strună devine şi ea inutilă, nimănui nu-i trebuieşte” 
[3]. Durerea și mânia moşneagului, durerea şi amarul nostru: fiecare 
acum cântă doar pentru sine, ca şi cucul... Ne pierdem cântecul, ne 
pierdem limba, ne pierdem neamul. 

Iar Zahariosu urzeşte un plan întreg; trebuie lăsată ca moştenire și 
moșul hotărăşte s-o vândă, nu s-o dăruiască. Motivul e simplu: acum 
vremurile s-au schimbat, se preţuiesc mai mult nu lucrurile dăruite, ci 
cele, care cer cât mai mult „fier scump". 


Dar vânzarea nu-i lucru uşor, căci de vândut poate ai ce vinde, dacă 
cumpărători nu-s pentru „lăcașul sufletului”. Şi atunci, „...scripca o 
vând..., dar casa o dărui celui de-mi cumpără vioara... Mai jignitoare 
idee, nici că se poate fi. Momeala îi destul de impunătoare pentru râma 
„practicismului” din „secolul automatizat”. 


3. „Inchinându-te unei icoane, vei fărâma altă icoană” 


Conştientizarea valorii naturii, pusă în discuţie de Vasile Vasilache în 
Povestea cu cocoșul roșu, vine să focalizeze un dureros adevăr: „Verdele 
dimprejur se frământă” [3]. Idolatrizându-se, omul își înalță propria 
icoană, închinându-i-se cu osârdie de rob. 


Fatala chemare, ce i-a insuflat omului naiva încredere în superioritatea 
sa față de natură, el socotindu-se aproape domn al ei. 


„Verdele dimprejur se frământă”, căci „şi omul e o pricină pe capul sti- 
hiilor: cine soarbe adâncurile, de rămâne boştură înăuntru pământu- 
lui? Cine-i cheltuiește apa cea dulce...?..” [3]. 


Practicismul „secolului automatizat” îşi cerşeşte pretenţios partea de 
leu. Până și Serafim, suflet curat și sincer, care pe paginile romanului 
mai nu este identificat cu însăși suflarea „verdelui” („...doar truchina de 
copac pare să crească, să se înalțe... din lemnul ei, parcă se desprinde 
Serafim. Anume din truchină..” [3], are momente de dubiu: „Să mai 
tai pădure ori să nu mai tai?” [3]. 


Natura a legănat, a crescut, a perfecționat omul, modelându-i trupul, 
lăsând, însă, plămădirea sufletului pe seama lui. A servit drept adăpost 
pentru fugari, alean — pentru neogoiţi, sprijin — pentru cei însingurați. 


„Pădurea le face din mână: Negoiţilor! Veniţi încoace, poftiţi la adă- 
> > 1 > 

post, la umbră, la răcoare, verdeață avem și pentru domniile voastre, 

însinguraților!” [3]. 


Omul s-a maturizat, s-a perfecționat, meșterindu-și aripi, aidoma lui 
Icar, şi a hotărât că are tot dreptul să se amestece în soarta ei, pângărin- 

du-i chipul și firea („Turiştilor! Voi aţi făcut focul aici, sub stejar? Voi 
aşi copt ciupercile aestea?” [3]. 


Tristul final al legendei lui Icar, tristul viitor al omului prea încrezut în 
sine, căci „ceara” se topește văzând cu ochii, pericolul creşte și atunci... 
apar „impăunaţi ca doi găinari, — doi pădurari şi amândoi cu frunze au- 
rii de stejar pe la gulere, pe la cartuzuri, pe la mâneci... şi dacă mai pui 
cele trei puști cu câte trei tăvi..” [3]. 


Pușca devine o categorie simbolică dominantă, o condiţie a existen- 
tei umane, în „câine” crud, dar credincios slujitor, menit „să purifice” 
demnitatea conştiinţei, „umanul'. „Acești găinari”, înfrunziți asemeni 
unor Adami, ajung să apere omul de om, țesând pânza fricii. 


Dar... „Săracă tu, pădure! Sărace tu, stejare! Ah, ce vă mai pasc și pe voi 
nişte ochi de balaur!” [3]. „Ochi de balaur, ochi de lup, ochii pădura- 
rilor, «paznicii codrilor», ochi de orb, ochi de stăpân: «Iaca-i miezul 
nopţii, da pădurea-i singuratică»” [3]. Singură-i pădurea! 


Săracul Bălan, muge-n englezește, susține cele mai filozofice „dialoguri 
socratice”, frământat de valoarea ori nonvaloarea sufletului, dar nu se 
descurcă în cele mai simple lucruri: desfătându-se la răcoarea copacu- 
lui este gata să scoată un „Muh!” („un imn umbrei și pădurii”). De fapt, 
e o greşeală; a încurcat „icoanele”. O mică mișcare și mulțămit „râde” 
atunci pădurarului; oricum, i se arată consideraţia de stăpân și domn 


al umbrei” [3]. 


Râde pădurarul, râde Vasilache, râdem și noi de propria-ne naivitate și 
doar „verdele dimprejur se frământă” [3], până când „se întâmplă că şi 
verdele piere-n inima verii...” [3]. 


„Satiric prin natura harului său, scria Ion Druţă, Vasilache, deghizân- 
du-se sub ornamentul complicat al șireteniei populare, a exprimat des- 
tul de multe adevăruri amare... 


Serafim devine un minunat pretext pentru autor de a pune în discuţie 
variate probleme. Modul lui excepţional de a fi, de a recepționa „su- 
cit” marele univers, marile „faceri și desfaceri” ale lumii mici încearcă 
să dicteze o specifică detaliere a problemei valorii naturii, aducând-o 
până la forma ei globală: care este esența omului și a existenţei lui: 
„Tare prost am fost: cât pe ce să-mi cumpăr și o scripcă! Ca să vezi, 

două case și la ele — și bou, și căţel, şi ia uite-te ce pulbere se alege chiar 
dintr-un deal!..” [3]. 


Şi Serafim cu firea lui naivă mai nu se hotărăşte să devină pustnic (poa- 
te că sângele lui Dănilă Prepeleac se cam înfierbântase sub presiunea 
Marii „pierderi” de casă, nevastă, bou...). Singurătatea e şi ea un mijloc 
de autocontrol, autojudecată, autocondamnare: „Am lăcaş, am să ră- 
mân sub ulmul ista, sub streașina lui”. Serafim se consideră solitar în 
drama sa, neînțelegând că singur își alesele de-acum convieţuitorul — 
ulmul, suflarea și braţul naturii. 


Simbolic lăcaș își alege eroul „...în buza râpei din stânga zări un pere- 
te alb-siniliu, proptit într-un ulm... În malul râpei creşte EI, ulmul”, Și 
aici se adăposteşte omul, pe acest eşafod al naturii: miluire sau osândă? 
Desigur nu-i niciuna, nici alta, cu toate că anume condiţiile existenţiale 
impun omul să preţuiască ori să disprețuiască. E un „stâlp al infamiei”, 
o posibilitate în plus oferită omului de a-și revedea, recugeta faptele. 


La început a fost un vis, (imitându-l pe Vasilache) o vedenie... „Am 
uneori un vis, ferească sfântul să se adeverească, — oftă Serafim, — un 
deal ponorât-ponorât... cât o țarină. Și la poalele lui o bătrânică... - una 
cât o smochină” [3]. S-a ponorât dealul, iar între două cuptoare „o bă- 
buţă, o bătrânică ca o smochină, își continuă litania de adineauri: 
„U-u-u-u, u-u-u-u! [3], mătușa Ileana Râpoaică”. 


„În vin conştiinţa lui Serafim e tulburată de vedenii. De aici se declan- 
şează elementul comic al scrierii..”, menţionează Vasile Coroban [4, 
5]. Da, într-adevăr, finalul e foarte „comic”: „Omule! Nu se mai aude 
pitpalacul în țarină! — aşa a strigat ea dintâi şi a încheiat: „Gâtuie-mă, 
ucide-mă! [3]. 


Şi asta-i măiestria lui Vasilache, creator de atmosferă, de jocuri: real, 
ireal; mare „făcătoriu” de scene „comice”, atât de usturătoare şi crude, 
peticite într-un mare adevăr, despre Om și despre Viaţă. Aspru Vasila- 


che... 


4. „Da satul vuieşte, da satul hohoteşte. / Râsete — fâsete, vorbă-n 
torbă, sare-n ciorbă, / gură-n gură — hăitură..” (Petru Cărare) 


„Avalanşa de vorbe, deseori parcă aruncată pe o pânză picturală ca niş- 
te vopseli în pictura abstracționistă”, menţionează criticul Hropotin- 

schi [6] „intrigă, chiar irită la început, dar cu încetul ne deprindem şi 
vedem că e un procedeu și nu o îngrămădire incidentală de cuvinte”. 


De bună seamă, stilul lui Vasilache cucereşte, supune, dar uneori, în 
momente de eclipsă, te întreabă: oare nu joci la struna gratuită a au- 
torului, care, întrecând măsura, zbârnâie cam fals... dar picioarele se 
mișcă involuntar, ajutate de cursul ritmic al sunetelor și atunci îți pare 
că asta-i o batjocură, o glumă de prost gust a lui Vasilache, la adresa ta, 
menită să confirme îndoielnicul adevăr: „Ai intrat în horă, joacă până 
la urmă”. Dar sufletele obosesc, dar ele ce înmoaie şi atunci, când se 
lovesc și de vreo notă „naturalistă”, care zgârâie văzul și auzul... Eh, și 
scriitorul ista cam sare peste şa... De fapt, de ce Vasilache, dar nu stilul 
popular, susținut de autor în romanul cu pricina?! Căci vorba-i vorbă... 
Spusă pe înconjur, dar şi pe de-a dreptul... după cum o cere situația. Și 
cu ce-i mai dulce adevărul dichisit? 


„Ideea aspră în formă dură”; dacă ar fi urmat autorul principiul dat, 
n-am mai califica noi romanul drept „comic“, ci fiind roman-clopote... 


„Omul venise la eroul nostru cu o funie în mână să i-o pună cravată la 
gât şi să-l ducă mire la iarmaroc. Da el, bouţul, cu ambiţii şi capătul!... 
Şi unde nu începe a alerga Ponoară din urma lui prin grajd și la un cot 
cât pe ce să-l înșface gospodărește de coadă, dar nu ştiu cum calcă oda- 
tă greșit, cu piciorul stâng într-o plăcintă de-a lui Bălan. A alunecat mai 
ceva ca pe gheaţă!..” — face haz de necaz Petru Cărare [7], imitându-l 
pe cel cu „cocoșul” ori cu „bouţul”. Râsul perfecționează lumea. Râde 
Vasilache, râde Povestea, râdem noi, cu poftă, până la lacrimi, până când 
ne trezim, că râdem singuri, ca lupul, într-un dinte... de noi înșine: „Eh, 
şi Vasilache cam...; trebuie ceva măcar mai... 


„— Aşa-i zidit omul, râzi de alţii şi oftezi de tine. Au pătimit şi se vindecă 
acum râzând” [3], ne linişteşte căciula lui Vasilache... 


„Dânsul mimează din stil popular, glumește, ironizează..., dialogurile le 
copiază pe cele auzite din gura țăranilor, fără sens, cu mai multe sensuri, 
abrupte, cu treceri de calambur, de la un gând la altul..., copiază vorbirea 
populară, dar o copiază cult”, menționează criticul Hropotinschi [6]. 


De fapt, „vorbirea populară nu prea se cere „copiată”, copiezi doar lu- 
crurile ce nu le posezi, dar Vasilache nu pare lipsit la vâna țărănească 

a limbii. De multe ori i se reproşa autorului că această Poveste nu prea 
sporeşte nivelul intelectual al ţăranului, ci din contra. 


Cine ştie..., poate că reproşurile sunt „constructive”; folosind Vasila- 
che mai multe neologisme și expresii „moderne” de calambur, ar lua 
fiinţă şi vreo nouă specie a poveștii. Lucru ciudat, dar muza lui Vasi- 
lache preferă să-şi potolească setea la izvorul vorbirii şi înțelepciunii 
populare. 


Unele concluzii. Romanul lui Vasile Vasilache Povestea cu cocoșul roșu, 
cu toată simplitatea lui aparentă, este un roman cu multe „hopuri” şi 
surprize subtextuale. De aici și pluralitatea de opinii în critica autohto- 
nă. Alegoria dă viață unei noi poveşti de neam, care în al treilea cântat 
al cocoşilor anunţă deșteptarea. 


Tradiţionala analiză literară a Poveștii avea ca obiect de studiu cuplul 
Serafim - Anghel, bouţul-filozof fiind socotit un „al treilea ochi”. 
Ne-am decis să ne limităm la „doi ochi”, cei ai satului din Ponoare, 
sat care, posedând sufletul lui Serafim și raţiunea lui Anghel, se zbat 
în frământarea vremii între „mersul înainte fără rezerve” și „pasul pe 
loc”. Pornind de la „noul personaj colectiv” — satul şi finalizând cu 
problemele lui cotidiene, „inelăm” astfel tema discuţiei, devenită in- 
finită, ca şi povestea lui Vasilache, de fapt. Un nou personaj, o nouă 
descifrare a romanului. 


Motivul muncii, cântat şi „înălțat” în atâtea imnuri: satul, mânat parcă 
de bâta angheliană, îl interpretează în felul lui: — „Uh, blestemat e țăra- 
nul, râmă pământul, râmă..” [3]. 


Dureroasa problemă ecologică e adusă mână-n mână cu problemele 
existenţei umane. Fuge dealul de sub sat, de sub biserică (credința), ci- 
mitirul (memoria), căci „şi pământul are obiceiul de a se clinti din loc, 
dacă nu-i faci hatârul..?. [3], dar „anghelul” satului indică un alt loc de 
trai şi de odihnă. Uşurinţa satului, ce îşi leapădă rădăcina veche, stră- 
duindu-se să-şi „fabrice” alta mai trainică și mai hrănitoare, e uşurinţa 
cameleonului de a-și schimba fața. 


Istoria bouţului-filozof, alungat din ierarhia naţională, din memorie și 
sânge; satul, privind-o cu ochiul lui Anghel (cel serafimic fiind orbit 
deja), o găseşte doar istorie a unui dobitoc, nedat încă cu cireada. 

Iar misterioasa dispariţie a cuşmelor... Satul e fără cuşmă, faptele n-are 
cine le cugeta, judeca. 


În mitologie, Zeul Ianus, zeul luminii și al soarelui, devenit zeul tuturor 
începuturilor; creator a tot ce există pe pământ, avea două fețe — una 
privea îndărăt — spre trecut, iar alta înainte — spre viitor. Ce va face satul 
cu cele două fețe ale sale: Serafim și Anghel? Perfecționându-și fața 
lui Anghel, și-o va menţine pe cea serafimică, păstrându-și, astfel, cu 
sfințenie tradiția, neamul, filozofia existenţială a românului — este doar 
o frumoasă speranţă. ar lecţia constă în a ne face tema pentru acasă și 
„de a alege just ce este demn și ce nu este demn de reținut din Povestea 
cu cocoșul roșu”. 

Doina DRĂGUȚ 


Goticul în artă, literatură, muzică 


D.D. — scriitor, matematician 
şi jurnalist, Craiova, 
România. Redactor-şef 

al revistei de cultură 
„Constelații diamantine”. 


Arta gotică a apărut în Franţa, în prima ju- 
mătate a secolului al XII-lea, și s-a răspândit 
în vestul Europei (Anglia, Flandra, Spania) 
şi centrul Europei (țările germanice, Cehia, 
Polonia). În România, arta gotică a pătruns 
prin secolele XIII-XIV, mai ales în Transilva- 
nia (prin monumente) și Moldova (elemente 
decorative). Parisul este focarul principal al 
artei gotice, de unde strălucirea sa se propagă 
în întreaga Europă. 


Numit și „stilul arcului ascuţit”, stilul gotic se 
naște din arta romanică sub influenţa Crucia- 
delor, a scolasticii și a misticismului religios. 


Termenul „gotic” a fost introdus de celebrul 
arhitect şi istoric de artă italian Giorgio Va- 
sari, biograful celor mai renumiţi arhitecţi, 
pictori şi sculptori italieni, în anul 1550, 
care făcea aluzie la tribul germanic al goților, 
pentru a defini o cultură de nivel inferior, o 
subcultură, cu alte cuvinte, „barbară”: „aceşti 
Goti, aceşti barbari care nu cunoșteau nimic 
din tradiția adevărată și-au creat un stil al lor, 
care se rezumă la un haos de săgeți, turnulețe, 
ornamente caraghioase și adaosuri de prisos, 
din care frumusețea clasică, simplă este cu to- 
tul înlăturată”. 


Dezvoltarea artei gotice este strâns legată de 
cea a societăţii feudale, de înflorirea şi dez- 
voltarea orașelor, ce se întreceau între ele prin 

construirea de monumente cât mai grandioase. Şi să nu uităm că goticul 
evoluează într-o societate de tip catolic, în care credinţa are un rol impor- 
tant, ceea ce duce la construirea de numeroase biserici şi catedrale. 


Gloria stilului gotic sunt catedralele, dar stilul gotic se regăsește și în 
construcţii civile şi militare, în palate comunale, în primării şi palate 
de justiţie. 


În catedrale sunt concentrate aproape toate ramurile artei: sculptură, 
pictură, artele decorative, mobilier, vitralii, textile. 


Despre catedrala gotică s-a spus că ar fi asemenea unei „Biblii în piatră” 
sau unei „Istorii a lumii”, deoarece multitudinea de personaje pare să 
ilustreze atât teme inspirate din biblie, cât şi aspecte contemporane, 
inspirate din viaţa trăită de artişti. 


Stilul gotic este caracterizat prin predominarea formelor arhitectonice 
înalte și zvelte, prin arcuri butante și bolți ogivale, prin contraforturi și 
vitralii. 

Aparent fragile, edificiile gotice sunt foarte rezistente prin scheletul 
ferm al clădirii mai mult decât prin masivitatea pereţilor. Interiorul 
este prevăzut cu stâlpi înalți și puternici, ce dau impresia de eleganță 
sobră. Prin turnurile lor avântate și portalurile splendide, catedralele 
gotice fac, privite din exterior, o impresie deosebită, însă mai puternic 
impresionează prin interiorul lor, prin spaţiul aerian, imaterial, în care 
ochiul privitorului nu întâlneşte forme masive. 


În ceea ce priveşte volumul și înălțimea, catedralele gotice le depășesc 
cu mult pe cele mai mari catedrale romanice: „privirea nu se loveşte de 
forme masive aflate în penumbră, ci îmbrățișează dintr-odată întregul 
spaţiu. (...) În catedrala gotică, toate elementele se află în diferite co- 
relaţii: arcurile nu reunesc numai sprijinele, ci iau parte şi la tendința 
ascendentă dominantă și încadrează cele mai felurite perspective (...) 
În felul cum a fost concepută construcția arcadei se oglindește intenția 
din ce în ce mai accentuată a culturii medievale de a ţine seamă de fac- 
torii psihologici în vederea realizării ţelurilor ei ideologice”. 


Amintim catedralele din Franţa (Paris, Reims, Rouen, Chartres, Amiens), 
din Spania (Burgos), din Anglia (Worcester, Wells), din Germania 
(Köln, Bamberg). 

În Franţa, stilul gotic a cunoscut trei etape: gotic lanceolat, gotic radi- 
ant și gotic flamboiant. 


Prima etapă a goticului, stilul lanceolat, a avut drept caracteristică pre- 
zenţa turlelor-clopotniţă, în formă de lance. Ascuţite, înalte, acestea 
dădeau impresia generală a sensului ascensional și asigurau caracte- 
rul de desfăşurare pe verticală a edificiului. Exemple: catedrala din 
Chartres, Saint Denis din Paris. 


Stilul radiant (rayonnant) este caracterizat prin razele care pleacă de la 
ferestrele sub formă de rozetă. Catedrala Notre-Dame din Paris (con- 
struită între 1163 şi 1245, restaurată în secolul XIV) este considera- 
tă monumentul clasic al stilului gotic, capodopera goticului radiant. 
Toate reperele dimensionale respectă corespondenţele geometrice ce 
converg spre centrul compozițional al structurii (rozeta). 


Stilului flamboaiant îi este caracteristică bolta cu ogive în care arcele se 
pierd direct în stâlp fără să se sprijine pe un capitel. Este o abundență 
a decorării fațadelor cu sculpturi în relief şi ronde-bosse, o adevărată 
dantelărie de piatră, dominarea golului asupra plinului fațadelor și aco- 
perirea golului cu vitralii. Exemple: catedralele din Amiens, din Reims 
sau catedrala Westminster din Anglia. 


În Germania, goticul pătrunde mai târziu, influenţat de monumentele 
franceze. A existat o preferință pentru goticul lanceolat, cu tur- 
nuri-clopotniţe foarte ascuţite. Cele mai cunoscute monumente goti- 
ce sunt domurile din Köln, Regensburg, Nürnberg şi Bamberg. 


În Anglia se dezvoltă un stil gotic propriu, caracteristică fiindu-i masi- 
vitatea monumentelor. Principalele edificii gotice de aici sunt catedra- 
lele din Canterbury, Wells, Lincoln și Salisbury. 


În Spania, influenţa stilului gotic francez apare la catedralele din Bur- 
gos şi Toledo. 


În Italia, goticul pătrunde mult mai târziu, această țară rămânând refrac- 
tarăîn acest sens, datorită influențelor puternice bizantine. Cel mai repre- 
zentativ monument gotic este domul din Milano, construit pe parcursul 
a cinci secole. În schimb, în Italia, se găsesc admirabile monumente go- 
tice în arhitectura civilă, printre cele mai cunoscute fiind Palatul Dogilor 
din Veneţia și admirabilul castel Ca d’Oro (Casa de aur) din Veneţia. 

În România, arta gotică a pătruns în secolele XIII-XIV în Transilvania 
și se regăsește în Biserica Sf. Bartolomeu și Biserica Neagră din Braşov, 
în Catedrala Sf. Mihail din Cluj, Castelul de la Bran, Castelul Corvini- 
lor etc. Elemente specifice orașelor gotice se remarcă și în arhitectura 
civilă din orașele transilvănene Brașov, Sibiu, Sighișoara, prin modul 
de grupare a cartierelor, prin amenajarea piețelor publice, prin traseele 
străzilor etc. 


Monumentele gotice impresionează prin înălțimea lor, prin solemnita- 
te, prin verticalitatea zidurilor și a turnurilor, ce se avântă spre cer, prin 
estetica vitraliilor, ce fac ca lumina să pătrundă, la toate orele zilei, în 
mod feeric, iar vălul luminos multicolor îmbie spre meditaţie. 


Sculptura gotică este reprezentată prin statui-coloane pe fațadele bi- 
sericilor, înfățișând siluete de regi şi profeţi, şi se caracterizează prin 
umanizarea personajelor (prezentându-le câteodată în timpul unei 
convorbiri, pentru a le da o mai mare aparenţă de realitate), iar arta 
statuară se definește prin simplitate expresivă, eleganță și zvelteţe. Ea 
s-a manifestat ca o funcție ornamentală a catedralelor și, în special, a 
portalurilor. 


„Secolele XIV-XV aduc o serie de schimbări în ceea ce priveşte modul 
de alegere şi tratare a temelor, pe fondul calamităţilor (Ciuma Neagră, 
Războiul de 100 de ani) şi al propagării curentelor mistice; accentul 
cade acum pe descrierea spectacolelor suferințelor lumii, înmulțindu-se 
scenele care redau patimile Mântuitorului, sau unele scene macabre. 
Pe de altă parte, aceste schimbări aduc o mai mare naturaleţe și o mai 
profundă coborâre în aspectele mai direct sentimentale de umanita- 
te. De asemenea se înmulțesc redările de scene cotidiene, de obicei ca 
teme de zodiac.” 


În ceea ce privește pictura, aceasta rămâne subordonată arhitecturii 
până în secolul XV. Faptul că arhitectura gotică a redus suprafețele pla- 
ne ale pereţilor, pictura va fi în mare parte eliminată, locul ei fiind luat 
de vitralii, acestea fiind „creaţia extraordinară a Evului Mediu”. Totuși, 
ansambluri picturale originale au fost realizate de Simone Martini, 
Matteo Giovanni da Viterbo, Cinabue, Cavallini şi Giotto di Bondone 
(magnificul ansamblu de fresce din Capella Scrovegni din Padova — ca- 
podoperă a picturii din secolul XIV italian și european). 

În literatură, goticul s-a manifestat prin „romanul ororilor” sau „roma- 
nul negru” și a fost cultivat de scriitorii englezi (H. Walpole, Clara Reeve, 
Ann Radcliffe, G. M. Lewis, Ch. R. Maturin, Charlotte Brontë), în a 
doua jumătate a secolului XVIII și începutul secolului XIX, ca o reac- 
ţie împotriva iluminismului. De-a lungul evoluţiei literaturii gotice, un 
rol semnificativ au jucat E. A. Poe, Lovecraft, Hoffman, Daphne du 
Maurier, Baudelaire. 


Literatura gotică, denumită uneori şi „horror gotic”, se crede că a fost 
inventată de scriitorul englez Horace Walpole, în romanul The Castle of 
Otranto (Castelul din Otranto), apărut în 1764. 


Romanul gotic cultivă o atmosferă apăsătoare și morbidă, definită de 
prezenţa ruinelor, a castelelor bântuite de stafii şi a peisajelor înspăi- 
mântătoare și stranii. Nu lipsesc elementele de magie și de suprana- 
tural, iar unul dintre motivele des întâlnite în literatura de acest gen îl 
reprezintă mitul vampirului. Ulterior, din gotic au derivat thrillerul și 
literatura paranormală. Scriitorul englez Brian Aldiss consideră că lite- 
ratura science-fiction reprezintă o proiectare în viitor a genului gotic, 
având în vedere teme precum invențiile uimitoare cu monștri extrate- 
reștri, efectuate de savanţi excentrici sau nebuni. 


În muzică, mişcarea Goth a apărut la sfârșitul anilor ’70 şi începutul 
anilor '80, în Anglia, și s-a răspândit în diferite forme în Europa și în 
Statele Unite ale Americii. Această mișcare își are rădăcinile în miş- 
cările muzicale punk şi new wave, la care s-au adăugat elemente din 
romanele gotice și din filmele expresioniste germane. 


Mişcarea Goth se caracterizează, mai ales, printr-un stil sobru spre ma- 
cabru, estetica vestimentaţiei fiind bazată pe culori întunecate la care 
se adaugă accesorii și elemente mistice, provocatoare. Ea se manifes- 
tă îndeosebi către periferia societăţii și este uneori asemuită cu sata- 
nismul, deşi nu are nicio legătură cu acesta sau cu vreun cult religios. 
Membrii gotici abuzează de simbolurile religioase, mai ales a celor iu- 
deo-creştine, cum ar fi crucifixuri, Steaua lui David etc. 


Cu toate că a fost disprețuit și batjocorit de Renaștere, goticul a consti- 
tuit o perioadă de avânt pentru umanitate. Arta gotică a dat lumii ca- 
podopere comparabile cu cele mai mari creaţii ale geniului uman. Epo- 
ca artei gotice a fost supusă, de-a lungul istoriei artelor, unor aprige și 

vehemente contestări, dar a și beneficiat de elogii entuziaste. Pentru 
arhitectul francez Eugene Viollet-le-Duc, renumit pentru restaurarea 
edificiilor medievale, goticul era „singura arhitectură originală care a 
apărut în lume după antichitate”*. 


Goticul a creat însă sentimente fără de care arta Renaşterii ar fi de ne- 
conceput, maeștrii goticului fiind primii care, după secole, au reușit să 
(re)demonstreze în mod conştient că „omul este măsura tuturor lucru- 
rilor”, aşa cum spunea filozoful grec Protagoras. 


Note | ' Apud Willem Van Loon, Istoria artei, Editura Snagov, 
Bucureşti, 2001, p. 204. 
? Mihail Alpatov, Istoria artei. Arta veche şi a Evului Mediu, 
vol. I, Editura Meridiane, Bucureşti, 1962, p. 348. 
3 Constantin Suter, Istoria artelor plastice, Editura Didac- 
tică şi Pedagogică, Bucureşti, 1969, p. 177. 
+ Henri Focillon, Arta Occidentului. Evul Mediu gotic, vol. 
II, Editura Meridiane, Bucureşti, 1974, p. 106. 
5 Apud Vasile Drăguţ, Arta gotică în România, Editura 
Meridiane, Bucureşti, 1979, p. 5. 

Cristinel MUNTEANU 
Tipuri de sinonimie 


1. Preliminarii 


Se afirmă că sinonimia, indiferent de tip, re- 
prezintă o parte importantă a noțiunii de 
echivalență lingvistică. Aceasta din urmă ar 
include, pe lângă sinonimie, „orice construc- 
ţie sintactică, simplă (sintagmă) sau com- 
plexă (propoziţie, frază, context), care redă, 
în «structura de suprafață», același conți- 
nut noțional din «structura de adâncime»” 
(Zugun 2000: 232). Nu întâmplător, O. Du- 
crot include definiția sinonimiei în capitolul 
Structures superficielles et structures profondes 
din dicționarul la care este coautor, numai că 
definiția dată de el lărgește nepermis de mult 
limitele sinonimiei suprapunând-o, practic, 
echivalenței lingvistice aşa cum o înţelegem 
noi: „Deux expressions (mots, groupes de 
mots, énoncés) sont dites synonymes si elles 
ont même sens, tout en étant matériellement 
différentes” (Ducrot & Todorov 1972: 302). 


1.1. Poate fi constatată frecvent tendința ca 
tot ce Înseamnă echivalență semantică să fie 
catalogat drept fapt de sinonimie, după cum 
înşişi termenii echivalent şi echivalență au de- 
venit sinonime (relative) cu sinonim, respec- 
tiv sinonimie. Sorin Stati pune acest fapt pe 
seama lingvisticii moderne în cadrul căreia 
a avut loc o adevărată revoluție, atât în pri- 
vința conceptelor, cât și a terminologiei: „En 

linguistique moderne, qui a révolutionné la terminologie tradition- 
nelle soit par la création des termes nouveaux, soit par le change- 
ment sémantique des termes «classiques», on emploie homonymie 
et synonymie pour des faits qui relèvent de tous les niveaux du langa- 


ge” (Stati 1966: 133). 


1.2. Eugeniu Coșeriu consideră că situațiile de tipul Ion a citit această 
carte — Această carte a fost citită de Ion sunt fenomene de „«sinonimie 
cognitivă», adică de echivalență în desemnare” (Coșeriu 2000: 129)!. 
«Sinonimia cognitivă» nu ţine de sinonimia propriu-zisă, de vreme ce 
priveşte desemnarea și structura de adâncime, adică nivelul universal 
(realitatea extraverbală). Sinonimia propriu-zisă este, întotdeauna, in- 
tralingvistică. Cu totul altceva este să definești sinonimia. Definiţia se 
face la modul universal: nu definim sinonimia în limba română sau în 
limba engleză, ci definim sinonimia în general (ca noţiune). 


2. Tipologia sinonimiei 


Cercetările ultimelor decenii au evidențiat mai multe tipuri de sinoni- 
me şi sinonimii, chiar pentru fiecare nivel al limbii în parte. Astfel, pe 
lângă sinonimia lexicală, mai pot fi relevate sinonimia fonetică, sinonimia 
afixală, precum şi cea morfologică, cea sintactică, cea frazeologică şi cea 
lexico-frazeologică”. Mai mult decât atât, se poate vorbi și de sinonimie 
paremiologică, cu rezerva că astfel de enunţuri aparținând discursului 
repetat (în sens coșerian) nu ţin de limbă (adică de competența idio- 
matică), ci de discurs. 


2.1. Sinonimia fonetică 


Sinonimia fonetică (exprimată prin alofone) apare în cazuri de neutra- 
lizare a opozițiilor fonologice, de pildă între s și z în cismă — cizmă sau 
desvolta — dezvolta. De asemenea, se consideră că tot sinonimie fone- 
tică întâlnim şi atunci când lexemul se menține, modificându-se doar 
accentul sau lungimea, prin repetarea unor sunete: brávo! / bráavo! / 
bravó! (cf. Zugun 2000: 231). Sorin Stati aprecia că în unele limbi s 
înainte de p, t, k şi z înainte de b, d, g reprezintă arhifonemul [s]; aşadar, 
avem de-a face cu o sinonimie, de vreme ce există diferență de expresie 
şi identitate de conținut fonologic (Stati 1966: 134). 

Deşi sinonimia fonetică nu este o sinonimie în adevăratul sens al cu- 
vântului, întrucât de sens nu se poate vorbi decât abia începând cu 
morfemul (cea mai mică unitate lingvistică dotată cu semnificaţie), 
totuşi ea poate fi acceptată numai dacă acordăm fonemului un „sens” 
în accepţia oferită de E. Benveniste: „Sensul unei unități lingvistice se 
definește ca fiind capacitatea acesteia de a integra o unitate de nivel 
superior” (Benveniste 2000, I: 120). 


Idei originale privind sinonimia fonetică întâlnim la G. I. Tohăneanu, 
care apreciază că, la nivelul sunetelor, „fonetismele neliterare (popula- 
re, regionale, arhaice) creează, prin simplă raportare la formele litera- 
re corespunzătoare, cupluri de «sinonime»” (Tohăneanu 1976: 17). 
Într-o astfel de situaţie s-ar găsi forme precum sară față de seară, plăcé 
faţă de plăcea, rumpe faţă de rupe etc., atunci când scriitorii optează 
pentru ele din motive de expresivitate. Reputatul stilistician socotește 
că alegerea unei variante accentologice (de regulă, neliterară) a unui 
cuvânt (gîngaș — gingâș, áripă — aripă) se încadrează tot în sfera sinoni- 
miei fonetice (ibid.: 21). În continuare, G. I. Tohăneanu consideră că 
şi preferința (din intenţii artistice) pentru „cuvintele ample, cu multe 
silabe, sau, dimpotrivă, pentru cele cu volum fonetic redus este, de ase- 
menea, o ipostază a sinonimiei fonetice” (ibid.: 22) şi, la fel, în cazul 
atragerii unor cuvinte cu sonorități sugestive, în dauna altora (ibid.: 
23). În realitate, aceste situaţii nu se încadrează la sinonimia fonetică, 
ci la cea lexicală in absentia, unde opţiunea este motivată de rațiuni care 
ţin de simbolismul fonetic, de prozodie, de puterea de sugestie a cu- 
vintelor etc. (vezi Munteanu 2007: 79-86). Cât despre forme precum 
sară faţă de seară, plăce față de plăcea, rumpe faţă de rupe etc., credem 
că acestea sunt, de fapt, variante lexicale (populare, regionale, arhaice) 
în raport cu forma lexicală tip (literară) și nu fenomene ale sinonimiei 
fonetice’. 


Dar G. I. Tohăneanu se referă la limbajul literaturii artistice, fiind con- 
ştient că formele respective sunt variante ale corespondentelor lor li- 
terare. Aşadar, dintr-un alt punct de vedere, se poate admite că într- 
un număr de contexte determinate (adică de cuvinte) asistăm la un 
fenomen de sinonimie fonetică diatopică (sau, după caz, sinonimie 
fonetică diacronică, diastratică sau chiar diafazică*) între anumite su- 
nete sau grupuri de sunete. De exemplu, consoanele h și v sunt sino- 

nime în contextele _ulpe, _ultan, _olbură etc. (hulpe / vulpe; hultan / 
vultan; holbură / volbură), vocalele a şi ă sunt sinonime în contextele 
v_dană, b_trân etc. (vadană / vădană; batrân / bătrân), diftongiis ie şi 
ia sunt sinonimi în contextele bă t, tămă t etc. (băiet / băiat; tămâ- 
iet / tămâiat). În aceste situaţii, opoziţiile dintre sunetele amintite se 
neutralizează, căci, deşi avem diferenţă de expresie, există identitate de 
conţinut fonologic. 


Discuţia aceasta este valabilă, mai ales, în cazul stilului beletristic, unde 
scriitorii topesc diferenţele dintre faptele aparținând unor sisteme di- 
ferite din nevoia de expresivitate. Este şi motivul pentru care 'Tohă- 
neanu distinge între stratul dialogat și stratul narativ, fiind de părere că 
„sinonimele” din replicile personajelor sunt mai sugestive decât cele 
din exprimarea naratorului. 


2.2. Sinonimia afixală 


Şi între afixe se stabilesc relații de sinonimie. Se poate vorbi, aşadar, 
de sinonimie prefixală (de pildă, între prefixele ne- şi in- în necapabil / 
incapabil) sau de sinonimie sufixală (de exemplu, între sufixele -iță, 
-uță, -ușă, -uşcă în mierliță / mierluță / mierlușă / mierluşcă) (cf. Zu- 
gun 2000: 231). Mariana Andrei adaugă și sinonimia afixoidală (care 
poate fi prefixoidală şi sufixoidală), dând şi exemple: bi- şi di-, demi- şi 
semi-, mini- şi micro- sunt sinonime prefixoidale, iar -fag (din antropo- 
fag) şi -vor (carnivor) sunt sinonime sufixoidale (Andrei 2003: p. 38). 
Nu ştim dacă ideea acestui tip de sinonimie îi aparține sau dacă este 
preluată dintr-o lucrare a lui Theodor Hristea, consultată în manuscris 
(Tipuri de sinonimie în limba română), spre care trimite uneori. 


Pentru sinonimia sufixală, interesant este un studiu al Laurei Vasiliu 
(1981: 314-332) care descrie un bogat inventar de serii de sufixe si- 
nonime prin compararea definiţiilor derivaţionale ale cuvintelor, după 
ce, în prealabil, au fost lăsate la o parte notele particulare reprezentate 
de sensurile bazelor. Cercetătoarea consideră că „seriile de sufixe sino- 
nime astfel degajate au caracter virtual datorită faptului că sunt consti- 
tuite prin neglijarea contribuţiei bazelor de derivare la definiții” (ibid.: 
317). O observaţie importantă ar fi aceea că sufixele monosemantice 
sunt foarte rare, termenii seriilor sinonimice fiind în majoritatea ca- 
zurilor sufixele printr-unul din sensurile lor. Se evidenţiază faptul că 

„la nivelul sufixelor aceste serii reprezintă cazuri de sinonimie parţială” 


(ibid.). 


Într-un articol clasic, din 1978, Theodor Hristea făcea câteva remarci 
pe marginea cărţii lui G. I. Tohăneanu, Dincolo de cuvânt (Bucureşti, 
1976), recunoscând meritul incontestabil al acestuia „de a fi contribu- 
it la acreditarea ideii că sinonimia nu caracterizează numai vocabularul, 
ci se întâlneşte în toate compartimentele limbii” (Hristea 1978: 8), dar 
aducând și o serie de amendări de natură teoretică. Printre altele, preciza 
că la clasificarea sinonimelor făcută de Tohăneanu s-ar mai putea adăuga 
şi sinonimia afixală (divizată în prefixală şi sufixală). Împărtăşim punctul 
de vedere al lui Th. Hristea, cu observaţia că, totuși, întâietatea, măcar 
pentru sinonimia sufixală, se cuvine acordată tot lui Tohăneanu care, într- 
o lucrare anterioară (Stilul artistic al lui Ion Creangă, Bucureşti, 1969), 
în cercetarea surselor expresivității marelui povestitor, evidenţiase că în 
anumite contexte (de pildă, în Povestea lui Harap-Alb) un sufix augmen- 
tativ şi un sufix diminutival pot deveni sinonime (vezi, de exemplu, fie 
buzoaie, fie buzișoare în caracterizarea lui Gerilă). Redăm un fragment 
care confirmă că Tohăneanu se gândise la acest tip de sinonimie: „Trebu- 
ie să menționez [...] că ultimele observaţii formulate nu ne-au îndepărtat 
decât formal de aria, atât de vastă, a sinonimiei, ba aş zice că, dimpotrivă, 
ne-au îngăduit să o extindem și la domeniul formării cuvintelor (s.n. C.M.), 
unde se poate vorbi, cred, de sufixe cu valoare sinonimică” (ibid.: 133). 


2.3. Sinonimia gramaticală 


Pornind dinspre principiile care ordonează sinonimia lexicală (princi- 
piul identităţii informaţiei semantice și stilistice şi principiul comutabili- 
tăţii în context), Luminiţa Hoarţă Lăzărescu defineşte sinonimia grama- 
ticală ca reprezentând „mijloace diferite de transmitere a unei informaţii 
comune [...], nemaifiind vorba despre informaţia semantică (și stilis- 
tică), ca în cazul sinonimiei lexicale, ci despre informaţia gramaticală” 
(Hoarţă Lăzărescu 1999: 18). Informaţia gramaticală este constituită 
din informaţia gramaticală de tip categorial în morfologie și din informa- 
ţia sintactică (adică funcţia sintactică) în sintaxă (ibid.: 19). 


2.3.1. Sinonimia morfologică 


Sunt sinonime morfologice (alomorfe), de pildă, formele de prezent 
prind - prinz, simt - simţ, sau formele de viitor va veni / are să vină / o 

să vină / a veni / veni-va etc. (cf. Zugun 2000: 231). Pentru o abordare 
extinsă asupra sinonimiei morfologice, vezi studiul deja amintit al Lu- 
miniţei Hoarţă Lăzărescu (1999: 19-44). 


2.3.2. Sinonimia sintactică 


Avem de-a face cu sinonimie sintactică în cazuri precum sora mamei / 
soră mamei (atribut exprimat prin substantiv în genitiv / prin substan- 
tiv în dativ) ori s-a manifestat favorabil pentru plecarea lui / plecării lui 
(complement de relaţie exprimat prin substantiv în acuzativ cu prepo- 
ziţie / substantiv în dativ) (cf. Zugun 2000: 231). 


De fenomenul sinonimiei sintactice s-a ocupat pe larg Luminiţa Hoar- 
tă Lăzărescu (1999: 45-129). Ar fi interesant să se cerceteze și sinoni- 
mia sintactică în contact. Oferim un exemplu din poezia Epigonii a lui 
M. Eminescu: „« Moartea succede vieții, viaţa succede la moarte»”, în 
care un complement indirect neprepozițional din dativ devine sino- 
nim sintactic („de gradul al 2-lea”, cf. Hoarţă Lăzărescu 1999: 90) cu 
un complement prepozițional din acuzativ. 


2.4. Sinonimia lexicală 


Întrucât sinonimia lexicală a beneficiat, dintotdeauna, de o atenţie 
sporită din partea specialiștilor, ne vom mulțumi să spunem aici că 
sinonimele lexicale sunt definite îndeobşte ca „două sau mai multe 
cuvinte cu înţelesuri identice sau apropiate”. Astfel, sunt considerate 
sinonime unităţi lingvistice precum: timp — vreme, lexic — vocabular, 
salivă — scuipat etc. Se consideră că sinonimia lexicală este, de departe, 
„cea mai bogată, mai variată şi mai complexă sinonimie” (Zugun 2000: 
231). Bucurându-se de un vechi prestigiu, ea tinde să împrumute ce- 
lorlalte tipuri de sinonimie o parte din mijloacele de analiză sau din 
clasificările ei. 


2.5. Sinonimia frazeologică 


Același tip de relație semantică, ce se stabilește între unități lexicale, se 
poate institui și între unitățile frazeologice. Aşadar, sunt sinonime, de 
pildă, expresii precum: a da ortul popii, a da colțul, a-și da duhul etc., 
toate însemnând “a muri. Nu insistăm aici asupra sinonimiei frazeolo- 
gice, fiindcă am tratat-o în detaliu într-o lucrare aparte (vezi Munteanu 
2007). 

2.6. Sinonimia lexico-frazeologică 


Atunci când raportul de sinonimie are loc între un cuvânt și o expre- 
sie / locuţiune, se poate vorbi despre o sinonimie lexico-frazeologică. 
Bunăoară, seria a muri / a deceda / a pieri / a-și da duhul / a da colțul / 
a da ortul popii etc. ilustrează tocmai acest tip de sinonimie (pentru 
amănunte, vezi, de asemenea, Munteanu 2007, unde i-am consacrat 
un capitol special). 


2.7. Sinonimia paremiologică 


Cel care a impus, probabil, termenul de sinonimie paremiologică şi 
a analizat corespunzător acest fenomen este cercetătorul rus G. L. 
Permyakov$, care defineşte acest tip de sinonimie astfel: „Două sau 
mai multe proverbe sunt sinonime dacă transmit aceleași relații logice, 
se referă la aceleaşi entități şi coincid în funcţia lor pragmatică, fapt 
pentru care se pot substitui reciproc în unul și același context fără vreo 
modificare a sensului global”? (Permyakov 1979: 249). 


Pot fi catalogate ca sinonime, așadar, proverbe ca: Buturuga mică răstoarnă 
carul mare, Picătura mică găureşte piatra tare şi Scânteia mică face pălălaia 
mare, iar acest aspect a fost sesizat în treacăt, intuitiv, şi de folcloriştii ro- 
mâni, care au observat totodată că, deși formulele paremiologice amintite 
trimit spre aceeași situaţie, la o privire atentă se relevă nuanţe distinctive: în 
primul proverb accentul cade pe elementul surpriză, în al doilea este subli- 
niată tenacitatea, iar în al treilea, eficacitatea acțiunii (Eretescu 2004: 231- 
232). Totuşi, cei mai mulți folcloriști înclină să considere aceste cazuri de 
sinonimie paremiologică drept „exemple de variante paralele”: Unii cântă, 
alții joacă; Unii tes pânză și alții o poartă; Unii sapă viile, alţii beau vinuri- 
let (ibid.: 232). Ne declarăm de acord cu Permyakov atunci când critică 
această tendinţă, specificând că la nivel paremiologic ele trebuie socotite 
nu variante, ci sinonime sau „co-variante egale” (Permyakov 1979: 250). 
De sinonimie în cadrul paremiologiei s-a ocupat și Elena Slave, numai că 
lingvista română s-a arătat interesată doar de relaţiile cuvintelor din interi- 
orul proverbelor, apreciind, de exemplu, că ciob și oală spartă sunt sinoni- 
me în Râde ciob de oală spartă, după cum tot sinonime sunt și drac şi satana 
în Fuge de dracul şi dă peste satana’. 


Sinonimia paremiologică poate apărea și în discurs, nu numai ca fapt 
de inventar. lată un exemplu din basmul Ileana Simziana, în redarea 

lui Petre Ispirescu. Când prima fată se întoarce acasă după încercarea 
(eșuată) de a depăși prima probă, împăratul o dojenește: „— Nu-ţi spu- 
neam eu, fata mea, că nu toate muștele fac miere?” La fel păţeşte şi cea 
de-a doua și împăratul o întâmpină (după nici 10 rânduri de text) cu 
replica: „— Ei, fata mea, nu ţi-am spus eu că nu se mănâncă tot ceea ce 
zboară (s.n.)?”. În acest caz, Ispirescu alternează cele două proverbe 
pentru a varia expresia lingvistică. Anton Pann, în schimb, utilizează, 
ca scop în sine, sinonimia paremiologică pentru multe dintre textele ri- 
mate din Povestea vorbii: „Vezi bârna din ochiul tău / Şi nu vorbi pe-alt 
de rău. / Spre pildă: / Când vei vorbi de mucos, / Nici tu să fii urduros. 
[...] A semănat crastaveţi / şi au răsărit scăieţi. / Sau că / Tata avea ar- 
măsar, / Dar el a ieşit măgar. [...] Chelului despre chilie / Să nu-i spui 
vreo istorie. / Şi / Cu pleșuvul când vorbeşti / Tigvă să nu pomenești”” 


2.8. Alte tipuri de sinonimie 


Mariana Andrei (2003: 38) mai vorbește și despre sinonime onomasti- 
ce, împărțite în sinonime toponimice (ex.: Bălgrad / Alba Iulia; Bizanţ / 
Constantinopol / Istambul etc.) şi sinonime antroponimice (Teodora / 
Dora; Silvica / Ica etc.). Suntem de acord că acestea constituie un tip 
special de sinonimie, cel al numelor proprii, dar avem rezerve în ceea 
ce priveşte exemplele date pentru ilustrarea sinonimiei antroponimice. 
Dacă un hipocoristic (formă de alint prescurtată) ca Dora este sinonim 
cu Teodora (forma din care provine), atunci se poate afirma și că toate 
abrevierile (de pildă cca, etc.) sunt sinonime cu formele supuse abre- 
vierii (circa, et caetera). În realitate, ele nu sunt sinonime, ci sunt ceea 
ce sunt (fie-ne permisă tautologia), adică abrevieri. Cel mult, se poate 
admite, pentru sinonimele antroponimice, că, de exemplu, numele ze- 
ităţilor romane precum Marte, Venus, Bachus etc. sunt sinonime în lim- 
ba (şi cultura noastră) cu corespondentele lor greceşti: Ares, Afrodita, 
Dionisos etc., întrucât pentru noi ele au (cam) aceeași valoare de sim- 
bol. De asemenea, numele Ulise şi Odiseu sunt sinonime, nu în latină, 
respectiv în greacă, ci în română, unde ambele au fost adoptate pentru 
a-l desemna pe celebrul erou homeric. Numai cu astfel de exemple se 
poate asigura o coerenţă în cadrul sinonimiei onomastice (toponimice 
şi antroponimice). 

3. Concluzii 


În încheierea prezentării principalelor tipuri de sinonimie (prezentare 
în care am acordat mai mult spaţiu tocmai tipurilor de sinonimie... ati- 
pice)” se pot face câteva observaţii: 


(a) După cum am văzut, se vorbeşte de sinonimie și în domeniul fo- 
neticii, al morfologiei şi al sintaxei. Credem că de sinonimie (< gr. 
synonymia “asemănare de nume”), în adevăratul sens al cuvântului, ar 
trebui să se vorbească doar în cazul cuvintelor și al unităților frazeo- 
logice", pentru celelalte compartimente fiind mai potrivit termenul 
de echivalență. (De altfel, s-a observat deja că mulți lingviști folosesc, 
pentru respectivele situaţii, termenul sinonimie pus între semnele « 
>.) În consecință, pentru noi, sinonimia lexicală, cea frazeologică şi 
cea lexico-frazeologică reprezintă singurele tipuri de sinonimie pro- 
priu-zisă, autentică”. 


(b) Din expunerea de până acum rezultă că fenomenul sinonimiei (de 
orice tip ar fi el) poate fi studiat atât ca fapt de inventar (la nivelul lim- 
bii) după gramatici şi dicționare, ca ansamblu de posibilități de expri- 
mare a aceluiaşi conţinut lingvistic, cât şi ca fapt de context/ discurs (la 
nivelul vorbirii), interesând stilistica sau lingvistica textului. 


(c) Mai profitabilă pentru cercetare este abordarea sinonimiei în con- 
text, din punct de vedere funcțional, aspect asupra căruia am și insistat 
într-una dintre cărţile noastre (vezi Munteanu 2007). 


Note | 1 De altfel, în op. cit., p. 130, Coșeriu utilizează terme- 
nul sinonimie cognitivă cu ghilimelele de rigoare. Acestor 
tipuri de fenomene E. Coșeriu le consacră un întreg capi- 
tol, Transformările, în op. cit., p. 217-232. 

2 În lingvistica românească, deși ideea apare inițial la 

Sorin Stati (1966: 133-146), se crede că cel care are întâ- 

ietate este G. I. Tohăneanu, el încercând să demonstreze 

că „sinonimia nu caracterizează numai vocabularul, ci se 
întâlneşte în toate compartimentele limbii” (Tohăneanu 

1976: 11-65). 

3 G.I. Tohăneanu argumentează aceeași idee şi în studiul 

Sinonimia fonetică la Sadoveanu, din volumul colectiv Stu- 

dii de stilistică, poetică, semiotică (Cluj Napoca, 1980, p. 

42-49): „la nivelul sunetelor, se poate accepta, cred, afir- 

maţia că între forma literară şi cele neliterare ale aceluiaşi 
cuvânt — fie ele populare, regionale sau arhaice — se poate 
constitui un raport de sinonimie fonetică” (op. cit., p. 42). 
Din creaţia sadoveniană, lingvistul român oferă dublete 
precum: băiet / băiat, camară / cămară, hulpe / vulpe etc. 
+ Vezi cele spuse de Dimitrie Cantemir în a sa Descriptio 
Moldaviae despre absenţa palatalizării în vorbirea bărba- 
ţilor (cu excepţia „feciorilor de babă”), palatalizare care, 
în schimb, caracteriza rostirea femeilor. 

s Sau, eventual, vocalele e și a sunt sinonime în acele 
contexte. 

6 Într-o comunicare din 1971, On paremiological ho- 
monymy and synonymy, publicată cu același titlu şi în re- 
vista „Proverbium”, 1974, nr. 24, p. 941-943. 

7 În original: „Two or several locutions (= paremias, n.n. 
C.M.) are synonyms if they convey the same logical rela- 
tionships, refer to the same entities and coincide in their 
pragmatic function, due to which they can replace each 
other in one and the same context without any change in 
the overall meaning”. 

8 O formulă mai plastică și mai cunoscută este Boii ară și 
caii mănâncă. 

” Elena Slave, Organizarea sintagmatică și semantică a 
proverbelor, în Probleme de lingvistică generală, vol. V, Ed. 
Academiei, București, 1967, p. 181 şi p. 184. 

19 Tot Mariana Andrei menţionează şi sinonimia grafică, 
exemplificabilă „prin cele două litere î (din i) şi â (din 
a) care notează aceeași realitate fonetică în «contexte» 
indicate de actualele norme ortografice” (Andrei 2003: 
37), dar acest tip nu prezintă interes pentru noi. 

"1 De aceeași părere este și Liviu Groza: „Termenii sino- 
nimie, omonimie, antonimie, paronimie au în componenţa 
lor termenul grecesc voua [6noma] care înseamnă «cu- 
vânt, nume >. În mod firesc, termenii amintiți ar trebui să 
se refere la cuvinte și la unităţi frazeologice care, prin de- 
finiţie, sunt echivalente reale sau potenţiale ale cuvintelor 
propriu-zise, şi nu la orice element de expresie lingvisti- 
că, de felul fonemelor sau afixelor” (Groza 2004: 64). 

12 Sinonimia paremiologică nu intră în aceeași sferă, 
întrucât proverbele „sunt semne ale situaţiilor sau ale 
relaţiilor dintre obiecte”, spre deosebire de cuvinte şi 
unităţi frazeologice, care sunt „semne ale obiectelor” 
(Permyakov 1979: 35). 

În ştiinţa despre limbă la etapa actuală se dis- 
ting câteva direcţii fundamentale, dintre care 
se cuvine să menționăm lingvistica funcţio- 
nală şi cea cognitivă. Savanţii funcționalişti 
definesc limba ca un sistem funcțional al mij- 
loacelor de expresie, al cărui mecanism are 
menirea „să realizeze anumite finalități şi 
intenții umane — atât în sfera cunoaşterii re- 
alităţii şi a descrierii acesteia, cât şi în actele 
comunicative, în interacțiunea socială prin 
intermediul limbii” [1, p.217]. 


Dată fiind interpretarea diferită a noțiunilor 
funcţie, funcţionalism și a funcţiilor prin- 
cipale ale limbii — comunicativă și cogniti- 
vă (gnoseologică), au apărut disensiuni în 
abordarea problemelor axate pe conceptele 
în cauză și numeroase școli lingvistice de fac- 
tură funcțională [2, p. 26-136], [3, p. 46-89]. 
În această privință, pot fi amintite atât şcoli- 
le funcţionale mai vechi — școala funcţională 
geneveză (Ch. Bally, H. Frei, A. Secheha- 
ye), funcționalismul praghez (V. Mathesius, 
B. Trnka, V. Scalicka ș.a.), funcționalismul 
francez (A. Martinet, M. Cohen, M. Mamou- 
dian), cercul londonez (J. Lyons, R. Robins), 
şcoala funcțională rusă (V. Iarțeva, Iu. Stepa- 
nov, V. A. Bondarko, G. A. Zolotova) ș.a., cât 
şi orientările recente — semantica generativă 

(W. Chafe, Ch. Fillmore), gramatica cognitivă (J. Lacofte), analiza dis- 
cursului (W. Chafe) ş.a. 


Cele indicate sugerează multiple tangenţe între funcționalism și ling- 
vistica cognitivă, cu implicaţii în cercetarea contrastivă a diverselor idi- 
omuri, ceea ne va preocupa în articolul de față. 


Analiza funcțională cuprinde variate obiective, fiind tălmăcită fie ca o 
completare a analizei formale, fie ca un domeniu în care factorii dis- 
cursivi au preponderență și determină, în ansamblu, gramatica. În ling- 
vistica rusă, s-a impus concepţia promovată de către V. A. Bondarko 
şi adepţii acestuia, care examinează funcţionarea unităților de limbă, 
apte a exterioriza conţinutul de idei. 


În baza principiilor semasiologic („de la formă la funcţie”) şi onomasi- 
ologic („de la funcţie la formă”), sunt studiate fenomene de limbă de 
la diferite niveluri, reunite în baza funcţiilor semantice comune, iar 
structura gramaticală este privită ca un ansamblu de câmpuri funcți- 
onal-semantice. După cum susține V. A. Bondarko, într-o asemenea 
analiză, „factorul funcţional nu i se contrapune celui semantic”, funcți- 
ile semantice realizându-se în enunţ [4, p. 8]. 


Potrivit concepţiei acestui savant, în gramatica funcțională sunt descri- 
se, mai întâi de toate, categoriile semantice, redate cu ajutorul mijloa- 
celor gramaticale ale limbii respective, alături de cele lexicale și con- 
textuale. Sunt explicate legităţile și regulile de funcţionare a formelor 
gramaticale și a construcțiilor ce exprimă conţinutul unui enunț și in- 
teracționează cu unitățile de la diferite niveluri ale limbii [5]. 


În legătură cu cele relatate, este de amintit că planul semantic al limbi- 
lor este investigat în numeroase discipline ale lingvisticii, inclusiv în lu- 
crările cu tentă funcționalistă, în lucrările ce țin de lingvistica cognitivă 
și cea contrastivă. Astfel, obiectul de studiu al lingvisticii cognitive îl 
constituie limba ca instrument de cunoaștere, orientat spre codarea și 
transformarea informaţiei. Finalităţile scontate vizează raportul dintre 
limbă şi conştiinţă, conceptualizarea şi disocierea lumii înconjurătoare 
prin intermediul limbii în procesul cunoașterii, aptitudinile cognitive 
umane în raport cu limba etc. Sunt dezvăluite structurile cognitive și 
procesele în care este implicat homo loquens, distingându-se baza men- 
tală a înţelegerii și producerii vorbirii, când cunoașterea lingvistică 
contribuie la prelucrarea informației [6, c. 53]. 


GRAMATICĂ 


Din perspectiva semnalată, este explicat minuţios modul în care func- 
ţionează sistemul lingvistic, sunt explorate principiile cognitive ale 
modelării lingvistice a realităţii [7, p. 23]. Savanţii contemporani pro- 
movează ideea despre sinteza rațională a două paradigme științifice 
ale contemporaneității — cognitivă şi comunicativă. Din acest punct de 
vedere, analiza discursivă, definită in extenso, se referă la activitatea co- 
municativă umană și denotă similitudini cu obiectivele cercetării cog- 
nitive, cea din urmă fiind apropiată de orientarea funcțională. Însăși 
„producţia discursivă” este apreciată drept un proces de cunoaștere 
[8, p. 75] în care se îmbină competențele lingvistice și cele cogniti- 
ve. Departe de a neglija postulatul chomskyan despre limbă în calitate 
de mecanism generativ, lingvistica cognitivă înglobează competențele 
elocuţionale umane, chiar dacă i se reproşează, uneori nejustificat, fap- 
tul că „ea neagă existenţa unei facultăți specifice a limbajului ce ar sta 
la originea unui mod de reprezentare autonomă și dorește, dimpotrivă, 
să lege limbajul de gândirea umană luată în totalitatea ei” [9, p. 214]. 


În legătură cu principiile enunțate, o importanţă deosebită are proble- 
ma corelaţiei dintre limbă și gândire, a interdependenţei fenomenelor 
nominalizate şi a categoriilor ce le aparţin [10]. Gândirea este interpre- 
tată drept un continuu proces generator de idei, întemeiat pe prelucra- 
rea și transformarea informaţiei obţinute pe diverse căi, iar limba este 
înfăţişată drept un instrument, un sistem de comunicare, revenindu-i 
rolul de a disocia fluxul informaţional și a-l reprezenta prin intermediul 
unor entități informaţionale ce au un volum și conţinut diferit. 


Studiul contrastiv demonstrează variate posibilități de exteriorizare a 
semnificaţiilor cognitive și a funcţiilor comunicative similare. Astfel, 
aspectul comun al idiomurilor, manifestat prin varietate, constituie 
axa studiilor contrastive. Funcţiile fundamentale ale limbii fiind cea 
comunicativă și gnoseologică, devine posibilă îmbinarea a două vizi- 
uni — cognitivă și funcțională — atât asupra limbajului, în ansamblu, cât 
şi asupra unor limbi aparte, examinate în plan contrastiv. 


Analiza contrastivă elucidează divergenţele, pornind de la fenomenele 
asemănătoare cunoscute deja, iar investigația confruntativă reflectă, în 
primul rând, gradul de omogenitate structurală și funcțională a fenome- 
nelor comparate, ceea ce permite a releva eterogenitatea [11, p. 6-10]. 
Este vorba, de fapt, despre un compartiment comun, de factură confrun- 
tativ-contrastivă, fundamentat pe premise de ordin practic. Spre exem- 

plu, contactele dintre limbi pun pe prim plan nevoia de a asimila idiomuri 
nematerne, ceea ce scoate în vileag importanța ameliorării metodelor de 
predare. Caracterul empiric al descrierii confruntativ-contrastive oferă 
avantajul de a evidenția asemănările proiectate pe fundalul diferențelor, 
de a pune în lumină multiple posibilități de redare, în numeroase idio- 
muri, a semnificaţiilor şi a funcţiilor comunicative comune [12]. 


Este eficientă confruntarea bilaterală a limbilor, bunăoară a limbii ma- 
terne cu cea străină și viceversa, dar şi cea unilaterală, delimitându-se 
analiza bicontrastivă a două limbi şi analiza pluricontrastivă, folosită în 
cazul mai multor limbi comparate [13, p. 367-369]. 


În unele lucrări de specialitate, planul semantic al limbilor este interpre- 
tat drept un tertium comparationis, ce face posibilă confruntarea. Diverse 
limbi ar putea fi descrise din perspectivă confruntativ-contrastivă în te- 
meiul unui metalimbaj, al unui aparat „formal unitar comun, care asigură 
transcodajul unui sistem lingvistic într-un alt sistem și relevă structura- 
rea internă a fiecărei limbi și regulile acesteia. Urmează să fie investigate 
structura limbii, în ansamblu, sau un grup de forme gramaticale. Iată de 
ce sunt utile schemele ce cuprind conceptele fundamentale care își află 
o realizare diferită în diverse idiomuri. Deşi identitatea structurală nu 
este exclusă, se atestă mai frecvent deosebirile parțiale când fenomenele 
studiate posedă un element comun, între ele existând și unele diferenţe. 
În acest sens, transcodajul „nu afectează numai cele două unități pentru 
care se stabilește echivalenţa, ci întreg sistemul de relaţii și rețeaua de 
combinaţii în care intră aceste unități echivalente” [14, p. 366]. 


La aplicarea analizei confruntativ-contrastive, sunt luate în considera- 
ţie opoziţiile sistemice în limbile cercetate, și nu fenomenele disparate. 
Sunt pertinente conceptele de echivalență, mai cu seamă cea semantică 
(heteronimia), şi model. Noţiunea de echivalență semnifică transforma- 
rea unui model în altul, echivalent celui dintâi; orice posibilitate de a 
înlocui o structură prin alta, similară semantic, gramatical și funcțio- 
nal, se consideră drept un rezultat al echivalenței [15, p. 3-6]. Concep- 
tul model este definit drept un sistem de reguli substituibile reciproc, ce 
îndeplinesc o anumită funcţie categorială. 


Caracterul sistemic al limbii prevede gruparea şi inventarierea mij- 
loacelor de care dispune aceasta în serii de fenomene corelate. Astfel, 
sistemul cazual, paradigmele de conjugare, clasele părţilor de vorbire 

ş.a. alcătuiesc, în ansamblu, modelul structural al limbii, disociabil în 
subsisteme. O asemenea analiză facilitează descrierea particularităților 
unui idiom concret, dar și a similitudinilor și a deosebirilor în raport cu 
alte limbi, demonstrând cu prisosință cât de inadecvată ar fi extrapola- 
rea categoriilor unei limbi într-un alt idiom în care acestea nu apar sau 
ocupă o poziţie periferică. 


În legătură cu cele notate, suscită interes sinonimia lexicală și grama- 
ticală, ce se manifestă pregnant în diferite limbi. Se preconizează un 
anumit tip de relaţii semantice între unităţile limbii, relevându-se coin- 
cidența parțială sau totală a sensurilor acestora. Examinată prin prismă 
semiotică, sinonimia este o consecinţă a asimetriei celor două planuri 
ale semnului lingvistic — al conţinutului și al expresiei, când unuia și 
aceluiași semnificat îi pot corespunde mai mulți semnificanți şi invers, 
când unul şi acelaşi semnificant corelează cu mai mulți semnificați 
[16]. Relaţiile de sinonimie, condiţionate de dualismul asimetric al 
semnului lingvistic și de raportul neunivoc între semnificant și semni- 
ficat, confirmă tendinţa locutorilor de a exterioriza un anumit conținut 
printr-o multitudine de semne lingvistice. 


Problema sinonimiei gramaticale este discutată controversat în grama- 
tica limbilor română, franceză, rusă ș.a., lipsind criterii unice de de- 
marcare a sinonimelor gramaticale și de inventariere a paradigmelor 
respective. În lingvistica românească, diverse fațete ale fenomenului în 
cauză sunt abordate judicios de către lingviștii M. Avram, Gh. Poale- 
lungi, E. Dănilă, L. Hoarţă-Lăzărescu ş.a. Ținând cont de tendințele 
evolutive ale limbii, sinonimia morfologică sugerează ideea redundan- 
tei, dată fiind varietatea mărcilor pentru aceeași categorie gramaticală 
[17, p. 20]. S-ar putea invoca exemple în care aceluiași radical i se pot 
raporta mai multe flective dotate cu aceeași informaţie categorială: voi 
face / o să fac / am să fac; aş cânta / cântare-aş ş.a. 


Pe criterii asemănătoare sunt fundamentate sinonimia funcțională și 
echivalenţa funcţională, uneori delimitate, alteori confundate de către 
specialiștii în materie. Este cazul să indicăm câteva tangenţe între ele: 
conţinutul lexical comun, identitatea funcțională, capacitatea de a co- 
muta în aceleași poziţii sintactice ş.a. [ 18, p. 122-123]. 


Spre exemplu, în numeroase limbi construcţiile cu moduri nepersona- 
le funcționează în calitate de sinonime funcţionale ale subordonatelor 

(completive, condiționale, finale etc.), însă sfera de utilizare și frecvența 
lor diferă considerabil. Nu coincid nici anturajele în care este realiza- 
bilă înlocuirea sinonimelor menţionate. Comparând situația în limbile 
română, franceză ș.a., remarcăm cazurile de echivalență parțială (hete- 
ronimie), modele izomorfe, alături de modelele alomorfe, folosite ca 
echivalentele funcționale ale subordonatelor la nivelul frazei. Se ştie că 
o serie de construcții participiale, gerunziale, infinitivale și supinale sunt 
capabile a exprima variate raporturi sintactice. Modurile nepersonale — 
infinitivul, gerunziul, participiul și supinul — apar în calitate de centre 
predicative ale unor propoziţii atunci când îşi au subiectul lor propriu. 


În construcţiile ce inserează moduri nepersonale demarcăm două cen- 
tre predicative: verbul regent ce-și are subiectul său gramatical și in- 
finitivul asociat cu un subiect logic în acuzativ sau dativ. În ambianța 
dată, interacționează două subiecte, unul dintre care indică înfăptuirea 
acțiunii de către celălalt subiect. Sunt concludente exemplele: 


„Această reîntoarcere de bună voie la sclavie m-a făcut a cugeta mult 
asupra modului de a libera popoarele ce sânt sclave din născare...” 
(V. Alecsandri, p. 190) / m-a făcut să cuget; „Ca s-o facă a odihni mă- 
car cât de cât, administraţia a rugat-o..” (I. Druţă, 227) / s-o facă să se 
odihnească. 


În idiomul comparat construcțiile infinitivale sunt întrebuințate frec- 
vent, pretându-se substituirii, în unele anturaje, prin subordonate ce 
conţin subjonctivul: „Ne lui demandez pas de comprendre la guerre!” 
(R. Rolland, p. 77) / Ne lui demandez qu'il comprenne la guerre. 


În îmbinare cu verbele regente cu sens iussiv, hortativ, permissiv ș.a., 
construcţiilor infinitivale din franceză le pot corespunde subordo- 
natele conjunctivale în română: „Mai grav este... că oprești pe oameni 
să execute poruncile mele” (L. Rebreanu, 95); „...tu commences à 
saper mon autorité et que tu empeches les gens d'exécuter mes ordres” 
(L. Rebreanu, p. 128). 


Unii savanţi înfăţişează sinonimia funcțională drept o expresie a va- 
riației lingvistice de pe poziţiile gramaticii funcționale și a teoriei no- 
minării; astfel, mecanismul identificării sinonimelor gramaticale i se 
circumscrie lingvisticii cognitive. Lingvista T. Sorokina evidențiază 
trei niveluri ce reflectă corelaţia dintre structurile lingvistice și cele 
cognitive: 

a) nivelul conceptual sau cognitiv; 
b) nivelul intermediar semantic de profunzime (propoziţional); 
c) nivelul de suprafaţă ce dezvăluie sensul expresiilor lingvistice concrete. 


Mecanismul de trecere de la un nivel la altul este interpretat în felul ur- 
mător: la nivel cognitiv, totalitatea de sensuri indispensabile în procesul 
activității mentale umane, ce dezvăluie experienţa de viaţă a indivizilor 
vorbitori, rămâne nedisociată, similară unui „ansamblu de concepte 
sau de reprezentări mentale lingvistice sau imaginative”. 


La nivelul semantic de profunzime, este iniţiată dezmembrarea sensului: 
reprezentările mentale iau forma unor propoziţii (enunţuri) ale căror 
componente sunt dotate cu înţeles. 


La nivelul superior, de suprafață, se stabilesc anumite legături și relaţii 
între componentele propoziției, actualizate ulterior în enunț. În acest 
proces, limba funcţionează drept un mecanism ce asigură verbaliza- 
rea / obiectivizarea sensului și ca un instrument de realizare a scopului 
scontat| 19]. 


Concepţia în cauză se sprijină pe analiza atât a perceperii, cât și a ge- 
nerării vorbirii. Cea dintâi abordare presupune relevarea funcţiilor se- 
mantice ale fenomenelor investigate, pe când din perspectiva generării 
vorbirii, sunt urmărite procesele ce însoțesc trecerea de la nivelul pro- 
pozițional - semantic la nivelul enunțării extralingvistice. 


Din cele relatate se desprind următoarele concluzii: 


1. Între funcționalism, lingvistica cognitivă şi cea contrastivă există 
multiple tangenţe, domeniile respective cercetând planul semantic al 
limbilor din diferite puncte de vedere. În gramatica funcțională sunt 
studiate fenomene de limbă ce aparțin mai multor niveluri, reunite în 
baza funcţiilor semantice comune, iar structura gramaticală este privi- 
tă ca un ansamblu de câmpuri funcțional-semantice. 


2. În lingvistica cognitivă limba este apreciată ca un instrument de cu- 
noaştere, ce serveşte pentru codarea și transformarea informaţiei. Sunt 
abordate probleme majore: raportul dintre limbă şi conştiinţă, princi- 
piile cognitive ale modelării lingvistice a realității ș.a. 


3. Se preconizează ideea despre sinteza a două paradigme științifice 
ale contemporaneității — cognitivă şi comunicativă. Din acest punct de 

vedere, analiza discursivă se referă la activitatea comunicativă umană 
și denotă similitudini cu obiectivele cercetării cognitive, cea din urmă 
fiind apropiată de orientarea funcțională. 


4. Cercetarea contrastivă relevă posibilitățile de exteriorizare a semnifi- 
caţiilor cognitive și a funcţiilor comunicative comune. Astfel, aspectul 
comun al idiomurilor, manifestat prin varietate, constituie axa studiilor 
contrastive. Funcţiile fundamentale ale limbii fiind cea comunicativă şi 
gnoseologică, devine posibilă îmbinarea a două viziuni — cognitivă și 
funcţională — atât asupra limbajului, în ansamblu, cât și asupra unor 
limbi aparte, examinate în plan contrastiv. 


5. Probleme controversate de gramatică, de exemplu sinonimia grama- 
ticală în raport cu sinonimia funcțională și echivalența funcțională, pot 
fi investigate în plan contrastiv, reliefându-se aspectele funcțional și 
cognitiv ale acestora. Interpretarea sinonimiei gramaticale prin prisma 
varierii lingvistice oferă prilejul de a descrie laturile cognitive ale func- 
ţionării limbii, în legătură cu alegerea mijloacelor lingvistice adecvate 
în procesul de generare a vorbirii. 

Echivalente românești ale verbelor 
aspectuale din limba rusă cu prefixul do- 


f + ph Rya, 

i aA 
A.S. — lector, Departamentul 
Limba Română, Lingvistică 
Generală și Limbi Clasice, 
Facultatea de Litere, U.S.M. 
Domenii de cercetare: 
lingistică generală, limba 
latină, cultură și civilizaţie 
românească, didactică, 
limba română pentru străini 
/ alolingvi. 


Fenomenul prefixării este foarte frecvent în 
limba rusă. De obicei, prefixele imprimă va- 
lori semantice suplimentare lexemelor la care 
sunt atașate. 


Prefixul ðo- participă la formarea verbelor, 
adjectivelor, substantivelor şi a adverbelor. 
Adjectivele cu prefixul ðo- au semnificația 
de ceva trecut, consumat înainte de alt eve- 
niment, de exemplu: doxpucmuanckuii — „de 
până la apariţia creştinismului”, doeoennorii — 
„(de) dinainte de război, de până la război, an- 
tebelic”, do6paunviii — „dinainte de căsătorie, 
până la căsătorie” etc. 


Substantivele formate cu ðo-, de tipul 
Qoucmopus — „preistorie”, la fel, au sensul de 
precedenţă, pe când adverbele semnifică adu- 
cerea până la o anumită limită, punct, ca în 
exemplele: docroda - „până aici”, donenvza — 
„cum nu se mai poate, peste măsură, la culme”, 
Qonu3y — „până jos, până în jos” etc. 


Verbele prefixale din limba rusă cu ðo- au alte 
semnificații decât lexemele substantivale, 
adjectivale şi adverbiale compuse cu 90-. De 
obicei, prefixele determină, precizează acțiu- 
nea verbului la care sunt atașate din mai multe 
puncte de vedere: spaţial, temporal, canti- 
tativ, calitativ, gradual, rezultativ etc. sau pot 
modifica complet sensul verbului. În cele ce 

urmează, ne vom ocupa doar de cele ce nu modifică totalmente sensul 
verbului, ci doar indică cum are loc acțiunea, modul de realizare a ei . 


Conform datelor oferite de lingvistul rus S. I. Ojegov, prefixul do- for- 
mează verbe cu semnificația de: 1) acțiune terminată, dusă până la ca- 
păt; 2) acţiune suplimentară, de adăugare, sporire; 3) acţiune îndelun- 
gată, cu urmări negative pentru subiect [1, 172]. De cele mai multe ori, 
prefixul ðo- imprimă verbelor la care este ataşat nuanţa de acțiune în- 
cetată, înscriindu-le astfel în Aktionsart finitiv (Aktionsart — categorie 
din sfera aspectualităţii, numită şi mod al acțiunii, aspecte lexicale, as- 
pect obiectiv, mod al procesului; rus. cnoco6 aeăcrBua). Echivalentele 
românești ale unor asemenea lexeme verbale sunt compuse cu ajutorul 
verbelor de aspect a termina, a sfârși, a înceta: 


1. verbul de aspect a termina: 
— doeaseisamv, I, imperfectiv (în continuare: ipf.) a termina de legat: 


„Mupon IpuropbeBuu B KyxHe AOBA3BIBAA KpBIAO K BEHTEPIO, CAYIIIaA 
pacckas Muxea o KakoM-To AaBHumHeM y6ulcre” [2, 198]; 


— Qoyumamv, a termina de citit: 


„A He AO“IHTaAa, HO TAM CTh OAHO MECTO, YTO TPYAHO 6bÞIAO yAepKaTÞCA 


or caë3” [3, 353]; 


„Kun Hacroaaa Ha cBOoëM H repeexaAa K CeCTpe IIBITAACb AOYHTATD 
cBoă pomar” [4, 141]; 


— ðozosopumv, perfectiv (în continuare: pf.) a termina de vorbit: 
„Paan Bora, Aaă MHe AoroBopurb, — npuGaBua oR” [5,263]; 


„OH He ycIeA AOTOBOPUTE, — 34A TpecHyA OT PyKOIIAECKaHuHĂ” [6, 
204]; 


„ĂOKTOp He AOTOBOPHA, YBHAEB B pyKax IOBAAHHa AyGOBBIĂ KOA C 
TIPHAUrINEĂ KpOBBIO H BOAOCAMU” [6, 346]. 


În exemplele citate supra, verbul a termina este succedat de supin (fe- 
nomen destul de frecvent), dar poate fi urmat și de participiu cu valoa- 
re substantivală. 


2. verbul de aspect a sfârși succedat de supin: 


— 0o6oponumv, pf., a sfârși de boronit, a termina boronitul. 

Pentru a exprima aceeași semnificaţie de acțiune terminată, în echiva- 
lentele românești apare şi 


3. verbul de aspect a înceta succedat de un verb la conjunctiv: 
— do6podumv, pf., a înceta să fermenteze (să fiarbă). 


În afară de verbe, la exprimarea sensului de acţiune terminată, dusă 
) 5 ) 
până la capăt, participă şi anumite locuţiuni adverbiale, cum ar fi: 


4. loc. adv. până la capăt: 
— Qoecmv, pf., a mânca până la capăt (tot), a termina de mâncat: 


„CAyx6a B NOTENIHOM BOHCKE GpIAa TAKEAaA — HU AOCIIaTE, HU AOECTP” 


[7,75]; 


„ÂpPyra4 HenrpHATHOCTP, PacCTpOHBIIaA B NepByIO MHHYTY ero xopo- 
mee PacrIOAOXEHHE AyXa, HO HaA KOTOPO OH IIOCAE MHOTO CMEAACA, 
COCTOAAa B TOM, YTO H3 BCEH IIpPOBU3HU, YTO, Ka3aAOC5, HEAB3A GBIAO eë 
AOECTb B HEAEAIO, Huuero He ocranocb” [5,491]; 


— dokypumb, pf., a termina de fumat, a fuma până la capăt (o ţigară 
începută): 


„ÎUWHKOB AOKYpPHA CBOIO CUTApeTy, CEA B KapeTy, IIPHKa35IBaA Kyuepy 
ABHHyTBCA c Mecra nockopeă” [8, 82]; 


— donucamb, pf., a termina de scris, a scrie până la capăt: 


„AHHa emë CHAeAa 3a IIHCBMEHHBIM CTOAOM IIbITAACb AOINACATb 
ruc5Mo” [4, 129]; 


— donum», pf., a termina de băut, a bea până la capăt: 
„ĂONHBaA TAĂKOM HEAOIIUTEIE CTAKAHDI” [9, 42]; 
— Qozopemb, pt. (cu varianta imperfectivă dozopamo) a arde până la capăt: 


„H TakOă yxac HamlEA Ha Heë, YTO AOATO He MOTAA IIOHATE, IA OHA, M 
AOATO HE MOTAa APOXaNUMU PyKaMU HAÑTH CIHYKH H 3aXe5 APYTYIO 
CBEUY BMECTO TOĂ, KoTopaa Aoropeaa u noTyxAa” [5, 618]; 


„KorAa nanupoca AOropaAa AO BATDI, AOKTOp GpaA H3 TOACTO HaGUTOTro 
NOpTcurapa HOBYIO, 3aKypHBaA eë 06 OKypoK, KAIMASA, Becb GarpoBea 
H NOWECBIBAA IOA packpeITo py6amkoň BoAoCaTyIO rpyAb” [6, 78]. 


Locuţiunea adverbială până la capăt concurează în echivalentele 
românești cu alta, la fel de frecventă. E vorba de 

5. loc. adv. până la sfârșit: 
— docaymamb, pf., a asculta (a audia) până la sfârşit: 


„Bponckomy XOTEAOCE TEIIEPb AOCAYIIIATb H Y3HATb, YTO OH CKaXeT 


emy” [5, 260]; 


„Ona He aocĘaymasa, KHBHyYAa TOAOBOH H CTAAa IIPOTHCKHBATBCA K 
» 
Bemaake” [6, 19]. 


În cazul verbului donumb locuţiunile adverbiale de mai sus sunt înlo- 
cuite cu 


6. loc. adv. până la fund: 
— donumv, pf., a bea până la fund, a termina de băut. 


Sporadic, în componenţa echivalentelor românești ale verbelor rusești 
cu prefixul 0o-, ce au semnificaţia de acţiune terminată, dusă până la 
capăt, intră şi următoarele locuţiuni adverbiale: 


7. loc. adv. de-a binelea: 

— Qoxucnymb, pf., a se acri (înăcri) de-a binelea; 
8. loc. adv. de tot: 

— Qonomambca, pf., 1. pop., a se strica de tot; 

9. loc. adv. cu totul: 


— do6umb, pf., 2. a zdrobi (definitiv, complet); a nimici; 3. a sparge cu 
totul (complet); 4. (despre ceas ș.a.) a suna ultima oară (dată): 


„HeaoGuraa nruma GbETCA B ATATaNIE: H IIPOTUBHO, H XaAKO, H XOIETCA 
nockopee AoGarb u 3a65ir»” [10,70]. 


Pentru a exprima același sens de acțiune terminată, echivalentele 
românești au în componenţa lor diverse adverbe, cum ar fi: 


10. adv. de mod bine: 
— docaeimame, pf., pop., a auzi totul, a auzi (a desluși) bine; 


— Qocnemv, pf., pop. 1. a se coace, a se pârgui bine, a se maturiza, a se 
rumeni; 


— ðoðymamv, pf., a se gândi bine, a cugeta, a chibzui, a-și duce gândul 
până la sfârșit; 


11. adv. de mod complet; 

12. adv. de mod definitiv: 


— doeoopyumbca, pf., a se înarma complet; 2. a se inarma adăugător 
(suplimentar). 


Uneori echivalentele românești ale lexemelor verbale cu 9o-, cu sen- 
sul de acțiune terminată, dusă până la capăt, sunt compuse cu ajutorul 
pronumelui nehotărât (în continuare: pron. neh.) sau al adjectivului 
pronominal nehotărât (în continuare: adj. pron. neh.) tot, ca în exem- 


plele: 
13. pron. neh. tot (și cu forma de plural toţi): 
— Qockasamv, pf., a termina de spus (de povestit, de narat), a spune tot: 


„AaBaire ceăuac nonpo6yeM, rpapuHa, — Haas OH, HO AeBHH XOTEA 
AOCKa3aTb TO, UTO OH AyMaA” [5, 46]; 


„— TIOAOXAU, He XBaTaă n3 pyK, 4 cHauana AOckaxy..” [6, 80]; 
— donoeumv, pf., a termina de prins, a-i prinde pe toţi; 
14. adj. pron. neh. toţi: 


— docuumamv, pf., a termina de numărat; a număra până la..., a număra 
toți..., a număra restul. 


Altă semnificaţie, pe care o au verbele din rusă datorită atașării prefixu- 
lui Qo-, e cea de acțiune suplimentară, de adăugare, sporire. Asemenea 
acțiuni se înscriu, conform clasificării efectuate de cercetătoarea A. Sa- 
vin, în Aktionsart cumulativ” [11,67]. Româneşte această semnificație 
este exteriorizată, preponderent, cu ajutorul adverbelor, printre care: 


15. adv. de mod suplimentar: 


— do6pamv, pf., a lua, a culege, a aduna suplimentar; 2. a sfârși de luat 
(cules, adunat); 3. a termina de zeţuit; 


16. adv. de mod adăugător: 


— do60opyumv, pf., a termina de înarmat, 2. a înarma adăugător (su- 
plimentar); 


17. adv. de mod mai: 
— ðoðepxcamv, pf., a mai ţine, a ţine până în (la)... 
Uneori adverbul mai este însoţit și de alte lexeme adverbiale, cum ar fi: 


18. adv. puţin: 

— Qo2y4amv, pf., 1. a se mai plimba puţin; a termina de petrecut; 
19. adv. încă: 
— ðoðamv, pf., a mai da (încă), a mai da restul (ceea ce a rămas). 


Am atestat și un caz când echivalentul românesc al verbului cu ĝo- este 
un verb format cu 


20. prefixul re-: 


— dosecumb, pf., 1. a recântări (pentru a adăuga cantitatea care lipseşte). 
2. atermina de cântărit. 


Pentru a exprima sensul de acțiune îndelungată, cu urmări negative 
pentru subiect, pe care îl au unele verbe cu 9o-, în limba română se 
recurge la 


21. perifrază, de exemplu: douzpamoca — a o păţi jucându-se prea 
mult; AoGerareca — a o păţi alergând prea mult. 


Ao- este considerat un prefix cu o valență relativ mică. Cu toate acestea, 
am stabilit numeroase posibilități de exprimare în română a sensurilor 
pe care verbele rusești le obțin datorită ataşării acestuia. De cele mai 
multe ori, în componenţa echivalentelor românești intră verbe de as- 
pect, adverbe, locuţiuni adverbiale, uneori — pronume nehotărâte, ad- 
jective pronominale nehotărâte, substantive. De aici pornește şi diver- 
sitatea modelelor structurale, care, în ordinea descreșterii frecvenței, 
sunt următoarele: 


1. verb aspectual + verb la supin; 

2. verb + adverb; 

3. verb + locuţiune adverbială; 

4. verb + pronume nehotărât; 

S. verb aspectual + verb la conjunctiv; 

6. verb + substantiv; 

7. verb + adjectiv pronominal nehotărât; 
8. adverb + verb; 

9. perifrază; 


10. verb prefixal. 


EEE PT RO MIÂINIĂ 


Bibliografie | 1. C. H. Oxeros, Caoeapv pycckozo a3vika. V3A. 22-€, 
Pycckui aspik, MockBa, 1990. 
2. M. IllonoxoB, Tuxuŭ Aon, Tom 1, Kapra MOAAOBEHACK3, 
Kumun&8, 1985. 
3. A. II. HexoB, Hesecma // Pacckasgr. 1977. 
4. A. H. Toacroă, Anna Kapenuna, XyAoxecrBenHaa 
Anreparypa, Kumuns, 1981. 
S. A. H. Toacroă, Anna Kapenuna, KapTs MOAAOBEHACKA, 
Kumun&8, 1985. 
6. A. Toacroă, Xowcðenue no mykam, Tom 1, AyMuHa, 
Kumun&8, 1978. 
7. A. 'Toacroi, Ilemp Ilepeviii, Kipriscran, ®pynse, 
1974. 
8. H. B. Toroa, Mëpmevie yuu, ĂyAOXecTBeHHaA 
Anreparypa, Mockea, 1985. 
9. A. H. Toacroă, Boiina u mup, Kapra MOAAOBEHACKA, 
Kumun&8, 1975. 
10. A. 'Toacroă, Bockpecenue, Kapra MOAAOBEHACK3, 
Kumun&B, 1969. 
11. A. Savin, Valori lexico-gramaticale ale locuţiunilor ver- 
bale româneşti în plan sincronic şi diacronic (Categoria Akti- 
onsart şi Terminativitate: Aterminativitate) / Autoreferatul 
tezei de doctor în științe filologice, Chişinău, 1996. 


ITINERAR LEXICAL EAM 


Anatol EREMIA 
Ortografierea numelor geografice 


A.E. — dr. hab., cercetător 
conferențiar, lingvist, 
specialist în onomastică. 
A editat 25 de cărţi, cele 
mai recente fiind Dicţionar 
explicativ şi etimologic de 
termeni geografici, Chişinău, 
2006; Dicţionar geografic 
universal, Chişinău, 2008; 
Localitățile Republicii 
Moldova. Ghid informativ 
documentar, 2009. 


Toponimia e istoria nescrisă a ţării, e graiul 
viu de secole și milenii al poporului. Numele 
de locuri și localităţi reflectă principalele mo- 
mente din viața materială și spirituală a oame- 
nilor: tradiţiile, obiceiurile, credința, ocupați- 
ile. Fiece nume exprimă un anumit conținut 
semantic, ne comunică o anumită informaţie 
lingvistică, istorică, geografică, sociologică. 
Nume lipsite de semnificație nu există, după 
cum nu există cuvinte fără utilizare, fără va- 
loare funcţională în limbă. De aceea numele 
topice nu pot fi modificate sau substituite la 
întâmplare, cu orice ocazie şi după placul fi- 
ecăruia. 


Ca disciplină ştiinţifică toponimia dispune de 
anumite legi și norme care trebuie cunoscute 
şi respectate. Or, în trecut, în condiţiile vicisi- 
tudinilor de ordin istoric şi social, nu s-a ţinut 
cont de importanţa ştiinţifică și cognitivă a 
numelor topice, fiindu-le neglijate astfel par- 
ticularitățile lingvistice, statutul lor de unități 
onimice [1, p. 33-45]. 


În baza surselor documentare se poate afirma 
cu certitudine că, la începutul sec. al XIX-lea, 
toponimia basarabeană reprezenta un sistem 
onimic unitar, demult constituit, bine orga- 
nizat din punct de vedere lexical și structu- 
ral-derivaţional, având ca bază de formare şi 
dezvoltare fondul de cuvinte și mijloacele de- 

rivative ale limbii române. Şi în toponimie se aplica principiul fonetic 
de ortografiere a numelor proprii, scrierea deci urmând pronunţarea. 


Începând cu anul 1812, după instaurarea regimului țarist de adminis- 
trare în Basarabia, vieții publice locale i s-au impus restricţii de ordin 
social, economic și cultural: colonizarea teritoriului, mai cu seamă a 
Bugeacului, cu locuitori din regiunile şi guberniile imperiale și cu beje- 
nari sud-dunăreni; dezmoștenirea latifundiarilor și impozitarea exage- 
rată a țăranilor locali; desființarea şcolilor cu predare în limba română 
şi înlocuirea lor cu şcoli rusești; sistarea efectuării în limba română a 
lucrărilor de secretariat și introducerea obligatorie a limbii ruse ca lim- 
bă oficială în biserică şi în instituţiile de stat; interzicerea predării lim- 
bii române în licee și gimnazii; suspendarea editării cărților și ziarelor 
în limba română; restructurarea administrației publice şi organizarea 
provinciei în „uiezduri” şi „voloste” etc. 


Schimbările din viața socială și-au găsit reflectare şi în nomenclatura 
topică basarabeană, acestea constând, de fapt, în distrugerea sistemului 
toponimic autohton și destrămarea structurii sale interne. Din inițiati- 
va autorităților țariste nomenclatura noastră topică a fost supusă unei 
revizuiri radicale şi totale. Substituirea numelor românești de sate, des- 
ființarea multor localităţi vechi cu nume autohtone, atribuirea de forme 
şi structuri străine denumirilor ce urmau să fie lăsate în circulaţie, defor- 
marea acestora până la imposibilitatea de a mai putea fi recunoscute și 
identificate — iată însemnele unei activități şi atitudini răuvoitoare a oblă- 
duitorilor pripăşiți pe aceste meleaguri, mărturiile unei politici feroce de 
deznaționalizare și rusificare a populaţiei băștinașe. 


Şi în perioada postbelică, în condiţiile socialismului vulgar, politica 
lingvistică nechibzuită a influenţat negativ onomastica națională în 
general și toponimia în special. Cu şi din iniţiativa demnitarilor locali 
a continuat nefastul proces de „zdruncinare” a întregului sistem ono- 
mastic, substituindu-se astfel numele multor sate şi dându-li-se fără ni- 
ciun motiv şi fără niciun temei alte denumiri, convenabile şi în spiritul 
regimului de administrare sovietic. Circa 200 de sate au dispărut de pe 
hartă în urma comasării sau a desființării satelor respective, considera- 
te de autorităţi ca fiind lipsite de perspectivă. 


„Cioplite” sub calapodul bilingvismului artificial, inventat și oficial de- 
clarat, au devenit de nerecunoscut și unele nume de râuri, râulețe, la- 

curi: Baltița, Barcuț, Botnișora, Ciugur, Kagul, Kogilnik, Formosa, Fundo- 
ia, Ghertop (Gârtop), Ghirla, Işnoveț, Izvori, Reut, Skinosa, Valeturkova, 
în locul celor autentice și corecte: Băltița, Bărcuţul, Botnişoara, Ciuhur, 
Cahul, Cogâlnic, Frumoasa, Fundoaia, Hârtop, Gârla, Işnovăţ, Izvoare, 
Răut, Schinoasa, Tinosul, Valea Turcului etc. 


A avut de suferit şi nomenclatura urbană naţională. Prin redenomina- 
ţii tendenţioase, Chișinăul, de exemplu, a fost în fond lipsit de tradiţi- 
onalele sale denumiri. Străzilor dintr-un cartier întreg, din partea de 
sud-vest a orașului, li s-au atribuit denumiri ce nu au nici o legătură cu 
meleagurile noastre, făcând să apară aici o „Nouă Siberie”: Amurskaia, 
Angarskaia, Eniseiskaia, Irkutskaia, Tomskaia, Usuriiskaia etc. 


Revenirea la grafia latină și adoptarea normelor ortografice unice în isto- 
riculan 1989 au avut drept rezultat și reglementarea onomasticii naționa- 
le pe bază de noi principii. Au fost elaborate reguli privind ortografierea 
şi transcrierea (transliterarea) în alte limbi a numelor topice basarabene. 
Acestea, în linii mari, au fost expuse în lucrările cu caracter normativ apă- 


rute ulterior [3, p. 135-136; 4, p. 124-1255; S, p. 52-53, 59-61]. 


Actualmente intensificarea relaţiilor şi contactelor între oameni pe 
plan intern, dar mai cu seamă intensa colaborare între statele și națiu- 
nile de pe glob în cele mai diferite domenii (politic, economic, cultural 
etc.) presupune utilizarea unor terminologii şi nomenclaturi geografi- 
ce adecvate şi exacte. Neglijarea principiilor de scriere şi a normelor de 
pronunțare a numelor geografice provoacă neînțelegeri și confuzii de 
tot felul, complicând astfel comunicarea. 


În cele ce urmează, pentru numele geografice din Republica Moldo- 
va, venim cu unele recomandări practice în lumina principiilor gene- 
rale deja stabilite și în parte formulate în literatura de specialitate [2, 
p. XXI-XXXIII; 5, p. 52-53, 59-61]. Aceste recomandări sperăm să-și 
găsească aplicare în diferite domenii de activitate — învățământ, presă, 
radio, edituri, telecomunicaţii, transport — fiind de real folos specia- 
liştilor de larg profil, cadrelor didactice, redactorilor, editorilor, ziariș- 
tilor, tuturor celor care doresc să contribuie practic la reglementarea 
scrierii numelor geografice. 


1. Numele geografice româneşti se ortografiază prin utilizarea literelor 
alfabetului latin şi în conformitate cu normele limbii române actua- 

le: Alexăndrești, Bulboaca, Câșlița-Prut, Drăgușeni, Geamăna, Hârtopul 
Mare, lezăreni, Mihăileni, Ocnița-Răzeși, Rediul Mare, Taraclia de Sal- 
cie (oiconime); Bahna, Băltița, Bătcăria, Făgădăul, Găunoasa, Gârliţa, 
Izvoare, Răcărița, Sărata (hidronime) (nu Alexandrești, Bolboka, Kis- 
lița-Prut, Draguşani, Jeamana etc.; Bagna, Baltiţa, Batkaria, Feghedeu, 
Gaunosa, Ghirliţa, Izvori, Rakariţa, Sarata etc... 


Notă. Fac excepţie denumirile care și-au stabilit forma regională prin 
tradiție: Chetrosu, Chetroșica Veche, Drochia, Niorcani, Săghieni, Schi- 
neni, Schinoasa etc. 


2. În limbile ce utilizează grafia latină numele geografice românești se 
scriu ca în limba română: Bulboaca, Cahul, Căușeni, Chişinău, Cogâlnic, 
Dubăsari, Gârla Mare, Orhei, Rădoaia, Sărata, Sărăteni, Soroca, Telenești, 
Valea Mare, Vulcănești. În limbile ce utilizează alte grafii toponimele româ- 
nești se transliterează, nu se traduc și nu se adaptează (fonetic, morfolo- 
gic). Exemple pentru limba rusă: By46oaka, Kaxya, Kozbranuk, Kuuunay, 
Ay6acapv, Topaa Mape, Opxeii, P>doas, Cspama, C3pmenv, Copoxa 
etc. (nu Bon6oku, Kaya, Kaymanoi, Kumunee, Kozunnuk, Ayboccapo, 
Bosvmas Toipaa, Opzees, Padoa, Capama, Capamenvi Copoku.). 


3. Numele topice de altă origine (slavă, turcică etc.) de pe teritoriul 
Moldovei, având forme modificate și stabilite prin uz şi deja oficializate 
în limba română, se scriu cu aceste forme: 


- Fonetic și morfologic adaptate: Carahasani, Câietu, Copceac, Hagi- 
chioi, Halahora, Pohoarna, Samurza, Căinar (râu), Căinari (localitate), 
Ustia, Zahorna (nu Kara Hasan, Kiat, Kipceak, Hagi Kioi, Golâie Gori, 
Pogorna, Musa Murza, Kainar, Kainari, Ustie, Zagorna ), 


Notă. Cu k (kapa) se scriu toponimele de altă origine situate în afara 
teritoriului Republicii Moldova: Aksuru, Bogdanovka, Karasu, Kodima, 
Kursk, Kuzneţk, Nikolaevka, Savranka, Starokozace. Aceste nume nici 
nu se adaptează fonetic sau morfologic în limba română. 


- Cu sufixe fonetic modificate: -ău / -eu (în loc de -ova / -eva): Braicău, 
Delacău, Dereneu, Dubău, Teleșeu, Vasilcău, Vărăncău; -uca / -euca (în 
loc de -ovca /-evca): Bondareuca, Cernoleuca, Cuizăuca, Fuzăuca, Grigo- 
răuca, Sergheuca; -ăuţi / -euți (în loc de -ovți / -evţi): Bălcăuţi, Cepeleuţi, 
Corjeuţi, Cosăuţi, Echimăuţi, Grinăuţi, Mateuţi, Șirăuţi; -inţi, cu i, marcă 

a înmuierii (în loc de -inți, cu i plin): Balinți, Berlinți, Procopinți; -işte (în 
loc de -ișce): Gradişte, Horodişte, Izbişte, Pecişte; -lia (în loc de -lî / -i): 
Abaclia, Baimaclia, Cimișlia, Cociulia, Coştangalia, Şamalia, Taraclia. 
Redarea în scris a formelor arhaice, de origine străină (slave, turcice), 
periclitează unitatea sistemului toponimic actual, complică comunica- 
rea, face imposibilă identificarea numelor geografice în timp și spațiu. 


4. Se scriu cu inițiale majuscule: 


- Numele geografice simple (derivate şi nederivate): Aluniș, Barcul, 
Căpriana, Costești, Dumeni, Gârla, Japcea, Mileşti, Salcia, Sălcuța, Tabă- 
ra, Ungheni. 

- Numele topice compuse, la toți termenii componenți, cu excepţia 
cuvintelor auxiliare (prepoziţii, articole), dacă acestea nu se află pe 
primul loc: Anenii Noi, Balta Lată, Bălțata de Sus, Ceadâr-Lunga, Gâr- 
la Mare, Gura Bâcului, lezărenii Vechi, Jora de Sus, Larga Nouă, Salcia 
Mare, Tartaul de Salcie. 

- Termenii geografici (baltă, câmpie, deal, gărlă, iezer, insulă, lac, stradă, 
vale etc.), dacă fac parte din denumirile proprii geografice: Balta Lată, 
Câmpia Cuboltei, Dealul Galben, Gârla Comunală, Iezerul din Sus, Lacul 
cu Plomână, Piaţa Libertăţii, Strada Mare, Valea Morilor. 


Notă. Termenii generici care nu fac parte din denumirile proprii geo- 
grafice se scriu cu inițiale minuscule: comuna Olăneşti, lacul Beleu, râul 
Nistru, satul Pogănești, strada Cetatea Albă. 


— Numele punctelor cardinale, dacă fac parte din denumirea proprie ge- 
ografică: Câmpia Moldovei de Sud, Gara de Sud, Podișul Moldovei de Nord. 


— Termenii calendaristici şi numele sărbătorilor religioase din compo- 
nenţa denumirilor proprii geografice: Fântâna Bisericii, Izvorul Sânzie- 
nelor, 8 Martie (stradă), 31 August 1989 (stradă). 


5. Datorită funcţiei lor individualizatoare, de concretizare şi precizare 
a obiectelor desemnate, numele topice se scriu, de regulă, cu articolul 
definit (enclitic): 

- Cu -(u)l, adesea redus la -u, pentru numele geografice cu forme de 
masculin singular: Barcul / Barcu, Bogatul / Bogatu, Glodosul / Glodo- 
su, Lacul / Lacu, Tinosul / Tinosu (lacuri), Frasinul / Frasinu, Furnico- 
sul / Furnicosu (crânguri), Pietrosul / Pietrosu (deal), Râposul / Râposu 

(pârâu), Teiu, Ulmu (sate). În denumirile compuse notarea lui -l la sub- 
stantivele articulate este obligatorie: Barcul Mare, Chetrișul Nou, Dealul 
Înalt, Hârtopul Mic, Imaşul Comunal, Izvorul Mănăstirii, Lacul Roşu, Su- 
hatul din Sus, Vârful Scocului. 


Notă. Excepţie fac toponimele românești cu scriere tradițională: Râm- 
nicu-Sărat, Satu-Mare, Târgu-Ocna. 


Notă. Cu substituentul -u se scriu toponimele provenite din antroponi- 
me (nume de familie): Andrușu, Balabanu, Ciofu, Corbu, Dancu, Paicu, 
Voinescu. 


Notă. Prin tradiţie şi-au fixat scrierea fără articol numele de localități: 
Băiuş, Goian, Hârtop, Mitoc, Otac, Plop, Puhoi, Troian. 


Notă. Fără articol se scriu numele de râuri: Ciuluc, Ciuhur, Cogâlnic, 
Ialpug, Ichel, Nistru, Prut, Racovăț, Răut. 


- Cu -a în structura numelor topice feminine (la singular), proveni- 
te din substantive propriu-zise sau din adjective substantivizate: Bal- 
ta, Chicera, Gârla, Glodoasa, Lunca, Măgura, Movila, Palanca, Stânca, 
Adânca, Arsa, Larga, Lata, Lunga, Putreada, Ruginita, Saca, Sărata. 


- Cu -i pentru microtoponimele cu forme de masculin plural: Codrii, 
Coșcanii, Gorganii, Plopii, Popânzacii, Tufarii. 

- Cu -le pentru microtoponimele cu forme de feminin plural: Fânețele, 
Fântânile, Grădinile, Hârtoapele, Humăriile, Izvoarele, Mlădiţele, Ocoale- 
le, Odăile, Pruteţele, Sărăturile, Vâlcelele. 


Notă. Prin tradiţie unele nume de localităţi și-au stabilit scrierea fără 
articolul -le: Hârtoape, Izvoare, Vâlcele etc. 


În denumirile compuse notarea articolelor de plural -i și -le la sub- 
stantivele articulate este obligatorie: Codrii Lăpușnei, Plopii din Deal, 
Tufarii de pe Coastă; Fâneţele din Luncă, Humăriile Vechi, Izvoarele din 
Hârtop, Pruteţele din Jos. 


6. Se scriu într-un cuvânt: 
- 'Toponimele provenite din antroponime compuse: Doibani, Moșan- 
drei, Negruvodă, Șaptebani. 
- Numele topice care prin tradiţie grafică prezintă un grad avansat 
de fuziune a elementelor componente și care se comportă în flexiune 

ca un singur cuvânt: Câmpfrumos (gen. a Câmpfrumosului), Supaturi 
(gen. a Supaturilor, ac. în Supaturi). Cf. Câmpulung (gen. a Câmpulun- 
gului)... 


7. Se scriu cu cratimă (liniuţă de unire): 


- Toponimele compuse din două substantive (nume topice) cu for- 
mă de nominativ-acuzativ: Ceadâr-Lunga, Câmpul-Ocoliş, Gârla-]Joseni, 
Câșlița-Prut, Grinăuţi- Moldova, Grinăuţi-Raia, Plop-Știubei, Pripiceni- 
Curchi, Reteni-Vasileuţi. 

- Numele topice compuse al căror termen secund reprezintă un sub- 
stantiv cu funcţie de identificare: Etulia-Sat, Etulia-Gară, Răcărița-Bal- 
tă, Răcărița-Gârlă, Schinoasa-Deal, Schinoasa-Vale, Teleneşti-Sat, Tele- 
neşti-lârg. 

- Compusele toponimice alcătuite dintr-un nume comun şi un nume 
topic propriu-zis: Slobozia-Horodiște, Slobozia-Vărăncău, Târgul-Vertiu- 
jeni, Vadul-Rașcov. 

- Denumirile geografice compuse comemorative (de localități, străzi, 
pieţe etc.), ce reproduc numele unor personalități din istoria și cultu- 
ra naţională, acestea fiind compuse dintr-un nume de persoană și un 
nume comun care indică un rang, grad sau funcţie: Cuza-Vodă, Mihal- 
cea-Serdarul, Mihnea-Vodă, Ştefan-Vodă, Vlaicu-Pârcălab. 


8. Se scriu despărțite (separat): 

- Compusele toponimice din două substantive cu formă de nominativ- 
acuzativ (cu excepţia celor de la punctul 7): Balta Paicu, Bariera Scu- 
leni, Dealul Visoca, Lacul Manta, Pădurea Strelețchi, Șoseaua Hâncești. 


- Numele topice compuse din substantiv în nominativ + substantiv în 
genitiv: Bălțile Prutului, Câmpia Cuboltei, Codrii Bâcului, Colinele Ti- 
gheciului, Delta Dunării, Depresiunea Ialpugului, Gârla Zăvoiului, Gura 
Căinarului, Izvorul Mănăstirii, Lacul Cucoarelor, Limanul Nistrului, Pia- 
ta Unirii, Valea Colonitei, Valea Norocului. 


- Denumirile compuse dintr-un substantiv și un adjectiv: Balta Albă, 
Barcul Lemnos, Câmpul Drept, Cotul Mare, Dealul Înalt, Drăguşenii Noi, 
Dubăsari Vechi, Gârla Îngrădită, Hârtopul Mare, Obreja Nouă, Racovă- 
tul Sec, Valea Adâncă. 


- Toponimele compuse după modelul substantiv + prepoziţie + sub- 
stantiv (sau adverb): Albota de Jos, Bahna din Sus, Balta cu Flori, Cu- 

hureștii de Sus, Jora de Mijloc, Mahalaua din Deal, Pruteţul cu Nuferi, 
Taraclia de Salcie. 


- Numele topice formate dintr-un substantiv precedat de un numeral: 
Doi Brazi, Cinci Izvoare, Șapte Fântâni, Trei Movile. 


- Toponimele provenite dintr-un substantiv precedat de o prepoziţie: 
După Deal, Între Stânci, La Movilă, Pe Bahnă, Peste Pârâu, Sub Cetate. 


- Compusele din mai mulţi termeni constituenți: Câmpia Moldovei de 
Sud, Fântâna cu Cumpănă din Deal, Izvorul de sub Dealul Măgurii, Po- 
dișul Moldovei Centrale, Poiana din Pădurea Vărzăreştilor, Şipotul de sub 
Stânca Detunată. 


Notă. Toponimele comemorative, provenite de la nume de persoane 
formate din mai mulți termeni de compunere, se scriu în conformitate 
cu normele ortografice privind numele de persoane respective: Ale- 
xandru cel Bun, Alexandru loan Cuza, Barbu Delavrancea, Mihail Kogăl- 
niceanu, Mircea cel Bătrân, loan Vodă Viteazul, Ştefan cel Mare şi Sfânt. 


Despărţit (separat) se scriu și toponimele aghionimice: Biserica Sfinţii Pe- 
tru și Pavel, Brațul Sfântul Gheorghe (braţ al Dunării), Parcul Sfânta Maria. 


9. Pentru următoarele nume geografice se recomandă forma de geni- 
tiv a componentului determinativ: Câmpia Cuboltei, Colinele Tigheciu- 
lui, Dealurile Ciulucurilor, Podișul Cogâlnicului, Podișul Racovăţului (nu 
Câmpia Cubolta, Colinele Tigheci, Dealurile Ciuluc, Podişul Cogâlnic, Po- 
dişul Racovăț). 


10. În derivatele toponimice românești sufixele se scriu și se rostesc 
conform normelor ortografice: 

-eni (cu e nu cu ă): Brătușeni, Cotiujeni, Dondușeni, Strășeni, Vertiujeni 
(nu Brătușăni, Cotiujăni, Dondușăni, Străşăni, Vertiujăni ); 

-eni (nu -ani): Brătușeni, Căușeni, Crăsnăşeni, Donduşeni, Hăsnăşeni, Ro- 
gojeni, Tătărășeni (nu Brătușani, Căușani, Crăsnăşani, Dondușani, Hăs- 
năşani, Rogojani, lătărășani ); 

-ani / -eni, -eşti (fără articolul enclitic de plural, pentru formele inițiale, 
de bază): Băxani, Căplani, Răducani, Şofrâncani (nu Băxanii, Căplanii, 
Răducanii, Şofrâncanii); Butuceni, Cărpineni, Moșeni, Teşcureni (nu Bu- 
tucenii, Cărpinenii, Moșenii, Teşcurenii); Brăneşti, Costești, Floreşti, Pănă- 
şeşti (nu Brăneştii, Costeştii, Floreştii, Pănăşeştii); 

-ar (cu a nu cu ă sau e): Cenușarele, Dealul Doboșarilor, Mahalaua Călu- 
șarilor (nu Cenușările, Dealul Doboşerilor, Mahalaua Căluşerilor); 


-atic (cu i nu cu e): Iernatic, Prăvălatic, Tomnatic, Văratic (nu Iernatec, 
Prăvălatec, Tomnatec, Văratec). 


11. Denumirile geografice românești se accentuează în rostire la fel ca 
şi cuvintele din care provin: Brâniștea, Brănești, Coloniţa, Condriţa (din 
antrop. Condriţă, derivatul lui Condrea cu suf. -iță), Dánia Mănăstirii, 
Dedina, Feredeul, Furnicosul, Lácoviştea, Nămodlele, Ocniţa, Poiâna Vé- 
veriței, Răriştea, Șipotele, Tâiniţele. Pe hărţi, în lucrările de specialitate 
accentul toponimelor românești nu se notează, de regulă. Numele ge- 
ografice străine își menţin accentul grafic din limbile de origine: Asun- 
ción, Lomé, Male, San Hosé, Yaoundé. 


Numele topice de importanță istorică, asemenea monumentelor de 
cultură și relicvelor naturii, trebuie ocrotite în conformitate cu legisla- 
ţia în vigoare. Numai prin eforturi comune, numai prin interesul, grija 
şi truda intelectualilor, a specialiştilor şi entuziaștilor, vom contribui 
eficient și sigur la restabilirea fondului toponimic tradițional, la renaș- 
terea și reglementarea onomasticii naționale. Să utilizăm numele noas- 
tre proprii cu formele lor autentice și corecte, să le păstrăm intacte, așa 
cum ni s-au transmis din generaţie în generaţie, străluminate de înţe- 
lepciunea poporului, întru binele şi folosul urmașilor, întru memoria 
strămoşilor. 

Criticul trebuie să fie un raportor al umanității, 
nu un reporter al oportunității 


Promis, sub mentoratul lui Ramiro Ortiz, 
unei înalte cariere de italienist, cu docte stu- 
dii arhivistice la Scuola Romena (la Roma, 
sub veghea lui Vasile Pârvan), „intrusul” 
George Călinescu, odată cu Viața lui Mihai 
Eminescu (1932), „irumpe spectaculos în 
prim-planul literar al epocii” (1, 95). Însuși 
Călinescu își anunţa contemporanii că ori- 
ce „carieră epică” începe cu o biografie. Or, 
pana sa de „mare prozator” (2, 715), înge- 
mănând biografia cu ecourile operei, impu- 
ne chiar din start; şi, dacă nu va acredita un 
stil (inimitabil, oricum) sau o metodă (greu 
de aflat la un spirit cu dispoziţii oscilante), 
va dobândi rapid, inconfundabil, prin ati- 
tudine, un specific al criticii, prefăcând-o în 
creaţie. Tânărul Călinescu cerea criticului 
„un ochi arhitectonic”, o privire de sus, an- 
ticipând adevărul („ca sentință a vremii”) și, 
desigur, abstragerea din colcăiala epocii, fe- 
rindu-se de „ispita legăturilor sociale” Ceea 
ce, se ştie, nu va reuși mai târziu. Critic cu vi- 
ziune „mai liberă” şi cronicar „prin accident” 
(cum se explica), el întrebuințează dezinvolt 
instrumentele creatorului (portretistică, 
epicizare, anecdotică). Înțelegea exercițiul 
critic ca un act creator ratat şi vedea o relație 

de contiguitate între critică și istorie literară, ceea ce va enunţa, cu 
ecou și ceva mai târziu (1949), R. Weelek. 


Când admira Istoria... călinesciană, bravul complice Al. Rosetti, un 
editor „de speța cea mai înaltă”, nu ezita a-l califica pe autor „un mon- 
stru (în sens etimologic!)”, citim într-o misivă expediată la 31 ianuarie 
1941. Iar apariţia Istoriei... ar fi „un dar unic făcut literaturii române”, 
recunoștea același, aflat într-o bogată corespondenţă epistolară cu sus- 
piciosul Călinescu, temperându-i, cu tact, umorile. Critic-artist, G. Că- 
linescu vădește vocaţie constructivă, cheltuind erudiție și imaginaţie, 
lăsând senzaţia de avuţie. Istoria... sa este, s-a spus, un roman deghizat. 
Cu intuiție epică şi gesticulație tumultuoasă, însuflețind documentul, 
ficţionalizând credibil, el propune, prin iradianţa ideilor, o proiecţie 
epopeică, de complexitate barocă. Admite totuși lacuna clasică, va re- 
cunoaşte — ceva mai târziu — că „n-avem trecut suficient” (Națiunea, 6 
aprilie 1946), că ideea de literatură (în sens occidental) „avea să străba- 
tă greu”, lipsită de o cultură de salon. Şi îşi îngăduie „o priveliște de sus”, 
cu inevitabile simpatii şi idiosincrasii. Temperament proteic, caprici- 
os, labil, abundent, cu fantezie aprinsă, de extraordinară mobilitate 
intelectuală, Călinescu trăieşte prin spectacolul de personalitate, sesiza 
Vladimir Streinu, mânat de „puterea creatoare a contradicției” (3, 49). 
Acest homo novus, dezvoltând o irepresibilă „energie primigenă”, este, 
de fapt, un spirit conflictual, o personalitate complicată, centrifugă, in- 
evitabil „folclorizată” (cf. Alex Goldiș). Simte nevoia de a fi însoțit și 
admirat, vânează efecte actoricești, are „o conduită reactivă” (3, 50), 
îşi află combustia în conflictul cu sine însuși; de unde „marile antino- 
mii”, lesne de identificat, dezicerile, „fractura schizoidă”, cum afirma 
Nicoleta Sălcudeanu, exegeza „ciclotimică” (4, 139). Încât ispita de a 
cerceta programul călinescian nu poate evita o constatare la îndemână: 
dezacordul dintre program și reuşite. Declaraţiile „balzaciene”, în re- 
gim de obligativitate, într-o epocă invadată de gidieni nu anulează gus- 
tul farsei şi nici romanul satiric (cultivat); clasicismul ca program viza, 
desigur, un clasicism viitor (cf. Mircea Martin), „un mod de a proiec- 
ta”. Călinescu lucrează prin contrazicere și, deliberat, își alege un mod 
de a scrie, deseori, în răspăr. Ştie prea bine că „unde este schemă este 
şi şarjă”; vrea să evadeze din local, cunoaște din interior mecanisme- 
le romaneşti, le verifică meșteșugit, împinge la extrem demonstraţia, 
vădeşte o curiozitate neistovită. Avem de-a face, de fapt, cu un Căli- 

nescu „impărțit”: un romantic cu program clasicist, de „eroism zilnic”, 

A $ A » . . 
punându-și probleme „înalte”, cu patos rece, controlat și filtru livresc, 
un raționalist obsedat de voință demiurgică, pregătind „conştiinţe eli- 
ne”. Sub metafora „apropierii de Elada”, apelul său vibrant viza educația 
clasică, anunţată strălucit într-o cunoscută prelegere universitară (16 
ianuarie 1946), publicată sub titlul Sensul clasicismului. 


Cartea sa capitală, Istoria literaturii române de la origini până în prezent 
(FRLA, 1941), era o istorie de valori și o operă epică, în sens crocean; 
ea n-a ieșit din goluri, a impus o scară axiologică, chiar dacă Lovinescu, 
malițios, strecura ideea că nu Călinescu, lipsit de obiectivitate, ar fi fost 
cel indicat să o scrie!. Scenariu subiectiv, negreșit, monumentul căli- 
nescian a devenit grabnic o carte-mit, contestată „cu o înverșunare ha- 
lucinantă” (1, 99). Autorul însuși, convins că, în perspectiva reeditării, 
va avea prilejul unor „corijări”, a purces la numeroase completări și în- 
dreptări. Dacă un I. Negoiţescu, fără a-i nega vulnerabilitatea, dincolo 
de disproporţii şi opacităţi, afirma neted că Istoria călinesciană are 
„duh narativ”, strălucire portretistică și relief istoric, ca puncte de spri- 
jin, judecând ideologic (5, 188), Ileana Vrancea blama impresionismul 
fără metodă, văzând în acea Istorie „o neimblânzită operă romanescă”. 
Observaţie recunoscută, implicit, de genialul critic, când afirma: „ade- 
sea am trișat, visând pe marginea textelor”. O critică creatoare, în efer- 
vescenţă, expresivă, seducător-interpretativă, de mare impact și forță 
modelatoare. Retipărită, prin strădaniile lui Al. Piru, abia în 1982, chiar 
sub interdicţie fiind, Istoria sa, devenită obiect de cult, a alimentat ati- 
tudini în conflict: fie corul hagiografic, propunând un portret sacru și 
un Călinescu tiranic, „confiscat”, zicea tot Al. Piru, impunând mono- 
polul, fie, dimpotrivă, pe de altă parte, repudierea modelului, aruncând 
călinescianismul — prin pasionale războaie de preeminenţă — în eclipsă, 
umbrit de statuia lovinesciană. Văzut ca un „demiurg dezlănțuit” de 
Ov. Cotruș sau, în percepţia lui VI. Streinu, ca „un Rastignac al cultu- 
rii”, Călinescu a fascinat prin personalism acut şi „lecţia” libertăţii crea- 
toare, polarizând frontul critic. Falanga anticălinescienilor s-a activat, 
în replică la intoleranța unor discipoli, captivi ai „mitizării acefale”, 
după Ileana Vrancea (6, 199), incriminând injustiţiile, probele de opa- 
citate, culpele morale, respingerile brutale (cazul lui Adrian Maniu, de 
pildă, taxat drept un „versificator fără nici un talent”). Ileana Vrancea, 
o „lovinescolatră” furibundă, deplângea „nedreptăţile creatoare” (6, 

206), deviză fluturată programatic de Aristarc în ale sale cronici ale mi- 
zantropului, regretând, îndreptăţit, că asimilarea călinescianismului, 
„în substanță” (6, 207), întârzie. O astfel de rivalitate, eternizată ca re- 
laţie opozitivă, refuzând complementaritatea, sărăceșşte critica noastră. 
Să amintim că însuşi Lovinescu vedea în junele Călinescu un presupus 
moștenitor. Și semnala, în 1927, într-o corespondenţă către Vladimir 
Streinu, „ambiția cezariană” a tânărului. Regretabil, zelatorii și denigra- 
torii, adunaţi în tabere cu apetit belicos, au împărţit, cu fluctuațiile de 
rigoare, câmpul de luptă, întreținând o „încleştare epopeică” (4, 146), 
prelungită şi în zilele noastre. Iar Călinescu, de pe piedestalul subiecti- 
vismului declarat, explica neînțelegerile sau rezervele unor contempo- 
rani prin absenţa (sa) din lume, absorbit de creaţie: „Oamenii empirici, 
perora criticul, îmi sunt indiferenți”. Inconsecvenţele sale bat, însă, la 
ochi. D. Popovici observase că inteligenţa versatilă, delirantă a criticu- 
lui îşi neagă, uneori, cu voioşie, premisele; lui Călinescu, nota profeso- 
rul clujean, „i se întâmplă să se ridice şi impotriva propriilor păreri”. 
Nestatornicul Călinescu îl obliga pe Felix Aderca să se întrebe nedu- 
merit: Când este el însuși? Forţând nota, putem relua chiar spusele lui 
G. Călinescu despre conu Leonida (v. Domina bona, 1947), eroul lui 
Caragiale, fiind echipat cu „o minte dialectică”, „sărind iute peste con- 
tradicţii”; în acest profil putem desluși, ițindu-se printre rânduri, chiar 
figura marelui critic, mișcându-se într-un larg orizont cultural, produ- 
când în cascadă asociaţii şocante, în stilu-i liber, de izbitoare originali- 
tate lexicală, umilind clișeele epocii și propagandistica limbă de lemn. 
Îndeosebi publicistica, se știe, va fi calul de bătaie al celor care, sub fla- 
mura revizuirilor, inventariază zelos scăderile, dezicerile, trădările, „in- 
stabilitatea de caracter”, „metamorfoza purpurie”, cum spunea Ștefan 
Ion Ghilimescu, a bietului Ioanide, în opţiunea sa pentru „noua literatu- 
ră”, de neînțeles pentru unii (7, 8). Un oportunism „probabil congeni- 
tal”, crede N. Manolescu, ar explica entuziasmele facile din foarte citi- 
ta, în epocă, rubrică din Contemporanul (Cronica optimismului, 
începând din 1955), probând „înaripare stilistică” (2, 704) şi „farise- 
ism doctrinar” (7, 6). Dar Călinescu se aliniase, sub „inflăcărata flamu- 
ră”, de timpuriu (v. Tribuna poporului, 1944), blamând partidele istori- 
ce, iar la moartea lui Stalin, alături de alte prestigioase semnături, va 
deplânge „O figură gigantică a Istoriei”. Venind în întâmpinarea mase- 
lor însetate de cultură, el refuza a fi „rezervat”, îşi manifestă disponibi- 

litatea, dorința de angajare, devenind chiar, într-o epocă violent politi- 
zată, „un exemplu” (8, 359), crede M. Popa. Dar „prepararea” 
tovarășilor de drum se dovedeşte anevoioasă (8, 359). „Eu nu vreau să 
stau deoparte”, îi va mărturisi lui Gheorghe Gheorghiu-Dej, într-o în- 
trevedere cu primul secretar al PMR, intermediată de Sadoveanu (9, 
232), liderul comunist asigurându-l că se bucură de „o apreciere foarte 
înaltă” din partea conducerii partidului şi a Direcţiei de propagandă (9, 
223). Călinescu fusese îndepărtat de la Universitate, i se refuza contac- 
tul cu „elementele tinere”, Ion Vitner, înlocuitorul, îl executase în Criti- 
ca criticii (1949) pentru „idealism subiectiv”, manuscrisele îi erau blo- 
cate, în pofida silințelor criticului de a da curs îndreptărilor solicitate. 
Examinând relația intelectualului cu acea epocă „grea”, frământată, 
dramatică, Marin Preda făcea remarca, valabilă doar romanesc, că „lui 
Ioanide i se deschideau toate ușile” (v. Un semn de întrebare, în Luceafă- 
rul, nr. 37/12 septembrie 1970). În realitate, Călinescu, livrând repeta- 
te dovezi de entuziasm constructiv în „era nouă”, făcând figură de edu- 
cator al naţiei, trăind „în civic”, în stilu-i grandios, larg-cuprinzător, 
disponibil, fusese doar decorativ repus în drepturi; rămăsese un izolat. 
Nu va pregeta să-şi toarne cenușă în cap, recunoscându-și poziția „con- 
fază” (v. Contemporanul, nr. 31/29 iulie 1960). „Noi visăm pentru Mâi- 
ne”, va clama scriitorul, convins că atingem „faza monumentalului”. G. 
Călinescu se vrea, himeric, un Ioanide, înţelege orașul ca „locuinţă pu- 
blică”, dovedeşte un spirit critic altoit pe explozii de candoare şi juveni- 
litate. „Două vârste — mărturisea criticul — se bat de mult în mine”. Re- 
putat călinescolog, devotatul N. Mecu, admirabil în efortul său 
restitutiv, invoca — explicativ — uriașa capacitate de autoiluzionare (10) 
a celui care, într-un interviu luat de I. Biberi (1945), mărturisea: „gân- 
dim, clădim și scriem pitic”. Încât, „ascuns” în masa anonimilor, cum 
fals preciza, acceptă un şir de umilinţe şi numeroase „concesii tactice”, 
sperând să-și salveze, astfel, opera, dovedeşte râvnă în a se „clarifica” 
politic, participă, cu pana-i genială, la bătăliile politice, susține campa- 
nii și atacuri, slujeşte noii diriguitori („forţele progresiste”); se înregi- 
mentează „în stilul lui personal, adică urieșesc” (11, 91). Repetat, se 
explică, compune nuvele şi romane, lansează directive şi mari proiecte, 
îmbibate de enciclopedism, „citind literaturi”, nu tocmai pe placul co- 
rifeilor realismului socialist. Ştie, însă, și o va spune, voalat sau răspicat, 
pe suportul fanteziei sale delirante, cu asocieri şocante, în lungi peri- 

pluri: „din constrângere nu iese decât maculatură”. Încât, dorința sa de 
poziționare „corectă”, nu prea rimează cu cerinţele; el se simţea bine în 
bibliotecă, acolo „febricitează” (11, 99). Sau în turnul de fildeș, înțeles 
nu ca loc de refugiu; are nevoie de distanţare pentru „a scruta umanita- 
tea”, adoptă „o atitudine necesară pentru observaţie”. Evident, nu de 
carierism poate fi vorba în această, totuşi, aservire, fluturând „vise abu- 
roase”. Cert e că G. Călinescu, spunea Eugen Simion, „n-a avut istoria 
pe care geniul său o merita”. lar blocarea reeditării faimoasei Istorii, l-a 
favorizat, credem; altminteri, G. Călinescu ar fi introdus în corpul lu- 
crării, presupunem, revizuirile cerute de corifeii dogmatismului, înso- 
ţind adăugirile aluvionare, sub raport documentar, întocmite acribios 
în cazul „minorilor”, îndeosebi, dezechilibrând-o riscant. Avansăm o 
atare supoziție deoarece Călinescu, intrat sonor în corul lăudătorilor, 
risipea articole infestate ideologic, acele texte de susținere sau „de iso- 
nar” (8, 362), cum nimerit le botezase Marian Popa. Pomenitul enco- 
miu stalinist fusese precedat de alte ieșiri sovietofile în Națiunea; cele 
trei săptămâni petrecute în URSS (1946) vor rodi editorial în notele 
de călătorie din Kiev, Moscova, Leningrad (1949), iar procesul liderilor 
PNȚ i se păruse, jurnalistului Călinescu, „fără interes spectacular”! În- 
cât acest cinism estetizant putea fi suspectat chiar de „iresponsabilitate 
ludică” (8, 362). Totuşi, înrolat în „tabăra progresistă” după o „conver- 
tire subită”, crede Andrei Terian (12, 28), criticul va fi atacat cu stăru- 
ință (purism critic, estetism, „jidovit”, francmason, geniu capricios, 
caracterul „neștiințific” al Istoriei, oportunism, mai încoace), rulându- 
se vechi etichete, precum impresionism versatil, resentimentar, cicloti- 
mic (deci injust), plebeism (prin condiţia bastardă), servilism etc. Cri- 
tica „pură', motivată strict estetic, acuzată de un Vicu Mândra, în 
ianuarie 1948, expresie a utopismului unui umanist hrănit cu clasici- 
tăți, coexistă cu simpatiile stângiste, ale unui fond de stânga, cum zice 
N. Mecu, întreținând un „discurs dublu” (12, 371). Mizantropul deve- 
nise un strateg, păşind pe un „teritoriu nou” (cf. N. Mecu), pledând în- 
focat pentru „cultura masselor”, oferind, prin acest declic, soluţii „rea- 
liste”, asortate moralismului civic al noilor stăpâni. În mai 1948 va fi 
titularizat academician (odată cu A. Toma), după ce, anterior, primise 
Tribuna poporului şi fusese numit, prin decret, profesor la Universita- 
tea ieșeană. Va fi transferat apoi la Bucureşti (1945), va conduce Naţi- 
unea, va fi deputat de Botoșani şi Brăila, recompensat, aşadar, pentru 

serviciile aduse, în pofida unor derapaje. Treptat, însă, va fi „redus la 
tăcere” (8, 365), eliminat din Universitate (ianuarie 1949) şi detaşat 
fantomatic la Institutul de istorie literară şi folclor (inexistent). Încât 
„divinul critic”, o formulă „grotescă”, zice A. Terian (12, 12), inventată 
de Eugen Barbu, are motive să intre în alertă. Mulți dintre foștii duş- 
mani, metamorfozaţi în aliați slugarnici, o duc bine. Cum rezolvările 
dorite întârzie, „se tărăgănează”, cere ajutor și va fi invitat „la o convor- 
bire” cu liderul PMR, în 3 martie 1960 (9, 205). Stenograma discuţi- 
ei”, pornind de la tergiversările tipăririi Scrinului negru, roman blocat 
pentru numeroase „lipsuri”, evidenţiază ridicolul situaţiei. Dej-citito- 
rul, înțelegând sever literatura ca exercițiu propagandistic, îi cere să fie 
„criticul propriilor lucrări” (9, 206), frontul ideologic neadmiţând co- 
existența pașnică. Repliat, prozatorul îşi însuşeşte observaţiile, promi- 
te corecţii, constatând deloc placid: „noi îmbătrânim, ne depăşesc eve- 
nimentele” (9, 231). „Încât lucrurile, conchide Călinescu, trebuie 
făcute îndată”. Peste un an, în 1961, Monica Lovinescu a observat că 
romanul precedent, Bietul loanide (1953), fusese violent atacat deoa- 
rece acolo „nu se zărea picior de comunist” (13, 16). Poate că nutrind 
ambiţii politice (mărturisite), Călinescu dezvolta o „filosofie a oportu- 
nismului” (cf. Gheorghe Grigurcu), convocând „probe ideologice” nu 
prea convingătoare. Pare „pe linie”, dorind a fructifica șansa reintrării 
în circuitul public. Dar „sinceritatea” lui e discutabilă, rămâne un inco- 
mod, pare mai degrabă un „adversar intra muros” (12, 373). Serialul lui 
I. Vitner, replica lui Ion N. Bălănescu, „influențele cosmopolite”, de- 
nunțate de L. Răutu (1949), examinând vigilent, sub lupă ideologică, 
contribuţiile călinesciene, trezeau rezerve, nu fără consecinţe. Evident, 
Andrei Terian are dreptate: sunt opinii exprimate, deci „asumate”, sin- 
ceritatea lor rămâne o problemă morală (12, 28), nicidecum critică. 
Călinescu poate fi citit, neîndoios, printr-o grilă subversivă (cf. Elvira 
Sorohan), încercând a împăca programul clasicist cu ideologia „pro- 
gresistă”, sensibilă la „țipetele cetăţii”. Se declară învățăcel silitor, culti- 
vă literatura angajată, dar inconsecvenţele deranjează. El rămâne, îna- 
inte de orice alt calificativ, un temperament fugos. Bineînţeles, capricios 
şi oscilant, imprevizibil, înțelegând „închiderea în turn” ca fază artisti- 
că; în rest, vremurile noi îi oferă numeroase „prilejuri de expansiune” 
și sârguinciosul Călinescu, deși „elev recalcitrant”, se dovedeşte recu- 
perabil. Şi foarte harnic. La 9 decembrie 1955, după o vizită „lămuri- 

toare” a lui G. Ivașcu și P. Ţugui, începe colaborarea la „Contempora- 
nul”, inaugurând Cronica optimismului. Şi oferind, săptămânal, câte „un 
elaborat subiectiv”, câteodată ghilotinat (de cenzorul G. Ivaşcu, se în- 
țelege); „cam prea-prea”, se plânge, uneori, Călinescu, dar înțelegerea 
(profitabilă bănește) rezistă, deoarece, aflăm, în Republica muncito- 
rească tristețea trebuie alungată (v. Arta nu e gratuită, 1959). Nici vor- 
bă, însă, ca forurile să fie „speriate”, cum insinua George Muntean, de 
ideea acestei cronici săptămânale. Oricum, conivenţa e dubioasă, deși 
criticul, pasionându-se de tot, e binevoitor și ascultător. Iată că univer- 
sul călinescian, aparent haotic, ordonat de o viziune clasicizantă, su- 
portă „însufleţirea spontană” a convertitului, încântat de edificarea 
noii lumi. Mai mult, sunt convingeri intime, vrea să ne asigure Geo 
Şerban în Cuvânt către cititori, nicidecum un „oportunism plat” (14,7), 
ca la atâţia alţii. Într-o scrisoare către editorul Al. Rosetti, considerat, 
pe drept cuvânt, „un noroc pentru epoca noastră”, din 8 februarie 1941, 
Călinescu se mărturisea: „alţii vor fi acomodanţi, eu nu” (15, 190). 
Personalitatea sa, de strălucitor polimorfism barochizant, este, într- 
adevăr, imposibil de a fi redusă la un strict conformism interesat, de 
utilitarism imediat. Chiar anexat, sentenţios, exhibiţionist, cu „rezol- 
vări netede”, „urmărind efecte”, Călinescu, percepând „nesăţios” lumea 
ca teatru, vădeşte o teribilă capacitate de iluzionare și inflamare, sfâr- 
şind în automanipulare. Subscrie campaniei civilizatorii sub stindard 
partinic, se simte firesc în compania cărților, fără a cădea în „umoare 
antropofobă', recunoaște că eticheta mizantropului a fost o biată „soco- 
teală redacțională” doar; totuși, în ochii urmașilor (a unora), cărturarul 
face figura unui „maestru detestat” (5, 187). Concesiile, paradoxal, 
merg mână în mână cu estetismul excesiv. 


Este instructiv să urmărim, pe scurt, comentariul călinescian, într-o 
petiție adresată lui Iorgu Iordan (6 octombrie 1948), prin care se re- 
cuză — ca profesor-examinator — de la o „confruntare” (probe parţiale 
şi de licență) cu studentul Vicu Mândra-Lewis. Respectivul student, 
„fiziceşte un necunoscut”, „nesemnalat niciodată la cursuri şi semi- 
narii” (15, 338), l-a atacat în „Flacăra” (nr. 15/24 septembrie 1948), 
invocând „rezistența” Universităţii, prin catedra de literatură română 
veche și cea de literatură română modernă, la „ideologia clasei mun- 
citoare”, preferința pentru „gimnastica speculaţiei de idei” (deșarte), 
prezenţa „babalâcilor tipicari', neputincioşi de „a se spăla de rugina 

trecutului”, plus perspectiva eliminării, împlinită, se ştie, „o augurare 
sumbră”, scria, încă nealertat, Călinescu (15, 340), refuzând, așadar, a-l 
examina, neavând „căderea pedagogică” de a fi obiectiv. Considerând 
că o critică „deferentă şi de bună credință (ceea ce, evident, nu era ca- 
zul) este admisibilă și din partea studenţilor”, Călinescu notează: „Este 
hotărât că noi care luptăm politicește pentru ideea progresistă, care 
facem sforțări leale pentru a ne așeza în pasul vremii (subl. n.), primim 
critica celor competenți și cerem îndrumări” (15, 338). Un Călinescu 
permeabil, disponibil, cercetat în rama timpului său, supus presiuni- 
lor contingentului, nu mai pare a profesa „idei eline”, tratând prezentul 
„greceşte”, cum declara în decembrie 1944 (16, 16). E gata de a primi 
îndrumări, face „greşeli mari şi gesturi mari” (17, 36), în perspectiva 
promisiunilor de revenire. Tot Călinescu scria: „Dar când asupra cri- 
ticului se exercită o apăsare socială ce-l împiedică să spună adevărul, 
o amânare se impune” (17, 48). „Amânarea”, mai presus de voința lui, 
a venit în cazul fabuloasei Istorii, fixând tabla de valori, blocată lungă 
vreme, ţinută sub embargo, rămasă necunoscută, din care va trage, în 
1945, un Compendiu; prompt, I. Ludo va cere retragerea lui. „Mare- 
le Gim”, cum îi spunea, printre alții, Al. Piru, cronicar „prin accident”, 
urmăreşte — cât de cât — producţia curentă, produce texte elogioase și 
„anexe de documentaţie”, ar vrea, negreșit, să aducă la zi marea Istorie, 
revalorificând - sub paravan ideologic - moștenirea culturală. Dar el, 
recunoaște tacit, nu avea o „noţiune netedă” despre realismul socia- 
list, filiația cu clasicismul provoca dificultăți chiar unui mare imagina- 
tiv, apt de „a ficţionaliza orice temă”, cum preciza Eugen Simion (1$, 
36). Sinteza sa, apăsat-personală, suspectată că ar trăi din „adiţiuni”, 
cu împrumuturi masive din Iorga și E. Lovinescu, afirmau răuvoitorii, 
scapă, aşadar, „influențelor de ocazie” (cf. M. Ungheanu), maltratărilor 
conformiste. Evident, fire explozivă, în plină forță de creaţie, se dove- 
deşte, prin tributul scriptic, un intelectual „visător de marea existen- 
tă” Deplânge frica de monumental, „cheltuiala dezordonată de forțe” 
într-o ţară care era o „adunătură de bordeie”. Biruindu-şi ezitările și 
obscurităţile, cu un optimism debordant, pledează pentru o lume in- 
evitabilă, devenită un „inepuizabil” șantier, slăvind regimul de demo- 
crație populară, „drumul urcător spre noul umanism” (v. Tinereţea cân- 
tecului, în „Contemporanul”, 12 februarie 1960). Şi, în sfârșit, luminat 
asupra concepţiei socialiste, recunoaşte că „în primele zile, realismul 

socialist n-a fost înțeles cum trebuie” (18, 163). Aspectul artă cade în 
plan secund, accentul se mută „în mod hotărât pe eroul pozitiv” (18, 
168), ideologia este esenţială; dar ea trebuie să devină creaţie, zice cri- 
ticul, predând Puţină estetică socialistă (v. „Contemporanul”, 14 august 
1959). Şi concluziv: „numim realistă literatura ridicată pe adevăr” (18, 
167), într-o fatală succesiune istorică: realismul clasic, realismul cri- 
tic, realismul socialist. Pentru a încheia convins: „De la literatură nu 
cerem lecții de marxism-leninism, ci exemple de viață întemeiată pe 
marxism-leninism” (18, 165). 


Observăm că strategia adaptării, căzând în comportament schizoid, 
încearcă o reconciliere, vindecând „fractura” călineasciană. În Prefaţa 
la Compendiu, G. Călinescu recunoștea franc: „ca om politic nu poţi fi 
critic, ca critic nu poţi fi om politic” Încearcă a-și păstra independenţa 
critică (acuzat, se ştie, de I. Vitner sau N. Moraru, că ar profesa hu- 
litul „estetism maiorescian”) și dovedeşte obedienţă ideologică, infla- 
mat activism civic, respingând, declarativ, agorafobia. Dar rectificările, 
câte sunt, merg pe linie factologică, evitând complicațiile politice; sunt 
abundente glosări folclorice, se preocupă, documentarist, de scriito- 
rii minori (din trecut), densificând referinţele culturale. Laboratorul 
său, mărturisește Cornelia Ștefănescu, cea care „a stat în preajma lui” 
(17, 207), copiind multe texte călinesciene (cu adaosuri și reformu- 
lări pentru ediţia a doua a Istoriei, întocmind și Dosarul Scrisului ne- 
gru, cu „documentaţia materială”), dovedeşte această caznă continuă. 
N. Mecu ne-a oferit, recapitulativ, „studii de genetică, variantistică și 
receptare”, probând travaliul unui ins traumatizat, nu doar din pricini 
biografice (ocultate, ca fiu natural al Mariei Vişan, adversar al textelor 
confesive, respingând, mefient, indiscreţiile). Și clamând sigur pe sine: 
„opera unui scriitor este scriitorul însuși”. Crezând chiar că are intelec- 
tul presbit: „vede clar numai de la distanţă”. Or, tăvălugul evenimentelor 
l-a infirmat. G. Călinescu (1899-1965), adică bietul Ioanide, gândit „în 
prelungirea simbolicului Şun” (16, 15), dezvoltând simţul comunitar, 
a fost, recunoștea criticul în ultimele luni de viață, internat la sanatoriul 
Otopeni, un „vultur în colivie”. Chiar dacă, în ultimii săi ani, criticul 
s-a retras într-un confortabil (?) documentarism, chiar dacă, mai în- 
coace, interesul cercetătorilor s-a îndreptat spre culise, developând fața 
ascunsă a creaţiei („peripeţiile” doctoratului, corespondența) şi lungă 
vreme fabuloasa sa Istorie (invocată, comentată, citată) a fost absentă 

din librării, Călinescu, nota M. Zaciu, nu a fost supus „apartheid-ului 
editorial”. Ca dovadă, numeroasele reeditări. 


Natură titaniană, G. Călinescu, de răspicată opţiune citadină, cerea 
literaturii noastre o îndrumare clasicistă, considerând nedepășită în 
roman formula balzaciană. În realitate, programul criticului indică o 
pistă falsă în înțelegerea romanelor călinesciene; criticul va fi învins de 
prozator, deloc ortodox în a respecta balzacianismul. Iar romanele sale, 
observa Mircea Cărtărescu, sunt, mai degrabă, „despre balzacianism” 
(19, 288), manevrând cu dexteritate, în replică, cu ochiul estetului, un 
instrumentar bogat, mimând formula prin deformare și şarjare, scălda- 
tă într-o lumină sarcastică (artificiu, ludism, caricatural, grotesc), sfâr- 
şind în manierism. Iluzia realistică, ambalată metaromanesc, trăieşte 
prin simulacre, iar manieristul Călinescu, scrie autorul Levantului, ar 
fi chiar „o sursă a postmodernismului prozastic” de la noi (19, 341). 
Cartea nunţii (1933) ar fi un prim exercițiu, populat cu tineri sportivi 
(Jim, Boby, Vera) şi bătrâne asexuate (mătuşile din „casa cu molii”), 
conspectând mediul mic-burghez. Poezia vetustului, ambiția „recre- 
ativă”, pedalând pe comic, „confuzia registrelor”, configurează un joc 
estetic, suspectat de gratuitate și alexandrinism, constata I. Negoiţescu, 
admirând epicul „tehnic”. Doar „citit greşit” (19, 340), Enigma Otiliei 
(1938) pare, din exterior, de formulă balzaciană, recomandată stărui- 
tor, e drept; dar e vorba de un program ratat (cf. Al. George). Avariţia lui 
moş Costache, un „balzacian”, într-adevăr, răutatea Aglaei („baba abso- 
lută”), intrigile caragialeanului avocat Stănică („inevitabilul”), tapeur, 
ubicuitar etc., definesc un roman comic (5, 184) și o „cultură jovială” 
(5, 187), în care „comentariul vieţii (expert, erudit) trece înaintea vie- 
ţii”, conchidea N. Manolescu (2, 734). Ambiţiosul Felix, un orfan, rafi- 
natul moșier Leonida Pascalapol, un epicureu, în fine, zvăpăiata Otilia, 
fiică adoptivă, copilăroasă, dar cu instincte sigure (observase Pompiliu 
Constantinescu), întregesc galeria. Cineva descoperea în trama roma- 
nescă schema vizionară din Luceafărul eminescian, pornind, probabil, 
de la o cronică a lui Călinescu însuși, denunţând „epilogul lamentabil” 
(v. Contemporanul, nr. 5/29 ianuarie 1960). Adică, anularea inefabilu- 
lui, acea evanescenţă a feminității (enigmatică), de „multiplicitate ci- 

netică” (cf. Paul Georgescu), risipită prin decizia capricioasei Otilia de 
a-l urma pe Pascalopol, dorind să trăiască „uşor”. Romanul, inițial, era 
intitulat Părinții Otiliei, trădând, prin titlu (schimbat la sugestia poetu- 
lui Dan Faur), un complex al orfanităţii, urmărindu-l în subconștient 
pe autor. Se ştie, calificaţia de plebeu îl oripila (15, 192). „Copil din 
flori”, crescut în familia ceferistului Călinescu, viitorul mare critic ar fi 
acuzat (tainic, fireşte) nesiguranța patrilineară, lipsa unui „model” al 
tatălui simbolic, în sens lacanian, alimentând, însă, o structură psihoti- 
că, explicându-se, astfel, unele ieşiri publice (histrionism, cinism) sau 
violențe domestice, îndurate de răbdătoarea Vera-Alice, cum sugerează 
unii exegeţi (20, 318). Ideea paternităţii se insinuează tenace în roman, 
iar „părinţii” Otiliei pot fi, deopotrivă, moş Costache (un părinte nere- 
alizat), Pascalopol, ca „rudenie sui-generis”, pendulând între dragostea 
filială şi cea bărbătească, afișând o „siguranţă tristă”, ştiind că va fi pă- 
răsit cândva, vitalul demagog Stănică, în care Ovid S. Crohmălniceanu 
vedea „un Caţavencu al ideii de paternitate” (21,71), Aglae etc. Totuşi, 
Ofelia îl va întreba pe Felix: „pe cine avem noi?” Iar visătorul arhitect 
Ioanide, compensând „paternitatea naturală pierdută” prin moartea 
celor doi copii, se va refugia în creaţie, schițând proiecte grandioase. 
Până la Bietul loanide, apărut în 1953, început prin 1947, cu un capitol 
tipărit în RER şi încheiat în 1949, Călinescu va compune harnic Trei 
nuvele (1949), evocând pe himericul Bălcescu („Iubita” lui Bălcescu) 
sau pe poetul „fără nume” (Catina damnatul), plus Noi vrem pământ! 
(titlu lămuritor, în sine, ca nuvelă a dramei țărănești). Stăpânit de o 
vocaţie absorbantă, împărțind lumea în „dobitoci” şi „neinteresanţi”, 
excentricul Ioanide, focos, sanguin, un „adaptat superior”, afișând sigu- 
ranță (conștient de valoarea sa), pendulând între absenţă și implicare 
(cu trăiri intense), pare a se plia „tiparului” anunţat: „un clasic nu e 
absorbit de evenimente”, repetă, cu obstinaţie, G. Călinescu. Iar eve- 
nimentele politice sunt „numai prilejuri de manifestare a energiilor”. 
Prozatorul, se ştie, a negat caracterul politic sau documentar al roma- 
nului, purificat „de orice natură vie”; deşi Bietul Ioanide, ambiţionând 
doar „o desfăşurare de caractere”, de evidentă complexitate culturală, 
era plasat, temporal, într-o epocă turbionară, catastrofică, obligându-l 
la numeroase explicitări. Precum intervenţia clarificatoare în legătură 
cu „Mişcarea” (legionarismul), răspunzând atacurilor lui N. Doreanu 
(1955). În totul, prin onomastică, extravaganţă, prin tehnicism și arti- 

ficialitate, romanul probează un ludism superior, rafinat, experimental, 
tangent bufonadei. Un satiricon, zicea N. Balotă, ghicind calea potri- 
vită de acces. Dar întrebarea care părea să-l obsedeze pe romancier, 
interesat să afle „cum trăiesc spiritele academice timpurile furtunoa- 
se”, primeşte un răspuns neconvenabil culturnicilor epocii. Ion Mitran 
(1954) îi reproşa „selecția” (doar exemplare negative din lumea inte- 
lectualilor), amintitul N. Doreanu observă că autorul înfrumusețează 
Mişcarea, „nu dovedeşte respect pentru realitate”, cultivă o falsă limbă 
literară, „pestriță” și încarcă pe Ioanide cu „o grandoare comică” și un 
inacceptabil pasivism. De fapt, „bietul” Călinescu, aducând în scenă 
personaje clasice, amorţite, în „paralizie morală”, rătăcite într-o lume 
potrivnică, întreprindea o critică a societății burgheze, condamnând 
„nepăsarea în fața oamenilor de merit”, sterilitatea, absenţa încordă- 
rii creatoare. Această faună devitalizată, îmbâcsită de ticuri, tabieturi, 
bârfe, nu putea atrage, prin superficialitate și platitudine, pe un Tudo- 
rel (cerând, în jurnal, „dinamism”) sau pe Pica, descoperind doar la 
Gavrilcea „ceva eroic”. Lipsea impulsul. Directoratul lui Sufleţel, ca- 
tedra vânată de Gonzalv Ionescu, în „pândă bibliografică” (11, 108), 
automobilul pentru Gaittany, erau mize mărunte, definind o bunăstare 
„fără griji” şi o lume amorţită în colocvialitate. „Suflet tânăr”, Ioanide, 
cel care nu suporta să fie „maltratată geometria”, acuză criza vârstei; 
sub acest aspect, romanul este o carte vag-melancolică, suferind, însă, 
de insuficiență dramatică. „Colecţia extravagantă de personaje”, incri- 
minată de tânărul Marin Preda („Viaţa românească”, nr. 6/1957), „lu- 
necând” deasupra fondului grav, confirmă spectacularul, disponibilita- 
tea ludică, teatralitatea, în acord cu histrionismul omului. Bineînţeles, 
observaţiile lui Preda, întemeiate, au fost respinse de marele Călinescu, 
acesta considerând că un tânăr n-are căderea de a formula judecăţi asu- 
pra autorilor maturi. Deşi, ceea ce obiecta altora, autori de romane ar- 
tistice, „fără viscere”, i se potriveşte ca o mănușă. 


Nici Scrinul negru (1960), dilatat satiric, ultimul și cel mai slab dintre 
romanele lui Călinescu, nu scapă de grotesc și caricatural. Ion Nego- 
ițescu nota că păcatul lui G. Călinescu ar fi acela că absolvă de tragic 
„societatea care cade” (5, 186). Inapt pentru tragic, ochiul călinescian 
examinează, totuşi, lumea veche, în ruină, decrepitudinea ei, talciocul, 
o aristocrație în destrămare, încercând să supraviețuiască;, „tot ceea ce 
a fost, se vinde”, constată Cornel Ungureanu (11, 114), romanul erotic 

al lui Caty, pusă pe destăinuiri, însemnând o cheltuire în gol. Ne reîn- 
tâlnim, pe alt palier epic, cu adoratul și himericul Ioanide, omul supe- 
rior, viril, angajat în sforțările începutului de ev, în viața cetății, gata 
de a-şi trece şi „doctoratul erotic”. Și cu un Călinescu, concesiv, pliat 
dezideratelor, nescutit, însă, de foarfecele cenzurii. Teatral, grandiloc- 
vent în gesticulație și modulație, sedus de plăcerea jocului, el practică 
hedonismul estetic, cum suna o sentinţă lovinesciană; şi rămâne o „sin- 
gularitate extravagantă” (12, 662), deloc pe placul fostului elev, Adrian 
Marino, vehement în a denunța „falsitatea relaţiei” (22, 46). Cândva, 
apărând alături de alţi „călinescieni” (Al. Piru, G. Mărgărit) „o carte 
mare” (negreșşit, Istoria), Marino, dezgustat, iritat, se desparte de cel 
pe care-l admirase pentru spiritul de independenţă, constatând incom- 
patibilitatea, imensa farsă, „marele eşec”. Refuzând condiţia de „satelit 
călinescian” (22, 52), hermeneutul clujean va dezvolta o altă viziune, 
eticheta călinescianismului fiind o „tinichea absurdă” (22, 53). Odată 
cu articolele „subit politice” (22, 49), penibile, vădind o comunizare 
accelerată, pentru Marino murea o iluzie. Cinic, cabotin, megaloman, 
G. Călinescu produce, prin docilitate și febrilitate gazetărească, un 
„trist document de epocă” (22, 51), respirând aerul ei ideologic, infes- 
tat, încolțit de garda politrucilor. Fiindcă, în pofida „tributului” achitat 
conştiincios, oferind texte pedagogice, deşi deputat şi academician, el, 
ins impulsiv, spectacular, „suspect”, nu poate să se exprime cum ar dori. 
Vânat, cenzurat, „procustizat”, „izolat”, după vrerea lui Leonte Răutu, 
cum informa D. Micu (23, 141), trezind admiraţie şi respect paralizant 
la Institut (minus D. I. Suchianu), G. Călinescu este, paradoxal, ca figu- 
ră prestigioasă, de recunoaştere publică, o victimă. 


Se înţelege că până a fi „recondiționat”, devenind o figură legendară, re- 
gizând „efecte de public” sau „histrionismul de catedră” (în amfiteatrul 
„Odobescu”, de pildă, luat cu asalt de studențime), Călinescu a traver- 
sat o existenţă zbuciumată, plină de privaţiuni şi presiuni. Sinuozităţile 
recepţiei au marcat, şi ele, această traiectorie și a-i reproşa criticului 
că n-a retezat capetele balaurului (dogmatismului) înseamnă a nu cu- 
noaşte / sau a ignora realitățile epocii. Dacă apariţia Bietului Ioanide a 
fost „o eroare”, cum suna o sentință a vremii, odiseea tipăririi Scrinului 
negru, obstrucționat cu îndârjire, devine explicabilă; ca și concesiile fă- 
cute. Totuşi, profesor onorific la Filologie (din 1960), primit în partid 
(1962), „omologat politic” (24, 350), în pofida genuflexiunilor ideo- 

logice și a oratoriei bombastice, criticul era ţinut în rezervă. Cine ex- 
plorează epoca, precum I. Bălu în Viaţa lui G. Călinescu (1981, 1994), 
înhămându-se la un teribil efort documentaristic, nu trebuie să ocul- 
teze, pudic, acele personalități contemporane „negativ implicate”, cu 
înalte responsabilități, lăsate — suntem avertizaţi — „cu bună știință la o 
parte” (în prima ediţie). Sau colportând informaţii „pitice” şi observa- 
ţii meschine, minimalizatoare, satisfăcând curiozitatea bolnăvicioasă a 
cafenelei literare. Contează existența sublimată în operă și, categoric, 
„sensul astral dă definiția omului superior” (24, 335); așa cum, indis- 
cutabil, Călinescu a fost. 


Teatralitatea, „spontaneitatea lucrată” (cf. George Muntean), capaci- 
tatea de fantazare, jocul intelectual etc. au găsit un spaţiu prielnic în 
„mica familie” a cercetătorilor de la Institut. „Detaşat” acolo în noiem- 
brie 1949, înaintând, la 19 septembrie 1952, şi o cerere de demisie 
„din incapacitate” (rămasă fără răspuns!), directorul G. Călinescu a 
transformat incinta Institutului într-un „spaţiu privat”, observa Daniel 
Cristea-Enache (25, 533). Gustul pentru teatru, precizează Cornelia 
Ştefănescu, „a fost deschis de Franțuzitele lui Costache Facca” (17, 33). 
Mărturiile unor foşti colaboratori (D. Vatamaniuc, Teodor Vârgolici, 
Cornelia Ştefănescu) reconstituie episoade savuroase, de mare amuza- 
ment, cu un Călinescu „jucat”, interpretând toate rolurile (precum în 
piesa Ludovic al XIX-lea), suspicios, superstițios, coleric (ca în scenele 
casnice, când „face gură”), preferând masca „nebuniei”. Un „histrio- 
nism genial”, conchide N. Manolescu (2, 737), proiectându-se pe sine 
în toate ipostazele. 


Scriitor total, un virtuoz în toate digitaţiile sale, de la cărturărismul lu- 
dic în poezie la teatru absurd („ionescian”, chiar dacă aprig ironizat), 
propunând o expediţie planetară (Napoleon și Sfânta Elena) sau buchi- 
sind alfabetul „artei politice” (Despre mânie), ca să ne rezumăm doar 
la aceste două exemple. Potrivnic discursului diaristic, jurnalul fiind 
„principial nesincer”, Călinescu înţelege opera ca Jurnal, înregistrând 
„cronologia sufletului”. Iar poetul, fără a fi la înălțimea teoreticianului 
(26), de la Poesii (1937) la volumul Lauda lucrurilor (1963), se dove- 
deşte inventiv, jucăuș, de luxuriantă fantezie asociativă, cultivând umo- 
rul intelectualizat, parafraza, pastișa. G. Călinescu se voia poet; putea fi 
un poet de duzină („act creator eșuat”) precum atâţia, deoarece „voin- 

ţa de poezie duce la poezie”, scria malițiosul Şerban Cioculescu. Cum 
„renunţarea se cheamă critică”, literatura română a câștigat un strălucit 
istoric literar, de pregnant sigiliu stilistic, critica, sub pana sa, chiar „sa- 
lubrizată” în faza realismului socialist, devenind o calilogie, ca „ştiinţă 
inefabilă şi sinteză epică”. 


Expediată sub eticheta „poezie de critic”, lirica lui Călinescu a fost sus- 
pectată de inautenticitate. Celebrând lucrurile (patul, fotoliile etc.), 
vădind vitalism şi senzualism, trecut prin retortele livrescului, rafina- 
ment și erudiție exotică, ea probează, previzibil, „delicii umanistice”. 
Fireşte, cu exces ornamental, pe măsura unui fond romantic-baroc, de 
uriașă combustie şi tumult sufletesc, interesat de estetizare. Fiindcă, ne 
reamintea Călinescu, devenit un „nume generic”, lirica este, în general, 
„O formă de depresiune, cultivată savant”. Oscilând între impetuozita- 
te și retractilitate, cu erupții egolatre, corectate prin comic, poetul li- 
vrează un „lirism cu miză biografică” (cf. Gh. Grigurcu), cerneala fiind 
„O esenţă rară”, o apă vie. Totul, fireşte, sub tirania lucidităţii în febra 
elaboraţiei, însoțind modulaţiile vocii şi gesturile largi, seducând au- 
ditoriul. 


Dincolo de zestrea clişeistică (critic creator, genial, impresionist, hi- 
meric, subiectiv, contradictoriu, controversat), demonstrația lui An- 
drei Terian, saturată documentar, dorea să impună o concluzie: că 
avem de-a face cu un sistem critic coerent (12); ceea ce rămâne discuta- 
bil. Într-un articol de tinerețe, intitulat Pasiunea ideologică, Călinescu 
se împotrivea „prostiei de turmă” și poziţiei „ferme”; „gândire înseam- 
nă dialectică”, spunea criticul şi „adevărata gândire este contradicția 
luminată, conştientă” (14, 494). Omul, agitat, neliniștit, polemist im- 
pulsiv, a încercat o iluzorie îndrumare clasicistă a literaturii noastre, 
eliberată de „mistica evenimentului”; ceea ce, iarăși se ştie, nu a reușit. 
Încât, dacă în ţara lui Yao, $un (v. Sun sau calea netulburată, 1943) se 
voia constructor și legislator, Călinescu, preluând rolul, ne dă o car- 
te falsă (cf. Adrian Marino). Rănit, irascibil, capricios, cu numeroase 
descărcări furtunoase, inimitabil, el se ipostaziază în Ioanide, ştiind că 
„a construi e necesar”. Obsesiile lui Ioanide reverberează și lecţia că- 
linesciană, fără ecou imediat, activează un „mecanism compensator” 
(cf. Mircea Martin). Prin viziunea romanescă a Istoriei sale, o fabuloasă 
„comedie umană” și, totodată, „o pacoste” (zic spiritele „acrite”), prin 

forţa de creaţie, proteică, uluitoare, vindecând complexele noastre de 
inferioritate, G. Călinescu a impus, dincolo de inconsecvenţe, extra- 
vaganţe și compromisuri, un „ethos călinescian” (27, 9). Avatarurile 
călinescianismului indică şi o posteritate capricioasă, înrolând comba- 
tanţi zeloși, fără putinţa de a-i tăgădui cota, certificată, indirect, și de 
zgomotoșii contestatari. Dar şi fără şansa de a aplica, cu succes, „meto- 
da butășirii”, observa N. Mecu (28). G. Călinescu, în pofida armatei de 
„călinescieni” (autoproclamaţi, de regulă), nu are urmași. 


Unii critici din noul val, cercetând „chipul și măștile” lui Călinescu, văd 
în autorul Bietului Ioanide un stâlp al „stalinizării”, îndeosebi prin jur- 
nalismul său euforizant, preluând realismul socialist ca „ideal succesiv” 
(după specifism și clasicism). E drept, tot Călinescu şi-a adus aportul, 
„tiptil şi cu tact”, cum scrie George Neagoe, și la „destalinizare” (29, 
13). Sunt motive să ne îndoim de „sinceritatea absolută” a criticului 
(cf. Andrei Terian), „adaptat”, imbrăţişând în noua ipostază retorica 
festivistă, deşi Călinescu, încă din interbelic, dovedea reale simpatii 
stângiste. Oricum, „dispărut” la nivel oficial, în noua postură („aleasă”, 
zice tranșant tot G. Neagoe, încercând un examen historically correct), 
„farsa, dacă ar fi fost, a trecut” (29, 13); rămân, însă, textele. 


Adunând, cu pricepere şi devoțiune (nu îndeajuns lăudată) recolta sa 
publicistică, plus colecţia de postume şi inedite (Opere, vol. XI, XII, 
2012), echipa îmboldită de Nicolae Mecu n-a cenzurat nimic, suntem 
avertizați. În ipostaza de „ideolog” literar, Călinescu exploatează din 
plin știutele și gustatele răsuciri persuasive, încercând a-și apropia teze- 
le criticii militante. Politizarea discursului este evidentă, probată prin 
puzderia colaborărilor la numeroase periodice. Capriciosul Călinescu 
se vrea „pe linie”, laudă fără economie „patriotismul granitic” al con- 
ducătorilor Partidului (suntem în epoca Dej), dar — ne previne infor- 
matul N. Mecu, într-o convingătoare Postfaţă (vol. XII) — el e doar „su- 
perficial permeabil”. O demonstraţie în acest sens a făcut și I. Oprişan, 
comentând o carte mai mult decât „promițătoare” (prin titlu); Kiev, 
Moscova, Leningrad (1949). Dealtminteri, sub înaripatul condei căli- 
nescian, chiar și limbajul de lemn al epocii se plasticizează. Ca dovadă, 
în excursia sovietică (întâmplată în 1946, ca „trecere corporală”, alături 
de Cezar Petrescu), el propune un eseu (adică „o ipoteză”), încercând 
„o percepţie verosimilă”; dincolo de aparenţe (ca posibil reportaj „adu- 

latoriu”) deslușim „structura esențială”: „dilataţia orizontală”, compu- 
tarea timpului, grandoare. Totul e „balşoi', incursiunile în istoria artei, 
admiraţia pentru statuile-cariatide, detaliile arhitecturale, „aerul sacru” 
etc., trădează ochiul lui „loanide”, explicând de ce cartea, ca „document 
depășit”, a fost retrasă din librării. În fond, tumultul călinescian, grefat 
pe o erudiție scăpărătoare, aglomerând impresii, asociaţii, gustul pen- 
tru paradox etc., confirmă aspiraţia spre monumental, ca „valoare per- 
manentă”, nota VI. Streinu. 


Ceea ce rămâne greu de înțeles, dincolo de exegeza „ciclotimică” care 
însoţeşte posteritatea călinesciană, priveşte — observa Nicoleta Sălcu- 
deanu - „surplusul de partizanat”, împărțind câmpul cultural într-o 
„polarizare rudimentar belicoasă” (30, 139), de implacabilă adversi- 
tate. Opțiunile (exclusiviste) devin, regretabil, opoziții ireconciliabile, 
conducând la „anularea” celuilalt termen al relației (benefic comple- 
mentară). Călinescu însuși aprecia că această continuare a inimiciţiilor, 
transferată din planul ideilor în viaţa socială, trebuie repudiată. Ceea 
ce nu înseamnă că nu şi-a încălcat, deseori, preceptul, devenind și un 
„reporter al oportunității”. 


Note | 


1 Deşi vede în Lovinescu un autor mare (15, 203), Călinescu îi taxează „cretinismele” 
din Curentul literar (o carte „admirabilă”, care nu trebuia scrisă etc.), comentând „dezgus- 
tat” (15, 192) întâmpinarea ei, într-o scrisoare către Al. Rosetti (16 septembrie 1941). 
Documentul a fost descoperit de Constantin Moraru şi publicat integral de Mircea 
Suciu în Dosarele istoriei, an. VI, nr. 2(54)/2001 (apud 9, p. 223-233). 

Prin publicarea celor trei volume ale Divinei 
Comedii în anii 1925-1932!, Ramiro Ortiz 
oferea cititorilor posibilitatea de a cunoaşte 
pentru prima dată integral versiunea dată de 
George Coşbuc celebrei scrieri a lui Dante 
Alighieri. Imaginii fragmentare formate prin 
tipărirea antumă a unor cânturi disparate din 
textul dantesc aproape accidental în 18917, 
apoi sistematic în 1900-19025, în 1906* şi în 
1911-19135i se substituia, la puţin timp după 
moartea poetului din Hordou, una globală, în 
cea mai mare parte necunoscută. Deşi avea 
încă trăsăturile unui text de lucru, insuficient 
finisat, cu unele imperfecțiuni stilistice şi cu 
mici lacune, traducerea îi părea editorului, 
cunoscător avizat al operei lui Dante, „pre- 
ţioasă nespus și de așa fel că puţine popoare 


Fundaţia Naţională pentru Ştiinţă și Artă a lansat re- 
cent o nouă și impunătoare lucrare din colecţia „Opere 
fundamentale” coordonată de academicianul Eugen 
Simion. Făcând parte dintr-un lung și foarte necesar 
travaliu de repunere în circiut pe temeiuri ştiinţifice 
a patrimoniului literar naţional, volumul în cauză — 
George Coşbuc, Opere, vol. III, Traduceri. Divina 
Comedie. Comentarii la Divina Comedie — constitu- 
ie o exhaustivă înfăţişare a talentului de tălmăcitor al 
poetului năsăudean. Volumul (1806 p.) a apărut sub 
îngrijirea profesorului Gheorghe Chivu, cunoscut și 
apreciat lingvist şi istoric literar, semnatarul studiului 
introductiv Manuscrisele Divinei Comedii, pe care îl 
reproducem integral aici şi care ilustrează „itinerarul” 
traversat în spaţiul limbii române de către excepţionala 
lucrare a lui Dante. 


=» 


Revista „Limba Română 

din Europa se pot făli cu alta mai bună”, | EEE A 
iar specialiştii o vor considera „opera cea GEORGE COŞBUC 
mai de seamă a măiestriei... poetice” a lui OPERE 
George Coşbuc. IL. Traduceri 


DIVINA COMEDIE 


Era rezultatul unei munci îndelungate, al COMENTARIU LA DIVINĂ COMEDII 
unei perseverenţe şi dăruiri puţin obişnu- 
ite, despre care poetul nota într-o scrisoare 
adresată lui Nicolae Petrașcu, directorul 
revistei „Literatură şi artă română”: 


„Pe Omer m-am răzgândit să-l public 
după ce voi fi isprăvit cu Dante, pentru că 
ăsta îmi scoate sufletul cu greutatea lui de CE AROMANA = 
a fi redat românește; şi tot corectez mereu 

şi nu-l mai isprăvesc.”. 


Corecturile repetate făcute de Coşbuc au dus adeseori la rescrierea 
unor fragmente sau chiar cânturi întregi, întrucât, potrivit afirmații- 
lor traducătorului dintr-o altă scrisoare, „e o strofă a dracului terțeta; 
schimbi un rând și trebuie să schimbi șase”"0. Iar rodul acestor trans- 
formări continue ale traducerii, în căutarea echivalenţei românești 
ideale", l-au constituit numeroasele manuscrise rămase de la George 
Coşbuc, puţin studiate încă din punctul de vedere al relaţiilor textua- 
le şi al succesiunii lor cronologice. Anterior anului 1985”, singurele 
notații referitoare la aceste două chestiuni aparțineau, potrivit datelor 
cunoscute, lui Ramiro Ortiz, ele fiind prilejuite de alegerea textului de 
bază pentru ediția publicată cu începere din 1928: 


„Între manuscrisele lăsate de Coşbuc”, se scrie în Introducerea la primul 
volum din ediția citată, „principale sunt două: unul scris foarte desluşit 
cu creionul în 19 caiete (7 pentru Infern, 7 pentru Purgatoriu şi S pen- 
tru Paradis, cuprinzând fiecare de la 4 la 5 cântece”), autograf unic şi 
complet; un al doilea manuscris complet, dar nu autograf, scris cu to- 
cul, cu o caligrafie groasă și neînchegată de adolescent, e plin de greșeli 
de transcriere datorite faptului că acel copist nu înțelegea nimic din ce 
transcria și nu l-am folosit decât pentru notele marginale autografe ale 
lui Coşbuc... Numeroase alte manuscrise cuprind: a) câteva cântece 
într-o redactare anterioară (cum se recunoaşte din hârtia îngălbeni- 
tă) şi nu de mâna autorului și b) nenumărate încercări de versificare a 
unor terține răzlețe (autografe anterioare traducerii definitive), aflate 

într-un carton și arătate mie, pe când lucrarea de față era sub tipar, de 
»14 


regretatul C. Sfetea."*. 


Prin diverse achiziţii şi donaţii, manuscrisele la care făcea referire Ra- 
miro Ortiz au intrat în fondurile Bibliotecii Academiei Române din 
București, excepţie făcând doar textul „scris cu tocul, cu o caligrafie 
groasă și neînchegată de adolescent”'5, care a fost pierdut sau este păs- 
trat încă într-o colecţie particulară.!* Acestor manuscrise li s-au alătu- 
rat ulterior alte piese deosebit de utile pentru studierea traducerii date 
de George Coşbuc Divinei Comedii, astfel că, în prezent, marea biblio- 
tecă bucureşteană are în posesie: 


a) două manuscrise autografe, unul, în trei volume, cuprinzând deopo- 
trivă Infernul, Purgatoriul şi Paradisul, iar celălalt, anterior după grafie și 
hârtie, doar Infernul; 


b) numeroase foi de carton de culoare portocalie pe care George 
Coşbuc a copiat o variantă a traducerii Purgatoriului şi Paradisului; 


c) mai multe foi mari cu transcrieri ale unor cânturi disparate din In- 
fern, executate de o persoană necunoscută și de către Coşbuc; 


d) şpalturi și corecturi pentru o proiectată ediție de autor și pentru 
textul publicat în numerele 6 și 7 din 1902 ale „Convorbirilor literare”; 


e) pagini extrase din „Sămănătorul” şi din „Convorbiri literare”, cu mo- 
dificări marginale autografe; 


f) numeroase foi răzlețe conţinând prime încercări de traducere sau 
variante ale unor porțiuni de text de mărimi diverse (de la o terțină la 
pasaje ample precum Francesca da Rimini). 


Filiaţia acestui bogat fond documentar și succesiunea în timp a diver- 
selor pagini păstrate în Arhiva Coșbuc din traducerea dată Divinei Co- 
medii arată că textele se grupează practic în jurul celor două manuscri- 
se autografe de mare întindere. 


Cel mai recent și totodată cel mai complet dintre acestea este format 
din cele 19 caiete tip matematică donate Academiei de către Elena 
Coşbuc, caiete legate ulterior împreună și înregistrate sub cotele ms. 
rom. 2930 (care conţine traducerea Infernului), ms. rom. 2931 (care 
cuprinde traducerea Purgatoriului) şi ms. rom. 2932 (în care George 
Coşbuc a transcris ultima formă a traducerii Paradisului). 


Celălalt manuscris autograf, anterior, după cum indică, la cea mai su- 
mară examinare, grafia și modul de conservare a hârtiei, are cota ms. 

rom. 3223. În el este păstrată, „ascunsă” între foarte numeroase modifi- 
cări operate de poet, o variantă a Infernului anterioară aceleia transcrise 
în ms. rom. 2930, copiată indiscutabil după un text precedent”, text 
datând foarte probabil din iarna anilor 1899-1900'5. 


Acest prim manuscris integral al Infernului”, cuprinzând modificări ex- 
trem de numeroase, ce înlocuiesc succesiv forma scrisă inițial în pagină, 
a fost folosit de George Coșbuc pentru cel puţin două revizuiri ale tradu- 
cerii. Când prima revizie era încheiată, manuscrisul a fost utilizat pentru 
tipărirea direct de pe el” a cânturilor apărute în 1900 și 1902 în paginile 
revistei „Literatură și artă română ”!. Iar ultima variantă a textului aflat în 
ms. rom. 3223 a stat la baza formei Infernului transcrisă în ms. rom. 2930, 
după ce cânturi diverse, tipărite în „Sămănătorul”” şi în „Convorbiri litera- 
re”%, fuseseră la rândul lor parțial modificate şi după ce poetul încercase, 
în 1902, utilizând o copie neautografă cu totul defectuoasă, să imprime un 
volum consacrat traducerii primei cărți din celebrul text dantesc. 


Atestă această încercare șpalturile, corecturile și paginile păstrate în mapa 
VI din Arhiva Coșbuc. Este vorba de 3 şpalturi pentru cânturile III (v. 79- 
1174 şi IV (v. 25-63 şi 64-96), de 12 pagini din corectura întâi pentru cân- 
turile I, II (v. 1-123) şi III (v. 1-5) şi de o foaie dublă ce a aparţinut probabil 
corecturii a doua. Prima jumătate a acestei foi, ce ar fi corespuns paginilor 
1-2 dintr-o viitoare carte in -4 (având dimensiunea filelor 140/218 mm), 
este albă, în vreme ce a doua, cu numerele de pagină 15 și 16, are tipărite 
terținele 1-14 din cântul al III-lea al Infernului. În partea de sus a primei feţe 
a foii duble, un tipograf bucureștean se adresa lui George Coşbuc: 


„Rog a face titlul ca să putem tipări coala I. Trimiteţi-mi manuscris mai 
departe. Şerban.” 


Drept răspuns, poetul a făcut, sub această notă, un proiect de pagină 
scris, ca de obicei, cu creionul: 
„DANTE ALIGHIERI 
Divina Comedia 
I 
Infernul 
Traducere de George Coşbuc 


Bucureşti 

Sunt acestea, după cât se pare, probele tipografice pentru traducerea 
Infernului, proiectată să apară în volum în cursul lunii martie 1902, dar 
aflată încă în lucru în luna mai a aceluiași an”. 


Pregătită îndelung prin revizuirea primei forme a ms. rom. 3223, prin 
tipărirea, pe această bază, a nu mai puţin de 13 cânturi” în intervalul oc- 
tombrie 1900 - iulie 1902”, prin transcrierea de către o altă persoană, 
în vederea trimiterii la tipar, a restului traducerii Infernului”* şi chiar prin 
redactarea unei introduceri”, ediția, așteptată de cititori“ şi, desigur, 
de George Coșbuc, a fost abandonată după imprimarea a numai patru 
cânturi. Motivul acestei abandonări trebuie căutat desigur în dificultățile 
legate de corectarea unui text tipărit după nişte copii (neautografe) cu 
totul defectuoase“! şi de redactarea comentariului explicativ ce urma să 
însoţească textul”, iar nu într-o ipotetică nemulțumire față de propria 
traducere“ sau în teama cauzată de atacurile denigratorilor săi**. 


După o nouă încercare de tipărire, în 19065, a unei variante parţial 
modificate a textului oferit spre publicare în 1902%, George Coşbuc 
revine asupra formei Infernului păstrate în ms. rom. 3223. Operează 
noi modificări asupra variantei intermediare, ajutat, în afară de unele 
ediţii străine ale Divinei Comedii”, de volumele scoase de Maria Chițu 
în 1883 şi 1888*%, din care foloseşte atât traducerea românească în pro- 
ză, cât şi textul italienesc, publicat în subsolul paginii”. 


Pe file ale unui exemplar din ediţia citată, păstrate în prezent în mapa IX 
din Arhiva Coșbuc, apar astfel încercări de versificare ce premerg ultima 
formă dată traducerii Infernului. Alături de terţina 33 din cântul a III-lea: 
„Atunci se lăsară lânoasele buci ale luntraşului de pre lividul smârc, care 
în giurul ochilor avea cercuri de foc”*, Coşbuc notează versurile: 


„Atunci şi-a mai lăsat bărboșii 

obraji luntraşul bălții-acei cumplite 

cu ochi ce-aveau un cerc de flăcări roşii”. 

Traducerea în proză a versurilor 133 („Din pământul de lacrimi bătu 
un vânt”), 135 („care-mi rădică orice simțimânt”) şi 136 („Şi căzui ca 
un om pe care-l apucă somnul”) din același cânt III al Infernului a de- 
venit pentru Coşbuc: 


„Pământu-nlăcrimat stârni un vânt 

ce-nvinse-n mine-oricare simțământ. 


=» 


Şi-aşa căzui cum cazi de somn deodată”. 


De asemenea, terțina a 13-a din cântul al IV-lea („Şi pentru că fură îna- 
inte de cristianism, nu adorară pre Dumnezeu cum se cuvine și dintre 
acești sânt eu însumi”) este punctul de pornire pentru versurile: 


„Deplin pe D<umnezeu> nu-l adorară, 
căci Crist veni pe lume-n urma lor 


şi-n rând cu ei sânt însumi aşadară” 


George Coşbuc apelează, în mod surprinzător, în acelaşi scop al modi- 
ficării variantei păstrate în ms. rom. 3223, şi la mai vechea echivalentă 
românească în proză datorată lui lon Heliade Rădulescu“. O foaie ti- 
părită cu litere latine și grafie italienizantă, conținând o parte din tra- 
ducerea menţionată (cântul I, v. 58 — cântul II, v. 18), foaie păstrată în 
aceeași mapă IX din Arhiva Coșbuc“, poartă urmele încercărilor de ver- 
sificare făcute de poet. Textul terținelor a fost împărțit prin bare verti- 
cale trase cu creionul în fragmente corespunzătoare versurilor dantești, 
unele cuvinte folosite de Ion Heliade Rădulescu au fost înlocuite cu 
altele ce dădeau adesea pasajului formă versificată, iar marginal au fost 
notate nu o dată variante foarte apropiate de versiunea conservată în 
ms. rom. 2930. 


Astfel, terțina „Poet eu fui și cântai pe piul fiu al lui Anchise, ce veni 
din Troia după ce superbul Ilion fu ars” (cântul I, v. 73-75) a devenit: 


„Poet fiind, cântai pe-al lui Anchise 

cucernic fiu, care cu-ai <...> 

când Ilion fu ars <...> venise”. 

Traducerii date de Heliade textului corespunzător versurilor 103-105 
din același cânt întâi al Infernului („Aceasta nu se va nutri nici cu pă- 
mânt, nici cu metal, ci cu-nţelepciune, amor și virtute și a lui nație va 
fi-ntre Feltru și Feltru”) Coşbuc îi opune versurile: 

„Nu ţări şi-arginţi pe-acela-l vor hrăni, 

ci dragostea şi mintea şi-a lui milă, 

şi țara-ntre-ambe Feltrele-i va fi”. 


Forma în proză a terținei 37 din cântul I („Asta o va alunga prin orice 
cetate pân-o va-mpinge în Infern, de unde invidia la-nceput o trimise”) 

a fost modificată în: 
„Gonindu-ne-o de prin cetăţi închise, 
din loc în loc va-mpinge-o-n iad de veci, 


de unde invidia la-nceput ne-o trimise”. 


Terţina 45 a cântului I din textul lui Heliade („Du-mă acolo unde ziseși 
acuma să văz poarta Sfântului Petru şi pe aceia pe care-i faci de dispe- 
rați atâta”) a primit, prin versificare, forma: 

„[...] unde-ai zis să văd şi-al porţii 

lui Petru-mpărăţie, deci şi plânsul 


celor ce-mi spui că sânt de veci<i> morții”. 


Traducerea versurilor 13-15 din cântul al II-lea („Tu zici că părintele 
lui Silviu, coruptibil încă, intră în locuri imortale și fu acolo aievea”) a 
fost, în sfârşit, transformată în: 


„Părintele lui Silviu-a mers, cum spui, 
la cei nemuritori meant tea > 


și fu acolo-aievea-n trupul lui”*. 


În urma noilor modificări, manuscrisul înregistrat actualmente la Bibli- 
oteca Academiei sub cota 3223 devenise greu de descifrat, iar alegerea 
variantelor extrem de dificilă. Faptul îl determină pe George Coşbuc să 
selecteze o parte din noile versuri pentru a le copia pe marginea unor 
file desprinse din revistele în care fuseseră publicate, în 1901-1902, 
cânturile IX, XXIII, XXVIII, XXIX şi XXX“. Alteori, modificările sunt 
operate chiar pe textul tipărit. 


Această nouă variantă a Infernului, modificată parţial după obiceiul cu- 
noscut al poetului, pentru care orice formă cât de cât finită era prilej de 
noi căutări, a fost transcrisă apoi, până la sfârşitul anului 1910%, pe ca- 
ietele de tip matematică ce au devenit ulterior ms. rom. 2930. Prezen- 
tând încă imperfecțiuni stilistice şi lacune, noul text este supus unor 
mici modificări în tot cursul anului 1911. Variantele menite să îmbu- 
nătățească traducerea sunt scrise pe marginile albe ale filelor sau pe 
spatele filei alăturate, iar, când sunt acceptate de poet, înlocuiesc forma 
copiată inițial în pagină, ștearsă pentru aceasta cu guma. 


Având alături de această ultimă formă a Infernului şi traducerea Pur- 
gatoriului şi Paradisului, gata şi aceasta încă din 1907% şi supusă unei 

atente revizii în 1911, Coşbuc a încercat din nou, în luna decembrie a 
acestui ultim an, să găsească un editor“. Din motive ce nu pot fi acum 
decât presupuse, tentativa rămâne iarăși fără rezultat, deși în 1912 poe- 
tul scrisese mai multe „note ce vor însoți traducerea Divinei Comedii”*, 
la fel cum, în 1902, pregătise un studiu introductiv pentru ediţia Infer- 


nului”. 


Istoria traducerii de către George Coşbuc a Divinei Comedii, ilustrată 
de manuscrisele păstrate în fondurile Bibliotecii Academiei, se încheie 
astfel în anul 19135. 


x 


Din 1911, anul în care Coşbuc începuse revizia formei finale a tradu- 
cerii Divinei Comedii’, atenția poetului se îndrepta însă cu precădere 
asupra comentariului textului lui Dante. 


Era rezultatul aproape firesc al descifrării, prin exercițiu îndelung, a 
sensurilor poemului, al lecturii repetate ghidate de ediții diverse și de 
studii numeroase“?, adnotate adesea. Un rezultat constând în extrase 
din comentatori diverşi, în schițe, plange şi calcule, în redactări aflate 
în faze diverse de finalizare, scrise în română sau / şi în italiană, și chiar 
în pagini de corectură pentru un volum proiectat să apară în anul 1914 
la „Casa Editrice «C. Sfetea»” din București. 


Primele comentarii finite au fost transcrise sub titlul Primul text româ- 
nesc. Cronologie... Istorie. Astronomie într-un manuscris păstrat în cea 
mai mare parte în mapa II din Arhiva Coșbuc (text cu lacune pentru 
cărțile Date cronologice, Date rituale şi Date istorice), dar având frag- 
mente diverse risipite și în mapele III (părți din Date astronomice și 
Date ştiinţifice), IV (părţi din Date rituale şi Date ştiinţifice) sau V (file 
din Date cronologice şi Date ştiinţifice). 


Într-o etapă ulterioară, această primă redactare românească deja revi- 
zuită a fost trimisă lui Octavian Domide pentru a fi transpusă în limba 
italiană. Textul autograf al canonicului ardelean, scris cu cerneală nea- 
gră, iniţial pe foi mari (multe păstrate în mapa I) şi apoi pe jumătăți de 
filă (mapa II, ms. 1/2), a fost revizuit şi completat de George Coşbuc. 
Printr-o ultimă copiere, de această dată pe jumătăţi de filă desprinse 
din caiete tip matematică, poetul a întocmit manuscrisul ultim, păstrat 

în prezent în mapa I. (Câteva foi răzlețe, corespunzătoare unor porți- 
uni din capitolul XXXVI, au ajuns în mapa V, altele, conţinând părți 
din capitolul XXXVII, în mapa IV, iar mai multe, pe care erau tran- 
scrise ultimele două capitole, XLII şi XLIII, lipsesc din Arhiva Coșbuc 
păstrată la Biblioteca Academiei din București.) Pe baza acestei ultime 
forme date comentariului, realizată, se pare, doar pentru primele cinci 
cărți ale textului (A. Dati cronologici, B. Dati storici, C. Dati astronomici, 
D. Dati rituali şi E. Dati scientifici), au fost imprimate colile şi pagini- 
le de corectură pentru un volum proiectat să apară în 1914 la Editura 
„C. Sfetea” din Bucureşti. Legate în cincisprezece caiete (în total 231 
de pagini, din cele 232 imprimate — dintre colile și corecturile păstrate 
la Biblioteca Academiei lipseşte pagina 223), cu foi albe intercalate de 
poet pentru note și intervenţii ulterioare, aceste probe tipografice sunt 
păstrate în mapa I din Arhiva Coșbuc. 


Numeroase pagini păstrate în caiete ce poartă pe coperte date cuprinse 
între 1911 și 1915, arată însă că George Coşbuc, urmărind obiective în- 
scrise în proiecte mereu modificate, era preocupat, în timpul definitivării 
amintitelor capitole din Comentariul la Divina Comedie încredințate spre 
tipărire lui C. Sfetea, şi de concepţia drumului lui Dante (Viaggio alle- 
gorico), de subiecte sugerate de lectura altor cărți dantești decât Divina 
Comedia, precum Vita Nuova, Convito sau Epistolele (Dante prete, Epistola 
ai cardinali, Boezio e Tullio, Brunetto Latini), dar îndeosebi de Beatrice. 


Aceste capitole, păstrate în primul rând în mapele V şi VI din Arhiva 
Coșbuc, au fost fragmentar traduse în italiană (iar atunci traducătorul 
a fost chiar George Coşbuc) şi nu au ajuns niciodată la tipar. Privite 
comparativ cu textul imprimat (dar nedifuzat) în 1914, noile pagini 
sunt inegale ca valoare sau aparțin unor niveluri diferite de elaborare 
(de la acela caracteristic „primului text românesc”, ușor revizuit, până 
la redactarea, respectiv la traducerea aproape integrală a altor fragmen- 
te în limba italiană). 


x 


Manuscrisele Divinei Comedii păstrate în Arhiva Coşbuc de la Biblioteca 
Academiei arată cum, timp de mai bine de cincisprezece ani, cel despre 
care Titu Maiorescu afirma că ar fi lipsit de „varietatea cunoștințelor și 
acea neobosită și migăloasă cizelare care transfigurează pe cei pătrunşi 

de sfințenia formei”, a dat deci cel puţin trei modificări succesive im- 
portante unei traduceri care l-a subjugat, în căutarea corespondenței 
românești ideale (ajungând nu doar la corespondenţa conținutului 
unor terține, ci adesea chiar la aceea a versurilor din cadrul acestora), 
conformându-se „cu multă fidelitate formei, stilului, rigorii dantești”** 
şi oferind totodată „exemple de studiere adâncă a operei, de fidelitate 
scrupuloasă în redarea ideii, a formei, a timbrului ei specific”. 


Prin versiunea românească a Divinei Comedii şi apoi prin comentariul 
celebrei scrieri dantești, atent fiind, în acest ultim demers, nu la valoa- 
rea estetică a textului, ci la conținutul lui, George Coşbuc a dat dovada 
certă a talentului său poetic și a calităţilor sale deosebite de traducător. 
Iar cea mai frumoasă apreciere a valorii acestei traduceri vine din par- 
tea lui G. Călinescu, cel care nota în 1932, după parcurgerea ediţiei 
publicate de Ramiro Ortiz: „Dante, medievalul, întortocheatul, subti- 
lul, cazuistul, nu putea fi mai bine tălmăcit decât de Coşbuc, care ani 
de zile a cercetat, cu o nuanță de superstiție, cele mai variate lecturi 
dantești”S6. 


Note | 


! Dante Alighieri, Divina Comedie. Traducere de G. Coşbuc, Ediţie îngrijită şi comentată 
de Ramiro Ortiz, I-III, Bucureşti, [1925]-1932. Textul de bază al acestei ediții a fost 
retipărit între 1954 şi 1957 de Alexandru Balaci. 

? I, Manliu, Antologie română, B. Poezia, Bucureşti, 1891, p. 295-296. Textul a fost reluat 
identic în G. Adamescu, Manual de poetică, Bucureşti, 1898, p. 307-310. 

3 „Literatură şi artă română”, IV, 1899-1900, nr. 12, 25 oct. 1900, p. 741-745; „Convorbiri 
literare”, XXXV, 1901, nr. 12, 1 dec., p. 1057-1073; „Sămănătorul”, I, 1901-1902, nr. $, 
30 dec. 1901, p. 65-67; „Universul literar”, XX, 1902, nr. $, 4 febr., p. 2; „Sămănătorul”, I, 
1901-1902, nr. 20, 14 apr. 1902, p. 310-312; nr. 25, 19 mai 1902, p. 387-392; „Convor- 
biri literare”, XXXVI, 1902, nr. 6, 1 iun., p. 492-501, nr.7, 1 iul., p. 584-589; „Drapelul”, 
Lugoj, II, 1902, nr. 94, 17/30 aug, p. 2-3; „Tribuna poporului”, Arad, VI, 1902, nr. 160, 
31 aug./13 sept., 4-5; „Literatură şi artă română”, VI, 1901-1902, p. 351-358. 

* „Viaţa literară”, I, 1906, nr. 15, 9 apr., p. 1-2; nr. 16, 16 apr., p. 5; nr. 17,23 apr., p. 2. 

s Românul”, Arad, I, 1911, nr. 101, 8/21 mai, p. 1-2; nr. 107, 15/28 mai, p. 1-2; „Revista 
politică şi literară”, Blaj, III, 1911, nr. 7, p. 244-245; Ioan Raţiu și Alexandru Ciura, Po- 
etică şi legendar poetic, Blaj, 1911, p. 225-229; „Căminul nostru”, I, 1911, nr. 38, 3 oct., 
p. 593-596; Călindarul „Unirei” pe anul visect 1912, Blaj, XII, p. 127-131; „Unirea”, Blaj, 
XXI, 1911, nr. 114, 2 dec, p. 2-3; XXII, 1912, nr. 2, 6 ian., p. 22; nr. 70, 4 iul., p. 3-4; 
XXIII, 1913, nr. 2, 11 ian., p. 9-10; nr. 43, 3 mai, p. 7-8; „Flacăra”, I, 1911-1912, nr. 21, 
10 mart. 1912, p. 161-162; nr. 23, 21 mart. 1912, p. 203. După moartea poetului, cânturi 
din traducerea Divinei Comedii au mai apărut în „Scena”, II, 1918, nr. 129, 19 mai, p. 4; 

„Neamul românesc”, XIII, 1918, nr. 355, 25 dec., p. 2; „Lransilvania', Sibiu, LII, 1921, 
nr. 9, sept., p. 699-702; „Mişcarea literară”, II, 1925, nr. 10, 17 ian., p. Il. 

é Ramiro Ortiz, în ed. cit., I, p. VI. 

7 Tudor Vianu, Coșbuc, traducător al lui Dante, în Literatură universală şi literatură naţio- 
nală, | Bucureşti, 1956], p. 230. 

8 Scrisoarea, nedatată, aparţine cu siguranţă anului 1902, întrucât a fost trimisă lui Ni- 
colae Petrașcu împreună cu cântul XVI din Infern, cânt publicat în volumul al VI-lea al 
revistei „Literatură şi artă română” în primăvara acelui an. Cf. I. E. Torouțiu, Studii și 
documente literare, VI, Bucureşti, 1938, p. 484. 

°’ I. E. Torouţiu, op. cit., VI, p. 253. 

1 B.A.R, S 50 (2) / CLXXVIII. Textul este reprodus şi în I. E. Torouţiu, op. cit, VI, p. 254. 
1 Pe prima filă a unui manuscris redactat în 1902, George Coşbuc nota: „Pe mine mă 
interesa poezia lui Dante și toată grija mea era să-l redau în limba mea maternă limpede 
şi în versuri frumoase” (Arhiva Coșbuc, mapa IV, ms. 1). 

12 Atunci a fost publicat, în seria „Scriitori români” a Editurii Minerva, volumul 
G. Coşbuc, Opere alese, VII, consacrat editării traducerii Infernului, urmat, în 1988, de 
un nou volum în care a fost publicată traducerea celorlalte două cărți ale Divinei Comedii. 
B Pentru împărţirea reală a caietelor pe care este scrisă ultima formă a traducerii Divinei 
Comedii şi pentru numărul de cânturi cuprinse în fiecare dintre acestea vezi notele ediției 
de faţă. 

"1 Ramiro Ortiz, în Dante Alighieri, Divina Comedie, I, Bucureşti, [1925], p. IV. 

15 Ibidem. 

16 Acest manuscris pare a fi, potrivit descrierii date de Ramiro Ortiz (loc. cit.) şi variante- 
lor publicate de acesta în aparatul ediţiei apărute în 1925-1932, o copie a ultimei variante 
a traducerii date de George Coşbuc. 

17 Caracterul curgător al scrierii formei de bază din ms. rom. 3223 este o dovadă certă 
a faptului că nu ne aflăm în faţa unor încercări de traducere, ci în faţa unei copii a unui 
text anterior. În acelaşi sens pledează și completarea omisiunii făcute la trecerea de pe 
fila 114 pe fila 115 prin transcrierea versurilor 73-78 din cântul XV pe fila 118, deci după 
terminarea cântului, pe o foaie rezervată special acestui scop. Vezi şi filele 119” şi 1215, 
unde sunt scrise versurile omise pe filele 120", respectiv 122/. 

18 A se vedea pentru argumente, obţinute în primul rând prin stabilirea provenienţei 
foilor pe care au fost scrise primele variante ale traducerii unor cânturi din Infern din 
manuscrisul volumului Fapte și vorbe românești. Carte de cetire pentru toți românii, a cărui 
tipărire s-a încheiat înainte de 31 decembrie 1899, articolul nostru Când a tradus George 
Coşbuc „Divina Comedie”?, publicat în „Limbă şi literatură”, III, 1985, p. 358-363. 

'9 Lipseşte din ms. rom 3223 cea mai mare parte a episodului Ugolino (cântul XXXIII, 
versurile 1-78), filele 261-264 şi începutul filei 265 fiind rezervate pentru reproducerea 
(neefectuată a) textului publicat de I. Manliu în Antologia română (B. Poezia, Bucureşti, 
1891, p. 295-296), Coşbuc notând doar variantele propuse pentru modificarea formei 
apărute în volumul amintit. 

2 O dovadă a respectării întocmai de către tipografi a textului și indicaţiilor lui George 
Coşbuc este și culegerea, în cadrul cânturilor XI și XVI, a cifrelor pentru notele expli- 
cative existente în ms. rom. 3223, în ciuda faptului că explicaţiile corespunzătoare nu 
fuseseră redactate. 

2 „Literatură şi artă română”, IV, 1899-1900, 25 oct. 1900, p. 741-745; VI, 1901-1902, 
p. 351-358. 

2 Sămănătorul” I, 1901-1902, nr. 5, 30 dec. 1901, p. 65-68 nr. 25, 19 mai 1902, p. 387-392. 
% „Convorbiri literare”, XXXV, 1901, nr. 12, dec., p. 1057-1074. 

2 Între filele manuscrisului cu numărul 7 din mapa VII se păstrează șpaltul pentru versu- 
rile 43-78 din cântul III al Infernului. 

* La rubrica Răspunsuri a revistei „Sămănătorul” din 24 februarie 1902 se scria: „D. N. O. 
Iași: Numai Infernul din Divina Comedie e tradus de Coşbuc. E sub tipar; apare-n cursul lu- 
nei viitoare” (p. 208), iar în numărul din 27 mai: „D-lui E. G. Iași... Traducerea lui Coşbuc 
(Divina Comedie) e la tipar.” (p. 416). 

2 Cânturile IX, XI, XIV-XVII, XIX, XXIL-XXIII, XXVIIL-XXX şi XXXIV, tipărite în di- 
verse periodice între 1900 şi 1902, reflectă fără excepţie varianta intermediară existentă 
în ms. rom. 3223. 

* Textul apărut în „Drapelul”, Lugoj, II, 1902, nr. 94, 17/30 august, p. 2-3 şi, de aici, în 
„Tribuna poporului”, Arad, VI, 1902, nr. 160, 31 aug. / 13 sept., p. 4-5, este o republicare 
a cântului XXII, tipărit în „Universul literar”, XX, 1902, nr. 5, 4 febr., p. 2. 

28 Însumând cânturile publicate în 1900-1902 cu cele transcrise pe foile duble păstrate 
în prezent în mapa VI şi cu cele pentru care avem dovezi că George Coşbuc a primit 
şpalturi sau corecturi, rămâne de justificat doar „absenţa” din manuscrisul neautograf 
sau din paginile publicaţiilor literare a cânturilor V, VII, X, XXV şi XXXIII. Cum însă 
cea mai mare parte a cântului V (Francesca da Rimini) a fost publicată, în 1911, după o 
„traducere făcută în 1898” (V. Goldiș, în „Românul”, I, 1911, nr. 107, 15/28 mai, p. 2), 
iar Ugolino (c. XXXII, v. 124 — c. XXXIII, v. 78) văzuse lumina tiparului încă din 1891 
(motiv pentru care nici n-a mai fost transcris în ms. rom. 3223), nu este exclus ca textul 
cânturilor VII, X şi XXV să fi fost şi el transcris sau tipărit. (Ipoteza transcrierii este totuși 
probabilă, dacă avem în vedere faptul că în cadrul celor trei cânturi nu este marcat, în 
ms. rom. 3223, locul notelor explicative, acestea diferenţiindu-se astfel de toate cânturile 
care au văzut lumina tiparului.) 

% În 17 martie 1902, George Coşbuc tipărea un „fragment din prefața traducerii Infernu- 
lui” sub titlul Concepţia „Infernului” în „Divina Comedie” („Sămănătorul”, I, 1901-1902, 
nr. 16,p. 268-271). În mapa IV din Arhiva Coșbuc există de asemenea un caiet pe a cărui 
copertă este notat: „Caietul prim. Scris la 1902. Capitol introductiv”, dar textul acestuia 
a fost redactat după abandonarea tipăririi Infernului. 

3 Vezi pentru aceasta citatele reproduse anterior în nota 25. 

31 Cercetarea paginilor de corectură și a șpalturilor păstrate în mapa VI arată că inter- 
venţiile marginale ale poetului, menite să corecteze sau să completeze textul tipărit, sunt 
foarte numeroase în porțiunea corespunzătoare cânturilor I-III, dar lipsesc practic din 
şpalturile trase pentru cântul al IV-lea. 

32 În „Capitolul introductiv” aflat în „Caietul prim. Scris la 1902” (mapa IV), George 
Coşbuc nota: „...când a fost [iniţial: era] să public lucrarea [= traducerea Infernului] şi 
am început s-adun de la comentatori puţintelele notițe explicative ce aveau să însoţească 
traducerea, atunci, în ce priveşte epoca drumului său, m-am pomenit într-o pădure ob- 
scură. Cu cât căutam la mai mulți o lămurire, cu atâta mă scufundam în părerile lor din 
ce în ce mai confuze și mai imposibile. Şi la urmă am recunoscut că de 600 de ani drumul 
lui Dante e un labirint şi părerile comentatorilor haos. Am amânat publicarea traducerii 


CRITICĂ, ESEU BGN 


iniţial: lucrării, până ce voi fi <...>] şi am un început să cercetez cauza acestui Babilon Liniţi- 
al: acestei confuzii] de păreri contradictorii şi uneori în absurditatea lor de-un comic irezistibil 
(s.n. - Gh.C.). Dar am obosit înainte de a pune mâna pe firele misterului... Atunci i-am 
lăsat deoparte pe toţi erudiţii şi ilustri<i> şi am tras cu buretele peste tot ce-am scris pe 
tabla lor şi m-am apucat să scriu eu, pe tabla mea, lucrurile ce le voi afla însumi eu printr- 
o atentă cetire a poemului.” 

3 Cf. Titus Pârvulescu, O nouă cronologie a „Divinei Comedii”. Contribuţia lui George 
Coșbuc la studiul operei lui Dante, în „Revista de filologie romanică şi germanică”, IV, 
1960, nr. 1, p. 75; Pimen Constantinescu, Atitudinea lui Coșbuc fată de traducerea „Divinei 
Comedii”, în „Limbă şi literatură”, XVII, 1968, p. 99. 

3 Cf. Titus Pârvulescu, loc. cit.; Pimen Constantinescu, loc. cit. Potrivit răspunsurilor 
date în „Sămănătorul” probabil chiar de Coşbuc (director al revistei, alături de Al. Vla- 
huţă), tipărirea Infernului a continuat şi după apariția articolului lui C. A. Ionescu, Mon- 
struozității poligloto-coşbuciste în traducția „Infernului” lui Dante (în „Forţa morală”, II, 
1902, nr. 15, 17 febr., p. 3). Pe fila 95 din ms. rom. 2930, Coşbuc a notat, ca reflex târziu 
al acestor atacuri: „nu criticii cari pricep greutatea, ci acei țânțari efemeri cari strigă pen- 
tru un cuvânt, d.e. plagă (Inf, XVIII)” 

% Într-o scrisoare din 23 noiembrie 1905, Octavian Tăslăuanu îi comunica lui Sextil Pug- 
cariu că editura „Luceafărul” din Budapesta urma să scoată printre alte cărţi şi „Divina 
Comedie” în traducerea lui Coşbuc (Sextil Puşcariu, Scrisori de la Octavian Tăslăuanu, în 
„Transilvania”, Sibiu, LXXIV, 1943, nr. 2, p. 110). Era, indiscutabil, o nouă tentativă de 
publicare a textului definitivat în 1902, eşuată și aceasta probabil din cauza mutării revis- 
tei ce ar fi patronat tipărirea la Sibiu. Nu este exclus ca jumătatea de filă pe care Coşbuc a 
transcris începutul cântului XVIII (mapa VII, ms. 7) să dovedească încercarea poetului 
de a înlocui copiile defectuoase executate pentru proiectata ediţie din 1902 cu altele 
autografe, astăzi pierdute. 

% Între 9 şi 23 aprilie 1906, George Coşbuc a publicat în numerele 15 (p. 1-2), 16 (p. 5) 
şi 17 (p. 2) ale revistei „Viaţa literară”, ca replică la traducerea dată de Nicu Gane textului 
dantesc (traducere apărută la Iași, în 1906), cânturile XII (v. 1-114) şi XIX din Infern. 
Primul are o formă deja apropiată de aceea ce va fi copiată în ms. rom. 2930, în vreme ce 
al doilea reproduce, practic fără modificări, textul tipărit în 1902 în „Convorbiri literare”. 
37 Vezi Alexandru Duţu, Studiile dantești ale lui Coşbuc, în „Revista de filologie romanică 
şi germanică”, III, 1959, nr. 1-2, p. 165-169. 

3 Dante Alighieri, Divina Comedia, [1], Infernul, II. Purgatoriul, Traducţiune de Maria P. 
Chițu, Craiova, 1883, 1888. 

> Al. Duţu, loc. cit. 

* Rragmentele extrase din ediția Mariei Chițu sunt reproduse în transcriere interpretati- 
vă. La fel vom proceda mai jos cu pasajele provenite din traducerea în proză aparţinând 
lui Ion Heliade Rădulescu. 

+ Înainte de a traduce în versuri cânturile I-VIII din Infern, Ion Heliade Rădulescu a dat 
o versiune românească în proză primelor cinci cânturi din această primă carte a Divinei 
Comedii. Textul a fost publicat, sub titlul Divina Comedie. Infernul, în „Curier de ambe sexe”, 
VI, ed. I, p. 83-96 (vezi I. Heliade Rădulescu, Opere, II, Bucureşti, 1968, p. 447-461). 

* Foaia, având imprimate cifrele de pagină 177 şi 178, a aparținut unui volum neidenti- 
ficat ce avea dimensiunile 155 / 235 mm. 

% Vezi, pentru alte exemple, Al. Duţu, Studiile dantești ale lui Coșbuc, p. 169-170. 

+ Probează această copiere, în afara caracterului cursiv al versurilor notate pe filele ti- 
părite şi a identităţii multora dintre ele cu ultima formă a ms. rom. 3223, inserarea unor 
variante în dreptul altor versuri decât cele corespunzătoare (vezi, de exemplu, cântul 
XXX, în care varianta pentru versul 72 este trecută nejustificat în dreptul versului 68). 
* În mapa VI (achiziţii 15/1943) se păstrează o foaie dublă tip dictando pe a cărei primă 
faţă George Coşbuc a făcut „graficul” transcrierii Infernului. (Fiecărui cânt îi este rezer- 
vată o coloană orizontală, înnegrită cu creionul în porțiunile corespunzătoare versurilor 
transcrise.) Ea a făcut parte dintr-un grup de S foi de același tip, celelalte patru fiind 
păstrate în prezent în mapa IV din Arhiva Coșbuc. Pe prima faţă a acestora din urmă este 
făcut „graficul” transcrierii Purgatoriului „cum era la 30 I 1911”, iar pe a treia acela al 
copierii Paradisului. 

* Potrivit unor însemnări ce însoțesc „graficul” transcrierii Purgatoriului, prezentat în 
nota anterioară, George Coşbuc revizuia deja, în martie 1911, transcrierea cărții a doua 
din Divina Comedie: „în Purgator. Pasagiile grele cari la ultima revizie a manuscriptu- 
lui (9/II 911) erau de refăcut”. Operația a continuat până la sfârșitul aceluiași an, de 
vreme ce poetul îi declara lui Petre Locusteanu, într-un interviu publicat în numărul 
8 al revistei „Flacăra”, apărut în ziua de 10 decembrie 1911: „Acum m-am apucat s-o 
revizuiesc [= traducerea Divinei Comedii]. Şi am schimbat-o aproape toată” (P<etre> 
L<ocusteanu>, Un însemnat eveniment literar. De vorbă cu George Coşbuc, în „Flacăra”, I, 
1911-1912, nr. 8, 10 dec. 1911, p. 59). Confruntarea textelor publicate începând cu luna 
mai 1911 în „Românul (I, 1911, nr. 101, 8/21 mai, p. 2), „Căminul nostru” (1, 1911, 
nr. 38, 3 oct. p. 593-596), Călindarul „Unirei” pe anul visect 1912 (Blaj, XII, p. 127-131) şi 
„Unirea” (Blaj, XXI, 1911, nr. 114,2 dec., p. 2-3) cu ultima formă a ms. rom. 2930 atestă 
şi ea existenţa acestor modificări. 

* Vezi, pentru detalii, studiul nostru G. Coșbuc, Traducând „Divina Comedie”. Proiectele 
unor ediții, publicat în „Manuscriptum”, 1985, nr. 3, p. 138-147. 

*#8 Studiul intitulat Dante si dușmanii săi literari era, după cum notează Coşbuc, un „frag- 
ment” din aceste note. 

* Concepţia „Infernului” în „Divina Comedie”, textul publicat în paginile revistei „Sămă- 
nătorul”, era un „fragment din prefața traducerii Infernului”. 

5 Vezi, în același sens, Al. Duţu, Studiile danteşti ale lui Coşbuc, p. 165. Apariţia cântului 
XIII (v. 67-142) din Paradis, în „Flacăra”, IV, 1914-1915, nr. 23, 21 martie 1915, p. 203, 
pare a fi, în această perspectivă, un accident sau doar rezultatul unei iniţiative anterioare. 
sI Pentru aceasta vezi 

© A se vedea pentru lecturile poetului Al. Duţu, Biblioteca lui George Coșbuc, în „Studii şi 
cercetări de bibliologie”, III, 1960, p. 181-214. 

$ Titu Maiorescu, În memoria unui poet bănăţean: Victor Vlad (Delamarina), în „Con- 
vorbiri literare”, XXXII, 1898, nr. 2, 15 febr., p. 115. Textul a fost reprodus ulterior și în 
Critice, II, Bucureşti, 1967, p. 383. 

s+T. Vianu, Coşbuc, traducător al lui Dante, în Literatură universală şi literatură naţională. 
[Bucureşti, 1956], p. 231. 

S5 Ibidem, p. 233. 

ss G. Călinescu, Ramiro Ortiz, Ediţia „Paradisului” dantesc, în „Adevărul literar și artistic”, 
X, seria a II-a, 1932, nr. 588, p. 7. 

Diana VRABIE 


Jack London: aventura scriiturii 
autentice 


Dacă aventura ar purta un alt nume, acesta ar 
fi Jack London. Fiu natural al unui astrolog 
ambulant, William Mike Chaney, care și-a 
contestat paternitatea, și al unei spiritiste, Ann 
Wellman, copil adoptiv al unui tâmplar cu care 
s-a recăsătorit mama sa când fiul avea numai un 
an, crescut de o doică negresă, obişnuit de mic 

DV. - dr. conf. univ, cu munca fizică, Jack London (pe numele său 
Universitatea „Alecu Russo, adevărat John Griffith Chaney) îşi croiește des- 


Bălți, Catedra literatura - tinul din chiar esența aventurii. 
română şi universală. 


Autoarea volumelor Urme Născut la 12 ianuarie 1876 la San Francisco, 

pe nisip (2005), Cunoaştere Jack London, asemenea eroilor romanelor 

și autenticitate (Premiul Sale de aventură, va explora spaţii geografice 
Didactica al Salonului , , , 2na? NA 

Internaţional de Carte, laşi, dintre cele mai contradictorii. Copilăria se 

2009), Literatura pentru consumă între ferma californiană, unde îngri- 

copii (Premiul Ministerului  jeşte de albine, şi Oakland, unde de la vârsta 

Educaţiei al Salonului de de doar zece ani vinde ziare în stradă, lucrează 

Carte pentru copii, Chişinău, - Ja o fabrică de conserve, spală geamuri. Câţiva 

2010. ani mai târziu îşi petrece timpul liber cutreie- 

rând Golful San Francisco cu o barcă ușoară, 

asemenea unui veritabil Robinson Crusoe. 

Același spirit de aventură îl determină la 16 

ani să se alăture unei cete de răufamaţi împre- 

ună cu care sfidează toate convențiile și con- 

strângerile posibile. În calitatea sa de „rege 

al piraţilor stridiei” brăzdează largul, jefuind 

bărcile de pescari, după care, în 1893, se an- 

gajează ca marinar pe un vas de vânătoare de 

foci care se îndrepta spre coastele Japoniei. A 


= 


= 


ECET RO MIÂINIĂ 


navigat astfel pe Oceanul Pacific, înfruntând furtuni cumplite și peri- 
colul uriașilor ghețari plutitori în mările nordului. Nutrită din aceste 
experienţe este prima sa povestire — Taifun în largul coastei Japoniei. 


În ideea unei stabilități materiale, se înscrie la un curs de electromeca- 
nici, însă îl abandonează la puţin timp și începe a colinda țara, raliindu- 
se „armatei de șomeri”, care se îndrepta spre Washington pentru a-și 
revendica drepturile. Se desparte apoi de grup și pornește spre New 
York, străbătând estul şi vestul Statelor Unite, ajungând la granița cu 
Canada și petrecând, în cele din urmă, 30 de zile la închisoarea de la 
Niagara Falls, fiind acuzat de vagabondaj. 


După revenirea în California, viitorul scriitor câștigă premiul ziarului 
„San Francisco Call” pentru povestirea Furtună lângă coasta japoneză. 
Se înscrie la şcoala secundară din Oakland pe care, în scurt timp, se 
vede constrâns să o abandoneze din lipsa mijloacelor de existență. Re- 
alizează că „e mai avantajos să-ţi vinzi forța intelectuală decât pe cea a 
mușchilor”. Studiază singur şi reuşeşte în trei luni să însușească pro- 
gramul prevăzut pentru trei ani. La vârsta de 19 ani urmează cursurile 
Universităţii din San Francisco, muncind din greu la o spălătorie pen- 
tru a face faţă cheltuielilor. Această perioadă din viaţa sa va fi descrisă 
în romanul autobiografic Martin Eden (1909). 


După ce a absolvit un trimestru, citeşte în presa vremii despre campa- 
nia „căutătorilor de aur” în ținutul Klondyke. Nu-și poate reprima spi- 
ritul de aventură și se îndreaptă spre nord, străbătând întreaga Alaskă. 


În 1898 se întoarce în ţară, mai sărac ca oricând, bolnav de scorbut. 
Unica avere acumulată este bogata experiență de viață, care își va găsi 
reflectare în numeroase scrieri inspirate din ținuturile nordice (Fiul lu- 
pului, Fiica zăpezilor, Copiii gerului, Smok Bellew etc.) 


Deocamdată, nevoit să-şi întrețină familia, acceptă tot felul de munci 
prost plătite, sedus tot mai mult de dorinţa de a se dedica scrisului. E 
nevoit să-și amaneteze singurele obiecte mai de valoare: un pardesiu, 
o bicicletă, pentru a-și putea plăti chiria pentru preţioasa mașină de 
scris. Compune, dactilografiază, studiază gramatica și stilul, analizează 
operele marilor scriitori, încercând să pătrundă misterul succesului lor. 


În acest context, apare în ultima lună a celui de-al XIX-lea veac, în una 
din cele mai importante reviste din Boston, povestirea O odisee a Nor- 
dului (1899). Este lucrarea care-i va aduce aproape imediat consacrarea. 

Anul 1900 este marcat de apariţia primul său volum de povestiri, Fiul 
lupului, inspirat de călătoria în Alaska. Succesele literare îi facilitează 
pătrunderea în cercurile înalte și-i asigură o viață îmbelșugată. Apar 
periodic volumele Dumnezeul strămoşilor săi (1901), Fiica zăpezilor 


(1902), Copiii frigului (1902) etc. 


În 1903, după ce publică numeroase eseuri politice, reportaje de critică 
socială și romanul de dimensiuni reduse Chemarea străbunilor, Lon- 
don este trimis corespondent de război în conflictul armat dintre Ja- 
ponia și Rusia. Aventura nu-l ocolește nici aici, fiind făcut prizonier de 
către japonezi, pe motiv că trecuse linia frontului. 


Retras mai apoi la ferma din Valea Lunii, London intenționează să facă 
înconjurul lumii pe propriul iaht, Snark. Astfel, după ce urmează un 
turneu de conferinţe prin Statele Unite, propagând cauza socialismu- 
lui, în 1907 întreprinde, impreună cu soția, o croazieră, petrecând doi 
ani la bord, însă nu ajunge mai departe de Australia. 


Urmează o perioadă extrem de fecundă, publicul american fiind ono- 
rat cu peste cincizeci de volume, printre care: Călcâiul de fier, Până la 
Adam, Dragoste de viaţă, Martin Eden, Timpul nu aşteaptă, Aur şi iubire, 
Croazieră cu Snark, Povestirile din Mările Sudului, Fiul soarelui, Smok 
Bellew, Aventuriera, Memoriile unui alcoolic, Valea lunii, Ultimul meci, 
Forţa celui puternic, John Barleycorn, Răzvrătiții de pe Elsinore, Mexica- 
nul, Doamna mică din casa mare, Rătăcitor printre stele etc. 


Într-un timp scurt, Jack London ajunge să străbată calea paradoxală a 
adolescentului din catul de jos al scării sociale, unde viaţa „nu era decât 
ticăloşie, mizerie fizică şi spirituală”, până la faima unuia dintre cei mai 
citiți şi mai bogaţi scriitori ai vremii. În 1913 cărţile îi erau traduse în 11 
limbi, având un ecou extraordinar, mai ales în rândurile tinerilor. În fe- 
lul acesta scriitorul își realizează visul din tinerețe: cunoaște celebritatea 
în timpul vieţii, editorii plătindu-i onorarii fabuloase și credite în avans 
pentru operele ulterioare. Jack London este considerat primul autor 
american care și-a câștigat existența de pe urma scrierilor sale. Și, totoda- 
tă, cum bine observa exegetul operei sale Fred Lawis Pattee, „niciun alt 
scriitor american n-a avut o carieră mai reprezentativă pentru epoca sa’. 


Declarat drept unul dintre scriitorii care a avut o contribuţie esențială 
în dezvoltarea literaturii americane, Jack London a cunoscut și gustul 

amar al defăimării: clevetirea în presă, anatemizarea de către preoţi, 
aruncarea cărţilor sale din bibliotecile publice etc. 


După 1910, London traversează o perioadă critică sub raport sentimen- 
tal, având probleme cu abuzul de alcool. Își petrece ultimii ani de viaţă la 
ferma sa din Glen Allen, activitatea literară interesându-l tot mai puțin. 
Mărturiseşte deschis că nu-i mai place să scrie şi că o face numai pentru 
editori. Aceştia îi solicită cărți, povestioare facile, mustind de seninătate 
burgheză, străină spiritului aventurier și rebel al autorului. 


Tot mai singur și mai deziluzionat, se stinge din viață în urma unei ago- 
nii atroce, la vârsta de numai 40 de ani. Moartea subită a lui Jack Lon- 
don, survenită la 22 noiembrie 1916, în circumstanţe obscure, conti- 
nuă să fie o enigmă. Se presupune că ea ar fi fost cauzată de luarea unei 
doze mari de opium, pentru a calma durerile de care suferea din cauza 
rinichilor. Unii consideră că scriitorul s-a sinucis, în culmea deziluzii- 
lor şi a unei crize depresive. 


Cenușa funerară a lui Jack London este îngropată în parcul istoric din 
Glen Ellen, alături de cea a lui Charmian, cea de-a doua soţie, care s-a 
stins din viață câțiva ani mai târziu. 


Creaţia „lupului de mare” al literaturii americane a devenit în timp în- 
truchiparea rebelului liric, care a reușit să convertească în chip magis- 
tral viaţa în artă, scriind romane pe care le-a trăit și trăind romane pe 
care le-a scris. 


Criticul american Marcus Cunlifte, în volumul Literatura Statelor Uni- 
te, reuşeşte să facă un rezumat elocvent al tematicii și subiectelor din 
volumele acestui „scriitor cât se poate de neșlefuit (care, totuși), în ciu- 
da şabloanelor jurnalistice şi a povestirilor despre forță şi despre viri- 
litate, constituie o lectură deosebit de plăcută”. Scriind mai ales despre 
destinele celor care se luptă cu vitregiile naturii și cu răul din oameni, 
London surprinde, cu mult nerv, marea carte a vieţii, luându-și ca su- 
biecte existenţa crudă, sălbatică, spiritul de revoltă și aventură, în care 
eroii, de o forţă fizică şi morală supraumană, sunt antrenați într-o luptă 
brutală pentru supraviețuire. 


Eroii naraţiunilor lui Jack London sunt niște aventurieri temerari. Ma- 
rinari sau vânători porniţi pe întinderile nesfârșite de apă sau de gheaţă, 

pe bordul unor vase cu pânze sau pe sănii trase de câini, ei duc o viaţă 
grea și riscantă, luptând cu forțele naturii, cu furtuna pe mare, cu frigul 
şi valurile de zăpadă la pol, cu căldura înăbușitoare de la tropice. Dar 
mai cruntă decât lupta cu forțele naturii este înfruntarea oamenilor ha- 
ini care sunt gata să ucidă pentru a jefui, care asupresc pe cei slabi și 
care trăiesc din munca populaţiei de culoare. Eroii povestirilor lui Jack 
London oferă adevărate lecţii de moralitate, clamând apărarea demni- 
tății umane și instaurând un veritabil cult al prieteniei luminoase. 


Opera scriitorului american presupune câteva cicluri, între care cel 
autobiografic transpune artistic propriile experienţe: Dragoste de viață 
(1906), Ce înseamnă viața pentru mine (1906), Martin Eden (1909), 
Croazieră cu Snark (1911), Memoriile unui alcoolic (1913), Valea lunii 
(1913), Ultimul meci (1913), John Barleycorn (1913), Doamna mică 
din casa mare (1916) şi facilitează „cunoaşterea firii, a experienţelor şi 
a convingerilor lui London, conducând spre o exactă înțelegere a crea- 
ţiei sale” (Venera Antonescu). 


Ciclul nordic este reprezentat de romanul Fiul lupului (1900), Fiica ză- 
pezilor (1902), volumele de nuvele Copiii frigului (1902), Smok Bellew 
(1912) în care este conturată odiseea nordului. Aceasta configurează des- 
tinele unor oameni cutezători care locuiesc în condiţiile vitrege ale ghe- 
țarilor, suportând vicisitudinile unui cadru natural ostil. Emoţiile cloco- 
titoare pe care le trăiesc simbolizează, în fapt, vitalitatea esenței umane. 


Ciclul mării (Lup Larsen (1904), Povestirile din Mările Sudului (1911), 
Răzvrătiţii de pe Elsinore (1915)) este inspirat din tumultoasa sa ex- 
periență în largul maritim. Cuceritoare prin dinamismul și energia pe 
care o emană, descrierile de natură relevă adevărate pagini de poezie. 
Astfel, marea, pe care a iubit-o cu o pasiune arzătoare, asemenea pă- 
rintelui literaturii ştiinţifico-fantastice, Jules Verne, devine un fascinant 
personaj în jurul căruia se nasc aventuri marine de neuitat. 


Ciclul animalier (Chemarea străbunilor (1903), Colț Alb (1906), Jerry 
în insule (1917)), înduioșător prin afecțiunea și „continua mișcare a 
vieţii” (Petru Comarnescu), reflectă dramatismul luptei dintre om și 
natură, dintre diferitele forţe naturale și civilizaţie. Admiraţia față de 
omul viteaz se răsfrânge şi asupra universului animalelor. Marea po- 
pularitate a scriitorului a fost asigurată în mod deosebit de narațiunile 

despre câini. Colț Alb, „jumătate câine, jumătate lup” ajunge să însu- 
șească codul lumii civilizate din imensa sa dragoste pentru oameni. 
Prin subtila surprindere a lumii necuvântătoarelor, London rămâne 
„un neîntrecut pictor animalier” (Venera Antonescu). 


Artist pasional, Jack London avea un simţ atât de viu al aventurii, încât 
nu şi-a putut reprima ispita de a explora viitorul. Va încerca să realizeze 
această aspirație în ciclul științifico-fantastic, care rămâne, în mod regre- 
tabil, unul de valoare literară îndoielnică, tribut al constrângerilor edi- 
torilor. Acestui ciclu îi poate fi atribuit romanul Călcâiul de fier (1907) 
care sugerează instaurarea totalitarismului şi a fascismului, precum și 
romanele Aventuriera (1911), Rătăcitor printre stele (1915 ), o încer- 
care de ilustrare a teoriei metempsihozei, şi Ciumă stacojie (1915), un 
adevărat eşec al scriitorului. 


Ciclul tropical, reprezentat, în principiu, de romanul Fiul soarelui 
(1912) şi Mexicanul (1913), propune o gamă variată de tipuri umane, 
de la albii invadatori și indigeni la oamenii de culoare, care, înşelând 
vigilența colonialiștilor, evadează și se întorc în ţinutul natal. 


Criticii operei lui London susţin că valoarea creaţiei sale rezidă în spe- 
cial în proza scurtă, romanele celebre (Chemarea străbunilor, Colț Alb, 
Martin Eden, Lupul de mare) relevând totuşi un incontestabil talent de 
romancier. Deşi n-a fost instruit în sensul formal al cuvântului, „pu- 
terea lui de înțelegere a fost atât de mare, observă exegetul Philip S. 
Foner, încât s-a ridicat deasupra oamenilor instruiți în ceea ce priveşte 
capacitatea și forța de a prezenta, în operele lui, problemele fondamen- 
tale ale vremii noastre”. 


Autodidact declarat, sfidând meticulozitatea cultivării stilului, Jack 
London are meritul de a-și fi trăit cărțile la modul plenar. Înzestrat cu 
un dezarmant spirit al aventurii și cu o imaginaţie prolifică ce i-a per- 
mis sondarea dincolo de cadrul limitativ al realităţii, el îşi relevă prin 
volumele sale capacitatea uimitoare de a surprinde continua mișcare a 
vieții şi neastâmpărul esenței umane. 


Conturând destine, Jack London își prefigurează chiar propriul destin, 
care este al unui scriitor sedus irecuperabil de aventura trăirii și a scri- 
iturii autentice. 

Ana BANTOŞ 


Alexe Rău, 
călcând uşor pe muchia poeziei 


Preocupările pentru domeniul bibliologiei, al 
filozofiei, al istoriei cărții și tiparului, manage- 
mentului cultural și cel al biblioteconomiei, 
reflectate în cărți precum Există și un Dum- 
nezeu al Bibliofiliei (2000), Ochiul din oglinda 
paginii (2002), Magister dixit, Un fir de plumb 
habilitat în filologie almal de un lucru fragil şi înaripat (postfa- 
Universitateade Stat Alecu. f acad. Petru Soltan, 2007), La verbvedere 
Russo" din Bălți, Catedra (2011), -îl impun pe Alexe Rău ca pe un har- 
de literatura română şi nic om al cărții, prezent și în presa periodică 
niversală. Direcţii de din Republica Moldova și din alte țări [cola- 
cercetare: literatura română, borează la revistele „Viaţa Basarabiei”, „Con- 
literatura universală şi Pe Sai a Și N 
comparată, estetică și teorie trafort”, „Literatura și Arta”, „Sud-Est”, „Flux”, 
literară. Publicaţii recente: „Orizont”, „Magazin bibliologic”, „Atelier”, 
Reabilitarea autenticului.  „Biblioteca” (Bucureşti), „Flacăra”, „Steaua” 
„Culegere de articole și (Cluj), „Vatra”, „Cronica”, „Convorbiri litera- 
A „e (Iaşi), „Vatra”, „Lumina” (Serbia), „Lumi- 
Deschidere spre universalism. Soa f , 
Literatura română din DĂ lină” (SUA), „Cronicles” (Paris), „Obser- 
Basarabia postbelică. vatior” (Canada)]. Însă dincolo de acestea el 
Monografie, Chişinău, 2010; este autorul mai multor volume de versuri: 
Literatura basarabeană şi Spune ceva (1993), Uniluconul (1997), Nuca 
OORE sli ai lui Nevermore (1999), Absența e mai mare ca 
D prezența (2006), Fragil și înaripat, Podul Mira- 
beau (2012), în care „refulând adjectivele” și 
identificându-se cu adverbele, personajul liric 
parcurge un labirint, căutându-i centrul, care 


AB. conf. univ., doctor 


azi 


coincide cu centrul ascuns al eului său. Dând 
la o parte cuvântul „piatră, căutându-se pe 
sine, îşi croieşte drum, copleșit de teama de a 

nu fi fost deja descoperit de către altcineva, de către personaje curioase 
„din neamul Sorescu”, spre exemplu. Discursul cu accente vădit nara- 
tive developează o curiozitate „în stare de erecție” şi, în același timp, o 
stare de zguduire în fața destinului trecător: 


Cea care s-a născut odată cu mine 

s-a ivit întru întâmpinare 

Ea se arătă a fi altfel decât 

mă așteptasem — 

pentru că ceea ce aștepți să vezi 

e creaţia altor ochi 

Ea nu avea nici coasă 

nici strai cernit 

nici făptură împlinită 

S-a arătat ca un fluid 

de lumină albă și hipnagogică 

şarpe de foc rece 

arzând fără să ardă 

M-a încolăcit și m-a(m) 

zguduit 

apoi a dispărut 

dar nu în neant 

ci în mine 

strecurându-mi-se prin toți porii 

Inserţia citatului („Însă ochiu — nchis afară..”), precum şi a unor noți- 
uni teoretice din registrul demonstrațiilor purtând un caracter filozofic 
(menţionăm că autorul și-a luat doctoratul în filozofie), exemplu: „O for- 
tă metafizică / platoniană / m-a îndreptat / cu faţa spre / trecutul viitor..., 
recursul la nume celebre: Nichita, Van Gog, Eminescu, Rilke, accentul 
pus pe tehnica elaborării textului poetic, vorbesc în favoarea apropierii 
poeziei lui Alexe Rău de parametrii postmoderni. O lume confiscată de 
calculator este „mediatizată” în termenii respectivi: „vulcanul homotex- 
tual” şi imaginea unui „sat global” întreținându-se din pseudopăstorit, 
dinastia de ciobani electronici, alegând „cașuri de idei” etc. E un univers 

imaginat în termeni informaţionali de ultimă oră, pe care Alexe Rău ca- 
ută să-l raporteze la matricea stilistică populară în versiunea sadovenia- 
nă, jocul fiind unul elaborat meşteşugit în fața calculatorului. Este lumea 
care în viziunea lui Martin Heidegger, bunăoară, coincide cu „amurgul” 
artei şi în care elementele constitutive ale euristicii artistice tradiționale 
sunt puse la îndoială. În această lume în care, conform unei afirmaţii a 
lui Jean Baudrillard, „nu mai există scenă sau oglindă, numai un ecran și 
o reţea. Nu mai există transcendenţă sau profunzime, numai suprafața 
imanentă a derulării operaţiilor, suprafața netedă și operaţională a comu- 
nicării', personajul din poezia poetului nostru se află la confluenţa dintre 
drama alienării şi miza pe extazul comunicării. Concepută ca fenomen al 
comunicării, poezia mizează pe „transmiterea mesajului”, mai exact spus, 
pe traducerea lui „în muzici și în tăceri grăitoare”, pe „a vorbi tăcând”: 
„Dar cum s-o facem dacă / în Basarabia noastră — / încremenit ajun — / 
numai zgărdița roşie a mielului / primăvara / mai știe a vorbi tăcând/ 
aşa ca la Rilke”. Golul nocturn e umplut de chiriecii „cu valurile lor de 
mesaje metafizice”. De aici și până la a căuta realul în imagini ce efectu- 
ează conexiuni transcendente e un pas pe care Alexe Rău îl face uşor fără 
a călca strâmb pe muchia poeziei: „Servus, Călino, / îţi spun în gând / 
când te văd traversând / cadrul geamului meu / trecând dinspre Est spre 
Vest / ca Marina 'Ţvetaeva // Dacă ciutele / din pădurea Sloboziei tale / 
alignesc de-un picior / se ştie / că au în preajmă / pui fragezi” etc. Au- 
torul caută esența existenţei pe care să o traducă într-o stare a poeziei și 
în aceasta se conţine aspectul ei filozofic întrebător. Tudor Arghezi între- 
bând este o poezie în care autorul potriveşte cuvintele pentru că în joc îl 
caută pe Dumnezeu, chinuitoarea autoispitire a poetului în fața oglinzii 
echivalând cu căutarea răspunsului la întrebarea dacă omul modern mai 
e capabil să creadă. Judeţul trupului cu sufletul, amintirea mamei plecate 
pe alt tărâm, căsuţa părintească „stând singurică în fața porţii”, asemuită 
cu „strigătul nestrigat” a ceea ce poetul nu poate reda, copiii „sorbind 
dimineaţa un fel de lapte — căzut noaptea din Cer — cu un fel de linguri / 
dintr-un fel de lemn / scobit / de ochii maicilor”, tata întorcându-se „cu 
răspunsuri la întrebări”, „rostul cel mare al vieţii pe pământ”, toate au me- 
nirea de a întreţine nevoia de iluzie („ţine-te, iluzie, nu te ruina”). 


Condiţia sa de poet basarabean descifrată în versuri precum: „A nu te 
mai ţine de poalele clasicilor, / a nu mai fi sclavul prozodiei, / A vrea 
să ştii / cum să fii tu însuţi / A te ţine de poala / iluziei / e ca şi cum / 

Ai face-o pe aristocratul / sau pe îngerul după / situaţie / A continua 
să scrii / după toate acestea / e ca şi cum / Ai mai crede că / eşti poet”, 
presupune, în cazul eseistului Alexe Rău, și navigarea în spaţiile extinse 
ale culturii universale, inclusiv la interferența artelor. Astfel, va urmări 
împletirea poeziei cu grafica și pictura aparținând scriitorilor, Paul Va- 
lery exercitând asupra poetului şi eseistului de la Chișinău o atracție 
covârșitoare. Prin urmare, va deprinde și ars poetica poetului francez, 
evidențiind faptul că pentru Paul Valery poezia echivalează cu „une 
machine de langage” și că poezia are rostul nu de a transmite un mesaj, 
ci de a crea o stare poetică. Urmând firul demonstrațiilor cu tenacitate, 
autorul nostru ajunge la constatări relevante, afirmând că Paul Valery, 
cel care susţinea că versurile sale „au sensul ce li se acordă”, a antici- 
pat estetica receptării de astăzi. Poezia concepută ca travaliu diurn, ca 
dialog între două euri, unul lucid, rațional, și altul misterios, axat pe 
sensibilitate, sau unele aspecte mai puţin cunoscute din creaţia lui Le- 
onardo da Vinci, puse în lumină pentru a-l familiariza pe cititorul ba- 
sarabean cu ele; „literatura română în ex-libris” sau traducerea de către 
Ligia Macovei în echivalenţe grafice a poeziei lui Eminescu; „arhitec- 
turile preaplinurilor” aşa cum s-au profilat din perspectiva ecourilor 
eminesciene în arta lui Igor Vieru sau descifrarea „zvonului de ființă 
viitoare” în grafica pictorilor şi cea a scriitorilor basarabeni, se află în 
obiectivul eseurilor sale publicate mai întâi în diverse reviste și adunate 
apoi în volumul La verbvedere. Activitatea de punere în valoare a diver- 
sităţii creaţiei în urbea Chişinăului conturează conștiința înaltă a lui 
Alexe Rău de slujitor al cărţii, contribuind constant la transformarea 
evenimentelor răzlețe în fapte de cultură. Or, dincolo de constatarea că 
se produc noi semnificaţii în artă se situează conștiința celui care mi- 
zează pe acțiunea practică a comunicării asupra sensibilităţii cititorului 
şi a receptorului de artă și de cultură. 


* Alexe Rău (23.12.1953, Larga, Republica Moldova). Poet, publicist, bibliolog, doctor 
în filozofie. Este fiul Olgăi (n. Cernopiska) şi al lui Alexei Rău, ţărani. A absolvit şcoala 
medie din satul natal, Facultatea de Biblioteconomie a Universităţii de Stat din Chișinău 
(1975) şi Facultatea de Sociologie şi Filologie a Universităţii Social-Politice (1983). A 
fost lector-conferențiar la Universitatea de Stat din Chișinău (1975-1976), bibliotecar- 
şef de serviciu, director adjunct al Bibliotecii Naţionale (1976-1984), vicepreşedinte și 
secretar responsabil al Societăţii Prietenii Cărţii din Republica Moldova (1984-1990), 
şef al Secţiei biblioteci a Ministerului Culturii din Republica Moldova (1990-1991). 

Este director general al Bibliotecii Naţionale a Republicii Moldova (din 1992) şi redac- 
tor-șef al revistei „Magazin bibliologic”. A susținut teza „Scrisul ca expresie a conștiinței 
şi cale de cunoaștere a ființării”. A debutat cu versuri la 14 ani în „Tinerimea Moldovei” şi 
editorial, în 1993, cu cartea de poezie Spune ceva. 

Scrieri: Spune ceva (poeme, Chişinău, 1993), Uniluconul (poeme, Chişinău, 1997), 
Nuca lui Nevermore (poeme, Timişoara, 1999), Există şi un Dumnezeu al Bibliofiliei (ese- 
uri, Chişinău, 2000), Jurnal parizian (Chişinău, 2001), Ochiul din oglinda paginii (eseuri, 
Chişinău, 2002), Pe noi nouă adu-ne (Chişinău, 2003), Magister dixit (eseuri, Chişinău, 
2004), Absența e mai mare ca prezența (poeme, Chişinău, 2006), Fragil și înaripat (poe- 
me, Timişoara, 2007), Un fir de plumb atârnat de un lucru fragil şi înaripat (eseuri, post- 
față Petru Soltan, Chișinău, 2007), Dialoguri (Chişinău, 2007), La verbvedere (eseuri, 
Chișinău, 2011), Podul Mirabeau (poeme, Chişinău, 2012). 

Repere bibliografice: Mircea Popa, Un poet basarabean, „Lectura” (Cluj-Napoca), 
1994, 15; T. Enăchescu, „Cuvântul liber” (Târgu Mureș), 1994, 25 aug.; Emil Vasilescu, 
„Biblioteca”, (Bucureşti), 1995, 1; Vasile Nastasiu, Porni Arcadie, creştea..., „Luceafărul”, 
1997, 2 oct.; Călina Trifan, La mijlocul șesurilor, „Lit. şi arta”, 1999, 4 nov.; Anatol Cio- 
canu, Stăm în gazdă la literatura română, „Glasul Națiunii”, 2001, 23; Serafim Belicov, 
Pledoarie pentru Moldova, „Moldova suverană”, 2001, dec.; Ion $pac, Un gânditor verita- 
bil, „Gazeta bibliotecarului”, 2003, 12; Emilian Marcu, Alexie Rău, „Convorbiri literare”, 
2006, 7; Maria Șleahtiţchi, Cerc deschis, Iaşi, 2007, 153-154; Valeria Matvei, Alexe Rău, în 
Calendar Naţional 2008, Chişinău, 2008; Adrian Dinu Rachieru, Poeți basarabeni, Chi- 
şinău, 2010, 490-492. 

Margareta CURTESCU 


Peisaje literare din Basarabia 


în dimensiunea istoriei 
(referinţe la volumul Literatura basarabeană 


şi modelele literare europene de Ana Bantoș) 


În Literatura basarabeană şi modelele litera- 
re europene! (Editura Muzeului Naţional al 
Literaturii Române, Bucureşti, 2013), miza 
demersului analitic, întreprins cu acribie de 
laborioasa cercetătoare Ana Bantoş, o consti- 
tuie nu doar examinarea și explicarea parcur- 
sului literar românesc din Basarabia postbelică 
până în actualitate, dar și prezentarea, cuprin- 
zătoare, a subiectului, în conformitate cu si- 
nuoasa problemă identitară. Dublul periplu, 
critic şi istorico-literar, i-a solicitat autoarei un 
elan susţinut, căci, în orizonturile sale inter- 
pretative, au intrat comentarii ale mai multor 
destine literare, consumate într-un impre- 
sionant segment 

temporal.  Înain- BI 5 -- - =0 


tarea fenomenu- 


e T vs 
lui, acumulările 0% 
succesive de sub- OAMENI 
stanţă literară, în 
fine, coagularea, Literatuta 
într-un spaţiu A basarabeană 
| şi modelele literare 
omo opal sub europene 


impulsul estetici- 
lor moderne, a li- 


Baa D= 
constituie obiec- 

tul acestui consistent volum. Construite cu atenţie și rigoare, studiile 
evaluează diverse manifestări ale sensibilităţii artistice, de la activitatea 
criticului Vasile Coroban la creaţia poetei Liliana Armașu. 


Complexitatea volumului, polifonia sa descind din explorarea unui 
impresionant corpus de texte și autori, fiind relevate, în primul rând, 
raporturile acestora cu pattern-urile edificatoare. Conținuturile se re- 
pliază totuși pe un subiect magistral: evaluarea identității literaturii 
române din spaţiul pruto-nistrean, prin prisma raportării sale la mode- 
lele europene sau la cele americane, instaurarea, prin traversarea unor 
timpuri agresive, a unui registru omologator. E tocmai formula ce su- 
dează părţile cărții, în care Ana Bantoş a reunit un bogat material istori- 
co-literar, selectat de pe câteva teritorii cu diverse configurații valorice. 
În acest sens, demonstraţia se compune din exemple relevante, cum ar 
fi explicarea relaţiei lui Ion Vatamanu cu poezia americană, atractivă 
pentru poetul de la Chișinău prin „antisentimentalismul şi antiroman- 
tismul” ei, sau cea referitoare la influenţele din Garcia Lorca și Rilke în 
poezia lui Grigore Vieru. 


O radiografiere a scrisului românesc de la est de Prut, începând cu a 
doua jumătate a secolului trecut și până în prezent, îi impune exegetei 
aplicarea unor multiple perspective interpretative. Explicarea fenome- 
nelor literare, care au evoluat sub „teroarea istoriei”, dar și sub semnul 
preceptelor moderniste sau al celor postmoderniste, a presupus evo- 
carea destinelor literare ale condeierilor din câteva generaţii. Autoarea 
volumului supraveghează minuţios, cu vocație ordonatoare, evoluţia 
formelor, afirmarea conceptelor în perioadele evaluate. Respectând 
obiectivul strategic de prezentare a oscilaţiilor şi metamorfozelor lite- 
raturii române din Basarabia, „aflată sub vremi”, a condiţiei scriitorului 
în contexte istorice şi sociale concrete, Ana Bantoș decelează, în cele 
trei mari compartimente, Tradiţie locală și modernitate europeană, Lite- 
ratura de la est de Prut și brutalităţile istoriei şi Scriitorii basarabeni între 
modernism şi postmodernism, cazurile ilustrative ale unor scriitori care 
au trăit şi au creat în epocile respective. Debutând cu evocarea activi- 
tății de diplomat și a creaţiei lirice a lui Lucian Blaga, care „a suplinit 
oarecum rolul diplomatic atât de necesar în menţinerea relaţiilor din- 
tre peisajul cultural, literar și, în definitiv, identitar al românului basara- 
bean cu cel european” (p. 14), cercetătoarea estimează meticulos, prin 

prisma particularizării, experienţele literare ale lui Nicolai Costenco, 
Ion Vatamanu, Vladimir Beșleagă, Andrei Lupan, Lidia Istrati, Vasile 
Leviţchi, Liviu Damian, Grigore Vieru, dar și ale unor scriitori din ac- 
tualitate, Leo Butnaru, Lorina Bălteanu, Steliana Grama, Constantin 
Cheianu, Ștefan Baștovoi, Iulian Ciocan, Anatol Moraru, Liliana Ar- 
maşu ş.a. 


Axate pe detalii, studiile Anei Bantoş impresionează prin rigurozita- 
tea judecăților de valoare, emise la capătul unor lecturi în profunzi- 
me, prin multiplele informaţii factuale, inserate în actul critic, ceea 
ce-l decorsetează, îl absolvă de inserţiile teoretizante și îi imprimă 
lejeritate, devenindu-i familiar cititorului, celui tânăr, în special, care 
va recunoaște aici configuraţiile exacte ale ambianţelor literare și exe- 
getice din spaţiul basarabean postbelic și din cel contemporan, căci 
unicul criteriu aplicat operelor comentate îl constituie cel estetic. Se 
mai remarcă şi tonalitatea echilibrată a autoarei în raport cu subiec- 
tele repudiate, de obicei, în critica din ultima perioadă. În aceste ca- 
zuri, comentariile iau în calcul resursele timpului istoric, în care s-a 
derulat evenimentul propriu-zis, „o istorie care nu se lasă cu una cu 
două explicată şi nu e recognoscibilă pentru toată lumea” (p. 85). De 
exemplu, în „incercarea de a spulbera ambiguitatea care planează dea- 
supra unei figuri emblematice pentru peisajul basarabean postbelic, 
cum este Andrei Lupan” (Intelectualul basarabean și istoria), autoarea 
se conduce de un singur principiu, exprimat cu fermitate în aserțiu- 
nea: „Iată de ce îmbinarea hermeneuticii existenţiale cu cea ideologică 
în abordarea creaţiilor scriitorilor din acea perioadă este inevitabilă” 
(p. 86). Comentariile și reflecțiile critice devin verosimile doar rapor- 
tate la realităţile istorice sau la conjunctura social-politică a epocii. De 
altfel, o structură repetabilă transpare insistent din conținutul volumu- 
lui Literatura basarabeană şi modelele literare europene — cea a identităţii 
scriitorului basarabean. Amplul studiu, Scriitorul basarabean și reflexele 
brutalității istoriei, în care se conţin date cutremurătoare despre omul 
şi scriitorul Nicolai Costenco, explică de ce anume această persona- 
litate literară „ilustrează poate cel mai complicat și mai distorsionat 
destin al creatorului basarabean din secolul al XX-lea” (p. 53). În 
fond, autenticitatea scriitorului basarabean, menţionează autoarea 
volumului, se conturează doar prin prisma evenimentului istoric 
propriu-zis. „De acest lucru trebuie să ținem cont în permanenţă și 

în condiţiile avântării societăţii noastre spre postmodernism, spre 
societatea de consum, spre mondializare, spre jocul simulacrelor”, 
explică exegeta (p. 185). 


Studiile incluse în primele două compartimente pun în lumină dificul- 
tățile de ordin nonliterar, cu care se confruntau scriitorii în perioada 
regimului autoritar, condiţiile traumatizante, în care s-a constituit lite- 
ratura locului în acest răstimp. O manifestare emblematică a spiritului 
nonconformist este cazul lui Vasile Coroban, care, în anii şaizeci-şap- 
tezeci ai secolului trecut, „a dat contururi inconfundabile demersului 
critic basarabean, accentuând necesitatea afirmării conştiinţei de sine 
în literatură” (p. 18). Opțiunile sale pentru creaţia clasicilor români și 
maniera exegetică în care comentează proza lui lon Creangă vor între- 
ţine, într-o formulă camuflată, dialogul cu spaţiul exegetic din țară, iar 
investigarea mai multor autori din literatura universală semnifica, în 
condiţiile unei ideologii restrictive, pledoaria sa pentru organicitatea 
formulei local — naţional — universal. 


În Inima mea începe de la orizont, tabloul literar al anilor şaizeci este 
refăcut din precizări clarificatoare, necesare în vederea înțelegerii con- 
textului în care a activat generaţia respectivă, căreia „i-a revenit sarcina 
extrem de dificilă de a contribui la renașterea din cenușă a păturii in- 
telectuale basarabene exterminată în totalitate de către regimul post- 
belic”. Astfel se face că o imagine frecventă în lirica lui Ion Vatamanu, 
„orașul îngenuncheat pe care poetul îl poartă în suflet este, de fapt, geo- 
grafia spirituală a unei Basarabii devastată și ruptă de la matricea ei fi- 
rească. Familia de spirite din care făcea parte Vatamanu era numeroasă 
şi trebuie menţionat că a existat un dialog fertilizator în mediul literar 
al anilor '60-70, când, se pare, încrederea reciprocă dintre oamenii de 
cultură și de litere se axa în mare măsură pe principiul următor: «Inte- 
lectualul este cineva aflat în căutarea adevărului dincolo de interesele 
personale» (Jean D'Ormesson)” (p. 31-32). 


Viaţa literară din spaţiul basarabean postbelic se vădește în toată 
complexitatea sa, căci investigaţiile Anei Bantoș fixează și legăturile 
intraculturale, în cadrul cărora literatura română din Basarabia, prin 
intermediul mesagerilor săi, stabilește contacte cu zone culturale eu- 
ropene. În acest mod se explică prezenţa, în economia volumului, a 
studiilor consacrate unor intelectuali care au intermediat între cul- 

tura română și cea occidentală, Dialogul intercultural ca logos al celui- 
lalt, dedicat lui Valeriu Rusu, rezident în Franţa, și Singularitatea şi 
singurătatea rostirii, conţinând emoţionante referinţe la coordonatele 
liricii lui Alexandru Lungu, stabilit la Bonn, pentru care „Iragismul 
infertilității, de sorginte mallarmeeană, se suprapune peste nemărgi- 
nirea exilului” (p. 41). 


În cel de-al treilea compartiment, Scriitorii basarabeni între modernism 
şi postmodernism, cercetătoarea sesizează și comentează metamorfoze- 
le spaţiului literar contemporan, produse ca rezultat al impactului aces- 
tor concepte asupra creatorilor din ultimele generaţii. După operaţia 
de clarificare a diferențelor dintre aceste două curente literare, prin 
intermediul comentariilor la Postmodernism și elitism. Postmodernismul 
românesc şi circulaţia elitelor şi Transmodernismul, volume semnate de 
Adrian Dinu Rachieru şi, respectiv, Theodor Codreanu, Ana Bantoş 
dimensionează reflexele acestor „-isme” în creaţia unui grup de poeţi 
şi prozatori contemporani, plasați deja în alte ecuaţii decât cele ante- 
rioare, relaţii explicate în studiul final, Scriitori basarabeni și paradigme 
literare europene. În loc de postfață. 


În peisajul critic românesc, volumul Literatura basarabeană și modelele 
literare europene relevă sigur, fără stridenţe, statutul literaturii române 
din Basarabia în contextul marii literaturi naționale, dar şi în cel al li- 
teraturilor continentale. Important e că Ana Bantoș, triind faptele lite- 
rare din câteva epoci, diseminează, eliberată de prejudecăţi, un amplu 
material factologic, îl conceptualizează și îi dă un diagnostic exact. De- 
nunțând o pronunţată tentă recuperatorie, acest efort al cercetătoarei 
dobândeşte importanţă şi în sensul că oferă posterității mărturiile ne- 
cesare despre ceea ce s-a produs și se mai produce în interiorul acestui 
fenomen efervescent. 


Note | 1 Literatura basarabeană și modelele literare europene de 
Ana Bantoș, volum rezultat din activitatea de cercetare 
postdoctorală a autoarei în cadrul proiectului Valorifica- 
rea identităţilor culturale în procesele globale, monitorizat 
de Academia Română în perioada 2007-2013. 

loan MILICĂ 
| Limbajul poetic eminescian 


A fost publicată, la Editura Universității „Ale- 
xandru loan Cuza”, a doua ediție a lucrării 
Limbajul poetic eminescian. Cartea regretatu- 
lui profesor Dumitru Irimia (1939-2009) a 
devenit, în decurs de aproape patru decenii, 
un reper în domeniul studiilor asupra operei 
lui Eminescu, așa că numai argumentul noto- 
rietății ar fi fost suficient pentru a legitima o 
re-editare. Însă evenimentul editorial are im- 
portanță şi din alte motive ce vor fi arătate în 
cele ce urmează. 


În ciuda bibliografiei uriaşe rămase în gri- 
ja posterității, în cultura națională au existat 
puțini cărturari cu o foarte bună cunoaştere a 
operei lui Eminescu. Cine are curiozitatea de 
a examina marele catalog bibliografic editat 
de Academia Română și publicat sub forma 
celui de-al XVII-lea volum al seriei magna — 
Mihai Eminescu, Opere — va observa că nu- 
mai în perioada 1939-1989 au apărut peste 
25.000 de titluri având ca referință unul sau 
altul din marile sectoare ale creaţiei emines- 
ciene, literatura (inclusiv traducerile), publi- 
cistica, documentarul și epistolarul. Cele mai 
multe titluri sunt, bineînţeles, menţiuni, note 
şi articole risipite în puzderia de publicaţii 
periodice mai mult sau mai puţin însemnate. 
Prin comparaţie, monografiile sunt mult mai 
puţine, numărând, la o estimare fugară, în jur 
de două sute de titluri. Şi mai simplu spus, 

despre Eminescu şi opera sa s-au publicat, în medie și an de an, sute de 
efemeride şi puţine cărți valoroase. În 1979, anul publicării Limbajului 
poetic eminescian, pe piaţa românească de carte științifică apăreau, de 
exemplu, doar câteva contribuţii mai importante privind exegeza ope- 
rei lui Eminescu, volumul profesorului Irimia și studiul Elenei Tacciu, 
Eminescu. Poezia elementelor, fiind noutăţile editoriale ale anului. De 
altfel, peisajul editorial de astăzi nu e cu totul diferit, deosebirea fiind 
că s-a mărit viteza cu care maculatura amenință cultura. 


Spiritul vremii în care a apărut Limbajul poetic eminescian este surprins 
de profesorul Mihai Zamfir, în prefața ediției a II-a: impresionism cri- 
tic şi amatorism luminat, speculație intelectuală şi aproximaţie pito- 
rească. Pe acest fond, „intrarea stilisticii în eminescologie s-a produs 
fără zgomot, fără declaraţii solemne: noua metodă a adoptat instinctiv 
postura modestiei, pe aceea de slujitor lingvistic al afirmațiilor emise 
de istoria literară. În realitate, sub vălul inocenței, se insinua deja un 
nou mod de a aprecia poezia lui Eminescu, bazat pe evidenţele indis- 
cutabile ale limbajului. 


Concomitent cu perspectiva interpretativă asumată de autor, erau puse 
în circulaţie un concept (limbajul poetic, născut la confluența dintre 
limbă şi artă) şi tehnici de lucru mai puţin tributare excesului de imagi- 
nație în interpretarea operei literare, metodele desprinse din panoplia 
lingvisticii fiind angajate în căutarea dominantelor operei eminesci- 
ene. Cu alte cuvinte, lucrarea demonstra că fusese depășită etapa de 
pionierat a stilisticii româneşti şi se înfățișa cititorilor atenţi drept „cea 
dintâi monografie stilistică remarcabilă atât prin perspectivele pe care 
le deschidea, cât și prin răspunsurile ferme oferite” (Mihai Zamfir). 


La vremea primei ieşiri de sub tipar, volumul a stârnit reacţii vii. Cei ce 
i-au înțeles rostul și importanţa au lăudat-o, iar cei ce au ratat întâlnirea 
cu litera și spiritul ei i-au scăzut din merite. Cert este că, după mai bine 
de treizeci de ani, cea dintâi monografie dedicată limbajului poetic 
eminescian s-a fixat între lucrările de referință cuprinse în bibliografia 
esenţială privind viaţa şi opera lui Eminescu. Având la origine teza de 
doctorat elaborată de Dumitru Irimia, lucrarea publicată atunci în pre- 
stigioasa colecție Eminesciana a editurii Junimea stă astăzi în compania 
selectă a marilor clasici: G. Ibrăileanu, D. Caracostea, G. Călinescu, 
T. Vianu, I. Negoiţescu, Ioana Em. Petrescu ş.a. 

Prin decizia de a relansa lucrarea se recuperează atât imaginea apusă 
a unor vremuri animate de idei și metode care însuflețiseră deja viața 
ştiinţifică şi culturală occidentală, cât şi un model de expunere ştiinţifi- 
că ameninţat în prezent de expansiunea unui antistil ale cărui trăsături 
sunt verbozitatea ultraredundantă, lipsa de rigoare şi impresionismul 
abuziv. 


Adăugând că volumul face parte dintr-o serie de autor ce va reuni lu- 
crările regretatului profesor Irimia nu facem decât să anunțăm că, în 
viitorul nu foarte îndepărtat, specialiștii și publicul larg vor avea ocazia 
de a (re)citi lucrări în care exactitatea și rafinamentul interpretativ stau 
pe același plan cu temeinicia argumentării științifice. 


Revenind, în încheiere, la Limbajul poetic eminescian, lucrare conside- 
rată de Mihai Zamfir „cel mai sistematic și mai complet manual de po- 
etică eminesciană”, nu ne ferim să scriem că această lucrare, aflată abia 
acum la a doua ediţie, are în față promisiunile unui viitor mai ferit de 
neajunsurile trecutului, nu întotdeauna drept cu valorile. 

lon CIOCANU 


Inceput și continuare 


I.C. — prof. univ. dr. hab., 
colaborator ştiinţific 
principal la Institutul de 
Filologie al A.Ş.M,, critic şi 
istoric literar, lingvist. Autor 
a 40 de cărţi, majoritatea — 
de critică şi istorie literară, 
de sociolingvistică şi 

de cultivare a limbii. 

Lucrări apărute după 

1990; Literatura română 
contemporană din Republica 
Moldova (1998), Literatura 
română. Studii şi materiale 
pentru învățământul 
preuniversitar (2003), Scriitori 
de ieri şi de azi (2004), Efortul 
salvator (2006), Salahorind.. 
(2008), Darul lui Dumnezeu 
(2009), Noi și cuvintele 
noastre (2011), Cărțile din 
noi (2011), Absența exclusă 
(2013), Rămurea de iasomie. 
Memorii şi meditații... (2013). 


De fapt, vorbim despre două „începuturi, 
ambele extrem de salutabile, și — respectiv — 
despre două „continuări'. Dar să le luăm, cum 
se zice, pe rând. 

Primul este semnalul dat de revista „Limba Ro- 
mână’, prin editorialul semnat de Alexandru 
Bantoş Eugeniu Coșeriu şi „revenirea sa acasă” în 
numărul 5-6 a.c. „Având un destin de excepţie, 
o operă studiată, comentată, apreciată de tim- 
puriu pe mai multe continente şi în mai multe 
limbi, — constată autorul, — vasta și geniala sa 
creaţie, dintr-o inerție «tradițional româneas- 
că», are o circulație restrânsă în patria sa. Şi 
după un deceniu de la trecerea conaţionalului 
nostru la cele veșnice, procesul de «recupera- 
re» a moștenirii coșeriene poartă un caracter 
aleatoriu, lipsind deocamdată o strategie unifi- 

cată, coerentă și de 
perspectivă a tradu- 
cerii şi editării ope- 
rei acestuia” (aici şi 
în continuare sub- 
linierile din citate 
ne aparţin. — I.C.). 


cultură 


ştiinţă 


Alexandru Bantoş 
nu numai că nu ne- 
glijează ceea ce s-a 
făcut în ştiinţa ling- 
vistică românească 
întru cunoașterea și 
recunoașterea crea- 
ţiei marelui mihăi- 


limba ROMANA 


Chipindu 


ANUL XXIII 
Chi 

lenean, ci chiar numeşte o seamă de savanţi din diferite centre culturale, 
reprezentând diverse generaţii care au contribuit cu un anumit succes la 
„întoarcerea acasă” a genialului nostru compatriot. Dar problema pe care 
o pune Domnia Sa e că cele înfăptuite „acoperă doar parțial nevoia de a 
transpune în română integrala sa creație, ce urmează a fi însoţită, indispen- 
sabil, de exegeze menite a configura amplu și riguros imaginea celebrului 
om de ştiinţă, față de care se cuvine să aibă altă atitudine instituţiile de re- 
sort, academice, de la Bucureşti şi Chișinău” 


În întregimea și în esența sa, editorialul domnului Alexandru Bantoș nu 
este numai o elogiere a rezultatelor, oricât de modeste deocamdată, ale 
Şcolii de vară „Eugeniu Coșeriu și paradigmele lingvisticii actuale” din 
iunie-iulie 2012, ci şi, pornind de la acest obiectiv, „un apel indirect adre- 
sat comunităţilor academice de pe cele două maluri ale Prutului, de a 
întreprinde cât mai curând acțiuni bine orchestrate pentru ca «lingvistul 
secolului XX» să-şi ocupe locul meritat şi în sanctuarul ştiinţei naționa- 
le”. O ediţie integrală a moștenirii rămase de la Eugeniu Coșeriu „ar fi 
trebuit demult să devină un proiect național de anvergură”, constată cu le- 
gitimă îngrijorare editorialistul, subliniind că un atare obiectiv ar fi bine 
să fie realizat cel puţin „până la centenarul nașterii profesorului, în 2021”. 

Prin sublinierea de la urmă am evidenţiat primul „început” despre care 
ne-am propus din capul locului să vorbim. Revista „Limba Română” 
a făcut şi până acum mai mult decât orice altă publicaţie de la noi şi 
poate nu numai din Republica Moldova. Este suficient să spunem că 
anume în revista chișinăuiană şi-a publicat Eugeniu Coşeriu câteva 
dintre articolele şi studiile sale din ultima parte a vieţii sale: Latinitatea 
orientală, Unitatea limbii române — planuri şi criterii, Politici lingvistice... 
În această publicaţie Eugeniu Coșeriu a fost intens mediatizat de ling- 
vişti notorii bucureșteni, ieşeni, chişinăuieni... De aceea „Limba Ro- 
mână” şi-a câștigat dreptul și onoarea de a da curs unui atare apel. E 
unul la a cărui realizare ea de mult contribuie, în limita posibilităților. 
Numărul 5-6 a.c. este un aport consistent la continuarea importantei și 
stringentei opere de popularizare și asimilare a creaţiei celebrului ling- 
vist, prin publicarea unor prelegeri la numita Şcoală de vară de la Cluj 
şi a unor comentarii referitoare la moștenirea coşeriană. Menţionăm în 
acest context prelegerile ținute de prof. Mircea Borcilă, Emma Tămâia- 
nu-Morita, Dumitru Cornel Vilcu, Oana Boc, Jesus Gerardo Martinez 
del Castillo, evocarea succintă, dar consistentă a prof. Eugenia Bojoga 
Două spirite tutelare: Eugeniu Coșeriu și Mircea Borcilă, tustrele inter- 
viurile menite să reliefeze mai concret diverse aspecte ale moștenirii 

coşeriene și ale lucrărilor Şcolii de vară consacrate „paradigmei” inte- 
graliste în lingvistică. E, repetăm, primul început al revistei, unul a că- 
rui eficiență va putea fi valorizată în funcție de succesul continuării lui. 


Acum e timpul să vorbim despre cel de-al doilea „început”, identificat de 
noi în avertismentul adresat cititorilor cu referire la proiectul „Revista 
«Limba Română» în fiecare şcoală din Republica Moldova. Cunoaş- 
tem cu toții care-i starea de lucruri în întregul nostru învățământ. De aici 
necesitatea unei cât mai chibzuite selectări a materiei științifice, ști- 
inţifico-populare și pur informativ-cognitive pentru diferite niveluri de 
pregătire a adresanţilor noștri. În școala superioară e bine şi chiar necesar 
să ajungă articole și studii de mare profunzime a analizelor și sintezelor 
(care, la o adică, nu strică nici contingentului de cititori din şcoli şi licee), 
dar pentru aceştia din urmă e normal ca revista să publice articole, studii, 
eseuri, cronici etc. corespunzătoare nivelului respectiv (care, mutatis mu- 
tandis, n-ar prisosi profesorilor şi studenților filologi...). Un prim exemplu 
de rezolvare corectă a acestei „probleme” se conţine în chiar numărul pre- 
zentat aici de noi al revistei. Ni-l oferă însuși Eugeniu Coșeriu în / prin dis- 
cursul rostit pe 22 mai 2001 cu ocazia conferirii titlului de doctor honoris 
causa al Universităţii Pedagogice de Stat „Ion Creangă” din Chișinău, în 
care vorbește simplu şi — totodată — profund, înțelept și chibzuit despre 
„două tipuri de moldovenism”: unul care „nu se opune românismului, ci 
este o formă a românismului” și, pe de altă parte, „un moldovenism opus 
românismului, cel care se afirmă pe o identitate arbitrară, moldovenească, 
la același nivel cu identitatea românească şi opune identitatea moldove- 
nească acestei identități românești”. Mai mult, ilustrul nostru compatriot 
observă cu adâncă putere de pătrundere în esenţa lucrurilor că „și acest 
din urmă moldovenism opus românismului este, la rândul lui, de două 
tipuri: există moldovenismul naiv şi nevinovat al celor care, orbiţi de o 
propagandă îndelungată, orbiți de tot ce li s-a opus și de tot ceea ce li s-a 
ascuns timp de şaizeci de ani, cred că nu sunt români...” şi moldoveni ro- 
mâni sau români moldoveni, cum a fost Coșeriu însuși. 


Ideea pe care ținem să o subliniem constă în necesitatea selectării pe vii- 
tor — pentru paginile revistei — anume sau preponderent a unor materiale 
accesibile atât pentru un profesor, demnitar de stat ori chiar savant acade- 
mician, cât şi pentru un elev. Pe această cale vedem noi continuarea optimă 
a ambelor „începuturi” despre care am vorbit aici. Ea ţine, deopotrivă, de 
colectivul redacției și de întreaga obștime culturală de la noi și nu numai. 


Încheiem pledoaria noastră în sprijinul ambelor „începuturi” şi cu 
urări de succes întru continuarea lor. 

Lidia CODREANCA 
O gramatică inedită 
din Basarabia sec. al XIX-lea 


L.C. — conf. univ. dr, 
cercetător ştiinţific superior 
la Centrul de lingvistică al 
Institutului de Filologie 

al AŞ.M. Lucrări editate: 
Sociolingvistica. Mic dicţionar 
terminologic (2002), 

Limba română în Basarabia 
(1812-1918) (2003), Latina 
vulgară (în colaborare cu 
acad. N. Corlăteanu) (2007), 
Două mentalități şi o singură 
limbă (pagini necunoscute 
din istoria limbii române din 
Basarabia) (2012). 


În secolul al XIX-lea, pentru uzul şcolar secun- 
dar şi mediu din Basarabia, au fost editate pa- 
tru manuale de gramatică [1], două - la Chi- 
şinău și două - la Sankt Petersburg. Manualul 
de la 1819, Scurtă Russască Grammatică cu 
tălmăcire în limba Moldovenească pentru uceni- 
cii Seminariei Chișinăului şi ale altor școale din 
Basarabia, şi cel de la 1827, Gramatică Russas- 
că şi Rumânească închipuită de Ştefan Margela, 
erau nişte gramatici ale limbii ruse traduse în 
românește. lar manualul de la 1840, Nacerta- 
nie pravil valaho-moldavskoi grammatiki, şi cel 
de la 1865, Cursulu primitivu de limba Rumâ- 
nå, au fost gramatici ale limbii române, deși 
cel dintâi era scris în limba rusă. Aceste ma- 
nuale, potrivit surselor bibliografice și celor 
de arhivă, au fost utilizate la predarea limbii 
române în învățământul din Basarabia pe par- 
cursul secolului al XIX-lea: în şcolile ținuta- 
le — până în 1871, la Seminarul Teologic din 
Chişinău — până în 1867, în Liceul Regional 
din Chişinău - până în 1866. 


Pentru şcolile elementare au fost editate un 
şir de bucoavne ruso-române [2] cu caracte- 
re chirilice în: 1814, 1815, 1822; 1830-1840, 
1842, 1844, 1861-1862, 1863. În 1865 la Chi- 
şinău se editează Abecedâ rumână a lui loan 
Doncev (1865), tipărită cu caractere chirilice, 
rusești şi latine. 

Odată cu interzicerea predării limbii române în şcolile ţinutale din Ba- 
sarabia, prin înaltul ukaz de la 3 februarie 1871 [3], dispare necesitatea 
editării materialelor didactice în limba română. 


În a doua jumătate a secolului al XIX-lea, începând cu anul 1871, se 
deschid un şir de şcoli elementare ecleziastice cu predare în limba rusă 
pe lângă parohii și pe lângă mănăstiri și schituri. Programa de studiu a 
şcolilor parohiale şi mănăstirești era de doi-trei ani. Elevii învățau citi- 
rea, scrisul, aritmetica, limba rusă. 


Din 1886, conform „Regulilor privitoare la școlile bisericești-parohi- 
ale” emise în 1884, a fost aprobat de către Sinodul rus programul de 
studiu obligatoriu și unic pentru întreg imperiul, care includea: religia, 
cântul bisericesc, slavona şi rusa, caligrafia, istoria Rusiei şi aritmetica. 
Anume de atunci în Basarabia se intensifică deschiderea de şcoli ele- 
mentare cu predare în limba rusă („odnoclassnâie” — școli de o clasă cu 
durata învăţăturii de 2 ani şi „dvuhclassnâie ucilișcia” — şcoli de două 
clase cu durata cursurilor de 4 ani). 


În registrele școlare, în rapoartele învăţătorilor, păstrate în documente- 
le de arhivă, nu se atestă absolut deloc disciplina limba română. Sursele 
bibliografice cu referire la învățământul din perioada investigată [4] 
susțin că limba de predare în şcolile ecleziastice elementare, parohiale 
şi mănăstirești a fost doar limba rusă. 


Pe la 1872 erau solicitate de către elevi școlile elementare de pe lângă 
mănăstirile Dobruşa şi Răciula, unde erau și biblioteci înzestrate cu 
sute de volume şi de manuscrise, cu mulți copiști și tălmaci din slavonă 
și greacă. Numai la mănăstirea Dobruşa, pe la sfârșitul sec. al XVIII-lea 
şi în primele decenii ale secolului al XIX-lea, a activat „un număr con- 
siderabil de cărturari, care au tradus, au transcris şi au difuzat o mulți- 
me de cărţi” [5]. Biblioteca mănăstirii Noul Neamţ, de asemenea, era 
înzestrată cu un număr impunător de volume rare și de manuscrise 
preţioase. Spre deosebire de bibliotecile de la alte mănăstiri care peste 
ani au dispărut fără urmă, o mare parte a fondului de carte și de ma- 
nuscrise al bibliotecii de la mănăstirea Noul Neamţ a fost salvat și se 
păstrează la Arhiva Naţională a Republicii Moldova. 


Printre materialele didactice elementare utilizate aici am atestat trei 
manuale școlare: un bucvari slavonesc, Țerkovno-slavianskaja AZ- 

BUKA, rukovodstvo dlja țerkovno-prihodskih şkol i șkol gramoti, izdanie 
24-oe, St. Peterburg, 1913 [6]; un manual de citire şi scriere ruseas- 
că, RODNOI IAZÎK, obucenie mehaniceskomu citeniu i pisimu, vâpusk 
1, Kişinev, 1880 [7] şi o gramatică românească cu caractere chirilice 
vechi, în variantă de manuscris. Nu are foaie de titlu, iar numerotarea 
paginilor este cu litere [8]. 


După primele rânduri cu care începe pagina întâi, gramatica anonimă 
poate fi intitulată PUŢINĂ ARĂTARE FOARTE ÎN SCURT PENTRU 
AŞĂZAREA SLOVELOR*. Anul înregistrării cărții în catalogul mănăs- 
tiresc este indicat în rusește în josul aceleiași pagini: „Sia kniga prin- 
adlejit Novo-Neameţkomu Sviatovoznesenskomu monastâriu 1887 


goda’. 


Ca aspect grafic și editorial, această lucrare are un volum de 24 de pa- 
gini, dimensiunile: 19 x 12,5 cm, copertele de carton, acoperită cu pie- 
le de un brun închis. 


PUŢINĂ ARĂTARE FOARTE ÎN SCURT PENTRU AȘĂZAREA 
SLOVELOR... este un text paleografic româno-slav de dificultate me- 
die, scris cu alfabet chirilic vechi, de până la reforma propusă de Ștefan 
Margela în Gramatica de la 1827, care a redus câteva semne grafice [9] 
pentru înlesnirea citirii şi scrierii în limba română veche. 


Anonimul autor al sus-numitei gramatici a recurs la vechiul alfabet 
chirilic, probabil, intenționat, întrucât din conţinutul propriu-zis al 
lucrării reiese că aceasta a fost elaborată cu scopul de a facilita însuși- 
rea vechilor caractere slavonești în care erau tipărite pe atunci Sfânta 
Scriptură și toate cărțile liturgice, ce urmau a fi studiate în continuare. 


Se ştie că, spre deosebire de textele laice românești care după 1828, 
graţie Gramaticii lui Heliade Rădulescu [10], au început a utiliza al- 
fabetul de tranziţie, reformat, apoi din 1862-1863 pe cel latinesc, lite- 
ratura religioasă editată peste Prut a utilizat alfabetul chirilic până în 
1881, când Sinodul Bisericii Ortodoxe Române a decis înlocuirea în 
cărțile bisericeşti a alfabetului chirilic cu cel latinesc [11]. În Basarabia 
alfabetul chirilic a fost utilizat un timp mai îndelungat. 


* Parţial, păstrăm ortografia originalului. 

Pagini din PUŢINĂ ARĂTARE FOARTE ÎN SCURT PENTRU 
AȘĂZAREA SLOVELOR..., mănăstirea Noul Neamţ, 1887 

Lucrarea pe care o prezentăm aici se constituie din trei compartimen- 
te: 1) fonetica; 2) semnele de punctuație; 3) texte pentru lectură. 


Compartimentul întâi, intitulat Puţina arătare foarte în scurt pentru 
așăzarea slovelor, explică amănunţit rostirea sunetelor vocale și a con- 
soanelor şi locul plasării lor în cuvinte. Fiece explicaţie este urmată de 
exemple. 


Bunăoară, „Slovele se împărțesc în doauă: în glasnice și ne glasnice. Şi 
glasnice să numesc acele care îmi dau din sine glasul: iar ne glasnice 
sânt acele care fără de ajutorul celor glasnice nu pot să-mi dau glasul. 


Deci glasnice sunt acest: QE N COYE Éw AH DA Y 
Iar ne glasnice sunt aceste: 
98 TAI (AI MHTIPC mx'tmm3 Vn8 : 


Apoi este explicată rostirea fiecărui caracter grafic și poziția lui în cu- 
vânt. Autorul utilizează un limbaj simplu, lipsit de neologisme, dar și 
de termeni gramaticali consacraţi. Metalimbajul gramatical este chiar 
unul arhaic, neatestat în gramaticile din secolul al XIX-lea din Basa- 
rabia. Unele explicaţii sunt necesare şi pentru cititorul modern, care 
intenționează a citi vechile texte liturgice românești, bunăoară: 


„ E punându-să înaintea altui U să glăsuieșteînlocde H precum: 
E varaEnta (Evanghelia), % T TE (anghel), în cu- 
vinte streine. De f. drept și prost. 


Óh TNB -pretutindeni stau. 


3 — pentru că iaste pus la nume și la Pashalie, iară mai mult nu îl în- 


trebuințăm în limba noastră. 
3 -pretutindeni stă şi iaste alcătuit din 4 şi C 
h — urmează numai neglasnice întru început și oareunde să pune. 


C urmează glasnice. Iar întru cuvinte streine să pune şi înainte niglas- 
nicei precum fC MTOP ë € (Istorie). 


Fila 2. TLJ| JM H — drept şi prost să închipuiesc și pretutindeni stau. 

© -întru începutul cuvântului în limba noastră loc nu are. lar unii 
l-au închipuit la aceste cuvinte: É x +0 (ochiu), % P t à H (organ), 
5c meo (ostrov), É r e ú m (oprit), '9 c meam (ostaş) și 


altele, poate şi pentru frumuseţe. 
TCE P C m —pretutindeni stau. 
y -la începutul cuvintelor loc nu are. 
0 — numai la început, iar la mijloc şi la sfârşit loc nu are şi iaste din 
V şi din 0 
x -pretutindeni stau. 
b -întru început loc nu are. 
© — la Pashalie şi la numerere, aiurea nu să întrebuințază. 


“4) — pururea la început. Des în mijloc întru cuvintele cele streine și 
la nume. lar acum cei mai mulți l-au obicinuit a-l pune înaintea lui 2, 
precum: £ 4 p (vor), c wi e(sor), # © e (nor), Xœ e (lor). 

4 "EM -pretutindeni stau. 

LWW — fiindcă iaste la Pashalie, iar noi am putea ceti fără de dânsa, făcând 
așa: mm 

& Q -din Q şi t suntalcătuite și la început nu pot să stea. 
Fila 3. v & din & și din î să alcătuiaște și numai la început stă. 

+O din € şi © şi pretutindeni stă. 

3 W sunt puse la numere şi numai întru cuvinte streine să întrebuința- 
ză. Deci, 3 să alcătuiaște din 3 și din C . 

l stă la început și la mijloc. 


d- iaste curat A şi numai ea să stea la început. Piciorul din mijloc să 
lungește în jos şi nu aceasta să deosebește de A (...): că precum de am 
scrie așa: °y rsy m (umplut), > Ru àm (umblat), '¥ E (unde), 
ar fi lipsă în slovenire, aşa sonoteaște, iară înainte 7C stând A, îl dau pe 

M,precum AT Epar (împărat) AT 0b, 0 RÁ m (împodobit) 
An P më mý m (împărtăşit), numai vechiul obicei biruiaşte. 


© — la numere numai și întru cuvinte streine și la numere. 


Fila 4. V -în cuvinte streine să glăsuiește ca t,precum: v toC ma ce 
(ipostas), tt Ý p (pir), uv e (mir), iar pre multe locuri să ia și în 
loc de €,precum: E v quU éi ť a (Evanghelia), ¿vade ta 
(evlavia), TCAE £ 1 (Pavel). Să obicinuiesc unii în limba noastră 
și în loc de Y a-l unelti, dar nu greșală fac aceasta, că înțăleg de la 
4 v P (kir) şi MV P (mir) 


Compartimentul al doilea, Numele prosodiilor, se referă la numele şi 
utlizarea semnelor de punctuație. 


Numele vechi ale semnelor de punctuație sunt cu totul originale și ne- 


cunoscute nouă, cititorilor de azi. 


„7 Oxia sau lovirea subțire /accentul din mijlocul cuvântului/, să pune 
pururi în mijlocul cuvântului, precum: A y nu a (lumina), 

AMgHEpE IYN (întunerecul), AE 5 4E TY e a (în- 
vățătura). 


\ Varga, lovirea sau apăsarea groasă /accentul de la sfârșitul cuvântu- 
lui/, să pune pururi la sfârșitul cuvântului, precum: y m R n à (um- 


bla), 314% (zidea), C & 48 (sădea). 


> Eson sau psili cu oxie, /semn diacritic grecesc/ pururi la începutul 
neglasnicei la cuventul care nu să oxiaşte înăuntru, precum: UKP Y 
A PA La 
(acru), Ú ta (apă), NH niz (inimă), 9 110 (ochiu), me 
(iute). 
© Psili /semn diacritic grecesc/ pururi la început pe glasnice la cu- 


ventul care să oxiaște înăuntru, precum: d 7 ae ma (aceasta), 
îs 3 ñ TE (auzit), A Ca Y (isau) $8 K YT (făcut). 


Y Vraxia sau scurtătoarea /semnul scurtimii/, să pune la mijlocul și la 
sfârșitul cuventului pe glasnica căria i să ia pe jumătate glasul, precum: 

nu E (pâine), 6ă (noi), 20 ŭ (voi). Şi numai pe ŭ , işi pe 
© să pune scurtătoarea. 


Fila S. ~ Titla /semn diacritic grecesc/ la noi numai la acestea să în- 
trebuințază: DÑ H % 1 (Domnul), DÑ H £3 £ & (Dumnezeu) 


ic XE (lisus Hristos), DX C+Ħ m (Duhul Sfânt), şi pe nu- 
măr să obicinuiaște. 
> Comma opritoare sau jumătatea de picătură /virgula/, să pune prin- 
tre cuvinte de le desparte care unile către altele ne mijlocit să cuvin și 
încheieturile cele mici care sânt părţile ce întrebi, precum: 
Wesmeez NFH, Abe ut mă pa, HEEONHUQ, 
mă ÄHYENETZTIOHE AYR tree mu Xa 
GE sedma HopoTtuipe mu PE puzuPe 
(Creşterea bună, învățătura, nevoinţa, și înțelepciunea aduc pre 
om la adevărata norocire și fericire). 
: Doao picături /două puncte/, să pun la începerea unei istorii, precum: 
zńýcay Dănăa TUNGA azacma: bynau 
îm ROm Poapma Kea PORÁM WĂPUHO 
(Zisau Domnul pilda aceasta: unui om bogat foarte iau rodit țari- 
na). Să pune și la jumătatea de pricină, precum: 


MURME TEXAYU AbpzHan BnefpilKă 
pi ~~ v => ar 3/7 

vâcme bd CrmyAdiăi 27; rare Q 

\akryuxiyù ny TTNHMETZEXNE akam 

JÄeme d KOprUAwP 

(Mintea celui înfrânat Biserică iaste a Sfântului Duh: iar a lacomu- 

lui cu pântecele, locaș iaste a corbilor). 


Fila 6. * Picătura /punctul/ să pune la cuvinte cu deplină înţelegere, 
precum: 


EEE PT ROMIÂINIĂ 
zEna TE Hy cs CKAPRNREME WE 
ce pezLe Rorâm văCcme, Hy TENA TË 
“pE mnvuhH zu TEAQ ZE ITosPmEmE 
mým: „bdeme capat 
(Cela ce nu să scârbește de sărăcie, bogat iaste. Nu cela ce are pu- 
ţin: ci cela ce poftește multe, iaste sărac). 
; Semnul întrebării să pune la acest feliu de cuvinte: 
AN GNE, YHhE Emus mu ZUHE yèy ere 
te ne Emă TOn; 
(Adame, unde ești; şi cine ţiau spus ţie că eşti gol; ) 
! Semnul de mirare /semnul exclamării/ iaste care arată mirare, sau 
durere, sau bucurie, precum: 
iamunhoemuguPe mu Ă he nYHTs PS RAOPE 
fine se dens) tores enzgums munwHe] 
(O milostivire și îndelungă răbdare Dumnezeiască! O prea slăvită 
minune!) 
( ) Semnul încăperii /parantezele/ iaste care încuie cuvintele cele ce sânt 
streine sau cele ce sânt pentru vreoînchipuire, precum: în faptele Apostolilor. 
mu R 3uXeAe UTÉAE CKYÀARYCE TemPy 
N MumhOnăh bozenurudee ağ suc: (mu PÀ 
MăXWuUmE hê YUE NrpeYHT, HA NA O comă 
mu woYazezi) BEPERA <beăuu. 
(Şi în zilele acelea sculânduse Petru în mijlocul ucenicilor au zis: (şi 
era mulţime de lume împreună, ca la o sută și douăzeci) Bărbaţi frați.) 
—  Cratima sau împreunătoarea să pune la cuvintele care trec dintrun 
rând într-altul, de pildă: 
TPE=AYU NOĂ-PYA QAC-KYH-NE TPE 
Coa-Ppe; ăma TAH- PN=AE mze-Ae PB-AE 


RH-mME-HE-KE NPE MuH-me 

(Pre-cum no-rul as-cun-de pre soa-re: aşa gân-du-re-le ce-le 
rele în-tu-ne-că pre min-te). 


Fila 7. * Adunătoarea /ghilimelele/ să pune la începerea și la sfârșitul 
vorbei, a încheieturii sau a periodului care să aduce din gura altuia, de 
pildă: precum: 

TpEH yu ay zuc: „pHiOdPTE Hucg ltăguHE 


a Rnetua, mu XHEZUAIXO O AF mire, 


(Precum au zis: „carte ni să cuvine a învăţa, şi învăţânduo a avea 
minte). 


'* Arătătoare (steluţa)să pune la tâlcuirea unui lucru trebuincios: De 


multe ori în locul ei să pune slove sau ţifre. 


Mai sunt și alte semne și prosodii, cel ce voiaște le va afla în gramatici: 
iar aicea acele s-au pus pre care și singuri le întrebuințăm, îndestulân- 
du-ne atâtea”. 


Compartimentul al treilea nu are titlu, conţine texte pentru lectură. Pe 
două file jumătate sunt incluse fragmente din Sfânta Scriptură și câteva 
texte laice: Pentru tunet (Despre tunet), Pentru ploaie (Despre ploaie), 
Pentru soare (Despre soare) etc. ce par a fi preluate din Gramatica de 
la 1819. 


Pe fila 10 jos este reluată inscripția în limba rusă de la fila 1: „Sia kni- 
ga prinadlejit Novo-Neamețkomu Sviatovoznesenskomu monastâriu 
1887 goda”. 


Luând în calcul faptul că în sursele de arhivă din Basarabia secolului al 
XIX-lea textele românești scrise în vechea grafie chirilică devin o rari- 
tate după anul 1836, ca urmare a emiterii ukazului înaltului Sinod rus 
„Ob ogranicenii upotreblenia moldavskogo iazâka v deloproizvodst- 
ve” de la 20 august 1836 [13], eram tentaţi a crede că Gramatica în 
manuscris de la mănăstirea Noul Neamţ a fost elaborată cu mult mai 
devreme de 1887, anul înregistrării cărții în catalogul mănăstiresc și 
indicat pe fila 1 și pe fila 10. Un singur lucru era evident — că autorul 
este o față bisericească, judecând după stilul expunerii materialului şi 
lexicul învechit. 

Investigaţiile efectuate ulterior ne-au convins că anul 1887 poate fi 
chiar anul elaborării Gramaticii elementare și că autorul ei este arhi- 
mandritul Andronic (Popovici), care a fost stareţ al mănăstirii în anii 
1885-1893 şi a scris peste 60 de volume. Arhimandritul Andronic este 
şi fondatorul mănăstirii Noul Neamţ. În 1863, împreună cu ieroshimo- 
nahul Teofan Cristea, el a venit de peste Prut, de la mănăstirea Neamţ, 
la metocul lavrei din Tighina. În 1864 au obţinut permisiunea țarului 
de a începe zidirea mănăstirii Noul Neamţ, care în scurt timp a deve- 
nit la fel de înfloritoare ca şi vechea mănăstire Neamţ. Printre lucrările 
scrise de către stareţ se numără istoria mănăstirii Neamţ şi a mănăstirii 
Secu, istoria mănăstirii Noul Neamţ în 2 volume. A murit la 1893 şi a 
fost înmormântat la mănăstirea Noul Neamţ [12]. 


Într-un raport din 1884 cu privire la şcolile mănăstirești şi parohiale 
din Basarabia [14], este indicat anul întemeierii fiecărei şcoli elemen- 
tare ecleziastice. La acea dată erau atestate 15 şcoli pe lângă mănăstiri și 
schituri şi 24 de şcoli elementare parohiale. Cele mai vechi erau şcolile 
mănăstirești de la Şabca (Japca) și de la Dobruşa, întemeiate la 30 ia- 
nuarie 1871 şi, respectiv, la 10 decembrie 1871. 


Numai în 1872 pe lângă mănăstiri au fost deschise 6 școli cu predare 
în limba rusă: la Hârjauca, Frumoasa, Hârbovăţ, Saharna, Răciula, Cu- 
şelăuca. 


Majoritatea şcolilor elementare parohiale se deschid mai târziu. Şcoala 
parohială de pe lângă biserica Sf. Gheorghe din Chişinău era cea mai 
veche dintre școlile parohiale ruseşti deschise de către funcționarii 
țariști în Basarabia încă în 1850, celelalte au apărut prin 1881, 1883. 
Numai în 1884 au fost deschise 12 școli pe lângă parohiile de prin sate. 


Gramatica anonimă pentru şcolile elementare ecleziastice PUŢINĂ 
ARĂTARE FOARTE ÎN SCURT PENTRU AȘĂZAREA SLOVE- 
LOR... atestată în fondul mănăstirii Noul Neamţ (deși pe lângă mănăs- 
tirea Noul Neamţ nu a fost deschisă de iure şcoala elementară), denotă 
faptul că unele şcoli elementare mănăstirești din Basarabia (nu numai 
cele elementare particulare!) sfidau înaltul ucaz de rusificare forțată a 
învățământului elementar și au utilizat în predare limba română chiar 
şi după 1871, anul interzicerii definitive a predării limbii române în 
şcolile Basarabiei. 

Din punct de vedere social-politic și al organi- 
zării statale, pentru românii basarabeni, ca, de 
altfel, pentru toţi românii, a fost şi este specifică 
conducerea unipersonală. Astfel, în decursul is- 
toriei, românii au fost conduși de un lider unic, 
fie că acesta s-a numit voievod, domnitor, rege, 
prim-secretar sau președinte. În cazul românilor 
basarabeni, după ocuparea rusească din 1812, 
aceştia l-au avut drept unic conducător pe țarul 
Rusiei, până la revoluţia bolşevică din 1917. 


Spre deosebire de românii din Patria-mamă, 
românii basarabeni au cunoscut instituția 
prezidenţială abia în 1990, crearea acesteia fi- 
ind consecinţa firească a înființării funcției de 
preşedinte la nivelul întregii Uniuni Sovietice, 
care a fost preluată, apoi, de toate republicile 
unionale, inclusiv de R.S.S. Moldova. 


În paginile care urmează, ne propunem să 
analizăm modul cum a evoluat instituția pre- 
zidenţială la românii basarabeni, de la înființa- 
rea acesteia până în prezent. 


De la republica parlamentară 
sovietică la cea prezidenţială 


(3 septembrie 1990 — 8 decembrie 1991) 
După ocuparea de către trupele sovietice, în 


iunie 1940, şi reocuparea de către aceeaşi ar- 
mată roşie în vara lui 1944, Basarabia a intrat 

în componenţa Uniunii Sovietice, fiind una dintre cele cincisprezece 
republici unionale, cunoscută sub numele de R.S.S. Moldovenească 
(R.S.S.M.). 


În perioada ocupației sovietice, care a durat până la 27 august 1991, 
când a fost proclamată Independența, în Basarabia a funcționat un re- 
gim politic totalitar comunist, cu toate instituțiile puterii în stat speci- 
fice acestuia, ale căror atribuții erau reglementate de prevederile con- 
stituțiilor sovietice din 1936 și 1977. 


ASA 


Până în 1978 R.S.S.M. nu a avut o Lege fundamentală proprie. La 15 
aprilie 1978 a fost adoptată de către Sovietul Suprem prima și unica 
Constituţie a R.S.S.M. din perioada comunist-totalitară, care nu repre- 
zenta altceva decât o copie, un plagiat, după constituţia sovietică din 7 
octombrie 1977, cunoscută şi sub numele de constituția Brejnev. 


Este de notorietate faptul că instituţia prezidenţială, care , de regulă, dă 
şi caracterul regimului politic(parlamentar, prezidențial şi semiprezi- 
denţial - n.a.) nu a fost specifică regimurilor totalitare comuniste decât 
într-o măsură mică, fiind mai mult o excepţie. Prin urmare, funcția de 
reprezentare pe plan internațional a ţărilor din cadrul sistemului co- 
munist revenea fie liderului partidului unic (prim-secretar, secretar 
general — n.a.), pe linie politică, fie preşedintelui parlamentului (soviet 
suprem, mare adunare naţională etc. — n.a.), pe linie de stat. 


Spre exemplificare, menționăm cazurile Uniunii Sovietice şi Români- 
ei. Astfel, în Uniunea Sovietică funcția de reprezentare în plan extern 
era exercitată de primul secretar al Partidului Comunist al Uniunii So- 
vietice (PC.U.S.), instituţia prezidenţială fiind instituită abia în 1990, 
în timp ce în România, până în 1974, aceasta era o atribuţie a președin- 
telui Prezidiului Marii Adunări Naţionale, iar după data precizată a re- 
venit lui Nicolae Ceaușescu, care cumula și funcția de secretar general 
al Partidului Comunist Român (PC.R.). 


Din aceste motive, regimurile politice totalitare comuniste din secolul 
al XX-lea au fost republici parlamentare, chiar şi în acele țări în care 
a fost introdusă instituţia prezidenţială, deoarece şeful statului nu era 
ales prin votul universal, liber, direct şi secret al tuturor cetăţenilor, ci 
de către parlamentele totalitar-comuniste. 


Acesta a fost și cazul R.S.S.M., care, nefiind recunoscută pe plan inter- 
naţional ca subiect de sine stătător, în interiorul imperiului sovietic, în 


EET PT RO MIÂINIĂ 


raporturile cu Moscova era reprezentată pe linie de stat de preşedintele 
Prezidiului Sovietului Suprem de la Chișinău, iar pe linie politică de 
primul secretar al Partidului Comunist al Moldovei (P.C.M.). 


În 1990, în contextul transformărilor politice, declanșate de mişcarea 
de renaştere națională a românilor basarabeni, precum și al inițiativei 
Centrului de a institui funcţia de preşedinte al U.R.S.S., s-a pus și proble- 
ma înființării, pentru prima dată, a instituției prezidenţiale în R.S.S.M,, 
model preluat, de altfel, de toate celelalte republici sovietice unionale. 
Aceasta cu atât mai mult cu cât Basarabia se îndrepta spre declararea in- 
dependenţei de stat şi recunoaşterea sa ca subiect de drept internaţional. 


În acest sens, la 3 septembrie 1990, Sovietul Suprem a adoptat Legea 
cu privire la instituirea funcției de preşedinte al Republicii Sovietice Socia- 
liste Moldova și la introducerea unor modificări şi completări în Constituţia 
R.S.S. Moldova’, care a intrat în vigoare în aceeași zi. Aceasta introducea 
un capitol nou în constituția sovietică, respectiv „Capitolul 12”, dedicat 
instituţiei prezidenţiale, care stabilea condiţiile în care urma să fie ales 
preşedintele, precum și atribuţiile acestuia în plan intern și internaţional. 


Potrivit noilor prevederi constituţionale, preşedintele trebuia ales prin 
vot universal, direct, egal și secret de către toţi cetățenii care au împli- 
nit vârsta de 18 ani, pe un termen de S ani, fără a putea depăși două 
mandate consecutive”. De asemenea, acestea stabileau ca procedura de 
alegere a președintelui să fie reglementată printr-o lege specială”, care 
avea să fie adoptată la 18 septembrie 1991. 


În mod excepțional, având în vedere vacuumul legislativ și cursul rapid 
al transformărilor politice radicale prin care trecea R.S.S.M., legea pri- 
vind instituirea funcţiei de preşedinte preciza că: 


Primul preşedinte al R.S.S. Moldova se alege, pe un termen de S ani, de 
Sovietul Suprem al R.S.S. Moldova prin majoritatea simplă de voturi a 
tuturor deputaților poporului din R.S.S. Moldova. 


Candidaturile la postul de Președinte al R.S.S. Moldova se propun la aceste 
alegeri de către deputaţii poporului din R.S.S. Moldova şi se acceptă dacă 
sunt susținute de cel puţin o treime din numărul deputaților poporului din 
R.S.S. Moldova.* 


Ca urmare, în aceeaşi zi de 3 septembrie 1990, în cadrul unei sesiuni 
extraordinare, deputaţii poporului au adoptat două hotărâri‘, prin una 

eliberându-l pe Mircea Snegur din funcţia de președinte al Prezidiu- 
lui Sovietului Suprem, iar prin cealaltă alegându-l preşedinte al R.S.S. 
Moldova, fiind primul șef de stat din istoria Basarabiei (Republicii 
Moldova). 


După acest moment, în contextul confruntărilor politice dure dintre 
forțele mișcării de renaștere naţională și cele conservatoare, comu- 
niste, atât din interiorul Sovietului Suprem, cât şi din afara acestuia, 
Mircea Snegur, reprezentantul acestora din urmă, a încercat să forțeze 
alegerea sa ca președinte în mod direct de către toți cetățenii, cu scopul 
de a obţine o legitimitate sporită și o autoritate mai mare decât cele 
date de deputaţii comunişti care l-au ales. 


Un prim pas, în acest sens, l-a făcut la 4 august 1990, când s-a retras din 
rândurile PC.M., intrat într-un proces de disoluţie accentuată. Al doilea 
l-a reprezentat demisia sa din funcţia de preşedinte al Republicii Moldo- 
va, pe care a prezentat-o Parlamentului, la 21 februarie 1991, solicitând 
în schimb organizarea de alegeri libere și directe pentru şeful statului.” 


Pentru a rezolva criza politică creată de acțiunea preşedintelui, Parla- 
mentul a hotărât respingerea demisiei șefului statului, elaborarea în 
regim de urgenţă a legii cu privire la alegerea președintelui Republi- 
cii Moldova şi organizarea de alegeri în toamna anului 1991. În acest 
mod, s-a ajuns la alegerile din 8 decembrie 1991. 


Campania electorală a durat două luni, desfășurându-se în perioada 
9 octombrie — 8 decembrie 1991. În cursa electorală s-au înscris trei 
candidaţi: Grigore Eremei, Gheorghe Malarciuc şi Mircea Snegur, toți 
făcând parte din fosta nomenclatură comunistă. Primii doi, fiind lipsiţi 
de un sprijin politic real și semnificativ, s-au retras din cursa electorală, 
Mircea Snegur rămânând singurul candidat. Acesta a fost sprijinit de 
grupurile parlamentare neocomuniste și filoruse (agrarieni, foşti pre- 
şedinţi de colhozuri și sovhozuri, nomenclaturiști de rangul al doilea și 
rusofoni transnistreni şi găgăuzi), care au văzut în propunerea lui Mir- 
cea Snegur o bună posibilitate de întărire a propriilor poziţii în detri- 
mentul celor ale forțelor mişcării de renaștere naţională. 


Pe listele electorale au fost înscriși 2.568.287 de cetăţeni cu drept de 
vot, iar la alegeri au participat 1.988.348 de alegători, reprezentând 
83,96%. Pentru candidatul unic au votat 1.952.143 de alegători, re- 
spectiv 98,18% dintre cetăţenii cu drept de vot”. A fost cea mai mare 

participare la vot, iar procentajul obținut de Mircea Snegur a fost un 
record care nu a mai fost egalat sau depășit de niciunul dintre urmașii 
acestuia până în prezent. 


Victoria zdrobitoare a lui Mircea Snegur în alegeri îi asigura acestuia 
legitimitatea și recunoașterea de care avea nevoie pentru a conduce 
procesele democratice din Republica Moldova, dar și pentru a se ma- 
nifesta ca un interlocutor valabil și credibil pe plan internaţional. 


În același timp, alegerea lui Mircea Snegur prin vot direct de către toți 
cetățenii marca ieşirea Republicii Moldova din regimul republicii par- 
lamentare comunist-totalitare și intrarea ei într-un regim politic prezi- 
denţial, în curs de democratizare. 


Republica prezidenţială (decembrie 1991 - iulie 1994) 


Regimul politic prezidenţial a avut o viață destul de scurtă, de circa 
doi ani şi jumătate, până la adoptarea primei Constituţii democratice, 
în 1994. 


Potrivit Constituţiei sovietice modificate, preşedintele era „garan- 
tul egalităţii în drepturi”, „al libertăţilor cetățenilor” și „al respectării 
Constituţiei”. Totodată, acesta avea prerogative privind „apărarea su- 
veranității R.S.S. Moldova și a integrității teritoriale a republicii” și re- 
prezenta statul „în relaţiile internaţionale”. Pe de altă parte, prezenta 
rapoarte anuale Sovietului Suprem despre situaţia generală a republicii 
şi îl informa asupra celor mai importante probleme ale politicii interne 
şi externe. 


Şeful statului propunea Sovietului Suprem spre confirmare candidatu- 
rile primului-ministru şi ale altor înalți demnitari, având dreptul de a 
face Legislativului propuneri de demitere a acestora, exceptându-l pe 
preşedintele Judecătoriei Supreme. De asemenea, preşedintele putea 
suspenda acţiunea deciziilor şi ordonanţelor Guvernului; stabilea mă- 
surile necesare asigurării securităţii statului şi ordinii publice; decreta, 
în caz de necesitate, starea de urgenţă sau de război, precum și regimul 
administrării prezidențiale provizorii în unele localități (art. 113-4). El 
conducea Consiliul prezidenţial, care avea ca sarcină elaborarea mă- 
surilor pentru realizarea principalelor obiective ale politicii interne şi 
externe și asigurarea securităţii naţionale. Membrii Consiliului erau 

desemnaţi de șeful statului, primul-ministru deţinând această calitate 
din oficiu (art. 113-5). 


Președintele avea, în același timp, dreptul să înființeze „și alte organe 
consultative, să stabilească componenţa și sarcinile lor” (art. 113-6) şi 
era învestit să emită „decrete cu caracter obligatoriu pe întreg teritoriul 
republicii” (art. 113-7). 


Şeful statului putea fi demis de către Sovietul Suprem cu două treimi 
din voturi, „în cazul încălcării prevederilor Constituţiei și a altor legi 
ale R.S.S. Moldova” (art. 113-8). 


leșită dintr-un act fundamental nedemocratic și în lipsa (încă) a unui 
sistem politic pluralist, instituția prezidenţială, cu toate prerogativele și 
statutul acordate şefului statului, avea un caracter hibrid şi contradic- 
toriu. Acesta rezulta, îndeosebi, din ambiguitatea raporturilor juridice 
dintre preşedinte şi prim-ministru, şeful statului neputând controla 
în mod eficient activitatea Executivului. La aceste aspecte de natură 
juridică a raporturilor preşedinte — prim-ministru s-a adăugat și ten- 
dinţa lui Mircea Snegur de a concentra în mâinile sale întreaga putere 
executivă, ceea ce a determinat replica premierului, vizând diminuarea 
rolului instituţiei prezidenţiale în actul politic decizional. 


Ciocnirea de interese dintre preşedinte şi prim-ministru l-a determinat 
pe cel dintâi să provoace o criză politică, prin prezentarea demisiei din 
funcţia de şef al statului, în urma căreia a obținut o extindere a prero- 
gativelor sale constituționale, prin subordonarea Guvernului și exerci- 
tarea de către el însuși a „puterii supreme executive”*. 


Cu toate că, la început, majoritatea parlamentară agrariano-socialistă 
l-a susținut pe şeful statului în demersul de întărire a puterii personale, 
deoarece se simțea puternic legată de întemeietorul primei instituții 
prezidenţiale la est de Prut şi vedea în aceasta și o lovitură puternică 
dată forțelor național-democratice proromâneșşti, ulterior, pe măsura 
maturizării politice, aceeaşi majoritate a realizat pericolul concentrării 
puterii în mâinile unei singure persoane, care a avut drept consecințe 
slăbirea propriilor poziţii în stat. 


Ca urmare, spre sfârșitul anului 1993 şi începutul anului 1994, asistăm 
la un proces accentuat de deteriorare a raporturilor dintre preşedinte și 
Parlament, cu consecinţe dintre cele mai nefavorabile pentru instituția 

prezidenţială, care avea să marcheze sfârșitul regimului politic prezi- 
denţial în Republica Moldova. 


Republica semiprezidenţială (27 august 1994 - 5 iulie 2000) 


Instituţia prezidenţială a fost consacrată pe deplin odată cu adoptarea, 
la 29 iulie 1994, a primei Constituţii democratice din viaţa tânărului 
stat dintre Prut şi Nistru. 


Noua Constituţie însă i-a rezervat şefului statului un rol simbolic, de- 
posedându-l de o mare parte din prerogativele pe care le-a avut în pe- 
rioada regimului prezidenţial. Principalul motiv al introducerii unei 
forme semiprezidenţiale de guvernământ l-a constituit noul raport de 
forţe rezultat în urma alegerilor parlamentare anticipate, din 27 februa- 
rie 1994, dominat de coaliția majoritară, formată din Partidul Demo- 
crat Agrar din Moldova şi „Uniunea Socialistă”, care a obţinut 84 de 
mandate din totalul de 104. 


Membrii coaliţiei şi, îndeosebi, naţional-socialiștii rusofoni îl suspec- 
tau pe M. Snegur de unele concesii făcute mișcării de renaștere nați- 
onală, în anii 1989-1992, neavând încredere în el. În al doilea rând, 
deținând monopolul puterii, cele două forțe corporative au dorit ca, 
prin noua Constituţie, să-şi întărească propriile poziţii în stat, pentru a 
putea controla procesele democratice demarate şi a servi, astfel, intere- 
sele clientelei lor politice, care le-a asigurat victoria în alegeri. 


Şeful statului a sesizat această răsturnare de situaţie și a făcut o tenta- 
tivă de contracarare, aderând în mod justificat, imediat după alegeri- 
le parlamentare și cu câteva luni înaintea adoptării noii Constituţii, la 
Partidul Democrat Agrar, de guvernământ. Aceasta însă nu l-a ajutat 
prea mult, Mircea Snegur trebuind să accepte, pentru ultima parte a 
mandatului său, o funcție decorativă, un statut marginal în procesul 
decizional politic, care îi conferea atribuţii mai largi numai în dome- 
niul politicii externe, în rest având doar obligaţii de reprezentare. 


Constituţia învestea pe şeful statului cu un număr limitat de atribuţii, 
pe care acesta le putea exercita personal, cum ar fi conferirea de deco- 
raţii şi grade militare, acordarea de graţieri și altele, fără însă să poată 
influenţa în mod decisiv puterea în stat. De asemenea, nici prin celelal- 
te atribuţii specifice puterilor legislativă (dreptul de iniţiativă legisla- 

tivă şi promulgarea legilor) şi judecătorească (numirea judecătorilor) 
preşedintele nu putea exercita efectiv puterea executivă, care revenea 
aproape în totalitate prim-ministrului, cel dintâi trebuind să se mulțu- 
mească doar cu un statut distinct printre celelalte autorități publice ale 
puterii în stat?. 


Noua postură în care a fost pus preşedintele a determinat o deteriorare 
rapidă a raporturilor instituției prezidenţiale cu Parlamentul și Execu- 
tivul, generând puternice confruntări şi rivalități, care aveau să domine 
viaţa politică internă timp de peste doi ani'”. 


Confruntarea instituțională, care a urmat adoptării Constituţiei și in- 
troducerii formei semiprezidenţiale de guvernământ, a arătat că un 
Parlament controlat de o majoritate absolută poate diminua rolul şefu- 
lui statului până la dimensiunile simbolice prevăzute de Legea funda- 
mentală. De asemenea, prerogativele largi ale Legislativului fac inefici- 
ente încercările de influențare a acestuia de către alte ramuri ale puterii, 
menținându-l în afara relaţiei de conlucrare cu președintele, mai ales în 
situaţia în care acesta nu are sprijin parlamentar sau şi-l pierde pe cel 
deţinut anterior, cum a fost cazul primilor doi preşedinţi ai Republicii 
Moldova (Mircea Snegur și Petru Lucinschi). 


De aceea, atât în timpul campaniei electorale pentru alegerile preziden- 
ţiale din 1996, cât și ulterior, în contextul deteriorării raporturilor pre- 
şedintelui Petru Lucinschi cu același Parlament agrariano-socialist ostil, 
s-au făcut auzite frecvent ecourile unei tendințe de revizuire a regimului 
de guvernământ semiprezidenţial existent, pentru a evita transformarea 
şi de facto a instituţiei prezidenţiale într-un element de decor. 


Din nou la republica parlamentară 
(25 februarie 2001 - prezent) 


La 5 iulie 2000, majoritatea parlamentară ad hoc a revizuit art. 78 din 
Constituţie, prin adoptarea Legii nr. 1115-XIV, ceea ce a dus la schimba- 
rea regimului politic din Republica Moldova dintr-unul semiprezidenți- 
al într-unul parlamentar, revenindu-se astfel la republica parlamentară. 


Revizuirea a restrâns foarte mult competențele şi rolul șefului statului 
în favoarea puterilor legislativă și executivă, după cum urmează": 


- alegerea preşedintelui de Parlament; 

- demiterea șefului statului de Legislativ, cu votul a 2/3 din numărul 
deputaţilor; 

- dizolvarea Parlamentului în cazul în care nu se reușeşte alegerea pre- 
şedintelui după alegeri repetate; 

- deposedarea președintelui de dreptul de a prezida şedinţele Guver- 
nului la care este invitat; 


— stabilirea de către Executiv a priorităţilor legislative şi a modalităților 
de dezbatere a proiectelor de legi; 


- renunţarea la informarea obligatorie a șefului statului de către 
prim-ministru în legătură cu problemele de o importanță deosebită 
pentru ţară; 


— abilitarea Guvernului pentru adoptarea de ordonanţe prin delegare 
legislativă; 

— angajarea Executivului în Parlament pe un program, o declarație de 
politică generală sau un proiect de lege; 


- adoptarea legilor care presupun cheltuieli numai după acceptarea 
acestora de către Guvern. 


Cu toate acestea, președintele, deşi este ales de către Parlament, şi-a 
păstrat, în urma revizuirii Constituţiei, unele prerogative, cum ar fi 
dreptul de inițiativă legislativă şi dreptul de a dizolva Legislativul, care 
sunt, spre exemplu, mai mari decât cele ale președintelui Franţei, unde 
există un regim semiprezidenţial, cu un șef al statului ales în mod di- 
rect de către popor. La acestea se adaugă funcţiile de reprezentare, atât 
în relaţiile politice interne, cât și în raporturile cu alte state, de garant 
al suveranităţii, independenţei, unităţii și integrităţii teritoriale a țării, 
precum și cea de mediere între instituţiile puterii în stat. 


Ca urmare, regimul politic, instituit prin reforma constituțională din 
anul 2000, nu are un caracter pur parlamentar, ci este unul hibrid, mixt, 
fiind, de fapt, un melanj de elemente specifice regimurilor prezidenţial 
şi parlamentar. 


Pe de altă parte, revizuirea Constituţiei din anul 2000 a creat un im- 
pediment major în alegerea şefului statului, putând determina o criză 
constituțională prelungită. Este vorba despre art. 78 din Constituţie 
privind modalitatea de alegere a preşedintelui, care a devenit cel mai 
controversat articol constituţional”. Alin.(3) şi (4) ale acestui arti- 
col reglementează procedura propriu-zisă de alegere a preşedintelui, 

stabilind că cele 61, respectiv 3/5, de voturi necesare pentru alegerea 
șefului statului sunt obligatorii în orice tur și fază a scrutinului, ceea ce 
face interminabilă procedura de alegere a președintelui, în condiţiile în 
care aceleași forțe politice intră în Parlament, ca urmare a voinței elec- 
toratului, și fie nu pot asigura majoritatea cerută, fie minoritatea parla- 
mentară boicotează votul. În plus, o hotărâre a Curţii Constituţionale”? 
spune că Parlamentul nu poate stabili o altă majoritate pentru alegerea 
preşedintelui printr-o lege organică, deoarece modificarea alin.(3) al 
art. 78 ar aduce atingere principiului supremaţiei Constituţiei. 


Iniţiativa de amendare a Constituţiei, vizând instituirea unui regim de 
tip parlamentar (alegerea şefului statului de către Parlament), a generat 
şi întreținut o situaţie politică deosebit de tensionată'?. 


Deşi preşedintele Petru Lucinschi a promulgat Legea privind modifi- 
carea Constituţiei'S, el nu accepta perspectiva de a pierde funcţia de şef 
al statului, după expirarea, la 15 ianuarie 2001, a primului său mandat. 


Următoarele luni au fost marcate de confruntarea dintre Petru Lucin- 
schi (care încerca să forjeze alianțe „de ultimă oră”) şi promotorii iniţi- 
ativei de amendare a Constituţiei (printre care se aflau și foști apropiați 
ai șefului statului). 


Revenirea la regimul politic parlamentar a determinat o puternică cri- 
ză constituțională, determinată de neputinţa Parlamentului de a alege 
şeful statului, după consumarea a două tururi de scrutin. Aceasta s-a 
rezolvat numai după organizarea, la 25 februarie 2001, a unor alegeri 
parlamentare anticipate, câștigate într-o manieră categorică de către 
comuniști (peste 70% dintre mandatele de deputat), care le-a permis 
să desemneze și noul preşedinte al ţării, în persoana lui Vladimir Voro- 
nin, liderul partidului. Odată cu revenirea la putere a comuniștilor, caz 
unic în Europa posttotalitară, s-a stabilizat şi situația constituțională 
şi politică din Republica Moldova. Majoritatea parlamentară absolu- 
tă, concentrarea în aceleași mâini a funcţiilor de lider al partidului de 
guvernământ (PC.R.M.) şi de şef al statului au făcut din Vladimir Vo- 
ronin un președinte autoritar, care amintea de vremurile totalitare nu 
demult apuse. 


Cu toate că în timpul regimului politic parlamentar comunist, cunoscut 
şi sub numele de restaurația comunistă, situaţia politică şi constituțio- 
nală s-a stabilizat, lucru caracteristic regimurilor totalitare, Republica 

Moldova a cunoscut cele mai grave derapaje ale democraţiei și statului 
de drept în cei opt ani de guvernare comunistă. 


Această stare de lucruri explică puternica revoltă populară izbucnită, 
la începutul lunii aprilie 2009, care a determinat debarcarea de la pute- 
re a comuniștilor, organizarea de alegeri generale anticipate și venirea 
la conducerea Republicii Moldova a unor forțe politice democratice, 
de orientare proeuropeană. Numai că noua majoritate parlamentară, 
Alianţa pentru Integrare Europeană (A.LE.), formată din coaliția a trei 
partide politice, destul de fragilă din punctul de vedere al numărului 
de deputaţi, avea să se confrunte, încă de la preluarea puterii, cu o criză 
constituțională, nereuşind să aleagă un nou șef al statului. 


Abia după trei ani de negocieri interminabile, tentative de modificare a 
Constituţiei, organizarea unui referendum constituțional!“ nevalidat, noi 
alegeri parlamentare anticipate (desfăşurate la 25 noiembrie 2010 — 
n.n.) şi obținerea unui număr de voturi din partea unor deputaţi trans- 
fugi din grupul parlamentar al comuniștilor, A.L.E a reușit, la 16 martie 
2012, alegerea actualului preşedinte al țării, Nicolae Timofti, de pro- 
fesie judecător, primul şef de stat provenit din afara spectrului politic. 


Prin alegerea lui Nicolae Timofti în funcția de președinte al Republicii Mol- 
dova criza constituţională și, implicit, instabilitatea politică au fost depășite, 
cel puţin pentru o perioadă de patru ani, cât durează mandatul acestuia. 


Aceasta nu înseamnă însă că, în mod automat, s-a rezolvat şi problema 
constituțională cu care se confruntă Republica Moldova, încă din anul 
2000, când s-a revenit la regimul politic parlamentar, în urma unei re- 
forme constituționale. 


Dimpotrivă, criza a demonstrat că reforma constituțională din anul 
2000 are multe lacune și creează serioase impedimente în alegerea șe- 
fului statului, în condiţiile în care nu există o majoritate parlamentară 
consistentă, care să prevină noi crize constituționale. De asemenea, a 
rezultat că, deşi a fost ales un preşedinte, problema constituţională nu 
a fost rezolvată în mod definitiv, fiind necesară imperios modificarea 
Constituţiei actuale, în sensul evitării pe viitor a unor noi perioade de 
instabilitate constituțională și, implicit, politică. 


Modificarea Constituţiei a devenit unul dintre obiectivele programa- 
tice ale A.LE., iar, după alegerea sa în funcţia de președinte, o sarcină 
prioritară şi pentru Nicolae Timofti. 

După depăşirea crizei constituționale, pe parcursul anului 2012, dez- 
baterile pe tema modificării Constituţiei în rândul politicienilor, dar 
și în cadrul societăţii civile s-au intensificat. Ideea generală la care s-a 
ajuns a fost aceea că textul Legii fundamentale ar trebui revizuit aproa- 
pe integral, deoarece nu mai corespunde progresului și realităților po- 
litico-sociale actuale din Republica Moldova. Mai mult, aceasta ar da 
și posibilitatea corectării unor grave erori și neadevăruri istorice intro- 
duse în Constituţia din 1994. 


În acest context, liderii politici s-au exprimat şi în ceea ce privește for- 
ma de guvernământ. Actualul președinte, Nicolae Timofti, consideră 
că forma de guvernare parlamentară cu alegerea șefului statului în Le- 
gislativ este cea mai potrivită pentru Republica Moldova, acesta având 
împuternici suficiente. Deși prin poziţia sa se delimitează de opinia 
celorlalți lideri ai majorităţii, preşedintele a subliniat că va promova 
politica Alianţei pentru Integrare Europeană". Vlad Filat, preşedin- 
tele PLDM, declarase, anterior, că liberal-democraţii optează pentru 
alegerea directă a șefului statului de către cetățeni. O poziţie oarecum 
asemănătoare a exprimat și Marian Lupu, care a arătat că Partidul De- 
mocrat se pronunţă pentru o formă de guvernare semiprezidenţială. 
Liderul democraţilor a mai afirmat că „Nu alegerea șefului statului este 
elementul-cheie, ci sistemul politic în toată gama, deoarece pentru 
PDM este important să asigure un echilibru. Dacă alegem un sistem 
clasic, s-ar putea să nu fie asigurat acest echilibru şi alunecăm într-o 
guvernare totalitară”!*. 


Pentru Nicolae Osmochescu, expert în drept constituțional, există trei 
forme de guvernare care ar putea fi aplicate în cazul Republicii Moldo- 
va: sistem de guvernare prezidenţial, parlamentar-prezidenţial sau par- 
lamentar. „Afirmațiile precum că ar putea exista o formă de guvernare 
semiparlamentară sunt aberaţii”, a specificat acesta”. 


Pe fundalul acestor dezbateri politice interne, Gianni Buquicchio, pre- 
şedintele Comisiei de la Veneţia, a atras atenţia asupra necesităţii revi- 
zuirii Constituţiei Republicii Moldova, în concordanţă cu noile cerințe 
ale timpului, mai ales în ceea ce priveşte procedura de alegere a şefului 
statului. Acesta a subliniat, totodată, că forțele politice de la Chişinău 
sunt cele care trebuie să aleagă momentul propice pentru actualizarea 
Constituţiei, îndemnându-le să coopereze pentru modificarea Legii 
fundamentale”. 

În afară de declaraţii politice, pe parcursul anului 2012 s-au făcut şi unii 
paşi concrețţi în direcția înfăptuirii unei noi reforme constituționale. 


Un prim pas, în acest sens, a fost reactivarea, la nivelul Parlamentului, 
a Comisiei speciale pentru modificarea Constituţiei, condusă de de- 
putatul liberal Victor Popa, expert în drept constituţional, care a fost 
înființată la sfârşitul anului 2009 de către liderul liberal Mihai Ghimpu, 
care, atunci, deținea funcţia de preşedinte al Legislativului și, implicit, 
pe cea de șef al statului interimar. 


Pasul următor a fost crearea unui grup de lucru, format din câte trei re- 
prezentanţi ai formațiunilor politice din componenţa majorităţii parla- 
mentare astfel: de la Partidul Liberal, deputaţii Mihai Ghimpu, Valeriu 
Munteanu şi Victor Popa; de la Partidul Liberal Democrat deputaţii 
Valeriu Streleţ, Oleg Efrim şi Tudor Deliu; iar de la Partidul Democrat 
deputaţii Dumitru Diacov, Alexandru Stoianoglo și Raisa Apolschi. 
Grupul trebuia să reia discuţiile asupra proiectului noii Constituţii, 
elaborat în anul 2010 de către Comisia Ghimpu, eventual să-l comple- 
teze cu noi amendamente, după care să-l supună dezbaterilor în comi- 
siile parlamentare permanente, iar apoi în plenul Parlamentului. 


La elaborarea noului proiect al Legii fundamentale au lucrat, pe lângă 
specialişti din Republica Moldova, și experţi străini, inclusiv ai Comisi- 
ei de la Veneţia, iar acesta a fost înregistrat la Parlament. 


Proiectul noii Constituţii cuprinde 30 de articole noi, iar altele 70, din 
totalul de 143, au fost modificate”. Printre altele, acesta prevede re- 
venirea la forma semiprezidențială de guvernare şi alegerea președintelui 
de către popor, prin vot direct. Alte prevederi se referă la introducerea 
denumirii limbii române ca limbă oficială în locul celei moldovenești, 
integrarea Republicii Moldova în Uniunea Europeană, reorganizarea 
administrativ-teritorială a ţării, prin trecerea de la sistemul sovietic de 
astăzi, reintrodus de comuniști, la cel tradițional românesc, format din 
sate, comune, orașe și regiuni, precum și altele. 


În anul 2013, demersurile pentru revizuirea Constituţiei au fost, prac- 
tic, abandonate. Motivul l-a constituit, de astă dată, criza politică și gu- 
vernamentală, care a fost determinată de denunţarea, la 16 februarie, a 
Acordului A.LE. de către liderul PLDM, demiterea prin moţiune de cen- 
zură a Guvernului Vlad Filat şi formarea unui executiv nou pe scheletul 
aproape similar al fostei coaliții majoritare, condus de Iurie Leancă, fost 
viceprim-ministru şi ministru al afacerilor externe în guvernul anterior. 

Note | ` Mihai Cernencu et. comp., Republica Moldova: Isto- 
ria politică (1989-2000), Documente şi materiale, vol. I, 
Chişinău, 2000, p. 115-120. 
2 Op. cit, p. 115. 
3 Legea cu privire la alegerile Preşedintelui Republicii Mol- 
dova, în Mihai Cernencu et. comp., op. cit., p. 123-130. 
* Mihai Cernencu, op. cit., p. 120. 
$ Hotărârile nr. 251-XII şi nr. 252-XII, din 3 septembrie 
1990, în Mihai Cernencu et. comp., op. cit., p. 121. 
é Sfatul Țării, organul de presă al Parlamentului, din 23 
februarie 1991. 
7 Comunicatul Comisiei Electorale Centrale pentru alegeri- 
le Preşedintelui Republicii Moldova, în „Făclia”, din 13 de- 
cembrie 1991. 
8 Potrivit art. 2 din Legea cu privire la perfecționarea pute- 
rii executive și la unele modificări şi completări în Constitu- 
ție, adoptată la 5 martie 1991. 
? Klaus Sollfrank, coordonator, Constituţia Republicii 
Moldova: comentariu, Editura ARC, Chişinău, 2012, 
p. 296-297. 
19 Până la următoarele alegeri prezidenţiale, care au avut 
loc la 1 decembrie 1996. 
! Klaus Sollfrank, coordonator, op. cit., p. 17-19. 
"2 Klaus Sollfrank, coordonator, op. cit., p. 303. 
3 HCC nr. 17, din 20 septembrie 2011 pentru interpre- 
tarea prevederilor art. 78 din Constituţia Republicii Mol- 
dova, publicată în M.O., nr. 166-169, din 7 octombrie 
2011. 
"+ AMAE, Problema 210/2000 Republica Moldova, do- 
sar Situația politică internă, f. 76-82. 
'5 La 27 iulie 2000. 
1 Referendumul a fost organizat la 5 septembrie 2010 şi 
a avut ca obiectiv alegerea președintelui prin votul direct 
al alegătorilor. Rezultatele acestuia nu au fost validate, 
deoarece la urne s-au prezentat 30,29% dintre alegători, 
cvorumul necesar fiind de 1/3 dintre cetăţenii înscrişi pe 
listele de vot. 
17 Agenţia „Infotag), din 19 noiembrie 2012. 
15 Agenţia „Moldpres”, din 25 septembrie 2012. 
Idem. 
2 În cadrul întrevederii cu președintele Nicolae Ti- 
mofti, aflat în vizită la sediul Consiliului Europei de la 
Strasbourg, Agenția „Moldpres”, din 3 octombrie 2012. 
" Agenția „Publika”, din 17 iunie 2012. 

Vlad MISCHEVCA 
Moldova de peste Nistru 


(de la anexare până la Războiul pentru 
Apărarea Patriei: 1792-1992) 


Moldova mea de peste Nistru — 
Avut-ai un destin sinistru. 
Călcată de oaste haină — 

Azi eşti aproape, dar străină... 


Cântându-ți doina în surdină, 
Rămâi o umbră de pomină 
A unei Ţări cu harta ruptă, 
Din care dușmanii se-nfruptă... 
VI.M. — dr., cercet. şt. VL.M. 

coord. la Institutul de 
Istorie al A.Ş.M,, conf. La finele anului 1791, în ziua de 29 decembrie 
cercet. (Associate professor (9 ianuarie 1792 - stil nou) la Iași a avut loc 


Ph.D). Membru al Comisiei E SR SR 

“ationale de heraldică Ultima, cea de-a 13-a, conferinţă a negocieri- 
(1995-2013). Domeniide lor pentru semnarea tratatului de pace dintre 

competență: istoria relaţiilor delegația Rusiei și a Porții Otomane. 


internaţionale din sud-estul Pleni al boäncibal al ierilor d 
Europei (sec. XVIII — înc. enipotenţiarul principal al negocierilor de 


sec. XIX), genealogia dom- pace era consilierul secret, contele A. Bezbo- 
nilor fanarioți, vexilologie  rodko, care imediat după ce a fost iscălit tra- 
heraldică, raporturi istorice - tatul l-a însărcinat pe maiorul Markov din 
u 

5 


moldo-elene (în special c ; : E y 
< regimentul Izmailov să expedieze documen- 
Sf. Munte Athos). Distin 


cu medalia Meritul Civic” tUl semnat la Curtea din St. Petersburg. La 6 
Diplomele de gradul | şi | ianuarie 1792 tratatul fusese înmânat împără- 
ale Guvernului Republicii  tesei Ecaterina II, care primise „cu adâncă sa- 
Moldova, premii ale Acade- 

miei de Științe a Moldovei. 


tisfacție” încheierea păcii și în curând, la 12 ia- 
nuarie 1792, tratatul de pace a şi fost ratificat 
la Petersburg, iar peste o lună Curtea rosiană 
a primit și ratificarea sultanului’. 


Astfel, în cadrul Problemei Orientale s-a înche- 
iat încă un lung și sângeros război dintre Im- 

periul țarist şi Imperiul otoman (1787-1791), care s-a desfășurat iarăși 
în mare parte pe teritoriul Moldovei și al Țării Româneşti (unde s-au 
derulat principalele acțiuni militare, în afară de frontul nord-caucazi- 
an). Poarta n-a putut să se opună și să reziste contra forței militare a 
Rusiei țariste, care era în plină ascensiune și tindea să cucerească mult 
râvnitul bazin al Mării Negre. Pentru Imperiul țarist rezultatele războ- 
iului erau destul de favorabile: Pacea de la Iași confirma tratatele prece- 
dente și garanta libertatea comerțului rus în apele Imperiului otoman. 
Încă în procesul negocierilor de pace diplomaţia rusă înaintase drept 
condiţie obligatorie pentru semnarea noului tratat includerea fără ni- 
cio schimbare a articolului III al preliminariilor păcii ce prevedea în- 
corporarea de către Rusia a pământurilor dintre râurile Bug și Nistru. 


În aşa mod, prin art. III şi IV se delimitau frontierele dintre cele două 
imperii şi totodată se reafirma respectarea stipulaţiilor în favoarea Prin- 
cipatelor cuprinse în tratatul de la Kuciuk-Kainargi (1774), convenţia 
de la Ainali-Cavac (1779) şi actul din 1783. Poarta se angaja să nu re- 
clame de la Principate nicio contribuţie pentru perioada desfăşurării 
ostilităţilor, acordând degrevarea de impozite pentru un timp de doi 
ani (de fapt, această măsură a fost preconizată de Poartă pentru am- 
bele Principate încă înaintea semnării păcii de la Șiştov din vara anului 
1791) şi libertatea pentru locuitori de a emigra oriunde doreau în timp 
de 14 luni. Pentru Principatele Moldovei şi Ţării Românești cel mai 
important a fost totuși faptul că, deşi rămâneau economic zdruncinate, 
atât pacea de la Şiştov, cât şi cea de la Iaşi nu au provocat noi rapturi 
teritoriale. Retrocedarea Principatelor către Poarta Otomană și faptul 
că Austria și Rusia n-au efectuat anexiuni din contul lor a determinat 
calificarea tratatelor de pace de la Şiștov şi laşi drept „păci albe” (expre- 
sia lui Nicolae Iorga). 


În Principatele Române se aștepta cu nerăbdare stabilirea păcii mult 
dorite. Astfel, în octombrie 1792 martorul ocular al evenimentelor, 
Dionisie Eclesiarhul, consemnase cu bucurie că „cumplitul şi înfri- 
coşătorul război între Poarta Otomanicească, Împărăţia Rosii şi Îm- 
părăția Chesaro-Crăiască, din nemărginita milă dumnezeească, au 
încetat”. 


Principala consecință a păcii de la Iaşi a constat, desigur, în cuceririle 
teritoriale ale Rusiei — a pământurilor dintre Bugul de Sud și Nistru, 


EELE PT ROMIÂINIĂ 


situate mai jos de Podolia poloneză, care alcătuiau „Olatul Oceacovu- 
lui”. Prin urmare, Rusia obținea întregul țărm nordic al Marii Negre, 
inclusiv Crimeea (încorporată încă la 1783). 


Importanţa şi urmările acestei noi expansiuni teritoriale a Imperiului 
Romanovilor au fost în deplină măsură și la timp sesizate de către 
Curțile europene. Astfel, la Madrid deja în ianuarie 1792 se relata că 
acele „câştiguri pe care Rusia contează să le aibă în urma noului tratat 
de pace cu Turcia (pacea de la Iaşi — VI.M.) se reduc la următoarele: 


1) De a ocupa o poziție dominantă în comerțul şi navigația de pe Marea 
Neagră, creând între Bug și Nistru noi aşezări, pe calea ademenirii încoace 
cu promisiunea noilor privilegii și libertăţi a locuitorilor din posesiunile tur- 
cești — Ţara Românească, Moldova ș.a, care suferă nemulțumirea jugului 
otoman; 


2) De a crea în diferite porturi ale Mării Negre, care-s mai convenabile față 
de cele baltice, o flota maritimă puternică... *. 


La scurt timp după pacea de la Șiştov (1791), agenţii Franţei relatau 
despre faptul că curţile de la Viena și St. Petersburg au început „a simţi” 
importanţa acestor bogate Principate — Moldova și Țara Românească, 
care au devenit „obiectul ambițiilor spoliatoare şi cauza problemelor 
continue pentru Poartă”, deoarece nu așteptau „decât momentul favo- 
rabil pentru a le acapara”*. 


Deşi în istoriografie s-a afirmat că pacea de la Iași a „provocat eșecul fi- 
nal al planului dacic al ţarinei”5, suntem totuși înclinați să credem că, ți- 
nând cont de cele „realizate”, Rusia, chiar dacă n-a dobândit integral cele 
preconizate, şi-a creat la 1792, cel puţin un teren pentru următorul „salt 
oriental” Salt pe care urma să-l înfăptuiască deja de una singură, fără asis- 
tența Habsburgilor. Astfel, dacă nu reușise în acest război (cel de-al 4-lea 
dus împotriva otomanilor în secolul al XVIII-lea) să-şi realizeze integral 
planul dacic, în următorul război ruso-turc (1806-1812) avea să izbuteas- 
că anexarea mutilatoare a unei jumătăți din Moldova. 


Tratatul de pace de la Iași e semnificativ, deci, prin faptul că el a în- 
cheiat o întreagă etapă în relaţiile ruso-turce, vizând în modul cel mai 
direct situația geopolitică a Principatului Moldovei. Imperiul Rusiei 
devenise ţară limitrofă a Principatului cu frontiera pe râul Nistru, care, 

conform păcii semnate, trebuia să „slujească întotdeauna drept delimi- 
tare între cele două imperii”. Însă acest hotar natural, formând „linia 
de demarcaţie între Sublima Poarta și Imperiul Rusiei”, n-a „rezistat” 
mult timp în fața expansiunii țariste, căci numai peste două decenii, la 
1812, a fost strămutat din nou cu forța, conform altei păci, celei de la 
Bucureşti, pe un alt râu, pe Prut... 


În contextul celor expuse, ținem să menţionăm încă o „legitate” a ex- 
tinderii teritoriale a Imperiului rus în sud-estul Europei. Este vorba 
despre un principiu ce a stat la baza definitivării tratatelor ce marcau 
anumite cuceriri noi și care a fost promovat cu abilitate de către diplo- 
maţia rusă în timpul lărgirii hotarelor imperiului — stabilirea granițelor 
pe cursul fluviilor! Astfel, etape ale unei „faimoase” expansiuni au de- 
venit râurile: Nipru — Bug — Nistru — Prut și Dunărea. 


Din cele mai vechi timpuri, şi mai ales pe parcursul Evului Mediu, pă- 
mânturile dintre Nistru şi Bug (anexate la 1792) erau populate în mare 
parte de moldoveni“. Iar odată cu actul de împărțire a Poloniei din 1793 
Imperiul Rusiei și-a asigurat stăpânirea și asupra Podoliei — hotarul căre- 
ia se cobora în jos până la apa lagorlâcului, care se vărsa în Nistru, și până 
la Codâma, care se unește cu Bugul la Olviopol, — astfel, din acea vreme 
toți băștinașii transnistreni ajunseră sub oblăduire rusească. 


Despre raporturile moldovenilor cu căzăcimea - forța militară vecină și 
permanent războinică din această parte de răsărit a țării, adică cu cei pe 
care Ştefan Batory i-a numit „strânsură din moscoviți” — ne relatează și 
Grigore Ureche. Cronicarul consemnează că la 1583 „au mai lovit caza- 
cii din sus de Tighinea, pre decindea de Nistru, niște sate ce să discălica- 
se pre hotarul leșescu... şi mare moarte au făcut într înșii şi pradă robii şi 
cu dobândă s-au întorsu pe la casele lor”*. Fapt care confirmă, totodată, 
că acest proces de „coagulare” a diasporei românilor de la est de Nistru 
a fost de lungă durată, căci acești „moldoveni foarte mulți” se statornici- 
seră de-a lungul secolelor Evului Mediu (atât din motive interne, cum au 
fost cei „carii ieşiseră din ţară de răul nevoilor..., cât şi din cauza politicii 
externe promovată de unele state, fie limitrofe sau apropiate). 


De rând cu pământurile „pustii” situate mai jos de lagorlâc, mulți mol- 
doveni şi munteni au trecut frecvent în Podolia poloneză la est de Nis- 
trul superior. După pacea de la Karlowitz (azi Sremski Karlovci din 

Serbia) din 1699, şleahta poloneză a încurajat emigrarea în masă pe 
aceste teritorii, creând „slobozii” speciale, fapt care a periclitat chiar si- 
tuația demografică din ţinuturile megieșe ale Principatului Moldovei”. 


Regiunea Transnistriei, semnificând în general, dacă nu de jure, statul 
medieval moldovenesc, apoi cu certitudine de facto pământ strămoșesc, 
într-o zonă de interferenţă şi instabilitate politico-demografică, care n-a 
putut fi inclus permanent și stabil în limesul hotarului Țării Moldovei 
(stabilit la est pe linia geografică a arterei Nistrului). Dar aceasta semnifi- 
că, de fapt, Moldova de peste Nistru, înglobând în fond până la râul Bug 
populaţie română (alături de moldoveni și munteni, originari și din alte 
zone ale spaţiului românesc), care prinse în acest teritoriu puțin populat 
rădăcini adânci, fapt confirmat și de numeroasele dovezi de ordin etno- 
cultural, etnodemografic, toponimic, hidronimic etc. 


Ponderea și rolul populaţiei din Principatele Moldovei şi Țării Ro- 
mânești în popularea şi valorificarea acestor pământuri transnistrene 
pe parcursul secolelor Evului Mediu a fost permanent considerabilă, 
moldovenii deținând în sec. XVIII primul loc dintre toţi cei care au 
continuat să vină din partea Nistrului în cadrul procesului așa-numitei 
colonizări populare, spontane (alcătuind, de exemplu, la 1754 — 3.840 
de persoane sau 78,05% din numărul coloniștilor militari, care au venit 
din sud-estul Europei în așa-zisa Serbie Nouă — partea de nord a viitoa- 
rei gubernii Herson)'%. Coraportul naţional demonstrează că moldo- 
venii se aflau în topul acestei emigrări". 


Iar deja peste 10 ani, conform recensământului din 1764 efectuat pe teri- 
toriul Noii Serbii (cu excepția teritoriilor Bugo-Nistrene), locuiau 37.621 
de bărbaţi (circa 75.000 de persoane de ambele sexe), dintre care 5.402 
au fost înregistraţi ca moldoveni (14,3%); ucraineni — 25.555 (67,93%); 
ruși — 4.213 (11,36); sârbi — 1.134 (3,02%). Popularea pământurilor 
la est de Nistru și Bug de către băștinașii Principatelor Române se pro- 
ducea deseori în proporţii considerabile — formând numeroase așezări 
compacte, ca de exemplu la 1771-1772, când din cei 16.670 de moldo- 
veni de ambele sexe veniţi cu traiul în provincia Elisavetgrad — 14.351 de 
suflete — s-au stabilit în polcul moldovenesc de husari”. 


Pe pământurile la est de Nistru românii nu aveau doar un rost demogra- 
fic sau economic, ei mai aveau — precum menţiona E. Diaconescu — un 

rol cu mult mai însemnat, fiind elementul civilizator al acestor ţinuturi'*. 
Îndeletnicirile lor „agro-pastorale-artizanale” le-au permis să creeze în 
această zonă primele focare de civilizaţie sedentară'* din Evul Mediu. 


Nistrul, fiind doar un hotar politic și geografic natural al Principatu- 
lui Moldovei, n-a fost niciodată în epoca medievală o barieră ce ar fi 
despărţit un neam. Moldovenii au atins încă la sfârşitul sec. XIV albia 
Nistrului pe care, conform unei declaraţii poloneze din 1703, însuși 
bunul Dumnezeu ar fi săpat-o ca graniță a Moldovei'“. 


Semnificativ este faptul că pe la mijlocul sec. XVII românii de dincolo 
de Nistru apar sub numele de „Daci Transnistrieni” (Veteranae Daco- 
rum Transnistrianorum cohortes — Valahorum)”. Caracterizarea organi- 
zațiilor lor militare este definitorie, cu privire atât la originea, cât și la 
forța lor combativă'*. 


În acest context vom aminti și argumentul care a fost expus încă la 19 
iunie (st. vechi) 1918 în Răspunsul guvernului român la Nota „Republicii 
Democratice Ucrainene” din § mai 1918 (în care se enunțau pretenții 
teritoriale față de Basarabia): „...în 1682, în urma supunerii cazacilor, 
Sublima Poartă a conferit demnitatea de «Prinţ domnitor al Ucrainei 
întregi de la Nistru până la Bug» principelui Moldovei Gheorghe Duca, 
precum mai târziu succesorului său Dumitru Cantacuzino, care au dom- 
nit în mod efectiv în Podolia unde au fost construite palate princiare 
pentru ei la Tsikanova (Ţekinovka) pe Nistru şi la Nemirova pe Bug și 
unde judecăţile se făceau în limba română în numele principelui Moldo- 
vei””?, Acest episod, deși de scurtă durată, confirmă și în plan politico-di- 
plomatic că „de-a lungul a numeroase secole și fără întrerupere Podolia 
a fost câmpul unde se revărsa preaplinul populaţiei moldoveneşti şi care 


permitea valorificarea și fructificarea muncii coloniștilor români”. 


Un argument în plus că malurile acestui râu străbun nu i-au scindat, ci 
i-au unit pe moldoveni ne poate servi și faptul că Nistrul a fost glorifi- 
cat în creaţia orală a poporului — spre deosebire de alte râuri de fron- 
tieră, cum ar fi Prutul sau Milcovul, care au devenit blestemate în sec. 
XIX („Prutul ista ne desparte, / Prutul ista n-are moarte...; Prutule, râu 
blestemat, / Face-te-ai adânc și lat..”)?!. 


Îndată după încheierea păcii de la Iaşi, conform ucazului Ecaterinei II, 
de la 26 ianuarie 1792, „teritoriile de curând cucerite de la turci, situate 

între râurile Bug și Nistru” au fost incluse în componenţa guberniei 
Ekaterinoslav. Iar guvernatorului ei — V. V. Kahovski — i s-a prescris să 
inspecteze personal aceste pământuri și să prezinte împărătesei și sena- 
tului: „atât în ceea ce priveşte împărțirea țării susnumite în judeţe, cât 
şi în desemnarea pentru aceasta a orașelor ce corespund”, Începând cu 
1792, pe acest teritoriu au fost create primele 4 judeţe, ce nu-și aveau 
încă denumirile concrete, dar în care orașele de reședință județeană 
erau: Golta, Dubăsarii Noi, Hagibei și Oceakov. Pe parcursul anilor 
următori au mai avut loc numeroase reorganizări teritorial-administra- 
tive. În 1802 gubernia Novorossia se diviza în trei noi gubernii: Niko- 
laev, Ekaterinoslav și Taurida (Tavria). 


Ulterior, către sfârşitul sec. XVIII şi pe parcursul sec. XIX, popularea 
spontană a acestui ținut, numit impropriu „Novorossia', a fost înlocu- 
ită printr-o politică de colonizare intensivă (mai ales cu populaţia din 
stânga Niprului), promovată consecvent de guvernul țarist. 


Rezultatele nu s-au lăsat mult așteptate, căci doar în olatul Oceakovu- 
lui în perioada anilor 1792-1795 numărul țăranilor dependenţi, mai 
ales a celor ucraineni, a crescut de la 2.906 până la 10.037 oameni (cu 
345,4%).2 În general, regiunea Oceakovului servește drept exemplu 
elocvent al acestui proces intensiv de colonizare ucraineană a „oblas- 
tei” noi formate, deoarece, dacă până la 1792 raportul dintre moldo- 
veni şi ucraineni era aproximativ egal (50,92% de ucraineni și 49,08% 
de moldoveni), apoi doar peste un singur an — la 1793, din cauza acestei 
colonizări răsăritene, ponderea moldovenilor a scăzut până la 47,95%, 
iar către 1795 — până la 41,57%, atingând la 1799 cota de doar 39,12%, 
această tendință păstrându-se şi în continuare”. 


Totodată, după 1792, mulți boieri moldoveni au primit pământuri în 
regiunea Oceakov - primind conform unor documente rusești doar în 
această regiune 138.000 ha (cei 3.969 de români au fondat 20 sate, ur- 
mând ca acest proces să continue)”. Politica de ademenire a populaţiei 
Principatelor în pământurile bugo-nistrene și Crimeea a fost promova- 
tă de către diplomaţia rusă şi la începutul sec. XIX”. 


Putem constata că sporirea naturală a populaţiei şi conservarea tradi- 
ţiilor populare pe parcursul următoarelor secole nu mai putea concura 
cu politica de colonizare intensă, promovată de autorităţile țariste în 

aceste ținuturi, şi de aceea ponderea procentuală a elementului ro- 
mânesc din spaţiul Bugo-Nistrean la sfârșitul sec. XVIII — începutul 
sec. XX scade foarte simţitor”. Însă numărul absolut al moldovenilor, 
chiar conform datelor statistice ruse, era în continuă creștere (cifre- 
le statisticii ruse conform Reviziilor (recensămintelor) din anii 1763, 
1782, 1795 estimau populația română din Novorossia respectiv la — 
106.200, 154.700, 189.800 de oameni)”. 


În general, realitatea demografică de care s-a lovit în aceasta zonă ad- 
ministrația rusă a generat chiar în cercurile guvernamentale ideea de a 
crea acolo un „principat” sub numele de Moldova-Nouă. Se vorbea şi 
despre așezarea fostului principe al Moldovei — Alexandru Mavrocor- 
dat — în scaunul noului principat”. Ideea diplomaţiei ruse de a crea o 
Moldovă-Nouă dincolo de Nistru a fost realizată doar de către guvernul 
sovietic la 1924... 


Importanţa geostrategică a Moldovei de peste Nistru a fost probată nu 
o singură dată pe parcursul secolelor. Iar ultimul război pe care l-am 
purtat pentru Transnistria a fost cel din 1992. Război sângeros de scur- 
tă durată, dar cu impact politic de bătaie lungă. Aducem în discuţie 
şi denumirea acestei conflagrații, ce trebuie numită „Războiul pentru 
Apărarea Patriei”, precum și unele reflecții expuse în legătură cu aniver- 
sarea a XX-a acestui ultim război, comemorat în 2012”. 


Reamintim că, acum două decenii, în Republica Moldova a fost război 
adevărat, fie şi de proporţii locale, dar cu implicare internaţională. În 
primăvara anului 1992 Nistrul era în flăcări şi românii de pretutindeni, 
întreaga comunitate internaţională au urmărit acea sângeroasă încleş- 
tare a moldovenilor cu separatismul transnistrean, susținut direct de 
cercurile proimperiale rusești. Forţele erau mult prea inegale, deoarece 
Republica Moldova, susținută, mai mult moral, de frații de peste Prut 
și de un șir de state și organisme internaționale, a trebuit să lupte de 
una singură cu trupele mult mai numeroase și bine înarmate ale se- 
cesioniştilor de la Tiraspol, ajutaţi de cazaci, mercenari și mai ales de 
forţele armate ale Federaţiei Ruse. 


Marcând două decenii de la desfăşurarea acestor tragice evenimente, este 
cazul să ne punem un şir de întrebări ce țin atât de istoria, cât şi de viito- 
rul nostru. Cine au fost instigatorii acestui fratricid conflict? Se cunosc 

oare astăzi adevărații „păpușari” şi cei care au stat în culisele războiului? 
Sau cum pot fi explicate unele ordine ale comandanților moldoveni, care 
deseori prevedeau retragerea noastră de pe poziţiile cucerite cu sânge? 
De ce operaţia strălucită a serviciilor secrete moldovene de arestare și es- 
cortare la Chişinău a lui Igor Smirnov a fost urmată de eliberarea acestui 
criminal impostor? Cine și când va spune tot adevărul despre evenimen- 
tele anului 1992? De ce separatiștii de la Tiraspol îşi venerează eroii” lor, 
iar combatanții noștri sunt ignoraţi și uitaţi? Cum se explică că autorități- 
le de la Chişinău abia la 3 septembrie 2001 au utilizat oficial noțiunea de 
„război” (în alocuţiunea Președintelui Moldovei V. Voronin)? Iată de ce 
suntem convinși că, pentru elucidarea adevărului, este absolut necesar să 
se abordeze de pe poziţii ştiinţifice și să se efectueze o cercetare comple- 
xă a acestui fenomen tragic și plin de mister, precum a fost ultimul război 
purtat pe pământul Moldovei în secolul XX. 


Aruncând o privire retrospectivă asupra istoriei civilizației umane, prin 
prisma conflictologiei, constatăm că studierea istoriei „artei războiului”, 
precum și a „războiului” ca instituţie dezvoltată permite a elucida atât 
schimbările de ordin tehnic, social şi economic, cât şi a mutaţiilor de 
frontieră în cadrul cercetării istoriei universale. Iar influența celor mai 
numeroase și de lungă durată războaie purtate cândva pe teritoriul Ță- 
rilor Române - cele ruso-austro-turce, în care Rusia a jucat, tradițional, 
rolul „eliberatorului”, a fost incontestabilă din punctul de vedere al im- 
pactului acestora asupra unităţii teritoriale a românilor“. Ele au alcătuit 
o adevărată „epopee” militară, cu implicaţii de ordin politico-administra- 
tiv, diplomatic, economic, cultural, al mentalităților etc., în istoria politi- 
că şi a relaţiilor internaţionale din sud-estul continentului Europei de la 
sfârșitul secolului al XVII-lea până la începutul secolului al XX-lea. 


În acest context, anul 1711 marchează acel rubicon, când pentru pri- 
ma dată un împărat (ţar) al Rusiei a trecut Nistrul și a pășit în fruntea 
armatei ruseşti pe teritoriul Țării Moldovei. Începând din 1711, când 
trupele rusești şi-au făcut pentru prima data apariția pe pământ româ- 
nesc și până în 1944, acestea au invadat teritoriul nostru de 12 ori”. Iar 
dacă vom lua în calcul și războiul de la Nistru, când, la 1992, armata 
rusă (adică ofițerii și armele din dotarea Armatei a 14-a) a participat 
la acţiuni militare împotriva noastră, această cifră se estimează la 13 
invazii. 

De cele mai dese ori cercetarea fenomenului „războiului” a fost didac- 
tică şi normativă. Fapt pe deplin explicabil, deoarece, după cum a scris 
Michael Howard în lucrarea sa Războiul în istoria Europei: „Atâta vre- 
me cât folosirea organizată a forței sau a amenințării cu forța rămâne 
un instrument al stabilirii relaţiilor internaționale, încă va mai fi nevoie 
de asemenea studii analitice... Iar puţinele studii despre războiul de 
la Nistru s-au limitat, de cele mai dese ori, la o descriere cronologică a 
evenimentelor. Abordarea acestor subiecte ne permite să pătrundem în 
„mecanismul” mutaţiilor de frontieră din sud-estul Europei pe parcur- 
sul a mai bine de două secole, când Marile Puteri ale epocii au concurat 
pentru stabilirea propriei dominați, inclusiv asupra spaţiului geopolitic 
românesc. Aceasta a dus la un șir de schimbări pe harta politică europea- 
nă (însoţite de anexiuni teritoriale, expansiuni imperiale etc.), ca până la 
urmă să le resimțim impactul şi în prezent. 


Aşadar, pentru români impactul „războaielor” încheiate, pe parcursul 
secolelor, prin numeroase „armistiţii”, „congrese” şi „păci” a fost unul 
din principalii factori externi ce au influenţat statutul politico-juridic al 
Principatelor Moldova şi Tara Românească, ulterior fiind chiar una din 
cauzele determinante ale desăvârșirii unităţii statului modern România, 
ca apoi să continue cu pierderea Basarabiei... Aceasta din urmă a fost de 
trei ori anexată de către ruși — la 1812 (generându-se o nouă problemă 
internațională — Problema Basarabeană)*, la 1940 şi în urma celui de-al 
Doilea Război Mondial. Fenomenul impactului masiv al „războiului” 
asupra destinelor popoarelor devine întru totul explicabil, dacă e să ți- 
nem minte că „originile Europei au fost forjate pe nicovala războiului”. 


Constatând că războaiele au determinat adesea tipul societăţii, vom 
remarca faptul că această întrebare, deloc retorică, „Ce ne-au costat 
războaiele purtate pe pământul strămoșesc?” a fost pusă de istorici nu 
o singură dată”. Iar revenind la războiul din urmă - de pe Nistru —, un 
răspuns exhaustiv încă nu-l avem. Cea mai grea pierdere a unui război 
rămâne viețile oamenilor căzuţi pentru apărarea Patriei, precum şi te- 
ritoriile ocupate de inamic. 


Primul sânge vărsat a fost încă în timpul atacului armat asupra Moldo- 
vei de către separatiști la 13 decembrie 1991, la podul de la Dubăsari, 
soldat cu pierderea vieților a patru polițiști moldoveni şi moartea a 20 
de gardiști, cazaci și mercenari... În interviul acordat săptămânalului 

„Accente” domnul Andrei Calcea, ziarist, fost ofițer al Statului Major 
pe Platoul de Foc de la Cocieri, distins cu medaliile „Meritul Militar” şi 
„Vulturul de Aur”, a susţinut următoarele: „...războiul nu s-a încheiat cu 
îngenuncherea Moldovei... Din partea r.m.n. au căzut în lupte 284 mi- 
litari (cu cei morți în urma rănilor — 364), 624 au fost răniți. Şi-au pier- 
dut viața peste 600 de persoane civile. Nimic însă nu se spune despre 
cazacii de pe Don, mercenarii și foștii puşcăriași. Din partea Republicii 
Moldova au căzut cu moarte de erou 324 de combatanți, răniți — 1.180, 
inclusiv colaboratori ai MAI - 90 morţi, 579 răniți; din partea Armatei 
Naţionale — 109 morţi şi 560 răniți. Au decedat 125 de persoane civile 
şi altele 41 au fost rănite ”%. 


Potrivit preşedintelui Asociaţiei de drept umanitar, colonelul în rezer- 
vă Andrei Covrig, conform unor date pe care le deține, în războiul din 
1992 şi-au pierdut viaţa 720 de persoane, dintre care 400 ale ministe- 
relor de forță ale Republicii Moldova. La o masă rotundă, cu genericul 
„În noul secol fără războaie şi terorism”, organizată la sfârșitul lunii fe- 
bruarie 2002 în incinta Uniunii Scriitorilor, ela menţionat: „Nu putem 
spune că această cifră este exactă, mai sunt de făcut multe dezvăluiri în 
ceea ce priveşte tragicele evenimente din 1992. Este regretabil faptul 
că Guvernul nici nu cunoaște cifra totală a celor căzuți în război”, pro- 
punându-se să fie creată o comisie guvernamentală pentru a se afla nu- 
mele tuturor persoanelor decedate în conflictul respectiv şi publicarea 
unei cărți în care să se descrie modul în care au decurs evenimentele... 


Oficialitățile de la Tiraspol, comemorând cu pompă tragicul „jubileu” de 
10 ani de la declanșarea conflictului, au susținut că au pierdut mai mult 
de 600 de oameni (conform site-ului Olvia-Press, cifra este de circa 800 
de oameni și peste 3.000 de răniți), continuând să insiste ca Republica 
Moldova să le acorde compensaţii şi scuze pentru prejudiciul cauzat. 


Sub aspect teritorial - Republica Moldova a fost deposedată de 10% 
din teritoriul său, adică 4.163 km pătraţi (iar acest teritoriu continuă 
să se extindă și în dreapta Nistrului), cu o populaţie de 750.000 de oa- 
meni (17% din toată populaţia republicii; conform recensământului 
din 1989). De remarcat că 90% din sectorul energetic al economiei 
Republicii Moldova se afla în partea stângă a Nistrului. 


Războiul, declanșat la 2 martie şi încheiat la 21 iulie 1992, când preşe- 
dinții Mircea Snegur și Boris Elțin au semnat „Convenţia privind regle- 

mentarea pașnică a conflictului armat din zona nistreană a Republicii 
Moldova”, a demonstrat implicarea armată a Federaţiei Ruse și susți- 
nerea pe toate căile a regimului separatist al Tiraspolului. Moldovenii 
n-au avut altă ieșire decât aceea de a-și apăra integritatea teritorial-na- 
ţională cu arma în mâini — puşi față-n față cu un colos militar. Dova- 
dă poate servi, cel puţin, dispoziţia ministrului rus al apărării, Pavel 
Gracev, din 19 mai 1992, adresată comandamentului Armatei a 14-a: 
„Având în vedere că Transnistria este pământ rusesc și situația de aco- 
lo s-a agravat, trebuie să-l apăram cu toate mijloacele și pe toate căile. 
Pentru aceasta, vă ordon: Să fie completate din rezervele pentru mobi- 
lizare unităţile militare ale Armatei a 14-a, dislocate pe teritoriul Trans- 
nistriei; Să se aducă în stare de pregătire totală de luptă toate unităţile 
militare; Să fie deblocate toate unitățile militare, pentru a face posibilă 
deplasarea tehnicii de luptă.” 


Ostaşii noştri au distrus mai multe tancuri, ale căror echipaje erau 
completate din ofițeri ai armatei Ruse. Or, pentru apărarea cărei „pa- 
trii” au fost decoraţi, de către președintele Elţin, cei 200 de ofițeri ai 
Armatei a 14-a, distinși cu medalia „Zașcitnik otecestva” („Aparăto- 
rul Patriei”). Pe bună dreptate a menționat senatorul american Larry 
Pressler, la 22 iulie 1992: „Actualele lupte din Moldova, declanșate de 
mișcarea comunistă din Transnistria, ar fi putut fi evitate, dacă arma- 
ta sovietică, astăzi rusească, nu ar fi trecut de partea separatiştilor sub 
pretextul apărării minorităţii ruse.. 


Comemorând amintirea celor căzuţi pe câmpul de luptă, suntem în 
drept să ne întrebăm de ce, precum susține şi Andrei Calcea, „fieca- 
re dintre combatanții moldoveni (numărul cărora se ridică la 25.000 
de oameni) se simte aidoma lupului rănit și încolțit?... Fiind huiduiți 
de oricine, cui nu-i lene. Li s-au retras toate facilităţile, mulţi comba- 
tanți (în jurul de 10.000 de ofițeri, subofițeri și voluntari) au rămas fără 
serviciu, muncesc la negru peste mări și țări. Din Forţele Armate ale 
Republici Moldova au fost concediaţi circa 40 de cavaleri ai Ordinului 
„Ştefan cel Mare şi Sfânt”. Să-şi ignore și să nu-și preţuiască patrioţii 
militanți poate doar o putere mioapă, chiar dacă am vrea să credem că 
acum două decenii a fost „ultimul război”... 


Actualmente, nu putem aspira să intrăm în Uniunea Europeană fără so- 
luţionarea definitivă a problemei transnistrene, care este, de fapt, o nouă 

consecință a vechii probleme basarabene, deoarece ambele sunt niş- 
te chestiuni etnopolitice nerezolvate, generate de expansionismul rus. 
Pentru aceasta sunt necesare implementarea, cel puţin, a politicii celor 
„3 D” — Demilitarizarea, Decriminalizarea şi Democratizarea acestui teri- 
toriu moldovenesc, aflat temporar sub ocupaţie străină. Condiţii de care 
depinde securitatea și chiar existenţa statului independent Republica 
Moldova și care pot fi realizate doar cu ajutorul forțelor internaționale de 
menţinere a păcii din cadrul Comunităţii Europene (NATO). Deoarece 
focarul unui nou conflict nu a fost lichidat. Un potenţial enorm de mu- 
niții şi tehnică militară este stocat în stânga Nistrului și în orașul Tighina 
(Bender). Regimul separatist dispune de forţe armate (tancuri, blindate, 
helicoptere şi o armată de cca 5 mii de oameni, numărul cărora poate 
creşte în caz de mobilizare până la 25.000 de ostași, conform datelor din 
2002), susţinute de trupele rusești dislocate în zonă și de un lobby influ- 
ent în toate structurile puterii de la Moscova. 


Încă un deceniu în urmă, separatiștii din Transnistria au avertizat că 
sosirea unor noi trupe în regiune ar însemna declanșarea unui nou răz- 
boi. Ministrul adjunct al securităţii din autoproclamata r.m.n. din acea 
perioadă, Oleg Gudimo, declara: „În cazul în care vor fi luate astfel de 
măsuri, se va ajunge la o nouă izbucnire a conflictului, chiar a unuia 
armat”, apreciind desfăşurarea „unor alte forțe sub auspiciile NATO, 
OSCE sau Consiliului Europei ca fiind o intervenţie străină directă”. 


Aşa că malul stâng și cel drept ale Nistrului sunt „pacificate”, dar nu și 
împăcate... Iar patrioţii țării, ca de obicei, sunt fie că uitaţi, fie neglijați. 


Prima decorație de stat instituită special pentru apărătorii Patriei mol- 
dave în războiul de la Nistru a fost elaborată abia în anul 2012 — Meda- 
lia „Crucea comemorativă. Participant la acţiunile de luptă pentru apă- 
rarea integrităţii şi independenţei Republicii Moldova (1991-1992)*. 
Crucea comemorativă a fost elaborată de către subsemnatul, în colabo- 
rare cu designerul Larisa Donca-Mischevca, fiind discutată şi aprobată de 
către Comisia de heraldică a Ministerului Apărării și de Comisia naţio- 
nală de heraldică a Republicii Moldova (CNH) la 30 noiembrie 2011. 
Proiectul legii privind instituirea crucii comemorative a fost elaborat în 
contextul indicaţiilor Guvernului Republicii Moldova nr. 1215-376 din 
22 august 2011, prin care în sarcina Ministerului Apărării a fost pusă 

elaborarea şi promovarea proiectului de act 
normativ de instituire a unei distincţii come- 
morative de marcare a 20 de ani de la începutul 
conflictului armat pentru apărarea integrității și 
independenţei Republicii Moldova. Iniţiativa 
legislativă în acest sens a fost aprobată şi trans- 
misă de Guvern în Parlament, iar deputaţii au 
susținut instituirea noii distincţii în şedinţa din 
15 ianuarie 2012%. 


Distincția dată se încadrează după formă şi 
mărime standardelor medalisticii comemora- 
tive ale Republicii Moldova și este compusă 
din două părţi, cu o structură reliefată*. 


Medalia în formă de Cruce continuă seria de 
pionierat a faleristicii naționale în ceea ce pri- 


veşte tipologia distincţiilor Republicii Moldo- 
va, care nu cunoscuse anterior decât forme de 
ordin de piept fără baretă sau cu colan și de medalie rotundă suspenda- 
tă de baretă, urmând după medalia jubiliară „Crucea Comemorativă. 
Războiul al Doilea Mondial”, care a fost promulgată de Preşedintele 
interimar al Republicii Moldova Mihai Ghimpu la 16 martie 2010“. 


Distincția ce marchează contribuţia cetățenilor noștri la apărarea inte- 
grităţii şi independenţei Republicii Moldova se conferă: 


a) militarilor aflaţi în serviciul activ, rezerviştilor chemaţi la concentra- 
re, voluntarilor și colaboratorilor organelor afacerilor interne, ai orga- 
nelor securităţii statului și ai sistemului penitenciar, incluși în efectivul 
unităților militare şi structurilor speciale aflate pe poziţii de luptă; 


b) militarilor, colaboratorilor organelor afacerilor interne, ai organelor 
securității statului şi ai sistemului penitenciar şi persoanelor civile de- 
legate în aceste unități în vederea îndeplinirii unor misiuni speciale în 
scopul eficienţei acțiunilor de luptă. 


Modul de conferire a distincţiei respective, procedura de înmânare și 
modul de purtare a acesteia sunt prevăzute în Regulamentul aprobat 
prin decret al Preşedintelui Republicii Moldova. 

* „Crucea comemorativă. Participant la acţiunile de luptă pentru apărarea integrită- 
ii şi independenţei Republicii Moldova (1991-1992)” se confecționează din tom- 
bac patinat de culoare cenușie (oţel patinat). Ea reprezintă o cruce cu brațele egale 
rectilinii emailate Alb (conturate pe perimetru), înscrisă într-un cerc imaginar cu 
diametrul de 35 mm. Crucea are în centru un medalion rotund emailat Alb, înconju- 
rat de o cunună de stejar, cuprinzând compoziţia aurită a Stemei de Stat a Republicii 
Moldova, păstrând cromatica originală a stemei doar în scutul central (tăiat, roşu 
şi albastru, cu un cap de bour broşând, însoţit între coarne de o stea cu opt raze, 
jos la dextra de o roză heraldică, iar jos la senestra de o semilună conturnată, totul 
de culoare aurie). Scutul este plasat pe pieptul unei acvile naturale purtând în cioc 

o cruce (acvila cruciată) şi ținând în gheara dreaptă o ramură de măslin, iar în cea 
stângă un sceptru). 

Pe reversul medaliei monocrome, în centru, într-un cerc conturat perlat cu 20 de mărge- 
le în relief, sunt incizate în două rânduri milesimele „1991 / 1992” 

Crucea se fixează cu un inel de o baretă, acoperită de o panglică de moar cu lăţimea de 30 
mm. Înălțimea totală a distincției nu depășește 90 mm. 

Panglica distincţiei comemorative moldovenești (o pânză de moar cu lățimea de 30 mm, 
dungată vertical: Roșu — Galben — Roșu — Alb — Albastru — Alb — Albastru — Alb — Roşu — 
Galben — Roșu) se înscrie conceptual în tradiția primilor decoraţii românești, precum a 
fost Medalia comemorativă a „Apărătorilor Independenţei” instituită prin Înaltul Decret 
nr. 1422/1878 (distincţie care s-a conferit tuturor militarilor, indiferent de grad, atât 
celor care au participat direct la operaţiunile militare din 1877-1878, cât şi cei care au 


asigurat serviciile de pază în interiorul ţării, funcţionarilor civili care au asigurat diferite 
servicii pentru armată, medicilor civili care au îngrijit răniții şi bolnavii din campanie, 
precum şi altor persoane care au adus servicii în domeniile enunțate). 

Un element nou, definitoriu pentru conflictul armat din anii 1991-1992, este fluviul Nistru — 
prezent în panglica distincției prin cromatica Albă (simbolul apelor) din centrul baretei. 

În heraldica europeană Albul (argintul) semnifică — devotament, corectitudine, candoare, 
inocență, puritate şi înțelepciune. Albul păcii şi albul tragicului, de asemenea, sunt două 
sensuri emblematice ale acestei culori în distincţie. Deoarece conform tradiţiei etnolo- 
gice a poporului nostru avem două culori ale doliului: negrul contemporan preluat din 
Occident şi albul cutumei tradiţionale (V. Buzilă, Simboluri ale doliului în Moldova, în 
„Revista de etnologie”, Chișinău, I, 2005, p. 94-117). 

Panglica distincţiei este flancată de două combinări cromatice — Roșu — Galben — Roșu, 
îmbinând, din punct de vedere simbolic, pe de o parte, cea mai înaltă culoare heraldică 
Aurul (galben), ce simbolizează motivaţia supremă a jertfirii de sine a patrioților țării 
care au luptat pentru independenţa și integritatea Republicii Moldova, iar pe de altă par- 
te, culoarea Roșie, ce semnifică sângele vărsat de aceștia pe malurile străbunului Nistru 
(simbolizat prin dunga lată de culoare Albă). Albastrul — culoarea păcii, este culoarea 
simbolică a infinitului, cerului, perfecțiunii, absolutului, lumii spirituale, idealului, dra- 
gostei platonice. Este și culoarea fericirii, şi aspirațiilor romantice în literatura multor 
popoare (I. Evseev, Dicţionar de simboluri şi arhetipuri culturale, Editura Amarcord, Timi- 
şoara, 1994). Numărul celor două dungi înguste Albe semnifică comemorarea celei de-a 
20-a aniversări a războiului de pe Nistru pentru integritatea şi independenţa Republicii 
Moldova (marcată în 2012). Totodată, cromatica albă din baretă concordă cu emailul 
alb din medalionul crucii, care repetă smalțul alb din cele două mai înalte ordine ale țării 
noastre — „Ordinul Republicii” şi „Ştefan cel Mare”. 

Forma Crucii acestei distincţii, având extremitățile labate în unghi (romboidale), este 
una nouă, originală pentru faleristica naţională, care este mai puţin uzitată în faleristi- 
că, accentuându-se caracterul său sobru, laconic. Albul emailului din laturile din faţă ale 
crucii şi Negrul (cenușiu) din perimetrul acestora, semnifică culoarea doliului, deoarece 
simbolizează comemorarea tragicului eveniment și memoria celor căzuţi acum 20 de ani 
în urmă. lar cununa de stejar este un element de bază al medalisticii militare europene. 
Totodată, Stejarul fiind unul din candidaţii de emblemă naţională complementară la ca- 
tegoria Copac naţional. Simbioza acestor elemente accentuează caracterul comemorativ 
al medaliei, ancorând-o în tradiţia autohtonă. 

Dinu POŞTARENCU 


Limba română în sfera 


învățământului din Basarabia (III)* 
Școli naționale. Învățământ familial şi particular 


Limba română ca obiect de studiu în 
instituțiile de învățământ până în 
anii '60 

Deschiderea Seminarului Teologic din 
Chișinău 


Comunicându-i amiralului P. V. Ciceagov, 
DP -doctor în istorie, prin adresa din 6 august 1812, ideea lansa- 


Institutul de Istorie, Stat şi tă de Sinodul Bisericii Ortodoxe Ruse de a 
Drept al A.Ş.M,, cercetător 
ştiinţific superior. Domenii 
de competenţă: istoria 
modernă a Basarabiei, istoria l-a rugat pe amiral să-i ordone lui Scarlat 


localităţilor, genealogie. Sturza ca acesta să-i repartizeze la Chişinău 

Dintre lucrările publicate: locuinţe pentru personalul său. În plus, să-i 

Străzile Chişinăului. Denumiri acorde ajutor în ceea ce priveşte deschiderea 

vechi și actuale (1998),  , Sa ; ; ; 

P s „ în cadrul eparhiei preconizate a unui semi- 
O istorie a Basarabiei în date și i AA | sa 

documente (1998), Anexarea Nar teologic”. Ulterior, în proiectul privind 

Basarabiei la Imperiul Rus. constituirea Eparhiei Chişinăului şi Hotinu- 

(2006), Contribuţii la istoria Jui pe care l-a elaborat, Gavriil Bănulescu- 

“polei da boaadiei A ) Bodoni a formulat și următoarea propunere: 

ete. ` . 
„Este necesar de a deschide un seminar teo- 


înființa pe teritoriul românesc anexat o epar- 
hie, mitropolitul Gavriil Bănulescu-Bodoni 


logic, în care să fie preluate toate disciplinele 
incluse în programul de studiu al celorlalte 
seminare. În ceea ce priveşte limbile „se va 
învăța cu precădere și neapărat limba rusă, 


* Continuare. Partea I în nr. 1-4, 2013, p. 219-232 şi 
partea II în nr. 7-8, 2013, p. 148-156. 

întrucât ea domină; limba naţională, moldovenească, pentru ca cei 
care o învață să poată, în această limbă, propovădui poporului cuvân- 
tul Domnului şi morala cea bună; limba latină, întrucât de la aceasta 
provine şi se poate îmbogăţi limba națională; limba greacă, deoare- 
ce în ea s-au scris în original dogmele și învățătura creștină, iar alte 
limbi — după voinţă”. 


Chestiunea referitoare la instituirea unui seminar teologic la Chișinău 
a fost abordată, negreșit, în timpul discuţiilor purtate de Bănulescu- 
Bodoni la Sankt Petersburg asupra modului de organizare a noii epar- 
hii, căci, de bună seamă, deschiderea seminarului nu putea să se produ- 
că fără consimțământul conducerii bisericeşti a Rusiei. 


Prin urmare, este ipotetică ideea că deschiderea unui seminar la Chiși- 
nău, potrivit opiniei lui Nicolae Popovschi, a fost enunțată de către mi- 
tropolitul Gavriil încă din 1812, la Iași, fiindu-i sugerată, probabil, de 
existența Seminarului de la Socola, deschis grație strădaniei mitropoli- 
tului Moldovei, Veniamin Costache”. Putea oare mitropolitul Gavriil 
să ia drept model şcoala ecleziastică de la Socola, în timp ce el, ca fost 
rector al Seminarului Teologic de la Poltava, cunoștea bine sistemul de 
învățământ teologic și, în special, cel de tip rusesc, pe care urma să-l 
implementeze? În plus, în 1808, el a găsit acest așezământ cultural de 
la Iași slab organizat, din punctul său de vedere, şi l-a numit în calitate 
de rector pe protoiereul Petru Kuniţki, care a introdus programul de 
studii caracteristic seminarelor rusești. 


Concomitent, Nicolae Popovschi mai susține că însuși regulamentul 
duhovnicesc al Bisericii Ortodoxe Ruse îi obliga pe arhierei să dispună 
de şcoli pentru instruire teologică. Pe lângă aceasta, era în vigoare ce- 
rinţa Sinodului Bisericii Ortodoxe Ruse de a hirotoni doar candidaţii 
care au absolvit asemenea școli, în caz contrar, arhiereii erau amenin- 
ţaţi cu pedeapsă. „Mitropolitul Gavriil, care a stat în Rusia mult timp 
şi a fost chiar și rector de seminar, menţionează în continuare N. Po- 
povschi, cunoștea, bineînţeles, aceste dispoziţii sinodale. Astfel că ar- 
hipăstorul Basarabiei avea multe motive pentru a înființa seminarul””. 
De fapt, consideraţia că anume regulamentul duhovnicesc l-a obligat 
pe mitropolitul Gavriil să înființeze în eparhia nou creată un seminar 
teologic a fost exprimată anterior de Pavel Lotoţki”*. 

Așadar, înființând Seminarul Teologic din Chișinău, Bănulescu-Bodoni 
respecta, efectiv, normele regulamentare ale Bisericii Ortodoxe Ruse. 


După ce a venit împreună cu personalul său de la Iaşi la Chișinău, mi- 
tropolitul Gavriil a emis, la 30 septembrie 1812, dispoziţia privind in- 
stituirea dicasteriei și organizarea seminarului teologic. În calitate de 
rector al seminarului l-a desemnat pe protopopul Petru Kuniţki, iar 
ca „prefect” — pe profesorul Ivan Nesterovici'5. În cadrul seminarului 
urmau să fie predate limbile: „latină, rusă, greacă și moldovenească”. 
Restul obiectelor — ca și în alte seminare teologice din Rusia. „La în- 
ceput să fie deschise două clase: pregătitoare și gramaticală, cu preda- 
rea tuturor limbilor”. Profesor în clasa pregătitoare a fost numit Isidor 
Gherbanovski”“, iar în cea gramaticală — Ivan Nesterovici. Urma să fie 
angajaţi și alți profesori, inclusiv „de limbile greacă și valahă”. Pentru 
întreținerea seminarului, conform acestei dispoziţii, urma să fie înca- 
sată, ca şi în Principatul Moldovei, o taxă destinată învățământului”. 


Deschiderea seminarului a întârziat, în special, din cauza crizei de lo- 
caluri la acea vreme în Chișinău. Abia prin raportul din 20 ianuarie 
1813, Petru Kuniţki l-a anunţat pe mitropolit despre posibilitatea de 
a deschide curând cele două clase seminariale preconizate, reușind să 
găsească pentru ele „două camere libere, situate la etajul de sus al casei 
ocupate de Comisie (de Aprovizionare - D.P.), pe care şeful acestei 
comisii, colonelul Grabovski, şi-a dat acordul să le cedeze””:. În calitate 
de profesori, a notat în continuare rectorul, aveau să activeze Isidor 
Gherbanovski, Ivan Nesterovici, ambii de limbile rusă și latină și de 
aritmetică, Nicolae Dokimos, de limba greacă, și preotul Ioan, de lim- 
ba română. 


Fiind găsit localul potrivit, mitropolitul Gavriil a dispus Dicasteriei, la 
27 ianuarie 1813, să inaugureze seminarul în ziua de 31 ianuarie 1813 
şi, vestind despre aceasta în toate ținuturile Basarabiei, să invite la în- 
văţătură pe toți doritorii, dar, mai cu seamă, pe copiii slujitorilor bise- 
riceşti”?. Dicasteria a expediat protopopilor din ţinuturi avize privind 
inaugurarea seminarului abia în zilele de 1-2 februarie 1813%. 


Despre inaugurarea seminarului Bănulescu-Bodoni l-a anunţat, prin 
adresa din 29 ianuarie 1813, pe Scarlat Sturza, comunicându-i că va 
deschide, deocamdată, două clase, drept local servind camerele ocu- 

pate temporar de Comisia de Aprovizionare, iar pentru realizarea 
programului de instruire a ales profesori capabili“. 


Astfel, Seminarul 'Teologic din Chișinău, precum s-a încetățenit în is- 
toriografie, a fost deschis la 31 ianuarie 1813. Consultând actele vre- 
mii, Pavel Lotoţki a tras concluzia că în ziua respectivă s-a desfăşurat 
festivitatea de deschidere a seminarului, pe când studiile au început pe 
data de 1 februarie 1813, întrucât în lista elevilor seminarului, întocmi- 
tă la 23 ianuarie 1814, figurau 53 de elevi, 10 dintre ei fiind înmatricu- 
laţi la 1 februarie 1813, iar restul — pe parcurs”. 


Pe cât se pare, a constatat Iosif Parhomovici, seminarul nu a activat prea 
mult timp în cele două odăi aflate în gestiunea Comisiei de Aprovizio- 
nare. Arhimandritul Irinei (Ivan Nesterovici, care, între timp, se călu- 
gărise), cel de-al doilea rector al seminarului, a afirmat că „seminarul 
a fost deschis la 31 ianuarie, într-o casă bisericească”, iar în scrisoarea 
din 18 noiembrie 1814, expediată principelui A.N. Goliţân, Bănules- 
cu-Bodoni preciza că seminarul se afla în acel timp în casa bisericească 
de pe lângă catedrala Sf. Arhangheli Mihail și Gavriil”. 


Conform proiectului elaborat de Petru Kuniţki, procesul de instruire 
trebuia să se desfășoare în modul următor. În clasa întâi (pregătitoare) 
Isidor Gherbanovski urma să-i înveţe pe elevi, de la ora 7 până la 10, 
limbile rusă și latină, câte o oră şi jumătate fiecare. În zilele de luni, 
miercuri şi vineri, între orele 10 şi 12, Nicolae Dokimos urma să-i înve- 
țe să citească și să scrie în grecește, iar în zilele de marți, joi şi sâmbătă, 
tot între 10 și 12, preotul Ioan — în limba română. După prânz, de la ora 
14 până la 16, în zilele de luni și miercuri era programată studierea lim- 
bii greceşti, iar în restul zilelor, cu excepţia celei de sâmbătă — studierea 
limbii române. Între orele 16 și 17, profesorul Gherbanovski avea să-i 
înveţe regulile elementare ale aritmeticii. 


În clasa a doua (gramaticală), de la ora 7 până la 10, profesorul Neste- 
rovici urma să-i înveţe gramatica rusă și latină, câte o oră și jumătate 
pentru fiecare limbă. În zilele de marţi, joi şi sâmbătă, între orele 10 şi 
12, se ţinea gramatica limbii grecești, de către profesorul de greacă, iar 
în zilele de luni, miercuri și vineri, tot între 10 și 12, — gramatica limbii 
române, de către profesorul de română. După prânz, de la ora 14 până 
la 16, în zilele de marţi și joi, era prevăzută studierea limbii grecești, iar 

în zilele de miercuri şi vineri — a celei române. Intre orele 16 și 17 se 
preda aritmetica, de către Nesterovici*”. 


Așadar, precum a calculat P. Lotoţki, „rectorul a programat 22 de ore 
pe săptămână pentru studierea limbii moldovenești în ambele clase 
(cel mai mult), 20 de ore pentru limba greacă, 18 ore pentru limbile 
rusă şi latină şi, în sfârşit, 10 ore pentru aritmetică”. 


Acest program de studiu a fost examinat de episcopul Dimitrie Sulima, 
care, exprimându-și părerea în privinţa lui la 25 ianuarie 1813, a introdus 
următoarea rectificare: „Dimineaţa, în ambele clase, să se înveţe limbile 
rusă şi latină două ceasuri, şi nu trei. Limba rusă să fie învățată în zilele 
de luni, miercuri și vineri, iar latina - în zilele de marți, joi şi sâmbătă, 
deci nu ambele limbi în fiecare zi. Prin aceasta, cred eu, se poate preveni 
confundarea noțiunilor de către elevi, ceea ce se poate întâmpla ca urma- 
re a predării laolaltă, în aceeași zi, a două limbi străine diferite; aceasta, 
se pare, va facilita însușirea cu succes a obiectelor respective. Celelalte 
obiecte vor fi predate potrivit ordinei indicate în proiect”s. 


Astfel, în baza proiectului elaborat de Petru Kuniţki și a recomandă- 
rilor episcopului Dimitrie, a fost întocmit Regulamentul Seminarului 
Teologic din Chișinău“, aprobat de mitropolitul Gavriil Bănulescu- 
Bodoni la 27 ianuarie 1813. În regulament și-a găsit reflectare propu- 
nerea lui D. Sulima de a micşora numărul de ore stabilit de P. Kuniţki 
pentru predarea limbilor rusă și latină — de la nouă ore pe săptămâ- 
nă, prevăzute pentru fiecare limbă aparte, la şase ore, adică, conchidea 
P. Lotoţki, „aproape de două ori mai puţine ore decât cele fixate pentru 
limbile moldovenească și greacă”. 


În conformitate cu dispoziţia sinodală din iunie 1813, aprobată de îm- 
părat, Dicasteria Exarhicească din Chișinău a înștiințat protopopii că în 
„şcolile duhovnicești sau seminarii, ce s-au aşezat întru această gubernie, 
să înveţe şi copiii cei de mirean, până s-a face şcoală mirenească, de nu va 
găsi vreo împiedicare partea duhovnicească; vor fi primiţi, afară de copiii 
de preuţi, țircovnici și slujitori bisericeşti, şi copiii din partea mireneas- 
că, fără de nicio plată pentru învățătură, ci vor fi datori părinţii lor sau 
neamurile a le năimi numai cu banii lor gazde, îmbrăcăminte și cărțile 
trebuincioase, dar numai acei copii vor fi primiţi cari vor şti a scrie ceva 
moldoveneșşte sau rusește și a ceti'*?. 

Potrivit unui dosar de arhivă ce conţine lista seminariștilor din anul 
şcolar 1813/1814, în clasa I învățau 30 de elevi, dintre care unul era 
din orașul lași, unul din Tiraspol şi ceilalți din Basarabia, îndeosebi din 
orașul Chișinău, iar în clasa a I-a erau înscriși 23 de elevi, dintre care 
15 veniseră din guberniile Ekaterinoslav, Podolia, Kaluga, Kiev, Cerni- 
gov şi Poltava, restul (opt la număr) — din Basarabia. Cu excepţia a zece 
nume moldoveneşti (Batcu, Alexandri — din Iaşi, Bobeică, Donică, Po- 
povici, Dângă, Chiriac), celelalte 43 erau nume de familie ruseşti”. 


Este cazul să reproducem lista respectivă, pentru a scoate în evidență 


mediul lingvistic statornicit în seminar la etapa inițială. 


Lista elevilor clasei gramaticale inferioare din anul 1813” 


Prenumele şi numele de familie ale elevului 


Data înmatriculării 


Anton Ghentusov, de 13 ani, fiu de preot din satul Alexăndreni, 
ţinutul Soroca. Este foarte priceput, reuşeşte excelent 


1 mai 1813 


Aristarh Gomonovici, de 14 ani, fiul decedatului preot militar al 
Regimentului 43 vânători. Este priceput, reuşeşte după posibilități 


4 septembrie 1813 


Vladimir Balavinţov, de 12 ani, fiu de nobil din Chişinău. Este 
priceput, are reușită mijlocie 


1813 


Dimitrie Chiriac, de 14 ani, fiu de negustor din Chișinău. Este 
foarte priceput, are succese foarte bune 


1813 


Dimitrie Marcov, de 11 ani, fiu de nobil din satul Mereni, ţinu- 
tul Orhei. Nu pricepe, are succese slabe 


2 octombrie 1813 


Dimitrie Steriev, de 14 ani, fiul preotului de la biserica Sf. La- 
zăr”? din Chişinău. Pricepe puţin, are succese slabe 

Dominte Cozlovschi, de 15 ani, fiu de nobil din Chișinău. Este 
priceput, are reuşită mijlocie 


10 septembrie 1813 


17 martie 1813 


Zamfir Popovici, de 12 ani, fiul preotului de la biserica Buna 
Vestire din Chişinău. Este priceput, are reuşită mijlocie 


4 septembrie 1813 


Ioan Ghentus, de 15 ani, fiu de preot din satul Alexăndreni, ți- 
nutul Soroca. Este foarte priceput, are succese foarte bune 


1 mai 1813 


Ivan Timoşevschi, de 12 ani, fiul de mic-burghez din Chişinău. 
Este priceput, reuşeşte nu rău 


Ioan Dânga, de 12 ani, fiu de diacon din satul Horodiște, ţinutul 
Orhei. Nu prea înțelege, reuşeşte bine 


21 aprilie 1813 


Ilie Semigradov, de 10 ani, fiu de nobil din Chișinău. Este foarte 
priceput, are succese foarte bune 


4 septembrie 1813 


Iosif Ghentus, de 17 ani, fiu de preot din satul Alexăndreni, ți- 
nutul Soroca. Este foarte priceput, reuşeşte excelent 


1 mai 1813 


Constantin Popovici, de 14 ani, fiu de protoiereu din satul Lo- 
zova, ţinutul Orhei. Este foarte priceput, reuşeşte bine 

Constantin Meleghi, de 14 ani, fiul preotului de la biserica Sf. 
Nicolae din satul Horăşti, ţinutul Orhei. Înţelege şi reuşeşte bine 


4 septembrie 1813 


8 septembrie 1813 

Constantin Bobeică, de 12 ani, fiul preotului Vasile Bobeică* de 
la biserica Sf. Ilie din Chişinău. Este priceput, are succese bune 


6 octombrie 1813 


Constantin Isai, de 12 ani, fiul protopopului de la biserica din 
satul Durleşti, ţinutul Orhei. Pricepe, are succese slabe 


4 decembrie 1813 


Constantin Zbircov, de 14 ani, fiu de nobil din Chișinău. Este 
foarte priceput, reuşeşte bine 


Constantin Portărescul, de 18 ani, fiu de preot din satul Mo- 
lovata, ţinutul Orhei. Este priceput, dar succese încă nu a de- 
monstrat 


17 iunie 1813 


Onisim Cozlovschi, de 14 ani, fiu de nobil din Chișinău. Este 
priceput de mijloc, reuşeşte bine 


Onisim Donică, de 11 ani, fiu de nobil din satul Boșcana, ţinu- 
tul Orhei. Înţelege și reușește bine 


Platon Semigradov, de 12 ani, fiu de nobil din Chișinău. Nu este 
atât de priceput, cât reuşeşte bine 


Sanuil Zemniţchi, fiu de preot din satul Chitai. Nu este priceput 
şi reuşeşte nu rău 

Stefan Dobrovolschi, de 12 ani, fiul preotului de la biserica din 
cetatea Bender. Nu reuşeşte, dar pricepe bine 


7 septembrie 1813 


Teodor Bobeică, de 10 ani, fiul preotului Vasile Bobeică de la 
biserica Sf. Ilie din Chişinău. Înţelege și reuşeşte 


6 octombrie 1813 


Fiodor Pașlavschi, de 18 ani, fiu de preot din târgul Rașcov. Nu 
s-a prezentat 


4 septembrie 1813 


Ilie Pisarevschi, de 15 ani, fiul preotului de la biserica Adormi- 
rea Maicii Domnului din târgul Dubăsari, judeţul Tiraspol, gu- 
bernia Herson. Intelege și reuşeşte bine 


4 octombrie 1813 


Spiridon Manzolevschi, de 10 ani, fiu de nobil din Chişinău. 
Înţelege și reuşeşte foarte bine 


26 septembrie 1813 


Alexandr Zbircov, de 13 ani, fiu de nobil din Chişinău 


Constantin Alexandri, de 12 ani, fiu de nobil din orașul Iaşi. 
Este foarte priceput şi are succese 


Martie 1813 


În total 30 de elevi, dintre care 16 elevi proveneau din tagma duhovni- 


cească, iar 14 — din alte categorii sociale. Lista este semnată de profeso- 


rul clasei I Isidor Gherbanovski. 


Lista elevilor clasei a doua (gramaticală), întocmită la 23 ianuarie 18.13% 


Prenumele și numele de familie ale elevului 


Data înmatriculării 


Anton Leușiţchi, de 14 ani, fiul preotului de la biserica Sf. Ar- 
hangheli Mihail şi Gavriil din satul Vărzăreşti, ţinutul Fălești. 
Este foarte priceput, reuşeşte excelent 


4 septembrie 1813 


Andrei Timoşevski, de 12 ani, originar din orașul Ekaterinoslav. 
Este priceput, reuşeşte bine 


2 februarie 1813 


Artiom Zaharov, de 13 ani, fiu de nobil din orașul Tiraspol. Este 
priceput, reuşeşte bine 


1 februarie 1813 

Apkar Zaharov, de 12 ani, fiu de nobil din orașul Tiraspol. Este 
priceput, reuşeşte bine 


1 februarie 1813 


Anton Şveigher, de 11 ani, fiu de nobil din orașul Viniţa, guber- 
nia Podolia. Este puţin priceput, reuşeşte 


4 septembrie 1813 


Vasile Șaţki, de 15 ani, fiu de țăran din gubernia Kaluga (învaţă 
cu permisiunea stăpânului său, Piotr D. Somov’). Este foarte 
priceput, reuşeşte bine 


4 septembrie 1813 


Vasile Şamraevski, de 12 ani, fiul protoiereului de la biserica Sf. 
Aleksandr Nevski din Bender. Este priceput, reuşeşte foarte bine 


2 octombrie 1813 


Vasile Macikovski, de 15 ani, fiu de nobil din orașul Uman, gu- 
bernia Kiev. Este priceput, reuşeşte de mijloc 


1 februarie 1813 


Vasile Radzievski, de 10 ani, fiu de preot al unui regiment din 
Basarabia. Este priceput, reuşeşte de mijloc 


2 februarie 1813 


Gheorghe Buhanevici, de 14 ani, fiu de preot din Basarabia. 
Este priceput, reuşeşte de mijloc 


1 februarie 1813 


Emilian Afanasiev, de 11 ani, fiu de nobil din orașul Kiev. Este 
priceput, reuşeşte foarte bine 

Erotei Radzievski, de 13 ani, fiu de preot al unui regiment din 
Basarabia. Este priceput, reuşeşte foarte bine 


20 septembrie 1813 


1 februarie 1813 


Ivan Olşevski, de 17 ani, fiu de nobil din oraşul Odesa. Este pri- 
ceput, reuşeşte foarte bine 


1 februarie 1813 


Ivan Ivanov, de 13 ani, din oraşul Kiev, fiu de țăran pus în liber- 
tate. Este priceput, reuşeşte de mijloc 


27 octombrie 1813 


Ivan Rodostat, de 15 ani, fiul protoiereului din oraşul Hotin, re- 
giunea Basarabia. Este priceput, reuşeşte foarte bine 


1 februarie 1813 


Ivan Palatarenko, de 15 ani, fiu de nobil din gubernia Cernigov. 
Este priceput, reuşeşte bine 


30 octombrie 1813 


Luca Lipski, de 13 ani, fiu de nobil din gubernia Poltava. Este 
priceput, reuşeşte bine 


30 octombrie 1813 


Lavrentie Kuniţki, de 13 ani, fiu de nobil din oraşul Odesa 


20 ianuarie 1814 


Matfei Ghirski, de 14 ani, fiu de nobil din oraşul Odesa. Este 
priceput, reuşeşte bine 


4 martie 1813 


Mihail Avgustovski, de 12 ani, fiu de nobil din orașul Dubăsari, 
gubernia Ekaterinoslav. Este priceput, reuşeşte slab 


17 iulie 1813 


Stepan Leuşiţchi, de 12 ani, fiul preotului de la biserica Sf. Ar- 
hangheli Mihail și Gavriil din satul Vărzăreşti. Este priceput, 
reuşeşte bine 


1 aprilie 1813 


Spiridonachi Batcu, de 13 ani, fiul protoiereului de la biserica 
Buna Vestire din Chişinău. Este priceput, reuşeşte foarte bine 


1 aprilie 1813 


Iachim Dumanski, de 12 ani, fiu de preot din gubernia Podolia 


1 februarie 1813 


În total 23 de elevi, dintre care 9 elevi erau fii de preoți, iar 14 își aveau 
originea din alte categorii sociale. Lista este semnată de profesorul cla- 


sei, arhimandritul Irinei (Ivan Nesterovici)). 


Examinând informaţiile referitoare la fiecare elev în parte, remarcăm 


următoarele: 

1. Seminarul Teologic din Chișinău şi-a început activitatea având doar 
zece elevi. 


2. Dintre aceștia unul era din orașul Ekaterinoslav, unul — din orașul 
Viniţa, unul - din orașul Uman, unul - din orașul Odesa, doi — din ora- 
şul Tiraspol, doi erau fii de preoţi militari ai armatei ruse, unul era fiul 
protoiereului Gh. Rodostat, venit în spaţiul românesc în 1809, şi unul 
(Gh. Buhanevici) era fiu de preot din Basarabia, fără să fie indicate și 
alte detalii despre acesta din urmă. Deci, nouă din primii seminariști 
nu erau originari din Basarabia, ceea ce denotă faptul că ei nu pose- 
dau limba română (poate ceva cunoștea I. Rodostat, care, după cum 
putem admite, s-a aflat în mediul românesc, alături de tatăl său, din 
1809). Prin urmare, din prima zi de ființare a seminarului, procesul 
de instruire a început să se desfășoare nu într-o altă limbă, decât în cea 
rusă, adică în limba pe care o posedau elevii înmatriculați. Cu atât mai 
mult cu cât diriguitorii celor două clase, Isidor Gherbanovski și Ivan 
Nesterovici, erau profesori de limba rusă. 


3. Pe parcurs, numărul seminariştilor a sporit. Din cei 43 de elevi, înscrişi 
din martie 1813 până la 20 ianuarie 1814, 16 erau fii ai clerului din Basara- 
bia, 10 erau veniți din câteva zone geografice ale Rusiei (orașele Dubăsari, 
Kiev, Odesa şi guberniile Cernigov, Kaluga, Poltava), 9 erau fii de nobili 
sau de mic-burghezi din orașul Chişinău, 4 erau fii de mireni băștinași 
(C. Alexandri, D. Chiriac, O. Donică şi D. Marcov, al cărui nume de familie 
nu este exclus să fi fost Marcu), doi erau fii ai unor preoți ruși de la biseri- 
ca Sf. Aleksandr Nevski din cetatea Bender, unul era fiu de preot militar 
şi unul era fiul unui preot din colonia Chitai, populată de transdanubieni. 
După toate probabilitățile, părinţii elevilor de nobili sau de mic-burghezi 
din oraşul Chişinău erau funcţionari ruși, care şi-au dat copiii să înveţe la 
seminar din cauza lipsei în capitala basarabeană a instituţiilor laice de în- 
vățământ. Astfel, potrivit aprecierii noastre, din numărul celor 43 de elevi 
noi, 20 cunoşteau limba română, iar 22 — nu o cunoșteau (este dificil să 
presupunem de ce etnie era fiul preotului din colonia Chitai). 


Concluzia este evidentă: majoritatea seminariştilor erau vorbitori de 
limba rusă (31 sau, poate, chiar 33, aceştia constituind circa 60% din 
numărul total — 53 — de elevi înmatriculaţi), ceea ce arată că în cercul 
elevilor prevala mediul lingvistic rusesc. Acest mediu, chiar dacă era 
parţial, facilita, într-o mare măsură, predarea în ruseşte. 

Așadar, chiar din ziua inaugurării, Seminarul Teologic din Chișinău a 
început să promoveze o politică de rusificare. Era o politică pe care mi- 
tropolitul Gavriil a promovat-o şi în timpul activităţii sale administra- 
tive anterioare. Referindu-se la perioada când Bănulescu-Bodoni avea 
misiunea de exarh al Sinodului Bisericii Ortodoxe Ruse în Moldova și 
în Ţara Românească, S. V. Petrovski a consemnat în acest sens: „Este 
absolut surprinzător că acest ierarh — român de origine și patriot în 
suflet (adică, partizan al Rusiei — D.P.), restructurând biserica sa, per- 
manent avea în vedere organizarea de tip rusesc și considera că doar 
sistemul administrativ rusesc este în stare să introducă ordinea cuveni- 
tă în Exarhatul Moldo-Vlahiei. El își dădea silința să reformeze clerul 
după modelul rusesc; proiecta să introducă în mod obligatoriu știința 
de carte şi învățământul în rusește; căuta conducători în domeniul în- 
vățământului printre oamenii ruși inteligenţi, pe care îi cunoștea bine 
din timpul activităţii sale anterioare. Astfel, printr-un demers special 
întreprins pe lângă ober-procuror, principele Goliţân, el a reușit ca în 
locul rectorului Seminarului Duhovnicesc din Iaşi să fie numit elevul 
său de la Poltava, Petru Kuniţki”, iar de la Academia Teologică din Kiev 
i-a adus pe I. Gherbanovski şi I. Nesterovici”. 


Şi un alt cercetător rus afirmă, în acest context, că, aflându-se încă la Iași, 
ca exarh, Bănulescu-Bodoni „s-a preocupat de introducerea limbii ruse 
ca disciplină de studiu în şcolile publice din principate, numite anterior 
domnești, în care mitropolitul era în calitate de epitrop””. În afară de 
introducerea limbii ruse în şcolile publice din Iași şi Bucureşti, odată cu 
angajarea celor doi profesori aduși de la Kiev, un curs elementar de limba 
rusă îl preda, între timp, un ierodiacon la Seminarul Duhovnicesc de la 
Socola. În plus, pentru a lărgi sfera de predare a limbii ruse, mitropolitul 
Gavriil a solicitat Academiei Teologice din Kiev să-i trimită în subordi- 
nea sa încă doi discipoli de ai săi, care însă nu au venit”. 


Acelaşi S. V. Petrovski menţionează în legătură cu deschiderea Semi- 
narului Teologic din Chișinău că Bănulescu-Bodoni „educa tineretul 
basarabean strict în spiritul ortodox rusesc””. 


Documentul intitulat „Ordinea după care s-a predat în seminar în 1816” 
conţine informaţii despre instruirea elevilor'%. Astfel, elevii clasei infime 
sau pregătitoare au învățat să citească și să scrie în limbile rusă și latină, 
precum și noțiunile de bază ale ambelor limbi. Elevii clasei gramatica- 

le au învăţat etimologiile gramaticilor limbilor rusă și latină, precum și 
regulile elementare ale sintaxei. În plus, săptămânal, în clasă sau pentru 
acasă, cu scop de a exersa, elevilor li s-a dat să traducă din limba rusă 
în cea latină. Au învățat pe de rost expresii latine. În clasa de sintactică 
elevii au repetat primele părţi ale gramaticilor rusă și latină și au învățat 
în continuare sintaxa. Săptămânal, au avut sarcina să compună texte, în- 
soţite de traduceri din limba rusă în latină și invers. Au învăţat pe de rost 
exprimări în latină. Elevilor clasei de poezie și retorică li s-a predat poe- 
zia latină și cea rusă. S-a repetat logica și retorica succintă rusă. În fiece 
săptămână elevii au compus poezii în limba rusă. Totodată, li s-au dat 
exerciţii de retorică în limbile rusă și latină. În clasa grecească, frecventa- 
tă de 23 de elevi, au învăţat limba greacă. În clasa moldovenească (în act 
nu este indicat câţi elevi frecventau această clasă) „au învăţat să citească şi 
să scrie în limba moldovenească, precum și etimologia acestei limbi”. În 
clasa de germană (nu se precizează câţi elevi o frecventau) au învățat să 
citească și să scrie în limba germană, precum și etimologia acestei limbi. 
Clasa de aritmetică a fost frecventată de 46 de elevi, cea de geografie — de 
48 de elevi, cea de desen — de 40 de elevi. În clasa de istorie s-a studiat 
istoria succintă a Rusiei. 


Corpul didactic al seminarului la 1816: un rector, un prefect (care 
exercita și funcţia de profesor) şi cinci profesori, dintre care doar rec- 
torul Petru Kuniţki era moldovean (după cum este indicat în statul 
său personal). Patru profesori erau ucraineni, unul — rus şi altul — grec. 
Examinând numele de familie ale celor 108 elevi care își făceau studi- 
ile în acest an, Constantin N. Tomescu a constatat că numai 16 dintre 
aceştia aveau nume de familie românești, restul — ruseşti. Lui i s-a părut 
foarte ciudat că din cei 108 elevi, 62 erau născuţi în Basarabia, dar, cu 
excepţia celor 16 elevi indicaţi mai sus, majoritatea purtau nume de 
familie ruseşti sau rusificate. Plus 46 de elevi veniţi din afara Basarabi- 
ei: 39 — din gubernia Herson, 2 — din gubernia Ekaterinoslav, 1 — din 
gubernia Kiev, 1 — din gubernia Podolia, unul era fiu de colonist, iar 
doi — fii de militari ruși!!. 


Aşadar, chiar dacă se acorda o atenţie deosebită studierii limbii latine, 
accentul totuși se punea pe învăţarea limbii ruse. 


De la 27 septembrie 1817, seminarul a devenit mai spațios, odată cu 
darea în folosinţă a clădirii de piatră cu două niveluri, construită pen- 

tru plasarea claselor seminariale'*. La începutul acestui an de studiu, 
seminarul avea şase clase, numite ordinare: 1. Pregătitoare; 2. Infimă; 
3. Gramaticală; 4. Sintactică; 5. De poezie şi retorică; 6. De filozofie 

(deschisă în septembrie 1817). Cu excepția acestor şase clase ordinare 
mai existau încă zece clase: 1. De limba greacă; 2. De limba „moldove- 
nească'. 3. De limba germană; 4. Clasa inferioară de aritmetică; 5. Cla- 
sa superioară de aritmetică; 6. Clasa inferioară de geografie; 7. Clasa 
superioară de geografie; 8. De matematică (deschisă în septembrie 
1817); 9. De istorie; 10. De desen!%. Prin urmare, în sistemul instruc- 
tiv al seminarului, limba română reprezenta o disciplină auxiliară, pre- 
darea în celelalte clase efectuându-se în rusește. 


Deoarece în Basarabia nu sunt încă nici şcoli judeţene, nici şcoli pu- 
blice parohiale, citim în „Ordinea după care s-a predat în seminar în 
1817”, în clasa pregătitoare se înscriu copii ai clerului și mirenilor, care 
sau deloc nu ştiu să citească și să scrie, sau foarte puţin. Elevii acestei 
clase au învăţat să citească şi să scrie în limbile rusă și latină, iar cei 
mai capabili dintre elevi au însușit şi noțiunile de bază ale gramaticii. 
Elevii clasei infime au învățat etimologiile limbilor rusă și latină; zilnic 
li se dădeau câte două exerciţii să traducă din rusă în latină, unul să-l 
facă acasă, iar altul — în clasă; au început să înveţe pe de rost expresii 
latine, cu misiunea de a le analiza sub aspect gramatical; de asemenea, 
au învăţat catehismul succint și istoria sfântă. Clasa de greacă a fost 
frecventată de 44 de elevi, cea de moldovenească — de 41 de elevi, iar 
cea de germană - de 15 elevi. Seminariștii care au frecventat clasa de 
moldovenească „au învăţat să citească și să scrie în limba moldoveneas- 
că şi au însușit gramatica acestei limbi, iar cei mai capabili dintre ei au 
tradus din limba moldovenească în cea rusă și invers”. 


Într-un document similar, din 1818, se menţionează că „elevii şi-au 
desăvârșit cunoștințele, în măsura posibilităților lor, la limbile grea- 
că, moldovenească și germană'"%5. Deci, limba română era studiată în 
funcţie de posibilităţile elevilor, aceștia fiind în majoritate vorbitori de 
limba rusă. 


În același document este notat că, în zilele celor mai importante sărbă- 
tori, elevii din clasa de filozofie propovăduiesc cuvântul Domnului în 
biserica exarhicească și în alte biserici din orașul Chișinău „în limbile 
rusă şi moldovenească”!%, 

Gheorghe Gonţa - cercetător 
și profesor de vocaţie 


Cu ocazia împlinirii vârstei de 65 de ani, colegiul de redacție al revistei 
„Limba Română” adresează domnului profesor Gheorghe Gonţa 


. epy s 


realizări importante în opera de recuperare a trecutului nostru istoric. 
Sănătate şi La Mulți Ani, stimate coleg și prieten! 


Vivas, crescas, floreas! 


Prof. univ. dr. Ioan Caproşu, Universitatea „Al. I. Cuza” din Iași: 


„In cercetările sale, prof. Gh. Gonţa porneşte în permanenţă de la iz- 
voarele istorice, din a căror coroborare și interpretare critică ştie să 
desprindă elementele noi, pe care își întemeiază în cele din urmă con- 

cluziile ştiinţifice. De aici decurge soliditatea și originalitatea demer- 
sului său științific şi, în ultimă instanţă, folosul pentru dezvoltarea me- 
dievisticii și lărgirea orizontului istoriografic. În acest cadru se înscriu 
şi ultimele cercetări ale autorului, consacrate relaţiilor internaţionale 
ale Moldovei din a doua jumătate a sec. al XV-lea și din veacul al XVI- 
lea. Ele încununează, de altfel, un lung travaliu științific, pe parcursul 
căruia prof. Gh. Gonţa a stăruit asupra momentelor importante ale 
acestui interval, analizându-le în mai multe lucrări, ce reprezintă tot 
atâția paşi spre cunoaşterea deplină a componentelor temei și înlătu- 
rarea clişeelor ce distorsionează adevărul istoric. În special în lucrările 
sale publicate după 1990, autorul se detașează hotărât și argumentat de 
clişeele ce au frânat demersul istoriografic, ducând direct la falsificările 
de tristă memorie. 


Prof. univ. dr. Mihai Bărbulescu, șeful Catedrei de istorie antică și 
arheologie, Universitatea „Babeş-Bolyai”, Cluj-Napoca: 


„DI prof. Gonţa și-a validat calitățile de cercetător prin monogra- 
fiile şi articolele ştiinţifice pe care le-a scris, prin coordonare şi 
alocuţiuni la conferinţe ştiinţifice naţionale şi internaţionale. Ca 
profesor, a scris manuale, a întocmit programe de cursuri univer- 
sitare și şcolare. Prof. Gonţa desfășoară o bogată activitate privind 
direcționarea activităţii de cercetare în domeniul istoriei în Repu- 
blica Moldova, atât în cadrul institutului de resort al A.Ș.M., cât şi 
în calitate de conducător de doctoranzi. Este un om de cercetare 
şi de şcoală totodată, fiind antrenat în numeroase activităţi vizând 
curriculumul şcolar, perfecționarea cadrelor didactice, elaborarea 
unor manuale moderne, competitive — pentru facultăţi şi şcoli — de 
istorie antică, medie și modernă”. 


Conf. univ. dr. Sergiu Musteaţă, decan la Universitatrea Pedagogi- 
că de Stat „Ion Creangă”, Chişinău: 


„Cercetarea minuțioasă a evenimentelor din 1512-1538 i-a permis is- 
toricului Gheorghe Gonţa să înainteze, pentru prima dată, concluzia 
că domnii moldoveni au acceptat doar suzeranitatea formală a sultanu- 
lui, Moldova continuând să-și păstreze în această perioadă libertatea 

reală de a promova o politică externă proprie și utilizând, în mare mă- 
sură, relaţiile de vasalitate față de Poartă în propriile interese. 


În ultimul timp, în ştiinţa istorică este contestată importanţa anului 
1538 ca punct marcant în evoluţia statutului politico-juridic al Mol- 
dovei. Istoricul Gheorghe Gonţa combate această idee, aducând argu- 
mente temeinice. În opinia sa, odată cu campania sultanului din 1538 
se încheie procesul de supunere a Ţării Moldovei Imperiului Otoman. 


Un alt moment evidenţiat pentru prima oară în lucrările lui Gheorghe 
Gonţa este dubla direcţionare a politicii Porții în Moldova: consoli- 
darea puterii domnești și a aparatului de stat și, totodată, constituirea 
mecanismului de supunere a Moldovei Imperiului Otoman începe cu 
1538. Examinarea evenimentelor din 1538-1574 demonstrează că la 
cele nouă înscăunări din această perioadă, în trei cazuri Poarta nu i-a 
confirmat în domnie pe lideri ai opoziţiei boierești, aceştia fiind decla- 
rați uzurpatori ai puterii şi dușmani ai Înaltei Porţi. În această optică, 
Gh. Gonţa relevă necesitatea de a nu absolutiza intervenţia factoru- 
lui otoman în istoria Moldovei, ci de a aprecia acest fenomen în mod 
nuanţat, în funcţie atât de evoluţia puterii otomane ca atare, cât și de 
situația politică a Ţării Moldovei”. 


Dr. Constantin Rezachevici, cercetător principal I, Institutul de 
Istorie „N. Iorga” al Academiei Române, București: 


„Ultimele studii ale profesorului Gheorghe Gonţa încununează o eta- 
pă însemnată a activităţii sale de cercetare a istoriei Moldovei, cuprinsă 
între a doua jumătate a secolului XV şi sfârşitul secolului XVI. 


De apreciat, sub aspect metodologic, este efortul autorului de a trata 
istoria Moldovei și a raporturilor internaţionale, depășind faza legătu- 
rilor externe bilaterale. La fel şi preocuparea pentru înnoirea izvoare- 
lor documentare pe care se bazează studiile. Pe linia primei observaţii, 
autorul sesizează, pe bună dreptate, rolul Moldovei în cadrul relaţiilor 
turco-polone”. 


Gheorghe GONȚA 

Țara Moldovei între Imperiul Otoman 
și Marile Puteri Creştine 

la mijlocul secolului al XVI-lea - 
începutul secolului al XVII-lea 


a 


Ă 


Gh.G. — dr. hab. în istorie, 
cercet. şt. sup., Institutul de 
Istorie al A.Ş.M.,, prof. univ. 
Domenii de cercetare: isto- 
ria medievală, în special is- 

Problema influenţei externe asupra Țării Mol- 
dovei în perioada medievală este discutată 
amplu în istoriografia contemporană!. Con- 
flictele otomano-polone și otomano-habsbur- 
gice din vecinătatea Țării Moldovei au consti- 
tuit o constantă a istoriei Europei Centrale și 
Sud-Estice aproape a trei veacuri, începând cu 
căderea Belgradului în 1521 şi continuând cu 
spulberarea rezistenței Regatului Maghiar în 
mlaștinile de la Mohacs în 1526 şi cu campa- 
nia sultanală în Moldova la 1538. Evenimente- 
le respective au scos în evidenţă lupta pentru 
hegemonie mondială a celor două imperii cu 
pretenţii de dominație universală: Imperiul 
Otoman în frunte cu Suleyman Magnificul 
(1520-1566) şi Imperiul Habsburgic în frunte 
cu Carol Quintul (1519-1556). 


În legătură cu această situaţie internațională 
e răspândită viziunea conform căreia sun- 
tem la margine de imperii şi de aceea avem 
complexe și resentimente. Pe de altă parte, 
în unele lucrări e accentuată ideea că tocmai 
așezarea geografică ne favorizează din punct 
de vedere politic şi militar. Sunt raționamente 
mai curând subiective, ce denotă mentalitate 

provincială și chiar ridicolă, într-un fel. Or, se cunoaşte bine, că glorifi- 
carea trecutului poate reprezenta o mistificare a prezentului, în vreme 
ce minimalizarea importanţei acestuia conduce la negarea istoriei. Re- 
constituirea trecutului, în ansamblul său, trebuie făcută obiectiv, fără a 
neglija aspectele negative, abordarea ştiinţifică fiind unica soluţie pen- 
tru a pătrunde esenţa realităților istorice. 


În secolul XVI legăturile Ţării Moldovei cu Occidentul catolic au o 
semnificație deosebită, capitol oarecum neglijat de către cercetători. 
Conform unor păreri, anume din Occidentul medieval veneau „ten- 
dinţele cotropitoare” politice şi ecleziastice, pe care țările române au 
ţinut mereu să le respingă, apărându-și independenţa. În schimb, mult 
mai favorizant a fost Bizanțul, dovadă că românii au structuri socia- 
le de sorginte bizantină, instituţii politice de aceeași origine și chiar o 
moştenire a ideii imperiale de aceeași natură. 


Desigur, moștenirea bizantină constituie o trăsătură importantă a tre- 
cutului românesc, însă importanţa ei nu trebuie exagerată. Mai ales că 
poziționarea teritoriului locuit de români la confluența mai multor arii 
de civilizaţie a determinat existenţa a multiple influențe. Mai mult, le- 
găturile țărilor române cu Marile Puteri vecine catolice, Polonia, Un- 
garia şi mai apoi Imperiul Habsburgic, nu au constituit relaţii bilaterale 
simple, ci de vasalitate, voievozii raportându-se la un sistem politic dis- 
tinct și respectând ierarhia lumii medievale?. În acest context, plasarea 
domnilor români pe poziţii de egalitate cu regii maghiari și poloni sau 
cu împărații Imperiului Habsburgic este o greşeală evidentă, ce conti- 
nuă să fie perpetuată. Ca țări vasale monarhilor catolici vecini, în Mol- 
dova şi Ţara Românească nu puteau să se bată banii de aur, ci numai 
de argint. Moneda de aur era un atribut al suveranității incontestabile. 
La Vaslui, pe 10 ianuarie 1475, Ştefan cel Mare acționează, în viziunea 
regelui maghiar Matia Corvinul, ca un căpitan al său’. De asemenea, 
trebuie să avem în vedere că în perioada cercetată Moldova devine va- 
sală a Imperiului Otoman. Conform suzeranității otomane restrictive, 
domnul ţării este obligat tot mai des să acționeze de iure şi de facto în 
numele și în baza puterii suverane a sultanului. 


În Evul Mediu principala formă de participare politică a omului me- 
dieval este apartenenţa la Biserică, ce deosebeşte fundamental epoca 
în cauză de cele anterioare şi ulterioare. În Europa medievală Biserica 

romană era coloana vertebrală a societăţii. Abia în secolul al XVIII-lea 
va apărea noțiunea de „libertate religioasă”, aceasta fiind de neconce- 
put până atunci. 


În cazul Moldovei particularitatea este determinată și de faptul că ea 
aparţine, în același timp, fără ca prin aceasta să se producă o supra- 
punere, Bisericii Ortodoxe și Bisericii Catolice. Domnii Moldovei 
Ortodoxe au deschis pentru catolici episcopia de la Siret (1371) şi 
episcopia de la Baia (1405-1413). Husiţilor, persecutați în Ungaria 
și Transilvania, Alexandru cel Bun le-a asigurat adăpost în Moldova. 
Astfel, societatea moldovenească trebuie privită atât din perspectiva 
Bisericii Ortodoxe, cât și a celei Catolice. Dacă, pe plan intern, în ra- 
port cu puterea din Moldova, Biserica Ortodoxă locală a jucat un rol 
definitoriu, pe plan extern relaţiile cu Biserica Catolică, pentru perioa- 
da secolelor XIV-XVI, sunt mai importante. Particularitatea respectivă 
trebuie examinată cu toată atenţia, fără a ne lăsa înșelaţi de retorica dis- 
putelor dogmatice. 


Aşadar, Ţara Moldovei, parte integrantă a societății feudale prin interme- 
diul raporturilor de vasalitate, legată de Bizanţ prin confesiune și ajunsă 
sub suzeranitatea otomană, este situată la interferența dintre trei mari arii 
de civilizație şi trebuie să se raporteze politic la aceste spaţii. Pornind de 
la această realitate, fără a avea pretenţia de a exprima adevărul în ultimă 
instanță despre aceste probleme complexe, în cele ce urmează vom relua 
discuţia, apelând în special la izvoarele publicate recent. 


După biruinţele din primele decenii ale secolului al XVI-lea, Înalta 
Poartă rămâne foarte activă în spaţiul de la nordul Dunării Inferioare. 
Ea promova o politică specială în Ţara Moldovei, în Ţara Româneas- 
că şi în Transilvania, țări, care, în lumina obiectivului major urmărit, 
trebuiau supravegheate mai strâns, pentru a nu crea dificultăți și com- 
plicaţii în flancul drept al oștilor otomane îndreptate spre Viena. O 
direcție a acestei politici a fost inaugurarea unei noi etape în crearea 
centurii de „raiale” şi „paşalâcuri” în jurul Ţărilor române. Ca urmare, 
după campania din 1538 în Moldova, otomanii au rupt din trupul ță- 
rii partea sud-estică (Bugeacul) cu puternica cetate a Tighinei, pe care 
o transformă, împreună cu hinterlandul său, într-un complex militar 
aflat direct sub administraţia otomană — sangeacul de Bender. În anii 
următori au fost organizate și kazalele Brăilei. Ultimele anexiuni, rupte 

fără violenţă, fără împotrivire din trupul Țării Româneşti, încălcau pre- 
vederile „capitulaţiilor”, ce garantau integritatea hotarelor țării. În felul 
acesta, se lua în stăpânire efectivă faimosul „culoar al stepei” din zona 
nord-pontică și se crea călărimii tătare un cordon de legătură directă 
pe uscat, între Bahcisarai și Buda, trecând de-a lungul Dunării prin te- 
ritoriile românești, cordon prin care se putea interveni mai rapid îm- 
potriva habsburgilor. Ca rezultat, prin ocuparea Budei și a Brăilei în 
1540-1541, Dunărea de Jos devenea pe deplin otomană”. 


În luptele cu habsburgii pentru Ungaria şi Transilvania, Imperiul Oto- 
man a transformat Ungaria Centrală și cea Sudică în beylerbeylik și a 
recunoscut Transilvania ca principat autonom sub suzeranitatea Porții 
(1541). Şi aici, ca pretutindeni, la marginile marelui său imperiu, Poarta 
urmărea crearea capetelor de pod pentru ocuparea de noi teritorii și în 
special pentru supravegherea Transilvaniei și a habsburgilor. În continu- 
are au fost ocupate noi teritorii în părțile Banatului, Aradului, Crișanei şi 
Caraş-Severinului, care au fost organizate în beylerbeylikul de Timişoara 
(1552). În acest mod, centura de fortificaţii, cu zone fortificate sau cape- 
te de pod otomane, încingând de la est la vest trupul Ţărilor Române și 
având reazem principal Dunărea, de la vărsare până dincolo de Buda era, 
către mijlocul veacului al XVI-lea, creată, ea suferind ulterior doar ușoare 
modificări (Oradea — 1600, Hotin — 1713-1715). 


Statutul politico-juridic al Țării Moldovei faţă de Imperiul Otoman de- 
termina inițierea relațiilor marilor puteri creştine cu curtea de la Sucea- 
va şi mai apoi de la Iași, în secolul al XVI-lea. Acest specific se regăsește 
în documentele diplomatice, în care Moldova, ca și Ţara Românească, 
erau numite regate. Nu e vorba de o confuzie. Situaţia Transilvaniei după 
1541, condusă la început de un rege și o regină şi numită frecvent regat, 
era de natură să producă o uniformizare a statutului politic pentru toate 
țările române, aflate sub un regim politico-juridic asemănător. În ochii 
Europei, toate cele trei țări române erau entități politice de sine stătătoa- 
re, capabile să ducă o politică externă proprie, în ciuda izbucnirilor de 
orgoliu ale lui Suleyman Magnificul, care le nega categoric acest drept. 
Tată de ce, după 1538, crește interesul politico-militar al habsburgilor în 
Moldova. Poziţia Moldovei, precum și a Țării Românești la gurile Du- 
nării îi atrăgea pe habsburgi datorită posibilității stabilirii unei granițe 
naturale, din centrul Europei până la Marea Neagră, între cele două Im- 

perii. Accesul la Marea Neagră era și el un factor strategic pentru Casa de 
Austria. Îngreaga diplomaţie a habsburgilor demonstrează importanța 
strategică acordată acestor state, pe care nu le dorea alipite Imperiului 
Otoman. Plata tributului față de Poartă nu mai reprezenta mare lucru 
în Europa vremii, pentru că însuși Carol al V-lea împreună cu fratele său 
Ferdinand se angajase din 1547 să plătească sultanului 30.000 de ducați 
anual pentru răscumpărarea păcii“. 


Fără îndoială că Înalta Poartă valorifică şi ea relaţiile cu Viena şi Craco- 
via, având în vedere situaţia Ţării Moldovei, precum și a Ţării Româ- 
neşti şi a Transilvaniei. Păstrarea statalității lor, în calitate de țări vasale, 
este interpretată deseori de către diplomaţii turci ca o cedare în favoa- 
rea austriecilor și, îndeosebi a polonezilor. Însă toate aceste demersuri 
diplomatice sunt uitate la Istanbul, când interesele cer schimbarea po- 
liticii în regiunea dată. 


Anii ce au urmat după campania otomană în Moldova din 1538 au fost 
marcați de domnia lui Ștefan Lăcustă (1538-1540) şi cea a lui Alexan- 
dru Cornea (scurtă, de 1 lună și trei săptămâni). Ambele au debutat 
sub auspiciile fidelității faţă de Poartă și au sfârșit prin a purta negocieri 
secrete cu habsburgii. În toamna anului 1540, solul lui Ștefan Lăcus- 
tă, Ioan, era trimis la Ferdinand. La 22 decembrie Ferdinand accepta 
vasalitatea Moldovei oferită de solul moldovean. El însă ocolește pro- 
blema repunerii în drepturi a domnului Moldovei în posesiunile sale 
din Transilvania, deoarece Ciceul și Cetatea de Baltă fuseseră dăruite 
de Zapolza unui supus al său”. Tratativele cu habsburgii nu au apucat 
însă să se materializeze într-un tratat scris, pentru că Petru Rareş, prin 
eforturi diplomatice susținute de un important aport bănesc, reușea, 
după doi ani de pribegie, să obţină iertarea sultanului şi redobândirea 
tronului Moldovei pentru a doua domnie (1541-1546). 


După 1541, anul transformării Budei în beylerbeylik, demersuri- 
le habsburgilor în Ţara Moldovei încep să fie întâmpinate cu tot mai 
multă neîncredere și, treptat, cu ostilitate fățișă. Această situaţie a fost 
sesizată de Petru Rareş după ce habsburgii au organizat o nouă coaliție 
antiotomană la care a aderat, prin comisarii săi, şi domnul moldovean. 
La 1 martie 1542, se încheie la Suceava tratatul secret cu markgraful 
Joachim II de Brandenburg, comandant militar suprem al Sfântului Im- 
periu Romano-German, prin care domnul Moldovei se obligă, în cazul 

unui război cu turcii, să furnizeze coaliției creştine informaţii, provizii, 
bani, prin vinderea prin Polonia a 30.000 capete de vite și să întoarcă 
armele împotriva turcilor, când împrejurările ar fi permis. Deşi Petru 
Rareş a trimis habsburgilor suma mare de 200.000 ducați ungurești, ei 
nu au fost folosiți pentru înarmare și nici nu au fost returnaţi vreodată 
Moldovei. După încheierea tratatului de pace habsburgo-otoman din 
1547 relaţiile fiilor lui Petru Rareș, Iliaș (1546-1551) şi Ştefan (1551- 
1552), cu Curtea de la Viena sunt aproape egale cu zero. 


Complotul și asasinarea lui Ştefan Rareș în septembrie 1552 aduce la 
domnie pe stolnicul Petru din Lăpuşna, care şi-a luat numele de Ale- 
xandru Lăpușneanu. El avea sprijinul unei grupări de boieri, a nobililor 
polonezi și chiar a regelui Sigismund al II-lea, cu care avea încheiată o 
înțelegere preliminară, conform căreia noul domn s-a declarat vasal al 
Regatului Polon. După ce primește garanţia Coroanei Polone că noul 
domn e fidel și supus Porții Otomane, Suleyman Magnificul răspunde 
soliei lui Alexandru Lăpușneanu și-l numeşte domn al Țării Moldo- 
vei?. În noul tratat polono-otoman Sigismund al II-lea a renunțat însă 
la drepturile de suzeran în Moldova. 


Întărirea poziţiilor jagiellonilor în Moldova a resuscitat politica Curţii 
de la Viena în regiune. Un moment de apogeu al imixtiunii habsburgi- 
lor în Moldova este perioada domniei lui Despot Vodă (1561-1563). 
Conform izvoarelor, prima menţiune cu privire la grecul Iacob Hera- 
clid, despot de Samos, sau Iacob Vasilicos, o găsim în diploma dată 
de însuși împăratul Carol al V-lea la Bruxelles, la 22 octombrie 1555. 
Această diplomă marchează începutul ascensiunii lui în slujba habs- 
burgilor. La 3 martie 1560, Despot, care se intitula „principe ales al 
Moldovei”, depunea jurământul de credință față de împăratul habsbur- 
gilor'%. Cu sprijinul Curţii de la Viena, pretextând înrudirea cu doamna 
Ruxandra, soția lui Alexandru Lăpușneanu, Despot soseşte în Moldo- 
va şi, după unele încercări nereușite, în toamna anului 1561 ocupă tro- 
nul Moldovei. 


În istoriografie se afirmă că Despot Vodă a fost primul domn propulsat 
de habsburgi pe tronul Moldovei, care a reușit să se menţină doi ani la 
conducerea ţării, lăsând aparenţa unei deschideri totale spre Occident, 
atât din punct de vedere politic şi economic, cât, mai ales, din punct de 
vedere cultural și religios". Ferdinand de Austria acordă o mare atenţie 

Moldovei şi adoptă decizia de a deschide aici o ambasadă permanen- 
tă, unde au fost trimiși Ioan Belsius şi Marc Bergowitz. Sarcina lor era 
de a informa zilnic despre evoluţia evenimentelor politice din spațiul 
extra-carpatic, inclusiv din Ţara Românească, dar și de a urmări poli- 
tica lui Despot pentru cauza habsburgilor. Dacă Bergowitz îşi încheia 
misiunea în câteva săptămâni, Belsius rămâne ambasador permanent 


în Moldova, pentru a trimite „note secrete” împăratului”. 


Interesul strategic al habsburgilor pentru Moldova rămâne constant și 
în perioada 1562-1563, chiar dacă la 2 iunie 1562 a fost semnat tratatul 
de pace habsburgo-otoman. Rapoartele lui Belsius furnizează informa- 
ţii detaliate referitor la relaţiile moldo-habsburgice, precum și la cele 
moldo-valahe. Belsius menţionează, de exemplu, că Despot consideră 
statul vecin ca o parte integrantă a moștenirii sale politice, şi are legătu- 
ră cu refacerea unităţii politice a vechii Dacii. Era o continuare firească 
a ideii Casei de Austria despre necesitatea reînvierii Imperiului Roman 
de Răsărit!?. În acest scop, Despot, cu acordul habsburgilor, a sprijinit 
la începutul domniei sale pe diaconul sârb Dimitrie, adept al Refor- 
mei, în calitate de candidat la tronul Ţării Româneşti'*. Ca să nu riște 
un conflict armat cu otomanii, domnul Moldovei s-a mulțumit ulterior 
cu un „protectorat politic” asupra Țării Românești, ceea ce ar fi fost o 
primă etapă în reunificarea Daciei. 


În iulie 1562, la insistența arhiducelui Maximilian loan, Belsius este 
înlocuit cu alt ambasador, Martin Literatul, care ajunge în Moldova în 
ianuarie 1563. Însă în 1563 conflictul dintre Despot şi Albert Laski, în 
care sunt implicaţi şi boierii moldoveni în frunte cu Ștefan Tomşa, care 
au atras de partea lor pe cneazul cazacilor Dimitrie Wiesniowiecki, au 
tensionat situaţia politică în Moldova. Lui Dimitrie Wiesniowiecki, care 
făcea parte din dinastia Bogdăneştilor pe linia Eudochiei Olelcowici, 
prima soţie a lui Ştefan cel Mare, boierii i-au propus tronul Moldovei și 
includerea țării în lupta de eliberare de sub suzeranitatea otomană. Dând 
crezare boierilor, Dimitrie Wiesniowiecki cu o ceată de cazaci atacă for- 
tele militare ale lui Despot, cauzând slăbirea pozițiilor lui. În continuare, 
mica oaste de cazaci este distrusă de înșiși boierii moldoveni care îl iau 
captiv pe cneazul cazacilor și-l trimit la Istanbul, unde este executat prin 
chinuri mari. În aceste împrejurări, asedierea lui Despot la Suceava a luat 
sfârșit odată cu dezertarea garnizoanei maghiare, ce-l păzea pe domn. Ca 

rezultat Despot Vodă este asasinat. La 29 octombrie, Alexandru Lăpuș- 
neanu primea deja a doua oară la Poartă firmanul de învestitură'5. 


Campania desfășurată în condiţii de iarnă și rezistența boierilor care 
îl părăsiseră în 1561 îngreunează venirea la putere a lui Alexandru Lă- 
puşneanu, tronul domnesc fiind ocupat de către el a doua oară abia în 
februarie 1564. Revenirea lui Lăpușneanu, ca şi a lui Petru Rareş odini- 
oară, a favorizat consolidarea poziţiilor otomane în Ţara Moldovei. Şi de 
această dată, Suleyman Magnificul a folosit cunoscuta tactică, și anume: 
de a avea la tronul țării un domn numit de el, nu ales de boieri. Regele 
polon a fost nevoit să recunoască și el această stare de fapt: la cererea sul- 
tanului acesta a dispus decapitarea la Lvov a conducătorilor „răscoalei” 
împotriva lui Despot și a lui Alexandru Lăpușneanu, în frunte cu Ştefan 
Tomșa, domnul ridicat de boieri la tronul Moldovei'. 


Ulterior, relaţiile externe ale Moldovei sunt tot mai mult controlate de 
Înalta Poarta. Regelui polon, care propusese sultanului să numească și de 
acum înainte domnii prin înțelegere reciprocă, i s-a declarat că Moldova 
a fost de mult ocupată de către turci și sultanul este liber să numească 
singur monarhii țării. Pentru a-l impune pe Alexandru Lăpuşneanu să 
participe la expedițiile militare ale domnilor în Transilvania, Înalta Poar- 
tă îl ameninţă întruna că-l va substitui cu un pașa, transformând întreaga 
Moldovă în provincie turcească”. Imixtiunea directă a Porții Otomane 
în treburile interne şi externe ale Țării Moldovei în anii celei de-a doua 
domnii a lui Alexandru Lăpușneanu marchează începutul unei noi etape 
în intensificarea suzeranității otomane în ţară. Nu zăbavă, prin ordinul 
sultanului, Alexandru Lăpuşneanu este silit să ardă un şir de cetăți mol- 
doveneșşti. Capitala ţării este transferată din Suceava, oraș fortificat cu 
cetate alături şi situată în nordul țării, la Iași, oraș lipsit de fortificaţii, în 
schimb situat mai aproape de raiaua Tighina (Bender). În toamna anu- 
lui 1566 aici s-a sărbătorit urcarea la tron a noului sultan Selim al II-lea 
(1566-1574). În curând, din ordinul sultanului, oastea moldovenească 
participă la campaniile din Transilvania organizate împotriva habsbur- 
gilor'5. Aceste informaţii surprind o stare reală: atât de mult invocata 
suzeranitate otomano-polonă colectivă nu a existat în realitate, ea fiind 
atestată doar în doleanţele diplomaţiei de la Cracovia. 


La începutul anilor '70 ai secolului al XVI-lea se intensifică lupta anti- 
otomană a țărilor creştine. Sub patronajul papei Pius al V-lea, în prima 

jumătate a anului 1571, se constituie Liga Creştină, formată din Ve- 
neția, Genova, Ducatul de Savoia, Malta și Spania, la care urmau să 
participe şi Uniunea Polono-Lituaniană cu Imperiul habsburgilor. În 
războiul cu otomanii au fost atrași şi domnii Moldovei, şi cei ai Ţării 
Românești. Bogdan Lăpuşneanu (1568-1572), deși a păstrat aproape 
în totalitate sfatul domnesc al tatălui său, se orientează imediat spre lu- 
mea creştină catolică, în special spre Polonia. De fapt, aceasta era rodul 
politicii boierimii moldovene, care îl tutelau pe tânărul domn. 


Fără îndoială că Poarta era informată despre aceste tendinţe ale nou- 
lui domn. Orientarea spre Polonia era reală, deoarece Bogdan își că- 
sătorise o soră cu un nobil polon, el însuși căutându-și soţie în regat. 
Din cauza acestei direcţii în politica externă, Bogdan Lăpușneanu cade 
în dizgraţia sultanului și la tronul Moldovei este numit, în 1572, Ion 
Vodă. După cum arată solul polon la Viena, Potocki, „Moldova, care 
până acum a fost zid de apărare nu numai pentru Regatul Poloniei, dar 

şi pentru întreaga creştinătate, acum a ajuns, fără îndoială, în mâinile 


turcilor”. 


Noua conjunctură a fost determinată și de unele evenimente interna- 
tionale: moartea, în cursul anului 1572, a papei Pius al V-lea, precum 
şi a regelui Sigismund August, au condiționat întreruperea legăturilor 
dintre Ligă și țările din centrul Europei. 


Aşadar, dacă sub Alexandru Lăpuşneanu, diplomaţia moldovenească a 
reușit să menţină un anumit echilibru între lumea creştină și cea mu- 
sulmană, de acum încolo balanţa înclina vizibil şi implacabil în favoa- 
rea celei din urmă. 


Anul 1572 însemna deopotrivă începutul domniei lui Ion Vodă în 
Moldova și începutul interregnului în Polonia. Cele două evenimente 
au fost în strânsă corelaţie. Atenţia habsburgilor pentru Moldova a fost 
diminuată de una din ultimele încercări de a-și impune hegemonia în 
spaţiul central-european, prin ocuparea tronului Poloniei. Opoziția lui 
Ion Vodă faţă de candidatura franceză la tronul polon, a lui Henric de 
Valois, a fost determinată doar de habsburgi, care nu l-au susținut pe 
noul domn și au promovat cauza lui Bogdan Lăpușneanu, persoana cea 
mai puţin potrivită pentru domnie. Ostilitatea lui Ion Vodă față de par- 
tida profranceză pornea de la promisiunea fără temei făcută de Carol 

al IX-lea, fratele lui Henric, care, pentru a atrage de partea sa nobilimea 
polonă, susţinea că sultanul avea să-i cedeze Moldova și Ţara Româ- 
nească, pentru a fi înglobate Poloniei”. În momentul în care francezii 
şi-au dat seama că planul lor a eşuat, deoarece sultanul era împotrivă, 
ei au renunțat la idee. Cu toate acestea, Henric de Valois a continuat să 
sprijine candidatura lui Albert Laski la tronul Moldovei, ca urmaș al lui 
Despot Vodă. În aceste condiţii domnul Ion Vodă mizează pe sprijinul 
otoman, pentru a dejuca planurile de invadare a Moldovei ţesute în 
Polonia. 


În continuare, când Ion Vodă se hotărî să ridice steagul luptei antio- 
tomane, habsburgii erau departe de a înțelege sensul acțiunii sale po- 
litice şi nu l-au sprijinit nici politic, nici militar. De asemenea, domnul 
Moldovei nu a avut susţinere nici din partea regelui Poloniei și nici a 
voievodului din Transilvania. Ştefan Bathory, principele transilvănean, 
prezenta războiul antiotoman ca un conflict dintre Moldova și Ţara 
Românească, născut din ambițiile personale ale celor doi domni”. 
În consecinţă, războiul antiotoman din 1574 sub conducerea lui Ion 
Vodă s-a terminat cu o înfrângere totală a oștii moldovenești, lângă la- 
cul Cahul, și a lăsat o urmă de neuitat în istoria Moldovei medievale. 


Este elocvent faptul că în Europa războiul antiotoman condus de Ion 
Vodă a trezit mari ecouri, iar contemporanii au scris mult despre acest 
eveniment”. Nimeni din domnii moldoveni nu s-a învrednicit de o 
astfel de atenţie, nimănui nu i s-au dedicat atâtea lucrări precum lui Ion 
Vodă. Autorii subliniază lupta eroică a moldovenilor și inactivitatea 
deplină a coaliţiilor antiotomane europene“, insistându-se pe ideea 
unirii urgente a statelor europene în lupta contra turcilor și tătarilor. 
Astfel, războiul antiotoman din Moldova, prin intermediul lucrărilor 
scrise, devine în Europa un model de luptă contra turcilor și tătarilor, 
iar Ion Vodă - un erou de talie europeană. 


Urcarea la tronul Moldovei a lui Petru Șchiopul, fratele domnului 
muntean Alexandru II Mircea (1568-1574, 1574-1577) reprezintă 
un succes al dinastiei Basarabilor din Ţara Românească, care contro- 
la acum ambele țări române. Din nefericire, nici Alexandru Mircea, 
nici Petru Șchiopul nu s-au putut folosi de această uniune de familie 
pentru a relua lupta antiotomană, deoarece amândoi erau amenințați 
atât din interior, cât şi din exterior că-și vor pierde tronul. Astfel, din 

1574 domnia lui Petru Vodă a fost ameninţată sistematic de aşa-nu- 
miţii „domnişori” care deseori veneau din rândurile cazacilor. Mai 
mult, acești pretendenți la tron aveau pretenţia că sunt frați sau rude ai 
domnului martir Ion Vodă. În istoria politică a Ţării Moldovei începe 
o perioadă deosebită, numită de Nicolae Iorga „epoca pretendențţilor 
la domnie”. Izvoarele permit să fie nominalizate 9 mari incursiuni şi 
20 de acţiuni armate mai mici asupra Moldovei puse la cale de pre- 
tendenţii la domnie în perioada anilor 1576-1592. Se pare că Poarta a 
coordonat iniţial cu Polonia politica sa referitoare la Moldova, ambele 
state susținând acțiunile cazacilor şi ale altor pretendenți la domnie. 


În toamna anului 1579, cu sprijinul lui Sinan-pașa, Petru Șchiopul este 
mazilit, iar la domnie este numit un nou pretendent, loan sau Iancu, care 
se prezenta drept fiu nelegitim al lui Petru Rareș, născut dintr-o legătură 
cu o săsoaică din Transilvania, de unde și porecla domnului, Sasul. Iancu 
Sasul a promis tribut anual sporit de 50.000 de ducați, a dăruit 80.000 
ducați sultanului și 20.000 sultanei valide, iar lui Sinan pașa i-a promis 
150 de cai”. Criza economică a afectat tot mai mult Imperiul Otoman. 
Anume în perioada lui Iancu Sasul Moldova trimite la Istanbul cel mai 
mare tribut, în sumă de 66.800 ducați, care echivala cu preţul pe piață a 
22.000 de vite mari cornute”. Dar, întrucât nu s-a remarcat prin nimic 
bun în politica internă și externă a Ţării Moldovei, sultanul a luat hotărâ- 
rea de a-l mazili pe Iancu Sasul în vara anului 1582. În locul lui la domnie 
este numit a doua oară Petru Șchiopul, care a răsplătit „bunăvoinţa” sul- 
tanului cu 200.000 de ducați, a marelui vizir cu 50.000 de ducați, cu pro- 
misiunea să dea anual 1.000.000 de ducați la hazna (tezaurul imperial)”. 


În timpul celei de a doua domnii, începute în toamna anului 1582, 
Petru Șchiopul s-a arătat mai interesat de contextul politic al Europei 
Centrale. Domnul s-a implicat direct în al treilea interregn polon, după 
moartea neașteptată a lui Ștefan Bathory (finele anului 1586), oferin- 
du-şi el însuși candidatura şi cheltuind la Constantinopol sume însem- 
nate pentru a obține bunăvoința sultanului. Faptul că Petru Vodă pro- 
mitea să plătească tribut sultanului din partea Poloniei în sumă de 100 
de poveri de bani nu era în măsură să-l recomande nobililor poloni ca 
pe un pretendent demn de a fi luat în serios. Alegerile seimului pentru 
tron îl propulsează în calitate de rege pe principele suedez Sigismund 
(Vassa) (1587-1632), înrudit pe linie maternă cu jagiellonii. Drept re- 


ANIVERSĂRI EEE 


zultat, se declanșează conflictul polono-habsburgic care a durat până 
în 1592”. 


Tot în această perioadă, Petru Șchiopul, pentru a potoli setea de câști- 
guri cuvenite dregătorilor otomani, dintr-o nouă numire de domni, a 
hotărât să ofere chiar el o nouă candidatură la tron, pe cea a fiului său 
Ştefan, în vârstă de numai 5 ani. Pentru prima dată la Poartă este pusă 
în discuţie candidatura unui copil de 5 ani. Pentru sume mari, 200.000 
de galbeni sultanului și 60.000 de galbeni marelui vizir Sinan-pașa, mi- 
cul Ştefan este numit domn, în realitate însă automat a fost tutelat de 
Petru Șchiopul”. Turcirea în 1591 a nepotului său Mihnea al II-lea, 
domnul Ţării Românești (1577-1583, 1585-1591) devine cauza prin- 
cipală a deciziei lui Petru Șchiopul, ca tutore al fiului Ştefan, să abdice 
de la tron şi să părăsească țara. 


Sfârşitul secolului al XVI-lea și începutul secolului al XVII-lea au fost 
marcate de războiul antiotoman început în 1593 de către Liga Sfântă, 
numit și „războiul cel lung”, ce a durat până în 1606. În război au fost 
atrase și țările române. În noul context politic internaţional încordat, 
dominat de confruntarea militară dintre imperiali și otomani, noul 
domn al Moldovei, Aron Tiranul, încheie, în august 1594, o înţelegere 
secretă cu împăratul Rudolf al II-lea, conform căreia ţara e luată „sub 
înalta protecţie” a Imperiului Habsburgic. Împăratul promitea ajutor 
Moldovei în lupta antiotomană, la care domnul urma să se alăture când 
oştile austriece vor trece hotarul țării, iar în caz de insucces voievodu- 
lui și boierilor li se acorda azil politic în Imperiul Habsburgic“. Însă 
Aron Tiranul, fiind mazilit de către principele transilvan, nu a reușit să 
realizeze planurile luptei antiotomane, situaţia internă și cea externă a 
Moldovei devenind foarte complicate. 


În cadrul proiectului refacerii Daciei în folosul său și al nobilimii ma- 
ghiare, principele Sigizmund Bathory l-a ridicat la domnia Moldovei 
pe Ştefan Răzvan. În tratatul moldo-transilvan, noul domn devine va- 
sal al lui Sigismund Bathory. Tratatul de recunoaștere a voievodului 
transilvănean în calitate de suzeran este semnat, într-o situaţie de izo- 
lare pe plan extern, și de Mihai Viteazul”. Prin aceste tratate regatul 
dacic al lui Sigismund Bathory capătă o consistență pur juridică, nu 
însă şi practică, nefiind realizat. 

Evenimentele din Moldova, în legătură cu acțiunile principelui Sigiz- 
mund Bathory, au incitat Istanbulul. Prin actul emis de Cancelaria ma- 
relui vizir la 12 mai 1595, vizirul Ca'fer Pașa este numit în calitate de 
beylerbey de Moldova. Deși actul a rămas pe hârtie şi Moldova n-a fost 
transformată în beylerbeyilik (paşalâc), decizia în cauză a fost o aver- 
tizare serioasă pentru Moldova. Menţionăm că astfel de acte au fost 
emise în aceeași vreme și pentru Țara Românească”. 


La rândul ei, Polonia devine foarte îngrijorată de evenimentele din 
Moldova, zonă tradițională de interes. În august 1595, cancelarul și 
marele hatman Jan Zamoyski pătrunde în Moldova şi-l instalează în 
locul lui Ştefan Răzvan pe leremia Movilă (1595-1600, 1600-1606). 
Astfel Moldova este scoasă din coaliția antiotomană. În înțelegerea 
secretă semnată cu Polonia, Moldova se declară vasală regelui polon. 
Boierii moldoveni capătă dreptul de a poseda pământuri în Polonia, iar 
şleahta poloneză - dreptul de a avea moşii în Moldova. Totodată, era 
garantat şi dreptul de a practica religia catolică în țară”. 


La rândul lor, habsburgii încearcă în 1596 să încheie cu polonezii o 
înțelegere care prevedea o împărțire a Moldovei între ambele părți, 
reactualizând prevederile tratatului de la Lublau din 1412, încheiat în- 
tre Sigismund de Luxemburg și Vladislav II Jagiello*. Însă astfel de 
încercări au eşuat din cauza poziției intransigente a Poloniei, pentru 
care lupta antiotomană era la fel de imposibilă ca şi alianța cu Casa 
de Austria. Între Polonia și Imperiul Otoman exista încă „pacea veşni- 
că” (perpetuă) încheiată la începutul anilor 30 ai secolului al XVI-lea, 
precum și alte interese comune. Aceste interese erau deocamdată mai 
puternice decât rivalitatea dintre cele două părţi ce se profila la orizont 
în regiunea gurilor Dunării și a spațiului românesc. 


Unirea întregului spaţiu românesc sub domnia lui Mihai Viteazul în 
1599-1600 a întâmpinat o puternică rezistenţă din partea tuturor celor 
trei mari puteri vecine: Polonia, Imperiul Habsburgic și Imperiul Oto- 
man, dar şi din partea domnului moldovean Ieremia Movilă și a princi- 
pelui transilvan Andrei Bathory, vasali ai regelui polon. Dacă otomanii 
şi habsburgii, din motive diferite, ezitau să treacă la măsuri militare 
directe, polonii s-au dovedit cei mai afectaţi de cucerirea Moldovei şi 
s-au grăbit să înceapă distrugerea construcţiei politice realizate de Mi- 
hai Viteazul. Ulterior s-au alăturat şi habsburgii şi otomanii. Călcând 


ANIVERSĂRI BEJ 


în picioare orice înțelegeri, Curtea imperială de la Viena a ordonat su- 
primarea domnului Mihai Viteazul, fapt ce s-a întâmplat la 19 august 
1601 pe Câmpia Turzii, sub comanda generalului Gheorghe Basta. 


Mihai Viteazul a fost, după relatările documentare și narative ale vre- 
mii, una din cele mai faimoase personalități europene ale vremii şi, 
indiscutabil, pe plan extern cel mai cunoscut dintre românii Evului 
Mediu. Rezultatele domniei lui trebuie apreciate dintr-o dublă per- 
spectivă. Pe de o parte, ele au însemnat un succes de necontestat în 
păstrarea statutului internațional al Țării Române, care ulterior chiar 
a fost ameliorat în anumite direcţii, mai ales în Moldova şi Ţara Ro- 
mânească, unde după 1601, presiunea economică otomană înregis- 
trează o anumită scădere. De asemenea, în perioada domniei lui, a 
fost realizat pentru prima dată unirea politică a celor trei țări româ- 
neșşti, ce a pus în practică proiectul unei „Dacii românești”, proiect 
care a străbătut veacurile și a devenit model pentru generaţiile vii- 
toare. 


Fără îndoială, putem evidenția mai multe cauze interne și externe 
care au condus la eșuarea politicii domnilor moldoveni, începând cu 
mijlocul secolului al XVI-lea, şi a operei întregitoare a lui Mihai Vi- 
teazul. Dar cauza principală pentru care iniţiativele lor s-au prăbușit 
a fost totuși de natură externă. Contradicţia dintre Imperiul Otoman 
şi cel Habsburgic, pe de o parte, dintre habsburgi și Uniunea Polono- 
Lituană, pe de alta, tendinţa acestor mari puteri ale vremii de a-și 
consolida sau extinde influenţa și stăpânirea asupra spațiului româ- 
nesc, nu puteau admite sub nicio formă întărirea Țării Moldovei şi, 
mai ales, realizarea unei unități politice a celor trei țări române sub 
Mihai Viteazul. Spre deosebire de Ştefan cel Mare, urmașii săi au în- 
cercat, dar nu au reușit să practice o politică de echilibru între marile 
puteri vecine. În pofida meritelor sale incontestabile, Mihai Viteazul 
nu şi-a depășit epoca, ci a fost un exponent al Europei la răscrucea 
secolelor XVI-XVII”. 

createi Catedre de Istorie a Românilor a Facultăţii de Istorie și Etnopedagogie din cadrul 
Universităţii Pedagogice de Stat „Ion Creangă”, unde activează și în prezent. 

Gheorghe Gonţa întotdeauna a îmbinat cu mult succes activitatea didactică cu cerceta- 
rea. În anul 1993, a susţinut teza de doctor habilitat în istorie, iar în 1994 a obţinut titlul 
de profesor universitar. Problematica ştiinţifică abordată de către prof. univ. Gh. Gonţa 
se axează pe relaţiile internaţionale ale Țării Moldovei în sec. XV-XVI, istoria gândirii 
politice medievale, precum și pe didactica predării istoriei în școală. Investigaţiile sale 
au fost efectuate atât în cadrul Institutului de Istorie al A.Ș.M. (1971-1992), cât şi la Ca- 
tedra de Istorie a Românilor, U.P.S. „Ion Creangă” (1992-20013). Este autor şi coautor 
al multor lucrări de specialitate: opt monografii, patru culegeri ştiinţifice, două manuale 
universitare, 12 programe universitare, o programă de atestare a cadrelor științifice din 
sistemul învățământului preuniversitar, 13 programe curriculare școlare, 17 manuale 
şcolare și peste 100 de articole și teze de comunicări ştiinţifice. În calitate de președinte 
şi membru al colegilor de redacţie ale unor publicaţii de prestigiu, Gheorghe Gonţa a 
participat la redactarea a 25 de lucrări ştiinţifice. Savantul a ţinut comunicări la peste 50 
de conferinţe şi simpozioane naţionale şi internaţionale. 

Celebrul critic literar francez Sainte-Beuve, în 
lucrarea Pagini despre mine însumi, remarca: 


„Am socotit întotdeauna că trebuie să iei din 
călimara fiecărui autor cerneala cu care vrei 
să-l zugrăveșşti.” 


O observaţie foarte exactă și care se potriveş- 
te de minune unui scriitor uitat pe nedrept — 
George Doru-Dumitrescu. De fapt, numele lui 
în epocă a fost scris în mai multe feluri: George 
Dorul Dumitrescu în cărți și ziare, G. Dumitres- 
cu-Dorul şi George Doru Dumitrescu pe piatra 
funerară de la cimitir, am preferat însă să-i scri- 
em numele astfel - George Doru-Dumitrescu. 


A venit la Chişinău în 1933 în calitate de pro- 
fesor suplinitor de limba română la Liceul 
Militar „Regele Ferdinand I” A descoperit 
aici un oraș original prin cultura și tradițiile 
sale. Admiraţia lui a mers atât de departe în- 
cât a scris şi a publicat cărți despre Chişinău 
şi oamenii Basarabiei. Prima lui impresie, şi 
cea mai puternică, o descoperim în Orașul 
din amintire (Bucureşti, Naţionala Gh. Mecu, 
1944), având ca subtitlu Chișinău, 1936, din 
care am selectat un fragment: 


„Chişinăul e un oraș al depărtărilor, al amintirii, 
al liniilor drepte și al iremediabilei tristeți. Tăce- 
rile lui sunt mai vaste, depărtările largi, vânturile 
reci, iernile înverșunate, ecourile încă mai vagi. 

Cel mai trist oraş din lume, cu deosebire toamna, când lumina aceea 
mocnită tremură fragil, neliniștită ca o presimţire apăsătoare și se stin- 
A d; AS dt e » 
ge, topindu-se parcă sub alte constelații, stranii şi necunoscute” (p. 9, 

din Orașul din amintire). 


Un profund cunoscător al istoriei urbei noastre, Gheorghe Bezviconi, 
a considerat aceste impresii superficiale, deși sentimentele autorului 
contează extrem de mult. 


Tot George Doru-Dumitrescu a scris inspirat despre minunatul 
prozator basarabean Leon Donici-Dobronravov care, născut la 
Chișinău, după ce s-a aflat în mai multe capitale — St. Petersburg, 
Bucureşti, Paris — a preferat să-şi doarmă somnul de veci tot în ora- 
şul de baștină. 


G. Doru-Dumitrescu a încercat să readucă în interesul public dispari- 
ţia prematură a scriitorului şi, ceea ce este mai important, să abordeze 
tema păstrării şi ocrotirii moștenirii spirituale. Astfel, la un deceniu de 
la decesul acestuia, insera în „Pagini basarabene” (1936) un eseu care 
era de fapt o oglindă magică în care privea scriitorul, bănuind ce-l aş- 
teaptă: 

„Într-o zi rătăcisem în tovărăşia unui bătrân prin mahalalele Chişină- 
ului. Ajunși în piața Râșcanu, în fața unei case mici, în care se afla o 
fierărie, tovarășul meu mă apucă de mână: 


— Vezi? 

— Ce să văd? 

— Fierăria asta. 
— O văd. 


— Aici a trăit Pușkin. Acum treizeci de ani, aici era cazarma unui regi- 
ment de cavalerie... Astăzi însă este o simplă fierărie... 


xxx 


În casa unde a trăit odinioară Beethoven, astăzi este un muzeu. 
În vechea casă a lui Goethe — alt muzeu. 


În casa în care a trăit Pușkin... o fierărie. 

xxx 


Străbunicul meu, Alecu Donici, cum povestesc amintirile lui pierdute 
la bolșevici, îl vizita pe Pușkin la Petersburg în fiecare duminică. Mare- 
le poet îi îndrepta și corecta versurile. 


Pe atunci Donici era elev la liceul militar din capitala nordică. Mai târ- 
ziu, însă, străbunicul meu avea să dea în limba românească cele mai 
frumoase traduceri din Pușkin: Țiganii şi Șalul negru. 


Să-i odihnească Dumnezeu în pace”. 


Anul 1936 a fost momentul jubiliar când primarul lon Costin a organi- 
zat serbarea celor 500 de ani de la prima menţiune documentară a Chi- 
şinăului. (Se ştie că în 1966 administraţia sovietică a mai consemnat o 
dată sărbătorirea a 500 de ani de la întemeierea Chișinăului.) Orașul a 
beneficiat de un suport financiar substanţial din partea statului. Au fost 
făcute reparaţii de clădiri, s-au renovat străzi, a fost pregătită o mare 
expoziţie şi au avut loc festivități de amploare cu această ocazie. 


Dar implicarea lui George Doru-Dumitrescu în viața culturală a urbei 
nu era privită cu ochi buni. 


În revista „Viaţa Basarabiei”, încă în 1935, nesemnată, a apărut o notă 
foarte acidă la adresa lui G. Doru-Dumitrescu. După stil, după felul de 
a aborda frontal problema relaţiilor literare între Bucureşti şi Chişinău, 
cel mai probabil că a fost scrisă chiar de redactorul publicaţiei, Nicolai 
Costenco. Autorul era deranjat de faptul că în capitala Basarabiei va 
apărea revista „Pagini basarabene”, din care motiv, considera autorul 
notei, va scădea interesul cititorilor pentru revista „Viaţa Basarabiei”. 


Astăzi suntem în drept să judecăm obiectiv lucrurile deja întâmplate. 
Nota e scrisă absolut subiectiv. „Pagini basarabene” a publicat toți au- 
torii buni, indiferent unde s-ar fi aflat ei, şi a demonstrat că e o publica- 
ţie de foarte bună calitate. Nouă ne rămâne doar să regretăm că revista 
a apărut numai un singur an. 


Integrarea basarabenilor în spațiul românesc, mai ales a tinerei genera- 
ţii, s-a făcut şi prin intermediul acestei publicaţii. 


Nota de care am amintit reprezintă o atitudine și o reproducem inte- 


gral: 

„Un nou gen de apostolat cultural. Se anunță apariția unei noi reviste 
cu titlul «Pagini Basarabene». Ne-am bucurat la început, gândindu-ne 
că se îmbogățește scrisul românesc din acest colț de țară. Bucuria noas- 
tră însă a fost de scurtă durată când am citit lista colaboratorilor. Au 
fost trecuţi toţi scriitorii români, în număr de circa una sută cincizeci 
(n-am controlat dacă nu cumva s-a trecut şi vre-un scriitor decedat) 
majoritatea zdrobitoare dintre ei neavând nici în clin, nici în mânecă 
cu Basarabia. 


Este boala noastră naţională de a centraliza totul în inima țării - Bucu- 
reştiul — şi de a face din unificare sufletească o standardizare sufletească 
pornită de la Centru. 


Iniţiatorii noii reviste înţeleg cu totul greșit ideea regionalismului cultural. 


Transportând scriitorii cu domiciliul la « Capşa» la revistele semănate 
pe întreg cuprinsul țării nu înseamnă că provincia se trezește la o pu- 
ternică viaţă culturală. 


Scriitorii români sunt şi vor fi citiți în Basarabia indiferent dacă operele 
lor apar în revistele de la Bucureşti sau de la Chișinău. 


Adevărata renaştere culturală a Basarabiei se va produce numai atunci 
când se va ridica o falangă de scriitori dintre fiii băștinași ai acestei pro- 
vincii sau dintre acei care locuiesc de ani de zile aici. Numai aceştia vor 
contribui cu adevărat la îmbogățirea culturii române în Basarabia. 


Mulţi însă vor răspunde: dar Basarabia nu are încă scriitori şi atunci cu 
cine începi munca de ridicare culturală a provinciei? 


Dacă nu-i are, să aşteptăm până îi va avea și să nu cădem în ridicolul 
de a ne închipui că Basarabia renaşte la o viaţă culturală prin operele 
scriitorilor din celelalte regiuni ale țării. 


Mişcarea începută de dl G. Dumitrescu-Dorul nu este decât același 
centralism sufocat de astă dată cultural, prin care se urmăreşte să se 
ajungă la «o apă și un pământ» din întreagă simţire şi gândire aşa de 
bogată a provinciilor românești. 

Dlui G. Dumitrescu-Dorul, «apostol» de ultimă oră în Basarabia, iar fi 


stat mai bine dacă sar fi apropiat de începuturile culturale modeste care 
există în Basarabia, şi s-ar fi înfrățit cu cel care luptă de ani de zile la desțe- 

lenirea întunericului în care zace aceas- ETT TEF 

tă provincie, nu din vina oamenilor, ci omt Donik DUMITRESCU 


din a vremurilor. 


Se inaugurează prin această mişcare D RAS 5 UL A i 
un nou gen de apostolai cultural şi nu A VIN N i NE RE 


cred să existe cineva în această provin- 
cie care să-l socoată binevenit. 


Cel mult dl G. Dumitrescu-Dorul, re- 
dactorul revistei «Pagini Basarabene» 
care visează că urcă treptele gloriei și 
nemuririi” („Viaţa Basarabiei”, nr. 11- 


12, 1935). 


În acest mesaj se resimte tot potenți- 


alul conservatismului local. Suflul de st NAŢIONALA GH. MECU * |) 


gaşcă literară care doreşte să evolueze doar prin propriile forțe, fără 
să antreneze în această tendinţă firească de evoluţie și alte nume, alte 
oportunităţi pe care literatura le are întotdeauna la îndemână. 


În 1936 totuși noua publicaţie literară a apărut. Basarabia îi datorează 
lui George Doru-Dumitrescu una dintre cele mai elevate reviste litera- 
re, „Pagini basarabene”, care, deși a fost editată un singur an, constituie 
un argument evident că și la Chișinău, considerat o provincie, s-a pu- 
tut edita o publicaţie de elită. Începând cu formatul și terminând cu 
frumoasa aranjare în pagină, această revistă de la primele numere s-a 
situat printre cele mai bune ediţii de orientare culturală. Publicaţia a 
familiarizat cititorul de la noi cu cele mai răsunătoare nume literare din 
România Mare, a publicat un șir de scriitori basarabeni care demon- 
strau o vigoare literară de invidiat (Olga Cruşevan, Leon T. Boga, Ion 
Buzdugan, Octav Sargeţiu ş.a.). 


O mostră de organizare excelentă a colaborărilor la revistă o desprin- 
dem chiar din cartea poştală adresată lui Mircea Eliade, scrisă la Chiși- 
nău, la 11 martie 1936: 


„Stimate şi Iubite Dle Mircea Eliade, 


Îţi scriu din Chișinăul alb. Cu adevărat foarte frumos așa. Am citit rân- 
durile scrise pentru revista noastră şi-ţi mulțumim. Mi-a părut bine că 

ai apreciat puţinul cât îl fac aici (se face referinţă la articolul lui Mircea 
Eliade Pagini basarabene publicat în „Vremea, an. X, 1936, februarie 
23, nr. 426, p. 2). 


Viu cu o caldă rugăminte. Trimite-ne ceva pentru nr. 4. Orice. Ţin mult 
ca din când în când numele d-tale să lumineze «Paginile basarabene». Pe 
urmă, este un proverb rusesc care se referă la prima dragoste, cea mai pu- 
ternică și cea care dăinuește, așa și eu. Dacă este posibil, te rugăm să ne tri- 
miţi cât mai curând posibil. Nr. 3 e aproape gata. Următorul vreau să-l scot 
până plec în vacanţă, acasă. Așa că de sâmbătă dăm materialul la cules. În 
același timp și o fotografie. Şi încă: Huliganii pentru sufletul meu. Ţin mult 
s-o am. În mai dorim să vii cu o conferință. Ce zici? Te primim triumfal în 
primăvara asta basarabeană care se anunţă de pe acum triumfală. 


Devotat. 
George Doru Dumitrescu 


Profesor, Liceul Militar Chişinău” 


(Text reprodus după ediția Mircea Eliade și corespondenții săi, vol. 1, 
Editura Minerva, București, 1993. Ediţie îngrijită de Mircea Hando- 
ca). 


Viitorul istoric al religiilor lumii a publicat doar un singur articol în 
revista „Pagini basarabene”, intitulat Pentru durerea Basarabiei (an. 1, 
1936, nr.2,p.3). 


Preocupările literare ale lui George Doru Dumitrescu privind tema- 
tica basarabeană nu s-au limitat la revista pomenită. El a scos de sub 
tipar câteva cărți inspirate direct din viaţa provinciei dintre Prut și Nis- 
tru: Jurnal basarabean (Bucureşti, 1933); Viaţa şi opera lui Leon Donici 


(Chişinău, 1936). 


În 1937 a plecat din Basarabia cu senzaţia tristă că n-a reuşit să facă 
ceea ce și-a propus. Revista „Pagini basarabene” şi-a sistat apariția din 
lipsă de fonduri, deși era o publicaţie literară reformatoare pentru ți- 
nutul nostru și care făcea racordarea perfectă între curentele literare și 
estetice ale timpului. 


Am încercat în câteva rânduri să-i întocmesc o succintă biografie și 
chiar am publicat unele informaţii despre acest scriitor: 

DUMITRESCU DORU GEORGE (n. 14 feb. 1901, comuna Ceptura, 
jud. Prahova. — 1985, Bucureşti, cimitirul Bellu) 


Numele la naștere: Gheorghe Dumitrescu. 


Studii: liceale (1916-1925), superioare la Facultatea de Litere din 
București (1931). Profesor suplinitor de română la Liceul militar din 
Chişinău (1933), mai apoi la o școală de meserii din București (1937). 
Funcţionar la Ministerul Muncii. 


Debutează cu proză la Universul literar (1933). Pentru volumul de de- 
but, cartea de povestiri La fetița dulce (1933), a primit premiul Socie- 
tății Scriitorilor Români (1933). 


A colaborat la numeroase publicaţii semnând cu diverse nume literare: 
G.U.; George Doru; G. Dumitrescu („Cele trei Crişuri”); Gogu Du- 
mitrescu; Ghiţă Urziceanu, („Universul literar”, 1919-1921); Gogu 
Dumitrescu B.; Dimitrie Gherasim („Universul literar”, 1920-1921); 
George D. Dumitrescu („Neamul românesc literar”, 1920); Geor- 
ge Dumitrescu-Urziceni („Brazde adânci”, „România nouă literară”, 
1921); G. D. Gheslăniceanu; George Nanu Dumitrescu („Adevărul 
literar și artistic”); G. Urz; George Urzin („Limba română”, 1929); 
Ghiţă de Urziceni („Veselia”, 1919). 


A mai colaborat la publicaţiile periodice: „Albina” (1967); „Facla”, 
„Flacăra” (1922); „Gândirea”, „Revista Fundațiilor Regale”, „Veac nou” 
(Bucureşti, 1938); „Vremea” ș.a. 


Pentru anul 1944 are anunţat în tipar volumul Imposibilul domn Neghi- 
niță, dar nu avem informaţii certe că lucrarea a fost editată. 


Referinţe critice: G. Călinescu, Istoria literaturii române de la origini 
până în prezent (Bucureşti, 1940), M. Sevastos, în „România literară”, 
nr. 62, 1933, ş.a. 


La autorul nostru s-a referit şi Gheorghe Bezviconi (Dintr-un sfert de 
veac de scris moldovenesc // „Basarabia”, 1991, nr. 4, p. 81-82), apreciind 
activitatea sa de creaţie care nuanţează crâmpeie inedite ale acestui des- 
tin literar: „George Dorul-Dumitrescu redactează în 1936 revista literară 
«Pagini basarabene»; deși apare în frumoase condiţii tehnice, revista 
nu ajunge populară nici printre scriitori, nici printre cititori, care obser- 

vă bănuitori prezenţa la conducerea ei a samsarului L. Boga. De altfel, 
spiritul străin, manifestat de anumite periodice, nu contribuie la înrădă- 
cinarea şi răspândirea lor. Dorul-Dumitrescu a mai publicat un «Jurnal 
basarabean» (ar fi apărut la București în martie 1944 volumul aceluiași 
autor: Oraș din amintire — Chișinău — Gh.B.), încercând să redea peisa- 
jul local, cu trăsături umoristice şi cu ronțăiri de floarea soarelui și ideile 
în dialect tărăgănat (G. Călinescu, Istoria literaturii române, Bucureşti, 
1941, 845-846), inventat cu minimă ingeniozitate. A scris apoi în 1941 
fantastice schițe despre viața chișinăuiană de odinioară (în «Universul 
literar»: Țărmuri neuitate ş.a.), astfel talentul netăgăduit al acestui autor 
s-a risipit în fața informaţiei puţin temeinice și a dorinţei de a corespun- 
de anumitor exigenţe ale cafenelei bucureştene”. 


George Doru-Dumitrescu păstrează vii amitirile tinereţii, multe din- 
tre acestea legate direct sau indirect și de perioada chișinăuiană. Sem- 
nificative în acest sens sunt scrisorile adresate lui Mihail Spiridonică, 
scriitor care a acumulat energia epistolară a generaţiei sale. Din motive 
lesne de bănuit, nu putea publica, cenzura comunistă nu-i permitea 
nici lui, nici colegilor săi ieșirea la rampă. Dar scrisorile păstrate de el 
(donate ulterior mie) deschid tainițile sufletului unor oameni care au 
încercat să schimbe ceva în epocă: 


„6.V.1977 


Dragul meu prieten (Mihail Spiridonică - n.n.), 


Te rog să ierți nepermisa întârziere a acestor rânduri. Au contribuit, 
printre altele, repulsiva gripă îndurată cu intermitenţă, dar destul de 
lungă, apoi eroziunile bătrâneţii — hai să zic mai lin, picul de bătrânețe 
(ce poate fi mai crud decât să îmbătrânești) având în vedere că unii 
oameni, printre care ne numărăm și noi, ajung cu ușurință uneori la 
starea mulțumitoare de a se amăgi singuri. Îți spun sincer, scrisoarea 
dumitale a avut darul aproape divin de a mă întoarce spre anii mei, 
anii noştri de atunci. Uite, dragă Spiridonică, îţi scriu și gândul îmi re- 
constituie totul, aşa cum a fost în vremea avânturilor sufleteşti atât de 
înflorite și pure. Îţi aduci aminte — cum să nu-ţi aduci aminte! — ce ti- 
neri eram, cu ce ochi de lumină priveam viaţa, cât de dragă ne era, cu 
câtă seninătate înfruntam și întristările câteodată, şi răutatea unora din 
jurul nostru, părându-ne fiecare clipă că a încetat a trece mai departe. 

Dar, vai, din nefericire, n-a fost deloc aşa mai târziu. În sfârșit... Noi 
n-am avut prilejul dumnezeiesc de a trăi o nesfârșită tinereţe. 


De rândul acesta te rog nu mă judeca prea aspru, dacă sprijinit pe umărul 
dumitale evoc, ca în vis, dulce amintire, făptura Raisei Udreanu. Scumpa 
de ea. O făptură plină de distincţie, pasionată, în ochi întreg sufletul ei, 
curat şi sincer, ieşindu-mi totdeauna în întâmpinare, ca şi cum ar fi re- 
petat, zâmbind înfiorată, marile cuvinte ale marelui inspirat: — „Îmi dai 
cu sărutarea ta eternitatea”. Acestea sunt și frumuseţile pentru care am 
iubit-o şi n-am uitat-o pe Raisa Undreanu. Raisa trăia atunci Acolo! 


Acum, dragă Spiridonică, altceva. Fireşte, recomandările în materie 
de artă în general, și implicit în poezie, sunt de cele mai multe ori 
insuficiente, pentru că această formă a artei nu statorniceșşte ce vrei 
tu, ci se impune prin valoarea versului în sine; poezia este atât de 
personală, iar structura intimă a poetului astfel alcătuită încât numai 
el poate armoniza în cadenţe viabile pasiunile și durerile ce l-au neli- 
niştit. Cu acest preambul, ca să zic aşa, doresc să-ţi prezint, cu toată 
căldura și nu mai puţină convingere, o poetă demnă de acest nume, 
mult receptivă, ancorată în viața sufletească și în perfectă concordan- 
tă cu ce simte și gândeşte — Elvira Mărgăritescu. Operă care simbo- 
lizează viaţa, mai precis viața interioară. Poezia Elvirei Mărgăritescu 
e variată, găsești densitatea sentimentelor, abundență de senzaţii, iar 
dacă am înlocui ființa poetei printr-o imagine creatoare a talentului 
său, atunci s-ar fi exclus să exclamăm iarăși împreună cu poetul: — „o 
pasăre rănită”. Desigur, nici dumitale n-are să-ţi scape valoarea inte- 
lectuală a versurilor de care vorbim. De aceea am și sfătuit-o să nu 
abandoneze, sau să se abată pe alt drum. Orice s-ar zice, drumul Elvi- 
rei Mărgăritescu e un drum frumos. Chemarea ei, cred, nu va rămâne 
fără ecou în literatura noastră. 


Eu mă opresc aici. De aici înainte dumneata ai cuvântul. Ce să-ţi fac? — 
legea implacabilă a destinului a hotărât așa: să fii primul sol al unor 
revendicări poeticești... 


Aşadar, te rog, dacă e posibil, intervino la revista din Bacău sau la unele 
din Iaşi pentru acest grupaj de poezii, merită să fie publicat. O vorbă şi 
lui Țugui, împreună cu salutările mele, el este neuitatul colaborator al 
revistei mele de odinioară. 


BASARABIA NECUNOSCUTĂ 


Te rog, te rog mult, ca în afara celor trei, nu trebuie să afle nimeni de 
prezența mea în această problemă. Totul să vină, sub o formă sau alta, 


de la d-ta personal. Răspunde-mi, te rog. 

Mulţumindu-ţi, îți strâng mâna cu dragă prietenie și sinceră afecțiune. 
George Dorul-Dumitrescu 

Str. Paleologu Nr. 18, telefon 13.52.77” 


Înaintarea în vârstă aduce cu sine nostalgii și regrete. Căci multe lu- 
cruri care se puteau face vor rămâne neînfăptuite. Or, timpul n-a fost 
aliatul acestei generaţii. Ei au cunoscut război, foamete, schimbări de 
regimuri. Era dificil să treci prin toate aceste furci caudine purtând ne- 
întinată dragostea pentru cuvântul scris: 


„Bucureşti, 

Mai, 1977 

Dragul meu prieten, 

Am primit urarea d-tale, de Sf. Sărbători. 

Îți mulţumesc din nou cu aceeași căldură sufletească. Aș dori să am 
veşti mai amănunțite din viața d-tale de fiecare zi, ce faci, cu ce te ocupi, 
ce lucrezi pe tărâm literar. Sunt lucruri ce mă interesează pentru că vin 
de la Mihail Spiridonică și mi-ar fi drag să le cunosc. 

Eu, aceeași viață, un pic cu bătrâneţea, un pic cu spondiloza (ce oribil 
cuvânt!) un pic, dacă nu mult mai multe picuri cu regretele. 

Scrie-mi, te rog, mai des. 

Cu afectuoasă prietenie, 

George Doru-Dumitrescu 


P.S. Nu ştiu dacă ai primit plicul cu poeziile Elvirei Mărgăritescu. Sînt 
tare curios să aflu, în general, părerea d-tale despre ele. 


Str. Paleologu Nr. 18 - Cod 70800”. 


Egoismul noilor generaţii transpare din aceste răvașe. Și e păcat că pen- 
tru vechii condeieri nu s-a găsit spaţiu în publicaţiile contemporane. 
Ei au plecat dintre noi ducând în morminte tainele unor universuri ce 
nu vor fi niciodată dezvăluite. Au trecut în lumea umbrelor cu senza- 
ţia unei generaţii nerealizate, pierdute. Datoria noastră e să apreciem 

obiectiv aportul lor la promovarea valorilor literare şi să reabilităm 
postum această generaţie lipsită de noroc: 


„lanuarie, 1979 
Dragul meu prieten, 


La mulţi ani! 


Scrisorile dumitale, atât de calde, mă bucură mult, și mă invită să pri- 
vesc lumea în alt fel, sub alte aspecte, şi e firesc să fie așa, fiindcă sub 
raportul prieteniei, eu am rămas singur. Mă refer la prietenia cea sin- 
ceră şi nedezminţită. Este așa de greu despărțirea în eternitate aș zice, 
a unei prietenii atât de îngheţată care a durat continuu, cu tot ce com- 
portă frumuseţea ei, timp de cincizeci de ani. Am totuși un dram de 
noroc, pentru mine Crevedia n-a murit, scumpul meu Crev n-a murit. 
Împreună cu el, în tinerețea noastră, am bătut la porţile de aur ale lite- 
raturii, împreună cu el am descoperit și am gustat farmecul poeziei, cu 
el am visat, cu el am sperat şi am suferit când viaţa ne-a izbit aşa de dur. 
Acum toate astea s-au dus, s-au stins odată cu el. A rămas concilianta 
amintire, domeniu din care nu te mai poate izgoni nimeni. 


Cu sănătatea mea —, așa şi aşa, am la piciorul drept o pustie de arterită, 
ce trebuie să o menajez, altfel e foc și pârjol, dacă merg mai mult, inter- 
vin durerile, mai ales pe frig, deci majoritatea timpului o petrec în casă. 


Îmi scrii că n-ai fi crezut să am atâţia ani, dar ţi-am luat-o eu înainte, 
nu-mi vine să cred eu în numărătoarea lor. Și totuşi. Unde s-au dus anii 
noştri?, când au trecut? Eu nu ştiu. 


Pentru toţi ca mine „bătrânețe haine grele” nu mai constituie ca pe 
vremuri un cântec de pahar, căci am de multe ori impresia că este un 
cântec de jale. Împotriva bătrâneţii, ce zici? Pot găsi refugiu. Să-ţi spun 
drept, câteodată îmi pot permite luxul de a-i da cu tifla, remarc imediat 
că gestul este categoric ineficace deoarece, se știe, bătrâneţea nu-i prea 
binevoitoare cu bietul om. 


Încheind aici, te rog să primeşti salutările mele prietenești cele mai dragi. 
George Dorul Dumitrescu 

P.S. 

Scrie-mi mult şi amănunțit, ce faci, ești însurat, ai copii, ce scrii? 


Aştept. 


BASARABIA NECUNOSCUTĂ 


EV” 


Aceste tulburătoare răvașe profilează 
chipul unui scriitor care știe că fina- 
lul e aproape, dar pentru care dra- 
gostea şi setea de viață primează. 


Ar fi incompletă biografia eroului 
nostru dacă nu aș relata o întâmpla- 
re care m-a ajutat să rectific unele 
detalii. Căutam în cimitirul Bellu 
din inima Bucureştiului mormân- 
tul istoricului Gheorghe Bezviconi. 
Obosit, m-am oprit pentru câteva 
clipe căutând cu privirea în jur. Mi-a 
atras atenţia înscrisul de pe o cruce, 
care amintea de o revistă apărută la 
Bolgrad în perioada interbelică, „Fa- 


s» 


milia Noastră”. Spre surprinderea 


mea, mormântului lui George Doru- 
Dumitrescu se afla chiar în faţa mea. 


Am precizat astfel, că anul naşterii este 1901, și nu 1904, cum e indicat 
greşit în câteva dicţionare. Am stabilit de asemenea încă o dată anul 
morții (1985) şi locul înhumării scriitorului. 


De acum încolo dicționarele și enciclopediile de specialitate vor putea 
utiliza date biografice veridice, așa cum sunt indicate şi pe piatra de 
mormânt a lui George Doru-Dumitrescu. 

Andrei CRIJANOVSCHI 
Nicanor Rusu: un destin greu încercat 


f 


A.C. — lingvist-lexicograf, 
filolog; profesor de limbi 
romanice. Autor: Manual 
elemental de gramática 
histórica española, Dictionar 
de dificultăţi ale limbii 
române, Profesorul Nicanor 
Rusu. Coautor: Antologia de 
la Literatura Española (2 vol.). 


Profesorul Nicanor Rusu (22 iulie 1910 — 26 
septembrie 1990), poate mai mult decât alții, 
a încercat calvarul care s-a abătut peste noi în 
plin ev al civilizaţiei. Având harul dumnezeiesc, 
talentul şi vocaţia de filolog, el a absolvit cu brio 
Facultatea de Litere și Filozofie a Universităţii 
„Al. I. Cuza” din Iaşi în 1937 şi a devenit asis- 
tent și colaborator al profesorului Iorgu Ior- 
dan la Catedra de filologie romanică. Prin anii 
1936-1942 numele lui a devenit frecvent în pu- 
blicaţiile vremii (revistele „Însemnări ieşene”, 
„Italica” ş.a.) alături de nume remarcabile de 
italieniști, precum Andrei Oțetea, Ilie Minea, 
Iorgu Iordan, Gh. Ivănescu, Petru Ironie ș.a. A 
publicat multe studii, articole, note, traduceri, 
consacrate literaturii, culturii italiene și rapor- 
turilor spirituale româno-italiene. 


În cadrul Institutului de Cultură Italiană din 
Iaşi, fondat în 1938 de către prof. Giuseppe Pe- 
tronio, un „monstru sacru” al criticii literare şi în 
general al culturii italiene, tânărul Nicanor Rusu 
a beneficiat din plin de cicluri de conferințe cu 
participarea cercetătorilor italieni de seamă: Gi- 
acomo Devoto, Matteo Bartoli, Giulio Bertoni, 
Carlo Tagliavini, Giuliano Bonfante ș.a. 


În paginile sus-numitelor reviste a scris cu 
dăruire, talent şi competență despre vârfuri- 
le literaturii italiene, precum Dante Alighi- 
eri, Francesco Petrarca, Fr. De Sanctis, Gi- 
acomo Leopardi, Giovanni Verga, Gabriele 
D'Annunzio, Giovanni Papini ş.a. Astfel, în 

1937 Nicanor Rusu publică în Însemnări ieșene, ca omagiu adus mare- 
lui poet romantic, articolul Centenarul lui Giacomo Leopardi. În 1939, 
în aceeași revistă, îi apare un amplu studiu Coincidenţe: Eminescu și Leo- 
pardi, reeditat, după aproape 70 de ani de la publicare, în volumul Emi- 
nescu la „Însemnări ieșene” (Iaşi, 2006), o ediţie îngrijită de Richard Con- 
stantinescu. Cunoscuta italienistă ieşeană, prof. Eleonora Cărcăleanu, 
în cartea sa Leopardi în România (Editura Minerva, Bucureşti, 1983), 
menționează că Nicanor Rusu este „singurul cercetător, dintre cei mai 
vechi, care a reușit să realizeze o analogie mai largă între ei, coborând 
în profunzimea lirismului creaţiei lor... Studiul său se bazează pe date 
concludente”. Un alt cercetător român al operei lui G. Leopardi, I. Che- 
ie-Pantea, în cartea sa Eminescu și Leopardi (Editura Minerva, București, 
1980), scrie că „Nicanor Rusu se dovedeşte un foarte bun cunoscător al 
poeziei leopardiene și dotat cu o sigură intuiţie a structurii pesimismu- 
lui celor doi poeţi. El avansează ideea prețioasă cu privire la coincidența 
pesimismului cu idealismul (optimismul) în opera poeților, fundamen- 
tându-și afirmaţia în special pe poezia de inspiraţie erotică şi de evocare 
a trecutului”. 


Un studiu de proporţii, consacrat operei unui alt mare poet italian, 
N. Rusu l-a publicat în 1938, de asemenea în „Însemnări ieşene”, 
având ca titlu Poetul laudelor: Gabriele D'Annunzio. 


În 1940 (în „Însemnări ieșene”) face o amplă prezentare a celei mai 
caracteristice opere a lui Giovanni Papini, Un om sfârșit — „o autobio- 
grafie exemplară a unui intelectual în anii de criză și scepticism care au 
precedat primul război mondial” (N. Façon). 


Curând după cariera sa de cercetător la Iași, tânărul italienist basarabean 
şi-a început perioada italiană propriu-zisă, obținând o bursă a Statului 
Român pentru Şcoala Română de la Roma. Astfel Nicanor Rusu devi- 
ne membru al prestigiosului așezământ de studii și de cercetare chiar 
în centrul Italiei, Roma. Membrii Școlii au fost selectaţi dintre cei mai 
buni licenţiaţi ai universităților române (București, Cluj, Iaşi, Cernă- 
uţi), bursele acordându-se în domeniile arheologiei, istoriei, filologiei şi 
al artelor frumoase. Ideea înființării Şcolii aparţine istoricului Nicolae 
Iorga şi arheologului Vasile Pârvan, care devine primul ei director (în 
anii 1922-1927). Până în 1947 i-au urmat în funcție George G. Mate- 
escu, Emil Panaitescu și Scarlat Lambrino — personalități de prim rang 
ale ştiinţei şi culturii românești a epocii. Între anii 1947 şi 1969 Şcoala a 

rămas închisă — motivul fiind bine cunoscut —, apoi redeschisă cu statu- 
tul de Biblioteca Română la Roma, pentru ca în anul 1990 instituţia să 
devină Accademia di Romania in Roma. În fruntea Academiei din această 
perioadă s-au aflat Al. Balaci, italienist de renume, acad. Zoe Dumitres- 
cu-Bușulenga, istoric literar şi reputat om de cultură, Marian Papahagi, 
italienist eminent, critic literar şi traducător. Din 2008 până în prezent 
instituţia este condusă de prof. clujean de istorie, membru corespon- 
dent al Academiei Române Mihai Bărbulescu. Acest scurt istoric al Aca- 
demiei Române de la Roma ne convinge de nivelul înalt de pregătire 
ştiinţifică şi intelectuală a membrilor-cursanţi ai instituţiei, care au ajuns 
personalități marcante ale culturii românești, printre care: G. Călinescu, 
C. Daicoviciu, Em. Condurachi, Mihai Berza, Dionisie Pippidi, Radu 
Vulpe, Claudiu Isopescu, Al. Marcu ş.a. 


De acest mediu de înaltă tensiune intelectuală a ştiut să profite şi Ni- 
canor Rusu, care, în paralel cu activitatea în cadrul Şcolii Române de 
la Roma, timp de doi ani — 1940 şi 1941 - a pregătit doctoratul la lite- 
ratura italiană, având ca temă Limba operei lui Giovanni Verga, pentru 
care i s-a conferit — la 28 noiembrie 1941 — titlul de doctor în filologie 
al Universităţii din Roma, luând nota maximă - o sută de puncte dintr- 
o sută de puncte posibile. 


În 1942, publică în revista „Italica” un vast studiu — extras din teza de 
doctorat, sub titlul Lingua e stile del Verga. 


Însă euforia extraordinarului succes în cercetare al tânărului basa- 
rabean nu a avut să dureze mult. Doar era în toiul cruntului război 
declanșat de cei doi tirani. A venit inevitabila mobilizare în Armata 
Română pentru a-și face datoria față de Patrie. După cum se ştie, eve- 
nimentele s-au precipitat în defavoarea Țării. Din noiembrie 1944, 
pentru tânărul Nicanor Rusu începe calvarul: revenit în Basarabia na- 
tală, a fost arestat și ţinut în lagărele sovietice de prizonieri de război 
timp de aproape patru ani, fiind purtat din lagăr în lagăr: Reni, Odesa, 
Jdanov, Poltava, Stalino. Crunta pedeapsă a căzut peste el din simplul 
motiv că tânărul și-a făcut studiile în Italia lui Mussolini! La ispășirea 
anilor grei de lagăr, obține dreptul de a se întoarce în Basarabia, pen- 
tru a trece printr-un alt calvar — prigoana în „libertate”: profesor rural 
la Otaci, apoi la Năvârneţ (Fălești). În 1955 se stabileşte în Chişinău, 
la Institutul de Perfecţionare a Cadrelor Didactice, între anii 1958 şi 
1965 a deţinut funcţia de colaborator ştiinţific inferior la Institutul de 

Limbă şi Literatură al Academiei de Ştiinţe. Astfel, un specialist având 
două facultăţi, cu doctoratul luat în Italia, a fost ţinut ani de-a rândul 
în funcția de colaborator ştiinţific inferior! Abia în 1962, în urma unor 
multiple demersuri umilitoare, i s-au recunoscut titlul şi diploma de 
doctor în filologie, echivalată cu cea sovietică de candidat în științe fi- 
lologice. Între anii 1965 şi 1980 a funcționat ca profesor-conferenţiar 
la Catedra de Filologie Spaniolă și Italiană a Universității. 


În toţi acești ani profesorul N. Rusu a purtat povara și stigmatul „vi- 
nii” sale față de regimul sovietic! Precum spunea VI. Beșleagă, „aici 
şi-a măcinat în van talentul şi erudiţia. A ajuns să fie internat la psihia- 
trie...”. Cu toate acestea, chiar și în condiţiile draconice, umilitoare ale 
regimului de tristă amintire, savantul a căutat să-şi pună vastele sale 
cunoştinţe în slujba compatrioţilor: a publicat o valoroasă monografie 
despre Dante Alighieri (1965), a editat Divina Comedie (1968) în tra- 
ducerea lui George Coşbuc, a scris și a editat studii, articole, prefețe la 
operele unor scriitori clasici italieni, spanioli şi români, la autori antici 
ca Aristofan, Eschil, Plaut ș.a. A iniţiat şi a fost coautor al Antologiei 
Literaturii Spaniole (de la origini până în prezent). A publicat cursuri 
universitare de sintaxă și stilistică a limbii spaniole. 


Când mă gândesc, cu trecerea anilor, la destinul Profesorului Nicanor 
Rusu, de altfel ca și la acela al profesorului Vitalie Sorbală, îmi apare 
în fața ochilor personalitatea lui Eugeniu Coșeriu, unul dintre marii 
lingviști ai lumii. 

Trei români basarabeni, cu destine diferite, trecuţi prin grele încercări 
ale vremii. Din fericire, destinul lui E. Coşeriu a stat sub zodia norocului 
şi a împlinirii, pentru că s-a afirmat într-o lume liberă. Destinul lui Nica- 
nor Rusu și acela al lui Vitalie Sorbală nu s-au împlinit pe potriva vocației 
şi talentului lor, deoarece a fost frânt de un regim crud și inuman. 


A pronunța numele lor este egal cu a protesta împotriva înjosirii onoa- 
rei şi demnității umane, împotriva forței brutale şi ocupaţiei străine. 


Consider că profesorul Nicanor Rusu merită din partea noastră, a ele- 
vilor săi, a societăţii civile un act reparatoriu exprimat prin efortul ge- 
neral de a promova moștenirea rămasă de la ilustrul cărturar. 


Iar adevărul despre noi, tot ce ni s-a întâmplat, trebuie — deși cu întâr- 
ziere — să ni-l spunem cu curaj până la capăt. 

Nicanor RUSU 
| Coincidenţe: Eminescu și Leopardi 


| În cartea pe care d. T. Vianu o consacră anali- 
zei operei poetice a lui Eminescu! d-sa justifi- 


că astfel apropierile pe care le stabileşte între 
poezia acestuia şi aceea a altor poeţi străini: 
„Analogii cu literaturile străine au fost intro- 
duse în scopul de a reliefa printr-o comparaţie 
o trăsătură sufletească, pentru a preciza o dife- 
rență, sau pentru a pune în lumină o influență 
în formarea concepţiei sale”. 


Apropieri sporadice între poezia lui Eminescu 
şi aceea a altor mari poeţi ai romantismului oc- 
cidental s-au făcut în diverse rânduri. S-a încer- 
cat chiar să se stabilească un fel de înrudire între 
aceste spirite (ex.: Vigny, Novalis, Lenau, Leo- 
pardi, Byron, Lermontov), înrudire care se ex- 
plică nu atât prin influenţa pe care au exercitat-o 
unii asupra altora, cât mai cu seamă prin curen- 
tul de gândire în care s-au încadrat cu toții. 


În ce-l priveşte pe Eminescu este util de reţinut 
un foarte interesant articol pe care-l publică A. 
Philippide în Viaţa Românească, vol. XXXVIII 
(1915), pag. 159-193, intitulat Coincidene şi în 
care marele filolog semnala unele analogii cu po- 
eţii greci şi latini din epoca clasică a antichității. 


În rândurile de mai jos, noi ne propunem să 
scoatem în evidenţă o serie de analogii între 


dii. Articole. Traduceri, apărut la Chişinău în 2011 sub 


Text preluat din volumul Profesorul Nicanor Rusu. Stu- 
îngrijirea profesorului Andrei Crijanovschi. 

Eminescu şi Leopardi care n-au fost semnalate și care ni se par în ade- 
văr izbitoare. 


Din prudenţă, le numim „coincidenţe”, deoarece timpul nu ne-a per- 
mis să facem cercetările necesare spre a vedea dacă Eminescu l-a cu- 
noscut pe Leopardi sau nu?. 


Spre deosebire însă de alţi cercetători care au tratat problema într-un 
mod cu totul incidental, noi ne-am propus să prezentăm pe cât posibil 
și, natural, deocamdată schematic, toate analogiile ce ni le-a sugerat 
lectura îndelungată a lui Leopardi și Eminescu. 


Deşi ca adept al teoriei lui Schopenhauer despre lume și viaţă, Emi- 
nescu nu credea în progresul omenirii, scepticismul său făcându-l să 
vadă numai zădărnicie în orice tentativă a spiritului uman de-a se ridi- 
ca mai sus, s-a constat că idealismul său este tot atât de puternic ca şi 
pesimismul, căci nimeni n-a cântat mai frumos decât el trecutul nostru 
istoric şi nimeni n-a iubit mai mult decât el acest pământ, așa de orop- 
sit în decursul vremurilor (cf. Doina, Scrisoarea III). 


D-l Vianu a arătat de altminteri că idealismul și pesimismul eminescian 
se armonizează perfect în sufletul poetului, aceasta fiind în general o 
caracteristică a tuturor romanticilor. Așa se explică de ce „critica pe- 
simismului și aderarea la concepţia pesimistă le întâlnim chiar la cele 
dintâi poezii” (cf. Epigonii, Împărat şi Proletar etc... 


Aceeași concepţie tristă despre viaţă o are şi Leopardi. Oamenii se nasc 
ca să plângă, zice el, iar motivul acestei stări de lucruri numai destinul 
îl cunoaște. 


„Negletta prole 

Nascemmo al pianto, e la ragione in grembo 
De celesti si posa” 

(Ultimo canto di Saffo). 


Durerea, amărăciunea şi plictiseala formează viața noastră, lumea este 
un noroi şi merită să suferim pentru ea. 


„Non val cosa nesuna 
i moti tuoi [o mio cuore], nè di sospiri è degna 


La terra. Amaro e noia 

la vita, altro mai nulla; e fango € il mondo” 

(A se stesso). 

Cu toate acestea, din aceeaşi nevoie de ideal, de bine și de frumos, Le- 
opardi a cântat și el trecutul. Şi el îşi creează în trecut o lume fictivă, 
numai pentru el şi, cum este natural, pentru dânsul timpurile de glorie 


sunt acelea când trăiau oameni care preferau să se sinucidă decât să 
vadă libertăţile lor călcate în picioare (cf. Bruto minore). 


Cea mai caracteristică bucată ce aminteşte de prima parte a Scrisorii 
III şi IV este l'Inno ai Patriarchi. Leopardi cântă aici vremurile cu mult 
prea fericite ale lui Adam, ale lui Noe, ale lui Avram și Iacob. În toată 
poezia se simte un suflu biblic, o adiere de linişte şi pace și un farmec 
care amintesc de asemenea de V. Hugo (cf. Booz endormi). 

Citez pasajul referitor la viaţa lui Avram și Iacob. 

„Or te padre de'pii, te giusto e forte, 

E di tuo seme i generosi alunni 

Medita il petto mio, Diro siccome 

sedente, oscuro, in sul meriggio allombre 

Del riposato albergo, appo le molli 

Rive del gregge tuo nutrici e sedi, 

Te de'celesti peregrini occulte 

Beăr leteree menti, e quale, o figlio 

Della saggia Rebecca, in su la sera, presso al rustico 

pozzo e nella dolce 

Di pastori e di lieti ozi frequente 

Aranitica valle, amor ti punse 

Della vezzosa Labani de | Rachela]”. 

În definitiv Leopardi îşi dă seama că asupra fiecăruia planează o forță 
oarbă, gata a ne strivi oricând, care nu ţine socoteală de rangul nimănui: 
„Forse in qual forma, in quale 

Stato chesia, dentro covile o cuna, 

E funesto a chi nasce il di natale” 


(Canto notturno di un pastore errante nell Asia) 


RESTITUTIO E 


sau cum spune Eminescu: 

„Deşi trepte osebite le-au ieșit din urna sorții, 
Deopotrivă-i stăpâneşte raza ta și geniul morții” 
(Scrisoarea 1). 


Lucru care nu-l împiedică să preamărească timpurile patriarhilor, după 
cum Eminescu proslăveşte pe acelea ale lui Mircea. 


Dar poezia în care Eminescu preamăreşte mai mult trecutul este fără 
îndoială Epigonii. Cât de mari şi venerabili apar în ochii lui un Ţichin- 
deal, un Mumuleanu sau un Daniil Scavinschi! 


Nu se gândește desigur nimeni să conteste sinceritatea părerilor lui 
Eminescu, dar cine-i mai citeşte astăzi cu toate laudele sale? 


În cu totul alte condiţii se găsește Leopardi când vorbeşte de înaintașii 
săi: un Dante, un Petrarca, un Ariosto, un Tasso sau un Alfieri (cf. po- 
ezia Ad Angelo Mai). Sentimentul care a dat naștere acestei bucăţi este 
identic cu acel ce l-a determinat pe Eminescu să scrie Epigonii. Aceeași 
admiraţie pentru trecut, pentru noblețea sufletească a acelor mari spi- 
rite care şi-au iubit cu pasiune țara, aducându-i glorie prin operele lor; 
același dispreț pentru prezent, pentru micimea de suflet a contempo- 
ranilor, pentru epigoni. 

Iată ce spune de exemplu despre Petrarca. 

„E le tue dolce corde 

Susurravano ancora 

Dal tocco di tua destra, o sfortunato 

Amante... Oh! te beato, 

A cui fu vita il pianto! A noi le fasce 

Cinse il fastidio; a noi presso la culla 

Immoto siede, e su la tomba, il nulla”. 

Exact ceea ce va spune și Eminescu: 

„Iară noi? noi, epigonii? ... Simţiri reci, harfe zdrobite, 


În noi totul e spoială, totu-i lustru fără bază”, 

Mai interesant este însă pasajul referitor la Tasso, pentru care Leopardi 
a avut întotdeauna o adevărată predilecție, desigur și din cauză că viața 
acelui nefericit poet se aseamănă cu aceea a lui Leopardi. - O Torqua- 
to, cine te-ar înțelege când fiecare nu se gândește decât pentru el? Câţi 
n-ar socoti şi astăzi o prostie chinurile tale, astăzi când tot ce-i mare și 
rar este socotit drept o nebunie! 


„O caro, 

Chi ti compiangeria, 

Se, fuor che di se stesso, altri non cura? 
Chi stolto non direbbe il tuo mortale 
Affanno anche oggidi, se il grande e il raro 


Ha nome di follia!” 


Sunt versuri care cheamă îndată în minte pe ale lui Eminescu. 
„Da, câştigul fără muncă, iată singura pornire; 

Virtutea? e-o nerozie; Geniul? o nefericire” 

(Scrisoarea III). 


Prin contrast, prezentul este zugrăvit de amândoi poeţii în culorile cele 
mai negre. 


În primul rând, constatăm şi la unul, şi la celălalt o mare iubire de țară 
şi o profundă durere, vecină cu disperarea, văzând soarta ei prezentă. 
De aici invectivele contra conducătorilor politici, contra guvernanților 
perfizi şi laşi. Fără a enumera toate pasajele unde fiecare din ei deplân- 
ge soarta țării sale, mă voi opri asupra imaginii plastice, a portretului pe 
care-l zugrăvește Eminescu în Doina şi asupra aceluia pe care-l prezintă 
Leopardi în oda All Italia. 

Cine dintre români nu cunoaşte pe de rost pasajul? 

„Vai de biet Român săracul, 

Îndărăt tot dă ca racul, 

Nici îi merge, nici se-ndeamnă, 

Nici îi este toamna toamnă, 


Nici e vară vara lui 


RESTITUTIO EJ 
Şi-i străin în țara lui. 
Numai umbra spinului 
La ușa creștinului”. 
Şi cine dintre italieni nu cunoaşte portretul acestei femei înlănţuite, cu 
părul despletit, cu îmbrăcămintea în dezordine, cu fața ascunsă între 
genunchi, plângând. 
„O patria mia, 
Oimè quanto ferite, 
che lividor, che sangue! 
Oh! qual ti veggio, 
Formosissima donna!... 
Chi la ridusse a tale? E questo è peggio 
Che di catene ha cardie ambe le braccia; 
Si che sparte le chiome e senza velo 
Siede in terra negletta e sconsolata, 
Nascondendo la faccia 
Tra le ginocchia e piange!” 
Nemulțumirea față de prezent şi-o manifestă poeții noştri nu numai 
prin lacrimi pe mormântul trecutului. Spiritul lor anticivilizator şi ne- 
gativist îi determină să ia uneori atitudini mult mai energice. Vehemen- 
ţei lui Eminescu din a doua parte a Scrisorii III nu-i găsim un pendant 
identic la Leopardi. Totuşi poetul italian a tratat şi el aceeași temă în 
Pallinodia care este tot o satiră a prezentului, a noului secol; decât to- 
nul este aici mult mai calm, tot dezgustul lui Leopardi răsfrângându- 


se într-o ironie în care sarcasmul și zeflemeaua înlocuiesc vehemența 
limbajului eminescian. 


Goana după fericire şi conştiinţa zădărniciei oricăror eforturi omenești 
sunt zugrăvite magistral de Eminescu la începutul Scrisorii I: 

„Unul caută-n oglindă de-și buclează, al său păr, 

Altul caută în lume şi în vreme adevăr”, 


iar Leopardi în epistola Al conte Carlo Pepoli unul nu are în cap decât 
să-şi îngrijească părul și să-şi studieze mișcările, să aibă bucătari stră- 

luciţi, cai de rasă, să frecventeze diferite săli sau să se plimbe prin gră- 
dini şi pieţe, să participe la prânzuri și la jocuri ziua și noaptea; altul își 
cheltuiește vremea călătorind pe mări şi prin ţări. În sfârșit unul se face 
negustor, altul ofițer, fiecare căutând să ajungă fericit făcându-l pe altul 
să sufere. 


„Lui delle vesti e delle chiome il culto 

E degli atti e dei passi, e i vani studi 

Di cocchi e di cavalli, le frequenti sale, e le piazze 
romorose, e gli orti, Lui giochi e cene e invidiate danze 
Tengon la notte e il giorno; 

Altri... in cangiar terre e climi 

Letă pendendo, e mari e poggi errando, 

Tutto lorbe trascorre... 

Havvi chi le crudeli opre di marte 

Si elegge a passar lore, e nel fraterno 

Sangue la man tinge” etc. 

Dar conştiinţa şi sentimentul nimicniciei noastre, al efemerității exis- 
tenței noastre pe pământ ce versuri îi inspira lui Eminescu! 
„lar în lumea asta mare noi, copii ai lumii mici, 

Facem pe pământul nostru muşuroaie de furnici; 
Microscopice popoare, regi, oșteni și învăţaţi 

Ne succedem generaţii și ne credem minunaţi; 

Muşti de-o zi pe-o lume mică de se măsură cu cotul” 


etc. 


Şi ce versuri îi inspiră lui Leopardi! — Când stau uneori pe malul mării 
[poetul se afla în Napoli] și contemplu seara milioanele de stele pentru 
care nu omul dar pământul întreg este necunoscut și când mă mai uit la 
acelea care ne apar numai ca un fel de ceață [desigur Calea Lactee] pen- 
tru care şi stelele și flanelele şi soarele sunt de-a dreptul necunoscute 
ori le apar așa cum ne apar și ele nouă, ce fel te arăţi atunci în fața mea, 
o neam omenesc orgolios? 


„E poi che gli occhi a quello luci oppunto, 


Cha a lor sembrano un punto, 


RESTITUTIO EEE 


E sono immensa i guisa 

Che un punto a petto a lor son terra e mare 
Veracemente; a qui 

Luomo non pur, ma questo 

Globo ove luomo è nubba, 

Sconosciuto è del tutto; e quando miro 
Quegli ancor più senz’ alcun fin remoti 
Nodi quasi di stelle, 

Ch'a noi paion qual nebbia, a cui non luomo 
E non la terra sol, ma tutte in uno, 

Del numero infinite e della mole, 

Con ľaureo solo insiem, le nostre stelle 

O sono ignote, o cosi paion come 

Essi alla terra, un punto 

Di luce nebulosa; al pensier mio 

Che sembri allora, o prole 

Dell'uomo?'*. 

Caducitatea vieţii omenești în comparaţie cu eternitatea naturii încon- 
jurătoare o găsim exprimată la Eminescu în poezia Revedere (în formă 
populară): 

„Ce mi-i vremea, când de veacuri 

Stele-mi scânteie pe lacuri, 

Că de-i vremea rea sau bună, 

Vântu-mi bate, frunza-mi sună; 

Şi de-i vremea bună, rea, 

Mie-mi curge Dunărea. 

Numai omu-i schimbător, 

Pe pământ rătăcitor, 

Iar noi locului ne ţinem, 

Cum am fost așa rămânem: 


Marea și cu râurile, 

Lumea cu pustiurile, 
Luna şi cu soarele, 


Codrul cu izvoarele”; 
iar la Leopardi în poezia: Il tramonto della luna. 


Colinele și văile după ce apune luna în întuneric. Dar starea aceasta nu 
durează mult, căci a doua zi soarele le va lumina din nou, înveselindu- 
le. Numai omul nu poate să-și întoarcă paşii înapoi spre copilăria ce-a 
rămas în urmă, căci nici o altă auroră nu-i va mai răsări, iar la capătul 
întunericului aşteaptă mormântul. 

„Voi, collinete e piagge, 

Caduto lo splendor che all'occidente! 

Inargentava della note il velo, 

Orfane ancor gran tempo 

Non resterete, che dal! altra parte 

Tosto vedrete il cielo 

Imbiancar novamente, e sorger lalba. 

Ma la vita mortal, poi che la bella 

Giovanezza sparì, non si colora 

D'altre luce giammai, né ď’altra aurora. 

Vedovo è insino al fine; ed alla notta 

che Paltre etadi oscura, 

Segno poser gli Dei la sepoltura’. 

Tar ca o consecință logică a concepției lor pesimiste despre viață, poeții 
noştri văd în moarte o scăpare și o mângâiere în același timp. Iată de ce 


amândoi şi-o închipuie ca pe-o fecioară binevoitoare care, îndurătoare, 
aduce alinare sufletului lor obosit. 


„O, umbră dulce, vino mai aproape — 
Să simt plutind de-asupră-mi geniul morţii 
Cu aripi negre, umede pleoape” 


zice Eminescu în unul din sonetele din ultima parte a vieţii, după cum 
Leopardi spusese cu o jumătate de secol înainte: 


RESTITUTIO 


„Nul altro in alcun tempo 

sperar, se non te sola; 

solo aspettar sereno 

Quel di ch'io pieghi addormentato il volto — nel tuo 
virgineo seno” 


(Amore e morte). 


*** 


O temă care revine des în poeziile lui Eminescu și Leopardi ca şi-n po- 
eziile tuturor poeților este dragostea. 


Şi aici există multă asemănare, multe coincidențe, între poetul român 
şi cel italian. 


Să luăm de pildă o poezie a lui Eminescu, din tinerețe, când poetul nu- 
şi precizase încă definitiv atitudinea şi când nu ajunsese încă la stăpâ- 
nirea desăvârșită a formei. Este vorba de Mortua est. În faţa unei morți 
aşadar absurde, plin de îndoială şi durere, poetul întreabă: 


„De ce-ai murit înger cu fața cea pală? 
Au nu ai fost jună, n-ai fost tu frumoasă?”. 
Totuşi cine poate şti dacă ea nu-i mai fericită acum? Această nesigu- 


ranţă, această neliniște îl face să pună în faţa sicriului deschis problema 
însăşi a existenţei noastre: 


„Şi-apoi... cine ştie de este mai bine 

A fi sau a nu fi... 

De un lucru este absolut sigur: 

„Că ceea ce nu e, nu simte dureri 

Şi multe dureri-s, puţine plăceri”. 

Reflecţii asemănătoare are și Leopardi în fața mormântului unei fete... 


din antichitate. (Sopra un basso-rilievo antico sepolcrale dove una giovine 
morta è rappresentate in atto di partire, accomiatandosi dai suoi.) 


Poate că ești fericită acum, zice și Leopardi, 


„Forse beata sei”. 

Dar mai bine era cu siguranță dacă nu te-ai fi născut. 

„Mai non veder la luce 

Era, credo, il miglior”. 

Dar acum când toată frumuseţea ca o regină îi împodobește fața și cor- 
pul şi când toată lumea începe să se închine înaintea ei, ca să schimbe 


toate acestea cu tăcerile mormântului, mintea poate s-o priceapă, ini- 
ma însă nu. 


„Ma nata al tempo 

C he reina bellezza si dispiega 

Nelle membra e nel volto 

Ed incomincia il mondo 

verso lei di lontano ad atterrarsi... 

cangiar con gli oscuri 

silenzi dela tomba i di futuri, 

Questo se all'intelletto 

Appar felice, invade — 

D'alta pietade ai più constanti il petto”. 

Nenorocit oriunde s-ar întoarce, oriunde s-ar îndrepta este neamul 
omenesc: 

„Misera ovunque miri, 

Misera Onde si volga, ove ricorra, 

Questa sensibil prole”. 

Acolo însă unde gândurile lor se întâlnesc mai mult mi se pare a fi când 
vor să exprime atotputernicia amorului, persistența imaginii iubitei, a 
unui gest, a unui cuvânt al ei în mintea poetului; obsesia acelui chip 


care ne luminează viaţa devenind ultimul scop şi ultima rațiune a însăşi 
existenţei noastre: 


„Le urmăreşte săptămâni 
Un pas făcut a lene, 

O dulce strângere de mâni, 
Un tremurat de gene” 


(Ce e amorul?). 


RESTITUTIO EZ 


Leopardi dezvoltă această temă într-un cadru mult mai larg și într-o 
poezie mult mai intimă: Il Pensiero dominante. 


„Dolcissimo, possente, 
Dominator di mia profonda mente; 
Terribile, ma caro 


Dono del ciel!” 


Această poezie este poate singura în care Leopardi descrie o clipă fe- 
ricită din viața sa atât de chinuită. O singură dată i-a fost dat omului 
acestuia să guste din bucuria vieţii. De aceea inima lui ascultă și sub 
puterea acestui „pensiero dominante d'amore”, uriaş, care stă înfipt în 
mintea lui ca un turn într-o câmpie — deoarece toate celelalte gânduri 
s-au împrăștiat cu iuțeala fulgerului — poetul reușește să ne strecoare și 
nouă în suflet acea obsesie tainică despre care am pomenit și pe care 
ne-o sugerează așa de perfect și versurile lui Eminescu: 


„Dispar şi ceruri şi pământ” 

(Ce e amorul?). 

„Ratto d'intorno, intorno... al par del lampo 

Gli altri pensieri miei 

Tutti si dileguăr. Siccome torre 

Insolitario campo, 

Tu stai solo, gigante, in mezzo a lei”. 

Sfârşitul poemului Înger și Demon, când fata de împărat (îngerul) vine 
de împacă printr-o sărutare sufletul zbuciumat al revoluționarului 
(Demonul) este asemuit de d. Vianu cu poemul Rolla al lui Musset, 


unde desfrânatul bulevardelor își găsește mântuirea sufletului fiind să- 
rutat cu adevărată dragoste de mica prostituată Marie. 


Şi într-un caz, şi în altul avem de-o parte spiritul răului, al demonului 
(revoluționarul, desfrânatul), de alta, curăția și nevinovăția (prostitu- 
ata lui Musset nefiind decât o victimă inocentă a societății), care, prin 
iubire, ajung să împace și să răscumpere, să salveze sufletele răzvrătiți- 
lor. 


Dar tema împăcării printr-o sărutare dată de femeia iubită amantului 
ce se afla pe patul de moarte a fost tratată şi de alți poeţi, de obicei ro- 

mantici. Leopardi o tratează şi dânsul în Consalvo. Aici nu mai avem, 
așadar, un răzvrătit, un demon, ci un îndrăgostit care suferă în taină o 
viaţă întreagă și numai în ultima clipă, la despărțire, îi cere femeii do- 
vada supremă. 


Tema aceasta este utilizată, de altfel, și de antiromanticul G. Carducci 
într-o poezie intitulată Gioafre Radel. 


În sfârşit, o ultimă analogie se poate stabili și în reacţiunea pe care o au 
poeţii noştri față de neînţelegerea ce provine din partea ființei iubite. 


În mod obișnuit, se ştie că atât Eminescu cât și Leopardi nu iubesc o 
anumită femeie, ci femeia. Fiecare a întrezărit în mintea lui un ideal de 
care ei sunt siguri că nu-l vor mai întâlni aici pe pământ. Dar de multe 
ori li se întâmplă să fie înșelaţi crezând că descoperă în vreun chip oa- 
recare prototipul lor din lumea ideilor. Fiind repede dezamăgiţi, o ca- 
ută în trecut cum au făcut și cu celelalte aspirații ale lor (cf. Eminescu: 
Scrisoarea IV; Leopardi: Alla sua donna). Şi la fel de violentă este ca 
urmare satira contra femeii obișnuite care se preface doar că înțelege 
simţirea ce-o trezeşte în inima poetului, dar preferă de fapt pe oricare 
crai de pică ori de mahala. 


Oricine îşi amintește de sfaturile lui Eminescu din Scrisoarea V (Dalila). 
„Tinere, ce plin de visuri urmărești vre o femeies, 

Pe când luna, scut de aur, străluceşte prin alee 

Şi pătează umbra verde cu misterioase dungi, 


Nu uita că doamna are minte scurtă, haine lungi”. 


Cine este familiarizat cu Leopardi găseşte la poetul italian aproape ace- 
eaşi termeni la adresa femeii de pe a cărei față a căzut masca fermecă- 
toare de mai înainte. 


„La acea imagine strălucită rar poate să ajungă o femeie comună. Ceea 
ce frumuseţea ei proprie inspiră, o femeie nu-și dă seama și nici n-ar 
putea pricepe, căci nu încape sub frumuseţea ei îngustă un astfel de 
concept. Şi pe nedrept ne-am scandaliza de aceasta, pentru că este ab- 
surd să ceri unei ființe aşa de slabe un lucru aşa de greu. Căci dacă na- 
tura le-a dat un corp mai delicat, ele au în schimb și o minte mai puţin 
încăpătoare”, spune poetul din Recanati. 


RESTITUTIO EZ 


„A quella eccelsa imago 

Torge di rado il femminile ingegno; 

E ciò che inspira ai generosi amanti 

La sua stessa beltà, donna non pensa, 

Né comprender potria. 

Non cape in quelle 

Anguste fronti ugual concetto. E male 

Al vivo sfolgorar di quegli sguardi 

Spera uomo ingannato, e mai richiede 

Sensi profondi, sconosciuti, e molto 

più che virili, in chi dell’uomo al tutto 

da natura è minor. Che se più molli 

E più tenui le membra, essa la mente 

men capace e men forte anco riceve” 

(Aspasia). 

Iar atunci când, după multe suferințe, poetul îşi dă seama de desăvârși- 
ta incompatibilitate între aspirațiile lui şi scopurile practice ale femeii, 
ridicându-se din nou în „sfera lui de sus” și izolându-se de restul oame- 
nilor, poate spune fără ură, dar și fără mândrie: 

„Ce-ţi pasă ţie, chip de lut, 

Dac-oi fi eu sau altul? 

Trăind în cercul vostru strâmt 

Norocul vă petrece, 

Ci eu în lumea mea mă simt 

Nemuritor şi rece” 

(Luceafărul). 

„Che se d'affetti 

Orba la vita, e di gentili errori, 

E notte senza stelle a mezzo il verno, 

Giă del fato mortale a me bastante 


E conforto e vendetta è che su l'erba 

Qui neghittoso immobile giacendo, 


Il mar la terra e il ciel miro e sorrido” 


(Aspasia). 


i : EE à 2 
Note | Tudor Vianu, Poezia lui Eminescu, Cartea Românească, 


Bucureşti, 1930. 

? Dintre apropierile ce s-au făcut până acum între poe- 
zia lui Eminescu şi aceea a lui Leopardi noi cunoaştem 
numai următoarele: T. Vianu, Poezia lui Eminescu; D. Ca- 
racostea, Eminescu față de Leopardi („Revista Fundațiilor 
Regale”, 1938, nr. 2 și A. Belciugățeanu, Giacomo Leopar- 
di, 1937 (broşură editată de Seminarul de Literatură Ita- 
liană de la Facultatea de Litere Bucureşti). 

3 Scrisoarea I. 

+ La Ginestra. 

5 Varianta corectă: „Aşadar, când plin de visuri urmăreşti 
vre o femeie” (cf. Convorbiri literare, Bucureşti, vol. XXI- 
II, 1 febr. 1890, p. 914-917). 


„Însemnări ieşene”, nr. 10, Iaşi, 1939 


PROZĂ EZ 


Liliana ROSTEA 
| Sper, dar... 


De la ultimul mesaj cu genericul „Dragă Pe- 
tre... a trecut suficient timp ca Lina să nu se mai 
împiedice de numărul lui, ori de câte ori pune 
mâna pe telefon. Nu s-au mai văzut nici întâm- 
plător. Ar putea chiar să-l șteargă din memorie. 
A telefonului, fireşte. Dar, cum n-are atâta putere 
asupra propriei memorii, l-a lăsat să-şi antreneze 
voinţa. Timpul e atotputernic. Și-a făcut o listă 
de planuri, în cap și pe ultima pagină a cărții pe 
care tocmai o citeşte, se consolează cu ideea că 


£ 


L.R. — profesoară de limba 

și literatura română și 

limba latină, magistru în 
filologie. A profesat la școala Sfârşitul vine, să-i cedeze locul unui început. 


Waldorf, la Liceul „Miguel = E a 3 
jenan a asa a Într-o cameră slab luminată de pe Drumul Vi- 


Române. Între 1999 și 2007 ilor, ceasul de pe noptieră arată 22:23, lângă 
a activat în calitate de lector SS de pagini citite, două hârtiuțe de la Parace- 
superior la Catedra filologie  tamolul înghițit. Un pahar de ceai rece, floare 

Română a ULIM. In 2013 a . s PRE i i 

A = de tei cu mentă. Dacă nici pastila n-ajunge cu 
făcut studii de omologare a E i 

titlului: licențiat în Filologie efect, se anunţă o noapte pe pereţi. Ar suna-o 

Clasică la Universitatea din acum pe Diana, să-i ceară o programare pentru 


Murcia, Spania, țară în care prima oră, da-i 22:30. Oare de ce dinţii încep 
ocuieşte din 2007. 


să doară după ce clinicile își încheie programul 


Autoarea acestor pagini nu are pretenţia de „a face” lite- 
ratură. Pentru ea scrisul este mai curând un indispensabil 
şi necesar mod de a comunica cu cei de acasă sau cu cei 
plecaţi în lume. Sentimentală sau ironică, meditativă sau 
ludică, Liliana Rostea, având un ascuţit spirit de observa- 
ţie, surprinde, într-un limbaj exact și coerent, personaje, 
întâmplări, amintiri, deziluzii, bucurii şi necazuri, altfel 
spus, crâmpeie din realitatea pe care o trăieşte cu toată 
fiinţa. Omul, indiferent unde se află, îşi caută mereu un 
rost. Forând şi explorând adâncurile existenţei, scrisul 
poate oferi răspunsuri surprinzătoare la sinuoasele pro- 
bleme ale vieții cotidiene („Limba Română” 


BEZET ROMIÂINIĂ 


şi neapărat sâmbăta ori duminica? Subiectul cărţii începe s-o irite, are 
impresia că pe toți eroii îi dor dinţii. Porneşte chatul. Se încarcă de tu- 
peu s-o abordeze pe Diana aici, la urma urmelor, rețeaua își are propriile 
norme de etichetă. Primeşte neîntârziat răspunsul: „Acuși o să-ți treacă. 
Mâine dimineaţă te aştept” 


Degetele Linei flanează pe ecranul tabletei, ca picioarele unei balerine 
amețţite, îi mai scrie Dianei un mesaj și se covrigește în fotoliu. 


xxx 


Victor virează pe Calea Moşilor. La 22.23 sunt 19 grade afară, pe spido- 
metru — 55 de kilometri la oră. O siluetă în impermeabil roz scurtează 
dâra de lumină, proiectată de farul stâng pe asfaltul crăpat. Nu pricepe 
dacă stă ori vrea să traverseze. Încetineşte. Duduia de cea mai veche 
profesie pășeşte pe loc. La fel și pe drumul vieţii lui; mai des din astea, 
gata să i se arunce pe capot, i-au retezat pofta de o relaţie serioasă. Viața 
lui se împarte între două categorii de prieteni. Cei împovăraţi cu griji 
frumoase și cei care petrec prin cluburi în aventuri de unică folosinţă. 
Mai des printre cei din urmă, speră să treacă în prima categorie. 


Parchează unde o fi. Intră în alimentara de sub balcon, cumpără cina 
cea de toate zilele a holteiului: pastrama, caş, ouă, pâine ş-o bere nefil- 
trată. I-i în cot de replica vânzătoarei obosite, referitor la indecizia lui, 
mai cere o bere, căci cine știe ce-i va trece prin minte până la etajul trei? 


Deschide ușa în întunericul singurătăţii lui. Aprinde lumina în salon, 
lasă cumpărăturile pe masa de la bucătărie, pornește laptopul şi lumea 
virtuală. Pentru semifabricate și tartine urăște cel mai mult această li- 
bertate, dar, odată ce gustă din berea spumoasă, o reconsideră. E obo- 
sit și băutura rece ajunge la cap înainte de stomac. Trebuie să aibă mă- 
car calitățile acestei beri femeia pentru care şi-ar sacrifica ritmul. Să-l 
destindă și să-l ameţească de la primul contact. 


Citeşte știri, nu merg cu bere, nici fără asemenea știri nu merg. Coboa- 
ră cursorul lent pe peretele plin de bancuri, muzică și gogomănii. 1724 
de friends. Când s-a adunat în contul lui, pe lângă cei trei oameni cu 
care realmente comunică, atâta plebe guralivă? Alerta scurtă de mesaj 
îl abate de la gânduri existenţiale: „Sper, dar încă mă doare”. 


PROZĂ E 


Victor citește: Lina Verdeș. Nu-l mai supără spam-ul publicitar, nici 
acostările intenţionate și niciodată n-a suferit de exces de curiozitate, 
dar apasă pe info, că nu-i vede poza de profil. Gol. Un singur album. 
De crini. 136 de poze. Le priveşte, citeşte descrieri şi unele comentarii, 
îi pare familiar felul ei de a observa lucrurile şi unele ipostaze ale rea- 
lității. Ironică, oleacă vulgară din intenţia de a părea directă. Sensibilă 
şi fină. 


Victor: Mai ești aici? 


Lina nu răspunde. Victor trece în baie, să pornească mașina de spălat. 
Aude semnal de mesaj. Apasă butonul, se întoarce la stăpâna crinilor. 


Lina: Nu era pentru tine mesajul. Scuze. 
Victor: Mătincă bei bere ca și mine. 
Lina: Nu, efectul analgezicilor. 


Victor: Încurajator că nu-i fragment din vreo confesiune melodrama- 
tică. Frumoasă colecția. Eşti fotograf? 


Lina: Nu. Pasiune. 
Victor: Și ce ziceai că te doare? 
Lina: Nu contează. Scuze de deranj. Noapte bună. 


El nu răspunde, apucă din nou sticla, se simte trimis la mama dracului, 
şi nu se dă dus. Mai ales că are orgoliu și încă oleacă de bere. Nu i-e 
somn și chiar are chef de vorbă cu o femeie care pricepe mai mult de-o 
boabă în fotografie. Așa că-i scrie: 


Victor: O fi noaptea ta de „Nu”, dar vrei să ne vedem? [...] Mâine. Că 
logic ar fi să ai o zi de „Da”? 


Lina uită în care parte o doare, mai citește o dată mesajul. Nu se poate! 
Adică e cu putință, dar parcă lucrurile acestea se fac mai pe-ndelete. Lu- 
mea comunică un timp precaut, face schimb de poze, să nu se sperie unul 
de celălalt off-line, apoi îşi dau întâlnire prin vreo ceainărie, peste puterea 
buzunarelor lor sau în vreun club unde nu se aude cine și ce spune de la 
decibelii înnebuniţi, să descopere, într-un final „fericit”, că detestă parfumul 
unul altuia. 


EET PT RO MIÂINIĂ 


Lina: Măritată şi foarte ocupată. 


Victor: Minţi. Femeile măritate la ora asta suspină de plăcere în bra- 
tele soțului. 


Închide. Și așa a insistat mai mult decât îl defineşte. O fi având nevoie 
de timp, să-i asimileze obrăznicia. Are s-o caute mâine, dacă nu-i trece 
pofta, odată cu efectul tăriei. 


Umbra cu ochii verzi 


Iubirea trăieşte, unde s-a născut. Caut-o dară, unde ai pierdut-o... 


Marcu şi Ana au avut copilăria plină unul de celălalt. Cele mai frumoa- 
se povești de dragoste încep în copilărie, când prea multă minte încă 
nu încurcă să fii şi să simţi autentic. 


Joacă. Pozne. Mere şi dulciuri împărțite. Săniuş. Hoinărit prin Jdojină. 
Cireşe furate. Scăldat la Pruteţ. Alergat prin ploaie. Tăvălit prin frun- 
ze: sunt un fel de fotografii îngălbenite, într-un singur exemplar, cu cea 
mai frumoasă vârstă trăită cândva împreună. 


xxx 


Ana demult e măritată, are doi copii, casă mare, unica în sat pardo- 
sită cu piatră de Cosăuţi; 150 şi doi de cai în garaj și ocol. Soţul mai 
întâi aducea bani de la Moscova, apoi din Germania, apoi iarăși de la 
Moscova. Se văd numai de sărbători, se aud numai la telefon, așa că se 
împacă bine. 


Marcu este un bărbat dintre cei pe care-i suficient să-l vezi o singură 
dată, întâmplător, ca să-l memorizezi pentru toată viața. Dar nu-i şi n-a 
fost însurat. Când i se face dor de-o coapsă caldă, vizitează hoteluri 
fițoase și timp de-o noapte trece în revistă toată kamasutra. Apoi se 
reconectează la formula şi la ritmul său de viață: muncă, drumuri, oa- 
meni, bani. Naiba să-i ia de bani! Cu dânsa nu s-a însurat tot din cauza 
banilor. Când a vrut, nu-i avea deloc, când a agonisit, i se păreau puțini, 
când a avut destui, ea deja purta un inel subţire pe mâna stângă și un 
kilogram de viață sub inimă. 


PROZĂ EZA 


Aşa şi trăieşte ferm convins că ELE sunt rele. Te trădează, când te aş- 
tepți mai puţin. Te înșală. Te mint. Te scurg de bani. Te folosesc. 


Istoria lor poate nici n-ar fi existat, dacă nu era gardul. Gardul din- 
tre casele lor, c-o ștachetă într-un singur cui, prin care a și crescut 
cărărușa dintre inimile lor. Umblau la aceeași grădiniță, apoi au în- 
văţat în aceeaşi clasă. Ana foarte bine. Marcu ca băieţii. Ea avea de 
gând să devină medic, fără bani și sprijin, nu din principiu, ci pentru 
că nu-i avea, așa că nu-i rămânea decât să înveţe foarte bine. El visa 
să trăiască bine, să nu bea ca taică-său, nici să împrumute vreodată 
bani ca dânsul. Ana era o copilă sfioasă, o umbră gri după spatele lui 
ocrotitor. Marcu, un pericol sălbatic, de care se agăţau toate privirile 
femeiești. 


După absolvirea școlii Ana a dat la Facultatea de Medicină. N-a trecut 
concursul. Nici în al doilea an. În al treilea nu şi-a mai încercat norocul, 
a dus actele la Colegiul de Medicină din Raion. 


Marcu a plecat la Capitală. Unii ziceau că la studii. Alţii că la muncă. 
Gurile rele că s-a legat cu bandiții, că face pozne deloc creștinești. De 
prins nu l-au prins. Nici închis n-a stat. 


Când să-l uite sătenii a revenit neaşteptat de Blajini, direct la cimitir, cu 
o sticlă de vin italian și pască cu stafide, să-l pomenească pe taică-său, 
cu care n-a vrut să semene. 


Ana încă învăţa la Colegiu. Către acel moment își schimbase blana de 
șoricel sur pe un aer special de domnişoară cochetă. Marcu băgase de 
seamă schimbarea, aerul și faptul că ea încă era domnişoară. S-au ciu- 
gulit două săptămâni încheiate, au stârnit motive de atenţie, de bârfe, 
de invidie şi admiraţie. Ar fi trebuit să se însoare atunci, dar s-a dus. 


A revenit peste jumătate de an, la Sfântul Andrei și i-a furat poarta lui 
Ion Ciocanu. Lumea a înţeles ce avea de înțeles: că Ion Ciocanu are 
fată de măritat şi că Marcu al lui Vasile Prisăcaru a venit să i-o ceară de 
mireasă. Sărmanul Ion a căutat două zile poarta. Când a găsit-o, Marcu 
plecase din sat, fără să-i ceară nimic. 


Ion Ciocanu s-a retras în beci pe jumătate de zi, să se gândească pentru 
dânsul și pentru fata lui, de-acum mare. A ieșit cu tot sângele în cap 
şi s-a pus luntre și punte: „Ori te măriți, Dumnezeii măti, ori... Mare 

şcoală n-ai făcut... Cine ştie dacă ţi-ai mai găsi de lucru... Măcar să te 
văd aranjată la casa ta, să nu mai râdă satu!” 


Așa că după Crăciun Ana a și astupat gura căscată a satului. S-a măritat 
cu Petrică. Nu că l-ar fi ascultat pe taică-său, ci că-și dădea și ea seama 
ce se întâmpla cu Marcu, cu iubirea lor şi cu aşteptările ei. 


În acel an Marcu n-a venit de Blajini, nici de Sfântul Andrei, i-o fi spus 
cineva de măritişul Anei. N-a venit nici peste un an, nici peste doi. Şi-o 
fi deschis cont anonim în rețea să-i urmărească afișările şi pozele. Nu 
mă încumet să afirm. Dar peste şase ani i-a văzut cineva parcată maşina 
cu numere străine în ograda părinților, taman lângă casa lui Petrică. 


Bărbaţii la anii şi la starea lui se distrează cu puștoaice de doi metri, 
siliconate și tuningate, de la care şi scaunul miroase a Dior, dar el con- 
tinuă să se gândească la capătul acesta de lume și să revină la ea ca la 
un monument în care şi-a depozitat iubirea și cele mai senine amintiri. 


xxx 


Marcu scoate din sarai o taburetă cu vopseaua roasă. Aprinde un Par- 
lament, propteşte tabureta în mijlocul prispei si se uită cum Ana înșiră 
două ligheane de hăinuțe, mărimea trei ani-fetiță și cinci ani-băiețel. 
De peste două grădini înzăpezite se vede clar că are degetele strocojii 
de frig. Dar zâmbeșşte fericită: că are ce înșira pe sârmă, că are cu ce-și 
hrăni copiii, că nu-s răciți şi se joacă voioși. Cu un ochi urmăreşte cum 
lipesc copiii la omul de zăpadă. Și el urmăreşte cu amândoi... 


Simte că-i vibrează pestelca, scoate abătută telefonul şi aude gâfâit cu- 
noscut: 


- Nu-i poarta! 

— .. Ştiu. 

- Da unde-i? Ştii? 
- Nu. 


Se uită la norii de fum de pe prispă. La taburetă și cojoc. Pune ultima 
pereche de ștrampi pe funie, se apleacă să strângă ligheanele. Cojocul 
se ridică. 

Săniuţa plină cu copiii ei gălăgioși o ia la vale spre prispă, adună viteză. 
Cât aruncă Ana ligheanele, s-o rupă din loc după chiotele de bucurie, 
săniuța trece printre ştachetele rupte, gata să se facă țăndări de primul 
obstacol. Cojocul sare de pe prispă și se rostogolește de-a valma cu să- 
niuță și copii. Râd toţi trei de parcă anume acesta era scopul şotiei... să 
ajungă una cu nămețţul. 


Ana aleargă cu o mie de gânduri în cap. Ridică şi scutură de zăpadă cele 
două bucurii poznașe și aruncă, precum toată femeia blocată de necaz, 
cea mai nepotrivită frază: 


- Lasă poarta în pace. 


Marcu urmăreşte cum se mișcă ochii ei verzi ca două mărgele în boluri 
umede. Şi spune ca tot bărbatul căruia nu-i pasă de necazul femeii: 


— Ce-aş vrea şi eu să am un fiu, să-mi semene... Să vrea să-mi semene... 


Ana întoarce sania. Își cheamă copiii acasă. După ce trece de ştachetele 
rupte şopteşte numai pentru sine: „Îţi seamănă, nu-ţi face griji... 


Tic-taaac 


Unu arată 07:04, altul 07:07, celălalt 07:03, în antreu stă, iar pe cel din 
bucătărie l-au programat copiii: 13:42. 


Ştiu exact care şi cu cât se grăbeşte, unde trebuie să mă pornesc la timp și 
când pot folosi minutele din rezervă. 


La medic, de exemplu, nu e necesar să fiu punctuală, nici dacă-s prima pe listă. 
Cronic începe audiența mai târziu. Dacă am programare după 11:00, pot să- 
mi iau o carte. Azi nu mi-am luat, ajung la opt și sper să nu-mi ies din pepeni 
că suntem chemaţi ca niște calorifere naturale, să încălzim sala de așteptare. 


În față se așază un moșnegel de vreo 80 de ani. De la a doua încercare. Nu-l 
ascultă picioarele, nici brațul teafăr. Fixează ușa semideschisă, apoi degetul 
său bandajat, se uită la mine de parcă l-aș fi întrebat ceva. După 80 de ani 
probabil se citește mai mult în priviri, ori gândurile se aud mai clar ca glasul. 


- O să-mi scoată aţele de la degetul mare. Am programare pentru ora 
09:00. 

„Cum pentru ora 09:00? Abia-i 08:10” Îmi feresc privirea să nu-i dau de bă- 
nuit. Bătrânul se uită des, insistent la ceasul cu cifre mășcate. Medicul iese, 
invită conform listei, se uită la bătrân, la ceasul lui şi pronunță numele meu: 


— Intraţi, doamnă, luaţi loc. Reacţionez aproape odată cu ordinele lui. In- 
trați şi dumneavoastră, domnule, treceţi după paravan. Scuzaţi, Liliana, 
n-o să dureze. 


În timp ce aud zornăit de instrumente metalice pe masa de sticlă, medicul 
se adresează: 


— Mai aveţi astăzi vreo programare la alt medic? Păreaţi preocupat. 


— Ah, nu. Am o întâlnire la geriatrie. Instrumentele se opresc de zornăit, se 
lasă o tăcere scurtă. Cu soția mea, servim dejunul împreună. 


- Cum se simte? 

— Are sindromul Alzheimer. 

— Se supără dacă întârziaţi? 

- Demult nu-şi mai aminteşte cine sunt, de cinci ani nu mă recunoaşte. 


Medicul de familie o face pe psihologul, repetă ultimele lui gânduri pe un 
ton mai grav: 


— Cu toate acestea dumneavoastră continuaţi s-o vizitaţi în fiecare dimi- 
neaţă și să serviţi cafeaua împreună. 


Bătrânul trage mult aer în piept. Adânc. De parcă înghite tot aerul din 
încăpere. De parcă nici mie, nici medicului nu ne-ar mai rămâne oxigen 
de respirat. 


— Ea nu-şi mai aminteşte cine sunt, dar eu încă îmi amintesc cine este ea 
şi încă o iubesc. 


Mă uit instinctiv la acele aurii ale ceasului meu vechi, la ridurile de sub el, 
nu înțeleg ce oră e, nici ce caut aici, de ce ascult și ce aud. Nu întârzie, nici 
nu se grăbeşte. 


Mă bucur, sincer mă bucur, că dacă o să mă apuce și pe mine vreodată 
sindromul şi vom fi ambii vii, fie chiar cu degetul mare spintecat, voi avea 
cu cine servi dejunul. N-am niciun motiv să nu nutresc speranţa. 


PROZĂ METRII 


Pasul... 


„Până la fericire nu-i decât un pas de iubire...” 
Oare unde o fi citit asta? Pe pereţii din rețea, ori în vreun blog. 


În cartea de pe noptiera ei, dar și în cea din geantă contemplările despre 
iubire evită concizia de doi bani. Replicile spirituale din capul Lorei sunt 
gunoi de rețea. Se uită la şuvițele reflectate în geamul plouat și le flutură 
energic, de parcă ar scutura deșeul digital. Există un folos în orice pagubă. 
Pe lângă informare şi comunicare pe apucate, relaţii trunchiate şi emoții 
neconsumate își antrenează memoria cu folclor like-uit. Atinge geamul 
rece cu obrazul. 


Şi de ce anume această frază și-a amintit-o acum? Chiar de ce mereu îi vin 
cele mai nepotrivite gânduri în contexte improprii. 


Încă o cafea fără pereche, la gust și de fapt. Bărbaţii care îi plac, n-o văd, 
pe cei care o plac nu-i vede ea. Un fel de asincronism optic, lua-l-ar naiba, 
tare frecvent după treizeci. Şi nu-i vorba că n-are cine şi unde-o vedea. E 
atât de la vedere, ca un exponat de muzeu cu inscripția Nu atingeți! 


Urmăreşte uşa blocului de vizavi, o fi uitat-o cineva deschisă. Vântul iz- 
beşte cu putere, nu-i ajunge o nimica toată s-o închidă. Nici ei nu-i ajunge 
un efort infim să spargă vitrina, ori gheaţa după care s-a baricadat. 


Lumea îşi alege locuinţa pentru zonă, infrastructură, comodități, la urma ur- 
melor pentru preţ, dar ea a ales-o pentru fereastra aceasta de trei metri ş-un 
pervaz bun de culcuș. Nu-i zi să nu-și aducă între toporaşii albi cafeaua și gân- 
durile. Din fereastră vede viața unei bune părți de oraș şi pe cea de sub nas. 


Pe scara ei locuiesc o pereche de bătrâni și două jumătăţi de familie: o 
văduvă cu doi feciori, maturizaţi înainte de vreme, şi un cineva - nici în- 
surat, nici celibatar. Îi aude de două ori pe zi ușa, în timp ce ea se spală 
pe dinţi. Ironie ori nu, cam aceasta-i imaginea demografiei naționale în 
miniatură. 


xxx 


E vineri! Şi miroase a primăvară. Doar miroase, încă-i frig ca iarna; umed, 
zăpadă cu noroi, streşini picurând. 

Numai din desperare femeile își sacrifică confortul pentru ţinută; puţin 
gândit, să nu zic nebun, îndrăzneţ, să nu zic deocheat. Cu tot aerul rece 
şi norii zburliţi, Lora poartă mantou, cizme, ciorap şi pălărioara din fetru 
de lână. Vântul i-a pipăit tot ce a putut atinge. Cam necalculată ideea de-a 
se plimba o staţie pe jos, mai ales după 19.00, a încleştat-o răceala umedă. 
Întețeşte pașii spre căldura de acasă. Ţopăie grăbită printre băltoace, cu 
gândul la pervaz, la cafea... Nu, azi o să sărbătorească de nevoie Mărţişor 
şi primăvară. Şi-a amintit de sticla de tărie, uitată în debara de la Crăciun. 


Scoate cheia cu două degete nesupuse, dibuiește iala, dă s-o întoarcă, nu 
reușește, suflă în palmă, încă o tentativă. Forţează ușa cu umărul drept, se 
întoarce și cu stângul, zadarnic. Loveşte necăjită cu pumnul. Își dă seama 
ca i-e peste puteri, își lipește resemnată spatele de metalul intact, pocneşte 
cu tocul subțire. Uşa de la intrare emite un scârțăit scurt. 


Dinu urcă două trepte. Aude zgomot lângă ușa lui, ridică privirea, vede 
o pereche de tocuri noi. Lasă privirea în jos, se gândeşte că-i cine vrea el 
să fie. Mai urcă zece trepte fără grabă, îşi rezervă timp pentru o salutare 
plină de sens. O priveşte pe Lora decepţionat. Dinu la toate femeile se 
uită ca la a lui, care s-a dus acum trei ani, pe şase luni. La un an i-a trimis 
un pumn de bani şi o listă de electrocasnice, să-i echipeze bucătăria, ca la 
oameni, că de nu... Nu-şi mai amintea el că-de-nu-uri de-acestea fără de 
motiv din partea ei. Și a suspectat, ca orice bărbat minţit. I-a trimis banii 
înapoi, şi o scrisoare, unica scrisă la ai săi treizeci şi cinci de ani împliniţi, 
care conţinea, din zece cuvinte, trei „urgent” şi un „aştept”. Încă n-a înce- 
tat să aştepte. 


Salută duduia, fără sens. Lora răspunde zâmbind. Se simte vinovată pen- 
tru zâmbet, intuieşte și motivul deziluziei lui. De ce să se simtă vinovată? 
Stă sub propria uşă. Nu-i cere nimănui nimic. Își îndreaptă bretonul jilav, 
semn de „eu nu-s ceea ce vă imaginati”. „Oare ştie că locuiesc aici?” 

- Nu puteţi intra? 

- Ihm. Nu ştiu ce are iala. 

- Pot să văd? Dinu bagă cheia, nu-i ajunge un milimetru să intre până la 
capăt. Trebuie să chemaţi un meșter sau macaraua, daca vreți să intraţi pe 


fereastră. 


— O grămadă de alegeri... 

Îi întoarce cheia. Deschide ușa sa. Se opreşte în prag. Se uită îndărăt la 
şuviţele castanii, privirea neliniştită, care evită s-o întâlnească pe a lui. De- 
getele roșii de frig. 


— Vreţi să intraţi? 
- Nu vă faceți griji. 
— Nu-mi fac griji. Propun. Până chem meșterul. 


Când un bărbat n-are chef de vorbă, i-i mută şi tăcerea. Tace şi ea, îl ur- 
mează resemnată. Încalță târlicii cu un călcâi mai lungi decât mărimea ei, 
trece fără invitaţie spre peretele de cărți. Lora inspiră adânc aerul camerei 
semiluminate. Miroase a bărbat parfumat cu Davidoff Hot, a cărți, a cafea 
cu rom și a lipsă de femeie. Dinu dă telefoane, repetă numărul apartamen- 
tului ei, urmăreşte cum îi cercetează Lora rafturile prăfuite; comodă, de 
parc-ar fi uitat de problema cu ușa, distinsă în stihia ei. Se ridică în vârful 
degetelor, se lasă în pirostrii, scoate câte un volum, îl șterge cu palma sa 
mică, citește pasaje la întâmplare. 


- Ultima lingură de cafea din casa asta s-a consumat azi dimineaţă. Ceai 
verde beţi? 


Nu așteaptă răspunsul, aduce de la frigider o farfurie cu pastrama, brânză tă- 
iată cubuleţe și patru felii de pâine de secară. Pune pe masă două cești albe. 
Se miră de jena pe care i-o transmite prezenţa necunoscutei între pereţii lui. 


- Cum de nu v-am mai văzut niciodată până acum? 
— Nu m-aţi observat. 
— V-aş fi observat. 


Lora îşi dă seama că trebuie să înțeleagă ultima replică aşa cum trebuie s-o 
înțeleagă. Nimic mai mult. 


Face un pas. 


„„„departe de gura lumii 
Irina poartă sacou verde. Garderoba ei reflectă toate nuanțele verdelui, 
asortată cu ochii de smarald. 


Puţină lume îi mai ține minte culoarea naturală a părului. Acum e roş- 
cată. Își scoate șuviţele de sub eșarfa de in. Stinge lumina, iese din casă. 

Salută vânzătorul de la chioșc: 
- Hola, Hugo! 


Hugo îşi ține barba în pumnii proptiți pe noutățile despre criză, șomaj 
şi corupție. 


- Hola, señorita, răspunde instantaneu, să nu piardă din vedere şuvițele 
cireşii, fluturate de vânt. 


Nici un necunoscut nu s-ar fi gândit că fata aceasta, aparent extrover- 
tită, în trei ani de cercetare, n-a participat la niciun botellon al colegi- 
lor, iar cunoscuții n-o invită, conștienți că ea mai degrabă bea bere cu 
cartea în mâini, până nu mai deslușește literele, decât să spurce gustul 
băuturii cu bârfe, aberaţii şi hlizit. 


În aceşti trei ani lista contactelor din telefonul ei s-a redus de două ori. 
Li se mai întâmplă unora, dacă nu tuturor celor plecaţi în lumea mare, 
să-şi ia cu valiza de lucruri strict necesare relaţiile strict apropiate. 


Serile cu lună plină o aduc la Ebru... și nedorinţa de a-şi spinteca sufle- 
tul în ochii oricui. 


Irina crede ca cel mai bun loc în orașul acesta pentru a reflecta sunt 
podurile. Așa că-și croieşte din când în când un răgaz de plimbat dea- 
supra apei. 


Podu-i lung cât firul gândurilor. Vântul atenuează zgomotul orașului 
savurând cafele. Mama lor de spanioli, niciodată n-au somn. Încep pro- 
gramul obișnuit, ca tot europeanul responsabil, la 08:00, iar nopţile îi 
păleşte o epidemie de insomnie. 


În apa neagră licăresc luminile felinarelor de pe ambele maluri. La mij- 
loc realizează că în viaţa ei, ca şi pe acest pod, toate drumurile au fost 
de sens unic și a mers numai înainte. Urmăreşte valurile scurte, cu un 
fel de regret, de parcă ar imprima poze alb-negru cu fețe dragi. Exact 
aşa le-a petrecut, inertă și impotentă. 


Bilanţurile financiare sunt chestie de bărbat, o femeie e mai pricepută 
la bilanțuri emoţionale. Iarăşi ajunge să se întrebe ce s-a întâmplat, ori 
mai grav, ce nu s-a întâmplat de-i atât de singură... 


„Eu nu-s un milion de euro, să le plac tuturor, deși, în acest moment, aş prefera 
să fiu o bancnotă mov, decât 62 kile de muşchi şi nerv, să mă iubească cineva, 

să mă strângă cu grijă, să se teamă de-a mă pierde, să se gândească fericit la 
prezența mea în viața lui. Dacă tot fac paralela asta ridicolă dintre bani şi oa- 
meni, ce rău îmi pare că sufletele noastre nu-s convertibile, ca şi valuta, în orice 
parte a lumii. Când ajunsesem pe malul Ebrului, cel mai des mi se făcea dor 
de scrumbie, hrişcă şi miere. Între timp m-am obişnuit cu mâncarea, dar tot 
mai tânjeam după mirosul anotimpurilor de acasă. Acum nu-mi mai pasă de 
arome, nici de atmosferă. Mi-e dor de mine între ai mei...” 


Când să-i rămână vreo şapte metri din pod, i-a venit o poftă rară de 
ceai verde. Dar n-o să și-l prepare singură, să-l bea singură. Cam mult 
„singură” pentru o singură seară. 


Se opreşte în dreptul primului Pub apărut în cale. Observă atmosfera 
dinăuntru. O privire îngrijorată, nu a ei reflectată în geam, îi cercetează 
indiscret cătăturile. 


„De ce îngrijorată? Ah, am lacrimi.” 


Îşi şterge obrajii, se întoarce să plece. Nu se rușinează să meargă fără 
ţintă plângând. Mai ales într-un oraș atât de mare, în care aproape ni- 
meni n-o cunoaște și nu-i pasă de tristeţile ei. 


Dar ușa Pub-ului se deschide, doi metri de bărbat făcut, cu privirea 
indiscretă şi oleacă mahmură îi blochează calea. Caută în smaraldul 
umed un gram de solidaritate. Articulează într-o spaniolă de care-ţi vi- 
ne-a râde: 


- N-aţi vrea să serviţi cu mine o cubată? 
Şi ea râde. 


Ceai verde sau cubată. Tocmai ceea ce beau doi moldoveni pe malul 
Ebrului? Tot avea de gând să intre şi dacă nu-l sperie femeile miorlăite, 
nu răspunde. Intră. Se așază la masa lui. 


- Da eu mă pregăteam să-mi pun mintea în mișcare ca să vă cuceresc. 


- Da eu am citit în ochii dumneavoastră că după ceea ce-aţi consumat 
n-are rost să vă puneţi mintea în mișcare. 


Nu va urma. 


Cele mai durabile idile trăiesc departe de gura lumii... 

În această oră devreme a dimineţii notez ceea 
ce am constatat ieri seară: aici pare a se în- 
tuneca aproape cu o oră mai târziu decât la 
noi, astfel că lumea, în special cea turistică, 
hălăduieşte agale prin urbea unui pre-amurg 
îndelung. Apoi, ca și ieri, un timp mă consa- 
cru conferinţei la care va trebui să discutăm 
în baza temei prestabilite: „Sfârşitul lumii. 
E timpul să scriem poezii”. În original, ver- 
sul-temă, preluat dintr-un poem al lui Aidas 
Marčėnas, arată / sună astfel: „Pasaulis baigi- 
as, todėl reikia rašyti eilėraščius” Mă gândesc 
să amintesc despre ceea ce, iată, îmi aminteş- 
te, la rândul său, atotștiutorul domn internet. 


Zoroastrismul a fost prima teorie escatologi- 
că din istoria scrisă. În jocul imprevizibil al 
ipotezelor şi metaforelor urmează Calendarul 
Lung Mesoamerican, zis mayaş. Apoi şamanii 
amerindieni Hopi. Ca o Carte a metamorfo- 
zelor, I Ching, din canoanele tradiţiei chineze 
cu Oracolul asistat de Dragonul de Apă Yang 
ce adună mările, oceanele, râurile, norii, roua, 
lacrimile, zăpezile, ghețarii într-un Lichid 
Atoatecuprinzător. (Aș putea scrie: Cartea 
schimbărilor, însă varianta aleasă aduce aici şi 

Metamorfozele lui Ovidiu.) Percuţii de ecou cu potopul creștinismu- 
lui, cu Apocalipsa. Și cu sfârşitul timpului din Qiymah-ul islamic. În 
vecinătate cu Olam Haba (Lumea ce vine) a iudaismului. Peste mările 
şi oceanele lumii e atent la toate astea Chiva-hindusul distrugător în 
ciclurile cosmice Kalpa. (Remarc doar că simpla înşiruire a acestor și 
altor ipoteze escatologice sună ca un poem!) 


Apoi, aici, la hotarele Lituaniei, cuvântă mitologia scandinavă Ragna- 
rok, şi ea vorbind de războiul de la sfârșitul lumii. Un fel de Armaghe- 
don ce s-ar declanșa undeva în Marea Baltică. 


Sfârşitul lumii, Moartea Universului nu puteau să nu aibă legătură 
cu atât de cercetatul, reinterpretatul francez Nostradamus și cu Baba 
Vanga. lar până la această țărancă bulgăroaică a fost Maica Shipton, 
clarvăzătoare şi profet din Anglia sfârșitului de secol XV. (După ea a 
venit profetul... Shakespeare!...) În continuarea apocalipsei urmând 
poezia despre o supra-explozie pe Soare sau Moartea soarelui, ambele 
ducând la acelaşi rezultat: Sfârşitul Lumii. Se mai vorbește, „proro- 
ceşte” despre perspectiva catastrofală a unei bruște schimbări a locu- 
rilor polilor magnetici sau chiar a completei lor dispariţii. Erupția unui 
supravulcan. Căderea unui asteroid nenorocitor. Modificarea (spre... 
mortificare) a climei. Foametea legată de suprapopularea bietei noas- 
tre planete. O pandemie universală. Sau o catastrofă ecologică de ace- 
leași proporţii. Un război atomic. Sau altul biologic. Încălzirea globa- 
lă — până se va ajunge la efectul de seră similar celui de pe Venus, unde 
atmosfera atinge 470 de grade Celsius! În genere dispariția atmosferei 
terestre. O nouă glaciațiune (ce va curma orice acțiune... vitală). Biote- 
rorismul. Inteligența artificială — haosul tehnologic. 


Poemul (nostru) apocaliptic continuă cu New Age, ce-și trage numele 
de la noua Eră astrologică a Vărsătorului (spre care omenirea tocmai se 
îndreaptă, părăsind constelația Peștilor). Ar putea să se nască, murind 
adică, Unda temporală zero a lui Terrence Kemp McKenna. Iar până la 
ea ar fi posibil Contactul extraterestru fatal, pentru că Planeta X, identi- 
ficată mai ales cu Nibiru din legendele sumeriene, dar și cu un alt corp 
ceresc, ar putea intra într-o eventuala coliziune cu Pământul. 


Despre astea și altele voi vorbi în comunicarea mea, ajungând la ace- 
eaşi constantă concluzie: poeţii rămân a fi şi pentru zilele de mâine 

(de-a pururi ziua cea de mâine, — ca să-l parafrazez pe Eminescu) cei 
mai buni „specialişti” în domeniul sfârșitului lumii! 


Cobor la micul dejun. În cafeneaua restaurantului, la îndemâna muș- 
teriilor se află o bibliotecă din 20-25 de cărţi, unele destul de volumi- 
noase, colecții de reviste. Până vine chelnerul, îmi zic să văd ce fel de 
tipărituri sunt, constatând că toate țin de... arta culinară, înşiruind in- 
terminabile serii de reţete. Îi zic tinerei chelneriţe ce îmi aduce platoul 
că, adică, voi înşivă vă faceți concurenţă... neloială, pentru că gospodi- 
nele care învață ceva din cărţile și revistele astea nu vor mai veni toate 
să ia masa aici, ci vor prepara bucate acasă. Tânăra zâmbește, spunân- 
du-mi că, de fapt, majoritatea clienților sunt locatarii provizorii ai ho- 
telului, iar pentru localnici nu contează doar bucatele, ci și atmosfera. 
Confirm şi eu că e plăcut în acest local ce își deschide complet pere- 
tele de sticlă rulant spre bulevard, spre lume. Mă surprinde și o garafă 
pântecoasă, mult mai pântecoasă decât cea din scrisoarea eminesciană, 
plină cu sute — presupun — de dopuri de plută de la diferite sticle de 
băuturi care au tot fost deschise aici. Bineînţeles, lui Bahus i-ar fi plăcut 
ingenioasa compoziţie. 


Uşor, pe cât se poate de discret, îmi trec privirea peste chipurile celor 
din cafenea, după care un timp urmăresc lumea ce se perindă pe trotu- 
arele din preajmă (bulevardul Gediminas nu e prea larg, trotuarul de 
vizavi părând aproape). Şi ajung la una din constatările cu aspect oa- 
recum mai general: aici, la Vilnius, unde s-ar fi părut că cele mai multe 
blonde ar trebui să fie naturale, e tocmai invers, ca la Chișinău, — predo- 
mină oxigenatele. Ceea ce, de fapt, nu-mi modifică deloc buna dispozi- 
ţie matinală, cu care pornesc să hălăduiesc prin capitala celui mai sudic 
stat baltic, deoarece acțiunile poetice la care voi fi antrenat sunt fixate 
pentru după-amiaza zilei când, de altfel, îl voi reîntâlni, după 20+16 
ani, pe Antanas A. Jonynas cu care, în juneţe, acolo, în munţii Pamir 
din Tadjikistan, am avut împreună isprăvi demne de a fi rememorate. 


Dar încă o remarcă: am impresia că în Vilnius sunt deja mult mai mul- 
te domnişoare şi doamne bronzate decât pe la noi, mai spre sud. Mă 
gândesc că explicaţia ar consta (i) în faptul că acest oraş e înconju- 
rat — după cum am văzut din avion — de mii și mii de case şi căsuțe de 
vacanţă, de localități întregi din atari construcții nepretențioase care, 
în week-end, adăpostesc zecile de mii de orăşeni ieşiţi în mijlocul na- 

turii — păduri, lacuri, râuri... În acele spaţii își schimbă culoarea tenului 
sexul frumos... Mai remarc că, precum toate orașele intens-turistice, 
Vilniusul nu e unul al tocurilor înalte. Predomină încălțămintea como- 
dă, pentru pedestraşii avizi de cultură, dar şi de oarece exotism, acesta, 
în doze mai mari sau mai mici, găsindu-se pretutindeni în lume. 


Îmi zic să o iau în lung, în mare lung de bulevard Gediminas, până să 
ajung spre finele lui, cel puţin — până la apa Nerisului / Nemanului, 
unde - îmi indică un elementar prospect urban, — pe dreapta, se află 
sediul parlamentului lituanian. Însă nu voi fi... rectiliniu, ci îmi voi per- 
mite libere abateri pe dreapta, pe stânga, în ulicioare sau părculețe, în 
funcţie de voia întâmplării, dar şi de cea a unei inspiraţii / sugestii de 
moment, cu popasuri periodice pe una din băncile plasate în lungul 
trotuarelor parcă pentru a îmbia și ele vizitatorul să colinde Vilniusul, 
să o ia, pedestru, într-un periplu cognitiv, pentru că, de cum oboseşte, 
oricând găsește în apropiere un loc de odihnă. 


După vreo oră de mers, chiar te așezi pe o bancă mai cu deschidere spre 
panorama lumii și contempli. 'Tragi concluzii, unele destul de bizare, 
parcă, dar fără de care nu poţi să redai adecvat atmosfera din capitala 
nord-vestică. Spre exemplu, constaţi că la Vilnius sunt cu mult mai mulți 
biciclişti decât la Chișinău sau Bucureşti. În schimb ţi se par a fi mai rari 
porumbeii. Iar graurii ce tot trebăluiesc, preocupaţi, prin parcuri nu ştii 
cum să-i... evaluezi. Sunt atâţi câți sunt, şi destul de vizibili / prezenți. 
Unii ciripind pe cornişele turnului cu ceas care, nu se știe de ce, stă cu 
acele încremenite la ora 16. (De ce nu la... 4 de noapte?...) Căldura i-o fi 
afectat și lui mecanismul, astfel că pe fotografiile turiștilor acea indicație 
cronologică va fi una... falsă. Dar parcă asta contează?... 


Prin faţa ta trece vreun asiat (nu poți zice cu siguranţă — un japonez, 
chiar dacă neamul nipon e și pe aici cel mai prezent, ca turist); omul 
are bocancii cam de iarnă, cu talpa groasă. Probabil, nu a crezut pro- 
gnozei meteo că şi în ținuturile baltice poate fi vară în toată legea. 


La un moment dat, o scenă ce se derulează în plină stradă îmi va sugera 
şi locul pe care îmi propun să-l vizitez obligatoriu... Scenă demnă de 
toată atenţia (alegătorilor și politicienilor din RM). Întâmplare ceva 
mai agitată, neconcordantă cu spiritul general — calm - al Vilniusului. 
Cu vociferări, de data aceasta în rusește, limbă care nu se prea aude pe 

aici. Ceva lume adunată „la scenă deschisă”, unde se întâmplă următoa- 
rele: discută doi poliţişti cu un şofer „VW Golf”. Unul dintre poliţişti 
arată cu bastonul mai sus de tăblia cu numerele de înmatriculare ale 
vehiculului, spre un abţibild ce reprezintă... secera și ciocanul. Stau și 
eu, ca și alți gură-cască, dar poate... gură-închisă, urmărind scena. Pe 
capota limuzinei, celălalt poliţist prinde a întocmi protocolul, spunân- 
du-i şoferului că acesta poate primi o amendă între 500 şi o mie de 
litas, fiind pe loc obligat să înlăture obiectul scandalos: imaginea cu 
secera şi ciocanul (1 euro echivalează cu 3,5 litas.) Pe când la Chiși- 
nău, deocamdată, izbăvirea de simbolica comunistă nu e decât un futil 
vis de (primăvară... Eu unul însă, crezând totuși că odată și odată și 
pe la noi vor fi aplicate măsuri de contracarare a propagării simbolicii 
comuniste. La un moment dat, unul din cei ce urmăresc scena aproape 
că strigă: „Să se ducă la muzeul ocupaţiei, să vadă acolo ce a fost cu 
secera şi ciocanul”. Muzeul ocupaţiei? „Și al genocidului”, precizează 
domnul ce vorbise către protagoniștii întâmplării, la rugămintea mea 
spunându-mi că nu ne aflăm departe de acea instituţie: „E pe stânga 
bulevardului, cam la două sute de metri de aici” 


Cam într-un sfert de oră, ajung la un parc vast, iar pe stânga - mo- 
numentul ce amintește de timpurile în care Lituania mai era sub ciz- 
mă străină. Un indicator îţi arată direcția spre Muzeul genocidului și 
ocupaţiei. Un perete uriaș, înalt, cu desenele copiilor care, sute și sute, 
au desenat sau au pictat ceea ce înţeleg ei la tema dependenţei ţării 
lor, cândva, de nenici răi ce împușcau din tancuri, aruncau bombe din 
avioane, făceau ca florile din Lituania să se ofilească... Un astfel de 
zid-ecran al conştiinţei copiilor care încearcă să se dumerească în pro- 
bleme atât de grave, dramatice, inumane - genocid și ocupaţie — pare 
a fi unicul în lume. 


Iar marea surpriză şi, sigur, motivaţia unei atracţii irezistibile spre mu- 
zeu e că el se află în fosta clădire a NKVD-ului, apoi KGB-ului! După 
ce l-am vizitat, pot spune că deja știu cum arată — cât de îngrozitor, 
cutremurător! — şi ceea ce nu e permis să fie văzut la Chişinău: sediul 
KGB-ului republican pruto-nistrean. Pentru că în cel al ex-KGB-ului 
sovietic lituanian am văzut nu doar camera de tortură barbară, ci şi pe 
cea de execuţie. Ştiţi cum se numea, în limbajul cifrat al zbirilor, acea 
cameră?... „Bucătăria”! „Bucătăria” în care au fost luate / curmate mii 

de vieţi omenești! Câteva exemple din documentaţia atât de amplă și 
de înspăimântătoare ce urlă în zecile de camere ale muzeului — două 
etaje, plus subsolurile: în ziua de 2 martie 1945 la „bucătărie” au fost 
executaţi 42 de lituanieni! Pe 21 martie — 45. Iar pe 1 ianuarie (de An 
Nou) acelaşi 1945 — 38 de persoane... Într-o vitrină — zeci și zeci de 
ştampile speciale ale KGB-ului, ca o captură diavolească, din care une- 
le au fost bineînţeles aplicate și pe actele de condamnare la moarte a 
patrioţilor lituanieni. În acest labirint al crimei... — muzeul are circa 
60 de săli, încăperi, spaţii, unele rămase exact în starea în care au fost 
găsite la „capturarea” lor de la „stăpânii -kgb-iști, în special cele de la 
subsol — celulele deţinuţilor, cabinetul șefului de gardă, boxele de doar 
1,6 metri pătraţi, unde erau ţinuţi noii arestaţi, cât timp le erau com- 
pletate / fabricate actele. În aceste spaţii se putea sta doar în picioare. 


Camera în care erau fotografiați deținuții şi se efectua dactiloscopia... 
(Prin arhivele internet eu am găsit multe poze de cazier, ultime, ale 
unor mari personalităţi ale literaturii, teatrului, culturii ruse, ce aveau 
să piară în Gulag...). Camera de tortură, pardosită cu materiale izola- 
torii, să nu răzbată în afară ţipetele condamnaților; o metodă de supli- 
ciu — pe podeaua de ciment, în formă de bazin, era turnată apă rece 
ca gheața, încât cel supus torturii se vedea nevoit să balanseze, până 
la extenuare, pe un trunchi îngust de beton; carcera în care era băgat 
deținutul din varii motive — pentru că ar fi aţipit în timpul zilei sau că 
ar fi comunicat prin alfabetul Morse cu alți nefericiți din infern. Sau că 
nu mărturiseşte ceea ce anchetatorul ar vrea să audă. Nu primea decât 
jumătate de litru de apă și 200 de grame de pâine pe zi. Frigul, foamea, 
istovirea, fizică, dar şi psihică, frângeau omul, frângeau destinul... Ca- 
mera de execuţie, numită cu atâta cinism „Bucătăria... 


S-a păstrat o bună parte din... exponatele-mărturii despre ferocitatea 
călăilor, însă o altă parte din ele satrapii sovietici şi acoliţii lor locali, 
„cozile de topor”, au reuşit să le distrugă: într-o cameră stau saci cu 
rămăşiţele fostelor documente secrete trecute prin „şişcornița” dia- 
volului — mașina de tocat hârtia mărturiilor cutremurătoare; actele 
crimelor, urmele genocidului... De altfel, atari mașini de tocat prin 
1990-1991 au funcționat din plin în sediile fostului CC al partidului 
comunist al Moldovei, în cele ale comsomolului, ministerului de inter- 
ne, la KGB, în fostele cazărmi ale armatei sovietice etc. Dar nu e vor- 

ba doar de sacii cu pleava documentaristică tocată aici în 1990-1991. 
Foarte multe documente au fost distruse prin alte metode (focul, apa 
etc.), altele duse în arhivele din Rusia, precum cele din Chișinău -— la 
Tiraspol. Şi totuşi, peste 200 de mii de tomuri / mape au ajuns în Arhi- 
va Specială a Lituaniei. 


Iar în camera nr. 11 este amenajată o expoziţie cu genericul „Lui Dum- 
nezeu și Patriei”, dedicată preoților catolici supuși represaliilor. Unii 
dintre ei — pentru participarea la războiul de partizani care, în Lituania, 
a durat până în anul 1953. Mulţi — pur şi simplu pentru propagandă an- 
tisovietică. Statistica necruțătoare spune că, în total, a fost întemnițată 
20 la sută din preoţime, iar 30 la sută din preoți erau puşi sub urmărire. 
În unele fotografii — preoţi care săvârșesc ritualuri religioase în mijlocul 
conaţionalilor lor deportaţi în Siberia și Asia Mijlocie. 


Periodic, în acest labirint al crimelor, în muzeul ocupaţiei şi genocidu- 
lui răsună voci răstite, în amestec, rusești și nemţești — ordine militare, 
somaţii polițienești; glasuri răguşite de beţie ce dau sentințe de con- 
damnare la moarte... E un potpuriu, în melanj bolşevico-nazist (aici a 
fost şi sediul Gestapo, „preluat” mai apoi de KGB, ce a dominat până în 
august 1991), care a şi constituit fundalul sonor al groazei în anii, de- 
ceniile de ocupaţie, deportare, decimaţie a poporului lituanian, la acest 
capitol al istoriei — atât de asemănător cu noi, românii pruto-nistreni. 
Dar, spre deosebire de cele trei state baltice, noi încă nu ne-am încume- 
tat să deschidem un muzeu al ocupaţiei, nici chiar în acest an, când se 
împlinesc două secole de la sfâșierea Moldovei de către imperiul țarist. 


În cabinetele călăilor gradaţi — portretul lui Dzerjinski, unul dintre 
părinţii terorii bolşevice — ironia sorții, acesta îşi începuse activitatea 
revoluționar-politică aici, în Vilnius... 


Muzeul e vast, necuprinse sunt spaţiile crimelor stalinismului, post- 
stalinismului, sovietismului în general. Şi eu reiau traseul muzeistic 
care e de fapt cel al unei Golgote a Lituaniei pe parcursul a 64 de ani. O 
iau de la început cu gândul deloc atins de orgoliu — o simplă idee a unui 
martor, a unui jurnalist, a unui scriitor ce speră să contribuie cât de cât 
la elucidarea urgiilor ocupaţiei și la el acasă — gândul, ideea că, posibil, 
şi aceste note i-ar putea ajuta pe responsabilii de la Chișinău, în primul 
rând pe cei din parlament, să meargă mai departe de piatra de temelie 

a unui muzeu al genocidului, al ocupaţiei — însemn instalat în Piaţa 
Marii Adunări Naţionale cu perspectiva ca în locul lui să fie ridicat un 
monument al jertfelor stalinismului, comunismului, în multitudinea 
de manifestări antiumane ale acestora. Implicit, apare şi un alt gând: 
eu unul aș aduce aici, la Vilnius, în muzeul genocidului și ocupaţiei, pe 
toți deputaţii parlamentului moldovean, să vedem atunci ce ar cârâi 
relictele comuniste, „cozile de topor”, laşii, indecișii, ezitanţii când e 
vorba să ia atitudini principiale față de crimele trecutului şi să voteze 
corespunzător. 


Muzeul genocidului a fost instituit în octombrie 1992 printr-un ordin 
al Ministerului Culturii al Lituaniei. Iată, nici măcar nu a fost necesa- 
ră implicarea legislativului. Deci, pe când și la Chişinău un ministru 
al culturii pe potriva omologului său baltic?... Dar, e adevărat, nu poţi 
prelua așa, fără parlament, clădirea fostului KGB, unde actualmente e 
„securitatea democraţiei”. Nu poţi prelua documentele ce dezvăluie fe- 
rocitatea ocupanților, deznaționalizatorilor, a criminalilor de tot soiul 
aserviți regimului comunist, vârfurile de baionetă ale zbirilor. În aceas- 
tă instituție a memoriei naţionale din Lituania sunt prezentate fişele 
personale de cadre, inclusiv fotografiile celor care au fost pe parcursul 
deceniilor capii NKV-KGB-ului, organizând epurarea etnică. Conco- 
mitent, apar şi complicii lor — „cozile de topor”, informatorii, spionii 
de toate calibrele, modele din delaţiunile acestora, în urma cărora erau 
întemnițați sau chiar executaţi cei pârâţi. Pe timpul a trei perioade de 
ocupaţie, în Lituania a căzut jertfă represaliilor zece la sută din întreaga 
populaţie, adică circa 300 de mii de cetăţeni. Închisorile, alte locuri de 
detenţie se extindeau mereu, se renovau, inclusiv blestematul sediu al 
KGB-ului, pe pereţii căruia s-au descoperit 18 straturi de vopsea! Iar 
în camera de execuţie au fost depuse noi straturi de ciment peste po- 
deaua veche, pentru a acoperi urmele de sânge otova. La construcția 
muzeului, înlăturându-se strat cu strat cimentul, s-au găsit obiecte ale 
deținuților, dar şi osemintele acestora, pe care le vezi prin sticla organi- 
că durabilă, ce ţine loc de duşumea. 


Expoziţiile de la etajul întâi reflectă viața în Gulag a lituanienilor în 
anii 1944-1956. Fotografiile condamnaților din viaţa lor liberă, apoi 
din cea de lagăr, documentele structurilor represive, memorandumul 
răzvrătiților din Vorkuta, veşminte, încălțăminte pe care le purtau 

osândiţii, cruciulițe, cărțulii de rugăciune, scrisorele, unele — pe coajă 
de mesteacăn... Imaginea de ansamblu este întregită de episoade din 
filme documentare, de fotografiile cimitirelor din Siberia în care s-au 
prăpădit balticii, europenii în general... 


Este dramatic înduioșătoare expoziţia intitulată „Viaţa continuă” în 
care se demonstrează cum, în pofida tuturor vicisitudinilor, a munci- 
lor inumane la care erau supuși, atitudinilor dușmănoase față de ei ca 
„elemente antisociale”, întemnițaţii, deportații, exilaţii se străduiau din 
răsputeri să supraviețuiască, să-și pună odraslele pe picioare... În 1944- 
1953, din Lituania au fost deportaţi și 39 de mii de copii, dintre care $ 
mii au murit! 


Surghiuniţii își păstrau obiceiurile, se străduiau să nu-și uite limba ma- 
ternă, conștiința etnică și istorică, rămânând fideli valorilor creștine. 


În această perioadă, în Lituania continua un război de partizani de 
mare amploare, cu unități naţionale armate conduse de ofițeri profe- 
sioniști. Într-un raport al capului unui batalion sovietic de represalii se 
spune că efectivul acestuia a ucis atâția „bandiţi” şi a incendiat 46 de 
cătune! Fotografiile celor căzuţi în luptă, printre care și cea a simplului 
învățător de ţară Jonas Petrauskas, trădat de agenții-„cozi de topor”, fo- 
tografiaţi şi ei de KGB, ca să-i aibă la evidenţă, dar — și la mână... Acesta 
era umanismul pe care sovieticii veneau să-l implanteze în teritoriile 
ocupate... 


Până în 1991, a existat şi o mişcare activă antisovietică susținută de 
biserică. În muzeu există mapele cu modele de caligrafie ale miilor de 
lituanieni suspectaţi, cărora puterea criminală râvnea să le depisteze 
și să le contabilizeze particularitățile individuale de orice ordin, cu 
aplicaţii în criminalistică (antisovietism!), psihologie, psihiatrie. Şi în 
timpuri „paşnice” au căzut mii și mii de jertfe, cea mai mare parte din 
ele — de patrioţi, de eroi adevăraţi. Până la lituanienii care, în noaptea 
de 13 ianuarie 1991, apărând sediul televiziunii naţionale, au murit sub 
şenilele tancurilor sovietice. În august al aceluiași an a fost demontat 
monumentul lui Lenin din Vilnius, urmat de evenimente sângeroase: 
trupele speciale au ucis lituanienii aflați de gardă la hotarele ţării lor, în 
prag de a-şi recuceri independenţa. Muzeul genocidului și ocupaţiei le 
readuce în prim-planul memoriei fapta, personalitatea. 

O spun fără pic de exagerare: pe coridoarele fostului KGB, prin zecile 
de camere de muzeu am văzut nenumărați vizitatori. Acest spațiu are 
o atracție mai specială și prin sângerosul său exotism înspăimântător 
de cândva, prin aproape incredibila situaţie când bârlogul criminalilor, 
sadicilor, călăilor din comunism a ajuns loc liber, pe care îl poţi ve- 
dea și tu, cetățean de rând, care cunoşti atâtea despre ororile bolşevice, 
pigmentate, augmentate nu o dată de legende. Dar aici ai impresia că 
și suflul legendelor păleşte în fața realității pe care o refac expoziții- 
le muzeului genocidului, unde s-a păstrat până și biblioteca specială 
cu o tematica aberantă a opusculelor ideologice, cu coduri de legi, cu 
ucazuri ale puterii bolșevice care, prin găunoșenia frazeologică „po- 
zitivă”, tăinuiau de fapt mecanismele represive. E aici și literatura de 
specialitate a călăilor KGB-ului: documente directoare, instrucțiuni, 
broşuri despre spionaj, contraspionaj, urmărire a elementelor suspec- 
te, indezirabile puterii, serii tematice, reviste de uz intern, elemente ale 
metodelor sovietice represive — toate puse în serviciul diavolului, întru 
sovietizare, deznaționalizare, depersonalizare, dezumanizare. 


Instituţia memoriei are mai multe expoziţii itinerante... Muzeul de Is- 
torie de la Chișinău ar face bine să solicite unele din ele... 


(Cu titlu de PS. ar fi să consemnez că, într-un loc al muzeului, pe un 
panou, sub sticlă, sunt reproduse secvențe-colaj, la întâmplare, din pre- 
sa vremurilor trecute, printre ele şi unele știri din... România ale nu 
mai ştiu cărui ziar rusesc, inclusiv decretul Consiliului de Miniştri de 
transformare a Institutului Pedagogic din Timișoara în Universitate... 
Aceasta se întâmpla acum jumătate de secol...) 


Stau îndelung în scuarul din faţa Muzeului jertfelor genocidului... Îţi 
revii cu greu din șocul pe care ţi-l produc cele văzute în fostul sediu 
al KGB-ului... Apoi mai trec o dată în lungul înaltului perete cu multe 
rânduri în care sunt aranjate desenele copiilor care au încercat să înțe- 
leagă și ei ce a însemnat pentru străbunii, bunii, părinţii lor ocupaţia... 
Neprihănita intuiţie a copiilor, care au redat așa cum înţeleg ei dezas- 
trul, este și ea strigătoare la cer... 


Fără grabă, îmi continuu periplul spre capătul de vest al bulevardului 
central, ajungând la Podul Verde. E unicul pod din Lituania flancat la 
ambele capete de statui de un realism socialist cras. Însă, așa s-a chib- 

zuit: nu mai avem un alt pod cu statui. Ne place sau nu, dar aceasta a 
fost istoria. Trebuie să se ştie. Astfel că, la un capăt, fotografiez statuile 
ce reprezintă clasa țăranilor — un bărbat şi o femeie, pe cea a munci- 
torilor — un oţelar, pare-se, şi un miner, să zicem, cu pichamărul pe 
umăr. La celălalt cap al podului — doi tineri studioși (cărţi sub braţ), 
intelectualitatea adică, apoi al patrulea grup statuar, despre care se mai 
discută în contradictoriu și azi: doi ostași sovietici, obligatoriu cu dra- 
pelul lângă ei, „eliberatori', cum ar veni; cum... venea, cândva. Dar au 
rămas şi ei, pentru că acest „Pod Verde” e unicul cu statui din Lituania, 
nu?... Statuile sunt din metal și, ca înadins, cea cu temă militară pare a 
fi şi cea mai atacată de rugină... 


Ceea ce îți modifică dispoziţia e că aici, aidoma pe podurile de peste 
Sena, la Paris, mulțimea de lacăte copleșește grilajul „Podului Verde”; 
lacătele cu care, jurându-şi credință până hăt... etc., perechile de îndră- 
gostiţi îşi pecetluiesc destinul de nedespărțiți, de cei mai fideli, el — ei și 
ea — lui, cei mai... cei mai... Mai ales acum, în luna mai, când Vilniusul e 
plin de lăcrămioare — sigur, în imensele păduri lituaniene această plan- 
tă nu pare a fi ameninţată cu dispariţia şi nu e ocrotită, nu e introdusă 
în „Cartea Roșie”, ca în Moldova Estică. Atâtea lăcrămioare de vânzare 
cu ciucurii albi ai floricelelor lor gingaşe nu am văzut nicăieri altunde- 
va. La o adică, de ce nu ar sta un bucheţel și într-un pahar din camera 
mea de hotel?... 


DIALOGUL ARTELOR 


Valentin CIUCĂ 


Eleonora Brigalda - 
vitalitatea structurilor cromatice 


Comunicarea confraternă dintre artiștii din 
laşi şi cei de la Chişinău, exersată constant 
cu permanent și reciproc respect a impus o 
relație onorată cu fiecare nouă întâlnire. Ex- 
poziţia pictoriţei Eleonora Brigalda din cele 
VC. critic de artă şi două impunătoare săli ale Uniunii Artiștilor 
eseist român. A publicat Plastici de pe bulevardul principal al capitalei 
numeroase cronici plastice, Moldovei a ţinut capul de afiș al acestor zile 
studii şi eseuri pe teme de de decembrie. Palmaresul convingător al ex- 
artă. Este membru al Uniunii poziţiilor anterioare, numeroasele participări 
Scriitorilor din România şi : i : N = 
2 Uniunii Artiştilor Plastici, la tabere de creaţie estivale, din țară sau stră- 
secţia de critică (din 1990).  inătate, i-a conferit pictoriţei un statut profe- 
al Asociaţiei Intemaţionale a sional şi didactic convingător prin valoare și 


Criticilor de Artă — UNESCO;  atașant, prin profunzimea, învecinată drama- 
al Academiei Oamenilor 
de Ştiinţă din România şi 
al Academiei Di Pontzen, 
Neapole (Italia). Volume 
recent publicate: Mitologii 
subiective — Marcel Guguianu 
(2008), Vernisaje Selective ale Prutului, ataşamentul faţă de studenții săi 
(2010), Un secoldearte de la Universitatea Pedagogică de Stat „Ion 
frumoase în Moldova (2009), Creangă”, fac din artist un intelectual atașat 
Dicţionarul ilustrat al artelor 
frumoase din Moldova, 1800- 
2010 (2011), O viață... printre 
artiști şi himere (2013). gravităţi lucide şi generatoare de speranţe în 


perspectiva integrării în sfera valorilor euro- 


tismului expresionist unde suferința amplifi- 
că frustrările unei singurătăți între ceilalți. 


Dimensiunea intelectuală, stima de care se 
bucură între confrații de pe ambele maluri 


valorilor autentice, responsabilității sociale 
şi bucuriei de a comunica sub semnul unei 


pene. Definită ca un creator cu personalitate 
caracterială și marcată de idealuri generate de 
istoria vitregă adesea a neamului său, pictorița 
sugerează aproape în fiecare compoziție idea- 

lurile fireşti ale unei conştiinţe lucide și devotare. Acest fel de compor- 
tament demn și nobil totodată, face ca publicul să-i acorde încredere 
totală și să o urmeze în proiectele sale artistice și umane. Nu întâm- 
plător, generoasa Sală de expoziţii Constantin Brâncuși, s-a dovedit la 
vernisaj neîncăpătoare, febrilă parcă și generatoare de substanţiale și 
libere comentarii. Prezența numeroaselor televiziuni, reporterii radio- 
urilor, au concurat și ele la freamătul și emoţiile unui vernisaj cu totul 
deosebit. 


Momentul primelor alocuţiuni au dat semnalul că acest eveniment 
cultural, încărcat cu tensiuni afective și cu analize pertinente, va avea 
consistenţa unui eveniment memorabil prin sensul metaforic al ima- 
ginilor şi structurile plastice învecinate unui expresionism vital şi in- 
citant cromatic. Auditoriul a vibrat la maximum privind cu interes și 
satisfacție imaginile, a descifrat simbolurile ce sugerau obârșiile înte- 
meietoare ale neamului, exprimate în compoziții monumentale prin 
dimensiuni și ataşante prin sens, sugerând etnogeneza ca pe o valoare 
dăruită de divinitate şi apărată cu imense sacrificii. 


Compozițiile cu vechile mănăstiri rupestre au înțelesul creștinătății 
noastre din vremuri îndepărtate, semne vitale ale ortodoxiei noastre, 
şi miracolului de a fi. Astfel de compoziţii, pentru mulţi efigii identi- 
tare, pentru alții reazemul unor idealuri definitive prin speranță. Ele- 
onora Brigalda are, deci, un fel propriu de raportare la istoria locului 
din toate timpurile unde speranța nu poate lipsi. Chiar dacă ampla 
compoziţie în triptic, Moldova, are sensul Crucificării ca jertfă, Mân- 
tuire, Înviere... În numele acestor valori cardinale, exprimate într-o 
cromatică viguroasă şi convingătoare, cu o plasticitate elocventă prin 
tuşe puternice şi acordate cromatic, generează impresia inechivocă 
a unor tensiuni plastice monumentale. Cartea neamului se deschide 
parcă și mai convingător privitorului interesat de etnogeneză, ca un 
fapt identitar ce nu se poate negocia vreodată. Corelativ, compozi- 
țiile cu idoli preistorice fac trimitere la protoistorie, dar şi la rafina- 
mentul simbolic al îndepărtaţilor noştri înaintaşi. Redescoperindu-i, 
Eleonora Brigalda se atașează, în fapt, de plastica formelor primitive, 
de desenele grațios șerpuitoare sau ferm încrustate pe suprafața va- 
selor de cult sau utilitare, amintind de străvechea cultură Cucuteni, 
identificată şi pe teritoriul Basarabiei. 

Într-un alt substanţial registru, pe dominanta unui expresionism cu 
zone de armonie tandră, onctuoasă cromatic, subtilă, expozanta își 
etalează vocaţia pentru dialogul solitar, astfel încât psihismul artistei 
determină o fervoare patetică uneori și convingătoare, tonul croma- 
tic fiind amplificat prin exaltări reciproce. Pensulaţia vitală și ritmată 
trimite la sonoritățile unor melodii ascultate la un difuzor dat la ma- 
ximum. Construcţia imaginilor de această factură atestă un potenţial 
imaginativ perfect asociat cu viziunea unui creator neinteresat de dul- 
cegăriile de salon sau de lacrimogene confesiuni. Spectacolul vizual 
montat de regizoarea Eleonora Brigalda beneficiază cu personalitate 
de o viziune şi un stil inconfundabil, puternic în expresie și subtil în 
înţelesuri, dovedind că cine are potenţial creativ real are dreptul să pro- 
voace propriul destin. 


În gesturile inechivoce de provocare a realității imediate, pictorița din 
Chişinău ridică cu nonşalanţă mănușa oricărei provocări. Pictează aşa 
cum sunt vremurile, paradoxale, încrâncenate, revoltate. Strigătul mut 
al confratelui Munch ne face să căutăm un sens și o speranță. Deocam- 
dată, să ne mulțumim cu adagiul potrivit căruia lumea poate fi salvată 
prin Frumos. Poate și prin Bine şi Adevăr... Eleonora Brigalda, iată un 
Om şi un Artist care prin compoziţie reconfigurează arhitectura lumii, 
iar prin culoare și afectivitate înveșnicește... Cu adevărat, o imagine 
echivalează cu mai mult decât o mie de cuvinte... critice! 

Ana MARIAN 
O fascinantă lume, vatra neamului 


A.M. — absolventă a 
Facultăţii Arte Plastice a 


Universității 


de Stat, 
Doctor În s 


udiul 


(2005). Membru t 


Uniunii Art 


(2011). Colaborator ştii 


superio 


ştilor 


rla In 


Patrimoniu 


ui Cu 


Pedagogice 
on Creangă”. 


artelor 
itular al 
Plastici 
nţific 
stitutul 
tural al 
AŞM. 


Sugestiv pentru activitatea de creaţie a pro- 
tagonistei, titlul expoziției „Vatra neamului”, 
vernisată în decembrie anul trecut, la Centrul 
Expoziţional al UAP „Constantin Brâncuși” 
din Chișinău, a constituit în fond retrospec- 
tiva discursului artistic al Eleonorei Brigalda, 
Om emerit, doctor în studiul artelor, profesor 
universitar. 


Așa precum sugerează și majoritatea lucră- 
rilor distinsei pictorițe, totul — în viață, dar 
şi în creaţie — începe de la vatra părintească, 
de acasă. Căldura lăcașului părintesc, având 
casa mare frumos aranjată, ca în zi de sărbă- 
toare, pitorescul covorului moldovenesc, al 
prosoapelor şi păretarelor, icoana din centrul 
compoziţiei sunt surprinse în tripticul Acasă 
(2012). Modul de reprezentare „primitivist”, 
cu perspectivă deformată, imprimă un farmec 
deosebit acestor amintiri ale Eleonorei Bri- 
galda, evocând căldura palmelor mamei, cor- 
dialitatea tatălui, atmosfera inconfundabilă şi 
de neuitat din anii copilăriei. 


Tema activităţilor ancestrale ale țăranilor este 
oglindită în lucrarea Carul cu fân (2005), care 
oferă privirii un peisaj inedit, cu scări parcă ri- 
dicate pentru a urca la cer, un car fără boi, pă- 
răsit, şi luna luminând acest spectacol nocturn. 


Casele țărănești ale pictoriţei (Casă bătrâ- 
nească [2003], Casă bătrânească [2009]) se 

Eleonora BRIGALDA 


Istorie şi culoare 


Moldova, ulei pe pânză, 65x90 cm, 2009 

Curte din Pancevo, ulei pe pânză, 45x55 cm, 2012 

Galbenă gutuie, ulei pe pânză, 60x50 cm, 2009 

Oraş medieval, ulei pe pânză, 60x46 cm, 2007 

Autoportret virtual, tehnică mixtă, pânză, 70x85, 2002 

Ecoul mării, triptic, ulei pe pânză, 78x80 cm, 1998 


DIALOGUL ARTELOR | VII 


Peisaj cu răchite, ulei pe pânză, 60x40 cm, 2009 

Curte. Chişinău, ulei pe pânză, 50x40 cm, 2005 

Biserica din Parcova, ulei pe pânză, 60x40 cm, 2003 

Dumbrava roşie, triptic, partea centrală, ulei pe pânză, 
160x120 cm, 2009-2012 

La apus de soare, ulei pe pânză, 40x50 cm, 1996 


RIOIMIÂINIĂ 


Al nouălea val, ulei pe pânză, 80x80 cm, 2006 

Stâncile din Corjăuţi, ulei pe pânză, 70x55 cm, 2004 

Mănăstiri rupestre. Saharna, triptic, ulei pe pânză, 80x78 cm, 1997 


DIALOGUL ARTELOR | XV 


Peisaj autumnal, ulei pe pânză, 69x49 cm, 1997 

Umbrela uitată, ulei pe pânză, 50x50 cm, 2003 

remarcă prin detalii scumpe sufletului ei: portița, pomul din ogradă. 
Lumea privită de la fereastra casei părintești e curată și scăldată în alb, 
cu un soare imens, ca în timpurile de altădată. Gutuile de pe pervaz 
transmit parcă aievea gustul lor dulce-amărui (Galbenă gutuie [2009]). 


Multiplele peisaje lucrate într-o gamă cromatică abundentă, dar cu do- 
minante diferite, includ scene pitorești cu dealuri și stânci, un cer în- 
totdeauna înnourat, imprimând compoziţiei note dramatice (Stâncile 
de la Corjeuţi [2004]). Peisajul „de acasă” este, de fapt, amprenta su- 
fletului fiecăruia dintre noi. Îndepărtarea de aceste plaiuri o resimțim 
nostalgic, contemplând multe dintre lucrările E. Brigalda. 


Trecutul şi prezentul, soarta, destinul de azi și de mâine al Republicii 
Moldova nu o lasă indiferentă pe pictoriță, care realizează pânze alego- 
rice în acest sens: Moldova (2009) şi 7 aprilie 2009 (2012). 


Dramatismul existenței basarabenilor - război, deportări, foamete — 
este întruchipat în tripticul Deportări (2012, ulei pe pânză). Partea cen- 
trală a tripticului atinge cote maxime de tragism, pe fundalul unui tren 
în mişcare fiind repartizate convenţional portrete de familie ale repre- 
saților. Viaţa fericită, familia, traiul demn devin nişte jucării în mâinile 
celor care au călcat cu tancurile peste țarina noastră. Ca o completare 
a acestei idei este şi panoul Mânie cerească (2012), care îl reprezintă pe 
Sf. Arhanghel Mihail. Tratarea iconografică este abandonată — Sfântul, 
de obicei calm, are fruntea încruntată... 


Tripticul Dumbrava roșie (2009-2012) reprezintă ceata lui Ştefan cel 
Mare, adunată lângă stejarul care-i poartă numele. Cromatica tablo- 
ului, contrastul alb-roşu-negru subliniază linia subiectului, tripticul 
amintind, prin rezolvarea plastică (mai ales ale părților laterale), lucră- 
rile târzii ale lui Kazimir Malevici. 


Alt triptic, Podul cu flori (2010) este o realizare originală în spiritul ar- 
tei abstracte, figurile — din stânga lui Ştefan cel Mare, din dreapta Ma- 
riei Voichiţa — amintind un colaj, fiind parcă decupate de pe tapiseriile 
sau picturile murale medievale. 

Abordând teme istorice, Eleonora Brigalda caută răspunsuri și sensuri 


noi. Este elocvent în acest context tripticul Eternitate (1998-2002). 
Motivele din cultura Cucuteni-Tripolie (în centru) şi cele ale culturii 

sciților (în părţile laterale) sunt unite într-o compoziție armonioasă. 
Linia orizontului, care separă cerul de pământ, parcă amintește dile- 
mele noastre existenţiale. 


Tema comunicării cu divinitatea este resimţită în tripticul Mănăstiri 
rupestre (1997). Peisajele sacre de la Butuceni (în centru), Saharna (în 
stânga), Țâpova (în dreapta), pe lângă cromatica armonioasă şi forme- 
le stâncilor modelate măiestrit, conțin mărturia trecutului şi îndemnul 
spre un viitor luminat de credință. 


Peisajul este genul pe care Eleonora Brigalda îl practică frecvent în tabe- 
rele de creaţie: Biserica din Pancevo (2012), Curte din Pancevo (2012), 
Biserica din Parcova (2003), Peisaj. Tescani (2004) etc. Atmosfera lu- 
crărilor este întotdeauna diferită, dar mereu plină de dramatism. 


Tablourile urbane (Peisaj medieval [2007] şi Curte. Chișinău [2003]) 
păstrează urmele civilizației, accentuează farmecul unor construcții 
vechi, iar melancolia și singurătatea își găsesc reflectare în peisajul Pe 
lângă plopii fără soț (2010). În compoziţia Stâna de Aur (2012) nonfi- 
gurativul și figurativul conlucrează armonios. Tehnica mixtă este reuşi- 
tă, culoarea care „curge liber” creează efecte deosebite. 


Ecoul mării, ca o chemare adâncă, misterioasă, se observă în mai multe 
compoziţii şi ia forme fantastice, ireale, romantice. Lucrările Al nouă- 
lea val (2006), Ecoul mării, triptic (1998) reprezintă relicve mari- 
ne, scoici şi un nud, care frapează prin modelajul fin, nuanţat. Fragile, 
aceste obiecte creează o atmosferă suprarealistă, în interiorul scoicilor 
ascunzându-se vocea mării, vocea inefabilului, a destinului. 


Printre naturile moarte se remarcă cea cu titlul Peşti (2003). Pictată în 
culori vii, dar prin care transpare albul pânzei, această natură statică 
cucerește ochiul cu detalii realiste. 


Expoziţia Eleonorei Brigalda „Vatra neamului” ne oferă prilejul de a 
cunoaște o fascinantă lume de culori şi forme plastice, justificând în cel 
mai viguros mod vocaţia unui autentic și talentat mânuitor de penel. 

Notă biobibliografică | 


Eleonora Brigalda a studiat la şcoala republicană medie specială de artă plastică din Chi- 
şinău (1970-1977) şi la Facultatea de arhitectură și urbanism a Universităţii Tehnice din 
Chişinău (1977-1982). 

Lector la Institutul de Arte AMTAP din Chişinău (1983-1985), lector superior, confe- 
renţiar, şef al catedrei de Pictură, profesor universitar la Facultatea Arte Plastice şi De- 
sign, U.PS. „Ion Creangă” (1988-2013); doctor în studiul artelor (1994). 

Expoziţii personale: Fundaţia Culturală Română, Bucureşti, România (1997); Bibli- 
oteca „Onisifor Ghibu”, Chișinău, Republica Moldova (2005); Ambasada SUA, Chiși- 
nău, Republica Moldova (2006); Main-Kinzig-Forum, Gelnhausen, Germania (2010); 
Galeria UAP „Ionitza”, Iaşi, România (2010); Casa Corpului Didactic, laşi, România 
(2010); Centrul de Studii Europene, laşi, România (2010); Centrul Expoziţional 
„C. Brâncuși”, Chişinău (2012) ş.a. 

Premii / distincţii / titluri onorifice: Premiul „Limba noastră română”, Concursul 
Uniunii Latine, Chișinău, R. Moldova (1982); Premiul „OMEGA” la expoziția „Sa- 
loanele Moldovei” (1997); Premiul Uniunii Artiștilor Plastici din Republica Moldova 
(2003); Premiul Uniunii Artiştilor Plastici din Republica Moldova (2005); Diploma 
de excelenţă, Uniunea Artiștilor Plastici din România, Iași (2009); Premiul Special pen- 
tru Pictură, Uniunea Artiştilor Plastici din România, Iaşi (2010); Titlul Onorific „Om 
Emerit” (2010); Premiul „M. Eminescu”, Muzeul „M. Eminescu”, UAP, România, laşi 
(2011); Premiul ITALIA pentru artă, Chișinău, Republica Moldova (2012). 
Publicaţii: Este prezentă în presa de specialitate cu articole şi recenzii privind istoria 
şi teoria artei contemporane. Semnează volumele Evoluţia picturii de gen din Republica 
Moldova (2002), Pavel Șillingovski (Maeştri ai artei Basarabene din sec. XX) (2004), Igor 
Vieru (Maeştri ai artei Basarabene din sec. XX) (2006), Tudor Golenco (2010). 
Membru al Uniunii Artiştilor Plastici din R. Moldova (1991), membru al Asociaţiei In- 
ternaţionale a Artelor Plastice IA A-AIAP UNESCO (1995). 

Lina CODREANU 
Viorel Huşi - pictor din „orașul 
culorilor rumene și al luminii” 


L.C. - profesor la Colegiul 


Naţional „Cuza Vodă 


din 
Publicis 


" 


Huşi, jud. Vaslui. 
, documentarist. 


Semnează un Dictionar al 
personalităților huşene (în 


colab.), apăr 
Istoria Huşi 
studii ştiin 


ut în monografia 
lor (Galaţi, 1995), 


țifice în vol. Alma 


mater husiensis (laşi, 2008) 


ş.a. În 


curs de apariţie, 


vol. Theodor Codreanu. 
Biobibliografie critică, sub 
egida Bibliotecii Municipale 


„B.P. Hasd 


eu' din Chişinău. 


De mult timp, n-am mai văzut un astfel de 
album de artă care să-mi suscite interesul. 
L-am răsfoit pagină cu pagină, cu un fel de 
sfială intelectuală, ca-n faţa unui ansamblu 
arhitectural, pregătită să descopăr aspecte 
monografice și artistice inedite. Cauza, poa- 
te, e că cel despre care vorbim este din aura 
spirituală a Hușilor. Am în vedere albumul 
dedicat unui mare plastician al locului — 
Viorel Huşi, editat la centenarul nașterii: 
Pictorul și graficianul Viorel Huşi. Centenar 
(1911-1972), Bucureşti, „Monitorul Ofici- 
al”, 2012. Responsabilă de alcătuirea acestui 
maiestuos album, sub fericitul imbold al unei 
datorii filiale, împletit cu respectul pentru 
actul artistic, este plasticiana și muzeografa 
Aura Popescu, fiica pictorului. La realizarea 
tehnică au contribuit mai multe instituții şi 
colecționari particulari, dar autoarea şi-a ex- 
tins cercetările în arhive, în presa vremii, a 
valorificat rezultatele unei documentări mi- 
nuțioase asupra corespondenţei de familie, 
transpunând chiar secvenţe din propria me- 
morie, cu voința expresă ca albumul să fie „o 
restituire a operei sale către publicul larg, iu- 
bitor de artă, dar şi aşezarea ei pe poziţia cu- 
venită în ierarhia artelor plastice românești, 
după cum precizează în nota de început. Pic- 
torul s-a născut la Huși, pe 15 iunie 1911, şi 

a decedat la Bucureşti, pe 25 octombrie 1972. păi 
Destinat unei aniversări centenare postume, | 
albumul monografic se prezintă ca un omagiu 


cu ocazia împlinirii a patru decenii de la moar- ; 
tea artistului Viorel Hugi. 


Materialul cuprins în volum respectă şi întă- ! 


reşte rigorile unei structuri clasice a monogra- | 
fiilor despre personalităţi ale culturii și științei. După un argument 
al Aurei Popescu urmează, în Cronologie, o bază de date biografice, 
e drept, cam schematică, dar ţinta albumului nu e una expres mo- 
nografică, primând reproducerile artistice din creația pictorului. În 
cuprinsul a 296 de pagini, pe hârtie tipografică de o calitate deose- 
bită, sunt reproduse fotografii de familie și imagini de la vernisajul 
comemorativ din 1996, alte câteva reprezentând imagini ale urbei 
Huşilor, fotocopii secvențiale din corespondenţă şi din documente. 
A doua parte, temeiul albumului omagial — cuprinzând peste 200 de 
pagini, în cap. Pictură şi Grafică —, include 319 reproduceri, dacă am 
numărat bine, reprezentând lucrări ale pictorului și graficianului Vio- 
rel Huși. Albumul se încheie cu înşiruirea cronologică a participărilor 
la expoziții (între anii 1927 şi 1972 și, postum, prezența lucrărilor în 
expoziţiile organizate după anul 1972 până în 2010!) şi cu o Biblio- 
grafie selectivă. 


i dă 


Aşadar, pe numele lui de buletin — Viorel Herşcovici, cel care avea să 
devină pictor renumit, — Viorel Huși s-a născut într-o familie de bună 
condiţie, tatăl său fiind colonel medic, bine cunoscut în urbea Hugi- 
lor. Copilăria şi anii de şcoală, până în 1928, s-au derulat în capitala 
fostului județ Fălciu, viitorul pictor absolvind cursurile Liceului „Cuza 
Vodă” şi avându-l ca mentor pe Adam Balțatu — alt mare pictor hușean. 
Atât din Cronologie, cât şi din capitolul Corespondenţă (1929-1931) în- 
ţelegem că din 1929 până la sfârșitul lui 1933 a urmat, cu întreruperi, 
cursurile Facultăţii de Medicină din Tours şi Paris, încercând să nu 
dezmintă așteptările tatălui, care-i dorea o carieră profesională de me- 
dic. Însă nevoia de a comunica prin alte mijloace cu semenii, concre- 
tizată în prima lucrare originală, Din curtea Episcopiei Hușilor, realizată 
la 11 ani, precum şi în prima participare, cu Început de primăvară (ulei 
pe carton), la un Salon Oficial de artă plastică (avea 16 ani), îi adu- 

ce o notorietate precoce. E lesne de concluzionat că harul primordial 
era pictura, în egală măsură alean și tortură, libertate și captivitate. E 
probabil ca pendularea adolescentină între artă şi știință, între vocaţia 
plastică şi precizia chirurgicală, între traiul boem și viaţa riguros plani- 
ficată să fi tulburat în adâncul conștiinței sale resorturi intime, nedez- 
legate nici de specialiști, încât chiar din perioada pariziană să se arate 
semnele unei boli îndelungi şi nevindecabile. În final, balanța acestui 
echilibru fragil între știință și artă a înclinat talgerul cu limbajul liniilor 
şi al culorilor. 


Capitolul epistolar este de mare interes monografic, desprinzându-se 
câteva aspecte esenţiale despre profilul spiritual al pictorului în tine- 
rețe: atragerea / vocaţia ineluctabilă, aproape devoratoare către arta 
plastică, o emoţionantă dragoste filială, semnele unei boli chinuitoare 
şi dorul de locurile natale. 


Scrisorile sunt pagini dramatice despre o sfâșiere lăuntrică a artistului 
grijuliu, prins între două viituri: pe o cale să nu-și amărască părinții, 
adică să studieze medicina, și pe cealaltă cale să-şi urmeze vocaţia de 
artist. Personal, confesiunile epistolare ale lui Viorel Huși îmi par de 
o impresionantă autenticitate, iar pictorul - un personaj dilematic, 
într-o dramă psihologică. Chiar în scrisoarea din 15 iunie 1929 (ziua 
majoratului!), la Paris fiind, deși se arată mulțumit de aprecierea pro- 
fesorului de botanică, completează deznădăjduit: „Dar la un singur lu- 
cru mă gândesc, că nu pot face pictură şi dorința mea s-a spulberat”, la 
care adaugă imediat: „Dar totuși mă bazez 
pe voință” (p. 13), adică pe voința pe care 
şi-o impunea de a reuși în medicină, nu pe 
înclinația naturală spre cercetare medicală. 
Aidoma, în 1930, după doi ani de studiu 
istovitor în medicină, ar fi intenţionat să 
se înscrie la facultatea de drept (care i-ar fi 
permis timp și pentru pictură), dar își măr- 
turisește „curajul şi pofta pentru pictură” 
şi se simte strâmtorat, căci „nu ştiu singur 
ce să fac, partea vulnerabilă e pictura asta” 
(p. 15). Încă în anul 1929, criticul de artă Viorel Husi 
Tancrede Viala observa dihotomia vocaţi- i 

ei — aspirație a tânărului artist, „un talent ieșit din comun”, „fire impe- 
tuoasă, temperament impulsiv şi viguros, antrenat atât către artă, cât 
şi către știință — medicină”. Vocea interioară îi luminează indeciziile şi 
Viorel Huși alege să se specializeze la Ecole des Beaux-Arts din Paris. 
Singură admiterea, numai pe baza unei mape cu lucrări prin care a im- 
presionat comisia examinatoare, constituie o carte de vizită-argument 
a talentului său de plastician. După aceasta, este primit în atelierele 
profesorilor Lucien Simon şi Devambez, urmându-și chemarea voca- 
ţională. 


Cere părinţilor să-i trimită cărțile de medicină, dar şi „şevaletul meu 
portatif” (p. 18). În veştile expediate către Huşi aduce precizări, 
îndeosebi pentru tată, care avea nevoie de confirmarea că fiul îi va 
urma în carieră, despre perseverenţa și răbdarea în a învăța, despre 
reuşitele personale în practica chirurgicală studențească („a propos 
de disecţie, fac ceva splendid cu aceeaşi răbdare care o întrebuințam 
pentru desene”) și despre hotărârile sale sporadice: „Da, aș dori să 
mă fac chirurg” (p. 22). Ceea ce, probabil, îi explică medicul-tată în 
detalieri minuţioase îl duce cu gândul tot la pictură: „După cum scrii 
mata ar fi subiect de pictură în sala de disecţie, dar nu prea se pre- 
tează la așa ceva” (p. 24). Cert e că scrisorile devin din ce în ce mai 
dense în informaţii despre activitatea artistică, pe care le strecoară 
printre celelalte: „Am terminat de acum un caiet mare de desene, 
e distractiv, mai ales în orele libere” (p. 21), „Am găsit timp să um- 
plu cu desene după natură şi 2 blocuri mari. Aş fi lucrat şi mai mult 
dacă aş avea timp şi dacă aş fi sănătos. Asta ce am făcut e bun făcut, 
vor rămâne aceste desene” (s.n., p. 25), „Mă specializez pe zi ce trece 
în desen, am ajuns să spun mai mult prin linie decât prin culoare” 
(p. 31). Sublinierea noastră punctează faptul că artistul era conștient 
de harul dat, de valoarea artistică şi durabilitatea artei sale. În primă- 
vara lui 1931, deşi are de învăţat, îşi face timp să viziteze sistematic 
saloanele Muzeului Louvre, se interesează de expoziţiile din țară, îşi 
înrămează tablourile și trimite lucrări la Salonul Oficial de primăvară 
de la Bucureşti. Diversitatea lumii pariziene, strâmtorările financia- 
re, tumultul vieţii, impresiile despre plastica din atelierele artiştilor 
bizari şi rebeli, exersarea unor metode noi, toate acestea și încă al- 
tele, pe care cei în domeniu le pot observa şi comenta judicios, au 
contribuit la aprofundări și la acumulări temeinice în viziune, stil şi 

tehnică plastică, maturizându-l ca artist. În iunie 1931 pare entuzias- 
mat de perspectiva de a schiţa „toate personalităţile politice, oameni 
de ştiinţă, toți profesorii de la facultatea de medicină din Paris”, încât 
singur începe să-și deschidă o „expoziţie modestă de crochiuri', care 
i-ar aduce şi ceva profit financiar. 


Crescut într-o bună tradiţie a respectului și a iubirii față de familie, 
Viorel Huși păstrează nota respectuoasă și de intimitate familială, în 
ton molcom moldovenesc, adresându-se cu „Mult iubiții mei părinți”, 
„Scumpii mei”, „Scumpul meu tătăică”, „Dragă tată” și încheind cu de- 
clararea dragostei față de aceștia. Cere și primește sfaturi de specialita- 
te de la tată („n-am putut adormi citind şi recitind scrisoarea matale, 
reflectând asupra fiecărui cuvânt și gata să pun în aplicare sfaturile ma- 
tale atât de bune”, p. 24) şi, la rându-i, se îngrijorează de starea de sănă- 
tate a acestuia („vezi de ţine dieta care ţineai până acum, căci legumele 
îţi vor face mult bine, nu te lăsa influențat de mama cu câte ceva bun”, 
p. 22). Cum părinţii nu-l pot vedea şi admira, fiul le descrie vestimen- 
taţia, cu uşoară cochetărie filială: „umblu îmbrăcat impecabil, păcat că 
nu mă vedeți, stârnesc dragostea fetelor” (p. 21) sau precizează: „As- 
tăzi ca întotdeauna am fost îmbrăcat cu vestonul bleumarin fonce și 
cu pantaloni fantezi şi cravată frumoasă, ansamblu admirabil, păcat că 
nu m-ai putut vedea și mata, tată! C'est dommage!” (p. 24). Fapt de 
netăgăduit, întrucât fotografiile din acea perioadă îl arată a fi un domn 
distins și elegant. 


Capitolul de Corespondenţă se încheie cu o duioasă scrisoare a mamei 
Tina către unicul fecior aflat departe de protectoratul familial, a cărei 
adresare cuprinde tot dorul şi toată iubirea de mamă: „Vioriţă scump al 
mamei tale”. Îndeosebi de starea sănătății este îngrijorată biata mamă: 
„Te doare iubitule capul când te scoli?” sau „Ah, de ai ști cum tremur 
pentru tine și pentru sănătatea ta!”, dar se încurajează și îşi exprimă 
speranţa că „vei termina cu bine anul și te voi vedea. Şi așa se vor scurge 
anii şi vei termina studiile și vei sta apoi lângă noi”. 


Anii s-au scurs, studiile au fost abandonate, artistul s-a întors la Huși, a 
locuit apoi la București, a revenit frecvent și pe timp îndelung acasă... 
Viorel Huși a trăit, în mod paradoxal, un destin dilematic: pe măsură 
ce pictorul atingea noi culmi ale artei, era adânc străpuns de o boală 
necruțătoare. Criticul de artă Radu Ionescu, într-o cronică din 1996, 

concentrează într-o frază toată drama existenţială a artistului: „Făcând 
din creația sa o suferință, Viorel Huşi trăia, în faţa fiecărei lucrări, tea- 
ma de a nu fi putut spune tot: «Cum să prinzi clipa asta? Cum să-i 
dai semnele eternităţii?”» — iată întrebările care i-au apăsat existenţa” 
(s.n.). Nu era desigur un caz singular în lumea artei, Van Gogh, Ştefan 
Luchian, Modigliani și mulți alți artiști împărtăşind același tip de viaţă. 


Cu delicateţe, aproape metaforic („mi-e rănită inima”, „mi-e f. trist”), 
încă de la Paris , într-o epistolă datată „29/XI1/930” le descria alor săi 
efectele atacurilor bolii: „De câteva zile sunt f. supărat, mi-e rănită ini- 
ma, nu am pe nimeni, toată lumea e perversă, am rămas în același hotel 
singur singurel”, „Mi-e f. trist. Mă bucuram că acum câteva zile îmi era 
[bine], dar acum iar mi-e rău tot ca și înainte”. Își urmărește organic 
asaltul bolii şi conştientizează că trupul și voinţa devin neputincioase: 
„Deşi învăţ, dar nu-mi ajută la nimic, căci rana din inimă nu mi-o poate 
vindeca nimeni” |... ], „...m-am sculat, păream dispus, dar tot pesimist, 
nu mi-e bine, n-am poftă de mâncare, e jale. N-am gust de nimic”. „Am 
calități, dar nu ştiu să le întrebuinţez, sunt capabil de multe lucruri, dar 
boala mea e mai puternică decât toate și nu-i găsesc leac, mă voi duce 
poate la un doctor. Sunt f. enervat” (p. 20). Urmează un tratament me- 
dical și, când nu se simte bolnav, face progrese la învățătură, este opti- 
mist, vesel, face plimbări: „sunt bine şi mă scol în fiecare dimineaţă cu 
surâsul pe față” (p. 22), „foarte rar mă mai apucă câte o durere de cap” 
Concluzia formulată în scrisoarea din 23 martie 1931 este dureroasă şi 
pentru el, şi pentru părinţi: „Sunt veşnic sclavul obsesiei de care sufăr. 
Va trebui să mă îngrijesc neapărat...” (p. 30). 


Deși aflat departe, își aminteşte nostalgic de meleagurile moldovenești, 
de „câtă bunăvoință şi fervoare manifestam eu pe la sfârşitul studiilor 
liceale pentru medicină”, „de dulceaţa de caise”... Trimite și primește, 
se-nţelege, foarte des vești către / din orășelul dintre vii: „Ştirile de la 
Huși nu lipsesc, în fiecare zi sosesc telegrame sau scrisori” (p. 17). De 
altfel, mult mai târziu (1961), într-o ciornă (de scrisoare) către Tudor 
Vianu, nota despre frumuseţea peisajului: „Hușul e un oraș pitoresc, 
frumos așezat, înconjurat de jur împrejur de dealuri” (p. 51). Şi acesta 
este un motiv pentru care autoarea albumului, Aura Popescu, ataşează 
câteva ilustrate de epocă ale târgului Huși, reconstituind figurativ at- 
mosfera elevat patriarhală în care s-a format artistul. Hușenii încă își 

mai amintesc de omul pasionat de pictură, robust, cu barba în dezordi- 
ne, cu ochii vioi scrutând coroana copacilor, strada șerpuind spre gară, 
dantelăriile zării, dealurile molcome, privind prin oameni și dincolo de 
ei, ieşit la o răscruce a străzilor cu învechitul şevalet portativ şi pictând, 
îndeosebi toamna, sub privirile curioase ale copiilor şi ale trecători- 
lor. De-ar mai trăi Viorel Huși, trecătorul care s-ar încumeta să intre în 
podgorii l-ar surprinde încă, desigur, cu şevaletul pe-un drumeag din- 
tre vii, unde fiica Margareta şi-a temeluit casa. Urmașii lui își amintesc 
de bunătatea paternală, de altruismul său, dar mai ales de pasiunea fără 
opreliște pentru pictat. Hușii au rămas tot un orășel liniștit, pitoresc, 
discret ocolit de vântoasele vremelnicei civilizații contemporane, cu 
atmosferă patriarhală, cu oameni ospitalieri şi prietenoși, cu străzi în- 
tortocheate care încep de la Episcopie și se pierd zburătăcite spre culmi 
deluroase, cu parcuri ceva mai luminoase în care tinerețea se revarsă 
ca şi-n alte timpuri. Cel mai elocvent ataşament sentimental față de 
urbea natală este faptul că pictorul a preluat denumirea localităţii ca 
nume artistic, aşternându-și cu sfioșenie semnătura jos, în colțul drept 
al lucrărilor: Viorel Huși. Confesiunea formulată într-un citat, preluat 
de Radu Ionescu dintr-o scrisoare a artistului, constituie o veritabilă 
carte de vizită a orașului, fiind memorabilă pentru istoria culturală a 
Hușilor. Iată: 


„Sunt plecat din Huşi, pentru lucru, oraş al amintirilor mele din copi- 
lărie şi adolescenţă, al vinului bun, al livezilor cu pomi fructiferi, oraşul 
soarelui, al culorilor rumene și al luminii. Pentru mine Hușul reprezintă 
frumuseţea peisajului veşnic scăldat în lumină, într-un cuvânt ce a re- 
prezentat Arles pentru Vincent Van Gogh, unul dintre pictorii pe care 
eu îi iubesc cel mai mult și în cel mai înalt grad, nu numai pentru vizi- 
unile lui coloristice de atunci, ci pentru faptul că a suferit atât de mult 
cu boala lui, precum şi lupta grea ce a dus-o pentru existență” (p. 35). 


Din nefericire, răspunsurile părinţilor din Huşi sau alte scrisori ale 
pictorului nu s-au mai găsit... Redate în ordine cronologică, totuși, su- 
marele secvenţe din corespondenţa din perioada studenţiei pariziene, 
corelate cu imaginile surprinse în tablouri, cu aprecierile critice ale oa- 
menilor de artă, cu amintirile rudelor şi cunoscuţilor, refac pas cu pas 
profilul spiritual al lui Viorel Huși, sortit unui zbucium derutant în a 
alege medicina sau arta. 

O fasciculă aparte grupează în Amintiri despre tatăl meu emoţionanta 
confesiune a Aurei Popescu. În prima parte reconstituie și comentea- 
ză, în baza materialelor adunate, unele redate aici, traiectoria vieţii lui 
Viorel Huși. În partea a doua sunt ilustrate momente din propria viață 
trăită alături de tată, mamă și cei doi frați (Margareta şi Valentin), co- 
piii fiind născuţi după 1950. Grijuliu, Viorel Huși le trimitea ori le adu- 
cea cadouri dorite: dulciuri, îmbrăcăminte, îi povăţuia în limitele bunei 
morale, le povestea despre sine și le cerea să înveţe ca să ajungă premi- 
anţi. În vacanțe, îi lua pe copii la București, deși avea sănătatea șubrezi- 
tă şi trăia în condiţii precare, aproape insalubre, în subsolul unei clădiri, 
chiar în apropierea unor rude bogate, dar indiferente și neomenoase. 
Oameni străini, dar cu suflet generos se îndurau de copii, oferindu-le 
găzduire ori aducându-le cele necesare. Solicitaţi, mulți oameni de cul- 
tură îi achiziționau tablourile, asigurându-le traiul de pe o zi pe alta. 
Totuşi, boala lui Viorel Huși se agrava, așa încât o „congestie cerebrală” 
i-a lăsat orfani pe cei trei. Cu dârzenie, copiii au înfruntat greutăţile. 
Aura Popescu a ajuns muzeografă şi, rămânând în domeniul artistic, a 
putut preţui şi scoate la vedere creaţia tatălui. Dovadă stă această apa- 
riţie editorială, albumul monografic — Pictorul şi graficianul Viorel Huşi. 


Referințele critice cuprind anii 1929-2011. Dacă, în ce priveşte datele 
biografice ale artistului, referenţii au avut în cercetare cam același su- 
mar documentar, totuși fiecare apreciere scoate la iveală noi valențe 
despre Viorel Huși — pictorul, într-o receptare nuanţată începând cu 
impresiile notate la Salonul Oficial din Bucureşti din anul 1929. Adun 
într-un periplu impresiile cronicarilor de artă plastică, de la imaginea 
unui „abil ilustrator” (George Oprescu, 1933) ori „desenator dibaci” 
(Oscar Han, 1933) până la recunoaşterea postumă a valorii operei sale 
care „autoritară și singulară, constituie ea însăși un capitol aparte al ar- 
tei româneşti așezat însă, cu certitudine, în imediata vecinătate a celor 
mai mari contemporani” (Radu Ionescu, 1996). 


Deși pare surprins ca într-un bildungsroman, artistul nu se încadrează 
într-o fluentă și clasică formare ca artist, ci, mai degrabă, dacă nu i-am 
cunoaşte existenţa dramatică, ne-ar încânta cu ciudăţenii fermecătoa- 
re. 'Tancrede Viala își exprimă convingerea că, deși n-a studiat pictura 
în nicio academie, îşi va definitiva studiile la Paris. Oscar Han remarcă 
la pictor „desene vioaie, capricioase în linie, bărbătești, dar fără bruta- 

litate, cu cotituri meşteșugite, neprevăzute și nemanierate”, iar îndem- 
nul lui Nicolae Tonitza rămâne emblematic pentru destinul artistic: 
„Merită văzut — nu comentat”. Cel mai atent observator se dovedește 
criticul de artă Radu Ionescu, ale cărui bogate prezentări înglobează 
relevant trăsăturile temperamentale ale pictorului Viorel Huşi, îi pe- 
riodizează creaţia şi descrie aspectele majore ale lucrărilor: „tempera- 
mentul său agitat, continuu neliniștit, impermeabil impulsurilor sau 
acţiunilor dinafară, chiar când acestea îi corespund structural” (p. 59); 
anul 1940 este de răscruce în structura psihică şi în viziunea artistică, 
când „liniilor scurte, viguroase, nuanţate, le ia locul linii scurte, drep- 
te, egale, acoperind toată suprafața desenată, nu numai delimitând-o 
ca în trecut” (p. 60); „un foarte fin observator, curios și atent la toate 
acele nuanţe care, puse în lumină de un gest, de o mișcare, caracteri- 
zează un om” (p. 59). Fin analist al structurii psihice, tot Radu Ionescu 
surprinde drama artistului supus unor stări contradictorii, de supliciu: 
„Luptând cu el însuși şi împotriva lui însuși, el continuă să creeze acele 
imagini pitorești, asemenea unui haos organizat, pe care le înviorează 
cu pete de culoare” (p. 62). O fire bivalentă observa și Ion Alex. An- 
gheluș — poetul Hușilor: „prima oară era iritat, palid, răvășit, neliniștit, 
sumbru”, „a doua oară, aprins, vibrând în faţa peisajului huşean”. Aido- 
ma, Mircea Deac îl caracterizează „ca om şi artist ciudat, izolat, nemul- 
tumit, răzvrătit, neînțeles”, „neîncrezător în oameni, deși îi iubea”, arta 
fiindu-i „un crez şi un foc nestins” (p. 64). 


Cum harul artistului se cristalizează în operă, tot astfel în creaţie se 
vede artistul. E vorba despre biografia interioară a operei, fiindcă în 
operă, într-o înlănțuire iminentă, autorul disipează fărâme din experi- 
enţele sale de viaţă, din iubirea şi amărăciunea, extazul și căderile fiinţei 
sale. Creatorul comunică cu lumea, exprimându-se într-un mod singu- 
lar prin linie şi culoare. De aceea se simte singur în mijlocul mulțimii, 
însă înconjurat de lume în cea mai acută singurătate. Peisajul şi portre- 
tul create confirmă ceea ce vede cu ochiul interior, fiindcă autorul se 
mișcă într-un cadru tonifiant (într-o cromatică armonioasă, pastelată) 
ori terifiant (clar-obscur, sumbru, contorsionat de fenomene externe), 
iar figurile create comunică cu artistul (zâmbesc, îl mustră, vin în în- 
tâmpinare ori întorc spatele, sunt figuri triste, obosite, inerte, senine 
etc.). Putem s-o numim oximoronic „realitate imaginară” Sunt două 
lumi aflate într-o tangenţă extrem de fragilă. Prin structura sa psihică, 

Viorel Huşi n-a observat întotdeauna granița, navigând în derivă ori 
păşind peste pragul unei alte lumi... În acest sens, de real interes este 
comentariul făcut de Radu Ionescu despre un modest desen dintr-un 
carnet al pictorului care reprezenta o sticlă cu apă „desenată exact, mi- 
nuţios chiar”, ca în realitate, însă „tratând apa din sticlă asemenea unei 
mări în plină furtună, artistul, fără să bănuiască, şi-a făcut propriul său 
portret. Cele două lumi ale sale, cea controlată și cea care îi scapă de 
sub control, coabitează, luptându-se acolo una cu alta” (p. 60). Afir- 
maţie întărită și de observaţia lui I. Alex. Angheluş: „Cine l-a văzut pe 
Viorel Huși, fie şi numai în treacăt, şi-a dat seama că era de mult numai 


al lumii operei lui” (p. 66). 


Imaginea vechii așezări moldave, târgul Hușilor, nu e omisă în comen- 
tariile cuprinse în capitolul Cronici selective, având în vedere că pictorul 
Viorel Huşi „şi-a propus un ambițios proiect de a făptui o monogra- 
fie picturală a Hușilor, tentativă care-l singularizează printre confrați” 
(Theodor Codreanu, 1997). Dar cine cunoaşte urbea Hușilor, așezată 
ca într-un căuş de palmă unde tumultul molcom al orașului se pierde 
sub valurile dealurilor, va înţelege altfel eternizarea peisajelor în „clipa” 
furată din caruselul timpului. Regăsesc în plastica peisagistă o frescă 
atemporală a mișcării naturii în „veşnică trecere”, cum ar spune poetul. 
„Oraşul dintre vii” a rămas pentru Viorel Huși tărâmul paradisiac al 
copilăriei, de aceea a simţit o tainică chemare spre „acasă. Aici a fost 
fericit, ocrotit, sănătos. Îndată ce a plecat din Huși, au apărut senti- 
mentul înstrăinării, dificultăţile financiare, semnele bolii chinuitoare, 
chiar dacă, indubitabil, această „ieşire în lume” a fost benefică pentru 
împlinirea sa ca artist, fiindcă a cunoscut lumea marilor artiști şi s-a 
perfecționat în arta compoziţională și de execuţie. 


Peisajele reproduse în partea a doua a albumului (cap. Pictură), în mare 
parte, sunt picturi în ulei executate pe carton datând din anii 1925-1929 
(unele date fiind incerte), aşadar înainte de plecarea lui Viorel Huși la 
studiul medicinii în Paris. Sunt urmate de mult mai multe acuarele, în 
majoritatea lor executate după 1930. Din capul locului se vede că Hușii 
reprezintă matricea spirituală a artistului. Chiar prima realizare plasti- 
că poartă amprenta locului: Din curtea Episcopiei Hușilor, întărită de 
alte denumiri care conduc spre aceeași zonă, precum Toamna la poarta 
viei noastre, La cramă, Periferie la Huși, În curtea de la vie, Priveliștea Hu- 

şilor, Poarta de la vie, Trecător în margine de târg ş.a. Alte lucrări poartă 
generic numele Peisaj, Început de primăvară, larna, Toamna ori Peisaj 
de iarnă, dar privite atent se pot identifica particularități etnografice 
şi aspecte diurne din viața târgului împodobit cu podgorii dantelate și 
aşezat cuminte la poalele pădurii Dobrina. 


Calculate estimativ, în total, 36 de tablouri poartă în denumire topo- 
nimul Huși şi derivate ale acestuia, vreo douăzeci dintre ele fiind pe- 
isaje în acuarelă, celelalte — pictură, grafică, laviu, peniță și crochiuri 
din cărbune și creion. Spre argumentare, spicuim câteva titluri: Peisaj 
din Huşi (8 lucrări) Pe drum la Dobrina, Uliţă din Huși, Peisaj hușean, 
Mahala din Huși, Case din Huși, Cules de vie la Huşi etc. Caracterul mo- 
nografic al ansamblului plastic este dat de priveliştile care sugerează 
coordonatele geografice naturale: dealul magic al Dobrinei (Pe drum la 
Dobrina, Spre Dobrina, La margine de oraş - Dobrina), renumitele pod- 
gorii în care au fost ridicate gospodării pentru prelucrarea strugurilor 
(Crama, În curtea de la vie, Peisaj — Repaus la vie), livezile (Livadă cu 
pomi - Dobrina), satele de pe valea Prutului (Case la marginea Prutului, 
Case la Drânceni), marginile târguşorului (Peisaj la marginea Hușului, 
Din împrejurimile Hușilor). Între cei patru plasticieni renumiţi ai locu- 
lui — Ştefan Dumitrescu, Adam Bălțatu, Octavian Angheluţă și Viorel 
Huși —, ultimul rămâne emblematic un pictor al Hușilor. 


Obiectivele mai importante într-un târg cu viață patriarhală sunt zu- 
grăvite frontal sau din perspectiva unei căi de acces - stradă, drum, 
alee, cărăruie, cale ferată: Curtea spitalului din Huşi, Sala de consulta- 
tii, Drumul gării (Huşi), Cantonul de la marginea oraşului, Pavilionul de 
bărbaţi, Spitalul comunal, Peisaj - Gara din Huşi, Locomotiva din gara 
Huși, Din curtea spitalului din Huşi, Privelişte spre gară, Peisaj din Huşi 
(p. 169 — hala centrală se vede și azi). 


Există perspective peisagistice diferite: deschise, de periferie, panora- 
mice (Priveliștea Hușilor, Peisaj la marginea Hușului, La marginea Hu- 
şilor) şi restrânse vederii — colțul de stradă sau curtea gospodarului 
(Stradă în provincie — p. 91, Interior de curte — p. 239, Casa părintească, 
Casa noastră de la vie, Casă părăsită la Huși). Descifrăm în tablourile 
lui Viorel Huși arcuirea liniilor greoaie, nuanțele cromatice dense, liris- 
mul cald, echilibrul de compoziţie și tematica unitară a multor tablouri 
care întăresc ideea unei monografii pictate a Hușilor. Datarea tablou- 

rilor şi maniera constantă de execuţie precum și dorul de Itaca natală 
exprimat cu sinceritate în confesiunile epistolare de la Paris conduc 
tot spre unitatea monografică. Chiar dacă izvorul de inspiraţie n-a fost 
doar meleagul natal, memoria afectivă a artistului diluează dimensiu- 
nile universalului, supunându-le unei grile de autohtonizare. Poate o 
stradă din periferia Parisului să-l fi inspirat, dar Viorel Huși o supune 
unei stilistici plastice a locului natal, o hușenizează. 


Observat cu atenţie, cerul nu e senin, dar solaritatea e vizibilă atât prin 
umbrele prelingându-se de la baza figurilor și a obiectelor, cât mai ales 
în seninătatea emoţională pe care o degajă tabloul. Nori îndepărtați, 
grupaţi sau zdrenţuiţi, în tulumbe încreţite sau înneguraţi horesc în 
dezordine (Peisaj de primăvară, Trecător în margine de târg), se adună-n 
buchete roșietice (Peisaj, p. 100), ori se înşiruiesc în coloane de atac 
deasupra dealurilor tulburând liniştea așezării (Peisaj de iarnă, Uliţă cu 
felinar). Nepăsători gravitaţiei, dau viaţă imaginii și stabilesc un punct 
de sprijin privirii furate de infinitatea spaţiului celest. Pe fundal, de- 
părtarea se odihnește pe coama dealurilor vineţii, atinge turle albăstrii 
de biserici ori mângâie acoperișurile caselor și vârfurile îndrăzneţe ale 
copacilor. 


Observ că din niciun peisaj nu lipseşte casa — centru existenţial. Peisa- 
jul se umanizează, pulsează, comunică o stare de spirit. Casele sau cra- 
mele solitare din podgorii și livezi poartă semnele vetustului și ale unei 
dezordini patriarhale. Formele cu generoase curburi dau impresia unei 
porniri din loc, abstrăgându-se gravitaţiei, asemenea copacilor, gardu- 
rilor ori stâlpilor. Deasupra au povara ocrotitoare a acoperişurilor din 
stuf, paie sau tablă ruginită (Periferie la Huși, Peisaj — p. 142). Aflate 
într-o degradare lentă, par îmbătrânite, dar nu părăsite. Cu geamuri 
mici, inegale, uși înguste, hornuri zvârlite spre cer, beci căscat spre lu- 
mină şi, neapărat, un brâu cenușiu care le îmbrățișează delimitându-le 
de sol, casele au specificul zonei Hușilor. Lipsite de pretenţii arhitec- 
turale, acestea au expresii umane, emană căldură, prietenie, te chea- 
mă, au de şoptit o poveste în care sunt părtașe. Poartă în ele farmecul 
unei lumi apuse. Curtea are poartă somptuoasă (Poarta de la vie), este 
împrejmuită de gard împletit din nuiele ori făcut din scânduri (Peisaj, 
p. 100, 103, 189, închisă între acareturi (Peisaj, p. 92) sau semideschisă 
(Pe drum de țară şi Peisaj din Huşi — p. 152, Peisaj cu case). În ogradă, 

animale, păsări, obiecte de uz gospodăresc specifice vieții de la ţară, 
adică podgoreanului. În jurul cramelor, îndeosebi, tronează într-o ve- 
selie butoaiele goale, adevărate personaje care stau la sfat, participă la 
un joc bizar ori se bulucesc nerăbdătoare la ușă pentru a primi licoarea 
bahică (Peisaj — p. 86, 157, 230, Cramă, La cramă). 


Peisajul de periferie rurală pare deschis către infinituri solare, în timp ce pe- 
isajul urban propune perspectiva aproapelui, uitătura împiedecându- 
se de trunchiul contorsionat al unui arbore, de un stâlp de felinar sau 
de-o căruţă. Privite din intersecţii, străduțele bătrânului burg sunt în- 
guste, garnisite de-o parte și de alta cu case mai scunde ori frontal mai 
zvelte, cu acoperiş tăbluit, burlane pentru ploi, uşi la vedere și ferestre 
înalte, boiereşti. Crâşmele au obloane din lemn (Stradă în provincie). 
Pavajul pietonal, copacii singuratici, felinarele obosite (Peisaj cu feli- 
nar) întregesc compoziţia în care monotonia este înviorată de siluete 
umane incerte aflate „în trecere”, de căruțele ori trăsurile trase de cai 
(Peisaj din Huși — p. 196, 219, Mahala din Huşi), de serpentinele renu- 
mite ale căii ferate care oferă călătorului, şi acum, mai ales noaptea, o 
suită de imagini spectaculoase (Peisaj, p. 221). 


Deşi pictorul are o tehnică aparte a portretului surprins în pete de cu- 
loare zăgăzuite într-o textură de linii filigranate (văzută separat, galeria 
bogată a portretelor merită o analiză de domeniu), în peisaj, figurile 
umane sunt prezenţe simbolice, doar siluete în mișcare, solitare sau în 
grup, venind, plecând, ospitaliere, zgribulite... Viaţa podgorenilor și a 
târgoveţilor nu iese din tipic: ei „au treabă”, farmecul peisagistic nu le 
conferă stări meditative, nici îi însuflețește, nici îi lasă nepăsători. „Îm- 
prejurul” e casa naturii, o lume organic existenţială aflată într-o eternă 
rotire de anotimpuri, în care oamenii, animați de febra muncii gospo- 
dăreşti, au intrat de-o veşnicie şi trăiesc în nesfârşire. 


În ansamblu, imaginile despre Huși alcătuiesc o lungă confesiune 
despre urbea natală, un jurnal plastic în care pictorul Viorel Huși își 
comunică altfel emoţiile și gândurile, revărsându-le compozițional şi 
cromatic în tablouri. Fiecare peisaj e un poem în metafore cromatice 
rumenite de emoționante stări de spirit. 


Ce mă impresionează mai mult în picturile lui Viorel Huși este ima- 
ginea drumului, începând cu pictura în ulei din 1926 — Început de pri- 

măvară — până la desenele cu creion negru reprezentând imagini ale 
Hușilor: La marginea Hușilor, Case la Huși, Străzi la marginea Hușilor, 
Cules de vie la Huși. Bătătorit de căruţe și de podgoreni, acoperit de 
praful lutului galben, drumul nu este nicicum neted ori lesne de par- 
curs. Căile se deschid de la o răscruce (unde pictorul obişnuia să-și pla- 
seze şevaletul), şerpuiesc printre case, copaci, podgorii, pierzându-se 
ca un firicel de apă în propriul izvor. Drumurile au fluiditate, curg con- 
torsionate precum firul apei, dar nu par că se revarsă, ci că se retrag, se 
ascund urcând în susul dealului. De aceea, semnificația drumului pare 
mult mai nuanţată, văzută nu doar ca o cale de acces în și dinspre târg. 
În fond, drumul creionează destinul sinuos al artistului care într-un fel 
de încleştare cu soarta nedreaptă a încercat s-o suporte și s-o învingă. 
Victoria lui sunt picturile care vor rămâne, cum el însuși era convins 
încă la 20 de ani (1931). 


Albumul monografic editat de Aura Popescu — Pictorul și graficianul 
Viorel Huși. Centenar (1911-1972) — readuce în lumină opera artistică, 
deschide noi porți spre studiere aprofundată a unei creaţii care, nesitu- 
abilă într-un singur curent artistic, incită la interpretări, dar, mai ales, 
ilustrează locul unui pictor atipic, în ansamblul artei plastice românești 
şi europene. 


Note | ! Menţionez faptul că în octombrie 1986, la Muzeul oră- 
şenesc al Hușilor, a fost vernisată o expoziţie retrospec- 
tiv-omagială „Viorel Huși - 75”, cuprinzând lucrări din 
colecţia familiei artistului şi de la Muzeul bârlădean, care 
a avut un larg ecou în lumea artistică și în urbea natală. 

2 Întrebările pictorului se regăsesc în art. Un poet al culo- 
rilor — Viorel Huşi de I. Alex. Angheluș („Cronica”, 1975). 

Doina DRĂGUŢ 
Brâncuși - în conștiința 
scriitorilor lumii 


Brâncuși a devenit, încă din viaţă, un mit; el 
a intrat de timpuriu în conștiința nu numai a 
artiştilor lumii, ci şi a poeţilor și prozatorilor 
de pretutindeni. Românul americanizat Pe- 
ter Neagoe a scris un roman de mare succes: 
Sfântul din Montparnasse. Peter Neagoe era 
un nume în lumea beletristică și cinematogra- 
fică de peste Ocean. Era cam de aceeaşi vâr- 
stă cu Brâncuși. Faptul că un mare romancier 
român stabilit în America a ţinut să scrie un 
roman despre Brâncuși însemna o recunoaș- 
tere a modelului pe care-l reprezenta tânărul 
ce a făcut drumul de la București, via Mün- 
chen, până la Paris, precum și a calităților sale 
morale. Au fost români care au făcut, pe jos, 
drumul din România până la Stalingrad, iar 
de acolo până în munţii Tatra. Brâncuşi n-a 
făcut decât drumul până în Cetatea Lumini- 
lor, pe jos. Acolo, în Impasse Ronsin 11, pă- 
rea să-și fi găsit rostul. Şi-a zidit un cuptor de 
pâine, cu vatră, în care își pregătea cele trebu- 
incioase zilei. Era un exotic din Orient, într-o 
lume populată de exotici și snobi. Consider 
că Brâncuși n-a făcut acest lucru decât dintr- 
un instinct de autoconservare; avea nebunia 
încrederii în talent, în talentul său, şi, până 
la urmă, voia să-i desfidă pe academiștii care 
erau în vogă; era, cum spune Petre Pandrea, 
„ţăran român şi cetățean al Europei”. 

Spuneam, ceea ce ştie o întreagă lume, că Brâncuși, cu tenacitatea tă- 
ranilor liberi români, a moșnenilor, tenacitate strălucit investigată și 
explicată de Petre Pandrea, în volumul Brâncuși. Amintiri și exegeze, s-a 
impus, acolo, la Paris, prin, pe de o parte, austeritatea felului său de via- 
tă şi, pe de altă parte, deschiderea față de marile valori ale artei sculp- 
turale. Să nu uităm că la Hobiţa, descendentul unor onorabili slujitori 
ai altarului ar fi putut să devină un lutier. Ce păcat că acea improvizație 
lutieră a lui Brâncuși s-a pierdut! 


Ajuns la Paris, Brâncuși a intrat în boemă şi, ceea ce este mai impor- 
tant, în conştiinţa oamenilor din „Orașul Luminilor”. Au fost şi români 
care l-au „cercetat” în „bârlogul” din Impasse Ronsin. Între aceștia s-au 
aflat și Alexandru Philippide și Demostene Botez. Al Philippide a evo- 
cat austeritatea locuinţei lui Brâncuși; era o diferență de 31 de ani în- 
tre cei doi. Al. Philippide, în puţinele sale pagini memorialistice, evocă 
interiorul atelierului lui Brâncuși, fără să scape (scria aceste pagini la 
senectute) faptul că acolo se preumblau frumuseți feminine precum 
irlandeza Eillen. 


Atelierul din Impasse Ronsin era vizitat de toată lumea bună a Pari- 
sului și de peste Ocean, poate și pentru că procesul obtuzilor vameși 
americani îl făcuse celebru. 


Se spune că atelierul lui Brâncuși devenise un centru de atracție mai 
important decât Turnul Eiffel. La Eiffel admiri şi respecţi corectitu- 
dinea calculelor matematice, în timp ce, în Impasse Ronsin, poți să 
urmărești cu imaginaţia zborurile „Păsării Măiestre”. Aceste zboruri, 
„mai lungi sau mai scurte”, nu puteau să nu-i sensibilizeze pe poe- 
ţii din Orașul Luminilor. Între aceștia, francezul Jean Arp, semnatar 
al unei poezii intitulate Coloana fără sfârșit, belgianul Andre Cas- 
tagnou, autor al unei metafore numită Pasărea lui Brâncuși, precum 
și Rainer Maria Rilke, cu poema Cine spune că totu-i pieirii sortit?. De 
peste Ocean, americanul Carl Sandburg, laureat al premiului Nobel, 
se înclină şi el în faţa vizionarismului şi arhaismului lui Brâncuşi. La 
noi, tinerii scriitori (mai tineri, ca vârstă, decât Brâncuși) Lucian Bla- 
ga, Dan Botta, Ion Vinea l-au omagiat încă din timpul vieţii lui: semn 
incontestabil al prețuirii pe care i-au acordat-o și al recunoașterii ro- 
lului acestuia în arta modernă. 

Timpul a adăugat noi creaţii; scriitori de pe toate meridianele lumii 
s-au minunat în faţa creaţiilor brâncușiene şi s-au simţit datori să le 
slăvească în paginile lor. „Nici unui alt artist, în toată literatura română, 
şi nici unui alt artist român, în toată literatura universală — remarca un 
comentator român, în 1970 — nu i s-a închinat în viaţă (...) un atât de 
nesfârșit colier de poeme, ca lui C. Brâncuşi”. Un omagiu impresionant 
adus părintelui sculpturii moderne, poemele acestea sunt, în același 
timp, un omagiu adus forței românești de creaţie. Este cazul să-l cităm 
pe spaniolul Valentin Garcia Yebra: „lubeam România cu mult înainte 
ca ochii mei să-i soarbă frumuseţea. O iubeam cum ţi-e dragă o rudă 
cu faimă, ale cărei fapte celebre ţi-au umplut copilăria. E o iubire în 
care se amestecă gingășia și mândria, fiindcă cineva, născut din neamul 
tău, face ca numele lui, numele de familie, să fie rostit cu respect în țări 
depărtate şi între oameni străini... 


Americanul Carl Sandburg remarca, într-un eseu poematic, tocmai vo- 
caţia marelui sculptor de a descoperi tainele lucrurilor: „...el ştie cum 
unduie firele de păr în buclele și coadele de pe capul unei femei; şi o 
ştie de atâta vreme, încât nu uită de unde au venit și — încotro pleacă; 
şi scotoceşte-n adânc după tainele întâilor şi ale celor mai de mult fă- 
cători de forme”. 


Un imn al veşniciei întru Brâncuși este şi poema lui Rilke: „Cine spune 
că totu-i pieirii sortit? / Din pasărea pe care-o ai rănit / Ştie cine dacă 
zborul nu rămâne / Şi dacă florilor nu li-i, poate, menit / Să ne supra- 
viețuiască-n țărâne?”. 


Pentru Lucian Blaga, Măiastra lui Brâncuși este „pasărea sfântă”: 
„Ai trăit cândva în funduri de mare / şi focul solar l-ai ocolit pe de- 
aproape. / În păduri plutitoare-ai strigat / prelung deasupra întinselor 
ape. // Pasăre eşti? Sau un clopot prin lume purtat? / Făptură ţi-am 
zice, potir fără toarte.” 


Incontestabil, la eternitatea sculptorului eternității scriitorii lumii au 
adus, și aduc, omagiul lor deplin, au adus, și aduc, o contribuţie inco- 
mensurabilă. 


Revistă-şcoală, revistă-cetate 


Una dintre cele mai prestigioase publicaţii de profil 
filologic din întreg spaţiul românesc, bine fixată 

în realitatea lingvistică şi socială din Republica Moldova, 
revista „Limba Română” are o deschidere largă spre 
problematica lingvistică general românească, dar și spre 
alte spaţii și contexte culturale ale lumii contemporane. 
Mesajul revistei se adresează atât inteligenţei 

şi competenţei, cât și fondului emotiv-sentimental 

al cititorilor. Alături de temele cu caracter ştiinţific, 

în paginile ei sunt mereu prezente şi literatura, 

arta plastică, viața teatrală etc. Acest dialog al artelor 
ne face mai competitivi cultural 

în context românesc și european. 

Alături de alte câteva reviste de cultură, 

„Limba Română” și-a configurat o ţinută lingvistică 

şi estetică aleasă, o prestanţă intelectuală remarcabilă. 
Echipa revistei a reușit să coaguleze în jurul ei autori 
de valoare, cu un demers cultural-știinţific modern, 
sincronizat cu mișcările de idei innoitoare. Textele lor 
promovează primatul valoric, dezbaterea de idei 
profesionistă, echilibrată, din care lipsesc 

extremismele patriotarde, compromisul estetic. 
Implicată profund în procesul de renaștere naţională, 
„Limba Română” este o revistă-școală, 

o revistă-cetate, ce confirmă neabătut că în Basarabia 
limba română se află la ea acasă, că românismul este o 
realitate vie, neperisabilă. 


Arcadie SUCEVEANU, 
Preşedinte al Uniunii Scriitorilor din Moldova 


